
UVODNE NAPOMENE 


Naslov ove knjige ("Historia tragicomica") dao je autor i skicirao njezin sadržaj 
nekoliko mjeseci prije iznenadne smrti. Knjiga je trebala obuhvatiti izbor nje- 
govih intervjua iz razdoblja od 1990. do 2004. godine. Nije u to vrijeme plani- 
rao u tu knjigu uvrstiti i izbor iz velikog broja autorskih tekstova, socioloških 
analiza, komentara, te izlaganja na međunarodnim skupovima iz tog vreme- 
na. Računao je da će neke od tih tekstova uvrstiti u naredne knjige, koje je ta- 
kođer planirao, a na nekima i intenzivno radio, ali ih nije uspio i završiti. Ispi- 
sao je, na primjer, više od tisuću stranica teksta za knjigu “priloga kronici to- 
božnjeg kraja historije 1989-1994. godine", pod tada radnim naslovom "His- 
toria tragicomica“. Kasnije je odustao od tog naslova za tu knjigu i tako naslo- 
vio ovu u koju je namjeravao uvrstiti intervjue objavljene u deset godina du- 
žem vremenskom razdoblju (do 2004. godine). Ja sarn pak sada u knjigu, osim 
intervjua, uvrstila i različite tekstove koje je autor ispisivao, a većinu njih i 
objavljivao u tom vremenu. 

Nije bilo lako napraviti ni izbor intervjua, a ni ostalih priloga za knjigu, jer 
je tekstova koji to "zaslužuju" mnogo više nego su mogli stati u njezine korice. 
Krenula sam tako što sam najprije izostavila sve intervjue i istupe u elektro- 
ničkim medijima (a bilo ih je zaista mnogo, među njima i onih koji su, na pri- 
mjer za "Slobodnu Evropu", trajali i po više sati), a koji i nisu autorizirani za 
objavljivanje u pisanim medijima. Izostavila sam i neke opsežne sociološke 
analize od kojih su neke objavljivane u nastavcirna u novinama (na primjer u 
"Slobodnoj Dalmaciji“, "Oslobođenju", "Makarskoj kronici"...), članke objav- 
ljene u "Borbi" (radilo se o fragmentima iz rukopisa knjige "priloga kronici 
tobožnjeg kraja historije“), seriju razgovora u "Feralu" o "pet godina raspleta“, 
a i razne druge intervjue objavljene u Hrvatskoj i inozemstvu. U knjigu sam 

uvrstila i četiri nekrologa posvećena poznatim ličnostima, a koje je, uz niz dru- 
gih, autor napisao i objavio u "Hrvatskoj ljevici“. 

Neke sam tekstove djelomično kratila, a učinila sam to tako što sam u in- 
tervjuima ispustila ponavljanja u odgovorima na isto ili slično pitanje. No, 
ukoliko su odgovori sadržavali i neke dodatne informacije ("detalje") nisam ih 
kratila. A u nekoliko sam slučajeva ostavila i autorizirane dijelove odgovora 
koji su prilikom objavljivanja u novinama zbog ograničenog prostora kraćeni, 

Osim nekoliko iznimki, nisam mijenjala naslove pod kojima su intervjui 
ranije objavljeni, uključujući i one karakteristične u "Feralu". Nisam mijenjala 
autorove naslove analiza, komentara i izlaganja na raznim skupovima. 

U sva tri dijela knjige tekstove sam poredala kronološki i na početku ozna- 
čila vrijeme kada je neki tekst izgovoren, napisan i objavljen. Smatrala sam da 
je za čitaoce važan kontekst, vrijeme nastajanja intervjua ili nekog drugog teksta, 


Mira Suvar 

Pred nama je više od šezdeset radova prof. dr. Stipe Šuvara, objavljenih u raz- 
doblju od 1990. do 2004. godine u hrvatskim i stranim novinama, tjednicima i 
časopisima poput Arkzina, beogradske Borbe i Nedeljne Borbe, sarajevskih 
Dana, beogradskog Ekonomista, Feral Tribunea, Globusa, Hrvatske ljevice, 
podgoričkog Indexa i Monitora, Nacionala, Nedjeljne Dalmacije, beogradskog 
NIN-a, Novog lista, sarajevskog Oslobođenja, Poleta, ljubljanske Slovenske 
Panorame, banjalučkog Reportera, sarajevske Slobodne Bosne, beogradskog 
Vremena itd., čemu treba pridodati čitav niz značajnih istupanja na međuna- 
rodnim skupovima, kao i prigodnih istupa o značajnim događajima i ličnos- 
tima. 

Zbog čega bismo preporučili upoznati navedene Šuvarove tekstove? Po- 
stoji za to mnogo razloga, ali ćemo nabrojati samo neke. 

Šuvarovim tekstovima neposredno je prethodila i događala se državna i 
društvena kriza jugoslavenske zajednice, koju su uzrokovali kako unutarnji 
tako i međunarodni faktori. O toj krizi, koja je u konačnici dovela do krvavog 
raspada SFRJ, moramo reći makar nekoliko uvodnih rečenica da bi Šuvarovi 
raspad Jugoslavije već događao i dogodio. 

U tijeku strahotnog Drugog svjetskog rata i unutarnjih krvavih obračuna 
na prostorima Karajugoslavije, nakon rata izgrađena Federativna Narodna 
Republika Jugoslavija pokušala je ostvariti dva krupna povijesna zadatka: pro- 
klamiranim bratstvom i jedinstvom htjela je prevladati kvislinško kanibalsko 
nasljeđe i stoga moguću nacionalnu distancu među njezinim državnim sastav- 
nicama, a k tome je umjesto unitarne Karajugoslavije gradila federativnu za- 
jednicu ravnopravnih naroda utemeljenu na socijalizmu, pa će nacionalizaci- 

jom dokidati krupno privatno vlasništvo i pretvarati ga u društveno, čime je 
htjela uspostaviti samoupravnu vlast radništva. 

Bio je to zamašan društveni projekt, pogotovu u sklopu jedne ratom opus- 
tošene, inače privredno nerazvijene zemlje, a i demokratski početničke višena- 
cionalne zajednice. U tom društvenom projektu zdušno su sudjelovali brojni 
društveni slojevi kojima je otvarana životna perspektiva. Zaista, FNRJ-SFR] 
ostvarila je do tada neslućena socijalna prava: žene su po prvi put dobile birač- 
ko pravo, zaposleni su ostvarili zdravstveno i mirovinsko osiguranje o kojima 
se nekada moglo samo sanjati, uvedena je besplatnost svih razina školovanja, 
što je zasebno pogodovalo siromašnima koji su široko prodrli među obrazo- 
vane društvene slojeve, privrednom ekspanzijom ostvarena je vrlo visoka za- 
poslenost, uspostavljeno je radno pravo koje štiti radnika itd., što su bitni raz- 
lozi na kojima mnogi građani s pravom i danas grade pozitivan odnos prema 
prošlome sustavu. Tako je u anketi zagrebačkog Nacionala od siječnja 2004. 
kao najzaslužniji Hrvat u povijesti pobijedio Josip Broz Tito i to ispred čuvenih 
ličnosti kao što su Tesla, Bošković i Krleža, a čak je dobio šest puta više glasova 
negoli Franjo Tuđman. 

Dakako, svaka federacija složena je državna zajednica, a FNRJ-SFR] bila 
je zajednica zemalja i nacija na vrlo različitom stupnju privrednog razvitka i 
različitih kulturnih ishodišta, pa su i problemi bili daleko složeniji negoli u 
homogenijim društvima. Tako je u Sloveniji BDP po stanovniku bio veći negoli 
u Hrvatskoj, a daleko veći negoli u nerazvijenim dijelovima SFRJ. Stoga je for- 
miran Fond za razvitak nerazvijenih, pa su BiH, Crna Gora, Kosovo i Make- 
donija bili njegovi korisnici. Dok je još vladao poratni entuzijazam u dokida- 
nju društvene nejednakosti nije bilo problema u međurepubličkoj solidarno- 
sti, ali kako su tržišni mehanizmi sve više prevladavali tako je egalitarizam sve 
brže kopnio i javljali se otpori prelijevanju sredstava među republikama — sma- 
njivanje udjela razvijenijih republika i pokrajina u Fondu za nerazvijene, osta- 
janje deviznog priljeva onima koji ga ostvaruju itd. To tim prije i tim više kad 
je nastupilo razdoblje privrednih kriza, osobito u osamdesetima. Međutim, 
premda su sve republike i pokrajine bilježile privrednu ekspanziju, koja je u 
svjetskim razmjerima bila zapažena, taj se razvitak nije odvijao na račun razvi- 
jenih, jer je, primjerice, indeks slovenske razvijenosti naspram Jugoslavije 1953. 
godine iznosio 153%, a 1989. 210%, što znači da su razvijena područja imala 
viši i brži od inače visokog prosjeka privrednog rasta SFRJ], 

Republike i pokrajine SFRJ u tijeku desetljeća izrasle su u samosvojne dr- 
žavne subjekte, međusobno vrlo različite ne samo po izgledu osobnih doku- 
menata građana, njihovom jeziku i pismu, novinstvu itd., već i po izdvajanji- 
ma za školstvo, zdravstvo, kulturu i druge društvene potrebe. U tom smislu, 
republike i pokrajine razvijale su svoje vizije i akcije, pa je sve manje bilo neka- 
kve uniformne Jugoslavije, a sve više njezinih međusobno različitih državnih 
sastavnica. To je, zasebno u razdobljima krize, rađalo ideju u sklopu tih visoko 
osamostaljenih državnih subjekata da bi sami imali manje problema ili pak da 
bi ih lakše rješavali negoli da su u državnom savezu s drugima. Tako je postu- 
pno rasla svijest o krizi Jugoslavije kao državne zajednice. 

Unutarnje krize i dileme pothranjivala su međunarodna zbivanja, pose- 
bice kada je riječ o socijalističkom ustrojstvu Jugoslavije. Naime, dok je šezde- 
setih godina prošlog stoljeća dominirala teza o socijalizmu kao svjetskom pro- 
cesu, suprotno tome koncem osamdesetih tiha restauracija kapitalizma uzela 
je maha i u socijalističkim zemljama putem sve prisutnijih tržišnih mehaniza- 
ma, rastom privatnog vlasništva i poduzetništva. S druge strane, nosioci svjet- 
ske kapitalističke moći postupno su gubili interes za postojanje SFRJ kao no- 
sioca politike blokovske nesvrstanosti i svojevrsne "tampon zone“ između dvaju 
suprotstavljenih svjetskih blokova kad je SSSR došao u krizu i prestao biti pri- 
jetnja kapitalizmu. Stoga su nosioci svjetskog kapitalističkog sustava podu- 
pirali snage koje su bile za rušenje SFRJ] i obnavljanje kapitalizma u njenim 
državnim sastavnicama. 

Međutim, u tim okolnostima, nije ključno pitanje državnog osamostalje- 
nja i izdvajanja republika i pokrajina iz SFRJ, što je jugoslavenski Ustav iz 1974. 
godine omogućavao, već je od presudnog značenja način i put tog osamosta- 
ljenja. Naime, moglo se to dogoditi na skandinavski ili čehoslovački način — 
mirnim putem uz pregovore i međusobna uvažavanja, ali i na barbarski način 
— oružjem i krvoprolićem. Svjedočili smo kako to užasno izgleda, pa su morale 
intervenirati i oružane snage Ujedinjenih naroda, a formiran je i posebni me- 
đunarodni sud za ratne zločine u zemljama bivše Jugoslavije (ICTY), poput 
onoga u Nuernbergu i Tokiju nakon Drugog svjetskog rata. 

Premda svatko u novostvorenim državama s bivšeg tla SFRJ stvara svoju 
interpretaciju prošlosti, često vrlo nekritičku, objektivna analiza ukazuje na to 
da su miloševićevske vizije i pretenzije u prevladavanju jugoslavenske krize 

ipak bile najsudbonosnije za krvavi obračun. Međutim, zacijelo vrlo dobro 
informirani posljednji američki ambasador u SFRJ Warren Zimmerman, na 
završetku svoje opsežne knjige ( “Izvori jedne katastrofe : Jugoslavija i njezini 
rušitelji', Zagreb, 1996) ukazuje na Miloševića kao potpaljivača jugoslaven- 
skog požara, ali istodobno upozorava da je u imperijalističkim vizijama diobe 
Jugoslavije Milošević imao i dosta pomagača. Naime, Miloševićeva težnja da 
prekroji Jugoslaviju našla je pobornike imperijalnog nacionalizma i u drugim 
zemljama SFRJ, a Bosna i Hercegovina ponajviše je bila meta tih prekrajanja i 
prisvajanja, pa je u njoj nastalo najviše paravojski, ponajveći broj logora i ge- 
nocidnih zločina. Dabome, ta težnja za imperijalnim prekrajanjem gotovo nije 
mimoišla bilo koji prostor SFRJ, što je rezultiralo užasnim krvoprolićem i pro- 
tjerivanjem stotina tisuća građana, pa tako ni jedna nova država nastala na 
negdašnjem tlu SFRJ nema utvrđene granice sa susjedima, već će ih najčešće 
utvrđivati međunarodni sudovi. Dabome, ta nacionalistička euforija zasjenila 
je istinu o zbivanjima u SFRJ, pa je kritička misao gotovo iščezla s prostora 
novonastalih država. 

O toj krizi, njezinim korijenima, te načinima njenog razrješavanja i pos- 
ljedicama kojima je urodila, prof. dr. Stipe Šuvar u prezentiranim je teksto- 
vima iskazao svoje stavove o tom najbrutalnijem vremenu u poslijeratnoj Eu- 
ropi. Po našem sudu, Šuvarovi tekstovi spadaju u krug malobrojnih kritičkih 
stavova 0 tom razdoblju političke povijesti Južnih Slavena i stoga ih treba čita- 
ti, bez obzira na to u kolikoj se mjeri s autorom slagali ili ne. Naime, njegovi će 
vas tekstovi obogatiti ne samo činjenicama o tom uzavrelom razdoblju, nego i 
jednim utemeljenim kritičkim sagledavanjem tih zbivanja. Tim prije i tim više 
što Stipe Šuvar nije bilo tko već vrlo poznata i uvažena ličnost našeg znanstve- 
nog i političkog života. 

Prof. dr. Stipe Šuvar bio je renomirani sveučilišni profesor Sociologije i 
Demografije, dakle, stručnjak i autor značajnih knjiga s tog znanstvenog pod- 
ručja. Ali nije bio bjelokosni sveučilišni profesor, već je živo sudjelovao u druš- 
tvenom životu kao urednik časopisa "Naše teme“ i više drugih časopisa, zatim 
brojnim tekstovima u novinama, tjednicima i časopisima. Dapače, bio je k tome 
duboko uronjen u politički život Hrvatske i Jugoslavije: bio je ministar za kul- 
turu i prosvjetu u Vladi SRH, zatim član CK SK Hrvatske i CK SK Jugoslavije, 
predsjednik Predsjedništva SK], pa i član Predsjedništva SFRJ. Dakle, bez dvoj- 
be vrstan znanstvenik i sjajan poznavatelj i sudionik društvenog života. 

Ovdje prezentirani Šuvarovi tekstovi vremenski su sabrani i sadržajno po- 
dijeljeni u tri zasebna dijela knjige pod sugestivnim naslovom "Historia tra- 
gicomica“. U prvom dijelu knjige, kroz intervjue dane brojnim publikacijama 
diljem novih država bivše SFRJ, Šuvar je kritički oslikavao događanja pri nje- 
nom raspadu i stresne situacije u životu novih zajednica, dok je u trećem dijelu 
knjige posvećenom nekim ključnim događajima i značajnim ličnostima u Re- 
publici Hrvatskoj također prezentirao svoj društveni naboj kako izborom lič- 
nosti i događaja, tako i svojim osebujnim kritičkim stavovima. Dabome, prof. 
Šuvar nije mogao zatomiti svoj sociologijski i demografijski znanstveni nerv, 
koji je bitno došao do izražaja u drugom dijelu knjige u istupima na značajnim 
međunarodnim skupovima, pri čemu posebno ističem istupe o posljedicama 
etničkih čišćenja na prostoru bivše SFRJ, a o čemu mnogi šute kao da se to 
nikada nije zbilo u vlastitom društvenom prostoru; zatim istupe o intelektual- 
cima, nacijama i nacionalizmima u negdašnjim državnim sastavnicama Jugo- 
slavije, u kojima se argumentirano i kritički osvrće na društvenu ulogu i zna- 
čenje intelektualca; pa izrazito specifičnu temu o sociokulturnim aspektima 
tranzicije koju mnogi nisu ni pojmili, te jednu na izgled futurističku temu o 
izgledima socijalizma u 21. stoljeću, koja je zbog aktualne krize socijalizma i u 
svjetskim razmjerima posve nova. 

U tom žestokom vremenu, koje po nekim obilježjima svrstavam u drugo 
poluvrijeme 1941-1945. godine, svaka je kritička misao bila ne samo osobno i 
obiteljski uznemirujuća, već često i po život opasna. Dakle, trebalo je biti hra- 
bar da se tada kritički istupa, kada su narodne mase, a i veliki broj intelektu- 
alaca, uključujući i većinu članova Saveza komunista, bez nekih skrupula jed- 
nostavno presjeli u stranačka kola novih pobjednika u svim republikama i po- 
krajinama bivše SFRJ, jedni zbrinjavajući vlastitu glavu, a drugi tražeći nove 
karijerne uspone. 

Dapače, prof. dr. Stipe Šuvar nije samo sociologijski i politički pokušao 
sagledati i ocijeniti navedena krajnje turbulentna društvena i državna gibanja, 
već je i nadalje ostao vrlo aktivan u političkom životu Hrvatske. Kritički sagle- 
davajući društvene nedostatke SFRJ, ali ostajući pobornikom socijalizma kao 
pravednijeg društva, on je s krugom istomišljenika krajem listopada 1997. go- 
dine osnovao Socijalističku radničku partiju (SRP), zapravo jedinu stranku 
koja ni u svom nazivu nije izbjegla termine "socijalistička" i "radnička" , od 

čega je inače bezglavo bježao novostvoreni politički i stranački establišment. 
Šuvar je, osim toga, 1994. godine utemeljio časopis "Hrvatska ljevica", koja je 
postala intelektualno okupljalište onih koji su bili kritički raspoloženi prema 
nekim nedemokratskim obilježjima suvremene Hrvatske. 
Stoga će po svom znanstvenom i političkom radu prof. dr. Stipe Šuvar os- 
tati u trajnoj uspomeni punoj poštovanja. 
Boris Vušković 

REVOLUCIJA NIJE BILA ZLOČIN 


NEDJELJA, Sarajevo, 18. i 25. marta 1990. godine 


* Jugoslovenska kriza predugo traje. Neki su ranije najavili brzi rasplet, 
a mnogi sada svu nadu polažu u ekonomski program SIV-a (Saveznog iz- 
vršnog vijeća). Da li ćemo i kada isplivati iz krize? 

— Privredna stagnacija traje otprilike deset godina a trebat će nam isto 
toliko vremena da ekonomska reforma, koja našu privredu treba prisiliti na 
poslovanje i ponašanje po kriterijima svjetskog tržišta, donese veće rezultate. 

Uzimali smo, posebno u vremenu između 1975. 1 1980. godine, skupe kre- 
dite u inozemstvu, umjesto da smo zemlju ranije stvarno otvorili stranim ula- 
ganjima. Dužničko ropstvo je teže breme, a u ekonomskom pogledu besper- 
spektivno, u odnosu na mogući odljev profita stranaca koji bi ovdje zajedno s 
nama proizvodili robe i za domaće i za inozemna tržišta, a uz to stranci ne bi 
ulagali bez računice na zaradu i rentabilnost, kao što smo mi to u pravilu činili, 
posežući, uz državno štampanje novca, za fiktivnim sredstvima i gomilajući i 
velike unutrašnje dugove. 

Novi ciklus privrednog razvoja (jer smo u prošlosti, u uvjetima državnog, 
a 1 samoupravnog socijalizma imali nekoliko ciklusa uspješnog razvoja), koji 
bi počivao na punoj otvorenosti prema svijetu, a ne na zatvaranju, uz promi- 
jenjenu političku nadgradnju, s razvojem političke demokracije, preokrenuo 
bi nabolje i stanje duhova i političke odnose u zemlji. 

Svako društvo koje počiva na robnoj proizvodnji mora zapadati u krize. 
Zar historija i najrazvijenijih kapitalističkih zemalja sve do naših dana to ne 
pokazuje? Podsjetio bih, recimo, na velike krize u razvoju Engleske, Francuske, 
Italije, prije deset-petnaest godina. Kod nas se radi o strukturalnoj krizi. Is- 

crpile su se metode ranog socijalizma, koji je u nerazvijenoj zemlji morao ići 
na sirovu industrijalizaciju i urbanizaciju, te na "ideološku" mobilizaciju, pa 
ih treba zamijeniti metodama "socijalnog" tržišta i pravne države. 


* Vaše su riječi "da se Jugoslavija ne može razvijati ratničkim igrama", a 
te su igre, na žalost, svakoga dana sve opasnije. Da li je sulude igre u ovoj 
situaciji, kada su sve zaraćene strane gluhonijeme za bilo kakav razuman 
dijalog, uopšte moguće zaustaviti? 

— Te su ratničke igre osobito pospješene dirigiranim instrumentarijem 
tzv. antibirokratske revolucije, što je dalo i još daje poticaje svim našim nacio- 
nalizmima koji u ovom trenutku proizvode zaglušujuće larme i prijete integri- 
tetu zemlje. No, ako su počeli reformski procesi koji vode ishodima koje sam 
upravo naznačio u odgovoru na prethodno pitanje, a ja mislim da su oni već 
počeli, onda će i ratničke igre splasnuti. 

Šteta od ratničkih igara je golema. U zemlji reproduciraju psihozu zebnje, 
klimu sveopće konfuzije i svađalaštva, svijest okretanja prošlosti uz masovno 
preobraćanje i donedavnih komunista i boraca za socijalizam u plemenske 
ljude, zapjenjene nacionaliste, pa i fašistoidne bojovnike. Time se velike ener- 
gije troše ne samo u tutanj nego i u dezintegrativne svrhe, a reformska svijest 
stalno iznova razara i usporava. 

A u Evropi 1 svijetu svu tu našu larmu i sve te naše svađe uzimaju kao krun- 
ski dokaz da smo gotovo najbeznadnija evropska zemlja, pred raspadom, pa 
ozbiljan poslovni svijet neće da ovdje ulaže, a i turisti nas izbjegavaju. Dok u 
nas ne prestanu te ratničke igre, za strani kapital ostajemo zemlja velikog rizi- 
ka iz političkih, a ne iz ekonomskih razloga. 

U svakom slučaju, svijet očekuje da Jugoslavija sredi svoju unutrašnju si- 
tuaciju, očuva svoj federativni karakter, ali i teritorijalni integritet. 


* Početkom decembra prošle (1989) godine izjavili se da "u Jugoslaviji 
nije moguć nikakav Jaruzelski". Da li ste i sada takvog mišljenja? 

— U evropskim zemljama više ne dolaze u obzir vojni udari i diktature, 
odnosno da vojska uzme i drži vlast na iole duže vrijeme... 


* No, u javnosti su sve prisutnija i mišljenja, posebno među čelnicima 
novoosnovanih stranaka i u redovima bivših komunista, da je SFRJ vješ- 

tačka tvorevina, da će se kao takva, i bez obzira na ekonomske tokove, 
neminovno raspasti. U najkraćem, može li se Jugoslavija raspasti? 

— Od vremena kada je Dubrovčanin Matija Ban prvi, izgleda, izgovorio 
ime buduće zajedničke države Južnih Slavena - Jugoslavija, nekoliko je gene- 
racija naprednih ljudi iz redova svih naših naroda svoje urne snage i političke 
energije usmjerilo na njezino stvaranje. Prva jugoslavenska država našla se u 
rukama nerazvijene buržoazije, čije su se nacionalne frakcije sukobljavale i 
stvarale koalicije, što je sve bilo vezano za prisvajanje tržišta. Seljak je u velikoj 
većini tavorio i padao u pauperizaciju, radnik je do kraja bio u najarnnom od- 
nosu 1 isključen iz političkog života, a narodi nisu bili priznati u ime monar- 
hističkog jugoslavenstva i, zapravo, hegernonije buržoazije najveće i politički 
najzaslužnije nacije. I onda se u NOB-u rodila nova Jugoslavija, u kojoj je seljak 
masovno krenuo u industriju i gradove, radnik dobio radničke savjete, a fede- 
rativno uređenje izrazilo samoodređenje šest naših naroda i ravnopravnost 
naših nacionalnih manjina. 

Nakon četiri 1 po decenija njezinog postojanja i mnogih njezinih dosti- 
gnuća, na koja se danas može žiniriti ali se ne daju izbrisati, njoj (Jugoslaviji) 
nacionalisti svih vrsta i ljudi oboljelih od raznih nostalgija, pravoslavno-sve- 
tosavskih, katoličko-domagojevskih i naprosto plemensko-ratničkih, pa i us- 
prkos tome što su neki od njih bili i partizani i komunisti, proriču propast. 

Naši narodi žive tu gdje jesu i gdje će živjeti, mali i ispremiješani. I što je 
prirodnije nego da žive zajedno, u svojoj federativnoj zajednici? Da se iscrp- 
ljuju u međusobnim mržnjama, ratovima, razgraničenjima, zatvaranjima u 
nacionalne državice? 

Jugoslavija na prijelazu u 21. stoljeće nije za naše narode ono što im je 
značila, recimo, na početku 20. stoljeća, kada su stremili ka njenor stvaranju, 
jer ni oni nisu isti, a i nisu toliko ugroženi od drugih u promijenjenoj Evropi i 
promijenjenom svijetu. Ali im je i dalje neophodna ako ne ni zbog čega drugo- 
ga a ono da ne bi bili suočeni s etničkim razgraničenjima, mogućim samo uz 
bratoubilaštva i genocide, kao i zbog još mogućih stranih pretenzija da se poje- 
dinim našim narodima otirnaju teritorije... 


* Ali da li će Jugoslavija i ubuduće biti socijalistička zemlja? Vodili ste 
radnu grupu Predsjedništva SFRJ koja je formulirala prijedlog za dono- 
šenje novog Ustava SFRJ i, kao što ste sami izjavili, bili ste suočeni sa miš- 

ljenjima da ni u nazivu zemlje ne ostane ono "socijalistička". Skupština 
SR Slovenije ovih je dana odlučila da se ta republika zove samo Repu- 
blika Slovenija. Nove političke partije u Sloveniji, Hrvatskoj, Srbiji, a i 
drugdje, izgleda odreda traže da se više ne govori o socijalizmu i samo- 
upravljanju. Kakva će, prema tome, ubuduće Jugoslavija biti, s obzirom 
na društveno uređenje? 

— Dok je na snazi važeći Ustav SFRJ], ostaje i u imenu Jugoslavije da je soci- 
jalistička. U prijedlogu za donošenje novog ustava Predsjedništvo SFRJ opre- 
dijelilo se i za sadašnji naziv federacije i za socijalizam i samoupravljanje. A 
mišljenja da u nazivu zemlje i normiranju društvenog poretka ne treba ubu- 
duće spominjati socijalizam i samoupravljanje, odnosno, da za njih u Ustavu 
više nema mjesta, sve su, koliko vidim, proširenija i u redovima Saveza komu- 
nista i dosadašnjih društveno-političkih organizacija (koje smo dosad zbirno 
krstili kao "organizirane" ili "subjektivne" socijalističke snage). Velika većina 
novih političkih partija polazi pak od toga da je socijalizam i u nas krahirao, ili 
da nije ni moguć, da je tek voluntaristička projekcija ili puka ideološka kon- 
strukcija, a da je samoupravljanje bilo i jest tek sredstvo puke birokratske ma- 
nipulacije radnicima i građanima, itd. Pritisak u tom smislu bit će veoma velik 
1 u pisanju i donošenju novih ustava. 

No, socijalizam i samoupravljanje ostaju i tekovina i perspektiva, i to i u 
svijetu 1 u našoj zemlji. Radi se o "privremenom" jurišu na njih, koji može po- 
trajati, ali ih se ne može tek tako otpisati, jer, uostalom, radi se o imanentnim 
tendencijama epohe. Može doći i do toga da se vrati naziv, koji je dao još AV- 
NOJ - Demokratska Federativna Jugoslavija, ali će historijsko pamćenje i stvar- 
na stremljenja većine naših ljudi i dalje ići u prilog socijalističkim i samoup- 
ravnim solucijama. 


* Osim navedenog, imate li pobliže argumente protiv tvrdnji da je ono što 
se smatralo socijalizmom u velikom broju zemalja već krahiralo, da je 
ljudima donosilo samo neslobodu, diktature, materijalno siromaštvo? A 
pogotovo da je komunizam, i kao ideja i kao pokret, konačno pokopan? 

— Određene komunističke ideje u Evropi, i ne samo u njoj, veoma su stare, 
možda sežu i do početka civilizacije. A socijalizam i kao misao i kao pokret u 
samoj je srži barem dva posljednja stoljeća evropske povijesti. Socijalističke 

ideje, pokreti, organizacije i revolucije dale su pak pečat 20. stoljeću u čitavom 
svijetu. I kako bi se to tok historije najednom promijenio tako da od njih ne 
ostane ni traga? Utoliko je u pravu Agnes Heller kada tvrdi da "dokle god po- 
stoji naša historija, postojat će i socijalizam, kao ideja, kao pokret, ili kao i 
jedno i drugo". 

Marx i Engels u "Komunističkom manifestu" izvrgli su kritici tada pri- 
sutne socijalističke ideje i revindikacije. Obračunali su sa shvaćanjima soci- 
jalizma svog vremena, koja su svrstali u reakcionarna: feudalističkim soci- 
jalizmom, sitnoburžoaskim socijalizmom, njemačkim ili "istinskim" socija- 
lizmom, zatim s konzervativnim ili buržoaskim socijalizmom i najzad s kriti- 
čko-utopističkim socijalizmom i komunizmom, a sami razvijajući materijalis- 
tičko shvaćanje historije i razotkrivajući dijalektiku kretanja proizvodnih sna- 
ga i proizvodnih odnosa. 

Radnički i socijalistički pokret na Zapadu, u kojem je sam marksizam, 
onakav kakav je (a već se Marx za života užasavao kako ga tumače!) u doba 
Prve i Druge internacionale bio dominantan, na pitanje: socijalna revolucija ili 
reforma, koje je strasno zaokupljalo, recimo, jednu Rosu Luxemburg, u praksi 
se priklonio reformi, a revolucija je po dubljim zakonima kapitalističkog raz- 
vitka, koji je univerzalizirao svoje proizvodne snage i tržišnu razmjenu, kre- 
nula na istok, rušeći najslabiju kariku u imperijalističkom lancu, pa najzad 
pobjeđujući i u najmnogoljudnijoj zemlji svijeta, lomeći u čitavim serijama 
antikolonijalnih oslobodilačkih borbi svjetski kapitalistički sistem kolonija. 
Na Istoku se pojavio državno-partijski socijalizam nerazvijenih zemalja, koji 
krahira upravo danas, jer to nameće dostignuti stupanj razvijenih proizvodnih 
snaga. I Istok ide na put reformi, a revolucije možda ostaju još Jugu, itd. Slo- 
žena je to priča za jedan novinski razgovor. Upravo metodom marksističke 
analize koja ostaje nadmoćna, trebalo bi pokazati da svijet nezadrživo ide u 
pravcu socijalističko-komunističkih solucija, da socijalizam 1 na Istoku mora 
krenuti iznova, u uvjetima razvijene robne proizvodnje i političke demokra- 
cije, a da se kapitalizam na Zapadu sve više socijalizira. 

Jedno je sigurno: socijalizam, kakav god bio, ne može se više održati kao 
nekakav poseban zatvoreni sistem u samo jednoj, nekoliko ili desetinama ze- 
malja. 

* Ideja samoupravljanja također je na tapetu. Kao da je i kod nas već nad- 
moćno pobijedilo mišljenje da je samoupravljanje i neostvarivo i nespo- 
Jivo sa civilnim društvom i pravnom državom. Znači li to da je samoup- 
ravljanju u Jugoslaviji odzvonilo ili će biti svedeno samo na participaciju 
radnika putem radničkih savjeta, i to samo u društvenom sektoru? 

— Ne samo da ne idemo kraju i likvidaciji samoupravljanja kao tobože bi- 
rokratske tvorevine već moramo ići u susret njegovom stvarnom konstitu- 
iranju u oblicima upravljanja radnika procesom rada, ne u smislu "tehničke" 
već 'socijalne" nadležnosti, pa i upravljanja sredstvima i kao kapitalom i kao 
opredmećenim radom, i ujedno mnogo više ići i u pravcu samoupravnog regu- 
liranja i organiziranja od strane građanina svega onog što čini res publica, jav- 
ni život. 

I to je svjetska tendencija. 


* Radnička klasa je po važećem Ustavu vladajuća, a isto tako, u Programu 
SK) zapisano je da je on avangarda radničke klase. Ustav, izgleda, više 
neće spominjati radničku klasu. A Savez komunista za sebe više ne tvrdi 
da je avangarda, a i na radničku klasu kao da zaboravlja? 

— Sada su i u Savez komunista jako prodrle tendencije "otpisivanja" rad- 
ničke klase i kao klase 1 kao društvene i političke snage. No, zar razni ideolozi 
“dezideologizacije" zaista misle da će se u našoj zemlji radnička klasa ponovo 
dati trajnije potisnuti u rezervat većine koja "šljaka“ i da će se zadovoljiti jedino 
cjenkanjem, posredstvom sindikata u kolektivnim ugovorima, o cijeni radne 
snage i radnim uvjetima? 

Ako se Savez komunista Jugoslavije sada, i idejno i praktično, udaljuje od 
radništva, ono mu uzvraća uskraćivanjem povjerenja i već masovnim izlaže- 
njem iz njegovih redova. Ako on ne bude sposoban da se u novim uvjetima 
vrati radnicima, ne zanemarujući sve ostale produktivne i kreativne a i ugro- 
žene slojeve u društvu, posve će se sigurno pojaviti partija koja će zauzeti nje- 
govo mjesto i preuzeti na sebe borbu za klasne interese radništva. A uz to, i 
radnik ima glas na izborima. 


* Svi se sada u Jugoslaviji pozivaju na Evropu i u uključivanju u Evropu, 
u njenu privredu i demokratiju, vide jedinu šansu ove zemlje. Kako nas 
vidite u Evropi? 

— Vlada euforija ekonomski i politički integrirane Evrope, u kojoj će se 
trajno postizati veliki ekonomski prosperitet, a demokracija procvasti u sva- 
kom njenom kutku. 

Moramo svi zdušno težiti da se naš kontinent doista što prije pretvori u 
zajednički dom njegovih četrdesetak država i državica, od kojih će se neke mo- 
žda ujedinjavati a neke možda i razjedinjavati na stotinjak naroda ili posebnih 
etničkih zajednica i još mnoštvo nacionalnih manjina. Evropa se složila da se 
silom u njoj više ne mijenjaju granice, a i u tome da granice trebaju gubiti na 
značaju. 

Evropa je kolijevka tzv. zapadne kulture i civilizacije i još, usprkos svemu, 
po njima prednjači, ali od petnaestog do dvadesetog stoljeća porobljavala je 
svijet, uredovala mačem, ognjem i križem, izazvala dva svjetska rata i ne mali 
broj intervencionističkih ratova tako reći do danas. 

Danas nam slika Evrope u skoroj budućnosti izgleda, zar ne, ponešto dru- 
gačije nego unazad samo dva-tri mjeseca, a u svjetlu ujedinjene Njemačke kao 
kolosa, ekonomskog, a i političkog. 

Stoga, nije dovoljno samo pričati i pričati o našoj pripadnosti Evropi i o 
našoj punoj integraciji u Evropu, pouzdavajući se u to da će i u Evropi baš od- 
mah, za godinu-dvije vladati nesebična idila svih. Mi se za Evropu moramo 
kod kuće i te kako pripremati, moramo pospremiti vlastitu kuću i Evropu udo- 
brovoljiti i prisiliti da nam dolazi u goste i da nas prima bez krzmanja. 


* Znači li to adaktiranje naše pozicije i politike u Pokretu nesvrstanih. 

— Historijski korijeni politike nesvrstanosti nikli su iz potrebe velike veći- 
ne zemalja i naroda u svijetu da se za svoje mjesto i ulogu izbore u svjetskoj 
zajednici koja će biti demokratska i u kojoj velike sile sa svojim vojnim bloko- 
vima neće vladati nad svim drugim zemljama i narodima. 

Danas se svijet umnogome izmijenio u odnosu na oštru blokovsku podjelu 
i hladni rat u vrijeme nastajanja Pokreta nesvrstavanja, a kada su, uz to, mno- 
ge zemlje i formalno još bile kolonije Zapada. No, ne gajimo iluzije da su se 
metropole kapitala, tehnologije i vojne moći odrekle težnji i prakse dominacije 
koje proizlaze iz njihovih interesa. 

Uključujući se u Evropu, Jugoslavija i dalje treba biti prisutna i što utje- 
cajnija 1 u Pokretu nesvrstanih. U novonastalim prilikama taj se pokret mora 
prije svega boriti za novi ekonomski poredak koji će biti osnova ravnoprav- 

nosti i demokracije u čitavoj svjetskoj zajednici. Jugoslavija mora biti prisutna, 
ne kao beznačajna zemlja, i u rješavanju akutnih problema suvremenog svije- 
ta, ako, naravno, i sama ne želi da potone u anonimnost evropske provincije. 


* No, govori se i o šansama Saveza komunista Jugoslavije kao lijeve par- 
tije unutar evropske ljevice i u lijevoj Evropi. Kako sagledavate Savez ko- 
munista, ili i više lijevih partija u našoj zemlji, u tom kontekstu? 

— U ovom trenutku Savez komunista Jugoslavije, na žalost, nema iole res- 
pektabilnu poziciju i ugled među partijama evropske ljevice, niti je progra- 
matski i akciono sposoban da uhvati korak i uspostavi kopče. Ako, pak, pro- 
gramatski i metodama djelovanja ne postane partija evropske ljevice, koja se, 
doduše, još profilira i koja će već sutra biti prepoznatljiva i više profilirana, on 
nema šanse da se i u našoj zemlji održi kao ma kakva politička snaga. 

A o drugim lijevim partijama u našoj zemlji, uključujući i transformirani 
Socijalistički savez, u ovom je trenutku prerano govoriti. 


* Prije samo dva-tri mjeseca višepartijski sistem kod nas je najavljivan 
kao moguć, poželjan, neizbježan. A danas već imamo široku lepezu novih 
političkih partija. U Sloveniji i Hrvatskoj već su zakazani izbori, na koje 
ide mnogo partija i u toku je predizborna groznica. Da li će nas višepar- 
tijski sistem usrećiti? Koliko će, najzad, biti političkih partija? Da li Savez 
komunista ima šanse da se održi pred naletom mnoštva partija, koje ga 
danas uglavnom optužuju kao krivca za sve nedaće ovog društva i ove 
zemlje? 

— Sam po sebi, višepartijski nas sistem neće usrećiti. Ali je postao neiz- 
bježan zbog okoštavanja jednopartijskog sistema i zbog toga što smo pali na 
ispitu kretanja prema bespartijskoj demokraciji. 

Mnoge zemlje u svijetu imaju mnogo, čak i vrlo mnogo političkih partija, 
i tržište, i samostalnost privrednih subjekata, pune političke slobode, pa grcaju 
u problemima razvoja, prezadužene su, imaju veliku nezaposlenost, nikako ne 
uspijevaju izići nakraj s galopirajućim inflacijama. Takva je, recimo, većina 
zemalja Latinske Amerike. 

Evo, sada je i u zemljama istočne Evrope, gdje su se raspali državni socija- 
lizam i politički i ideološki monopol jedne partije, na sceni mnogo partija, ali 

samim time nije zagarantirano kretanje u stvarnu demokraciju i prosperitet. 
Štoviše, u nekima od tih zemalja moguća su i kretanja prema desnim nacio- 
nalističkim, pa čak i neofašističkim režimima. 

A pogledajte, na drugoj strani, najrazvijenije zapadne demokracije. U nji- 
ma se već decenijama, a ponegdje i stoljećima, ustalio dvopartijski sistem: dvi- 
je partije ili dvije koalicije partija, ponegdje i uz kakvu malu partiju koja služi 
kao jezičac na vagi i prelazi iz jedne u drugu koaliciju koje se smjenjuju na 
vlasti. Postoje, doduše, i male partije desnice i ljevice, koje više služe kao fol- 
klorni ukrasi i kao oblici upražnjavanja hajd-park demokracije. 

Stvari, dakle, nisu tako jednostavne, pa neće biti ni kod nas. 

Koliko pratim, kod nas je već osnovano stotinjak političkih partija, bez 
obzira na službenu registraciju. A pojavit će ih se možda još toliko. Većina par- 
tija ima, pak, nacionalno ime i program i glavno im je ono nacionalno, pa su i 
njihova pozivanja na slobode i demokraciju uglavnom u funkciji emancipacije 
nacije - od koga, od drugih naših nacija, pa i od Jugoslavije! 

Savez komunista Jugoslavije i sam se dezintegrirao pod naletima nacio- 
nalno-birokratskih monopola i monolita, odnosno sebe je razarao stupajući 
im u službu. I sada je tu gdje jest. No, nadam se da će se pribrati i oporaviti. 
Ako u tome ne uspije, na njegovim će razvalinama nići jedna ili više lijevih 
partija, koje će imati šansu da kao općejugoslavenske partije, s programom 
socijalizma, demokracije za građanina, samoupravljanja i federativnosti, ali i 
s programom priznanja integriteta i ravnopravnosti svih naših naroda i na- 
rodnosti, osvajaju i drže vlast. 

Razvoj će, inače, ići u pravcu nastajanja nekoliko transrepubličkih i trans- 
nacionalnih političkih partija, koje će imati ulogu u čitavoj Jugoslaviji, uz jed- 
nu ili više nacionalističkih partija u svakom narodu, pa i narodnosti, koje će 
se i međusobno sukobljavati i optuživati, raditi protiv Jugoslavije, a u ime sve- 
tih nacionalnih interesa i stvarno istupati i protiv svake ljevice i svega lijevog. 


* Dali je, po Vama, moguća i takva Jugoslavija u kojoj će u jednoj repu- 
blici cvjetati višestranačje, dok će se, recimo, u drugoj zadržati jedno- 
partijski monopol? 

— Nije moguća. Višepartijski će sistem "procvjetati" u svim republikama | 
pokrajinama. Samo što se neki republički, odnosno pokrajinski savezi komu- 

nista tome još odupiru, umjesto da se suoče s potrebom svog preobražaja i 
dokazivanja u novim okolnostima legalizacije višepartijskog sistema. A drugi 
republički savezi komunista opet, pomalo panično, veličaju višepartijski sis- 
tem i hrle mu u susret na način kao da jedva čekaju da vlast ustupe novim par- 
tijama. 


* SKJ, onakav kakav je bio, pa i dok ste vi stajali na njegovu čelu, više kao 
da ne postoji. Dali se prekidom 14. vanrednog kongresa dogodilo i samo- 
ubojstvo same Partije? I uopšte, šta će se dešavati sa Savezom komunista 
Jugoslavije i u njemu samom u svjetlu prekida 14. vanrednog kongresa i 
faktično njegovog raspada? 

— U aprilu prošle godine, u referatu na sjednici CK SK] o osnovnim prav- 
cima preobražaja Saveza komunista Jugoslavije, ustvrdio sam, pored ostalog, 
da je on u praksi desetljećima “djelovao kao partija na vlasti, koja se oslanjala 
na državu, a manje na radničku klasu i druge stvaralačke snage društva, više 
je sebi podređivao druge društveno-političke organizacije nego što se ponašao 
kao nosilac inicijativa i prijedloga, za koje se bori argumentima i primjerima 
vlastitog djelovanja i ponašanja“, te da "ako se ne oslobodi tereta etatizirane i 
birokratizirane organizacije neće moći obavljati svoju ulogu u novim društve- 
nim okolnostima". 

Savez komunista Jugoslavije nije, na žalost, bio, a nije to ni u ovom tre- 
nutku, sposoban za dublji preobražaj i doista je došao na prag raspada, suočen 
s opasnošću da bude poražen, pa i da siđe s vlasti pred naletom novih partija, 
koje ga danas bez imalo obzira okrivljuju za sve nevolje društva, odriču mu sve 
zasluge od jučer i potenciraju sve grijehe, prikazujući četiri i po desetljeća nje- 
gove političke vladavine u društvu kao "mračno vrijeme komunističkog tero- 
ra". Članstvo iz njega masovno bježi, on je već i vrlo osiromašio, njegovi kon- 
stitutivni dijelovi uglavnom su zaokupljeni međusobnim svađama i optuž- 
bama. 

Četrnaesti kongres su kao izvanredni isforsirale snage "antibirokratske 
revolucije". Morali smo u CK SKJ poštovati Statut i utoliko pristati na njegovo 
održavanje. Te su snage očekivale da će se mehaničkim preglasavanjem na- 
metnuti, te putem Saveza komunista, kao vladajuće partije, i Jugoslaviju “ure- 
diti'i srediti" prema svojoj koncepciji. Još se nisu oslobodile iluzije da to ne 
mogu postići, već samo dalje raditi i na razbijanju SK] i SFRJ. 

Prekid 14. kongresa mnogi su skloni protumačiti kao "definitivni silazak 
komunista sa vlasti“. No, Kongres je održan možda samo dva mjeseca pre- 
rano. Vjerujem da bi danas i dokumenti i glasanja bili drukčiji, u korist stvarne 
i duboke reforme SK]. 

Samo dubokim promjenama u svom programu i najvećom demokrati- 
zacijom svojih unutrašnjih odnosa Savez komunista Jugoslavije može ostati na 
društvenoj sceni kao partija općejugoslavenske socijalističke inicijative, sa šan- 
sama da pobjeđuje u političkoj utakmici s drugim partijama, koje su nahrupile 
i koje će i dalje, barem u dogledno vrijeme, svu svoju taktiku i strategiju, uz sve 
međusobne nepomirljive razlike, uglavnom usmjeravati na borbu protiv nje- 
ga, optužujući ga i za prošlost i za sadašnjost. 


* Za Savez komunista Jugoslavije danas se na sve strane tvrdi, pa i iz nje- 
govih redova i rukovodstava, da je bio partija jednoumlja, boljševičkog 
totalitarizma, čistki i hajki, vječnog izmišljanja i ganjanja neprijatelja, 
itd. Koliko su takve optužbe tačne? 

— Komunistička partija, odnosno Savez komunista Jugoslavije odigrao je 
časnu i progresivnu ulogu u našoj novijoj povijesti, i to se ne može izbrisati iz 
te povijesti. Naši narodi i ova zemlja nikako danas ne bi bili u povoljnijem po- 
ložaju 1 ne bi toliko postigli da nije bilo prekretničke uloge jedinstvenog komu- 
nističkog pokreta. 

I nije se Savez komunista narodu nametnuo, nego je narod pošao za njim 
u NOB i revoluciju i slijedio ga sa zanosom i 1948. i 1950. godine, pa i u kas- 
nijem vremenu. 

No, i propuštao je neke historijske šanse i, na žalost, izgubio i onu pio- 
nirsku ulogu koju je bio preuzeo svojim ponašanjem i inicijativama oko 1950. 
godine pa i kasnije. Nije odolio bolestima partije na vlasti koja je imala gotovo 
apsolutni politički monopol. 

Svima onima koji danas toliko govore o boljševičkom nasljeđu kao nečem 
što je bilo apsolutno negativno, o boljševičkom totalitarizmu, boljševičkom 
jednoumlju trebalo bi, analizom konkretne historije, pokazati da su boljše- 
vizam i boljševici bili častan i plemenit pokret i ljudi, i u Rusiji i drugdje, i u 
nas, naravno, ukoliko se naše komuniste između dva svjetska rata, pa i sve do 
pobjede NOB-a, i kasnije, uopće može krstiti boljševicima. Doista, da li su bile 
vlastodržačke i da li su nad drugima vršile represiju te slavne malobrojne, a 

zvjerski proganjane i ubijane, generacije komunista i marksista u našoj zemlji, 
koje su, prvotno zanesene ruskim Oktobrom, pripremale revoluciju i pred- 
vodile NOB, pa i u desetljećima poslije Oslobođenja bile na kormilu nove Jugo- 
slavije? Bez obzira na to što nije bila mitska već ljudska, ta plejada komunista 
u našoj zemlji ostat će zauvijek nenadmašena i po idealima i po doprinosu his- 
toriji naših naroda i naše zemlje. A griješili su pojedinci među njima i prije, a 
još više kasnije, kada su predugo ostajali na vlasti. 

No, u poslijeratnom vremenu Savez komunista se, usprkos svim prokla- 
macijama, birokratizirao i ujedno postao i masovna partija, pa su mnogi pri- 
padnost njemu koristili za osobni probitak. Dijelili smo se i u njemu na poš- 
tene i nepoštene, na one koji su prisvajali privilegije i bili i uzurpatori i gra- 
bežljivci, pribjegavali lopovlucima i na one koji ne samo da to nisu činili nego 
su se često uzalud protiv toga borili. 


* Kazne, likvidacije, suđenja, isključivanja, sve se to danas stavlja u prt- 
ljag mračne prošlosti komunista i u ovoj zemlji. Kako su stvari u tom po- 
gledu stajale? Danas su prisutni svi mogući zahtjevi za rehabilitacije. Ko 
se rehabilituje, a koga bi trebalo? 

— U NOB-u, kao u svakoj plebejskoj revoluciji, bilo je i strijeljanja i ubi- 
janja koja se ne mogu pravdati u svjetlu mirnodopske pravde. A bilo je i pojava 
"crvenog" terora kojem su kumovali pojedinci, da bi se neki od njih kasnije 
"proslavili" kao borci za sveopću demokraciju. 

Oni koji su bili, i ostali, na strani poraženih, do danas potežu neke slu- 
čajeve masovnijih ubijanja pripadnika neprijateljskih vojski nakon predaje, u 
prvim danima po završetku rata. Treba savjesno istražiti i podastrijeti histo- 
rijsku istinu i osuditi danas ono što je za osudu, kada već to ranije nije uči- 
njeno. 

Aleksandar Ranković je, ako se ne varam, na Sedmom kongresu SK] iznio 
podatak da je oko 57 hiljada ljudi bilo podvrgnuto ovom ili onom obliku re- 
presije zbog toga što su stali, ili, dodao bih, što je jedan broj njih, ne znam 
koliki, bio osumnjičen da su stali na stranu Staljina i Informbiroa. Mnogi su 
od onih koji su bili nevini, koji su lažno optuženi i maltretirani, kasnije reha- 
bilitirani. Nema razloga da se ne razotkriju i osude torture i svi drastični slu- 
čajevi represija. No, ne smijemo zaboraviti ni to da se kod mnogih doista radi- 

lo i o izdaji zemlje i da se radilo o vremenu kada su sovjetske i satelitske trupe 
na našim granicama tražile povod da upadnu, kao i to da je tih godina u po- 
graničnim incidentima život izgubilo oko dvije hiljade naših ljudi. 

Ničim se, međutim, ne mogu opravdati neljudski postupci i prema stva- 
rnim krivcima, a kamoli prema nevinim žrtvama. 

Što se tiče "diferencijacija" unutar SK] u povodu slučaja Đilas, pa Brion- 
skog plenuma, pa u godinama 1971-1974, kao i nekih kasnijih, sve do i nekih 
današnjih, ne bih rekao da su žrtve u tim "diferencijacijama“ bile uvijek u pra- 
vu, a druga je stvar što ih se nije smjelo ničim — takav sam stav uvijek zastupao 
— ugrožavati u njihovim građanskim pravima i što posljedice nisu smjele sno- 
siti i njihove porodice. 

Danas se traže svakojake rehabilitacije. Ne mislim da ne treba ići i na njih 
tamo gdje se, iz današnjeg ugla, pokaže da ima razloga za to. No, zahtjevi za 
rehabilitaciju čak 1 najvećih ratnih zločinaca danas su prije svega u funkciji 
optuživanja revolucije kao zločina, a njezinih najistaknutijih predvodnika kao 
zločinaca. 


* Za ekonomski i politički kolaps zemlje sve se češće optužuju i Tito i naj- 
istaknutiji ljudi koji su decenijama s njim i uz njega vodili zemlju. Da li 
će na kraju Tito, Kardelj i još nekolicina čelnika ispasti glavni krivci, a 
naša polustoljetna istorija biti proglašena promašenom? 

— Činjenica je da se u zemlji vodi bespoštedni rat protiv Josipa Broza Tita, 
a1 protiv gotovo svih koji su, i po intelektualnoj snazi i po praktičnoj ulozi, bili 
i ostali uz njega i s njim na čelu revolucije i kormilu zemlje. Čak se traži da se i 
Titov grob premjesti iz Beograda. U jednim sam novinama ovih dana pročitao 
da je mjera slobode i to što se najzad stiglo do "trona Josipa Broza, nekada 
nedodirljivog". Njegovi su grijesi "strašni kult ličnosti, život u carskoj raskoši, 
grubo obračunavanje s političkim protivnicima, povratak dogmatizma 1968..." 

Pozive da se do kraja obračuna s onim što oni smatraju titoizmom uputili 
su i neki najistaknutiji korifeji nacionalno-demokratskih "renesansi“i ideolozi 
oslobođenja od "boljševičko-titoističke diktature". U punom je zamahu ru- 
ganje krilatici da je Tito "najveći sin naših naroda". Prikazuje ga se kao "ko- 
minternovsko-vatikanskog zaverenika“, satrapa, uzurpatora još od dolaska na 
čelo KPJ, "likvidatora mnogih ljudi“, onog tko je u NOB-u šurovao s Nijem- 
cima, “srboždera" kome treba suditi... 

Netko je izmislio da je Titova politika polazila od parole: slaba Srbija — 
jaka Jugoslavija, i na toj je izmišljotini u posljednjim godinama provedena ne- 
čuvena kampanja, koja je, kako vidimo, već stvorila i mržnju prema njemu kao 
“srbožderu“. 

Protjeruju i mrtve Kidriča i Kardelja - u Sloveniju, a tamo onda na njihova 
imena jurišaju domaći zapjenjeni antikomunisti. Bakarić je, pak, za srpske i 
crnogorske šoviniste bio gotovo ustaša, a za hrvatske šoviniste prodana duša i 
sluganska priroda. 

Neočetnici najavljuju suđenje i živima Koči Popoviću i Peki Dapčeviću kao 
tobožnjim srpskim izdajicama, a neoustaše traže da istaknuti hrvatski komu- 
nisti i marksisti polože račune hrvatskom narodu za "sva zla“ koja su im na- 
nijeli. 

Istina je da političari prolaze, a narod i narodi ostaju. No, Tita kao veliku 
i zaslužnu historijsku ličnost ipak nitko neće moći izbaciti ni iz naše ni iz svjet- 
ske historije. 


* Dali je potrebna generalna revizija rješavanja nacionalnog pitanja u 
NOB-u i u odlukama AVNOJ-a? Ovo pitamo stoga što se sve više zagovara 
potreba "novog istorijskog sporazuma naroda Jugoslavije", čime kao da 
se implicira da NOB i AVNOJ nacionalno pitanje nisu u osnovi politički 
riješili. Nacionalisti i nacionalni lideri već se beskrupulozno zalažu za 
prekrajanje granica među republikama i svojataju ili negiraju čitave na- 
še narode. Šta o svemu tome mislite? 

— Iz NOB-ai odluka Drugog i Trećeg zasjedanja AVNOJ-a rodila se Demo- 
kratska Federativna Jugoslavija, konstituirana od šest republičkih država, a u 
sastavu jedne od njih, Srbije, konstituirale su se dvije autonomije. Nije moguće 
dovesti u pitanje bilo koju republiku, niti mijenjati sadašnje granice među repu- 
blikama, niti ukinuti autonomije a da Jugoslavija, bilo kakva, ubuduće stvarno 
postoji. 

Dakako, nacionalizmi mogu izazvati građanski rat — još su i u nas moguće 
regresije koje bi mogle uroditi i takvim novim tragičnim zapletima — ali bi ih - 
vjerujem u to - porazile snage koje su za postojanje Jugoslavije kao zajednice 
ravnopravnih naroda. 

Nije moguća unitarna Jugoslavija, niti Jugoslavija koja bi priznala bilo čiju 

hegemoniju ili bi počivala na sporazumima poput onog kakav je prije više od 
pola stoljeća bio sklopljen između Cvetkovića i Mačeka, a koji bi zaobilazili 
ostale naše narode i išli na njihovu štetu. Jugoslaviju ni danas, a tako je bilo i 
jučer, ne ujedinjuju ni ideja slavenstva ni idila jugoslavenstva, već interesi nje- 
zinih naroda da u demokratskoj zajednici, uz punu njihovu ravnopravnost, 
bolje i uspješnije ostvaruju i štite svoje samoodredenje i postižu materijalni i 
duhovni napredak. 

Ne znam što bi mogao donijeti "novi historijski sporazum“ u odnosu na 
ove, rekao bih, čak aksiome, utemeljene pobjedom NOB-a i izražene i u odlu- 
kama AVNOJ-a. 


* Nacionalna trvenja i nesuglasice su tolike da već u najvećem dijelu na- 
roda izazivaju strahovanja od bratoubilačkog rata. Neki takvo stanje ob- 
jašnjavaju nacionalnom neiživljenošću svih naših naroda. Da li se mogu 
prihvatiti takva objašnjenja? 

— Još sam 1971. godine pisao (to možete pročitati u mojoj knjizi "Soci- 
jalizam i nacije“) o univerzalnim razlozima "vraćanja ljudi u okrilje etnosa", pa 
sam to konkretizirao i na naše narode u svjetlu već tada poremećenih među- 
nacionalnih odnosa. A onda sam i 1983. godine upozoravao na zakašnjele izra- 
ze etnocentrizma i obrambene psihologije posebno kod naših naroda i narod- 
nosti. 

Naravno, u ovakvom, ionako preopširnom razgovoru za novine, ne mogu 
ulaziti ni u kakva, a kamoli iznijansirana tumačenja. Izrekao bih tek dvije na- 
pomene. 

Nacionalizmi gotovo posvuda bujaju, čak i u Zapadnoj Evropi, za koju 
mislimo da je odavno iživjela nacionalne strasti i konfrontacije. Na mjesto sna- 
ga koje su pak u Istočnoj Evropi "neprirodno" održavale poredak državnog 
socijalizma, po svoj prilici stupaju, već se to vidi, probuđeni nacionalizmi, koji 
prijete eksplozijom. Izgleda da neke zemlje u tom dijelu našeg kontinenta i 
zbog toga ulaze u dugotrajnu fazu nesređenosti i nestabilnosti. To se odnosi i 
na Sovjetski Savez, čak prije svega na njega. 

U našoj je zemlji izostala integrativna snaga socijalističkog samouprav- 
ljanja, jer je ono bilo prigušeno i nije se razvijalo u pravcu programskih i nor- 
mativnih ciljeva ("samoupravljanje samo na papiru"), nije bilo i još nema ni 

integracije putem jedinstvenog tržišta, a politička kohezivna snaga jedne par- 
tije istrošila se. Stoga se neki naši narodi i narodnosti, pri općoj erupciji nacio- 
nalnih osjećaja i strasti, pa i nacionalističkih iživljavanja, okreću prema svojoj 
"slavnoj" prošlosti ili prošlosti svojih matičnih nacija, onoj do NOB-a, prema 
svojim kraljevima, banovima, voždovima, vojvodama, svetiteljima i svim vrs- 
tama nacionalnih svetinja i veličina, prema feudalnoj heraldici (a protiv zvijez- 
de petokrake), a drugi narodi i narodnosti, koji ranije nisu bili priznati, pa je 
njihova prošlost i prešućivana, osim što pojačano naglašavaju i svoju prošlost, 
strepe da ne budu ponovo negirani, asimilirani, protjerivani. 

Ne zaboravimo da je Makedoncima i Crnogorcima identitet i samoodre- 
đenje donio NOB, a Muslimanima je duže od dvije decenije nakon pobjede 
NOB-a, u kojem su bili afirmirani kao poseban narod, bilo uskraćivano pravo 
na taj nacionalni identitet. 


* Dali su svi naši nacionalizmi (a Vaša knjiga, štampana u Valjevu 1985. 
godine, nosi naslov "Svi naši nacionalizmi") zaista jednako opasni? Mo- 
žete li nam ukratko opisati, recimo, hrvatski i srpski nacionalizam da- 
nas, njihove programe i manifestacije? 

— Svi su nacionalizmi opasni, ali nisu svi jednako opasni. Srpski i hrvatski 
nacionalizam su najopasniji, jer se radi o dva naša najbrojnija, međusobno 
ispremiješana 1 po prošlosti najviše 'Aržavotvorna" naroda. Kada bi se sukobili 
i oružjem, onda bi to značilo bratoubilački rat Srba i Hrvata, u koji bi bili uvu- 
čeni svi, i s Jugoslavijom bi bilo gotovo. 

Hrvatski je nacionalizam, barem od 1918. godine, ako ne i od ranije, bio 
prije svega protiv Srba i protiv svake Jugoslavije, a za hrvatsku nacionalnu 
državu do Drine, Dunava, ušća Save, te Boke, u kojoj bi svi drugi, a posebno 
Srbi, bez obzira na sva zaklinjanja da neće biti tako, bili potčinjeni, a Musli- 
mani negirani i proglašavani dijelom hrvatskog naroda. 

A srpski nacionalizam, ovisno o okolnostima, ima varijante: za Jugosla- 
viju koju više-manje shvaća kao proširenu Srbiju, u kojoj Srbi moraju biti "gla- 
vni“, ili pak za zaokruženu srpsku nacionalnu državu koja bi obuhvaćala naj- 
manje još tri naše sadašnje republike i veliki dio Hrvatske, uz negiranje Crno- 
goraca, Muslimana i Makedonaca kao nacija i "sređivanje računa" s Hrvatima 
i Albancima. 

* Kosovo je već niz godina otvorena rana jugoslovenskog društva. Gle- 
dano iz sadašnje perspektive, čini se da ta rana nikada neće zarasti. Ko- 
me odgovara takvo stanje na Kosovu? 

— O zbivanjima i stanju na Kosovu često sam i sam govorio, ali nije stvar u 
tome što svi govorimo o Kosovu i u povodu Kosova, već u tome kakva se po- 
litika tamo vodi i tko i kako pridonosi pozitivnom raspletu ili, pak, i dalje doli- 
jeva ulje na vatru. 

Kosovska stvarnost samo je specifičan izraz jugoslavenske stvarnosti, uto- 
liko specifičan što se radi o najnerazvijenijem dijelu Jugoslavije, u kojem je 
koncentrirana i naša najveća nacionalna manjina, koja je na licu mjesta, i izra- 
zita većina, gdje je tzv. etnička distanca u prošlosti bila najveća, a danas je po- 
novo vrlo velika... 

Ekonomski oporavak i demokratski život u zemlji, koji bi svakoga stavljao 
na njegovo mjesto po kriterijima odgovorne javnosti, morao bi pomoći i iscje- 
ljenju kosovske boljke. 

No, ne smijemo gajiti iluziju da se na Kosovu mogu tako lako i brzo uspos- 
taviti duboko narušeni odnosi povjerenja i dobrosusjedstva ljudi različite na- 
cionalne pripadnosti. 


* U vašoj knjizi "Nezavršeni mandat" stoji da ste za hapšenje Azema Vla- 
sija saznali iz novina. To zvuči nevjerojatno jer proizlazi da za to hap- 
šenje, osim vas, nisu znali ni ostali članovi Predsjedništva CK SKJ. Znači 
li to da je odluka o hapšenju donijeta u strogoj konspiraciji iu odnosu na 
tadašnje Predsjedništvo SFRJ. Pa, ko je onda odlučio, ko je izdao nalog 
za hapšenje? 

Hapšenja su najavljena na mitingu u Beogradu 28. februara 1989. godine 
neposredno nakon burne sjednice Predsjedništva CK SKJ, kojom sam ruko- 
vodio, a na kojoj nitko nije ni riječ izustio o eventualnom hapšenju Vlasija i 
drugih četrnaest ljudi, kojima se sada zajedno s njim sudi. Uostalom, nije na 
Predsjedništvu CK SK] da traži hapšenja, niti se ono time bavilo. A ni Pred- 
sjedništvo SFRJ, čiji sam tada bio član po funkciji, nije o tome raspravljalo do 
trenutka kada je Vlasi već bio uhapšen. 


* Kako se inače u Predsjedništvu informišete i kako dolazite do poda- 

taka? Znate li ko su poginuli na Kosovu? Da li su to doista kontrarevolu- 
cionari ili nedužni ljudi, demonstranti ili teroristi? 

— Znamo ono o čemu nas redovno ili po potrebi pismeno ili usmeno infor- 
miraju savezni resori unutrašnjih poslova, vanjskih poslova i narodne obrane. 
No, jedva da saznajemo ili znamo nešto više i ranije nego što i kada saznaje i 
čitava javnost putem medija. 

O poginulima i ranjenima na Kosovu ne znam ništa više od onog što je bilo 
u novinama, uključujući i različite podatke i tvrdnje službenih organa i tzv. 
kosovske alternative na albanskoj strani (jer, tamo djeluje i tzv. alternativa na 
srpsko-crnogorskoj strani). 


* Kako biste vi, kada bi to bilo u vašoj moći, uredili odnose na Kosovu? 

— Ni jedan pojedinac u ovoj zemlji nije i neće biti u prilici da ima toliku 
moć da sam riješi i kosovsko i bilo koje pitanje koje pritišće zemlju. Stoga um- 
jesto odgovora na ovo što me pitate, iznosim tek nekoliko napomena o onome 
što bi pred očima morali imati svi koji su involvirani u politiku i u zbivanja na 
Kosovu. 

Bez stvarne demokratizacije života 1 odnosa i na Kosovu, nema rješenja 
kosovskog problema, a što opet ovisi o demokratizaciji društvenog života u 
Srbiji i Jugoslaviji. A ne zaboravimo da od toga što se danas događa na Kosovu 
i od naše politike u odnosu na tamošnja zbivanja, sve više ovisi i pozicija i ug- 
led Jugoslavije u svijetu. 

A na Kosovu Albanci samoubilački izlaze na ulice, štrajkuju, ne rade, dok 
Srbi i Crnogorci traže oružje i neprestano najavljuju pohode dobrovoljaca, pri- 
jete da će "sve ono što je oteto od Srba biti vraćeno". 

Jedan nacionalizam ne može se suzbiti drugim. Među Albancima djeluju, 
uporno i fanatično, snage koje žele ostvariti "historijsku misiju" sjedinjenja s 
Albanijom, a medu Srbima i Crnogorcima snage koje albanskoj većini na Ko- 
sovu stalno prijete pokoravanjem od strane srpske većine u Srbiji, a često pri- 
jete i u ime čitave Jugoslavije. 

Krajnji je trenutak da se argumenti snage na Kosovu zamijene snagom 
argumenata. 

I sam mislim da se izvanrednim stanjem i mjerama represije ne mogu rije- 
šiti gorući problemi svih građana Kosova. Pristalica sam dijaloga sa svima koji 

su na Kosovu protiv nasilja, za očuvanje teritorijalnog integriteta Jugoslavije i 
stvarne autonomije Kosova u sastavu Srbije. 


* A na čemu sada insistira Predsjedništvo SFRJ? 

— Ako kao jedan od osmorice njegovih članova mogu tumačiti stavove, 
ocjene i zaključke iza kojih svi stojimo, a nedavno su u sedam točaka izloženi 
u ekspozeu predsjednika Predsjedništva pred Saveznom skupštinom, onda je 
to da inzistiramo prije svega na miru na Kosovu kako država ne bi bila pri- 
siljena da ga uspostavlja, ovisno o stupnju ugroženosti ljudi, imovine i po- 
retka, i svim raspoloživim sredstvima sile, na koje ima pravo, a to je onda i 
preduvjet povratka proizvodnji i radu, sigurnosti i Srba i Crnogoraca i svih 
drugih, novoj i efikasnijoj politici razvoja Kosova, dijaloga i demokracije, isko- 
rjenjivanja pojava diskriminacije i bespravlja i prema jednima i prema dru- 
gima i prema trećima, vraćanja normalnih uvjeta svakidašnjeg života, rada, 
učenja, itd. 


* Mnogi smatraju da normalizovanje stanja na Kosovu ne može krenuti 
s mrtve tačke dok traje politički proces u Titovoj Mitrovici Azemu Vla- 
siju i još četrnaestorici optuženih. Poznato je da ste vi, pismom od 24. 
oktobra 1989. godine, zatražili od Predsjedništva SFRJ da razmotri mo- 
gućnost za aboliciju. Smatrate li i danas da bi takav čin bio neophodan u 
pokušajima prevladavanja teškog političkog stanja na Kosovu? 

— Da, smatram. Zajedno s Janezom Drnovšekom ovih sam dana predlo- 
Žio, ai u svojstvu predsjednika Komisije za pomilovanje, a čitavo se Predsjed- 
ništvo SFRJ s time složilo, da se od daljnje kazne zatvora oslobode i svi tzv. 
politički zatvorenici koji nisu izvršili djela nasilja i pribjegavali terorizmu. A 
većina njih su ljudi albanske narodnosti s Kosova i s drugih područja, 


* Bili ste predsjednik Predsjedništva CK SKJ kada je izbila "antibirokrat- 
ska revolucija" u Vojvodini, Crnoj Gori, u Srbiji, na Kosovu. Htjela je da i 
vas smijeni, a onda i da spriječi vaš izbor u Predsjedništvo SFRJ. Nedav- 
no ste izjavili da je ta "revolucija" na izdisaju. Možete li pobliže definisati 
smisao, pozadinu i učinke "antibirokratske revolucije"? 

— Nama je već dugo bila potrebna, a danas je najpotrebnija, stvarna anti- 

birokratska revolucija. A od samog početka primjene "tehnologije" i čitavog 
toga demagoškog instrumentarija antibirokratske revolucije" (dakle, revo- 
lucije pod navodnim znacima), iza koje je stalo jedno republičko rukovodstvo 
u Jugoslaviji, bilo mi je jasno da to nije i da ne može biti revolucija protiv biro- 
kratizacije društva, već da će, naprotiv, učvršćivati birokraciju i da neće voditi 
nikamo, osim - slabljenju Jugoslavije, zaoštravanju međunacionalnih odnosa, 
jačanju svih nacionalizama, dezintegraciji Saveza komunista Jugoslavije, od- 
gađanju i dovođenju reformi u pitanje. 

Svemu tome osobno sam se suprotstavljao onoliko koliko mi je tadašnja 
funkcija omogućavala, a morate znati da su i u Predsjedništvu CK SK] i u sa- 
mom CK SKJ čelnom čovjeku, pojedincu, vezane ruke, da on nema nikakve 
posebne kompetencije ida mora ne samo poštivati statutarne norme već i uva- 
žavati odnos snaga . Pa se to odnosilo ina mene. Snage "antibirokratske revo- 
lucije" uzele su me, zbog mojih stavova, na nišan i još me na njemu drže, kao 
što drže i mnoge druge, zapravo sve ljude na političkim i državnim dužnostima 
u Federaciji i republikama koji odbijaju da se povinuju njihovom diktatu. 

Smiješno je uspoređivati naša "događanja naroda“ s izlascima masa na 
ulice u zemljama Istočne Evrope, koja su se u međuvremenu dogodila. Jer, 
ovdje je događanje naroda" uglavnom bilo i ostalo jednonacionalno i dvo- 
nacionalno, u službi jednog nacionalnog rukovodstva, a u biti upereno protiv 
svih drugih rukovodstava i naroda, usmjereno na krajnji cilj "uređivanja" i 
"sređivanja" Jugoslavije po mjeri tog jednog rukovodstva, pa možda i jednog 
jedinog čovjeka u njemu. 

Ne vidim da je "antibirokratska revolucija“ i tamo gdje se odigrala bilo što 
promijenila nabolje. Naprotiv, slijed zbivanja iz dana u dan pokazuje da ona 
jedino proizvodi sve nove i nove podjele, konfrontacije i "diferencijacije". 

Kada je "antibirokratska revolucija“ imala svoje klimakse, na ponašanje 
političkog vrha utjecao je “odnos snaga“, prijetnje opsadom, a nikako strah i 
kukavičluk onih ljudi u partijskom vrhu u vrijeme 17. sjednice CK SK] i poslije 
nje koji su se protivili tim poigravanjima narodom i narodima, a u prvom redu 
osjećaj odgovornosti zbog mogućih i krvavih obračuna. Od početka sam mis- 
lio da je najvažnije spriječiti ono najgore, upotrebu sile i nastajanje stanja u 
kojem bi bilo tko pučističkim putem spašavao Jugoslaviju. Mislio sam da je 
neophodno da se neki procesi "odigraju", ocjenjujući da njihovi rezultati, iako 

negativni - neće voditi najgorim mogućim ishodima. Trebalo je stvari sagle- 
dati i u kontekstu inače dubokih tektonskih poremećaja u društvenom biću, 
zaoštravanja privredne krize, nagomilanog socijalnog nezadovoljstva, itd. 

Što me je, pak, motiviralo u ocjeni da je "revolucija" na izdisaju, a koju sam 
javno izrekao nakon pripremanog i zabranjenog “mitinga istine" u Ljubljani? 
Pa to da se stratezi te i takve "revolucije", doduše, još nisu odrekli ambicija da 
padnu "vlade" i u Hrvatskoj, Sloveniji i Bosni i Hercegovini (Makedoniju su 
ostavljali postrani), te ambicije da u te republike i dalje šalju kolone provje- 
renih mitingaša, ali da sve to ne može i da neće ni te republike, ni čitavu Jugo- 
slaviju baciti na noge, već da jedino može jačati nacionalistička raspoloženja 
na isto tako nacionalističke provokacije sa strane. U tome, na žalost, "anti- 
birokratska revolucija“, iako se već "potrošila", i dalje ima "uspjeha"! 

No, kako reforme i demokratizacija uzimaju maha, "antibirokratska revo- 
lucija“ ipak mora ići prema izdisaju. 


* U Hrvatskoj se, izgleda, politički život posebno uzburkao pojavom poli- 
tičkih partija, koje po jednima imaju isključivo demokratske ciljeve i na- 
mjere, a po drugima uglavnom niču na talasu nacionalizma i antikomu- 
nizma. Kako vidite lepezu političkih partija, posebno u Hrvatskoj? 

— Već je formirano oko trideset partija, a dvadeset i pet ih je, čini mi se, i 
registrirano. 

Savez komunista Hrvatske i Savez socijalista Hrvatske na putu su da pos- 
tanu moderne partije poput svih drugih, sa crtama i kontinuiteta i diskon- 
tinuiteta u odnosu na ono što su bile dosad. Tri partije ili pokreta zelenih bez 
sumnje su progresivne i ne žele vlast već da na nju utječu. UJDI, koji je ponikao 
u Hrvatskoj, iako u njoj nije registriran, nema ambicije političke partije. Ne- 
koliko regionalnih saveza i partija su, po meni, više poželjni nego što bi u sebi 
nosili neiživljeni kampanilizam. Socijaldemokratski savez Hrvatske (treba ga 
razlikovati od Socijaldemokratske stranke Hrvatske), nastao iz krila UJDI-ja, 
ima, koliko pratim, progresivan, lijevi program. Tu su, zatim, i neke "omla- 
dinske" partije, za koje vjerujem da neće ići udesno. 

Sve ostale partije već u nazivu ističu da su hrvatske i da im je u prvom 
planu jače ili manje izraženo "hrvatovanje“, odnosno, namjeravaju se boriti za 
preuzimanje vlasti prije svega pozivanjem na interese nacije i na nacionalnu 
državu. 

Osnovane su i dvije partije koje računaju na to da okupljaju prije svega 
Srbe, što jedna svjedoči i svojim nazivom, a niču i filijale nekih stranaka iz 
Beograda. 

Meni se čini da će u prvom planu budućeg političkog života u Hrvatskoj, 
nakon što se okonča proces nicanja svih mogućih stranaka i nakon što se is- 
probaju sve moguće koalicije, rascjepi, isključivanja i priključivanja, osim Sa- 
veza komunista Hrvatske, koji je odlukom svog Centralnog komiteta svom ime- 
nu dodao - stranka demokratskih promjena, i Saveza socijalista Hrvatske, biti 
nekoliko stranaka koje žele slijediti evropske liberale, demokršćane, socijal- 
demokrate, i to lijeve i desne, i radikale, ali neke od njih i sa tipično provin- 
cijskim nacionalno-konzervativnim uklonom. I djelovat će jedna ili dvije izra- 
zito nacionalno-nacionalističke stranke (kojima su nukleusi sadašnji HDZ i 
HDS). Hrvatska seljačka stranka je, pak, više proizvod nostalgije. Seljaštvo 
sada čini samo devet posto stanovništva Hrvatske, a njegovi su problemi i pre- 
okupacije ipak drugačiji nego su bili u doba braće Radić. 

Većina stranaka, dakako, kao i drugdje u Jugoslaviji, igra na kartu anti- 
komunizma, sa većim ili manjim primjesama klasičnog nacionalizma. 


* Omiljena teza pretežne većine novoosnovanih političkih partija u Hr- 
vatskoj glasi da su komunisti i Savez komunista Hrvatske radili i rade 
protiv interesa hrvatskog naroda, da su zanemarili i njegovu istoriju i 
suverenitet Hrvatske, da su dozvoljavali pljačku Hrvatske u Jugoslaviji 
kakva je bila dosad, itd. Kako to komentarišete? 

— Komunistička partija Hrvatske, u sastavu Komunističke partije Jugo- 
slavije, najviše je učinila, u usporedbi sa svim političkim snagama koje su u 
hrvatskom narodu postojale i djelovale u našem stoljeću, na planu nacional- 
nog samoodredenja tog hrvatskog naroda i prosperiteta Hrvatske. 

Hrvatska je u Austro-Ugarskoj bila razjedinjena. Banovina uže Hrvatske i 
Slavonije, uz 1881. godine pripojenu Vojnu krajinu, bila je, u stvari, pod ma- 
darskim tutorstvom, a Dalmacija i Istra pod austrijskim. U Državi Srba, Hr- 
vata i Slovenaca, pa u Kraljevini Jugoslaviji, Hrvatska, dakako, nije ni na koji 
način postojala kao država, a kratkotrajna Banovina Hrvatska bila je plod kom- 
promisa srpske i hrvatske buržoazije u strahu pred rasulom. 

Tzv. Nezavisna Država Hrvatska, o čijem nastanku sam hrvatski narod 

nije ni na koji način odlučivao već je bila tvorevina fašističkih zemalja Njemač- 
ke i Italije i došla je kao dogovorena formula sa njihovim tenkovima, gotovo 
čitav hrvatski Jadran dala je Italiji. Zahvaljujući jedinstvenoj Narodnooslo- 
bodilačkoj borbi svih naših naroda i narodnosti pod Titovom vodstvom, u ko- 
joj su hrvatski komunisti i partizani imali tako vidnu ulogu, Hrvatska se kon- 
stituirala kao država sa čitavom Istrom, Dalmacijom i otocima i sa Međimur- 
jem i Baranjom, a granica je u Sremu određena prema etničkom kriteriju. Da- 
kako, Bosna i Hercegovina nije ni bila, niti jest, niti može biti drugo do po- 
sebna država tri naroda koji u njoj stoljećima zajedno žive. 

Hrvatska je danas suverena koliko i druge republičke države u federativ- 
noj Jugoslaviji, ni manje ni više, i sve zajedno određuju opseg suverenih nad- 
ležnosti koje same obavljaju i opseg koji prenose na federaciju. 

I ono najvrednije u hrvatskoj kulturi, barem od 1918. godine naovamo, od 
Krležinog i Cesarčevog "Plamena", dali su ljudi koji su u najvećem broju slu- 
čajeva bili komunisti i marksisti ili su bili na ljevici pod njihovim utjecajem. 

A priče o pljački u poslijeratnoj Jugoslaviji imaju svi nacionalisti, pa i hr- 
vatski. 


* Dali je tačan podatak da najveći broj novoosnovanih partija u Hrvat- 
skoj predvode razočarani bivši komunisti, bivši marksisti ili, kako bi to 
Lenjin rekao, renegati, bivši članovi Partije? 

— Ne samo da je većina predvodnika novih partija iz redova bivših komu- 
nista nego to vrijedi i za znatan, a u nekim i za najveći broj njihovih članova i 
pristaša. 

Uostalom, u doba "maspoka'" 1971. godine u Maticu hrvatsku bilo se učla- 
nilo 47.000 ljudi. Među njima su već tada bili i mnogi razočarani komunisti ili 
oni koji su ranije imali crvenu knjižicu, ali po uvjerenju nisu bili komunisti. 
Poznato je, ne samo kod nas, da su česti slučajevi da najveći ljevičari završe kao 
najveći desničari (rijetko se događa obrnuto). 

Među predvodnicima novih partija očigledno desnih orijentacija ti bivši 
komunisti i marksisti danas prednjače i po antikomunizmu, tako da su u pra- 
vilu umjereniji oni koji nikad nisu pripadali "crvenima". Sa psihološke strane 
to je lako objasniti, zar ne? 

* Dali su Srbi u Hrvatskoj neravnopravni i ugroženi? Srpski nacionali- 
zam poziva na uzbunu, diže poviku kao da su se ustaše vratile na vlast, 
prijeti, organizuje mitinge i zaštitu Srba u Hrvatskoj, a hrvatski nacio- 
nalizam i dalje ih optužuje, sumnjiči, a istovremeno obećava da će u sve- 
mu biti ravnopravni. Kako vidite položaj Srba u Hrvatskoj? 

— Ne znam kojim bi se činjenicama mogla potkrijepiti tvrdnja, danas tako 
gromoglasna, da su Srbi u Hrvatskoj neravnopravni. Srbi u Hrvatskoj su tako- 
đer njezin konstitutivni dio, što je plod njihove zajedničke borbe s Hrvatima 
za demokratsku federalnu Hrvatsku u demokratskoj federativnoj Jugoslaviji, 
a što je izraženo u odlukama ZAVNOH-a i AVNOJ-a. 

Po tradiciji, ali i zbog razmjerno većeg sudjelovanja u NOB-u, u nekim 
službama, djelatnostima i sferama politike Srba ima "previše", a u drugima 
"premalo". No, zar nije i glupo i opasno prebrojavati Hrvate i Srbe, osim što se 
mora voditi računa o optimalnoj, odnosno približno razmjernoj njihovoj zas- 
tupljenosti na javnim i državnim funkcijama u općinama i Republici? 

Hrvatski nacionalizam oduvijek je sumnjičio Srbe u Hrvatskoj kao neko 
strano tijelo i petu kolonu. U svom najgorem izdanju, pod ustaško-fašističkim 
režimom, klao ih je i prekrštavao. Godine 1971. opet im je prijetio, a sada iz- 
nova. Ali, demokratske snage u samom hrvatskom narodu mnogo su jače, da 
bi sa svoje strane dopustile da se prijetnje ostvare, a na vidiku nisu više ni stra- 
ni fašisti, pod čijim bi skutom najgori dio hrvatskih nacionalista mogao po- 
novo jurišati na Srbe. 

S druge strane, srpski je nacionalizam oduvijek, a danas pojačano, na- 
stojao i nastoji i Srbe u Hrvatskoj instrumentalizirati na neočetničkom pro- 
gramu velike Srbije. No, u tome ne može računati na uspjeh i zbog svega onog 
što spada u progresivnu tradiciju srpskog naroda u Hrvatskoj, prije svega u 
tradiciju NOB-a, u njegova teška iskustva i u također prevagu demokratskih 
snaga u njegovim redovima. 


* Dali su, po Vašem mišljenju, potrebne posebne srpske institucije i par- 
tije u Hrvatskoj? 

— U doba Austro-Ugarske i stare Jugoslavije osnivana su i djelovala su u 
Hrvatskoj, Bosni i Hercegovini, Vojvodini, Boki kako posebna, tako i zajed- 
nička kulturna, prosvjetna, sportska društva, a i izdavane novine Hrvata, Srba, 

Muslimana, Crnogoraca. Za to su tada postojali konkretni historijski uzroci i 
razlozi. 

Pobjedom NOB-a nestali su, po mom mišljenju, razlozi za takve vrste se- 
pariranja pripadnika ta četiri naša naroda, koji, i pored različitih jezičkih izri- 
čaja i nekih manjih razlika u gramatici, govore jednim jezikom i imaju mnogo 
toga zajedničkog i u kulturi i historiji, jer u zajedničkim institucijama mogu 
njegovati i ono što je zajedničko i ono što je nacionalno, specifično, a da nitko 
nikoga ne asimilira ili denacionalizira. 

Istina, u Hrvatskoj su izlazile novine Srpska riječ, kao što su u Subotici 
izlazile i Hrvatske novine. Ako to treba obnoviti, nemam ništa protiv, iako nije 
bitno za očuvanje nacionalne pripadnosti. 

Bio sam svojevremeno protiv ukidanja i "Prosvjete“ i "Matice hrvatske", a 
za to da se one vrate svojoj kulturnoj ulozi. Ali, kao pojedinac nisam mogao 
utjecati na odluke drugih o njihovom ukidanju. 

Ako bi se išlo na separiranje, znači li to da bi građani Hrvatske srpske na- 
cionalnosti trebali tražiti i "svoje" sveučilište, akademiju, televiziju, srednje 
škole, itd. Ne bi li to vodilo separiranju, koje bi prvenstveno išlo na njihovu 
štetu kao "manjine", prebrojavanjem po nacionalnoj osnovi, pa čak i svoje- 
vrsnoj getoizaciji? 


* Prvo je iz Vojvodine lansiran prijedlog o osnivanju novih autonomnih 
pokrajina. Izgleda da su predlagači imali na umu prije svega autonomne 
pokrajine Srba u Hrvatskoj i Bosni i Hercegovini. Sada se na ideji o no- 
vim pokrajinama sve više insistira, prevashodno to čine snage srpskog 
nacionalizma, ali ne samo one. Koliko bi najzad, novih pokrajina moglo 
biti kada bi se takvi zahtjevi uvažili? 

— Kada bi se od Bosanske krajine, sjeverozapadne Dalmacije, Like, Kor- 
duna i Banije formirala autonomna pokrajina, onda bi to značilo razbijanje i 
SR Hrvatske i SR Bosne i Hercegovine. Kojoj bi republici ta autonomija pri- 
padala? Ili, možda neki misle da bi trebalo formirati dvije takve pokrajine, uz 
poštovanje sadašnjih republičkih granica? Pa da onda i muslimanska Cazinska 
krajina bude treća mini-pokrajina? 

Kada bi se Kninska krajina i Bukovica, Lika, Kordun i Banija izdvojile u 
neku autonomnu pokrajinu, Hrvati bi u njoj bili u većini u odnosu na Srbe. A 

ne bi li onda i u “ostaloj" Jugoslaviji trebalo formirati autonomne pokrajine, 
recimo, za Sandžak, Boku, itd? 
Očigledno se, dakle, radi o politikantskim prijedlozima. 


* Bosna i Hercegovina zbog svojeg je višenacionalnog sastava specifična 
zajednica. Ipak, u političkom smislu, na jugoslovenskom nivou, uvijek se 
nalazi između dvije vatre. Uslovno rečeno, one istočne i one zapadne. Ti- 
me je i njen politički uticaj na saveznom nivou bitno neutralizovan. Da li 
je to istorijski usud BiH? 

— Bez Bosne i Hercegovine kao republike i države tri ravnopravna naroda, 
muslimanskog, srpskog i hrvatskog, nema ni federativne Jugoslavije. Kao što 
je rečeno i na Zasjedanju ZAVNOBIH-a, a što vi u Bosni i Hercegovini danas s 
pravom ponavljate, Bosna i Hercegovina nije ni srpska, ni hrvatska, ni musli- 
manska, već i srpska i hrvatska i muslimanska. To je tako i tako mora biti. 

Bosna i Hercegovina u neku je ruku kao meki trbuh Jugoslavije. Ako se u 
taj trbuh zarine nož, iskrvarit će čitava Jugoslavija. 

Hrvatski i srpski nacionalisti bi Bosnu i Hercegovinu ili, svaki za sebe, 
prigrabili, ili podijelili. 


* Vratimo se začas na početak razgovora. Govori se i piše - a i plaše nas 
sa svih strana - o raspadu Jugoslavije, otcjepljenju, konfederaciji. Složili 
smo se da će Jugoslavija ostati i postojati. No, ako bi, ipak, došlo do otcje- 
pljenja, labave konfederacije i dezintegrativnih pojava sa trajno teškim 
posljedicama, šta da rade ljudi i narodi u ovoj našoj SR Bosni i Herce- 
govini? 

— U Jugoslaviji će biti i u idućim godinama i napeto i konfliktno, pa makar 
nam ekonomske i političke reforme i donijele plodove u pravcu prosperiteta. 
No, ona se mora održati kao zajednica, kao jedinstvena zemlja, sa svim svojim 
razlikama. 

Jugoslaviju, i bez obzira na ustavnopravne finese, moraju ponovo inte- 
grirati, odnosno reintegrirati sloboda privrednih subjekata u privređivanju na 
jedinstvenom jugoslavenskom tržištu, funkcioniranje pravne a demokratske 
države, snažno i političkim monopolima i kontrolom neisparcelizirano demo- 
kratsko javno mišljenje, duhovno zajedništvo ljudi i naroda u poštivanju ljud- 
skih prava i sloboda i vrednota humanizma i u prihvaćanju i razvijanju naj- 

boljih dostignuća suvremene civilizacije. 

Još je nešto važno imati na umu: u Jugoslaviji kao cjelini nije u većini ni 
jedan narod, a ljudi bez obzira na nacionalnu pripadnost posvuda u njoj mo- 
raju biti ravnopravni i imati jednake šanse na osobni status i probitak. 

Neki poručuju: bez Jugoslavije nema budućnosti, uzvikuju: branit ćemo je 
do posljednjeg daha, ali je svojom politikom ruše kao onakvu kakvoj su temelji 
udareni u NOB-u. 

Danas su u prvom planu političke bitke za vlast, a ne za reforme. Ipak vje- 
rujem da će ubrzo iščeznuti uvjeti koji vode kako diktaturi anarhije, tako i stva- 
ranju privremenih karizmi nacionalnih vođa. 

Ljudi i narodi Bosne i Hercegovine i sada pokazuju da su na strani bu- 
dućnosti Jugoslavije, a ne njezinog kolapsa. 


* Nečini li vam se da u našem društvu danas postoji izrazit problem auto- 
riteta i vođa? Možemo li imati vođe koji nisu jedino nacionalne vođe? 

— Stvarne narodne vođe nastaju svojom ulogom u izuzetnim trenucima 
historije. Sada u nas nema ni historijskih uvjeta, ni potreba za vođama. Mo- 
žemo imati, i imamo, pojedince koji igraju na kartu nacionalnih vođa, ali slava 
im je kratkog vijeka, i to samo u plemensko-etničkim granicama. 


* Za vas je već rečeno da spadate među nevelik broj političara o kojima 
jugoslovenska javnost "ima vrlo precizna mišljenja, makar i različita". S 
obzirom na takvu činjenicu, da li biste prihvatili izazov da postanete li- 
der neke nove jugoslovenske partije, nekomunističke, a koja bi imala sve 
izglede da pobijedi na predstojećim izborima? 

— O tome zasad ne razmišljam. Borit ću se kao i dosad na liniji svojih uvje- 
renja kao hrvatski i jugoslavenski komunist i marksist, pa i bez obzira na sud- 
binu partije kojoj još pripadam. Ako ona samu sebe dokrajči ili onesposobi, 
tek ćemo tada svi koji misle kao i ja, a vjerujem da ih je mnogo, vidjeti na čemu 
smo i što nam je raditi i u odnosu na potrebu političke partije, posredstvom 
koje bismo se borili za svoja uvjerenja i društvena rješenja u skladu s tim uvje- 
renjima. 

Razgovarao: Zoran. 0. Milanović 

HRVATSKA BIRA IZMEĐU 
PROŠLOSTI I BUDUĆNOSTI 


SLOBODNA DALMACIJA, Split, 16. i 17. travanj 1990. godine 


* Prije nekoliko dana u "Danasu" je objavljena vaša fotografija koju je na- 
pravio Vican Vicanović, ispod koje je stajao potpis: "Mnogi misle da je s 
njim gotovo, ali on je još tu". Mislite li da je ta procjena točna? 

— Još uvijek sam u Predsjedništvu SFR Jugoslavije, a u onom slobodnom 
vremenu što mi preostane imam obaveze na nekim poslijediplomskim stu- 
dijima i pišem udžbenik iz urbane sociologije. 


* Uvažavamo vaš ironični stil razgovora, ali znate da nismo mislili na to. 
Nakon dvije godine "teške artiljerije" iz Srbije i područja gdje je "pobije- 
dila antibirokratska revolucija", nakon masovnih mitinga, pa i od mili- 
jun ljudi, na kojima vas se smjenjivalo, sada vas i ovdje u Hrvatskoj poje- 
dini vaši protivnici u polemikama iz sedamdesetih godina, a koji su se 
stavili na čelo nekih novoosnovanih stranaka, pozivaju da odstupite. 

— Kada bih vam neozbiljno odgovarao, rekao bih kao u onom poznatom 
vicu: Pa što je danas milijun?" No, ozbiljno govoreći, doista je krajnje vrijeme 
da se i kod nas državni funkcioneri biraju između više kandidata, a i da ih se 
može slobodno i bez posljedica kritizirati. A ja sam se ne samo na kritiku nego 
i na sva moguća podmetanja i čitave kampanje laži već poodavno navikao. 

Što se pak tiče ljudi čije sam stavove javno osporavao još prije kulminacije 
“maspoka' 1971. godine, smatram da je njihovo ponovno izlaženje na politič- 

ku scenu izraz jedne nove političke zrelosti društva. Uvijek sam bio pristaša 
otvorenog dijaloga i sučeljavanja s tezama i političkim programima s kojima 
se ne slažem i kojima ne želim popuštati pa ću se tako ponašati i ubuduće. 


* Tada vam zacijelo može činiti zadovoljstvo što vas je, kao predsjednika 
Komisije Predsjedništva SFRJ za pomilovanja, i Janeza Drnovšeka, kao 
predsjednika Predsjedništva, Mihalj Kertes optužio da pokušavate oslo- 
boditi zatvora "četrdesetak albanskih terorista"? Zašto javnost ništa ne 
zna o tim okršajima oko statusa političkih zatvorenika u zemlji? Možete 
li nam nešto više reći o tome. 

— Zar vi ne biste uživali u tome da imate osobne kritičare poput dotičnog 
Kertesa. Vidim da je nakon izbora u Sloveniji neobični Ivan Kramberger naja- 
vio dolazak u Federaciju, "jer svatko može biti predsjednik Slovenije". Tako bi 
se spomenuti Kertes, također jedan od kandidata za predsjednika Predsjedniš- 
tva Srbije, u Beogradu našao u dobrom društvu. Možda bi, recimo, sa Šimom 
Đodanom, kada bi im se i on pridružio, činili idealan trojac za sređivanje od- 
nosa u Federaciji. 

Što se tiče tzv. političkih zatvorenika, ja se u Predsjedništvu SFRJ doista 
zalažem za pomilovanje svih onih pojedinaca koji nisu osuđeni zbog ugroža- 
vanja ljudskih života, drugih djela nasilja i špijunaže. Jer, za to se sudi i odgo- 
vara u svakoj demokratskoj pravnoj državi. 

U Predsjedništvu SFRJ već smo okončali proceduru da se pomiluju tzv. 
politički osuđenici koji ne spadaju u tu kategoriju. U srijedu, 18. travnja, Pred- 
sjedništvo će službeno donijeti odluku o njihovom pomilovanju, a o svemu će 
pobliže biti riječi u razgovoru s domaćim i stranim novinarima. 


* Nije riječ samo o prozivanjima Kertesa i Đodana. Ovih je dana Momir 
Bulatović, jedan od najambicioznijih vođa "antibirokratske revolucije", 
na javnoj tribini tvrdio da se spremate rasturiti Jugoslaviju kada za go- 
dinu dana dođete na čelo Predsjedništva SFRJ. A Vladimir Šeks, u inter- 
vjuu "Večernjem listu", objavljenom pod naslovom "Ja sam jastreb HDZ- 
a", najavljuje: "Ako pobijedimo na izborima, nastojat ćemo eliminirati 
Stipu Šuvara iz Predsjedništva SFRJ". 

— Jugoslaviju, na žalost, najviše rasturaju snage čiji je glasnogovornik i 

Bulatović, a čine to i time što svakoga tko se protivi njihovim diktatima i ulti- 
matumima optužuju da je protiv Jugoslavije. Galame da se "Vlasi ne dosjete". 

A što se tiče "jastreba" HDZ-a Šeksa, on se ionako bori za "neodvisnu" Hr- 
vatsku, pa čemu onda opozivati bilo koga tko je Hrvat i iz Hrvatske na funkciji 
u Jugoslaviji? Dakako, ti i takvi bojovnici ne samo da bi nas sve koji im nismo 
po volji, a sada smo legalno na dužnostima i u Hrvatskoj i u Jugoslaviji, željeli 
i smijeniti. Htjeli bi oni i mnogo toga drastičnijeg, kao što bi htjeli žrtvovati i 
Hrvate u Bosni i Hercegovini 1 Vojvodini, pohrvatiti Muslimane i podjarmiti 
Srbe u "neodvisnoj“ državi kako je oni zamišljaju. Htjeli bi građanski rat i pro- 
lijevanje krvi, kao da svi doista još imamo trogloditske navike i plemensku 
svijest prohujalih vremena. 

Sve je moguće, ali valjda Šeks i njemu slični ipak neće odlučivati o sud- 
binama svih nas. 


* Da vas u kontekstu sudbine političkih zatvorenika pitamo i za vašu ini- 
cijativu za aboliciju Azema Vlasija i još četrnaest osoba kojima se zaje- 
dno s njim sudi. Vi ste aboliciju predlagali prije početka suđenja, a sada 
je ono, izgleda, pri kraju. Ako Vlasi i ostali ipak budu osuđeni... 

— Ponovo ću predlagati aboliciju, polazeći i od uvjerenja da su sada povolj- 
niji uvjeti za pozitivnu odluku Predsjedništva SFRJ. 


* Sada bismo mogli prijeći na pripremljena pitanja. Počnimo s Dalma- 
cijom u kojoj ste se rodili i koja vas je posebno snažno podržavala u ne- 
koliko posljednjih godina, kada se radilo o vašoj osobnoj sudbini u poli- 
tičkim bitkama u Zagrebu i Beogradu. 

Dalmacija posljednjih mjeseci napadno mijenja svoj politički dekor. 
Po svemu sudeći ovdje se odvija i glavna stranačka bitka za Hrvatsku. 
Padaju li to i posljednji stereotipi o Dalmaciji - kao partizanskoj Dalma- 
ciji i Dalmaciji sa specifičnim identitetom? 

— Pa, politički dekor mijenjaju i Jugoslavija i Hrvatska i svaka sredina. I to 
nije loše. Nisam siguran da se baš u Dalmaciji vodi glavna stranačka bitka za 
Hrvatsku. Vodi se i u Zagrebu, u Slavoniji, u Istri, a i krajevima gdje uz Hrvate 
u većem broju, ili ponegdje i pretežno, žive Srbi. Dalmacija je kolijevka Hr- 
vatske, i ona je hrvatska već od šestog, sedmog stoljeća. Hrvatizacija, slaveni- 

zacija jadranskih gradova u Srednjem vijeku bila je presudna za sam opstanak 
hrvatskog naroda. Dalmacija je osam stoljeća bila jedna od zemalja u Hrvat- 
skoj kao trojednoj kraljevini, pa i bez obzira što su je osvajali Mlečani, Turci i 
Francuzi. Doduše, zbog talijanske penetracije i pretenzija, u njoj je nacionalni 
preporod u prošlom stoljeću gotovo pola stoljeća kasnio u odnosu na središnju 
Hrvatsku. 

Prema tome, hrvatstvo Dalmacije i u prošlosti i danas nešto je što se ne da 
i ne može dovoditi u pitanje, jednako kao ni višestoljetni zajednički život Hr- 
vata sa Srbima u njezinim morlačkim i uskočkim, osobito sjeverozapadnim 
krajevima. 

A partizanska Dalmacija, koja je dala i relativno najviše partizana kada se 
usporedi s bilo kojim krajem i Hrvatske i Jugoslavije, bila je izraz i jednog pro- 
gresivnog, antifašističkog hrvatstva. Utoliko će i partizanska borba Dalma- 
tinaca, i Hrvata 1 Srba, i pored sadašnjih klevetanja i osporavanja te borbe, 
trajno ostati slavna po doprinosu slobodi Hrvatske i slobodi Jugoslavije. 

Sada se ponovo pojavljuje neiživljeni nacionalizam i zapljuskuje Dalma- 
ciju. No, baš zbog toga što je Dalmacija bila i što danas jest, taj val naciona- 
lizma u svojoj retrogradnosti neće se posebno u njoj dugo održati, pa ma koli- 
ko nanio novog zla i ostavio ožiljke. 

Smiješna su mi sva ta nastojanja da se Dalmacija utopi u južnu Hrvat- 
sku". Dakako da i Hrvatska, kao i svaka zemlja i država na kugli zemaljskoj, 
ima svoje južne i sjeverne, zapadne i istočne krajeve. Takva nastojanja nisu 
manje smiješna od špekulacija da Dalmacija nije hrvatska, a koja, dakako, ni- 
su plod neupućenosti u historiju i sadašnjicu. 

Dalmacija je uvijek imala i imat će identitet, kao što je uvijek bila i ostat će 
u Hrvatskoj. Isto tako Dalmacija je uvijek, u svojoj narodskoj većini, i sebe i 
Hrvatsku sagledavala u jugoslavenskoj zajednici. 


* Dezintegracioni procesi u zemlji započeli su i produbili se u krilu Sa- 
veza komunista Jugoslavije, da bi se "građanskim" strankama ostavilo da 
završe "prljavi" dio posla. Sada dio SK] koji je to zakuhao pere ruke od 
svega i vuče svojim tobože obnoviteljskim prijedlozima na dno i onaj dio 
Partije koji se jedva uspio otrgnuti od konzervatizma. Kakva je onda šan- 
sa lijevih snaga da reintegriraju jugoslavensko društvo i stave se na ras- 
polaganje evropskoj ljevici? 

— Dezintegrirajući procesi svoje uzroke prije svega imaju u tome što se 
proizvodne snage nisu više mogle razvijati metodama državnog socijalizma, 
na koje smo navlačili ruho samoupravljanja, a kojima je Savez komunista Ju- 
goslavije, kao "partija revolucionarne akcije" i ujedno jedina politička partija 
sui generis, davao pokriće političkom agitacijom i mobilizacijom i ideološkim 
dekretizmom. 

Kada su se u svoj svojoj težini pokazale posljedice odsustva ekonomske 
prisile, a državnosocijalističke metode više nisu pomagale, Dugoročnim pro- 
gramom ekonomske stabilizacije pokušalo se naš brod izvući, i na njemu se 
inzistiralo u vremenu od 1982. do 1988. godine, a onda je došlo do prijeloma u 
smislu napuštanja i instrumentarija udruženog rada, koji je više-manje bio 
izvanjski i formalni, pa prema tome i nemoćni mehanizam regulacije i opre- 
djeljivanja za sve, ili uglavnom za sve instrumente razvijene tržišne privrede 
kakvi postoje u kapitalizmu. 

Sada se privrednom reformom, a koja pretpostavlja i dublje promjene u 
političkoj sferi, doista teži razvoju i djelovanju tržišta. 

Savez komunista Jugoslavije donedavno je bio jedina ili barem glavna sce- 
na na kojoj se to sve prvenstveno i politički i praktično razjašnjavalo i pre- 
lamalo. Sada to više nije on, već država i još politički "anarhična" javnost kao 
takva, u kojoj se počinju natjecati i sukobljavati najrazličitije političke stranke 
(ima ih već stotinjak), spremajući se, sve i svaka, da osvoje državnu vlast. Sa- 
vez komunista Jugoslavije morao se, u čitavom društvenom kontekstu i sam 
dezintegrirati, da bi prestao biti politbirovska partija s monopolom iz vrha. 

Najveće udarce Savezu komunista Jugoslavije, a što ga je u posljednje vri- 
jeme onesposobljavalo za stvarni preobražaj, da bi ga sada, eto, i razbilo, na- 
nijela je i još nanosi praksa "antibirokratske revolucije", kojom su i njega, a 
putem njega i čitavu Jugoslaviju, pokušale i još pokušavaju zajašiti snage koje 
u biti imaju neostaljinističku orijentaciju, snage konzervativizma, velikodr- 
žavnog centralizma, pa time i hegemonizma u nacionalnim odnosima. 

No, kada ekonomska i politička reforma odmaknu, vjerujem da će sve do- 
ći na svoje mjesto: i u političkom životu formirat će se fronta lijevih snaga koja 
će preuzeti kontinuitet svega pozitivnog u 70-godišnjoj historiji KPJ/SKJ, ali i 
jasno naglasiti diskontinuitet u onome u čemu je on nužan i progresivan. Može 
biti jedna ili više partija koje će u onom najdubljem programskom i strateš- 

kom smislu nastaviti borbu za socijalizam, samoupravljanje i nacionalnu rav- 
nopravnost u čitavoj Jugoslaviji. 

Reintegraciju jugoslavenskog društva donijet će, dakle, provođenje pri- 
vredne reforme, za koju se sada, usprkos svim razlikama i manipulacijama, 
zalažu i svi dijelovi donedavno jedinstvenog Saveza komunista Jugoslavije, a 
koju podupiru, i pored svih socijalnih teškoća, najširi slojevi posvuda u Jugo- 
slaviji. Oporavljene i povezane snage ljevice u Jugoslaviji svakako će naći svoje 
dostojno mjesto i na evropskoj ljevici. 


* Dali iz vaše ocjene o uzrocima rastakanja SKJ proizlazi da ne stoji uvri- 
ježeno mišljenje o srpskom unitarizmu? 

— Pa nije riječ o srpskom unitarizmu. U Srbiji se danas vodi politika koja 
je najviše separatistička u odnosu na Jugoslaviju. Ta naša republika već je sla- 
vila i svoj posebni Dan Republike. Iz nje stižu najteže optužnice da je Jugo- 
slavija - kakva je bila od NOB-a do danas i pod Titovim vodstvom — bila 1 još 
uvelike jest tamnica srpskog naroda, u kojoj mu je oduzeto dostojanstvo i u 
kojoj je on razbijen, proganjan u drugim republikama, da je iz Srbije prese- 
ljavana industrija, da su u Srbiji svi rukovodeći ljudi donedavno bili vazali, 
kukavice i izdajnici itd. 

S najvišeg mjesta iz te republike i u svijet su poslane poruke da Srbija do- 
duše jest za Jugoslaviju, ali da može i sama, da ne bi bila najmanja država u 
Evropi... 

Traže se i već drže "suđenja" Titu, na kojima se tvrdi da je "donio veća zla 
srpskom narodu od Turske". 

Da dodam: slično su o Titovoj "krvavoj politici“ ovih dana govorili i poje- 
dini čelnici iz Koalicije narodnog sporazuma i još nekih stranaka ovdje u Hr- 
vatskoj, a s pozicija antikomunizma, "hrvatskog unitarizma“ i separatizma. 

Snage koje sada politički dominiraju u Srbiji teže da je konstituiraju kao 
državu koja "sluša" Jugoslaviju samo kada joj se prohtije, a u isto vrijeme te 
snage pokušavaju drugima presuđivati da su razbijači Jugoslavije. 

Radi se o težnjama za "velikom Srbijom", o provođenju politike "Srbi na 
okup" i - pod firmom brige Srbije za Srbe posvuda u Jugoslaviji — o razbijanju 
drugih republika, ili su pak posrijedi ambicije da Srbija faktično diktira dru- 
gim članicama federacije kako da se ponašaju. 

* Zaokupljeni našim unutrašnjim razmiricama i svađama kao da zabo- 
ravljamo gledati preko granica zemlje. Sada nam se zajedno s raznim op- 
cijama prekrajanja Jugoslavije otvara rasprava o tome kako na Jugosla- 
viju gledaju velike sile, prije svega SAD, a onda i Njemačka, Italija, Fran- 
cuska? 

— Ne samo velike sile, nego i čitava Evropa, kojoj se toliko nudimo i ula- 
gujemo, svi zajedno ili i svatko separatno, čude se što se to u Jugoslaviji zbiva, 
toj žestini iskri iz sudara centripetalnih sila, računica i interesa. Nije mi po- 
znato, da se ijedan stari državnik ili političar od formata (pa ni među onima 
manjeg ugleda) izjasnio za raspad Jugoslavije u male nacionalne i "mješovite" 
države. Svi daju do znanja da žele da Jugoslavija sačuva svoje sadašnje fede- 
ralno uređenje u teritorijalni integritet. 

Čitav svijet zna da je Jugoslavije kao federacija ravnopravnih naroda nas- 
tala u najslavnijoj oslobodilačkoj borbi Drugog svjetskog rata i da je stekla 
veliki ugled 1 utjecaj u svijetu pod Titovim vodstvom, Pa zar o tome ne govori 
i činjenica da se na njegovom sprovodu okupilo više šefova država i vlada iz 
čitavog svijeta nego ikad ikome? 

Nismo valjda gotovo pola stoljeća živjeli u miru, iipak mnogo toga postigli 
i na materijalnom i na duhovnom planu, zbog toga što nas je jedan čovjek to- 
bože svojom neviđenom diktaturom držao na okupu i što smo svi stenjali pod 
“komunističkim terorom" (a da je to bio teror najviše se upinju dokazati neki 
ljudi koji su bili članovi SK] ili se čak i ovih dana žure da vrate "crvenu" knji- 
žicu!) 


* Za integritet Jugoslavije upravo se ovih dana izjasnio i kancelar Vra- 
nitzky? 

mjer kako svijet gleda na budućnost Jugoslavije. Poznato vam je da je on, ocje- 
njujući reforme u našoj zemlji, rekao da su one "kamen temeljac za očuvanje 
integriteta i položaja Jugoslavije u Evropi". Identične stavove zastupali su i 
francuski predsjednik vlade Rochard i talijanski ministar vanjskih poslova De 
Mickiellis, itd. Koga god da pitate u svijetu što misli o integritetu ovakve Jugo- 
slavije, dobili biste jednak odgovor. Drugačije bi vam eventualno odgovorili 
talijanski i austrijski fašisti koji smatraju da im pripadaju Istra, Zadar, Koru- 


INTERVJUI 53 


ška, mađarska desnica koja polaže prava na Međimurje, bugarski nacionalisti 
koji negiraju makedonsku naciju, itd, 


* Kako onda tumačite da su Vranitzkog zbog te izjave oštro napali neki 
pripadnici hrvatskih opozicijskih partija? 

— Neki od vođa opozicijskih partija, posebno se to odnosi ina HDZ, u ratu 
su sa cijelim svijetom. Osim brojnih neprijatelja u zemlji, oni vide neprijatelje 
i u svakoj od zemalja ili ličnosti u svijetu koja se izjasni za Jugoslaviju kao mo- 
dernu federaciju. A budući da se za to izjašnjavaju gotovo svi, to su svi svrstani 
u navodnu unitarističku zavjeru. | Amerikanci, Francuzi, Talijani, Austrijan- 
ci... Kako se Srbija svojom politikom uspjela izolirati od svijeta, a u popravlja- 
nju te slike ne pomažu joj ni štampanje "Politike" na engleskom jeziku, ni obi- 
lasci "ministra vanjskih poslova“ Srbije po svijetu, tako i ovi danas pokušavaju 
dovesti Hrvatsku u identičan položaj samoizolacije. 


* Nijeli to što govorite u suprotnosti s jasnim naglašavanjem tih stranaka 
da su za Evropu, za integracije? 

— Ta Evropa u koju bi oni išli više ne postoji. Nestala je u prošlosti, ako ne 
već i 1945. godine, a ono s pojavom mirovnih pokreta, demilitarizacijom, do- 
laskom Gorbačova, najavom "Eureke", početkom integracijskih procesa i ide- 
jom zajedničkog evropskog doma. Svaki od evropskih naroda i svaka od ev- 
ropskih država morali su se prethodno unutar sebe demokratizirati da bi do- 
bili "ulaznicu" u evropsku zajednicu. 


* Aoni koji ne uspijevaju? 

— Pogledajte sudbinu Margaret Thatcher, koja zapravo pada na odbijanju 
da se Velika Britanija otvori cjelini evropskog izazova. Ruše je sami Englezi. 

U uvjetima višepartijskog pluralističkog sistema hrvatski narod ima šanse 
da se artikulira kroz različite političke programe. Neki od njih, utemeljeni u 
nacionalnoj ideologiji koja je još mogla vrijediti u postilirističkom periodu, 
danas su očit primjer povijesnih anakronizama. Utoliko je hrvatski narod pred 
ozbiljnom alternativom — hoće li se razvijati po svim kriterijima modernih 
evropskih nacija, dakle, otvaranjem tržišnih, političkih i kulturnih veza, ili će 
se izolirati. 

Hrvatska, dakle, vrši civilizacijski izbor. To je toliko očigledno, da ne traži 
komentar. Neki predizbornu kampanju vode uz zazivanje političkog vođe koji 
bi trebao predstavljati hrvatskog Spasitelja (što je svojevrsna uvreda vjerni- 
cima). To je isto ono čemu se pismena i moderna Hrvatska rugala slušajući 
pjesme, uzvike i gusle na mitinzima "antibirokratske revolucije". 

Sada smo sami pred izborom koji za nas nitko drugi ne može obaviti. 


* Govorite o svojevrsnom programu izolacije? 
— Upravo o tome. O vraćanju Hrvatske u predmoderno doba. Na žalost, 
Hrvatska bira između prošlosti i budućnosti. Čini se da sredine nema. Uspije 
* < 


li opcija "nazdravičarskog hrvatovanja“, bit će to svojevrsna albanizacija i Hr- 
vatske. 


* Zar nema mogućnost "koalicije sa Slovenijom", ili se bar za to zalaže 
opozicija? Imali smo nedavno sastanak predstavnika "Demosa" i "Hr- 
vatskog bloka"? 

— Prvo, "Demos" su uzurpatorski zastupali jedni, dok su se drugi ogradili. 
Drugo, u Sloveniji su ljudi ipak u većini iskazali demokratska i reformska opre- 
djeljenja ne samo u glasanju za ličnost predsjednika i članova Predsjedništva 
svoje republike, nego i za program demokratskog socijalizma ili bar za mo- 
derni liberalizam prožet snažnim utjecajem alternativnih pokreta i konačno za 
zreo, a ne prigodničarski, ekološki program. Možda je još značajnije da nije 
prošla ni jedna ekstremistički orijentirana ličnost. 

S kim bi, dakle, mogla surađivati hrvatska desnica na nivou državne poli- 
tike? S Bosnom, čije postojanje negira, a Muslimane proglašava Hrvatima? Sa 
Slovenijom, koja se očito opredjeljivala više za Evropu, a manje protiv Jugo- 
slavije. S bilo kim u Jugoslaviji? 


* Ne pretjerujete li u tim ocjenama? Ne predstavljaju li hrvatski iseljenici 
u svijetu i njihov kapital snažnu vezu sa svijetom? Može li se uz njihovu 
podršku govoriti o izolaciji? 

— Iseljenici su u ovoj predizbornoj kampanji sredstvo velike manipulacije. 
Prvo, svi iseljenici koji nešto znače u svijetu, a koji su se obogatili, razmišljaju 
jednako kao i kapitalisti tih zemalja. Traže prije svega stabilne uvjete za ula- 
ganja, povratak profita i pluralnu demokraciju. 

I sam sam se susretao i s našim najbogatijim ljudima od Kalifornije do 
Melbournea. Svi tvrde isto: žele sigurnost ulaganja u modernu Hrvatsku. Mis- 
lim da bi ih bilo stid pred susjedima da se pojave kao mecene neke zaostale 
nacije koja svoj identitet iskazuje pjesmicama iz prošlog stoljeća. Uostalom, 
ako mi ne vjerujete, pogledajte snimku razgovora Ante Markovića s našim naj- 
bogatijim ljudima vani. To što nude opozicijske stranke u Hrvatskoj, isto je što 
i program 'etnobiznisa'“ u Srbiji, iznesen prošle jeseni na skupu u centru "Sava", 
a na kojem uvelike počiva i "ideologija" zajma za privredni preporod Srbije. 

Naši su iseljenici inače i do sada imali sluha za programe moderne Hr- 
vatske. Kao predsjednik Odbora za izgradnju Nacionalne i sveučilišne biblio- 
teke u Zagrebu, osobno sam se u to uvjerio. Ali to nije program "hrvatska puš- 
ka na hrvatskom ramenu i hrvatska lisnica u hrvatskom džepu". To je program 
naučnog i kulturnog povezivanja Hrvatske sa cijelim svijetom. Naši ljudi u 
svijetu koji su uspjeli, mogli su to samo zato što su prihvatili kriterije razvije- 
nog svijeta. Na njih Hrvatska mora računati, iako velika većina i nije bogata i 
ne može predstavljati neku našu kravu muzaru. To su prije svega ljudi koji 
znaju kako se mora raditi, privređivati, poslovati. I ne smijemo o iseljenicima 
i njihovom raspoloženju suditi samo na osnovu toga što grupe koje dolaze u 
posjete sa nostalgijom i veseljem mašu zastavama sa šahovnicama. 


* Iz "hrvatskog bloka" odgovaraju da nije istina kako su SAD, SSSR i ev- 
ropske zemlje protiv njih, jer su se Bush i Gorbačov dogovorili da će po- 
štivati samoopredjeljenje bilo kojeg naroda u Evropi... 

— Oni su se prije svega dogovorili oko procesa demilitarizacije. Dakle, ne 
za pušku o ramenu. Drugo, dogovorili su se za poštivanje Helsinškog spora- 
zuma o granicama. Znači, ni za kakvo mijenjanje granica Jugoslavije ili u Jugo- 
slaviji. Treće, dogovorili su se o proširenju mirovnog plana daleko iznad ok- 
vira koji su do tada postojali. Izgleda da su Gorbačov i Bush jedinu iznimku 
učinili u slučaju tako važnog i snažnog svjetskog faktora kakav je HDZ! 


+ Što mislite o incidentu u Pazinu kada su ljudi zviždali Franji Tuđmanu, 
a on im zaprijetio protjerivanjem iz hrvatskih zemalja? 

— Hrvatska se u ovim danima, idućim mjesecima, pa možda i godinama, 
ne nalazi samo pred izborom koje će političke stranke osvojiti vlast, ili pak 

pred ideološkim izborom između socijalizma i uređenja koje više ne bi imalo 
ništa sa socijalizmom, između komunističkih i antikomunističkih pogleda, 
niti je suočena samo sa opredjeljenjima većine građana za političku ijevicu, 
desnicu ili centar. 

Hrvatska se prije svega, kao uostalom i Jugoslavija, nalazi pred kulturno- 
civilizacijskim izazovima. A u tom smislu HDZ baš i ne ostavlja mogućnost 
ljudima da biraju između različitih politika, nego im jedino nudi koncepciju 
jednog, najblaže rečeno, zastarjelog etnocentrizma, koji po svojoj prirodi mora 
biti totalitaran i agresivan prema svima koji ga ne prihvaćaju, ne prihvaćaju 
njegove konsekvence. Jer, radi se, među ostalim, io umišljenoj poziciji vođe, a 
po načelu: jedan narod, jedna država, jedan voda, pri čemu vođa odlučuje o 
pitanjima života i smrti, ostanka i protjerivanja, slobode i sužanjstva. 

U tom smislu razumljiva je 1 reakcija vođe HDZ-a prema ljudima u Pazinu, 
koji su se usudili ne pljeskati, već zviždati. I nije pri tome bitno to što su, sudeći 
po izvještavanju medija, zviždali istarski Hrvati, a ne tobože Srbi i komunisti. 
Utoliko se i ne radi o nekoj posebno antisrpskoj ili antikomunističkoj orijen- 
taciji o kojoj govori Tuđman, već jednostavno o orijentaciji da se svima začepe 
usta, da im se priprijeti, tim prije ako su Hrvati. 

Sve je tim žalosnije što su riječi o izgonu upućene upravo istarskim Hrva- 
tima, koji su se trinaest stoljeća, kao Veli Jože, borili i izborili da budu svoji na 
svome, i koji su svojim rukama Istru podigli na ekonomsku i kulturnu razinu 
kakvu možemo samo poželjeti čitavoj Hrvatskoj. Taj istarski Hrvat, radišan, 
miran, tolerantan, već misli i reagira doista evropski i drago mu je i zajed- 
ništvo s Talijanima i Slovencima i nema ama baš ništa protiv ni prema dose- 
ljenim Srbima. Stoga prijeteće riječi upravo njemu u srcu njegove Istre u nje- 
govoj prijestolnici iz 1943. godine svjedoče o totalitarnim namjerama. Koje su 
prije svega i antihumane i antihrvatske. 


* Nakon svih ovih razjašnjenja, recite nam, što je onda za vas moderna 
Hrvatska? 

— Moderna Hrvatska - to je zemlja i zajednica koja nije utemeljena na bez- 
nadnom etnocentrizmu, nije provincijski anonimna, integrirana je i u Jugo- 
slaviju 1 u Evropu i u svijet, ne skriva ni svijetle ni tamne strane svoje povijesti, 
čuva i osuvremenjuje nacionalni identitet i tradicije, doista osigurava ravno- 

pravnost Srba i svih drugih koji u njoj žive s Hrvatima i pruža historijski dosti- 
gnutu i moguću slobodu i kreativnost pojedinca i kulturno-civilizacijsku razi- 
nu života. Ona je u ponečem već takva, ali glavna iskušenja da se stvori tek su 
pred nama. 


* U suvremenoj politici na ovim prostorima kao da ljudi više drže do po- 
jedinih ličnosti i prema njima se opredjeljuju. Da li je i to tema za raz- 
govor? 

— Zašto ne? 


* Tuđman, Milošević i Kučan tvore, po nekim mišljenjima, tri krajnje to- 
čke trokuta u kojem ključa silna količina nacionalnog osjećanja. Ta uža- 
rena magma trebala bi se navodno ohladiti novim državnopravnim rje- 
šenjima. Je li na pomolu nekakva trijalistička koncepcija Jugoslavije? 

— Možda je to još jedno pojednostavljenje. Svakako da se radi o ličnostima. 
No, kakve veze ima, recimo, Kučan s Tuđmanom i Miloševićem? Kod nas jest 
nastupilo vrijeme “nacionalnih vođa", koje će, nadam se, ipak biti brzo "po- 
trošeno". 

Još nešto da dodam: da bi netko postao “nacionalni vođa“, ili ušao u kolo 
nacionalnih vođa, i ne treba, u sadašnjim prilikama, imati baš neke tobože 
karizmatske crte, niti neke sposobnosti i pronicljivost, dovoljno je tek da ima 
drskosti, nekog smisla za populizam i demagoške jednostavnosti. Tako je, uos- 
talom, bilo uvijek. 

A što se tiče trijalizma, podsjetio bih na to da je Jugoslavija, ona prva, mo- 
narhistička, počela kao država Srba, Hrvata i Slovenaca, a završila u znaku 
srpsko-hrvatskog sporazuma. U biti je bila unitarna država, s političkom pre- 
vlašću buržoazije jedne, a ekonomske premoći buržoazije drugih dviju nacija. 
Partija već deklasiranih muslimanskih begova u Bosni i Hercegovini i partija 
istih takvih tursko-albanskih begova na Kosovu i Makedoniji služile su za pot- 
plaćivanje. Crna Gora bila je pacificirana, a Makedonija posve obespravljena. 
I znamo kako je ta prva Jugoslavija završila, a završila bi neslavno i da nije bilo 
najezde fašističkih sila. 

Sukobi i mogući sporazumi na relacijama Beograd - Zagreb - Ljubljana i 
danas, doduše, imaju specifičnu težinu pa mogu razoriti Jugoslaviju, koju je 

stvorio NOB svih njezinih naroda i narodnosti, ali ne i sačuvati i unaprijediti 
nekim državno-pravnim rješenjima koja bi bila diktirana i svima ostalima. 

Jer, vrijeme je da oni koji to još nisu shvatili najzad znaju da, uz Beograd, 
Zagreb i Ljubljanu, ravnopravnu riječ moraju imati i Sarajevo, Titograd i Sko- 
pje, a da se riječ ne može oduzeti ni Novom Sadu i Prištini. Srbi, uostalom, čine 
samo nešto više od trećine stanovnika Jugoslavije, Hrvati petinu, a Slovenci ni 
desetinu. 

Kada se radi o uređivanju odnosa u zajedničkom životu i o jednakom pra- 
Vu u odlučivanju, ne dijele se narodi u ovoj zemlji na glavne i sporedne, stanare 
i podstanare, zaslužne i krive, bogomdano kulturne i bogomdano junačke, itd. 
A ni narodnosti se ne mogu stjerati u nekakva geta. 


* Svojevremeno ste imali velike šanse da prihvatite ulogu nacionalnog 
vođe. Štoviše, imali ste bolju startnu poziciju od nekih koji to danas po- 
kušavaju. Prisjetimo se skandiranja vašeg imena na nogometnim stadi- 
onima. Zašto ste propustili tu priliku? 

— Nemam običaj da se ispovijedam, ako to nije baš neophodno zbog šire 
javnosti, ali ću vam reći: navijač sam "Hajduka" od malih nogu. U vrijeme ka- 
da su na stadionima skandirali moje ime, igrali su u Zagrebu "Dinamo" i "Haj- 
duk". Na njihove sam utakmice obično išao, no tada sam odustao, jer se ne bih 
ugodno osjećao u ulozi onog kome navijači skandiraju... 

Inače, igrati na kartu nacionalnog mesije i vožda, provincijski i s velikim 
zakašnjenjem slijediti firerovske i dučeovske manire, a u malom narodu koji 
bi trebao tobože sređivati račune s isto tako malim, uz to i vrlo srodnim naro- 
dima, s kojima taj narod živi ispremiješan, zar to ne bi bilo s onu stranu svake 
pameti i zar nije nedostojno svakog pojedinca koji ima humanistička uvjerenja 
i barem je donekle na duhovnoj razini vremena? 

Nacionalni vođa najlakše je postati u zbrci prilika, u uvjetima kada se ve- 
ćina ljudi osjeća i nesigurnim i zabrinutim, u kovitlacima i stihijnih i svjesnih, 
a u svakom slučaju naglih društvenih promjena i lomova u svjetonazorima 
ljudi, a mučnog i bolnog traganja za novim, i valjda boljim, ljudskim izlazima. 
Ali, da se čovjek tome preda, mora biti ili ograničen ili veliki pokvarenjak, koji 
bez ikakvog krzmanja negira i samog sebe od jučer i sve ono za što se borio. 


INTERVJUI 59 


* Među prvacima političkih partija i koalicija, koje izlaze na izbore, a go- 
tovo sve idu na nacionalne emocije i kritiku "komunističkog režima", li- 
citira se i oko toga tko je bolji i jedini pravi Hrvat. Smatrate li se vi do- 
brim Hrvatom? 

— Dakako. Otkad znam za sebe osjećao sam se Hrvatom. Uostalom, i ro- 
đen sam u kraju pod Biokovom, gdje dvadesetak kilometara uokolo nije bilo 
nikoga tko također nije Hrvat. I ponašao sam se uvijek i u svakoj prilici kao 
jedan, da tako kažem, normalan Hrvat, kojem su dragi Ljudevit Posavski, kralj 
Tomislav i Grgur Ninski, Matija Gubec, Nikola i Petar Zrinski i Krsto Fran- 
kopan, ali — zar je to dovoljno? 

Uzori su mi ljudi koji posebno ulaze u vertikalu hrvatskih sanjara i here- 
tika, kao što su Juraj Križanić, Pavao Vitezović, Gaj i Kukuljević, Strossmayer, 
Eugen Kvaternik, Frano Supilo, braća Radić, ali , naravno, i Krleža i Cesarac, i 
Tito i svi naši napredni ljudi - ljevičari... 

A pojam "dobar Hrvat" - kao i pojmovi "dobar Srbin", dobar Slovenac" i 
sl. - pomalo je patološki. 

Ne radi se samo o Hrvatu, kako ga je opisivao Krleža, koji u krčmi uz reš- 
puricu i rujno vino viče da je Hrvat, pa je spreman i razbiti glavu svakome tko 
to i takvo njegovo hrvatstvo ne uvažava, već i o tome da se, barem u ovom 
stoljeću, za dobrog Hrvata, a dakako, po malograđanskim mjerilima, drži samo 
onog tko, ako i ne mrzi Srbe i potcjenjuje druge naše narode, a onda Srbe za 
nešto sumnjiči i okrivljuje ih za ovo ili ono što su loše učinili Hrvatima. Posve 
je isto i kod Srba, s tim što za "dobrog Srbina“ posebno vrijedi Vibov satirički 
dvostih: "Srbin ima dupla prsa, jedna da se u njih busa!" 


* No, javno su Vas optužili da ste loš Hrvat zbog toga što ste sami izjavili 
da ste Portugalac? 

— Značajni hrvatski književnik i akademik imao je malu penziju, a tzv. 
nacionalnu penziju nije mogao dobiti zbog “političkih grijeha“. Pozvao sam ga 
na razgovor, da vidim mogu li, kao ministar kulture, nešto učiniti za povećanje 
njegove penzije. Pili smo čaj, a ja sam, šaleći se, rekao i to da je on mađarskog 
porijekla, o čemu svjedoči i njegovo prezime, a da opet moji preci, sudeći po 
nekim tragovima u starim spisima, možda potječu čak iz Portugala. 

Kada se kasnije na mene naljutio zbog toga što sam se izjašnjavao o stva- 

rima jezika onako kako se to uvaženom književniku i akademiku nije svidjelo, 
u otvorenom pismu optužio me, eto, da to činim zbog toga što sam i sam pri- 
znao da sam Portugalac! 

Dobar Hrvat morao bi imati malo osjećaja i za humor, zar ne? 


* Upamtili smo napade na vas iz legalnih partijskih struktura u Zagrebu, 
u trenutku kada vas se nastojalo rušiti s funkcije u Beogradu. Predba- 
civalo vam se da ste dvolični, jer da s jedne strane napadate nacionalis- 
tičke teze i istupe, a s druge strane da ste zapošljavali hrvatske nacio- 
naliste u službene institucije. 

— Koliko je bilo u mojoj moći, pomagao sam pojedincima koji su bili i u 
zatvoru, da se zaposle i rade, a i na druge načine. 

Jer, jedno je polemički bespoštedno se suprotstavljati nacionalizmu i po- 
gledima pojedinaca koji ga zastupaju, jedno je borba u teorijskoj sferi i na po- 
litičkoj areni, a drugo zalaganje za to da svaki građanin ima prava i slobode 
koje mu nisu uskraćene zakonom, utemeljenom na Ustavu. 


* No, zadržimo se još na zbivanjima koja se tiču i vaše osobne uloge i od- 
govornosti. Koliko su točne teze da je u posljednjih petnaest godina uni- 
štena hrvatska kultura, posebno spomenici nulte vrijednosti? 

— U tih posljednjih petnaest godina otvoreni su muzeji crkvene umjetnosti 
u Zadru i hrvatskih arheoloških spomenika u Splitu, Muzejski prostor na Je- 
zuitskom trgu u Zagrebu, Muzej "Mimara", a u nove i obnovljene prostore ušlo 
je i dvadesetak značajnih muzeja i arhiva od Šibenika do Varaždina, Bjelovara, 
Osijeka i Vukovara. A tu je i veliki pothvat izgradnje nove zgrade Nacionalne i 
sveučilišne biblioteke, koji je pri kraju. 

Nakon potresa, otpočela je divovska obnova i zaštita spomenika kulture u 
Dubrovniku, a najznačajniji su već i obnovljeni i zaštićeni. Diljem Hrvatske 
išlo se u zaštitu i obnovu spomeničkih objekata, iako sve to ni izdaleka nije 
dovoljno. 

Obnovljene su ili i nanovo sagrađene zgrade nekoliko kazališta u Zagrebu, 
te kazališta u Splitu, Rijeci, Osijeku, Varaždinu, Puli, Šibeniku, Dubrovniku... 

Sagrađeno je i obnovljeno na desetke pa i stotine domova kulture i druš- 
tvenih domova, od onog, recimo, u Čakovcu do onog u Klisu. 

Koliko znam, u Hrvatskoj nije u tom vremenu zabranjen, ni bunkeriran 
niti jedan film, spriječeno tiskanje bilo koje značajnije beletrističke, stručne ili 
znanstvene knjige (druga je stvar što su izdavači u vrlo teškom financijskom 
položaju, pa mnogi rukopisi čekaju objavljivanje)... 


* Stavlja vam se na dušu i reforma obrazovanja. Na predizbornom skupu 
u Metkoviću jedan od čelnika HDZ-a optužio vas je ni više ni manje nego 
za "genocid nad hrvatskom mladeži", a sličnu je optužbu izrekao i jedan 
od čelnika HDS-a na zboru Koalicije narodnog sporazuma u Šibeniku i 
Makarskoj. 

— Ne bih ni o tome govorio pro domo sua. Napomenuo bih tek to da je u 
Hrvatskoj u vrijeme mog mandata sagrađeno i obnovljeno više od 700 osnov- 
nih škola, a i barem stotinjak srednjih, otvorena su sveučilišta u Splitu, Rijeci, 
Osijeku, radikalno je promijenjen omjer studenata u korist egzaktnih studija, 
itd. 

A o tome kako je tadašnja reforma obrazovanja bila zamišljena, u čemu su 
bili i ostali problemi u obrazovanju, morali bismo možda povesti poseban raz- 
govor. 


* Vratimo se na pitanja privredne reforme. Sada su i u Hrvatskoj učestali 
napadi na program SIV-a, čiju je izradu poticalo i Predsjedništvo SFRJ. 
Štoviše, u Hrvatskoj kao da su ti napadi, valjda u svrhu skupljanja poena 
pred izbore, i najoštriji. Kako to tumačite? 

— Program SIV-a, u kojem još i nisu primijenjene i počele se osjećati naj- 
teže kirurške intervencije, sa prije svega ozbiljnim socijalnim posljedicama, 
ranije su žestoko osporavali jedni, a sada to čine drugi, a možda će ga opet 
osporavati i oni prvi, kao i svi koji bježe od suočavanja s ozbiljnim privređi- 
vanjem. 

Sada se posebno, u predizbornim agitacijama, na taj program obrušavaju 
desne i nacionalističke snage u Hrvatskoj i Sloveniji, a ne nude ništa drugo 
osim vrlo sumnjivih i prozirnih obećanja. 

Što se tiče Predsjedništva SFRJ, ono se prema programu SIV-a ne samo 
postavljalo poticajno, već je u okviru svojih ustavnih ovlaštenja išlo na privre- 
mene mjere, da bi uopće bio prihvaćen. 

* Što mislite, otkuda toliko žestine u napadima na Antu Markovića koji 
je, doduše uz naknadne ograde, nazvan čak i firerom? Još nedavno, na- 
kon što je s programom izašao pred Saveznu skupštinu, kritike su pljuš- 
tale iz Srbije, a ovdje u Hrvatskoj svi su mu aplaudirali. 

— To dolazi otuda što Ante Marković od pojedinaca najviše personificira 
privrednu reformu. No, valjda se ni on ne uzbuđuje. Ako reforma uspije, onda 
će realno političko tlo izgubiti i kritike koje danas izriču sve one snage koje u 
ime svog naciona daju do znanja da ih ne zanima Jugoslavija i drugi u Jugo- 
slaviji i da su zapravo i protiv Jugoslavije i protiv tih drugih. 

A najvažnije je da onda ama baš nitko u Evropi i u svijetu ne bi davao ni 
groša za njihove separatističke politike. 

Budući da je raspoloženje ljudi očigledno masovno na liniji podrške pre- 
ma programu SIV-a, onda se protivnici tih programa služe površnim trikom, 
svođenjem biti sukoba na ličnost. Riječi kojima se pri tome služe, njihova žes- 
tina, trebala bi biti nadoknada za nedostatak alternativnog programa koji bi 
se ponudio ljudima na izjašnjavanje. Naravno, ako se pod ozbiljnim progra- 
mom ne smatra obećanje o tisućama dolara plaće, o općem blagostanju u ko- 
jem će pola muškaraca i žena Hrvatske biti na stalnom porodiljskom dopustu, 
a druga polovica na političkim mitinzima. Mislim da sve to zapravo nije vri- 
jedno ozbiljnog komentara. Znate onaj slogan: "Građani najbolje znaju". Os- 
tavimo njima da biraju između ta dva programa. 


* Sudeći po svemu što ste rekli, kada se radi o Jugoslaviji, nastupate opti- 
mistički. Često se inače pozivate na historijsku svijest naših ljudi i na- 
roda, govorite o snazi izvornih demokratskih opredjeljenja, o važnosti 
mira. Niste li se u takvim svojim razmišljanjima pokolebali upravo zbog 
najnovijih zbivanja u zemlji, praćenih eksplozijom nacionalističkih eks- 
cesa, izjava i najava? 

— Ne, nisam prestao vjerovati u snage i put jugoslavenske integracije na 
progresivnoj osnovi i u zajedništvu i ravnopravnosti naših naroda u jednoj 
modernoj federaciji. Osim na Kosovu, mi smo već prošli jedan težak period 
sukoba, a da se ljudi nisu dali zavesti u avanture, iako ih oni koji bi se htjeli 
nametnuti za vođe stalno pokušavaju gurati u međusobne obračune. Mislim i 
nadam se da će ubrzo doći do hlađenja užarenih glava, smirivanja strasti, ok- 
retanja ideji boljeg života, poštenoj i plodnoj konkurenciji, proizvodnji. 

Prvi krug izbora u Sloveniji pokazao je, recimo, da se ljudi uglavnom opre- 
djeljuju za radikalne promjene, a protiv avanturizma. 

Sada je Hrvatska na velikom ispitu. Pobijedi li stvarno evropska i jugo- 
slavenska opcija zaostalu konzervativnu, uvjeren sam da će i svugdje u zemlji 
rešeto demokratskih izbora dobro prodrmati one koji su davali olaka obeća- 
nja. A upravo bi njima najviše odgovaralo da u Hrvatskoj pobijede snage ne- 
stabilnosti i avanturizma, snage opasnih namjera, jer bi onda oni sa svojim 
sumnjičenjima i optužbama na hrvatski narod u cjelini došli na svoje. 

Uostalom, logika "što gore to bolje" ono je što žele snage bez programa 
reformi, bez obzira otkuda dolaze. Jugoslavija će ipak, vjerujem, iz svega izaći 
bez žrtava kakve su platile neke istočnoevropske zemlje, a da se pri tom nisu 
pomakle od državnog socijalizma prema demokratskom, već klize u različite 
varijante nacionalnog totalitarizma. 


* No, ipak kao da promjene u društvenom biću i sva ta previranja i kod 
nas aiu evropskom okruženju, pokazuju da je sa socijalizmom gotovo? 

— Svaka iole dublja analiza promjene u društvenom biću, u razvoju proiz- 
vodnih snaga (a po Marxu, sam čovjek, njegova zajednica, prva je proizvodna 
snaga) u epohalnim razmjerima, pa prema tome i u našoj zemlji, pokazala bi 
da su socijalistički i komunistički ideali pravde, jednakosti i slobode povijesno 
utemeljeni i humano plemeniti i da ćemo se kretati u susret njihovom ozbilje- 
nju, pa ma koliko su još daleko na horizontu. 

Uostalom, zar jedan veliki marksist i komunist već davno nije rekao: iz 
daleka dolazimo, u daljinu idemo! 

Nije socijalizam poražen, već tek dobiva svoje prave šanse. Mislim da je 
upravo tako Willy Brandt odgovorio Helmutu Kohlu u Bundestagu. Građanin 
doista treba biti slobodan u odnosu na državu, u svom javnom izjašnjavanju i 
djelovanju, ali je prije svega riječ o tome da onaj tko radi, radnik, izađe iz dru- 
štvenih uvjeta života koji od njega čine "podlo, prezreno i ropsko biće". 

Kretanje u pravcu istinskog spajanja socijalizma i demokracije sada su na 
dnevnom redu i na zapadu i na istoku Evrope, ai u svijetu. Red je dai mi u tom 
smislu stvari sagledavamo bar onako kako to, recimo, čini Willy Brandt i nje- 
mačka socijaldemokracija. 

* Hrvatska poslije izbora, a vjerojatno i Jugoslavija, neće više biti ono što 
je bila. Ljudi su zbog toga pomalo euforični, pomalo sjetni, pomalo za- 
brinuti. Dijelite li i vi ta osjećanja? Hoće li ova naša balkanska violen- 
tnost, budući da dobivamo višestranački parlamentarni okvir društve- 
nog uređenja, ustuknuti pred racionalnim i civilizacijskim? 

— Pa poslije ovih doći će novi izbori, pa opet novi! Samo, da ne bude nasilja 
i krvi. Sada se održavaju izbori u Hrvatskoj i u Sloveniji, održani su "prijevre- 
meni“ u Srbiji s pokrajinama i u Crnoj Gori, uskoro će izbori i u Bosni i Her- 
cegovini i Makedoniji, a onda u čitavoj Jugoslaviji i, po svoj prilici, zbog onih 
ranijih prijevremenih", opet u Srbiji i Crnoj Gori. 

Neka se bira i agitira, neka cvjeta sto, pa i petsto političkih stranaka, ali da 
se radi i da se društvo pretvori u zbiljski kreativno društvo, u kojem je po m- 
ogućnosti svaki pojedinac kreativan — pa će to onda biti socijalizam. 

No, moguće je i da se historija ponovi kao tragikomedija. 


Razgovarao: Zoran Erceg 

JUGOSLAVIJA (JOŠ) 
NIJE RAZBIJENA 


"NEDELJNA BORBA, Beograd, 5-6. maj 1990. godine 


* Dali se Jugoslavija raspada, što će biti s njom? Pitamo vas to ne samo 
kao člana Predsjedništva SFRJ, već i kao čoveka koji ima reputaciju so- 
ciologa i marksiste. Uostalom, o tome danas razmišlja svaki naš građa- 
nin? Što se to događa sa nama, sa socijalizmom u ovoj zemlji, sa federa- 
tivnim uređenjem? 

— Ovaj razgovor vodimo u danima kada se navršava četrdeset i pet godina 
od oslobođenja zemlje od fašističkih osvajača i njihovih domaćih slugu. Tito 
je predvodio pobjedničku, oslobodilačku armiju, koja je po broju i snazi bila 
četvrta među svim evropskim vojskama koje su zadavale posljednje udarce 
fašističkim silama. 

Nije sporno da je u prvim godinama nakon Oslobođenja na strani par- 
tizana, Tita 1 zahtjeva da nema povratka na staro (na život, odnose i buržoaski 
poredak u staroj Jugoslaviji) bila velika većina naroda od Triglava do Đevđe- 
lije. 

I krenuli smo putem “narodne demokracije", pa je pružen otpor Staljinu i 
uvedeno radničko upravljanje. Ustav 1974. godine, Zakon o udruženom radu 
1976. godine, vizija udruženog rada shvaćeni su i prihvaćeni kao novi koraci 
od historijskog značaja za razvoj socijalizma, ekonomsko oslobađanje rada i 
radnikovo, svakog onog tko radi, odlučivanje o uvjetima i rezultatima rada. 

Do otprilike 1980. godine ljudi su živjeli sve bolje, iako je podjela na bogate 

i siromašne bila sve izrazitija. Prema svjetskim statistikama, Jugoslavija je iz- 
među 1960. i 1980. godine bila pri samom vrhu ljestvice zemalja u svijetu po 
visini stope rasta. 

No, nakon toga suočili smo se s dubokim poremećajima u razvoju i odno- 
sima u našoj zajednici: relativno velika vanjska zaduženost, koju, doduše, nije 
izbjegla velika većina zemalja u svijetu, bile one kapitalističke ili socijalističke, 
a onda još veća unutrašnja zaduženost. Nije bilo ekonomske prisile: da onaj 
tko proizvodi robu za tržište opstaje i razvija se, ako je realizira i ako pri tom 
akumulira, ili propada. Država je sve spašavala i štampala novac. 

Deset godina, evo, traje naša prvenstveno ekonomska kriza, isto toliko i 
naši sukobi, kolebanja i traganja za njenim savladavanjem. 

Izlaz je u uvođenju svih kategorija tržišnog privređivanja i povratku na 
kapital-odnos, a mislili smo da ga možemo dokidati odnosima udruženog ra- 
da. Rečeno je da je na pomolu novi socijalizam, no po mnogima to može biti 
samo kapitalizam, novi ili stari. 

Sada smo suočeni s golemim lomovima u svijestima ljudi. Sve veći broj 
ljudi misli da sve "staro", put od 1945. godine do danas treba odbaciti, jer da je 
to bio put nazadovanja, obilježen jedino političkom diktaturom i ljudskim ne- 
slobodama. A na drugoj strani, velik je broj i onih koji pate od nostalgije za 
svim tim što je bilo jučer i što smo do danas htjeli i kojima se čini da je ovo 
propast svijeta, koji su i pokolebani i razočarani. 

Aktualna su zbivanja u znaku bespoštedne osude prošlosti, izbora između 
dviju prošlosti. Konačan izbor ide na ruku i pravim pomamama nacionalizma 
i antikomunizma. A pri tom najviše zabrinjava to što su i mladi naraštaji u 
ovih desetak godina krize i svih lomova u društvenom biću i društvenoj svijesti 
sve više potpadali pod slične utjecaje. 

Ideja i praksa socijalizma povezivala je ljude i narode u Jugoslaviji. Što ih 
ubuduće može povezivati? Samoživi nacionalizam? Usklađivanje nacionaliza- 
ma? Ekonomski i politički ratovi? Postoje narodi u svijetu koji su tako nega- 
tivno povezani, a opet osuđeni jedni na druge, na život jednih uz druge. Ne 
može se razdvojiti i razmjestiti milijune ljudi koji žive zajedno na jednom pro- 
storu. To su u našem stoljeću pokušavali Hitler i Staljin, svaki na svoj način. 
Poznato je čime je to rezultiralo. Ima takvih ideja i kod nas, ali su one jedno- 
stavno — povijesno smiješne. 

Prema tome, ostaje samo jedan izbor: zajednički život, ekonomski efika- 
san, zasnovan na čistim računima. Suverenitet naroda, dakle, poštivanje i re- 
publika i granica, suverenitet pojedinca: poštivanje individualnih sloboda, de- 
mokratsko ustrojstvo vlasti, a to podrazumijeva kontrolu njene unutrašnje 
strukture i njenog funkcioniranja. Za sve te programe jedini je mogući okvir 
demokratska, moderna Jugoslavija, integrirana u Evropu u kojoj je propao 
nacizam, staljinizam, a po svoj prilici upravo propada i neoliberalizam. Ostaje, 
dakle, mirni put demokratskog socijalizma. 


* Znači li to da bez socijalizma i nove socijalističke perspektive nema Ju- 
goslavije? 

— Moguća je, doduše, Jugoslavija kao neobavezujuća ugovorna zajednica 
naroda koji sada žive u njoj. Bila bi više-manje geopolitički prostor na kojem 
su oni ispremiješani, prostor njihove koegzistencije, ali teško da bi ti narodi, 
ako nisu povezani idejama progresa, stvarnim zajedništvom i odnosima brat- 
stva 1 jedinstva, izbjegli neprestane obračune i međusobno istjerivanje računa. 

Uzmimo za primjer naš kontinent. Evropa se, evo, ujedinjuje upravo na 
ideji jedinstvenog evropskog doma, koju su socijaldemokrati izložili još 1924. 
godine i koja podrazumijeva očuvanje političko-organizacionih, kulturno do- 
minantnih i etničkih vrijednosnih raznovrsnosti. Kada je taj cilj istaknut, ne- 
stali su sporovi između država, a koji su bili i veći i krvaviji nego između bilo 
kojeg našeg naroda. A ta ideja moderne integracije Evrope izravno je socija- 
listička. Otuda ljevica sada čini većinu u Evropskom parlamentu u Strassbo- 
Uru. 


* Sami ste rekli da razgovor vodimo u danima, u kojima je pre četrdeset i 
pet godina NOB završio pobedom. No, razgovaramo i tačno na dan kada 
je pre deset godina umro Josip Broz Tito. On i iza smrti za jedne simbo- 
lizuje Jugoslaviju do koje nam je stalo, a za druge, a tih kao da je sve više, 
Jugoslaviju u kojoj su i ljudi i narodi bili gušeni i ugnjetavani. Milovan 
Đilas je nedavno tvrdio da iza Tita nije ostalo ništa što je vredno spo- 
mena? 

— Da li da toj tvrdnji suprotstavim stavove desetina i desetina uglednih 
svjetskih ličnosti koje su Tita vidjele i vide drugačije? Da spomenem samo ug- 

lednog direktora "Fiata" Giovannia Agnellija, koji je nedavno na jednom pre- 
davanju studentima iz desetina zemalja svijeta, održanom na Sorbonni, rekao 
da je Tito bio bolji državnik nego što ga je Jugoslavija zaslužila. 

Ma koliko god se žestili svi oni koji deset godina nakon Titove smrti lje- 
šinare nad njim, traže i njegovu ekskomunikaciju iz Beograda, proglašavaju ga 
glavnim krivcem za tobože jadnu sudbinu svog naroda i od 1941. i od 1945. 
godine, rekao bih da su ljudi i narodi u ovoj zemlji bez prisile i sa iskrenim 
uvjerenjem da je to tako i da je bilo tako pjevali: "Da nam nije Tita i Partije, ne 
bi bilo ni Jugoslavije“. 

Po današnjim četnicima, a kojih je opet sve više, iza odluka Avnoja stoji 
“nekoliko protuva“. Sve bi tobože bilo u redu da je pobijedio Draža Mihailović, 
“prvi gerilac u Evropi". Po današnjim ustašama, a i njih je oko nas sve više, 
galame i vitlaju mačevima nad našim glavama, boljševik Tito ništa nije učinio 
za svoj narod, naprotiv, strpao ga je u novu “velikosrpsku tamnicu“. 

Mržnju koju danas prema Titu iskazuju i mnogi do jučer oduševljeni tito- 
isti govori samo o njima samima. Premda je Tito odgovoran za neke evidentne 
greške i propuste u prošlosti, on ostaje i u našoj i u svjetskoj historiji velikan, 
prvi predsjednik jugoslavenske socijalističke republike pod kojim se ona tri i 
pol desetljeća uspješno razvijala i živjela u miru. Titovu ulogu neće moći izbri- 
sati ni sklanjanje njegovih slika, ni moguće premještanje njegova groba, ni 
skidanje imena gradova, trgova i ulica, pa ni moguće rušenje njegovih spo- 
menika. 


* Među svim našim svađama najžešća je, i po posledicama najopasnija, 
svađa o tome ko, koji narod, koji delovi zemlje, koja rukovodstva najviše 
doprinose razbijanju Jugoslavije. Kome biste vi u tome dali prioritet? 

— Jugoslavija nije razbijena, a vjerujem i da neće biti, već da će se razviti 
nove snage i odnosi njezine integracije. Ali, stoji činjenica da su razbijačke 
rabote u punom jeku i da one koče već otpočete reformske procese i na privre- 
dnom i na političkom planu. 

Razbijači su u pravilu "složna braća“, pa je teško reći tko je "zaslužniji“, 
No, "razbijačko kolo“ povela je srpsko-crnogorska "antibirokratska revolu- 
cija“. Taje revolucija“, naime, memorandumske teze i zahtjeve klasičnog srp- 
skog nacionalizma pretvorila u "događanje naroda" u Srbiji i obje njene po- 

krajine, Vojvodini i Kosovu (u toj pokrajini u "događanje Srba i Crnogoraca") 
iu Crnoj Gori. A to je ipak uglavnom imalo nacionalističke inspiracije i naboje. 
Htjelo se, i još hoće, preuređenje čitave Jugoslavije po diktatu sadašnjeg srp- 
skog rukovodstva. Pri tom ništa bitno ne mijenja na stvari što je možda i ve- 
ćina ljudi na svim tim mitinzima, i onim milijunskim i onim manjim, a bilo ih 
je bezbroj od ljeta 1988. godine naovamo, naivno vjerovala da će se rušenjem 
dotadašnjih "vlastodržaca" u dvije pokrajine, a koji nisu bili dovoljno poslušni 
prema srpskom rukovodstvu, te u Crnoj Gori, stvari same po sebi promijeniti 
nabolje i da time što podržava srpsko rukovodstvo kao jedino pravo, a optu- 
žuje 1 proziva jugoslavensko i rukovodstva i rukovodioce u svim drugim repu- 
blikama, učvršćuje Jugoslaviju. "Antibirokratsku revoluciju" uporno se poku- 
šavalo, putem mitingaških ekspedicija i prijetnji, "izvesti" u Bosnu i Herce- 
govinu, Hrvatsku i Sloveniju. Sada se istim i sličnim metodama napada na 
“odnarođeno“ rukovodstvo u Makedoniji. Na "događanje naroda" u srpsko- 
crnogorskoj "antibirokratskoj revoluciji" - jer uglavnom je ona okupljala Srbe 
i Crnogorce — na njena skandiranja da je jedan čovjek Srbin i da je Srbija uz 
njega, na uzvike o tome koga treba hapsiti, pa čak i ubiti, na povike na milijun- 
skim mitinzima: "Slovenija laže", na uzvike u Kninu: "ovo je Srbija", na sum- 
njičenja čitave albanske narodnosti, na prijetnje Muslimanima u Plavu, na sve 
te medijske varijacije da je hrvatski narod genocidan, na sve optužbe na račun 
“sjeverozapadnih republika“ da razbijaju Jugoslaviju, da stoje iza albanskog 
nacionalizma na Kosovu itd, "dogodio se (albanski) narod" na Kosovu i naj- 
zad, evo, "dogodio se narod “i na izborima u Hrvatskoj, a i Sloveniji. 

Gotovo da nije bilo i nema čovjeka na funkciji iz Hrvatske, Slovenije, Bos- 
ne i Hercegovine, a sada i Makedonije, a da ga se nije napadalo i ne napada kao 
pripadnika tobožnje antisrpske i antijugoslavenske koalicije, a i čitava se ruko- 
vodstva i organizacije Saveza komunista neumorno, u beskrupuloznom me- 
dijskom ratu, uz lansiranje bezbroj laži i podmetanja, proglašavaju i odna- 
rođenima i pokvarenima, maltene izdajničkima. Podržavaju se samo rijetki 
pojedinci u ulozi marioneta. Nisu, dakako, bili pošteđeni ni oni rukovodioci u 
Srbiji i Crnoj Gori, koji nisu prihvaćali "antibirokratsku revoluciju". Da se ra- 
zumijemo: nacionalističke i antikomunističke snage u Hrvatskoj (i Sloveniji) 
postojale su i ranije i izbile bi na površinu u općem kontekstu naše privredno- 
društvene krize i kretanja u Evropi i u svijetu, ali im je i te kako išla naruku ta 

i takva nacionalistička - usprkos svih fraza o socijalizmu, volji naroda i brizi 
za Jugoslaviju — srpsko-crnogorska "antibirokratska revolucija“. 


* Bili ste u vrhu SKJ u vreme kada je počela "antibirokratska revolucija". 
Objavljena je i vaša knjiga, sa dokumentima i komentarima priređivača, 
koja posvedočuje kako ste i vi lično i mnogi drugi bili na udaru "anti- 
birokratske revolucije". No, ipak se i vama spočitava da u pravi trenutak 
niste rekli popu pop, a bobu bob, a što ste bili najavili, da tek sada tako 
oštro sudite o značenju i posledicama "antibirokratske revolucije". 

— U poziciji predsjednika Predsjedništva CK SKJ morao sam voditi računa 
o onome što je htjela i kako se postavljala većina i u Predsjedništvu i u Cen- 
tralnom komitetu. 

Svi mi koji smo se našli i sami na velikom udaru, htjeli smo izbjeći rascjep 
u Savezu komunista Jugoslavije, njegov raspad, a vjerujući da ćemo uspjeti 
inicirati njegovu unutrašnju demokratizaciju, te da će onda on, preobražen, 
pogurnuti i privrednu i političku reformu društva. 

Ja osobno nisam imao, čitavo vrijeme od kada sam otišao na dužnost u 
Beograd, stvarnu podršku tadašnjeg vrha Saveza komunista Hrvatske. Napro- 
tiv! Bio sam deset i pol mjeseci na dužnosti predsjednika Predsjedništva CK 
SK], a od toga dva i po mjeseca predsjednik čije je smjenjivanje službeno zatra- 
ženo iz CK SK Vojvodine 1 CK SK Srbije, a da taj zahtjev nije niotkud, pa ni iz 
Saveza komunista Hrvatske, energično odbijen, već me se prepustilo "demo- 
kratskoj proceduri izjašnjavanja" i ostavilo da "visim". 

A pet mi se puta glasalo i o povjerenju. 

Prema "antibirokratskoj revoluciji" od samog njenog početka imao sam 
veoma kritički odnos i tako se i postavljao. Razvoj zbivanja koje je ona inicirala 
sve do danas, uvjerio me da je politika i praksa "antibirokratske revolucije“ u 
stvari najviše ugrozila Jugoslaviju i socijalizam u njoj. 


* Upravo ste vi često upozoravali na to, da hrvatski nacionalizam i posle 
poraza "maspoka" 1971. godine vreba, da latentno jača, da pribegava "ti- 
hom maršu kroz institucije", širi svoj utjecaj. Iz ovog što ste malopre re- 
kli proizlazi da mu je "antibirokratska revolucija" u Srbiji i drugde sa 
svoje strane dala snažne poticaje. Ali zar on i bez tih poticaja uvek ne igra 
na kartu stvaranja i širenja antisrpskih raspoloženja? 

— U pravu ste. Po svojoj prirodi hrvatski je nacionalizam u čitavom našem 
stoljeću imao na meti najviše srpski narod, a posebno i Srbe u Hrvatskoj. Uvi- 
jek je nastojao stvarati antisrpsko raspoloženje. Njegovo najgore, fašističko 
izdanje izvršilo je u granicama takozvane NDH stravične zločine nad Srbima. 
Hrvatskom nacionalizmu, prije svih mi Hrvati, ne smijemo vjerovati ni onda 
kada proklamira brigu za građansku ravnopravnost "srpskog pučanstva“. No, 
“antibirokratska revolucija" donijela je provalu srpskog nacionalizma s veli- 
kim negativnim posljedicama na čitavu Jugoslaviju, a posebno i na Hrvatsku. 
O tome je riječ. 

Općenito, stjecajem historijskih i aktualnih činilaca, ne samo hrvatski već 
i slovenski, albanski, makedonski, muslimanski nacionalizam "njeguju" anti- 
srpstvo, kao što srpski nacionalizam "njeguje" antihrvatstvo, antislovenstvo, 
itd. 

Dakako, sama po sebi nacionalistička je i svaka rabota koja okrivljuje srp- 
ski narod, negirajući i njegove velike oslobodilačke i demokratske tradicije, za 
ono što su u određenim trenucima činile i čine nacionalističke snage, pa i ova 
ili ona vladajuća garnitura u njegovo ime. To se, uostalom, odnosi i na bilo koji 
drugi narod. 


* Izbori u Hrvatskoj doneli su pobedu Hrvatskoj demokratskoj zajednici. 
Doduše, još nije održan drugi krug izbora i još nije izabrana većina čla- 
nova Sabora, ali je očigledno da je većina glasača dala poverenje stranci, 
koju mnogi i u Jugoslaviji i u svetu drže za desnu i čisto nacionalističku, 
kojoj će prvi cilj biti razbijanje Jugoslavije, raskid sa bilo kojim i bilo kak- 
vim socijalizmom i obračun sa komunistima. Kako tumačite toliko po- 
verenje Tuđmanovoj stranci? 

— Hrvatska demokratska zajednica dobit će, izgleda, većinu zastupnika u 
Saboru. No, sedamsto hiljada građana, blizu petina ukupnog broja, nisu izišli 
na birališta, a u drugom krugu glasanja apstinencija bi mogla biti i veća. Osim 
da nisu glasali za Hrvatsku demokratsku zajednicu (HDZ), možemo pretpos- 
taviti da nisu željeli glasati ni za Savez komunista Hrvatske-Stranku demo- 
kratskih promjena (SKH-SDP), za Savez socijalista, Koaliciju narodnog spo- 
razuma i druge. Mnogo je činilaca izbornog uspjeha HDZ. Spomenut ću neke: 
veliko razočarenje ljudi u dosadašnju jedinu partiju; učinak vrlo agresivne pro- 
pagande (kojoj su na raspolaganju stajala i obilna financijska sredstva, za ra- 

zliku od siromaštva u koje je došao SKH, a i svi drugi nisu imali novaca); o 
tome da hrvatski narod nikada nije bio slobodan sve od vremena kralja Zvo- 
nimira i da mu je i prva i druga Jugoslavija bila tamnica, u kojoj je bio pro- 
ganjan 1 od drugih pljačkan gore nego da je Hrvatska bila kolonija; demagoška 
obećanja o brzom razvoju i blagostanju i prilivu 150 milijardi dolara "hrvat- 
skog kapitala iz svijeta. 

Za taj pokret glasali su, izgleda, i ljudi kojima je nekad nešto nacionali- 
zirano ili oduzeta zemlja, mnogi nezaposleni, omladina koja je propala u ško- 
lama, mnogi od onih koji su na periferijama gradova i na obali gradili bespra- 
vno a nemaju komunalija, mnogi od onih kojima su se zamjerile sadašnje op- 
ćinske i druge birokracije, većina od oko sto hiljada gastarbajtera, koji su za tu 
priliku doputovali i nastojali utjecati i na rodbinu... 

HDZ bismo mogli označiti kao stranku sitne buržoazije (jer, još se nije 
nanovo formirala krupna) i bogatijih i utjecajnijih srednjih slojeva. Na žalost, 
glasove su joj najviše davali radnici i seljaci, ljudi iz duboke unutrašnjosti, gast- 
arbajterski svijet, zapostavljene periferije i seoske okolice gradova. Jedni zato 
što su se razočarali u raniju politiku i institucije, u socijalizam i samoupra- 
vljanje, bratstvo i jedinstvo... A drugi zato što svojim glasanjem nisu odlu- 
čivali o svojoj egzistenciji. 

I ima li pravo bilo tko te ljude koji su napušteni od sviju, zaboravljeni od 
Saveza komunista koji se na njih pozivao, nazivati desničarima i nacionalis- 
tima? Zato što više ne žele živjeti po starom? Ovdje, naravno, ne mislim na one 
koji su iz obijesti željeli više vlasti, na one koji su i do sada korumpirali vlast — 
od općine naviše! 

Ljudi su, dakle, izabrali i sada je na onima koji su obećali plaće od tisuću 
dolara, koji su obećali "med i mlijeko", da ta obećanja i ispune. 

Mora im, međutim, biti jasno: budu li za svoju privrednu, ekonomsku i 
kulturnu nesposobnost tražili krivce izmišljajući neprijatelje, budu li ponudili 
“boj za Kosovo , koji će se ovog puta zvati Bosna i Hercegovina, umjesto više 
posla i rada, shvatit će da ni ogromna većina onih koji su glasali za njih, to nije 
željela i ne želi. Tome služi demokracija. Ljude se može lagati, ali ne dugo. Pre- 
ma tome, sve će ubrzo biti jasno. Sudac će biti isti taj narod, on će sam pro- 
suditi: tko je što obećao i što je učinio. A najvažnije je osigurati da taj narod 
iduće izbore dočeka u miru. 

* No, za rezultate izbora okrivljuju se drugi, zbivanja u Srbiji i Jugoslaviji 
u celini? 

— Dakako, vrlo se negativno i na rezultate izbora odrazio pritisak srpsko- 
crnogorske "antibirokratske revolucije“ i na Hrvatsku. Mnogi su ljudi povje- 
rovali da će Tuđman biti dostojan partner Miloševiću i za sukobe i za pogodbe 
i da "njima", Srbima, treba pokazati zube. Uostalom, i na "hrvatskoj" su strani 
u tom smislu i te kako korištene metode stvaranja euforije, iskustva mitin- 
gaških kolona i nacionalistička ikonografija. Neke slike i ponašanja sa pred- 
izbornih mitinga u Hrvatskoj frapantno podsjećaju na mitinge "antibirokrat- 
ske revolucije“... 

Razlaz na 14. kongresu SK] i sve ono što čini krnji i zapravo nelegalni CK 
SK] i ljudi koji istupaju u ime njegovog krnjeg Predsjedništva, sve što od tada 
forsiraju, uključujući i zakazivanje sjednice za 4. maja (koja jeu međuvremenu 
otkazana), dva dana pred drugi krug izbora u Hrvatskoj, također je veoma ne- 
gativno utjecalo na izbore. Ili, recimo, kako se tek mogao negativno odraziti 
zahtjev iznesen u Skupštini Srbije da Hrvatska, tobožnja pravna nasljednica 
NDH, srpskom narodu plati odštetu od 386 milijardi dolara! 


* Velikog je uticaja na ishod glasanja imala i politika SKH u poslednje 
vreme? 

— Savez komunista Hrvatske godinama je slabio i gubio stvarnu vezu s 
"terenom", radničkom klasom i narodom. Gubio se u kabinetskim smišljanji- 
ma šutnji i politike “ne talasaj", ili toga da se stalno nešto govori a ništa ne kaže, 
zakulisnih savezništava sa drugima u Jugoslaviji, a s kojima se nije trebalo po- 
gađati već voditi vlastitu jasnu politiku, u svim godinama kada su na njego- 
vom čelu bili prvo Mika Špiljak, pa Stanko Stojčević. Posebno je nešto što bih 
nazvao "demokratski birokratizam" u tom vremenu zahvatilo Savez komu- 
nista Zagreba, gdje nisu slučajno spomenuti čelnici bili najutjecajniji politički 
ljudi, a što se, uz neke druge pogrešne poteze, posebno odrazilo i na rezultate 
izbora u glavnom gradu Hrvatske. Jer, teško je inače objasniti takav rezultat 
glasanja za Savez komunista Hrvatske-Stranku demokratskih promjena (SKH- 
SDP) u Zagrebu, gradu bogate revolucionarne tradicije, u kojem je radnički i 
komunistički pokret i u staroj Jugoslaviji bio jači nego igdje drugdje. Takav je 
rezultat glasanja tim teže objasniti ako ga se usporedi s nekim drugim gra- 

dovima, na primjer s Rijekom, u kojima premoćno vode ili će pobijediti ko- 
munisti. (Slično se glasalo i u Puli, općenito u Istri, Makarskoj, Sisku, Petrinji, 
pa 1 u Splitu 1 Osijeku, Karlovcu, na većini otoka...) 

No, zbivanja u Hrvatskoj posebno pokazuju i masovni bijeg labilnih čla- 
nova, račundžija i karijerista iz Saveza komunista pod okrilje nove vlasti, a što 
i nije loše 


* Bilo kako bilo, HDZ dolazi na vlast. Šta se može očekivati od takve par- 
tije na vlasti? 

— Kao i svaka partija, kada dođe na vlast, bit će, vjerujem, umjerenija nego 
što je bila u predizbornoj kampanji. 

Iz primopredajne demokracije, kakva je u Hrvatskoj vladala četiri mje- 
seca, a u kojoj se veoma išlo u susret pobjednicima na izborima, ući će se, slu- 
tim, u jednu inventurno-prebrojavačko-smjenjujuću demokraciju! Uostalom, 
predsjednik HDZ-a već je u "Vjesniku" najavio da "nije normalno očekivati da 
će članovi Saveza komunista ostati i dalje vršiti javne funkcije"! Mislim da je 
ta izjava jedinstvena u novijim političkim događanjima u Evropi. To je makar- 
tistička demokracija. Čak ni u Rumunjskoj poslije Čaušeskua nije prihvaćena 
takva politika prema tamošnjim komunistima, jer je ona suprotna ideji demo- 
kratskog društva koje računa na svakog sposobnog pojedinca bez obzira na 
politička opredjeljenja. Mogla bi to biti najava nove ideološke, a čini se i teo- 
kratske države. To, naravno, nigdje više ne prolazi, pa neće proći ni u Hrvat- 
skoj. Jer, takva bi politika značila potpuno isključenje i izoliranje iz Evrope i 
Svijeta. 

Svakako će sve to biti i izazov za pravnu državu, a onda i za novo jačanje 
stvarno demokratskih snaga. 


*Iz partije koja je pobedila na izborima najavljuje se da će vas Sabor opo- 
zvati sa dužnosti člana Predsjedništva SFRJ? 

— Kao što sam svojevremeno, kada su snage 'antibirokratske revolucije" 
tražile moje smjenjivanje u Predsjedništvu CK SK] i kasnije se suprotstavljale 
izboru u Predsjedništvo SFRJ, tražio da se podastru argumenti zbog čega se to 
čini, tako ću 1 sada, ako se takav zahtjev službeno postavi, tražiti, po normama 
pravne države, i da se obrazloži i provede normalna procedura. 

* Po mnogima, federacija je nemoćna, jer ne primenjuje svoj Ustav, niti 
se može očekivati da će biti donet novi Ustav na onim načelima i u onim 
pravcima koje je predložilo Predsedništvo SFRJ. Rukovodili ste radom u 
Predsedništvu u davanju inicijative za novi Ustav. Kakav će biti ishod te 
inicijative? Da li se Jugoslavija nalazi u ustavnoj krizi? Ako je posredi kri- 
za, kako će se iz nje izići? 

— Bilo je mnogo napada na Ustav iz 1974. godine. Na mitinzima se vikalo: 
Dolje Ustav! Još se mnogi utrkuju u dokazivanju da je on maltene zločinački i 
da je razbio Jugoslaviju. No, njegova su osnovna načela u redu, što se tiče ure- 
đenja Federacije, a u pogledu društveno-ekonomskih odnosa ionako će biti 
promijenjen amandmanima koji su sada u proceduri. Oni koji prednjače u os- 
poravanju važećeg Ustava SFRJ prekasno će shvatiti da je on dobro uredio Fe- 
deraciju, ako im je do nje uopće i bilo stalo! 

Postojao je pritisak iz nekih dijelova zemlje, da se novi Ustav donese što 
brže. Čak se tražilo da to bude do 29. novembra 1990. godine. 

No, već ni za inicijativu Predsjedništva, koje ništa ne prejudicira, suglas- 
nost nisu dale u protekla tri mjeseca skupštine dviju republika i jedne pokra- 
Jine. Iz Slovenije i Hrvatske najavljuju hitnu izradu svojih ustava i prijedloge 
za konfederaciju. 

Bitka za novo ustavno uređenje trajat će, izgleda, dugo, a sa neizvjesnim 
ishodom. No, tu je važeći Ustav, koji će biti dopunjen amandmanima što ih je 
predložilo Savezno izvršno vijeće, pa makar se oko svih i ne postigne suglas- 
nost. Svi smo dužni poštivati i primjenjivati važeći Ustav, a organi savezne 
države dužni su to i osigurati. 


* Federacija, konfederacija ili razlaz, tri, četiri, pet ili šest nezavisnih "na- 
cionalnih" država, ili, dve će se članice otcepiti, a četiri ostati u federaciji 
— sve su kombinacije, izgleda, u igri. Usprkos tome što ste upravo rekli da 
opstanak i funkcionisanje federacije treba osigurati primenom važećeg 
Ustava, dok se god ne postigne saglasnost svih oko novog ustavnog ure- 
đenja, tendencije u političkom životu u raznim delovima zemlje i njihovo 
prelamanje u svestima ljudi otvaraju sve te dileme i solucije. Je li Jugo- 
slavija od AVNOJ-a do danas bila i jest promašaj kao takva? Da li doista 
nije rešila nacionalno pitanje? 

— Nacionalno pitanje šest jugoslavenskih naroda i još desetak nacionalnih 
manjina, od kojih je jedna i četiri-pet puta brojnija od najmanje brojnog na- 
roda, može se riješiti samo postojanjem Jugoslavije na onim načelima koje je 
dao AVNOJ i uz poštivanje sadašnjih unutrašnjih granica. Svaka druga solu- 
cija vodi u trajno međusobno neprijateljstvo, pa i u ratne okršaje koji ne mogu 
završiti ničijom konačnom pobjedom, već samo tragedijom i degradacijom 
naših naroda i u očima Evrope i svijeta. Pa već smo, na žalost, postali ne više 
latentno nego i manifestno najveći problem Evrope i u Evropi. 

Moguća je nezavisna Slovenija, ali sa perspektivom da bez oslonca na os- 
tale jugoslavenske narode i jugoslavensko tržište bude nešto poput druge Ko- 
ruške ili Furlanije. 

Cilj onih snaga koje pak hrvatski narod guraju u borbu za samostalnu Hr- 
vatsku nije Hrvatska u sadašnjim republičkim granicama, s izgledom, kao što 
jedan sudionik na saboru HDZ reče, bumeranga australskih domorodaca, već 
velika Hrvatska, u kojoj bi bila čitava Bosna i Hercegovina i još čitav Srijem, 
Bačka, Boka, pa i Sandžak. Takvu Hrvatsku oni ni oružjem ne mogu stvoriti! 

Nasuprot ambicijama za velikom Hrvatskom, stoje i ambicije za velikom 
Srbijom, koja bi ne samo obuhvatila Crnu Goru, kao “srpsku Spartu", već 1 
čitavu Bosnu i Hercegovinu i pola Hrvatske, a posegla bi iza Makedonijom kao 
"južnom Srbijom". 

Sada se u glavama nacionalnih spasilaca i ujedno velikih kombinatora ra- 
đaju i ove kombinacije: konfederacija Slovenije i Hrvatske, a eventualno i Bos- 
ne i Hercegovine: "povezivanje" ili konfederacija Hrvatske i Bosne i Hercego- 
vine (jer, neki poručuju: Bosna i Hercegovina je za Hrvatsku ono što je Istočna 
Njemačka za Zapadnu Njemačku); federacija Srbije i Crne Gore, za koju bi bilo 
rezervirano ime Jugoslavija; u slučaju otcjepljenja Slovenije i Hrvatske, fede- 
racija ostalih u Jugoslaviji sa Srbijom kao kičmom. 

Sve je to suludo i sve to nije ni na razini 19. stoljeća. 

Grobari avnojske Jugoslavije namnožili su se u ime nezavisne Slovenije, 
nezavisne Hrvatske, Srbije koja bi obuhvatala sva područja gdje žive Srbi, pri- 
ključenja Kosova Albaniji, itd. 

Sve naše republike trebalo bi definirati kao nacionalne države naroda po 
kojima nose ime, ali i države onih dijelova drugih naroda i narodnosti koji u 
njima žive i ujedno republike građana. Bosna i Hercegovina, dakako, nema 
ime ni po jednom narodu, niti je nacionalna država jednog naroda - već tri. 

Autonomije Vojvodine i Kosova moraju imati realnu težinu. 

Nacionalistički bardovi i njihove falange u okrilju srpske, hrvatske i slo- 
venske nacije moraju znati da Jugoslaviju ne mogu ni rasturati ni dijeliti, a 
Makedonce, Muslimane i Crnogorce uzimati kao narode koje će ili progutati 
ili ignorirati. 

Isto tako, na dva milijuna Albanaca u Jugoslaviji ne može se gledati kao 
na podstanare i uljeze. 

Jugoslavija može i treba biti to što od NOB-a jest: federacija ravnopravnih, 
na koju države članice prenose ono što je racionalno i u zajedničkom interesu, 
ali i država koja svim građanima garantira ravnopravnost u slobodama i pra- 
vima na čitavom svom teritoriju. 

Unutrašnje, kao ni vanjske granice Jugoslavije nitko neće moći mijenjati 
bez krvi i rata, 

Uostalom, vjerujem da su u prevazi snage kojima je stalo da se sačuva in- 
tegritet SFRJ i poštuje njezin važeći Ustav. 


* Ipak, kako objašnjavate dosta raširenu pojavu, da ljudi koji su do juče 
bili u SKJ, a neki su bukvalno tek juče vratili crvenu knjižicu, prednjače 
u antikomunizmu? 

— Kako drukčije, nego poznatom Njegoševom izrekom — ljudima koji su 
"prevrnuli vjerom“. 

Zaista je više nego žalosno da ljudi koji su stekli doktorate iz marksizma, 
koji su desetljećima bili privilegirana "djeca komunizma", koji su pisali apo- 
logije samoupravljanju, koji su veličali NOB i socijalističku izgradnju u svojim 
knjigama, danas sa velikom mržnjom govore o "komunističkom režimu“. Kao 
da nisu ni luk jeli ni mirisali! Jučerašnji komunisti traže od nas koji smo to još 
ostali da polažemo račune i za ono loše što su oni a ne mi činili! 

Proces raspadanja Saveza komunista Jugoslavije uglavnom i ima osnovne 
uzroke u priklanjanjima nacionalističkim politikama po cijenu ostajanja na 
vlasti. Sada je ta igra pri kraju i plašim se da ćemo je skupo platiti. Prevaga 
nacionalističkih snaga na izborima u Hrvatskoj, a donekle i u Sloveniji, nije, 
dakako, izraz toga da su hrvatski i slovenski narod nacionalistički. Bojim se da 
će desne, nacionalističke snage pobrati isto tako mnogo glasova i na izborima 
u Srbiji, kada do njih dođe. A i izbori u Vojvodini, na Kosovu, pa i u Crnoj Gori 
pokazat će vjerojatno katastrofalne posljedice "antibirokratske revolucije“. 

* Savez komunista Jugoslavije i u svoj je program i u svoj Statut, koji su 
još uvek na snazi ili bi morali biti, zapisao da je partija radničke klase, da 
je njena avangarda. No, to kao da je sasvim iščezlo iz repertoara aktu- 
elnih preokupacija foruma i organizacija i samog Saveza komunista, bo- 
lje reći naslednica donedavno jedinstvenog SKJ. I kakva je po vašem miš- 
ljenju uopšte perspektiva: Savez komunista Jugoslavije za sada ne uspeva 
da ponovno zaživi kao celina, a i partije-naslednice kao da se profiliraju 
ne računajući na klasnu bazu? 

— Da, mnogo toga se u kratkom vremenu promijenilo. Još donedavno gla- 
vne su preokupacije bile: radnička većina i radnički utjecaj u Savezu komu- 
nista, radnikovo raspolaganje dohotkom, "imaš kuću vrati stan", ispitivanje 
porijekla imovine, umnažanje milijunera, odnosno milijardera, neposredni 
proizvođači u forumima, utjecaj radnika u sistemu samoupravljanja, itd. 

Sada je repertoar posve drugačiji. Radnik, radnička klasa, samoupravlja- 
nje, na periferiji su interesa ne samo svih novih političkih stranaka, već i onih 
koje su se praktično osamostalile kao dijelovi Saveza komunista Jugoslavije, 
kakav je postojao do prekida 14. kongresa. 

Ni sindikati nemaju ni utjecaja ni novu fizionomiju i trebat će vremena da 
prorade kao stvarna klasna organizacija svih koji, u novim uvjetima, unaj- 
mljuju svoju radnu snagu. 

No, tako neće moći ostati dugo. Čak su i na Zapadu neke partije, koje su i 
na vlasti, zadržale u nazivu da su i radničke, a ne samo socijalističke. 

Radnička klasa će ponovo tražiti svoje mjesto i utjecaj i neće se miriti ni 
sa likvidacijom samoupravljanja, ni sa svođenjem svog klasnog interesa na 
cjenjkanje putem sindikata o cijeni svog rada, niti time da je u političkom živo- 
tu zastupaju i sa njom manipuliraju samo intelektualne i poslovodne elite. 

Moramo računati 1 na to da će socijalno raslojavanje u našem društvu biti 
i veće i dublje nego i u "starim kapitalističkim društvima. Nasuprot manjini 
koja ubire profit (a radnik ako bude i dioničar neće baš puno ubirati), stajat će 
velika većina koja će dobivati radničku nadnicu i činovničku plaću. 

Zamjena klasnog interesa nacionalnim, a što je razorilo i Savez komunista 
Jugoslavije nakon sedam decenija postojanja i djelovanja, izbacila je radničku 
klasu iz igre i izložila je opasnosti da i sama uvelike postane manipulativnom i 
glasačkom masom desnih i nacionalističkih snaga. 

No, lijeve partije, stare ili nove, ili obnovljene, morale bi vidjeti svoju novu 
šansu u tome da se ponovo vrate radnicima, svima koji žive od svoga rada i da 
pođu od njihovih opipljivih interesa. 


* Koliko sam pratio, ni SKH--stranka demokratskih promjena nije među 
kandidate za Sabor istakla ni jednog radnika, A opet, mnogi razočarani 
radnici glasali su za HDZ - stranku nacionalističke desnice. 

— Ljevica će morati krenuti iz početka u borbi za ljude, a osobito za pri- 
dobijanje radničke klase, seljaka, omladine, svih ljudi sa stvaralačkim pori- 
vom i ulogama. Morat će se boriti za osvježavanje i popunu svojih sada uvelike 
malaksalih snaga, 

Kako god se inače zvale, lijeve partije u nas, a među njima i one koje će 
baštiniti i sve pozitivno i sutrašnjici primjereno iz revolucionarnog nasljeđa 
Saveza komunista Jugoslavije, morat će polaziti od perspektiva ljevice u Evropi 
i u svijetu, a takve su perspektive veoma povoljne, što se posebno odnosi na 
Evropu, u kojoj će se ljevica povezivati na programima demokratskog socija- 
lizma, novih koncepcija privrednog razvoja, uloge građanina i radnika i u od- 
lučivanju u tehnološkom i ekonomskom razvoju, globalizacije razvoja i stva- 
ranja svjetskog društva ravnopravnosti, izlaska većina naroda i zemalja svijeta 
iz bijede i zakoračenja prema blagostanju. 


* Vi ste, dakle, nepopravljivi optimista, kada je reč o perspektivama so- 
cijalizma u Jugoslaviji? 

— Ne samo u Jugoslaviji, nego i u svijetu. Jer, nije moguć socijalizam u 
Jugoslaviji, ako nije moguć u svijetu, ako on nije perspektiva svijeta, a iza nas 
je i stoljeće i po širenja socijalističkih ideja i značajnih socijalističkih dosti- 
gnuća, ugrađenih u mnogo čemu i u suvremeni kapitalizam. 

I naš socijalizam, ovdje u Jugoslaviji, najviše je dosad padao na ispitu poli- 
tičke demokracije: nije bila dopuštena sloboda političkog djelovanja i orga- 
niziranja i političkih protivnika socijalizma. 

Sada, kada dolazi do uvođenja višepartijskog političkog sistema, u počet- 
ku će svoj utjecaj obnoviti, u smislu stvaranja populističkih nacionalnih par- 
tija, snage nacionalizma ili nacionalizama, koje su bile i oružjem i politički 
poražene u NOB-u. Svoj poraz iz vremena 1941-1945. godine one bi htjele pre- 

tvoriti u svoju pobjedu sada, na pragu 21. stoljeća. No, neće im ići na ruku ni 
razvoj prilika u Evropi i u svijetu, ni logika razvoja proizvodnih snaga. 

Ako pobijedi reformski program sadašnjeg SIV-a, iza kojeg su stale sve 
"dosadašnje" socijalističke snage, a koji podržava i od njega mnogo očekuje 
velika većina 'običnih" ljudi, bez obzira na republičke, pokrajinske i općinske 
granice i bez obzira na nacionalnu pripadnost, onda ni nacionalistički pro- 
grami rasturanja Jugoslavije nemaju šanse, niti će nacionalističke snage, pa 
ma koliko bile jedinstvene u nastupima protiv socijalizma i protiv komunista, 
a inače u svojim planovima nacionalnih razdora međusobno veoma sukoblje- 
ne, uspjeti poništiti i sve ono dobro što su ljudi i narodi u ovoj zemlji u proteklo 
pola stoljeća izvojevali, stvorili i postigli. 


* Svi, izgleda, svoju pravu šansu, sa socijalizmom ili i bez njega, vidimo u 
ulaženju u Evropu. Da time i završimo naš razgovor. Nije li Evropa, koja 
nas sa zabrinutošću posmatra i koja okleva da nas prihvati upravo zbog 
naših trvenja i silnica koje najavljuju i raspad jugoslavenske federacije, 
veća garancija očuvanja Jugoslavije negoli smo mi sami? 

— Od svih zemalja u istočnoj i srednjoj Evropi koje su imale socijalističke 
privrede i režime, onakve kakvi su bili, i pored svih razlika među njima, Jugo- 
slavija je u najpovoljnijem položaju da se doista integrira u Evropu tržišne pri- 
vrede i političke demokracije, koja ubrzano krči prema svom kontinentalnom 
jedinstvu, prema kontinentu - konfederaciji. 

Naša su poduzeća mnogo više pripremljena za samostalno poslovanje, jer 
su se već 1950. godine počela emancipirati od centraliziranog državnosocija- 
lističkog monopola, a sadašnjom reformom dobivaju punu slobodu privre- 
đivanja i poslovanja. Bili smo otvoreni prema svijetu, imali slobodu putovanja 
preko granica, odlaska na rad, iseljavanja, slobodan protok kulturnih dobara, 
utjecaja i informacija... 

Sadašnja naša privredna reforma radikalna je u odnosu na one u koje ula- 
ze, ili još nisu ni ušli, Sovjetski Savez i zemlje SEV-a. 

Na ekonomskom planu glavno će iskušenje biti standardizacija proizvoda 
i usluga za evropsko tržište. 

Priliv stranih sredstava najviše će pak ovisiti o stabilizaciji političkih pri- 
lika u zemlji. 

Na političkom planu, kada se radi o koncepcijama razvoja, o demokraciji, 
ne samo političkoj nego i ekonomskoj, važno je da pripadamo lijevoj, socija- 
lističkoj Evropi, gdje nam je mjesto i po onome što smo bili i što bismo morali 
biti. 

No, uz našu želju da se integriramo u Evropu, treba postojati i želja Evrope 
da nas prihvati. Prema dosadašnjim reagiranjima Evrope, na primjer, ona nije 
baš zadovoljna ishodom izbora u Hrvatskoj, što može, bojim se, usporiti i naše 
integriranje u nju. 

Kada se usporede programi naših političkih stranaka koje polažu na to da 
će biti i ostati lijeve, socijalističke, socijaldemokratske, pa ma koliko da su to 
još više skice programa, nego razrade, sa programima, recimo, Socijaldemo- 
kratske stranke Njemačke ili i Komunističke partije Italije, Socijalističke rad- 
ničke partije Španjolske, skandinavskih partija radničke i socijalističke pro- 
venijencije i usmjerenosti, pa i sa Deklaracijom načela Socijalističke interna- 
cionale, vidi se koliko je kod nas provincijalnog konzervativizma i provincijal- 
nih gledanja, a sve u znaku i zaziranja od socijalističke perspektive. 

Njemački socijaldemokrati su, primjerice, za "jedno pravedno društvo do- 
stojno čovjeka“, za svjetsko društvo, u kojem će postojati “novi oblici privre- 
dnog djelovanja“, za "društvo bez klasa", za "demokraciju u cijelom društvu, 
što znači u privredi, poduzeću i na radnom mjestu, a da privredna moć bude 
ograničena i demokratski kontrolirana", za to da "građani suodlučuju u pita- 
nju tehnološkog razvoja“. Pozivaju se na svoju historiju borbe za demokratski 
socijalizam i proklamiraju ga kao svoj cilj. Socijalistička internacionala kao 
zajednički cilj svih partija i organizacija koje okuplja proklamira socijalizam i 
socijalističku demokraciju i naglašava da se "demokratski socijalistički pokret 
i dalje zalaže za socijalizaciju i društveno vlasništvo“. 


* Dai to nisu dogme, poreklom s Istoka, koje treba odbaciti? 

— Jugoslavija doista ima šansu, a demokratske snage svih njezinih naroda, 
svih njezinih konstitutivnih članica, nadjačat će, vjerujem, one druge, koje bi 
nas vratile daleko nazad, u plemensko-ratničke sukobe i odnose. 


Razgovarao: Slobodan Stanić 

SVI SU ONI TEK PUKI STATISTI 


STA V, Novi Sad, 26. april 1991. godine 


Nakon što smo obavili razgovor sa profesorom Šuvarom i skinuli ga sa trake, do 
nas je doprla vijest da je teško stradao u saobraćajnoj nesreći - usred Zagreba 
kao pješak. Pohitali smo u bolnicu sa priređenim tekstom razgovora radi auto- 


rizacije. Naišli smo na sagovornika, ovog puta u gipsu, ali kojem nije nedostajala 
bodrost duha. 


* U fragmentu iz vaše knjige koju pripremate (o "povratku u kapitalizam 
i izgledima ljevice"), objavljenom svojevremeno u "Borbi", govorite o dra- 
mi socijalizma. Da li pod tim podrazumijevate njegov konačni krah? 

— Nema ni govora o tome da socijalizam odlazi s historijske scene. Odlazi 
njegov prvi oblik, rani socijalizam, prva faza socijalizma. Možete to zvati kako 
hoćete. Radi se o onom socijalizmu koji je Lenjin, nakon pobjede Oktobarske 
revolucije, revolucije gladnih i nepismenih masa brojnih naroda prostrane Ru- 
sije, koje su željele i očekivale da im se život promijeni nabolje, objašnjavao 
kao “vlast sovjeta plus elektrifikacija“. 

Doista je socijalizam, kroz više od sedam desetljeća, sav bio u znaku pro- 
izvedenih tona čelika. U znaku forsiranja elektrifikacije, industrijalizacije, ur- 
banizacije itd. Jedan ugledni marksist takav je socijalizam nazvao "socijaliz- 
mom nadoknađivanja industrijalizacije“. Tom i takvom socijalizmu sada je 
došao kraj, ali socijalizam, kao mogući ljudski univerzum, ostaje, da tako ka- 
žem, zadatak naše epohe, epohe "moderne". Jer, "postmoderna", koja je već 
počela, bit će u znaku socijalizma, pa i komunizma koji, prema Marxu, može 
nastupiti tek kada čovjek počne proizvoditi “s onu stranu materijalne nužde“. 

* Ronald Regan je svojevremeno izjavio da će "socijalizam u 21. vijeku 
biti samo dobar vic iz 20 vijeka". 

— Naravno da nikako ne stoji ta Reganova dosjetka, kao ni knjiga Zbig- 
niewa Brzezinskog o konačnom krahu svakog socijalizma i komunizma, pa ni 
tvrdnja Francisa Fukuyame, po kojoj se pročuo, da je nakon 1989. godine u 
istočnoj Evropi nastupio kraj historije". 


* Koji su uzroci pada te prve faze socijalizma, to jest gdje je to socijalizam 
zatajio? 

— Teško bi se moglo reći da je socijalizam u jednom dubljem historijskom 
smislu uopće zatajio. Pogledajmo malo neke činjenice. Socijalizam je počet- 
kom dvadesetog stoljeća bio samo jedna ideja u različitim varijantama. Pos- 
tojalo je samo iz prošlog stoljeća kratkotrajno iskustvo Pariške komune kao 
jedan bljesak mogućeg društva. Socijalistička htijenja prožimala su socijalis- 
tičke partije i pokrete u malom broju uglavnom evropskih zemalja. 

Danas, međutim, socijalističke partije, ideje i pokreti postoje u svim zem- 
ljama i na svim kontinentima. Nagli slom "realsocijalističkih" poredaka u zem- 
ljama istočne Evrope, pa i krah (nadajmo se privremeni) jugoslavenskog puta, 
krajnje teška situacija u kojoj se našao SSSR, samo su dokazi da se u epohalnim 
razmjerima socijalizam kao društvo rađa, na što je Marx također upozoravao, 
“u dugim porođajnim bolovima". Kao što je Willy Brandt replicirao Helmutu 
Kolhu da na istoku propada birokratski socijalizam, ali će se roditi demokrat- 
ski. Ono, pak, što je uzrok sadašnje drame socijalizma mogao bih definirati 
kao jedno tragično iskustvo, koje još nije za nama, vezano za upotrebu države 
u socijalizmu. 

Iz revolucionarnog političkog pokreta, sa svim njegovim saveznicima, sa- 
telitima i transmisijama, njegovim dolaskom na vlast i uzimanjem državne 
mašinerije u svoje ruke, posvuda se konstituira i neprestano fizički raste, uzur- 
pirajući vlast, društveni sloj (Kardelj ga je nazvao "nosiocem tehnobirokrat- 
skog monopola“, a Đilas, slijedeći druge, “novom klasom"), koji svoj povlašten 
položaj temelji na uspostavljenom monopolu upravljanja državom. Evidentno 
je da je taj sloj, radi svog samoodržanja, koristio sva sredstva da bi snagu po- 
kreta ukrotio u snagu poretka. Time se sve izvitoperilo u "mehanizam vlasti", 
pokriven deklarativnim plaštem pozivanja na interes i dobrobit radničke klase 


84 STIPE ŠUVAR - HISTORIA TRAGICOMICA 


i čitavog naroda. Komunističke partije koje su se ponašale u skladu s lozinkom 
Lava Trockoga i Četvrte internacionale: "S Partijom mi smo sve, bez Partije smo 
ništa , utoliko su pale na ispitu, jer nisu vodile računa ni o Lenjinovoj misli "da 
je osnovni problem svake revolucije problem vlasti u državi“. One su podredile 
vlast sebi i uspostavile jednopartijski sistem, koji je težio da se ovjekovječi. 
Utoliko se i socijalizam, umjesto da razvija moć radnika i njegovo istinsko ov- 
ladavanje društvom, na osnovu oslobađanja umnog i fizičkog rada od vlasti 
kapitala, uvelike reducirao na širenje moći države. U početku, kada je država 
morala preuzeti na sebe i funkciju prvobitne akumulacije sredstava za "izgra- 
dnju" socijalizma, oslanjanje na državu ne samo da je bilo nužno nego je bilo 
progresivno, iako se mnogo toga postizalo, kao i u ranim fazama kapitalizma, 
kroz znoj, krv i suze. No, kako su se proizvodne snage u svijetu, u posljednjim 
desetljećima, jako razvile, i to u porama svjetskog kapitalskog tržišta koje je 
neiscrpno u pronalaženju metoda unutarnje i vanjske eksploatacije, socijalis- 
tički je etatizam iscrpio sve svoje mogućnosti u vođenju ekonomskog razvoja, 
pa i kontrole političkog života. Jednostavno se počeo raspadati. 


* Neki baš u rekapitalizaciji socijalizma vide njegov modus vivendi? 

— Da se razumijemo, socijalizam u jednom epohalnom smislu ima također 
za svoju osnovu kapitalsku osnovu proizvodnje načina života. Upravo u tome 
leži i razlog njegovog privremenog sloma. Naime, socijalizam se ne može više 
širiti i napredovati niti rastom moći države niti pukim širenjem svojih geo- 
grafskih granica, ni jačanjem vojno-političkih blokova - ne može se više redu- 
cirati na ono što smo do sada smatrali socijalizmom. Baš zato što se to novo 
društvo razvija u "dugim porođajnim bolovima", pokazalo se da se epoha so- 
cijalističkih preobražaja ne može vremenski skratiti određivanjem rokova i 
donošenjem planova o njegovoj "izgradnji", niti se socijalistička dostignuća 
mogu proizvoljno dekretirati voljom državno-upravljačkog aparata. Socija- 
lizam ovakav kakav je bio ponovo mora ići u školu kapitalizma iz kojeg je po- 
nikao i trebao biti njegova negacija. U tom smislu, socijalizam je moguć baš 
time što će dovršiti političku emancipaciju čovjeka, što je zadatak građanskog 
društva koji ono nigdje nije dovršilo. Kad to dovrši, onda može ići na ekono- 
miju potreba, koja onda ne bi morala izlaziti iz kapitalske osnove, To je stvar 
daljnje budućnosti. 

Da budem jasniji: socijalizam je jedino moguć kao univerzalno društvo. 
iskušenjima i izazovima. Upravo na pragu 21. stoljeća, kada propada njegov 
sirovi etatistički oblik, socijalizam u stvari dobiva prave povijesne šanse na 
osnovu mondalizacije svijeta kapitala, iz koje mora proizlaziti i socijalizacija 
tog istog kapitala. 


* Često pominjete Marxa. Nije li to danas degutantno? 

— Marxa ne treba spominjati bez potrebe, ali je red da se marksisti po- 
zivaju na njega. A ja sam nastojao i nastojim da u promatranju epohe polazim 
od Marxove i marksističke političke ekonomije, odnosno kritike političke eko- 
nomije. Samo se iz provincijalnih vidokruga, koji su u nas privremeno preo- 
vladali, Marxa može staviti na margine i proglasiti nekakvim sporednim mis- 
liocem koji pripada 19. stoljeću. Uostalom, u svijetu je još previše pametnih 
ljudi koji se pridržavaju marksizma kao kritičke metode analize historijskih 
procesa. Druga je stvar što mnogi kod nas, koji su se do jučer busali u prsa da 
su marksisti, danas postaju nešto sasvim drugo, tj. nekakvi provincijalni apo- 
logeti trećerazrednih misaonih sklopova koji se trenutno plasiraju iz bijelog 
svijeta. 


* Jedan je od oblika krize socijalizma kod nas i skidanje sa političke scene 
Saveza komunista Jugoslavije. Kao jedan od uzroka raspada SKJ - pozi- 
vam se na fragment objavljen u "Borbi" - navodite populistički princip 
koji je vladao u partiji. Šta je KPJ, odnosno SKJ opredijelilo za prihvaća- 
nje tog principa? 

— Sve pobjedonosne revolucije 19. i 20. stoljeća, bez obzira na to što se 
dogodilo i događa s društvenim uređenjima koja su iz njih proizišla, bile su 
revolucije masa. One su upravo zbog "uključivanja" masa bile pobjedonosne. 
Ako je to populizam, onda je on bio historijski neophodan i legitiman. Mao Ce 
Tung (Mao Zedong) je, vjerojatno polazeći od iskustva kineske revolucije, svo- 
jevremeno narod usporedio sa stepom, a komunističku partiju s iskrom. Re- 
kao je da je "dovoljna jedna iskra da zapali čitavu stepu“. I doista, na Osni- 
vačkom kongresu KP Kine u Pekingu 1921. godine bilo je samo 13 ljudi, da bi 
1949. godine milijunske vojske sa crvenim barjacima preplavile Kinu i svrgle 

Kuomintang, koji je prethodno prešao put od partije buržoaske revolucije 1911. 
do partije kontrarevolucije 1927-1949. godine. Pa i NOB je kod nas imao po- 
pulistički pečat. Sve se zvalo "narodni", od parole "Smrt fašizmu - sloboda 
narodu" do narodnih vlasti. Sve to napominjem da bih upozorio kako svaka 
priča o populizmu mora polaziti od konkretne historijske situacije. 

No, populizam revolucija, barem kada je riječ o ruskom Oktobru i revo- 
lucijama na njegovom tragu, najzad se preokrenuo u jednu vrstu regresivnog 
populizma, jer su se snage koje su došle na vlast htjele manipulacijama odr- 
žavati na njoj u situaciji nedovoljnog historijskog učinka u pravcu onih ideala 
koji su bili na zastavama revolucija. Na kraju takvog puta, koji je bio manje- 
više zakonomjeran, dobiven je populizam "aklamativne demokracije". U nas 
je to posljednjih godina bila i takozvana antibirokratska revolucija u Srbiji i 
Crnoj Gori, koja je bila u znaku jednog negativnog populizma. Sada se i ras- 
tvara u znaku nacionalističkih populizama koji su pobijedili u čitavoj Jugo- 
slaviji i koji presuđuju svakoj socijalističkoj perspektivi i ujedno razaraju Jugo- 
slaviju kao zajednicu malih naroda. 


* U tekstu pominjete i "mediokritete koji su zavladali Partijom". S ob- 
zirom da ste bili jedan od čelnika te partije, možete li nam izložiti genezu 
tog fenomena i odgovoriti - da li se on mogao spriječiti? 

— Samo da napomenem da sam u vrhu partije bio kratko - od sredine 1986. 
do maja 1989. godine - jedan od 23 člana Predsjedništva CK SK], a deset mje- 
seci i u ulozi predsjednika. A sada da odgovorim na vaše pitanje. Kada je ple- 
bejska revolucija pobijedila, malobrojni su pojedinci manje-više, uz sve lomo- 
ve među njima i pojedinačna ispadanja, doživotno ostajali u vrhu vlasti na 
osnovu autoriteta stečenog u toj plebejskoj revoluciji. To se odnosilo ne samo 
na najvišu razinu vlasti već i na srednje i niže nivoe. A onda je to nužno vodilo 
učvršćenju senioriteta, pa čak i gerontokracije, a zaustavljalo konkurenciju 
sposobnih. Odabir je (namjerno izbjegavam riječi kadrovska politika) sve više 
proizvodio vladavinu mediokriteta, tj. onih koji ne strše, ne postavljaju pitanja 
i ne bune se. Prevaga takvih na kraju je izazvala i krizu upravljanja društvom i 
rukovođenja u svim sferama javnog života. 

U društvu koje je bilo seljačko, a to je još uvijek, to se onda ispreplitalo s 
patrijarhalnim oblicima ponašanja, rodbinskim, bratstveničkim, nacionalnim 

vezama i zavičajnom bliskošću. U takvoj situaciji razvijala se posebna pato- 
logija društvenog stanja. To se svakako moralo odraziti i na unutrašnju, i idej- 
nu i koncepcijsku, strukturu partije. 

No, zanimljivo je da to mediokritetstvo mi imamo i sada kao naslijeđen 
kompleks. Naime, jedna se partija i uslijed toga rasprsla i sad su više-manje ti 
mediokriteti prešli u mnoštvo novih partija, s tim što su u gotovo sve nove 
partije, osim mediokriteta koji su samo promijenili boje i vjeru, nahrupili i 
čitavi pokreti podzemnih genija, koji su se osjećali frustriranim, tako da danas 
u tim partijama i u njihovim rukovodstvima imate i puno neprilagođenih, fru- 
striranih, pa čak i nenormalnih ljudi. 


* Ako se ovome što ste sada rekli doda i nacionalizam koji je bio eviden- 
tan i u SKJ, moželi stajati tvrdnja da je SKJ u biti bio malograđanska par- 
tija? 

— Nisam siguran da bi se to moglo baš tako nazvati. Međutim, istina je da 
se SKJ od proleterske partije, u kojoj je bila malobrojna elita obrazovanih mark- 
sista i ljevičara, vremenom i nekontroliranim prilivom članova, pretvorio u 
partiju mahom srednjih slojeva, kruhoboračke inteligencije, karijerističke bi- 
rokracije, tehnokracije itd. 


* Dijelovi nekadašnjeg SKJ danas masovno pristaju uz socijaldemokrat- 
sku opciju. Kako to tumačite i u kojoj mjeri takva opcija može odgovoriti 
na bitna pitanja vremena? 

— Prije svega, treba znati da je socijaldemokracija fenomen Zapada i to 
uglavnom evropskog Zapada. Sjedinjene Američke Države, na primjer, gotovo 
da ne poznaju socijaldemokraciju. Uostalom, i socijalisti i komunisti u najraz- 
vijenijoj i već jedno stoljeće vodećoj zemlji kapitalizma nisu nikad uhvatili ko- 
rijene. 

Sada se treba upitati, što je bilanca socijaldemokracije? Jedan od zapadnih 
marksista, Marcel Liebman tvrdi, u svojoj nedavnoj studiji, da su "socijalis- 
tički pokreti zapadne Evrope završili u reformizmu koji je ravan uljepšavanju 
kapitalizma“. Možda je historijski promašaj socijaldemokratske opcije na Za- 
padu bio prvenstveno u tome što je kao glavno oružje, u uvjetima tzv. centra 
kapitalizma, vidjela također u državi, čime se podupirao i razvijao svojevrsni 

socijaldemokratski etatizam. Socijaldemokracija se i sama htjela integrirati u 
državu, koju bi onda razvijala kao državu blagostanja. No, sve reforme za koje 
se uspjela izboriti, a u susret su joj išle reformističke snage samog kapitala 
(koje su htjele revitalizaciju postojećeg sistema) nisu značile i ukidanje kapi- 
talizma. Socijaldemokratska politika u pravcu stvaranja države blagostanja 
našla se, više-manje, na istom kolosijeku s politikom državnog kapitalizma, 
oličenog u provođenju Keynesove doktrine pune zaposlenosti. 

Na tom su se kolosijeku smjenjivale generacije socijaldemokrata, koje su 
doista radile na uljepšavanju kapitalizma, na stvaranju kapitalizma s ljudskim 
likom, ali samo u nekoliko zemalja-metropola, po cijenu ekonomskog i po- 
litičkog ovladavanja čitavim svijetom, osim donedavno SSSR-om i blokom 
zemalja u njegovoj orbiti. Najzad, tok događanja, sve do Mitterandovog po- 
kušaja u Francuskoj, pokazuje da je socijaldemokracija izgubila svoju moć da 
dalje reformira kapitalizam, te da se u najboljem slučaju sve završavalo s po- 
vremenim pobjedama na izborima. 

S druge strane, socijaldemokracija je odigrala golemu ulogu u mobilizi- 
ranju radničkog pokreta za globalnu kontrarevolucionarnu ofanzivu koju su 
pokrenule kapitalističke vlade. Socijaldemokratske vođe, navodi jedan drugi 
zapadni marksist, Miliband, "pokazale su se najodanijim saveznicima SAD u 
njihovoj globalnoj strategiji“. Ovome bih osobno dodao i činjenicu da je so- 
cijaldemokracija od početka bila žestoki protivnik socijalizma na Istoku, jer je 
smatrala da on tamo nije ni moguć, te da je samim tim socijalizam tamo ništa 
drugo do izdanje azijatskog despotizma. I doista je išla, takvim svojim stavom 
i držanjem, na ruku zapadnom imperijalizmu u hladnom ratu koji je Zapad 
počeo protiv Istoka još 1946. godine. SSSR se tada stvarno ponašao kao hege- 
mon, pokušavao je i na silu izvoziti svoj model socijalizma, ali zasigurno nije 
išao na izazivanje svjetskog rata. 

Da rezimiram, socijaldemokrati su i tada kada bi se našli na vlasti, a u 
desetak zemalja svijeta i danas drže vlast, češće bili u ulozi obavljanja prljavih 
poslova buržoazije nego što su ulazili u dublje reforme u skladu sa socijalis- 
tičkim postulatima na koje su se pozivali. No, bez obzira na sve to, ti socijal- 
demokratski pokušaji imali su i dosta veliku ulogu u ugradivanju nekih so- 
cijalističkih postulata u kapitalski sistem društvene reprodukcije, potičući ti- 
me njegovu djelomičnu socijalizaciju (tzv. socijalno tržište). 

Što se pak naše "nove" socijaldemokracije tiče, mogu reći da će se ona, ako 
se razvije, umnogome razlikovati od zapadnoevropske. A u samom se startu 
pokazuje da je "naša" socijaldemokracija kudikamo konzervativnija od one na 
Zapadu, pa ma koliko se na nju pozivala kao na svoj uzor. Na primjer, aler- 
gična je na pojmove kao što su klasa ili klasna borba. Susjedna socijaldemo- 
kratska partija u Austriji, za razliku od naših, još uvijek ima u svom programu 
zapisano da joj je cilj stvaranje besklasnog društva! 

U našim prilikama, a u Jugoslaviji ima deset-petnaest stranaka koje su 
uzele ili namjeravaju uzeti socijaldemokratsko ime, ne može se mnogo postići 
samo davanjem socijaldemokratskog imena i orijentacijom na imitiranje za- 
padnih socijaldemokrata, jer je historijska situacija posve drugačija. U zapad- 
noj je Evropi na djelu razvijeni kapitalizam metropola, a ovdje je na djelu po- 
vratak na sirovi kapitalizam periferije. To je prva razlika. A druga je u tome što 
kod nas, pa i na cijelom istoku Evrope, ljudi masovno idu na ulicu, ostaju bez 
posla. I ničim nisu zaštićeni. A onda, mi smo ipak imali samoupravljanje. Mo- 
že se danas reći da je ono umnogome bilo prazan hod i da je razočaralo veliku 
većinu ljudi, ali je sigurno i te kako ostavilo traga u njihovom pamćenju i vrlo 
će brzo zažaliti za samoupravljanjem. Naravno, ne u onom smislu da se vrati 
sve što je bilo, ali zasigurno u smislu da se ima utjecaj na radno mjesto, na 
sistem odlučivanja, na raspodjelu. Naša socijaldemokracija vodi malo računa 
o svemu tome. Pa, kod nas danas ne postoji čak ni bilo kakva participacija, 
iako radnički savjeti još rade! I to "naša" socijaldemokracija gubi iz vida. 

Možda se najkrupnija razlika između "naše" i zapadne socijaldemokracije 
ogleda u činjenici da je ova naša isuviše usredsređena na borbu za državu- 
naciju, što zapadna smatra preživjelom koncepcijom. Dodajmo i to da je, ova- 
kva kakva je danas, naša socijaldemokracija daleko i od koncepcije "nove" lje- 
vice, za razliku od zapadne koja od nje počinje prihvaćati dosta toga. 

Da rezimiram: osobno smatram da na mjesto dosadašnjeg komunističkog 
pokreta ne može stupiti socijaldemokracija kakva je u ovom času u nas na po- 
molu, odnosno da će ona možda biti na sceni, ali neće biti nosilac neke stvarne 
alternative u korist svijeta rada, a protiv sirove vladavine svijeta kapitala u 
uvjetima kapitalizma periferije. 


* U socijaldemokrate odoše i vaši dojučerašnji drugovi iz vodstva SKJ. 

Dok ste bili zajedno, jeste li bili svjesni tog socijaldemokratskog okru- 
ženja? 

— Ni oni sami valjda nisu pomišljali da će postati socijaldemokrati! Uto- 
liko ni sam nisam znao da sam okružen mnogim socijaldemokratima. 


* Masovna je pojava da se vaši dojučerašnji drugovi "peru" od svoje ko- 
munističke prošlosti? 

— Pa, ne radi se samo o mojim drugovima nego valjda i o vašim. Radi se o 
masovnom i paničnom bijegu članova nekadašnjeg SKJ, koji je u času svog 
raspadanja na papiru imao dva milijuna pripadnika, od sebe i svoje prošlosti. 
Posrijedi je masovno konvertitstvo. Tko to sve zna promatrati, može vidjeti 
vrlo zabavne pojave: na vrhove i antikomunističkih i antisocijalističkih stra- 
naka i na vrhove vlasti danas u Jugoslaviji dolaze bivši generali, visoki oficiri 
UDBE, predsjednici boljševičkih" sindikata, raniji ministri i šefovi kabineta, 
optužujući pri tom druge za sve ono što su oni radili. Srame se ranijih ideala i 
prakse, pa utoliko pomamno osuđuju sve što je bila nedavna prošlost, ali i pri- 
jete svima nama koji još nismo odbacili ni marksizam, ni socijalizam, ni naj- 
bolje strane titoizma, ni avnojsku Jugoslaviju itd. A o čemu se radi? Ti su ljudi 
u stvari ostali ono što su bili, ali su postali gori. 

To je pojava koja se događa uvijek kada doba revolucije ustupi mjesto do- 
bu restauracije. Imate sjajnih primjera iz vremena nakon Francuske revolu- 
cije, kada su Napoleonovi maršali bili sretni što mogu biti lakeji burbonskog 
monarhizma. 


* Kad već govorite o bijegu, možete li nam reći da li je izraz toga bijega u 
Hrvatskoj bila i činjenica da vas SKH-SDP nije branio prilikom smjenji- 
vanja u Saboru? 

— Nisu oni morali braniti moju poziciju. Ja sam na tu dužnost, s koje me 
hadezeovski Sabor smijenio, ranije došao uz veliku podršku, u konkurenciji 72 
kandidata. A u Saboru ranijeg sastava dobio sam 82 posto glasova. Došao je 
novi Sabor i novi vlastodršci koji nisu računali na mene, a bogme ni ja na njih. 
Tu je situacija bila jasna. Kada su mi neki hadezeovci počeli dijeliti packe", ja 
se jednostavno nisam želio braniti nego sam samo govorio sa svoje političke 
pozicije i pokreta kojem sam pripadao. Moj bivši drug iz SKH, koji sada stoji 

na čelu SDP-a, samo mi je rekao: "Pa, mi smo znali da ćeš se ti znati i sam bra- 
niti . Kao da se radilo o obrani mene osobno! No, zar se od bivših drugova iz 
sadašnjeg SDP-a moglo i očekivati drugačije ponašanje od onog koje im je već 
pribavilo slavu “sestrinske stranke" HDZ-a? 


* Neki smatraju da se takva pozicija SDP-a danas najbolje vidi u odnosu 
prema društvenoj svojiniž Naime, ne postavljaju li se HDZ i SDP isto i 
kada je riječ o društvenoj svojini? 

— Koliko sam pratio, HDZ uglavnom teži podržavljenju sredstava za proiz- 
vodnju u nekoj vrsti nacionalnog državnog kapitalizma. Želi do daljnjeg uspo- 
staviti i zadržati moć nad ekonomijom, kako bi dirigirao stvaranjem nacio- 
nalne kapitalističke klase. Njima je sada osnovni zadatak stvoriti kapitalis- 
tičku klasu, i to održavati sitnu, koja je i baza HDZ-a, potpomoći srednju koja 
se pomalja 1 stvoriti krupnu koje još nema. U tome je bit hadezeovskog pona- 
šanja. 

Što se tiče SDP-a on malo toga razumije i na tom području proizvodnih 
odnosa. 


* Kako gledate na mogućnost oživljavanja komunističkih organizacija? 
Imaju li perspektivu "nove" komunističke partije kod nas? 

— Ne samo u Jugoslaviji nego i na čitavom istoku Evrope velikom su se 
brzinom već odigrali procesi dezintegracije i fragmentarizacije komunističkih 
organizacija koje su bile na vlasti. Većina njihovih pripadnika prešla je u druge 
političke stranke i počinje slijediti druge i drugačije svjetonazore, nerijetko 
žestoko antikomunističke, ili se pak razočarani povlače iz političkog života. 
Manjina je spremna istrajavati na više-manje ortodoksnim pogledima iz rani- 
jeg vremena ili na revidiranim i reformskim pogledima. U pravilu, u svim ze- 
mljama u kojima je došlo do poraza socijalizma, pa i u Jugoslaviji, osnivaju se 
ortodoksne komunističke organizacije, koje zasad mogu računati na mali broj 
članova i na mali utjecaj u društvu. U nekim zemljama već postoji i po pet-šest 
komunističkih organizacija, koje međusobno počinju voditi doktrinarne borbe. 

Međutim, kada je riječ o komunističkim partijama, mislim da (ne raču- 
najući KP Kine) najviše šansi da se održi ima, bila ili ne bila na vlasti, kao rela- 
tivno snažna partija - KPSS. A kada je riječ o dezintegraciji i iščezavanju komu- 

nističkog pokreta uopće, a ne samo na istoku Evrope, ne smije se zaboraviti da 
U svijetu postoji još stotinjak komunističkih partija i da one broje više od sto 
milijuna članova. 

Vratimo se perspektivi komunističkog pokreta kod nas. On kod nas ima 
veliki historijski učinak koji se ne može izbrisati, usprkos cijeloj patologiji sa- 
dašnjeg političkog trenutka u kojem se sve što je učinio i pokušao učiniti ne- 
gira. To znači da on nužno nastavlja tendencijski živjeti. Na kraju krajeva, ime 
nije najvažnije. Komunisti su djeca jedne velike revolucije 20. stoljeća, Okto- 
barske revolucije u Rusiji koja je, s vremenskim pomakom od stoljeća i više, 
samo produžetak velike revolucije 19. stoljeća, Francuske revolucije. To je zako- 
nomjernost u svjetskoj historiji, tj. selidba revolucije na istok kako bi se svijet 
izjednačio i univerzalizirao. Komunisti su tu u neku ruku nasljednici jakobi- 
naca. Mogu se oni zvati i drukčije, ali tendencijski društvo, za koje su se borili 
i još će se dugo boriti, ostaje epohalni "zadatak". U tom smislu, dosadašnju 
komunističku historiju treba svakako kritički ocijeniti, ali je treba i nastaviti 
na tragu onoga što su osnovna dostignuća naše novije povijesti. 

Komunističke će organizacije ostati i u zemljama poraženog socijalizma, 
slabije ili jače, koje će možda međusobno voditi i doktrinarne borbe, ali će u 
osnovi biti za isto. One ne mogu biti ni za koga opasne, jer više neće moći raču- 
nati na jednopartijski monopol. A mogu biti i te kako poželjne i poticajne u 
političkim borbama. No, sve bi se takve partije morale osloboditi nostalgije za 
prošlošću i programski se okrenuti budućnosti. 

U načelu, sve to vrijedi i za Jugoslaviju, s tim što svaka ljevica i ubuduće 
mora nastavljati na ono što je bilo najpozitivnije u titoizmu, samoupravljanju 
i avnojskoj Jugoslaviji. Za svaku lijevu partiju nužna je pretpostavka i obra- 
čunavanje sa svim nacionalizmima podjednako. 


* Dosta je zanimljiv vaš razlaz sa Miloševićem. Koliko se sjećam, Ivo Dru- 
žić je (na 20. sjednici CK SKJ 1989. godine) čak pokušavao da vas izmiri 
svojim čuvenim govorom o dvije lokomotive? 

— Družić je optužio i mene i Miloševića da vučemo svaki svoju kompo- 
ziciju (lokomotivu) na suprotne strane. Time je izjednačio Miloševića i mene i 
u stvari govorio protiv mene. 

U svojoj političkoj karijeri nisam se posebno ni povezivao ni razilazio s 
pojedincima, već sam se ponašao onako kako sam shvaćao da je ispravna i 

poželjna linija u SKJ. A onoj politici koju je personalizirao Milošević suprot- 
stavio sam se kada je počela "antibirokratska revolucija“, jer mi je postalo ja- 
sno da se više ne radi o ovakvom ili onakvom koketiranju sa srpskim nacio- 
nalizmom, već da se doista zaigralo na kartu tog nacionalizma. Išlo se na nje- 
govo razmahivanje, koje je izazvalo strepnje među svim narodima u Jugosla- 
viji i podstaklo razmah svih drugih nacionalizama. Bilo mi je jasno da to vodi 
rasturanju Jugoslavije i socijalizma, što se, na žalost, potvrdilo. Sve to do čega 
je dovela "antibirokratska revolucija“ u Srbiji, Vojvodini, Crnoj Gori, uz po- 
kušaje njezinog izvoza u ostale republike, omelo je da se u Jugoslaviji na vri- 
jeme i na miru provedu nužne reforme i otvorilo je vrata kasnijoj pobjedi De- 
mosa u Sloveniji, HDZ-a u Hrvatskoj, dovelo do ćorsokaka na Kosovu itd. 


* Početak naše krize mnogi vezuju za Kosovo. Vi ste svojedobno upozo- 
ravali da "ako Jugoslavija ne bude prisutna na Kosovu i sama može po- 
stati Kosovo"? 

— Na žalost, obistinilo se ono što sam kondicionalno formulirao na 16. 
sjednici CK SK] (1988. godine). Jugoslavija nije bila spremna da se na pravi 
način pojavi na Kosovu, a onda je stvar u potpunosti preuzela Srbija i na nacio- 
nalnim nabojima "antibirokratske revolucije“ stvari tako pogoršala da je da- 
nas teško vidjeti izlaz. "Kosovizacija“ Jugoslavije se odigrala, iako vjerojatno 
još nije doživjela svoj klimaks. Na Kosovu je razvijenost bila na najnižoj razini, 
a promjene najbrže, uz to historijsko nasljeđe među etnosima najteže, pa je 
tamo najprije i nastupila kriza, koja je nazvana "kosovizacijom“. No, da napo- 
menem, postoje u svijetu i "libanonizacija" i "litvanizacija", problemi Ulstera, 
Baskije, Korzike itd. Sve su to in concreto uvjeti regulacije etničkih, konfesio- 
nalnih ili klasnih interesa i konflikata koji interferiraju sa socijalno-klasnim 
interesima, odnosima, aspiracijama itd. Bez obzira što su Srbi i Crnogorci u 
Jugoslaviji nacija, a Albanci nacionalna manjina, bit odnosa o kojima je riječ 
je ista. 


* Šta je sabotiralo tu jugoslovensku opciju rješavanja kosovskog čvora, tj. 
koliko su interesi drugih republika sabotirali tu opciju? 

— Naravno da je bilo i toga. Već sam rekao da Jugoslavija nije bila spo- 
sobna da se tamo pojavi. Srbi i Crnogorci sve su tamo vidjeli kroz ugroženost 
svojih suplemenika. Albanci su tvrdili da su potisnuti i stremili su tome da 

Kosovo bude čisto albanska pokrajina. U ostalim dijelovima Jugoslavije krile 
su se razne računice. Mnogi su podržavali kosovski separatizam ne zbog toga 
što su bili zaljubljeni u Albance nego zato što su htjeli izravnati račune sa Sr- 
bijom. Sve je to danas i te kako vidljivo. 


* U Jugoslaviji su trenutno vrlo zaoštreni srpsko-hrvatski odnosi. Kako 
biste odredili trenutna stanja u tim dvjema republikama? 

U Hrvatskoj naciokratska vlast privremeno trijumfira na nacionalnoj ho- 
mogenizaciji protiv “okupacijskih namjera“ iz Jugoslavije i opasnih velikosrp- 
skih planova i rovarenja. Na djelu su i svojevrsni provincijski bonapartizam i 
jedna nova, a zapravo stara, naftalinska ideološka paradnost u znaku nacio- 
nalno-vjerske ikonografije. Oni "crveni" koji nisu postali prebjezi i napunili 
vladajuću i ostale kroatocentrične partije na udaru su, a Srbi diskriminirani 
pod izgovorom da su nekad bili privilegirani. Nema ni jednog Srbina, pa ni bilo 
koga drugog tko nije Hrvat, na nekoj iole značajnijoj funkciji na razini Hrvat- 
ske. Goleme su tendencije unitarizma i centralizma na razini republike i eta- 
tizacije svih sfera života, uz neokonzervativizam svih vrsta. Predstoji ekonom- 
ski i socijalni slom. To može preokrenuti sadašnju patologiju javnog života u 
neku novu i drugačiju i donijeti neke nove rasplete u društvenim i posebno 
etničkim odnosima, a koji su u ovom trenutku posve u znaku usmjeravanja 
svih energija i svih vrijednosnih kriterija prema konstituiranju snažne države- 
nacije, koja, međutim, ne može biti snažna samo na osnovu krutosti i zatvo- 
renosti u etnos. 

U Srbiji je, čini mi se, na vidiku rasplet, ali ne onakav kakav je zamišljao 
Slobodan Milošević u svojoj knjizi, za neke neko vrijeme i političkoj bibliji, 
"Godina raspleta“, već u smislu rastrojavanja snaga tzv. antibirokratske revo- 
lucije i poraza kako njene tehnologije tako i njenih personalnih kompozicija. 
Heterogena opozicija juriša na "boljševičku“, koja je bila homogenizirala na- 
ciju na rušenju titoizma i načela AVNOJ-a, Ustava 1974. godine itd. Opsesija 
nacionalnim jednaka je kao i na hrvatskoj strani i isto tako usmjerena na dr- 
žavu-naciju. Ekonomski i socijalni slom također je na vidiku. 


* Da na kraju upitamo: šta će, po vašem mišljenju, biti sa Jugoslavijom u 
svjetlu najnovijih zbivanja, svađa, prijetnji, razgovora i pregovora, pa i 
naoružavanja i pucnjava? 

— Jugoslavija ipak nije fikcija nego realnost. Svi koji rade na njenom rastu- 
ranju možda mogu u svojim pothvatima na kraći rok i uspjeti, ali uz strašne 
posljedice po sve nas. Pa neće nas valjda i sve te iduće godine i desetljeća zaro- 
bljavati pijanstva svih tih naših pomahnitalih nacionalizama, što u ovim da- 
nima toliko truju i zaluđuju ljude i narode. I neće nas valjda baciti u među- 
nacionalne ratove i krvoproliće. 

U vrijeme kada se Evropa priprema da postane federacija, u Jugoslaviji se 
kao vjerojatni ishod u ovom trenutku nameće konfederacija. No, i u slučaju da 
se u predstojećim danima, mjesecima, u ovoj godini proklamira konfederacija 
javit će se i procesi reintegracije već po prirodi stvari. Bit je u tome da ovdje, 
kao nigdje u Evropi, žive međusobno ispremiješani i veoma srodni mali na- 
rodi, osuđeni na zajednički geopolitički prostor, s mnogo zajedničkog u his- 
toriji i kulturi i s prednošću većeg zajedničkog tržišta, jer - evropsko je tržište 
do daljnjega svima, od Slovenaca do Makedonaca, dostupno jedino pod uvje- 
tima polukolonijalne potčinjenosti. Osim toga, pokazat će se da države-nacije 
ovdje ne mogu opstati međusobno začahurene, a tobože otvorene prema Ev- 
ropi i svijetu. 


* Sudbina 24 milijuna ljudi kao da je ovih dana u rukama šestorice ljudi. 
Možemo li se zaista prepustiti njihovim pogađanjima? 

— Tu su šestoricu proizveli vrijeme i okolnosti, razne slučajnosti, ali i is- 
prepletenost zbivanja po zakonu spojenih posuda. Ma koliko se pozivali na 
plebiscitarne podrške svojih naroda i umišljali da su veliki historijski akteri, 
da su nacionalne vođe što će ući u historiju, da su čak očevi, pa i vlasnici nacije, 
svatko svoje, oni su tek statisti u nesretnom, ali prolaznom trenutku kada su 
se kola jedne velike antifašističke borbe i plebejske revolucije, koja je bila djelo 
svih ovdašnjih naroda i narodnosti, slomila i do kraja zapala u glib procesa 
kontrarevolucionarne restauracije. Sve će, međutim, ipak doći na svoje mjesto 
u zakonomjernom" hodu historije. 


Razgovarao: Mitar Roćenović 

RAT NE BI OSIGURAO 
NOVE GRANICE 


VJESNIK, Zagreb, 4. august 1991. godine 


* Jesmo li na pragu građanskog rata za nove granice ili nismo? 

— Možda smo na pragu ne toliko građanskog rata već rata po logici podjela 
na nacije i vjere, u kojem bi se pripadnici jednih naroda i vjera tukli protiv 
pripadnika drugih naroda i vjera. No, rat ne bi mogao nikome osigurati nove 
granice. Bio bi dug, krvav, bez stvarnog pobjednika i ne bi na ovim prostorima 
zadugo bilo ni mira ni povjerenja među ljudima i narodima. Ostala bi tek zga- 
rišta, mnogi novi grobovi i obilje nove mržnje. Velika većina ljudi ne želi, da- 
kako, rat, ali moramo imati na umu da su sve ratove izazivali i počinjali razni 
luđaci, bolesnici, nezreli i neodgovorni ljudi, kojima je uspijevalo pridobijati i 
nahuškati tu većinu da srlja u ubijanja, klanja, paljevine, pljačke. 

Svi smo mi u ovoj zemlji, na žalost, suočeni s opasnošću krvavih i bes- 
mislenih okršaja, koji su veći počeli. A nije to ni nešto neočekivano, kada ima- 
mo na umu kakvi ljudi vladaju danas na ovim prostorima, predvode narode, 
stoje iza ratnih pokliča i razvijaju ratne barjake. 


* Otpor dijela Srba u Hrvatskoj apriori se imenuje kao "četnički". Gdje je 
istina o Srbima u Hrvatskoj i dakako u BiH? 

— Srbi u Hrvatskoj našli su se pod velikim pritiskom "mlade hrvatske de- 
mokracije", koja ih je već u svom startu pokušala negirati, svrstavala ih je u 
anonimno "ostalo pučanstvo“, pa ih se i prebrojavalo ne samo na funkcijama 
već i na radnim mjestima u upravi, privredi, zdravstvu, školstvu, smjenjivalo 

i otpuštalo. Pa se onda prvo u nekim općinama sa srpskom većinom poku- 
šavalo pokupiti oružje rezervnog sastava milicije, što je dovelo do srpske "bal- 
van-revolucije“, a koja je opet poslužila kao povod i izgovor, iako nije jedino 
to stajalo u pozadini, i za hrvatsku “kalašnjikov-revoluciju“. I to je, evo, dovelo 
do današnjih svakodnevnih pucnjava i ubijanja. 

Pokušaji policijske pacifikacije srpskih naselja i krajeva bili su i jesu ono 
što je bilo najmanje pametno, a i najmanje uspješno od strane nove, sada već 
četrnaest mjeseci stare hrvatske vlasti. Ti su pokušaji, a koji se nastavljaju sa 
sve većom žestinom, već ii te kako zakrvili odnose između Srba i Hrvata, i to ne 
samo u krajevima gdje su pripadnici tih naroda najviše izmiješani. 

Tu je onda i forsiranje i nametanje te silne hrvatske ikonografije, bez mjere 
i ukusa, a koju Srbi ne vole, koja u njima budi i strahove i uspomene na 1941, 
godinu. 

"Ruralni" su Srbi danas u stanju pobune, a na "urbane" je vršen i vrši se 
pritisak da iskazuju lojalnost ne toliko Hrvatskoj, koja je, dakako, i njihova 
domovina, a koju i dalje žele da vide u Jugoslaviji, nego još više sadašnjem 
hrvatskom "vrhovništvu" i njegovoj politici, pa se čak traži da to i u pisanom 
obliku potvrđuju. Inače su mnogi izloženi nepovjerenju, pa i zakulisnim ili i 
grubim šikaniranjima, prisiljeni da zatomljuju sebe, da izbjegavaju rizike s 
kojima se suočava žigosana manjina. Itd. 

Dakako, sve to što se događa sa Srbima u Hrvatskoj i među njima koristila 
je i koristi ona politika koja bi na tragu "nepostojećeg" Memoranduma SANU 
i po scenarijima u stilu tzv. antibirokratske revolucije htjela, i hoće, da stvara 
veliku Srbiju. 

Treba imati na umu da se gro Srba u Hrvatskoj bio opredijelio za parti- 
zane, da četnika, osim u Kninu i na tzv. tromeđi i nešto oko Plaškog na tlu 
Hrvatske i nije bilo. I još bih na nešto, uz put, podsjetio: i 1941 -1942. godine 
sve one koji su se iz Zagreba, i ne samo iz njega, tada pobunili nazivalo se is- 
ključivo "četnicima" i "banditima". Kada sve ovo napominjem, ne želim, da- 
kako, reći da i među Srbe u Hrvatskoj nije danas prodro i veoma žestoki nacio- 
nalizam, da se među njima ne iskazuju i veoma nazadna shvaćanja, da nema i 
rovarenja novih četnika. 

A jedno je neosporno: ne može biti stabilne i doista demokratske Hrvat- 
ske, ukoliko su u njoj Srbi gurnuti u rezervat i diskriminirani. I sva historijska 
iskustva upućuju na to. 

Dosta toga što se odnosi na Srbe u Hrvatskoj vrijedi, dakako, i za Srbe u 
Bosni i Hercegovini, a posebno kada je riječ o uspomenama i strahovima, pa i 
o utjecaju namjera koje vire iz "nepostojećeg" Memoranduma, a svojedobno 
ih se pokušavalo realizirati i "izvozom" tzv. antibirokratske revolucije. Za Srbe 
u Bosni i Hercegovini, ali ne samo za njih već jednako tako i za Muslimane i 
Hrvate, najvažnije je da čuvaju cjelovitosti integritet Bosne i Hercegovine i mir 
u njoj, da sačuvaju šansu da žive zajedno, kao i stoljećima dosad. A razumijem 
ih i podržavam i u zalaganju za Jugoslaviju, koja ne bi bila ista kao dosad, ali 
koja uopće nije ni moguća ako se nanovo povlače granice. Ne bi je, naime, više 
ni bilo ni moglo biti ako se zarati oko granica. 


* Zašto šute intelektualci u tako opasnim vremenima, zašto se njihova 
riječ tako malo čuje u današnjim trenucima pomutnji i kaosa? 

— Sve ovisi o tome koga ćemo smatrati intelektualcem, da li samo malo- 
brojne skupine koje se smatraju "sviješću i savješću“ društva, ili pak široki 
krug formalno obrazovanih ljudi. Ako pođemo od ovog šireg poimanja, a koje 
dominira i u javnosti, onda su intelektualci ili slojevi inteligencije i te kako na 
pozornici današnjih nimalo veselih zbivanja. Sve to što upravo dostiže svoj 
vrhunac u formiranju država-nacija, a koje ne samo ruše Jugoslaviju nego ula- 
ze i u iracionalne međusobne konfrontacije, sve te nacionalizme, obnovu mi- 
tova i predrasuda prošlosti, sve te opsjenarske priče o stradanjima "mog" na- 
roda i nepravdama koje su mu nanesene i još se nanose, o hegemonizmu ili 
imperijalizmu, genocidnosti ili fašistoidnosti, egoizmu ili podmuklosti onog 
“drugog' ili "drugih" naroda, sve su to i zakuhali intelektualci. Oni su u pravilu 
i novi vlastodršci, s tim što su neki, zapravo veliki broj, promijenili ideologiju, 
od "crvenih" postali su "bijeli", "crni", "zeleni", "plavi" i "ružičasti". 

Vi ste vjerojatno mislili na preostale lijeve intelektualce. Pa ne šute svi, 
iako ima dosta onih koji su zbunjeni, koje je obuzela malodušnost, možda os- 
jećaju i neku vrstu straha. Jer, ove "nove demokrate“ na vlasti i njihovi ulični 
sljedbenici kadri su štošta poduzeti, te ljude ne samo izložiti etiketi izdajnika 
nacije već se i pobrinuti da budu i egzistencijalno ugroženi i na razne načine 
šikanirani. No, okupljanja ljevičara su već tu, vjerujem da će dobivati na za- 
mahu i na snazi utjecaja. 


INTERVJUI 99 


* Jeli duh jugoslavenske ideje konačno pokopan? 

Kako doživljavate i što očekujete od evropskog posredovanja, odno- 
sno od internacionalizacije YU-krize? 

— Evropi nije toliko stalo do nas, koliko do toga da joj ne ugrozimo mir, 
prosperitetni komfor, zamisli i planove razvoja na osnovu tehnokratske racio- 
nalnosti i efikasnosti, tržišne privrede i njoj primjerene demokracije vlasnika 
proizvođača i radnika-potrošača, itd. Ne želi Evropa, osim nekih susjeda i ne- 
kih koji su u historiji isprobavali "Drang nach Osten“, da se Jugoslavija ras- 
padne na šest ili manje ili više državica, ali misli, ako to balkanski "urođenici" 
hoće, neka to učine, samo "mirno" i "demokratski", a poslije će ona vidjeti da 
li će te državice pripustiti da sjednu za njezin stol, za kojim se odlučuje i o nov- 
cu 10 trgovini 1 o pravima i o slobodama, i o suverenitetu i o sigurnosti, 0 rje- 
šavanju konflikata, o integracijama, itd. 

Ako bi svi evropski narodi, pa i oni na zapadu Evrope, koji su davno pri- 
gušeni ali još sanjaju o svojim državama, do njih doista i došli, u Evropi bi bilo 
80-tak država! A to bi ipak bilo previše u eri mondalizacije kapitala, svjetskog 
businessa, univerzalnog tržišta, supranacionalnih pa i interkontinentalnih in- 
tegracija. 

Eto, utoliko mi zabrinjavamo Evropu. Osim toga, ona je u velikoj zabludi 
kada misli i tvrdi da su ovdje neki režimi već demokratski, a drugi još bolj- 
ševički. Ni jednih ni drugih ovdje doista nema. 

Internacionalizacija YU-krize već je tu, već smo pod protektoratom, pa 
ako je to jedina šansa da se ovdje izbjegne rat, neka neko vrijeme bude i tako. 


* Imali predsjednik Mesić ikakve šanse da očuva ulogu i kontinuitet Yu- 
Predsjedništva, barem u trajanju moratorija na jednostrane odluke? 

— Predsjednik je prvi među osam jednakih u Predsjedništvu. Kao poje- 
dinac ne odlučuje ama baš ni o čemu, osim što ima neka proceduralna prava 
po poslovniku o radu Predsjedništva. 

Druga je stvar ako je netko kakav-takav misaoni, moralni i politički au- 
toritet, pa da snagom vlastite ličnosti može nešto učiniti, za nešto se izboriti 
računajući na razumijevanje i podršku u javnosti. No, tko je u ovoj zemlji, a da 
je sada na vlasti i u politici, takav autoritet? A nemamo ni javno mišljenje, već 
više-manje šest, ili i više, strogo kontroliranih "javnosti". 

Oni koji, inače, nisu htjeli uzeti u obzir stvarni položaj i ulogu predsjed- 
nika u Predsjedništvu Jugoslavije posve su nepotrebno, i na štetu svih, a prije 
svega na vlastitu štetu, blokirali dolazak Stipe Mesića na mjesto predsjednika. 


* Odakle takva nemoć opozicije, jednako u svim nacionalnim sredinama? 

— Tri su razloga. Prvo, mnogi su ljudi jučer bili "pozicija", pa su se našli u 
"opoziciji", da bi se opet dočepali "pozicije", dakle, došli su na vlast napadajući 
vlast u kojoj su ranije i sami bili (tek je pet-šest izuzetaka u državnim vod- 
stvima i vladajućim partijama u čitavoj zemlji). Vrlo su vješti, pa čak i svirepi 
u čuvanju svoje sadašnje vlasti iu onemogućavanju svake stvarne opozicije toj 
(svojoj) vlasti. 

Drugo, ljevica je razbijena i raspršena, jer je njezina dosadašnja slika svi- 
jeta doživjela slom, događaji su tu sliku uništili, a novu još nije stvorila, a i ne 
može tako brzo stvoriti; da bi preživjela, kao što se to u Hrvatskoj i Sloveniji 
pokazuje, opozicija ne ide u suradnju — u onu koju nalažu pravila parlamen- 
tarne demokracije, a koje (te demokracije) na ovim prostorima još i nema, 
nego onu koncepcijsku i praktično-političku koja nije nimalo principijelna — s 
desnicom koja je došla na vlast ili se iz nekadašnje ljevice na vlasti, pa ma ka- 
kva da je ona bila, pretvorila u prepoznatljivu desnicu na vlasti. 

Treće, treba proteći nešto više vremena da bi se stvarna ljevica konsti- 
tuirala, a jedino ona može biti opozicija desnici na vlasti, da bi se počela po- 
vezivati i istupati i na jugoslavenskom planu i u svim republikama, bile one 
suverene i samostalne ili ne bile. 

Ljudi će se, uostalom, protekom vremena sve više razočaravati u lažnu 
demokraciju i u nacionalističke politike koje danas siju kaos i mržnju. 


* Neki misle da vas je politika "pregazila" ida je to pokušala čak i "fizički". 
Ali, vi opstojite! 

— Ostao sam takav kakav sam i bio: marksist, hrvatski federalist, čovjek 
ljevice. Ni ranije dugo nisam bio na nekim iole značajnijim, a pogotovo vlas- 
todržačkim funkcijama, ali sam bio pojedinac koji javno djeluje perom i rije- 
čju, koji je prisutan i u svojoj struci, u ulozi sociologa i u zvanju sveučilišnog 
profesora. I ništa se tu nije promijenilo ni danas, osim što više nisam ni na 
kakvoj političkoj funkciji. 

* Pa, profesore Šuvar, zamislite se, na kraju ovog kratkog razgovora i od- 
govorite nam: ima li nade i jeste li iole optimist? 

— Nade ima. Moramo se boriti. Ja sam optimist, pa ma kako da oko nas, i u 
nama samima, mrak prijeti da u ovim trenucima proždre svaki tračak svjetla. 


Razgovarao: Boro Ovuka 

SLIJEPA DJECA SVOJIH ETNOSA 


PULS, Skopje, 18. januar 1992. godine 


* U istupu u Saboru Hrvatske kada su vas u avgustu 1990. godine smje- 
njivali, izjavili ste da ćete se boriti na strani ljevice. To je nekako zvučalo 
aktivistički. Gdje ste sada, na kojoj strani i kao Hrvat i ljevičar? 

— Na istoj sam strani na kojoj sam i bio. To ne znači da i sam ne uviđam 
da neke ideje, do kojih je i meni bilo stalo, bespovratno pripadaju prošlosti. 

U 1989. godini stropoštao se svijet koji je bio najavljen 1917. godine, pored 
ostalog i porukom Miroslava Krleže (u jednoj pjesmi): "Sviće. Internacionala." 

No, čovječanstvo i dalje ostaje suočeno s izborom između vječnog kapita- 
lizma i mogućeg socijalizma, u okviru zrenja epohe moderne. Za mene osobno 
nije bilo i nema kolebanja: ili biti ljevičar u smislu opredjeljenja za socijalistički 
univerzum, koji ipak nailazi, ili - ne biti! 

A druga je stvar, što zasad u Hrvatskoj nema lijeve stranke, pa nema ni 
ljevice koja bi se usudila izjašnjavati za stvarno socijalističke opcije, a nakon 
što bi ih na nov način, u promijenjenim historijskim prilikama, i sama poku- 
šala osmišljavati. Utoliko i osobno djelujem tek snagom napisane riječi i jav- 
nim istupima, a u postojećoj više nego nepovoljnoj situaciji. 


* Znači li to da u Hrvatskoj, a i u Jugoslaviji, po jednima već bivšoj, a po 
drugima još postojećoj, nije moguće uskrsnuće socijalističkih ideja u ok- 
viru demokratizacije i samih lijevih pokreta, ili su te ideje definitivno 
sahranjene? Izjavili ste, uostalom, da će ljevica jačati. 

- Šanse ljevice, koja se ne bi odricala onog najboljeg što je i plod njezinog 

postojanja i djelovanja u Hrvatskoj, Makedoniji, dosadašnjoj Jugoslaviji od 
početaka dvadesetog stoljeća, a pogotovo u vremenu od 1941. do 1990. godine 
(kada je sa scene za sva vremena sišla dotad jedinstvena politička snaga lje- 
vice, Savez komunista Jugoslavije), a koja bi, opet, iznova promislila i epo- 
halna i lokalna zbivanja i odredila svoje programatske zadatke, u načelu ostaju 
velike. No, potreban je određeni protok vremena, a prije svega potrebno je da 
utihne oružje i iščeznu prijetnje novim etničkim sukobima na ovim prosto- 
rima, te da države-nacije, koje, evo, proizlaze iz raspadanja avnojske Jugo- 
slavije, dovrše svoje formalno konstituiranje i da pogledaju oko sebe, s kime 
su i u kakvim su i međusobnim odnosima, da procesi povratka u “kapitalizam 
periferije“ uhvate maha, da se ponovo formiraju nacionalne buržoazije, da se 
radništvo pribere i krene u nove klasne borbe, da tržište doista počne djelovati, 
da se vidi koja će velika sila uzeti pod svoje koju ovdašnju državicu, dajući joj 
milostinju kojom će se osiguravati njezin položaj vazala... 

"Stara" ljevica se raspala i došla na margine novih konstelacija političkog 
života, a za "novu" ljevicu nema još dovoljno profiliranih socijalnih nosilaca. 

Dvadesetak novih stranaka uzelo je socijaldemokratsko ime, desetak so- 
cijalističko, pet-šest komunističko. Ali, to su ipak još više ili manje ostaci“i 
"iverje“ dojučerašnje jedne i jedine stranke, koja je imala i ideološki i politički 
monopol u borbi za socijalizam, onakav kakav je bio i kakav se ne može res- 
taurirati. 

Velika većina tih i takvih stranaka, koje bi trebale biti lijeve, pa se većina 
njih takvima i deklarira, sada je pretežno obuzeta time da se što više distancira 
od prošlosti i od stranke iz koje su potekle, Saveza komunista Jugoslavije (čiji 
su se republički i pokrajinski dijelovi uglavnom bili osamostalili, te svojim 
međusobnim sukobima najviše pridonijeli i razaranju i iščezavanju čitavog 
Saveza komunista Jugoslavije), a onda i time da se, u nadmetanju sa novim 
strankama desnice i centra, dokažu u borbi za državu-naciju. Vjerojatno će tek 
uslijediti novo programsko profiliranje nekih od tih stranaka, kasnije možda i 
njihova suradnja i povezivanje, dok će druge ostati veoma marginalne ili i iš- 
čeznuti. A niknut će i nove stranke ljevice, koje će, nadam se, biti na visini 
zadatka. 

Najzad, najviše će stvari i danas i ovdje, od Triglava do Đevđelije (jer, u 
jednom svakako ostajemo zajedno: dijelit ćemo istu sudbinu evropske i svjet- 

ske periferije, iz koje se Jugoslavija, dok se zaklinjala u socijalizam i nesvrsta- 
vanje, pokušala izvući), ovisiti o šansama ljevice u Evropi i u čitavom svijetu. 

U svakom slučaju, zasad nema razloga da revidiram svoju najavu, izre- 
čenu u lice hadezeovskom, uglavnom desnom i desničarskom hrvatskom Sa- 
boru, da će ljevica jačati. 


* Koje je sve strateške greške napravio sada već bivši SKJ? Da li je sa ove 
distance i nakon ovih događaja, skidanje tzv. liberala sedamdesetih go- 
dina ipak konotiralo negativnim posljedicama u razvoju jugoslavenskog 
društva. Jedan dobar broj tih disidenata danas više brani Jugoslaviju i 
demokratske procese nego razni državni i partijski čelnici posljednjih 
desetak godina. Ili, da li bi radikalizacija društvenih odnosa u pravcu 
višepartizma, parlamentarne demokracije i tržišne privrede nakon smrti 
Tita diktirala drukčiji ishod krize? 

— Glavna strateška greška Saveza komunista Jugoslavije bila je ta što je 
stvarao i forsirao svijest da se u jednoj relativno maloj zemlji, u kojoj ni kapi- 
talizam ni sve ono što on donosi nisu prethodno uhvatili maha, može ići čak i 
korak ispred epohalno-svjetskih tendencija. Htio je da baš seljački narodi na 
Balkanu, okupljeni tek u 20. stoljeću u zajedničku državu, a koji su, i radi sa- 
moodržanja i samoodređenja, prošli kroz zajedničku revoluciju što je na zas- 
tavu zapisala upravo ideale socijalizma, prednjače u svijetu i po ozbiljenju vla- 
davine proizvođača, dokidanju kapital-odnosa, kretanju u susret onom dru- 
štvu koje je Karl Marx najavio kao asocijaciju slobodnih proizvođača. 

I kada je njegova utopija, inače po sebi veličanstvena, krahirala i morala 
krahirati, svi smo se, evo, historijski vratili natrag, do razine divljih plemena i 
"narodića“ na Balkanu, koji su uletjeli u nova međusobna klanja. 

No, svejedno, ne bi se naša kula bjelokosna, koju smo gradili, stropoštala 
sama od sebe, izolirano, da nije došlo do tektonskih pomicanja tla na čitavom 
globusu, pa ju je dohvatilo kotrljanje razornog kamenja. Prije svega, da nije 
krahiralo, tako neslavno, sedamdesetgodišnje "rusko čudo", da vjetar Oktobra 
nije utišan tamo gdje je zapuhao, ne bi ni na našim prostorima naišla tolika 
golomrazica i ne bi se toliko osjećao dim na našim zgarištima spaljenih ideala... 

Možda su tzv. liberali bili pijetlovi koji su prerano zakukurijekali, ali je 
sedamdesetih godina u svijetu kapitalizam proživljavao goleme teškoće, pa je 

bilo razloga da mislimo kako su ipak izglednije socijalističke opcije, koje ne 
polaze od institucije višestranačja i "nejednake razmjene" kapitalističkog tr- 
žišta. A doista stoji da je većina "žigosanih" iz vremena koje je neposredno sli- 
jedilo iza 1968. godine (plima lijeve utopije u stilu zahtjeva mladih u dobrom 
dijelu svijeta: budimo realni, tražimo nemoguće!"), a dijelom i 1971. godine 
(češko, hrvatsko i još poneko proljeće u smislu zahtjeva za "nacionalizacijom" 
socijalizma) ostala na pozicijama i većih pobornika Jugoslavije i većih demo- 
krata nego oni u čije je ruke poredak prešao u ovom postitovskom vremenu, 


* Zašto Ante Marković i njegove reforme nisu uspjeli? 

— Marković je htio biti praktičar kapitalističke restauracije, koja bi u eko- 
nomici značila primjenu neoliberalizma, a u politici donijela višestranačku 
demokraciju, dakako, s time da Jugoslavija ostane federacija s istim vanjskim 
i unutrašnjim granicama. Na Zapadu su se, izgleda, veoma pouzdavali u njega 
kao pobornika reformi koje su u svemu po njihovu ukusu. A u zemlji su dezin- 
tegrativni procesi, prije svega u znaku sukoba između etnosa, tekli paralelno i 
neshvatljivo brzo, a Ante Marković nije upravo u odnosu na njih imao rješenja 
iz rukava i sa strane, kao u sferi monetarizma. A nije ni znao ili nije htio pra- 
vovremeno, u trenucima kada se velika većina ljudi u ovoj zemlji pouzdavala 
u njegovu politiku i bila spremna da ga slijedi, okupiti političke snage koje bi 
eventualno osigurale da se program ekonomske reforme održi i da se možda 
time spriječi i raspad same Jugoslavije. 


* Vi ste bili u partijskom, a onda i u državnom rukovodstvu, u vrijeme 
kada se Savez komunista Jugoslavije raspadao, a temelji Jugoslavije po- 
tresali. Vidite li i svoju odgovornost u svemu tome? 

— Da, bio sam jedan od 23 člana Predsjedništva CK SK] od ljeta 1986. do 
proljeća 1989, te na dužnosti predsjednika tog Predsjedništva od kraja juna 
1988. do sredine 1989. godine, a onda član Predsjedništva SFRJ od 15. maja 
1989. do 24. augusta 1990. godine kada me Sabor Republike Hrvatske smi- 
jenio. 

U vrijeme kada sam izabran na dužnost predsjednika Predsjedništva CK 
SK] izbila je svom snagom srpsko-crnogorska "antibirokratska revolucija", 
kojoj sam se bez ikakvog krzmanja suprotstavio, dakako ne jedini. To se vi- 

djelo i po 17.120. sjednici CK SK]. Bio sam izložen strahovitim napadima, bio 
je pokrenut i mjesecima trajao i postupak za moje smjenjivanje. 

U Savezu komunista Jugoslavije već su tada apsolutnu moć imali repu- 
blički i pokrajinski lideri, svatko u svojoj republici i pokrajini, a sam vrh SK] 
bio je praktično nemoćan. Uza sve to, osobno nisam mogao računati ni na 
podršku tadašnjeg vrha Saveza komunista Hrvatske, koji je također nepre- 
kidno komplotirao protiv mene. Reforma SK], za koju sam se zalagao i vodio 
komisiju koja se time bavila, bila je, izgleda, već zakasnila. 

U Predsjedništvu SFRJ zajedno s drugima zalagao sam se za preuređenje 
Jugoslavije, tražili smo osnove konsenzusa za novi Ustav. Pobjeda snaga des- 
nice na izborima u Sloveniji i Hrvatskoj, uz politiku u Srbiji inspiriranu Me- 
morandumom SANU, učinili su takva nastojanja uzaludnima. A onda sam ubr- 
ZO i smijenjen. 


* Svedoci, a i učesnici smo velike društvene i istorijske tektonike u čita- 
vom svijetu. Koji su uzroci velikih pomjeranja? Što bi pokazala jedna so- 
ciološka analiza krize Istoka, a i Jugoslavije? Zašto je sve otišlo udesno? 
Vaša prognoza razvoja događaja u sada već bivšem Sovjetskom Savezu? 

— Da bih iole potpunije odgovorio na pitanja koja ste postavili, trebalo bi 
mi mnogo više prostora. Pokušat ću odgovoriti najkraće. Kapitalistički uni- 
verzum najzad ovladava čitavim globusom, posrijedi je puna mondalizacija 
kapitala, a socijalizam koji je politički bio pobijedio u seljačkim zemljama koje 
su se nalazile na periferiji razvitka kapitalizma kao svjetskog ekonomskog sis- 
tema, historijski se istrošio na zadacima koji su bili u znaku 'nadoknađivanja 
industrijalizacije", to jest obavljanja onog što u tim zemljama nije prethodno 
učinio sam kapitalizam. No, to ne znači da je iščezla socijalistička perspektiva, 
odnosno da socijalistička alternativa nema budućnosti. Socijalistički će uni- 
verzum ipak nastupiti, nakon što kapital do kraja podvrgne sebi globus, što 
upravo čini, do kraja potakne i ekološku krizu, sve ljude opčini blještavim izlo- 
zima i nakon što se pokaže da višestranačka politička demokracija ipak nije 
kraj historije, već da ljudi svoj život i svoje odnose trebaju uređivati u oblicima 
samoupravljanja! 

Klatno historije utoliko se danas pomaklo udesno, da bi već sutra opet 
krenulo ulijevo, ali u smislu šansi za "novu" a ne i "staru" ljevicu. 

Kao i posvuda gdje se stropoštao socijalizam kakav je dosad bio, tako je i 
u donedavnoj "prvoj zemlji socijalizma“ posrijedi proces povratka u “kapi- 
talizam periferije" i raspad u možda dvadeset, trideset država-nacija, koje, izgle- 
da, moraju biti folklorni ukrasi za iznova započete procese prvobitne akumu- 
lacije kapitala. Isto se, dakako, uz sve razlike, dogodilo i događa i na tlu do- 
sadašnje Jugoslavije. 


* Nacionalno pitanje. Pisali ste neumorno o nacionalizmu i on nam se 
dogodio. U Jugoslaviji smo živjeli s uvjerenjem da je nacionalno pitanje 
riješeno. Živjeli smo gotovo pola stoljeća i u ambijentu nacionalne ko- 
egzistencije. Sada izlazi da su sve nevolje došle kao posljedica neriješe- 
nog nacionalnog pitanja, uključujući i bratoubilački rat Srba i Hrvata. 
Sada već daleke 1971. godine sudjelovao sam na jednoj tribini u Beogradu, 
u raspravi čiji je povod bio jedan članak Ljube Tadića: da li je nacionalizam 
naša sudbina. Osim Ljube Tadića i mene, nastupili su još i Branko Horvat i 
Milan Kangrga. Pitao sam tada i sebe i druge: "Je li nacionalizam posebno naša 
sudbina, sudbina nas koji živimo u Jugoslaviji?" Dopustite da citiram ponešto 
od onog što sam tada izgovorio: "Moramo imati na umu da nacionalni i nacio- 
nalistički pokreti prožimaju našu epohu i da nacionalni osjećaj još u svijetu 
jača, snaži se, a nikako ne slabi, ne odumire. Jedan je od razloga i taj što ljudi 
na današnjoj univerzalnoj sceni traže obranu od raznih supersistema i od teh- 
ničkog univerzuma... A u tom traženju obrane najlakše je naći povratak u svoj 
etnos i zatvaranje u njega kao u nekakav tor ili zabran.“ Upozorio sam da u 
svijetu postoji više od dvije hiljade etničkih zajednica i da se postavlja pitanje 
njihove sudbine. "Hoće li ih progutati desetak najvećih nacija? Da li će u svakoj 
nacionalno složenoj zemlji jedna nacija, najveća ili dvije-tri progutati ostale, 
itd. Je li izlaz u ulasku u jednu univerzalnu ljudsku zajednicu koja će te na- 
cionalno-etničke granice prevladati u spontanim procesima asimilacije, ili pu- 
tem maksimalne individualizacije svake etničke zajednice i svakog naroda i 
njihovog ravnopravnog i slobodnog uključivanja u svjetsku zajednicu? Dakle, 
zapravo se postavlja pitanje o sudbini malih i srednjih naroda u svjetskim inte- 
grativnim procesima; postavlja se pitanje o individualizaciji radi samoodr- 
žanja i radi prisebnosti (ostati pri sebi). Posrijedi je ljudska potreba da se up- 
ravlja sobom, umjesto prepuštanja kozmopolitskim centrima moći. Naša je 

sudbina, čini mi se, u tom smislu sudbina svijeta u malom, jer mi u malom 
odražavamo svu tu problematiku." Teško da bih danas mogao nešto dodati 
tim svojim formulacijama od prije tri decenije. Možda samo ovo: propašću 
socijalističkog projekta u jugoslavenskom izvođenju, ovdašnji mali i među- 
sobno ispremiješani narodi bjesomučno raskidaju veze među sobom, a cijena 
je i njihovo ulagivačko obigravanje i njihovo traženje zaštite i pomoći od onih 
koji u svijetu i posebno u Evropi još imaju hegemoniju, diktiraju, odlučuju i o 
drugima. A njihova moć i bezobzirnost čak mogu i rasti, uslijed iščezavanja 
bipolarnosti svijeta: podjele na tabor kapitalizma i tabor socijalizma, svjetske 
ravnoteže straha, podjele interesnih sfera u Evropi iz Jalte, itd. 


* Osjećate li poraz jedne politike i kao vaš lični poraz? I ukoliko i bude 
nekakve jugozajednice, koja je vaša projekcija nacionalnih odnosa? Ima 
li šansi za reintegraciju nakon svega što se dogodilo i događa? 

— Poraz socijalističkog projekta, onakvog kakav je proizišao iz zajedničkih 
višekratno oslobodilačkih težnji naroda 1 narodnosti, a u Jugoslaviji koja se 
upravo time bila obnovila i na tome gradila i svoju koheziju, smatram i oso- 
bnim porazom. Jer, bio sam uključen u osmišljavanja, pa i provedbe ovog ili 
onog koraka unutar socijalističke vizije, za koju je izgledalo da je samo spe- 
cifična konkretizacija epohalnih težnji. No, da se razumijemo: propao je so- 
cijalizam, onakav kakav se grčevito rađao u revolucijama i u nacionalnim i 
klasnim borbama 20. stoljeća, ali je time ozbiljenje socijalističkog univerzuma 
samo prebačeno u bližu ili udaljeniju budućnost, unutar zrenja epohe i epo- 
halne alternative izbora između vječnog kapitalizma, društva vulgarne ma- 
terijalne konkurencije i mogućeg socijalizma, društva kreativnosti, koordi- 
nacije i samoupravnosti čovjeka. 

A ako mislite samo na razaranje Jugoslavije kao zajednice ovdašnjih malih 
naroda, koja je bila uobličena odlukama AVNOJ-a pred pola stoljeća, onda 
sam, poput milijuna ljudi, konsterniran količinama mržnje i svireposti koje su 
provalile ispod svih humanističkih, socijalističkih, civilizacijskih obrazina lju- 
di i naroda hinc et nunc. Dakako, ipak nije posrijedi nikakav kraj historije ni 
na južnoslavenskim i balkanskim prostorima, niti njezino konačno sunovra- 
ćenje u neko vječno plemensko klanje, stanja biblijskog bratoubilaštva, uz za- 
zivanje boga i, recimo, SAD i Njemačke! 

Iza jednog dance macabrea 1991. godine uslijedit će katarza, pa utoliko 
2021. ili 2041. godina neće biti njezina repriza, kao što je 1991. bila repriza 
1941, a ona repriza 1914, pa ta 1903, itd. Povezivanje će svakako ponovo usli- 
jediti nakon što ovdašnji mali narodi najzad odboluju i svoja zadnja zakašnjela 
risorgimenta. 


* Dakle, vi mislite da raspad Jugoslavije vodi njezinom stvaranju na no- 
vim osnovama. No, ne ovisi li to i ubuduće o politici Evrope prema Jugo- 
slaviji? Nije li i opet bila, pa će biti i ubuduće velika politička i diplomat- 
ska igra oko naše kože, odnosno naših koža? Uostalom, što se događa i 
što će se događati na Balkanu? Kakva je vaša prognoza promjena u "bal- 
kanskoj krčmi"? 

— Radi se, rekao bih, o prolaznom, premda i tragičnom razaranju Jugo- 
slavije, ne bilo kakve nego one koja je u NOB-u stvorena kao federacija jed- 
nakih, ravnopravnih naroda. Posve sigurno, javit će se, a čim se ovdašnji mali 
narodi otrijezne od plemensko-religioznih strasti, koje su ih nanovo i još jed- 
nom obuzele i koje ih tjeraju na međusobne obračune, novi integracioni pro- 
cesi. 

Evropi se, eto, ponovo pružila prilika da se umiješa, da nam podijeli sa- 
vjete i pljuske, a svima onima koji su se već pokazali ili će se pokazati dobrima 
i slatkiše. Nema tu mnogo tajni. Evropi je do njenog komfora, a obuzeta je i 
nadom da će se do kraja i u političkom pogledu amerikanizirati, da će postati 
Sjedinjene Države Evrope, upravo da u odnosu na SAD i Japan ne bi izgubila 
bitku za predvodnička mjesta i uloge u svjetskoj privredi i politici. 

A šanse, zahvaljujući i milosti i preračunavanju Mihaila Gorbačova, pose- 
bno koristi ujedinjena Njemačka, da bi se germanski duh i utjecaj još jednom 
natkrilili nad evropskim jugoistokom, južnim Slavenima, Balkanom. 

A što se tiče čitavog Balkana, on u načelu ostaje barutana, zbog toga što 
njegovi etnosi još sanjaju nova razgraničenja, što još nisu prevladali svijest i 
psihologiju iz kojih se rađaju hajduci i komite, ali i razni voždovi i lokalni dik- 
tatori. Nije, međutim, ni dan-danas deplasirana prošlostoljetna lozinka: Bal- 
kan balkanskim narodima! 


* Srpsko-hrvatski odnosi. Kakvi će biti poslije ovog rata? Ima li kraja Tu- 

đmanovoj i Miloševićevoj politici, a nakon svega što se dogodilo i doga- 
đa? 

— Srbi i Hrvati sada su se zakrvili oko položaja i sudbine oko 650.000 Srba 
u dosadašnjim granicama Hrvatske. Bilanca je užasna: 1991. godina, sve ako 
se ratni okršaji i ne nastave, ostavit će teže posljedice nego 1941. godina. A Srbi 
u Hrvatskoj jesu i bit će i opet prvi stradalnici. Jer, u krajevima, u koje će sada, 
izgleda, doći snage Ujedinjenih naroda, stalno je bilo naseljeno oko 250.000 
Srba, a drugdje u Hrvatskoj živjelo ih je oko 400.000. Upravo ta dvostruko broj- 
nija skupina Srba prisiljena je sada iseljavati (a iseljavaju se i oni iz krajina), 
izložena raznim šikaniranjima, velik broj njih čak pokušava i prikriti svoju 
nacionalnu pripadnost, ljudi se iz straha ne usuđuju reći da su Srbi. 

A uz to što je većina Hrvata i većina Srba zatrovana međusobnom mr- 
žnjom, koja je poprimila upravo neshvatljive razmjere, hrvatsko-srpski krvavi 
sukob dokrajčio je svaku Jugoslaviju u avnojskim granicama i na avnojskim 
načelima. 

Doći će, dakako, kraj i Tuđmanovoj i Miloševićevoj politici i to, čini mi se, 
nešto prije politici ovog drugog, jer će se prvi još neko vrijeme održati na opi- 
jenosti mitomanskog hrvatstva tobožnjom pobjedom u ratu za hrvatsku slo- 
bodu i nezavisnost. 


* Hrvatska paradigma danas. Što je sa hrvatskim narodom? Zašto doz- 
voljava da bude "upotrijebljen"? Ili je posrijedi to što je nedavno izjavio 
Vlado Gotovac, da se radi o trenucima slave i ponosa, odnosno da se dr- 
žava i historija prave krvlju i oružjem. Zašto šute intelektualci? 

— Hrvatski narod nije sam po sebi ni bolji ni gori od naroda kojima je ok- 
ružen i s kojima je ispremiješan. I koji narod u granicama "dosadašnje" Jugo- 
slavije nije dopustio da bude "upotrebljen"? 

Većini intelektualaca, ne samo kod Hrvata, godi nacionalistička egzalta- 
cija, većina u njoj i pokušava sebe promovirati. To što se rijetki danas u Hr- 
vatskoj oglašavaju protiv nacionalističkog ludila treba, međutim, objasniti i 
strahom od veoma opipljivih posljedica. Pratili ste valjda hajke protiv Rade 
Šerbedžije, Mire Furlan, Dubravke Ugrešić, Milorada Pupovca, Jagode Buić, 
čak i Ive Pogorelića... 

Inače, kao Hrvat, posebno osjećam stid i povrijeđenost zbog sadašnjeg 

tolikog hrvatskog metanisanja pred Njemačkom, a i iskazivanja posebne zah- 
valnosti Vatikanu, kao i uopće zbog tolikih izljeva primitivnog hrvatovanja, 
kičeraja, laganja, sijanja mržnje. 


* Definirajte opoziciju u Hrvatskoj? 

— U Hrvatskoj suvereno vlada jedna stranka, Hrvatska demokratska zaje- 
dnica, dok sve ostale - a do sada ih je registrirano ukupno 49 - više ili manje 
upućuju kritike toj stranci. U Saboru je zastupljeno desetak stranaka, neke i sa 
samo po jednim zastupnikom, većina ih je dala jednog ili više ministara u vla- 
du demokratskog jedinstva, ratnu vladu, i zapravo i nisu opozicija, mada se za 
opoziciju izdaju. Najpoučniji je slučaj Stranke demokratskih promjena, koja je 
od nekadašnjeg Saveza komunista Hrvatske naslijedila samo imovinu. Ta je 
stranka tobože najjača opoziciona stranka, a zapravo čuva leđa Hrvatskoj de- 
mokratskoj zajednici. 

Strateških razlika u politici današnjih političkih stranaka u Hrvatskoj go- 
tovo i nema. Prava se opozicija tek treba pojaviti. 


* JNA je završila kao antijugoslavenska i antinarodna? 

— Na primjeru JNA zgusnula se historia tragicomica na tlu Jugoslavije u 
netom protekloj 1991. godini. Čim je pokušala "dejstvovati", JNA je u stvari 
pridonijela raspadu države čiji je poredak i teritorijalni integritet inače bila 
dužna štititi. 

Toliko se pozivala na Tita kao na svog jedinog vrhovnog komandanta (u 
liku pojedinca) i jedinog maršala (na armijskoj komemoraciji koji dan nakon 
njegove smrti u maju 1980. godine armijski je vrh u tom smislu ganuto pjevao; 
"Druže Tito, naš maršale prvi, mi smo tebe dobili u krvi"), da bi onda gotovo 
šutke prešla i preko blasfemične nakane srpskih vlasti da ga se ekskomunicira 
iz njegova groba! 

Armiju su prije svih razorili Slovenci, Hrvati i Srbi, kako oni koji su izvan 
nje jurišali na nju tako i oni koji su bili u njezinim redovima, da bi najzad stali 
jedni protiv drugih s oružjem u ruci. Počeli su jedni u druge pucati e da bi se 
dokazali kao sljedbenici ideologije krvi i tla i kao slijepa djeca svojih etnosa. 
Nije mali broj starješina JNA koji su u hipu zaboravili, ili su pak bili prisiljeni 
zaboraviti, pedesetgodišnju, četrdesetgodišnju, dvadesetgodišnju pripadnost 

istom vojnom, ideološkom i političkom entitetu i isto toliko dugotrajnu pri- 
vrženost bratstvu i jedinstvu. Iz iste su armije proizišli ljudi koji danas jedni 
na druge bjesomučno pucaju i koji se uzajamno optužuju kao najveći, neviđeni 
zločinci, izdajice, karijeristi, kukavice... 

No, mislim da većina stalnog sastava JNA u ovom trenutku ipak duboko 
proživljava tragediju raspada Jugoslavije, povrijeđena u svom osjećaju jugo- 
slavenstva i u svojoj vjernosti jugoslavenskom socijalističkom patriotizmu, pa 
i u svojoj privrženosti zvijezdi petokraki. I upravo se ta većina zajedno s ve- 
ćinom mladih bezazlenih vojnika našla na brisanom prostoru, ispunjena oča- 
jem, izložena smrtonosnim opasnostima, suočena s krvavim posljedicama po- 
litika koje su išle na obračune među našim narodima. 

Pokazalo se i to, da JNA nije mogla izbjeći sudbinu Jugoslavije, niti sama 
odlučiti o sudbini Jugoslavije. Isto tako, i u ovom se slučaju potvrdilo da je bar 
u Evropi vojska danas nemoćna u zaštiti i čuvanju poretka, ako se on sam od 
sebe urušava. 


* Makedonija. Vaš pogled na njezinu poziciju i politiku koju vodi? 

— Od doseljavanja slavenskih plemena na tlo današnje Makedonije u ra- 
nom Srednjem vijeku pa sve do našeg stoljeća trajala je njihova borba za odr- 
žanje, za konstituiranje u narod i naciju i za stvaranje države koja bi zaustavila 
i spriječila njihovo asimiliranje od strane moćnijih okolnih etnikuma. U 19. i 
20. stoljeću rađala se i konstituirala moderna makedonska nacija, koja se naj- 
zad othrvala i presizanjima bugarske i srpske nacije, također slavenskih, a još 
Prije i grcizaciji, turcizaciji, pa i albanizaciji na dijelu današnje teritorije Make- 
donije. 

Poslije slavnog i tragičnog proplamsaja Kruševske republike, prve repu- 
blike na Balkanu, makedonski se narod izborio po prvi puta za svoju stvarnu 
državu (ostavimo li postrani Samuilovo ujedinjavanje srednjovjekovnih feu- 
duma pred hiljadu godina) tek u zajedničkoj borbi naroda Jugoslavije, u duhu 
AVNOJ-a i na liniji ASNOM-a, u Drugom svjetskom ratu. Bio je ujedno i onaj 
narod koji se posljednji u Evropi izborio za svoj književni jezik. 

Kada smo danas svi nagnuti, istina s različitim osjećajima, aspiracijama 
a i računicama, nad truplom avnojske Jugoslavije, usuđujem se pred make- 
donskom javnošću - a valjda i ona sama to dobro zna — ustvrditi da su Make- 

donci i Makedonija mnogo postigli upravo u toj i takvoj, avnojskoj Jugoslaviji 
i da baštine mnoge tekovine zajedničkog života i razvoja svih naroda i narod- 
nosti koji su bili u njezinim granicama. 

Makedonska politika u ovoj protekloj (ne punoj) godini dana, kada su se 
zbivanja zgušnjavala i najzad buknula i u ratove, u čijem se plamenu i krvi 
avnojska Jugoslavija stropoštava, nije gotovo ničim poticala razlaz i raspad, ali 
je morala voditi računa da sačuva Makedoniju za Makedonce i za sve koji u 
njoj žive. Dakako, oglasila se i oglašava i makedonska desnica, bilo riječima 
patosa iz nekih krugova nacionalne elite, bilo riječima prizemnih psovki i pri- 
jetnji iz ustiju uličnih bukača, 

Koliko stvari pratim, Makedonija i Makedonci pokazuju dostojanstvo i 
odlučnost i ujedno iskazuju spremnost i volju za nova povezivanja jugosla- 
venskih naroda, a u promijenjenim prilikama. A njihova su iskušenja velika: 
južni im susjed ne priznaje ime, istočni nacionalno biće, zapadni se može pouz- 
davati i na naseljenost snažne nacionalne manjine na znatnom dijelu make- 
donskog teritorija, dok iz pravca sjevernog susjeda dopiru poruke o pomje- 
ranju granica na makedonsku štetu, itd. 

No, Makedonci nisu valjda kroz sva protekla stoljeća, pa i kroz milenij i 
više, izdržali presizanja drugih da ih apsorbiraju da bi sada, na pragu 21. sto- 
ljeća, pokazali manju otpornost. Makedonija je tu, i ostaje najosjetljivija, ali i 
po logici historije i aktualnog odnosa snaga i najmanje provokativna, u nega- 
tivnom smislu riječi, zemlja na Balkanu. 


* Zdravlje. Što sada radite? S kim se družite? Bilo je glasina da ste se iselili 
iz Zagreba. Govori se da postoji opasnost po vaš fizički integritet! 

— U martu prošle godine na mene je kao na nedužnog pješaka usred Za- 
greba naletio automobil, bio sam sedam mjeseci u gipsu, a fizioterapeuti još 
imaju posla sa mnom. 

Redovni sam profesor na Odsjeku za sociologiju Filozotskog fakulteta u 
Zagrebu. Dok sam bio na funkcijama u Beogradu imao sam mirovanje radnog 
odnosa na fakultetu, ali sam i kroz to vrijeme obavljao ispite, održavao kon- 
sultacije i mentorstvo, bio u komisijama za magisterije, doktorate i izbor u 
naučna i nastavna zvanja. 

Pišem udžbenik iz sociologije grada i prostora. Intenzivno sam radio i još 

radim na pisanju svojevrsne kronike “kraja historije" 1989 -1992. godine, u 
kojoj dajem svoje viđenje svega što nam se dogodilo i što će nam se možda 
događati, pri čemu lokalna zbivanja promatram kao isječak globalnih... 

Družim se sa mnogim ljudima s kojima sam se i ranije družio, s onima koji 
su ostali na ljevici, s nekim ljudima koji su značajni u kulturnom životu, s ne- 
kim kolegama u struci, sa svojim bivšim studentima. Imam veoma mnogo 
prijatelja i dobrih znanaca, s kojima održavam kontakte, od Ljubljane preko 
Beograda 1 Sarajeva do Skopja, a i u svijetu, samo što su sada, eto, komuni- 
kacije otežane. 

Iz Zagreba ne bih selio bez ljute nevolje. Osobno se ničega ne bojim, ali 
sam veoma osjetljiv kada se radi o mojoj porodici... Morate znati da u Hrvat- 
skoj zasad nemalom broju ljudi prijete određene opasnosti, bilo zbog njihove 
nacionalnosti, bilo zbog toga što nisu promijenili svoja uvjerenja. 


Razgovarao: Mirče Tomovski 

GLOBALNA KRETANJA I SUDBINA 
JUGOSLAVENSKOG 
EKSPERIMENTA ' 


SLOBODNA BOSNA, Sarajevo, 20. januar 1992. godine 


* Poznato je da ste bili u samom središtu idejnih i političkih konfron- 
tacija koje su potresale jugoslovensko društvo tokom osamdesetih go- 
dina. Koliko su ti događaji posljedica dnevnog političkog trenutka, a ko- 
liko imaju svoju trajniju i dublju pozadinu? 

— Promatrani iz retrospektive, događaji iz osamdesetih godina bili su u 
znaku grčevitih napora tzv. subjektivnih snaga da se "socijalizam u jugosla- 
venskoj teoriji i praksi“ stabilizira i reformira, a da se ne odstupi od njegovih 
već ranije formuliranih osnovnih postulata: društveno vlasništvo; život od ra- 
daa nei od prisvajanja plodova tuđeg rada; slobodni udruženi rad i slobodna 
razmjena rada; pluralizam samoupravnih interesa i samoupravno interesno 
organiziranje a ne i restauracija političkog višestranačja; delegatski sistem, a 
ne klasični parlamentarni sistem; bratstvo i jedinstvo jugoslavenskih naroda i 
narodnosti; sloboda i ravnopravnost svih naroda i zemalja svijeta, a bez nji- 
hovog svrstavanja u vojnopolitičke blokove i njihove potčinjenosti tim blo- 
kovima. 

U osnovi je te postulate razradio Edvard Kardelj u svojim "Pravcima raz- 
voja socijalističkog samoupravljanja" 1966. godine. 

Idejne i političke konfrontacije osamdesetih godina svodile su se na to da 
li se izboriti za takve "pravce razvoja“ i stabilizirati ih, uz neprekidne daljnje 

reforme koje će proizlaziti iz njihove vlastite logike, ili pak "otvoriti" prostor 
"stihiji , to jest restauraciji kapitalizma sa svom njegovom ideološkom i poli- 
tičkom nadgradnjom. 

No, pokazalo se da, "kreirajući" jugoslavenski put socijalizma, tzv. subjek- 
tivne socijalističke snage u nas nisu uočavale približavanje epohalnog sloma 
socijalizma, kakav se bio konstituirao u uglavnom seljačkim zemljama, a na 
tragu ruskog Oktobra. Bio je to zapravo socijalizam u znaku "nadoknađivanja 
industrijalizacije“ ili kapitalizam bez kapitalista“. 

Sedamdesetih godina svjetski kapitalizam, čije je središte još od početka 
našeg stoljeća u SAD, bio je na rubu sloma, ali se izvukao novim metodama 
ekstrakcije viška vrijednosti u svjetskim razmjerima: stavio je zemljama u ra- 
zvoju, a i socijalističkim zemljama ( "trećem" i "drugom" svijetu) omču dugova 
oko vrata. Dvije zemlje, koje su bile kičma svjetskog fašizma, Njemačka i Ja- 
pan, u međuvremenu su se, zbog okolnosti koje ovdje zbog nedostatka pro- 
stora ne možemo navoditi, pridružile SAD kao vodeće zemlje novog kapita- 
lističkog prosperiteta u samom "centru" kapitalizma, a sami se socijalizam u 
znaku nadoknađivanja industrijalizacije“ najednom srušio kao kula od ka- 
rata. Tako se sada SSSR i istočna Evropa, a i Jugoslavija, vraćaju na "periferiju 
kapitalizma". Utoliko se na istoku Evrope događa i štošta što je zapravo nas- 
tavak 1848. godine, a što se nakon 1917. godine pokušavalo preskočiti jednom 
vrstom "juriša na nebo". 

Ta globalna kretanja u biti su odredila i sudbinu "jugoslavenskog ekspe- 
rimenta“. Dvanaest postitovskih godina proteklo je najprije u tapkanju na mje- 
stu, zatim u oštrim političkim, pa najzad i oružanim sukobima i, privremeno, 
završilo i slomom svakog socijalizma danas i ovdje, te raspadom Jugoslavije. 


* Vaše se ime veže uz famoznu "bijelu knjigu". Što biste o njoj, nakon sve- 
ga, mogli reći? 

— Radi se o tome da je tako ("bijelom knjigom") nazvan jedan interni ma- 
terijal, sačinjen u Informativnoj službi CK SKH kao podsjetnik za raspravu na 
savjetovanju o idejnim kretanjima u sferi kulture i stvaralaštva, a koje je odr- 
žano u maju 1984. godine u Zagrebu. Bio je to pregled različitih, već objav- 
ljenih priloga jednog broja kulturnih stvaralaca, mahom iz Beograda, Zagreba 
i Ljubljane, s jasnim političkim porukama. Na savjetovanju se inače okupilo 

oko 150 kulturnih stvaralaca među kojima i više vrlo uglednih imena. Neki su 
sudionici govorili i o samom tom materijalu kao o korisnoj podlozi za ras- 
pravu. Samo je savjetovanje imalo velikI odjek u javnosti. 

Materijal o kojem je riječ, kao i čitavo savjetovanje, nekoliko su dana kas- 
nije došli na udar Matije Bećkovića i grupe intelektualaca iz Beograda, koji su 
napisali "otvoreno pismo javnosti“ u kojem su taj materijal nazvali "bijelom 
knjigom" i manifestom staljinizma, kojim mračne snage iz Zagreba hoće zaus- 
taviti duh slobode koji se iz Beograda širi Jugoslavijom, itd. Na udaru sam se 
posebno našao i ja kao organizator savjetovanja, pa mi se "bijela knjiga" do 
danas uzima kao smrtni grijeh i tovari na leđa kao krunski dokaz staljinizma. 
A u povici koja je uslijedila lako se moglo razabrati da mnogi od onih koji su 
žestoko osuđivali taj materijal u njega nisu ni zavirili. 

Dakako, ni jednom se od citiranih autora ništa loše ni tada ni kasnije nije 
dogodilo, a niti je to bila namjera priređivača i sudionika savjetovanja. Uos- 
talom, na samom je savjetovanju dominirao stav da se treba zalagati za otvo- 
renu idejnu borbu, a protiv zabrana i bilo kakvih kaznenih mjera za napisano 
i izgovoreno. Druga je stvar što su se neki pojedinci, citirani u bijeloj knjizi", 
kasnije zbog toga pokušavali izdavati i za nekakve heroje i stradalnike. 

Činjenica je, međutim, da su se kasnije autori koji su najviše citirani našli 
među glavnim tvorcima Memoranduma SANU, a i Prijedloga za slovensko 
nacionalno pitanje, među akterima razbijanja avnojske Jugoslavije, među mi- 
nistrima raznih SAO itd. Doduše, neki od njih, ranije čvrsto zagrljeni u napa- 
dima na "bijelu knjigu“ i organizatore savjetovanja, u međuvremenu su se žes- 
toko zavadili, pa i zakrvili, ukopani u svoje nacionalne i nacionalističke ro- 
vove. 

"Bijela knjiga“ i savjetovanje za koje je ona priređena bili su svojevrsni 
signal za uzbunu, jer su već tada, 1984. godine, upozoravali na ono što se iza 
brda valja, a što sve ljude i narode u Jugoslaviji može uvaliti u goleme nevolje. 

Da napomenem i to da se u današnje vrijeme pišu razne “bijele knjige", a 
za potrebe novih režima, te vladajućih i nevladajućih stranaka. U uvjetima rat- 
nih okršaja i prijetnji, na tu se činjenicu, međutim, i ne obraća javna pažnja. A 
sadašnje, uistinu "bijele knjige"i ne priređuju se zbog nekih otvorenih i širokih 
savjetovanja, već prije svega u svrhu neprincipijelnih podmetanja političkim 
protivnicima, u svrhu zabrana i direktiva iza scene, te zakulisne kontrole nad 
javnim mišljenjem i manipuliranja njime. 

* U vremenu o kojem smo razgovarali uvelike se odvijalo raslojavanje 
jugoslovenskog društva, zaokruživali slovenski i srpski nacionalni pro- 
grami. Hrvatska tada "šuti", čak predstavlja integracioni faktor u zemlji. 
Čime se to može objasniti? 

— O raslojavanju u jugoslavenskom društvu ovom prilikom, zbog ogra- 
ničenog prostora, ne bih govorio. 

A što se tiče “nacionalnih državotvornih programa", stvari su, najkraće 
rečeno, stajale 1 stoje ovako: 

Srpski je nacionalizam bio prvi ugrozio Jugoslaviju kakva je stvorena 1943 
-1945. godine i kakva se razvijala do negdje 1962-1965. godine. Suzbijan je, 
više indirektno, Brionskim plenumom CK SKJ 1966. godine, a zatim i opip- 
ljivom "diferencijacijom" u Srbiji, s pokrajinama, i ne samo u njoj, negdje do 
1968. godine, da bi se ponovo jače oglasio nakon Ustava 1974. godine, te ne- 
prestano jačao i rastao sve dok nije, u "antibirokratskoj revoluciji“ 1986-1989. 
godine, do kraja srušio titoizam i ujedno udario na temelje ne samo avnojske 
već 1 svake Jugoslavije. 

Slovenski nacionalizam oglašavao se već u prvim godinama nakon Oslo- 
bođenja, a na što su već tada reagirali Boris Kidrič i Edvard Kardelj, da bi buk- 
nuo u tzv. cestnoj aferi 1969. godine. Politiku Stane Kavčiča nastavio je nakon 
dvadesetak godina Milan Kučan i slovenski su se komunisti najzad našli na 
istim pozicijama s onima koji su 1941-1945. godine idejno i politički, a i prak- 
tično, s oružjem u ruci, bili na drugoj strani, a kada se radi o stvaranju države- 
nacije koja je već tu i koja je raskinula sa svakom Jugoslavijom. 

Hrvatski nacionalizam, čiji su najgori mogući produkti bili ustaštvo i kle- 
rofašizam u Drugom svjetskom ratu, prvi je put nakon Oslobođenja ozbiljnije 
digao glavu oko 1971. godine, da bi kasnije, koristeći i sve "plodove" srpsko- 
crnogorske 'antibirokratske revolucije" i srpske memorandumske politike, 
došao na vlast u vremenu 1990 -1991. godine i, sa svoje strane, također srlja- 
jući u rat, proglasio nezavisnu hrvatsku državu, koja je, najviše zahvaljujući 
Njemačkoj, dobila i međunarodno priznanje. 

O ostalim "nacionalnim državotvornim programima" niste pitali, pa ih ni 
ja neću doticati, i opet zbog prostora. 

Posebna bi pak priča bila i to što se u Hrvatskoj zbivalo od 1981. do 1990. 


"xy 


godine i kakva je to hrvatska "šutnja" bila posrijedi u ključnim trenucima krize 

u postitovskom vremenu, koliko je ona pripremila i pobjedu desnice u samoj 
Hrvatskoj i pridonijela današnjem tragičnom raspletu u Jugoslaviji. Uostalom, 
ija sam iskusio njezine posljedice dok sam bio na funkcijama u Beogradu, ka- 
da uglavnom nisam imao podršku iz same Hrvatske, već sam, naprotiv, trpio 
opstrukcije i doživljavao napade i iz "svoje" republike. 


* U drugoj polovici osamdesetih godina možemo pratiti proces pripre- 
manja zvanične Srbije za "antibirokratsku revoluciju". Što je po vama 
idejni i pragmatski background te političke prakse? 

— Već sam u odgovoru na prethodno pitanje ponešto rekao o "antibiro- 
kratskoj revoluciji". Rizikujući da budem pogrešno shvaćen, jer to u ovoj pri- 
lici također ne mogu elaborirati, rekao bih: srpski je narod, iz mnoštva razloga, 
ponio i apsolutni i relativno najveći teret i dao najviše žrtava u zajedničkom 
NOB-u, ali u samom tom narodu nisu, pobjedom NOB-a, automatski iščezli i 
snage i svijest koje će i dalje pronositi zamisao Jugoslavije po slovu deklaracije 
sa četničkog kongresa u selu Ba, na Svetog Savu 1944. godine. U NOB-u su pak 
daleko više i sudjelovali i stradali Srbi u Hrvatskoj i Bosni i Hercegovini, nego 
Srbi u Srbiji. Sama "antibirokratska revolucija“ dobrim je pak dijelom bila mo- 
tivirana upravo brigom za - uz Srbe i Crnogorce sa Kosova - Srbe "prečane', 
one preko Drine, a donekle i preko Dunava. No, udarajući upravo na temelje 
avnojske Jugoslavije, "antibirokratska revolucija" zapravo je ugrozila Srbe po- 
svuda izvan "uže" Srbije. Naime, njezin je ukupni učinak bio, jest i zadugo će 
biti više nego porazan upravo za te Srbe, koji su i opet ispali žrtve, pa 1 žrtvo- 
vani, usprkos proklamacijama i pozivanjima na jedinstvo svih deset milijuna 
Srba (po popisu iz 1991. godine Srba je u Jugoslaviji bilo nešto više od osam 
milijuna i 400 hiljada). 

Opsesija krilaticom: svi Srbi u jednoj državi ugrozila je, na žalost, i Srbe i 
sve druge narode u jednoj, federativnoj državi, a proizvod je ipak prošlosto- 
ljetne čežnje za zaokruženom državom-nacijom, od koje, doduše, manje od 
Srba ne pate ni Hrvati, Slovenci i drugi, samo što su im bile i jesu drukčije ra- 
čunice o “odnosu snaga“. 


* U to vrijeme mnogi još vjeruju u snagu Saveza komunista, kao i u mo- 
gućnost obnove Yu-države na novim idejnim, rekao bih čak civilizacij- 

skim i političkim osnovama. Da li su to bile tek retoričke floskule, za- 
blude, pogrešne procjene ili nešto četvrto? 

— Savez komunista Jugoslavije možda je jedini od komunističkih partija 
na vlasti na istoku Evrope, uključujući i rodonačelnika tih partija u "prvoj ze- 
mlji socijalizma, usprkos svemu, usprkos epohalnom kretanju o kojem sam 
ponešto naprijed rekao, imao šanse da preživi i da čak i u uvjetima višestra- 
načja na slobodnim izborima pobjeduje. No, iznutra ga je, eto, uništila razorna 
snaga nacionalnih državotvornih programa", uz sve posljedice na moralnom 
planu što su ih za sobom ostavljali neumjereni vlastodršci i nezasitni lopovi, 
najviše u njegovim redovima, a i u čitavom društvu, s kojima nije umio ili ni 
htio pravovremeno raskinuti... 

Reforma koja je počela sebi krčiti put i u svijestima i u odnosima negdje 
od 1988. godine i koja je imala sve izglede da uspije, minirana je najprije razor- 
nim učincima srpsko-crnogorske “antibirokratske revolucije", a onda i "nacio- 
nalnim revolucijama" kojima je stala na čelo desnica u Hrvatskoj i Sloveniji, a 
onda i ostalim sličnim "revolucijama". 


* Na koncu, zašto smo se rastali? 

— Velika većina ljudi u (dosadašnjoj Jugoslaviji, bez obzira na nacionalnu 
pripadnost i svoja politička uvjerenja, nije sve do proljeća 1990. godine vje- 
rovala u to da će se Jugoslavija raspasti, a niti je takvo što željela. Novi des- 
ničarski i nacionalistički režimi u Sloveniji i Hrvatskoj u međuvremenu su pri- 
dobili većinu, čak i veliku većinu slovenskog i hrvatskog naroda za otcjeplje- 
nje. Federacija je preko noći postala klinički mrtva. Vode i ideolozi srpsko- 
crnogorske “antibirokratske revolucije“ nisu bili sposobni da je iole korigiraju. 
Izbili su "mali, prljavi“ rat na tlu Slovenije i "puzeći, prljavi" rat na tlu Hrvatske. 
Evropa i svijet dijelili su savjete, nudili pomoć, pa se i sve više miješali, neki i s 
vrlo opipljivim interesima za nestanak Jugoslavije (jer, mnogo je lakše ostva- 
rivati svoje interese u pet-šest državica-nacija, koje će, bar u bližoj buduć- 
nosti, biti obuzete i svojim međusobnim lošim odnosima), a do toga im je da 
se na Balkanu, među svim tim južnoslavenskim i drugim "urođenicima" ne 
ratuje, jer se ipak radi o predvorju Evrope i najbližoj periferiji razvijenog svi- 
jela. 

Razgovarao: Jasmin Duraković 

RAT JE IMAO KARAKTER 
ETNIČKOG SUKOBA 


NEDJELJNA DALMACIJA, Split, 26. ožujak 1992. godine 


* Kada ste se, nakon duljeg izostanka, nedavno ponovo oglasili u javnosti 
ustvrdili ste ovo: "Ako je Milošević i pripremao rat, Tuđman se svakako 
potrudio da mu izađe u susret". Što je po vašem mišljenju politički sup- 
strat srpsko-hrvatskog rata? 

— Rat Srba protiv Hrvata, odnosno Hrvata protiv Srba, finalni je čin raza- 
ranja Jugoslavije. Srbi i Hrvati su, zbog veće historijske i populacijske težine u 
odnosu na druge narode u njoj, držali Jugoslaviju. I čim su se stekli uvjeti za 
raspad Jugoslavije, bez obzira kakva je bila, izbio je rat između ta dva "glavna" 
naroda. Rat ima karakter etničkog sukoba, što je ovdje, ako nema ambijenta 
svjetskog rata, tradicija. Dolazi do mržnje i osvete po logici raspaljenih strasti 
koje se nadahnjuju historijom i logikom krvi i tla. Hrvati danas Srbe smatraju 
jedinom smetnjom na putu u svoju sjajnu budućnost prema tradiciji tisuću- 
godišnje kulture i uljudbe i sudbinske pripadnosti civiliziranom i slobodnom 
svijetu. Srbi pak Hrvate smatraju jedinom stvarnom preprekom da svi, okup- 
ljeni u jednoj državi, žive sretno i prosperitetno, najzad i oni prigrljeni od Ev- 
rope i Zapada za koje su krvarili još od 1389. godine, odani svom carstvu ne- 
beskom. 

Čim je pala komunistička utopija, konstrukt internacionalizma i patrioti- 
zma ujedno, in concreto, “bratstvo i jedinstvo“, jugoslavenski socijalistički pa- 
triotizam itd. stvari su se rastvorile i vratile u dubinsku dimenziju historije i 

međusobne tučnjave. Rat se poveo o sudbini nešto više od 600.000 Srba koji 
su se zatekli unutar Hrvatske u trenutku kada je ona odlučila, kao što je to us- 
poredo, a udarajući tempo, odlučila i Slovenija, izaći iz Jugoslavije. 


* Jugoslavija je, ipak, klinički već bila mrtva i prije uloge agresora? 

— Pažljiva analiza geneze rata pokazuje da se JNA nije od početka bila sta- 
vila na stranu Srba, a protiv Hrvata, već je pokušavala spriječiti etnički rat. No, 
kasnije je, ne i bez svoje krivnje, dovedena u položaj glavnog neprijatelja Hr- 
vata, jer kako bi se inače i mogla faktično provesti secesija Hrvatske bez rata i 
protiv JNA kao "okupatora". 


* Kako su ideologija HDZ-a i Tuđmanova politika izišli u susret ratu? 

— HDZ je nešto lošije povijesno izdanje nekadašnjeg HSS-a, danas naj- 
benignije političke stranke na sceni. Nakon pada komunističkog režima, na- 
stavila je tamo gdje je stao HSS u staroj Jugoslaviji, samo u promijenjenim 
okolnostima. Sada više nema ni kompaktnog seljaštva, ni buržoazije i srednjeg 
sloja, na koje se historijski HSS oslanjao. HDZ se oslonio na elementarni popu- 
lizam preostalog seljaštva i gradske periferije, na većinu Hrvata koji su jednom 
nogom u selu, a drugom u gradu, i na tradicionalistički srednji sloj. Takozva- 
nih novih srednjih slojeva koji bi bili nosioci novih ideologija civilnog društva, 
ekološke ljevice itd, ovdje nije ni bilo. 

Hrvatska demokratska zajednica mogla je zavitlati jedino argumentima 
historije. Startala je time da Hrvati najzad u borbi protiv Srba trebaju stvoriti 
svoju državu koju su izgubili pred tisuću godina i da jednom za svagda Drina 
treba postati granica između Zapada i Istoka. To je omiljena tema Franje Tuđ- 
mana, a on tu samo plagira čuvenog mučeničkog kardinala Stepinca, “kul- 
turologa“ Suedlanda, franjevca Mandića i sve koji su pisali o tome da Hrvati i 
Srbi pripadaju dvjema potpuno oprečnim, neprijateljskim civilizacijama iz- 
među kojih treba uspostaviti odnos samo u smislu hladnog interesnog kon- 
takta. Iz takve pozicije morao je proizaći sukob, bez obzira na to kakvi su Srbi 
i kako su se ponašali. Dakako da su i oni koji su u Srbiji došli na površinu na- 
kon raspada komunizma, u najmanju ruku vrlo neinteligentni i katastrofalno 
vode politiku brige o Srbima. I u Srbiji i u Hrvatskoj to su historijski neinven- 
tivne snage i bila je samo stvar konkretnih okolnosti tko će prvi udariti tolja- 
gom na drugog. 

* Račan je jednom izjavio da bi sve bilo više-manje isto i da je na izborima 
pobijedio SDP? 

— Socijaldemokratska partija Hrvatske kapitulirala je unaprijed i bila sre- 
tna da netko od nje preuzme vlast. Kao da su slutili da će dobiti ulogu dobre 
kućne pomoćnice. HDZ je dobio izbore sa 300 tisuća glasova razlike, donekle i 
naštimanih, jer su izbori bili na Uskrs. Koliko mi je poznato, nisu se Srbi, pa 
ni oni "zločesti među njima, unaprijed pripremali za rat, kao što se nisu ni 
Hrvati. Niti su ga željeli. 


* Jeli moguća ovakva povijesna paralela: HSS-ovac Maček je 1939. godine 
u Beogradu ispred sebe imao Karađorđeviće i srpsku "radikaliju", iza se- 
be "izdajnika" Slovenca Korošeca, a uspio je dobiti Banovinu Hrvatsku. 
Ne baš do Drine, ali... Tuđman, 1990. godine ima u Slovencima saveznike, 
u Beogradu, na ključnim položajima Hrvate: Kadijevića, Markovića, Lon- 
čara, vas za potpredsjednika države, i zasad, gubi trećinu teritorija? 

— Banovina Hrvatska bila je provizorij i možda začetak federativnog preu- 
ređenja Kraljevine Jugoslavije u tri jedinice: srpske zemlje, Banovinu Hrvatsku 
i Banovinu Sloveniju. Ona je u svojim granicama imala 20 posto Srba i svega 
jedan posto Muslimana. Razlika je u tome što su se tada Srbi "prečani“i Srbi u 
Hrvatskoj zdušno borili za formiranje Banovine Hrvatske i za to da u njoj bude 
što više Srba da bi bili što značajniji faktor, drugi vodeći partner. Maček im je 
garantirao ono što je još Radić obećavao, autonomiju za koju Tuđman nije htio 
ni čuti kad je došao na vlast. No, Maček je za partnera s druge strane imao 
princa Pavla, engleskog đaka, liberala, koji je vjerovao da Jugoslaviju može 
preurediti u trojnu federaciju. Istina, čim je banovina formirana, nezadovoljni 
dio srpskog javnog mišljenja krenuo je na juriš protiv nje i ne zna se kako bi 
sve to završilo da i nije bilo rata. 


* Vjerujete li da će rat prestati intervencijom snaga UN i kako će sve to 
završiti? 

— Rat će dolaskom UN vjerojatno prestati i to je najbolje što se u ovom 
trenutku može dogoditi. A onda će se, uz smirivanje strasti, nastaviti politički 
razgovori koji bi po svemu sudeći kao minimum morali proizvesti to da dosa- 
dašnja Jugoslavija postane carinska unija i jedinstveno tržište. Raspadom Ju- 

goslavije Srbi u drugim državama dobivaju pet (svojih) nacionalnih manjina, 
a i Hrvati ništa manje. Broj nacionalnih manjina uvećava se za nekih dvjesto 
posto, pa će ih biti oko tridesetak. Činjenica je da je 22 posto Hrvata ostalo 
živjeti izvan granica Hrvatske, 24 posto Srba izvan granica Srbije (ako repu- 
blike ostanu u dosadašnjim granicama), 20 posto Muslimana izvan BiH, Crno- 
goraca 10 posto izvan najavljene federacije Crne Gore i Srbije. Jedino Slovenci 
i Makedonci imaju beznačajnu dijasporu, ali u Makedoniji Albanci već čine 24 
posto stanovništva, a1 Bugari ih svojataju. No, bez obzira na to kako će se stva- 
ri dalje razvijati, hoće li rat prestati, ili utihnuti, pa opet buknuti i pretvoriti se 
u neprestano ratovanje, hoće li tzv. krajine u Hrvatskoj, i ne samo u Hrvatskoj, 
biti neki ovdašnji i europski Kurdistani, bez obzira kakvo će se rješenje iznaći, 
Srbi u Hrvatskoj bit će glavne žrtve etničkog rata 1991. godine. 


* Stalni lajtmotiv glasi: "Mi ratujemo dok se Europa ujedinjuje". Je li to 
baš sasvim inkopatibilno? 

— Posrijedi je težnja da se Europa amerikanizira, kao federacija posebnih 
država, ali čvrsto integriranih zastavom, dolarom i engleskim jezikom. Europa 
će možda dobiti jednu zastavu, dobit će i jedan novac, ali neće dobiti samo 
jedan jezik i jednu kulturu. Na Zapadu prezrivo smatraju da je faza nacional- 
nih država prevladana, a na prostranstvima donedavnih kolonija taj proces još 
nije ni otvoren. Kada bi se afrički narodi sada podijelili u nacionalne države, 
onda Afrika ne bi imala pedeset, nego oko 150 država. U bivšim socijalističkim 
federacijama trenutno se rađa dvadesetak novih država. A u svijetu postoje 
dvadeset tri federacije. Hoće li to biti poticaj da se i u zapadnoj Europi ras- 
padnu neke države, nastale tako što je buržoazija u ranijim stoljećima neke 
narode podjarmila kao, na primjer, Škote, Velšane, Baskijce, Katalonce, Korzi- 
kance, a neke i uništila. A mogu se razići i Valonci i Flamanci. Europa bi um- 
jesto s trideset pet mogla završiti sa stotinjak država. 

Najlakše je bilo zadovoljiti se tumačenjem zbivanja na istoku Europe kao 
raspadom komunizma čiji se preostali mastodonti i imperijalne armije ne mi- 
re s gubitkom vladajućih pozicija. Nitko nije razmišljao što će biti poslije. U 
bivšem SSSR-u Rusija se kao pravi hegemon tek uspostavlja, što Srbiji neće biti 
dopušteno. Po mom mišljenju, Europa nije pred ujedinjenjem, nego Europa, 
koja je vodila i izazivala najviše i najkrvavijih ratova u povijesti, u načelu ostaje 
otvorena za nove sukobe i ratove i u budućim stoljećima. 

* Ako je proces stvaranja nacionalnih država tako evidentan, što ste kao 
ideolog jugoslavenstva i praktičar vladajućeg centralističkog SK] svih ovih 
godina radili? Niste valjda mislili da ćete zaustaviti svjetski proces? 

— Nisam bio posebni ideolog jugoslavenstva. Uvijek sam se osjećao kao 
Hrvat, ali sam bio i hrvatski i jugoslavenski federalist, marksist i ljevičar. Što 
sam i ostao. Na Jugoslaviju nisam gledao kao na izraz mitskog jugoslavenstva, 
ili još starijeg mita slavenstva, nego kao na zajedničku državu ovdašnjih malih 
slavenskih i neslavenskih naroda koji će, držeći se zajedno i stvarajući svoju 
relativno nezavisnu poziciju u svijetu, biti jači i lakše savladavati te historijske 
procese... 


* Možda bismo se mogli složiti oko toga da je četrdesetpetogodišnja vla- 
davina komunista za sobom ostavila katastrofalnu političku kulturu, pot- 
puni nedostatak demokratskih navika i građanske hrabrosti? Posljedice 
i danas osjećamo. 

— Politička kultura naših naroda i narodnosti takva je kakva jest, a sada je 
nešto niža i gora nego je bila pred koju godinu. Mada, evo, sad svi mogu slobo- 
dno govoriti i pisati, samo ako im netko to hoće objaviti i ako neki policajac ne 
iskoristi svoje diskreciono pravo da ih uhapsi, a u slučaju nekog prekršaja mo- 
žda čak i ubije. 


* Kako danas, gotovo tri i po godine kasnije, ocjenjujete posljedice hr- 
vatsko-slovenske koalicije, takozvane "neprincipijelne"? 

— Slovenski se narod trenutno zatvorio u jednu rigidnu nacionalnu drža- 
vu, a hrvatski, iako je još u ratu, izgleda da jedino za tim (rigidnom nacional - 
nom državom) čezne. Mislim da će hrvatsko - slovenski odnosi ići u pravcu 
hladnog susjedstva, ako ne bude i gore, jer i tu ima historijskih opterećenja. 
Slovenci su se neko vrijeme pozivali na hrvatsko državno pravo, Radić je svoje- 
dobno pretendirao na dijelove Štajerske i Prekomurja. Sada opet ispod žita 
izlaze pitanja "nepravednih razgraničenja“ itd. Ali nije to bitno. Slovenci i Hr- 
vati su, što je tipična balkanska karakteristika, susjedi koji se ne vole. Južni 
Slaveni se, naime, vole na preskok, a ne vole u susjedstvu. Ako izuzmemo neke 
detalje, Slovenci i Srbi prvi su se put posvađali ovih godina. Slovenci uzalud 
žive u iluziji da nemaju ništa s Balkanom, da nemaju ništa zajedničko s “bra- 

ćom s juga, koja, eto, “donose samo zlo i vandalizam". Populistički nacio- 
nalizam kod njih je potencijalno prisutan isto toliko koliko i u drugim južno- 
slavenskim narodima. Učinci slovensko-hrvatske granice su već tragikomični. 
Slovenija je zasad ostala bez izlaza na otvoreno more, a Hrvatska bez fizičkog 
izlaza na europsko tržište. 


* Jeli moguć i scenarij u kojem Janša ide na Savudriju? 

- Što bi to značilo? Pa valjda su Hrvati jači. A i teško bi mobilizirali Europu 
protiv Hrvata, kao što su protiv Srba... Pa zar Hrvati nisu jedan od najstarijih 
naroda u Europi? 


* Vi ste ipak posljednji komunist i Jugoslaven na ovome svijetu! 

— Bože sačuvaj! Ja sam bio vrlo nedisciplinirani komunist, uvijek na rubu 
ekskomunikacije i disidentstva. Ali u preispitivanju svog svjetonazora nisam 
našao razloga da ga iz temelja mijenjam. Za sve drugo čovjek mora biti razu- 
man i tolerantan... 


Razgovarala: Vesna Kesić 

LJUDE, GRADOVE I PREDJELE 
EX-JUGOSLAVIJE I DALJE 
DOŽIVLJAVAM KAO "NAŠE" 
A NE "TUĐE" 


"BORBA ' Beograd, 12-13. decembar 1992. godine 


* Sreli smo vas u Beogradu. Kako ste prevalili razdaljinu između Zagreba 
i Beograda, tako malu a danas tako veliku? I uopšte, kako se osećate pu- 
tujući razvalinama one Jugoslavije u koju ste i vi verovali i za koju ste se 
toliko i intelektualno i politički zalagali? 

— Ikrozovo vrijeme ratnih okršaja i prekida svih normalnih komunikacija 
više sam puta posjećivao Beograd, Ljubljanu, Novi Sad, Maribor, Skopje, a 
boravio sam i u Sarajevu prije negoli su se na taj grad sručile strahote rata. 
Ovamo na istok, pa na jug do Skopja čovjek se mora zaputiti preko Mađarske. 
Na posljednjem putovanju, u oktobru ove godine, promijenio sam desetak au- 
tomobila i autobusa, od Beograda do Preševa putovao sam vlakom, a od Sko- 
pja do Ljubljane avionom makedonskog prijevoznika. Za podmirivanje naj- 
nužnijih izdataka morao sam se služiti sa čak šest valuta i prošao sam ravno 
deset carinskih i policijskih kontrola! 

Kada se zateknem u Sloveniji, Srbiji, Makedoniji, bilo gdje u granicama 
bivše Jugoslavije, u kojoj su se milijuni ljudi koliko jučer hvatali za ruke i zano- 
sno pjevali "Od Vardara pa do Triglava", nikako da sebe prisilim na pomisli o 

različitim državama i o tuđim sredinama. Uza sav osjećaj ojađenosti, ljude, 
gradove i predjele doživljavam kao one iste, "naše", pripadne nekakvoj cjelini 
koja kao i da još nije posve razrušena, kao da ljudi i narodi i nisu bačeni u sta- 
nja velike distance, međusobne izolacije, posvemašnje otuđenosti, neprija- 
teljstva i strašne mržnje, kao da mnogo toga što ih je povezivalo nije pokopano 
gruvanjima topova i dimom nad mnogim svježim humkama i zgarištima, uz 
bljesak noževa i iskežena lica koljača... 

Ima nas valjda mnogo koji osjećamo da smo izgubili zajedničku zemlju i 
koji smo zbog toga, i ne samo zbog toga, i tužni i rezignirani i ogorčeni, a u isto 
vrijeme posve nemoćni u odnosu na pomahnitalu raspojasanost "svih naših 
nacionalizama“ i sva ta stampeda nacionalnih stada što tutnje oko nas i preko 
nas, gaze nas. S tim osjećajem valjda ćemo i umrijeti. 


* Ovde, u Srbiji, još se raspituju za vas, tvrde da ste se skrasili u Beogradu, 
svako malo pa vas ne baš dobronamjerno spomene ovaj ili onaj Šešeljev 
radikal, a i gledaoci u kontkat-emisijama televizije interesuju se šta je sa 
vama, gde ste, šta radite. 

— Ne samo da se pronose glasovi da sam se sakrio" i da uživam u gosto- 
primstvu u Beogradu i Srbiji, nego se, u stilu rekla-kazala, navode i pojedi- 
nosti, kao što su adresa i stan u kojem se nalazim, gdje sam zaposlen, što radim 
i slično. 

A istina je da živim i radim u Zagrebu kao profesor na Filozofskom fakul- 
tetu, na kojem inače predajem od 1967. godine, a imao sam mirovanje radnog 
odnosa samo dok sam se, od jeseni 1986. do ljeta 1990. godine, nalazio na fun- 
kcijama u Beogradu. 

U dijelu tiska“ u Hrvatskoj neki me bezobzirni pojedinci i dalje prozivaju 
i napadaju kao lošeg Hrvata, "komunjaru“, jugonostalgičara, ali na udaru su i 
svi oni koji se nisu upisali u profiterske domoljupce i pretrčali u redove pris- 
taša novog režima. 


* Nedavni izbori u Hrvatskoj kao da su učvrstili HDZ i Franju Tuđmana 
na vlasti, a ovde, u preostaloj Jugoslaviji upravo predstoje vanredni izbo- 
ri od kojih svi očekuju nekakav rasplet.I u Sloveniji su uskoro izbori, dok 
Makedonija strepi od spoljnih i unutrašnjih opasnosti, a Bosna i Herce- 

govina krvari. Ratovi i izbori, potoci krvi, mnogo mrtvih i milioni koji su 
morali bežati od svojih kuća, blokade i oskudice, teška beda i siromaštvo, 
gde li smo to svi dospeli i šta nas sve čeka? 

— U Hrvatskoj je političku podršku relativne većine građana dobila Hr- 
vatska demokratska zajednica, i to na valovima nacionalne homogenizacije i 
euforije zbog proglašenja nezavisne nacionalne države, a u uvjetima rata, gu- 
bitka gotovo trećine teritorija koji je Hrvatska imala u avnojskoj Jugoslaviji i 
hrvatsko-srpskog sukoba kakav nikad u historiji (pa ni u vremenu od 1941. do 
1945 godine) nije postojao. Tuđman je, najvjerojatnije i zbog podrške Rača- 
nove Socijaldemokratske partije i Hrvatske seljačke stranke, koje nisu istakle 
vlastite predsjedničke kandidate, dobio veće povjerenje nego njegova vlada- 
juća stranka. Posve je sigurno da će HDZ i Tuđman ostati na vlasti sve dok je 
rat Bosni i Hercegovini, dok se ne riješi pitanje onih područja Hrvatske koja 
sada kontrolira UNPROFOR i na kojima je proglašena "Republika Srpska Kra- 
Jina", dok u samoj Srbiji i SR Jugoslaviji ne dode do nekog raspleta u korist 
snaga koje su za mirno rješenje krize i kriza na prostorima bivše Jugoslavije. 

Teško je reći da li će izbori za mjesec dana u Srbiji i srpsko-crnogorskoj 
Jugoslaviji uroditi raspletom, i kakvim. U svakom slučaju, ako Slobodan Milo- 
šević ne siđe s vlasti, ako njegova politika ne doživi i izborni poraz, na pro- 
storima bivše Jugoslavije i dalje će se ratovati ili će se u najmanju ruku repro- 
ducirati, pa i produbljivati krizna stanja, provizoriji i napetosti, odnosno pro- 
dužavat će se stanja kolektivnih ludila po logici etničkih i vjerskih raskola i 
mržnji, uza sve strahote koje ih prate. To, dakako, ne znači da su Socijalistička 
partija Srbije i Slobodan Milošević jedini uzročnici svih zala, ali mi se čini da 
bi porazom one politike u Srbiji koja je najviše odgovorna za apokaliptično 
stanje u kojem se svi nalaze, za katastrofu Jugoslavije i Srbije, i svi drugi nacio- 
nalistički, kvazidemokratski, po svoje narode i tegobni i porazni režimi na pro- 
storima bivše Jugoslavije i ideologije koje ih nadahnjuju, uvelike izgubili svoj 
glavni motiv i ujedno alibi. A i iz svijeta bi onda drukčije pristupali čitavoj tzv. 
jugoslavenskoj krizi. 

U svakom slučaju, proteći će mnogo vremena dok se narodi koji su bili 
ujedinjeni, priznati i ravnopravni u onoj Jugoslaviji, koja je bila proglašena u 
Jajcu 1943. godine, smire, izvuku pouke iz međusobnih sukoba i klanja i ra- 
tova oko granica i razgraničenja, u koje su ih, eto, uvukli degenerirani komu- 
nisti 1 povampireni nacionalisti, i počnu živjeti bar kao dobri susjedi. 

No, možda će već skora budućnost ponovo stvarati impulse i snage i neke 
njihove nove bliže povezanosti. Čitava ranija milenijska historija u biti iste 
zajedničke sudbine sada je, doduše, potisnuta i baca se u zaborav, ali svejedno 
upravo neke dublje historijske zakonitosti, kao i neki činioci kulture i geopoli- 
tike, nisu i ne mogu biti ni promijenjeni ni poništeni. Nadajmo se da će upravo 
te zakonitosti i činioci, ako ne i svijest nailazećih generacija koja će se temeljiti 
na novim iskustvima i spoznajama, ubuduće - nakon ovog inferalnog inter- 
meca - djelovati u prilog osuđenosti da se na određeni način bude zajedno! 


* Stiče se utisak da sva hrvatska inteligencija danas svira iste tamburice 
nacionalne euforije. I šta se to dogodilo s inteligencijom? Koja se to nova 
vrsta intelektualaca danas pojavljuje na prostorima od Triglava do Var- 
dara, do juče integrisanih u jedno društvo i zajedničku državu? 

— Hrvatska inteligencija, uostalom kao i srpska, slovenska i druge, ponaša 
se, naravno, ne sva, u ovom kataklizmičkom vremenu onako kako se inače 
ponaša inteligencija svakog malog naroda: prednjači u kričavoj patetici ob- 
rane "opstanka" i "samobitnosti" samog tog naroda, uz veličanje njegove sla- 
vne prošlosti i junačke sadašnjosti, a u ovom slučaju i uz mnogo priče o "eu- 
ropskoj uljudbi“, pripadnosti Zapadu i nepremostivoj granici civilizacija na 
Drini! Pri tom se, dakako, sama ta inteligencija služi mnogim jeftinim triko- 
vima i iskazuje mnogo falš junačenja. 

Razloge tom i takvom ponašanju nije, međutim, teško sagledati. Jer, inte- 
ligencija svakog malog naroda jedino u njemu i za njega nešto znači, budući 
da za veliki “svijet i ne postoji, a svoj značaj može potvrđivati samo pod uvje- 
tom da tom svojem narodu neprekidno tepa i ujedno mu u svakoj prilici, od- 
nosno okolnostima nameće svoju izuzetnost, duhovnu nadmoć, dušobrižnič- 
ku i spasilačku ulogu. Pa kada se već ratuje, onda je ona tu da pušta ratničke 
krikove, da pozadinski i proklinje i plače, da harangira i sije mržnju, a uvijek, 
dakako, pod izgovorima domoljublja, čovjekoljublja, stradalničkog usuda, če- 
stitosti. 

Moram reći da je u Hrvatskoj na djelu upravo zaprepašćujući prekid sa 
svim onim na čemu je toliko istrajavala inače duhovno snažna lijeva inteli- 

činilo a i postiglo u četiri netom minula desetljeća "izgradnje" socijalizma, tak- 
vog kakav je bio. A druga bi pak bila priča zašto se to događa, kako su stvari 
stajale i kako sada stoje. U tu priču ne možemo u ovom razgovoru ulaziti, jed- 
nostavno zbog ograničenog prostora, 

Ne smijemo, međutim, previdjeti ni činjenicu da i sada respektabilna ma- 
njina u redovima hrvatske inteligencije u najmanju ruku iskazuje skepsu i drži 
distancu prema današnjem režimu i političkoj praksi u Hrvatskoj, te da se, 
recimo, s velikim podsmjehom odnosi i prema tzv. duhovnoj obnovi u znaku 
prošlostoljetnih budnica i davorija, a jednako tako užasava nad oglašavanjem 
truba i bubnjeva i sa čisto ustaškim zvucima. 

Nije se, na žalost, na prostorima od Triglava do Vardara pojavila nikakva 
vrsta novih intelektualaca. Stvar je u tome što je većina tzv. intelektualaca ski- 
nula svoje maske koje je nosila u vrijeme propalog socijalizma, od maski ve- 
likih "apolitičnih" mislilaca koji su iznad prljave politike i daleko od plebejskih 
poriva i ponašanja fukare do maski velikih marksista koji se bespoštedno kri- 
tički odnose prema svemu postojećem, te pokazala da ima staro, prastaro lice 
i da nosnicama upija neke davne srednjovjekovne mirise, da se svrstava u ko- 
lone oko kojih leluja dim tamjana. 

No, ohrabruju glasovi intelektualne manjine, koja se, da dodam, iz dana u 
dan i povećava, a koja ne prihvaća nacionalističke fait accomplije i ne miri se s 
restauracijom duhovnih obzora iz prošlih stoljeća, te hoće i traži neko drugu 
Srbiju, neku drugu Hrvatsku, pa i neku drugu Sloveniju, hoće i zahtijeva mir i 
istinski prosperitet na svim prostorima bivše Jugoslavije. 


* Zašto su dojučerašnji zagriženi komunisti preko noći postali vatreni, pa 
i najžešći antikomunisti? I nisu li posredi i čudne simbioze bivših komu- 
nista i starih i novih četnika i ustaša? 

— Pokazalo se da komunisti nisu bili ljudi posebnog kova“. U vrijeme NOB-a 
u Jugoslaviji nastala je i pjevala se pjesma "Poznaje se ko je komunista, vedra 
čela i obraza čista“, no ona možda nije točno oslikavala ponašanje komunista 
ni u tadašnjim epsko-asketskim prilikama, sigurno ne ponašanje svih, a da se 
o kasnijem vremenu i ne govori. 

U ovom našem dvadesetom stoljeću previše je "crvenih" prelazilo u "bi- 
jele“ i crne". Doduše, događalo se i obratno, premda po prirodi stvari manje. 

Slučaj Benita Mussolinija ponovio se nebrojeno puta. Napisane su čitave stu- 
dije 1 o tome kako su, na primjer, mnogi komunisti i vatreni ljevičari u Fran- 
cuskoj uoči Drugog svjetskog rata i sa njegovim izbijanjem prešli zapravo na 
drugu stranu, pa su se našli i u redovima slugu njemačkog okupatora. A da i 
ne spominjemo kako je Hitler brzo postigao to da se i milijuni njemačkih ko- 
munista, dakako i socijaldemokrata, preko noći ne samo primire, već i pri- 
hvate nacionalsocijalistički zanos i osvajačku politiku koja je Nijemce trebala 
uzdići za jedine gospodare svijeta, 

Komunisti na vlasti ni u Sovjetskom Savezu ni drugdje nisu uspijevali u 
tome da natjeraju ljude da, protivno dubljim zakonima povijesti i reprodukcije 
društva, stvaraju novi način proizvodnje i najzad su otišli ili odlaze sa scene 
ogrezli u pukom vlastodržstvu, u potezima i ponašanjima čija je svrha bila tek 
ta da se sami pošto-poto održe na vlasti, da održe politički monopol svojih 
organizacija, sačuvaju određene privilegije partijsko-državnih nomenklatura. 

Kada se, i pod pritiskom kapitalističkog univerzuma, ekonomski efikas- 
nijeg ai civilizacijski, u svojim središtima razvijenijeg, realsocijalizam (uklju- 
čujući ipak i njegovu jugoslavensku "samoupravnu" varijantu) počeo nezau- 
stavljivo stropoštavati, vladajući komunisti posvuda su se u velikom broju pre- 
svukli i prerušili, najednom su postali i najveći nacionalisti, jednako kao i naj- 
veći zagovornici kapitalizma i tom kapitalizmu primjerene demokracije. Na- 
cija je 1 njima, čak 1 više nego drugima, postala najviša vrijednost, te je u nji- 
hovim zaklinjanjima zauzela mjesto klase. 

Pokazalo se da se i na veliku većinu komunista, bolje reći ljudi učlanjenih 
u komunističke organizacije na područjima bivše Jugoslavije, odnosi ona po- 
znata Lenjinova rečenica: Začeprkaj malo ispod kože ruskog komuniste i ot- 
krit ćeš velikoruskog šovinistu!" Mnogi srpski komunisti, ili da budemo pre- 
cizniji, oni koji su se kao takvi vodili na papiru i sipali tipične komunističke 
fraze na sastancima, najednom su progovorili kao velikosrpski šovinisti. Jed- 
nako su tako i mnogi hrvatski komunisti, na papiru i riječima, progovorili kao 
velikohrvatski šovinisti. 

Kod ljudi koji podliježu raspoloženjima gomile i povijaju svakom novom 
vjetru, i inače je sve labilno osim njihova instinkta preživljavanja. Uz to, ko- 
munizam je svojom prividnom strogošću masovno "proizvodio" poltrone, od- 
nosno svojim formalnim kriterijima podobnosti masovno je stvarao karije- 

riste. A tu su onda bili i kojekakvi demagozi i razni drugi "mangupi u našim 
redovima", za koje je Lenjin tvrdio da će doći glave partiji. Svi su produžili 
egzistirati, u još većem broju i sa još poraznijim posljedicama po nas ostale 
koji se nismo ponijeli poput njih, u sadašnjim nacionalističkim, odreda anti- 
komunističkim, demagoško-populističkim i drugim strankama. Mnogi koji su 
do jučer bili notorni komunisti na vlasti i dalje su na vlasti, sada "novoj", te se 
iživljavaju u svom antikomunizmu, napadno iskazuju svoju vjeru u boga, kr- 
ste se sa tri i križaju sa dva prsta, služe svetoj nacionalnoj stvari bez pardona, 
ne ustručavajući se, neki od njih, ni od srljanja u zločine. 


* Novine i novinari, sa retkim izuzecima, na celom prostoru bivše Jugo- 
slavije kao da su se zdušno stavili u službu naciokratija i novih država- 
nacija, a neki su prednjačili i kao podstrekači rata, odnosno ratova. Poje- 
dinci najedared počinju ispovedati gledišta koja su sasvim oprečna nji- 
hbovom ranijem angažovanju. 

— Ako treba suditi ratnim zločincima, a treba, onda bi pri vrhu okrivljenih 
trebalo staviti, recimo, neke ljude na Hrvatskoj televiziji i na Televiziji Srbije, 
koji su se isticali u propagiranju i podstrekavanju rata i zločina, etničkih čiš- 
ćenja i genocida, u prosipaniu mržnje, pa i širenju rasizma (na primjer u te- 
zama o genocidnosti jednih a slobodoljubivosti i blagosti drugih naroda, ili 
pak u tezama o nižim kulturama i barbarskim, gotovo ljudožderskim naro- 
dima po sebi), u trovanju mozgova tzv. običnih ljudi, u omamljivanju čitavih 
naroda. 

Novinara koji su napravili svoje saltomortale, na žalost, ima mnogo, za 
razliku od manjine — onih koji su čuvali i čuvaju, mada nerijetko izloženi i pri- 
tiscima, ucjenama i šikaniranjima, svoje dostojanstvo i integritet, koji se nisu 
svrstali u bestidne i prizemne propagatore nacionalističkih programa, stra- 
naka i režima, koji su, eto, nakon svega, ovdašnje narode uveli u ratove i kla- 
nja. 

Dakako, zaprepašćuje i to koliko je bivših "crvenih" među novinarima koji 
su se ranije isticali u veličanju Tita i pohvalama socijalizmu, koji su patetično 
pisali i govorili o bratstvu i jedinstvu, koji su kao revni kerberi stražarili nad 
ideološkim skretanjima po kriterijima ranijeg režima, a danas se, bez imalo 
srama i skrupula, ističu i kao propagatori ustaštva i četništva, kao zagovornici 

katoličkog i pravoslavnog klerikalizma, kao ideolozi svehrvatstva i svesrpstva, 
kao oni koji prednjače u povicima: "Do istrage naše ili vaše!" Nadajmo se da 
okolnosti takvih metamorfoza neće potrajati dugo... 


* Ima li nade da ovaj suludi rat u Bosni i Hercegovini uskoro stane? Ima 
li nade za samu Bosnu i Hercegovinu, za njezine ljude i narode? 

— Ima nade. Sve da se vojno najzad i ne umiješa, ne pribjegne bombar- 
diranjima i nastupanju kopnenih snaga, međunarodna zajednica, a zapravo se 
radi o zemljama Zapadne Evrope i SAD, morat će pribjeći novim mjerama pri- 
tiska i miješanja, što bi na kraju moglo dovesti do uspostavljanja protektorata 
Ujedinjenih naroda nad Bosnom i Hercegovinom u njezinim sadašnjim gra- 
nicama. 

A inače stišavanje i prestanak ratovanja 1 ubijanja u toj danas najnesre- 
tnijoj i svirepoj destrukciji izloženoj zemlji, kao i besprimjernih patnji rase- 
ljavanja pripadnika sva tri njezina naroda, najviše ovise o političkom raspletu 
u Srbiji (ne više i Crnoj Gori). Pad Slobodana Miloševića i poraz politike koja 
je krenula s plimom "antibirokratske revolucije“ još 1988. godine, a čija je bi- 
lanca više nego fatalna i po samu Srbiju i čitav srpski narod, na čistac bi mnogo 
više istjerali režim Franje Tuđmana i njegovu politiku u Hrvatskoj, a posebno 
1 onu prema Bosni i Hercegovini. 

Bosnu i Hercegovinu "iznutra" i “izvana mrcvare snage koje su se nada- 
hnule ideologijom revanšističkih nacionalizama, srpskog i hrvatskog, a i mu- 
slimanskog, koje su prethodno, uz doprinos i slovenskog i svih drugih nacio- 
nalizama, pa makar se neki od njih izdavali za obrambene, a uživajući u među- 
sobnim netrpeljivostima i neprijateljstvima, pa i u govoru oružja, zdušno do- 
krajčile avnojsku Jugoslaviju. Pokazalo se da su Bosnu i Hercegovinu u kata- 
strofu vodile i dovele strategije i taktike u znaku odnosa 2:1 — tajni pregovori i 
dogovori Srba i Hrvata na jednoj strani i savezi, labilni, uz obostrane podmuk- 
le poteze i ujdurme, Hrvata i Muslimana na drugoj strani. Dogodilo se i događa 
ono što je svatko razuman unaprijed znao: kada god dva tamošnja naroda, 
odnosno političke i vojne snage koje se pozivaju na njihove interese, paktiraju 
protiv trećeg, stradaju sva tri naroda. U pozadini su pak bile i jesu podjednako 
imperijalističke politike iz matica Srba i Hrvata da se Bosnu i Hercegovinu 
raščereči, a Muslimanima eventualno ostavi tek malecka i isprekidana "zem- 
ljica Bosna", neki njihov bantustan. 

Mir će se kako-tako u Bosnu i Hercegovinu vratiti, ali koliko li će dugo 
stratišta, grobovi, zgarišta, spaljene i napuštene kuće i opljačkana imanja pot- 
hranjivati mržnju, nepovjerenje i distancu među ljudima triju nacija i triju 
vjera, koji se nikada ni u svim stoljećima "tamnog vilajeta" nisu toliko zakrvili. 
A osnovni je preduvjet i mira i kakvog-takvog suživota da se kolone progna- 
nika, izbjeglica i u logore otjeranih ljudi vrate, da se vrate svojim kućama, pa 
makar ih našli i kao zgarišta. 

Osim toga, bila Bosna i Hercegovina unitarna, za što, kako stvari sada sto- 
je, šanse gotovo da i ne postoje, federalna ili konfederalna, Hrvati i Srbi će u 
njoj imati dvojna državljanstva, a Muslimanima neće mnogo pružati ni jedno. 

Kao što je oduvijek i bilo, Bosna i Hercegovina ostaje zemlja u kojoj se 
iskušavaju same mogućnosti suživota i tolerancije ne samo u njoj nego i na 
širim prostorima bivše Jugoslavije, Balkana, a bogme i Evrope. 


* Dali će u odnosima Srba i Hrvata uskoro doći do otopljenja, da li će više 
uopšte doći do normalnih susedskih, ako nikad više ne i bratskih komu- 
nikacija, a da se o iole prisnijim duhovno-kulturnim povezanostima i ne 
govori? 

— U 1991. 1 1992. godini Hrvati i Srbi su zapravo prvi put, otkako su dose- 
lili na ove prostore, ratovali. U Prvom svjetskom ratu Hrvati i Srbi iz Hrvatske, 
Bosne i Hercegovine i Vojvodine morali su ići na Srbe u Srbiji kao austrougar- 
ski vojnici, a u Drugom svjetskom ratu ustaše i četnici uperili su bajunete i 
isukali noževe na pripadnike onog drugog naroda, ali su se i protiv jednih i 
drugih zajedno a nesmiljeno borili antifašisti i partizani iz oba naroda, kao 
uostalom 1 svih ostalih jugoslavenskih naroda, prevodeći najzad na svoju po- 
bjedničku stranu veliku većinu i Srba i Hrvata. 

Ovaj put se radilo 1 radi o ratu, u koji su Hrvati i Srbi uvučeni radi tobož- 
njeg konačnog rješenja i srpskog i hrvatskog nacionalnog pitanja, uz tobožnja 
konačna razgraničenja i separiranja u rigidne države-nacije. Teze na hrvatskoj 
strani o napadnutoj Hrvatskoj i srpskom osvajačkom ratu, kojim se željelo i 
želi Hrvatsku prepoloviti zbog čega je hrvatski narod bio prisiljen ući u domo- 
vinski rat na život i smrt, i teze na srpskoj strani da se željelo sve Srbe na pro- 
storima s lijeve obale Drine istrijebiti i protjerati, da su se Srbi u Hrvatskoj, pa 
onda i u Bosni i Hercegovini morali oduprijeti i boriti na životi smrt, a da sama 

Srbija i nije ratovala, već da je JNA pokušavala braniti Jugoslaviju, te su teze 
podjednako bile propagandne, trgovačke i po oba naroda tragične i iz ugla mo- 
guće buduće historije. 

Mrtvih je bilo, odnosno bit će ih vjerojatno mnogo manje nego u vremenu 
1941-1945. godine, ali su posljedice mnogo strašnije. Ustaše i četnici poraženi 
su 1945. godine, da bi ponovo pobijedili 1991. godine! A pri tom su bivši ko- 
munisti, što je više nego tragično, i na jednoj i na drugoj strani preuzeli zah- 
tjeve i račune onih protiv kojih su se u uvjetima Drugog svjetskog rata borili, 
ustaša i četnika, odnosno onih snaga hrvatskog i srpskog nacionalizma iz ne- 
davne historije, za koju nam se činilo da je jednom zauvijek završila, da je ne- 
povratna. 

Slobodan Milošević i Franjo Tuđman, takoder bivši žestoki komunisti, pri 
tom su postali nacionalne vođe koji su uspjeli, mada u historijskom smislu na 
kratko vrijeme, ali s fatalnim posljedicama, pridobiti većinu u jednom, odno- 
sno drugom narodu. To su u svakom slučaju smiješne i tragikomične nacio- 
nalne vođe, a narodi se već trijezne, ali krvavi tragovi i ožiljci danse macabrea 
Srba i Hrvata u ovom vremenu na kraju 20. stoljeća, opterećivat će svijest i 
odnose i mnogih budućih pokoljenja. 

I kakva je bilanca, odnosno kakav bi na kraju mogao biti kraj, kako opse- 
sije rješenja hrvatskog nacionalnog pitanja u borbi protiv Srba, tako i opsesije 
rješenja srpskog nacionalnog pitanja u borbi protiv Hrvata? Srbi Hrvate neće 
uspjeti zbiti na prostor s onu stranu linije Virovitica-Karlobag, a Hrvati Srbe, 
pa 1 uz pomoć Muslimana, neće uspjeti protjerati preko Drine na istok. Ali, 
Hrvati su već "uspjeli" broj Srba u zasad okrnjenoj svojoj državi-naciji pre- 
poloviti, vjerujući da će odsad pa ubuduće Srbe svesti na beznačajnu nacio- 
nalnu manjinu folklornog značaja. A 1 Srbi su već uvelike "uznapredovali" u 
čišćenju Vojvodine i Beograda od Hrvata. Hrvata vjerojatno uskoro više neće 
biti ni u Boki, premda se u Boki međusobno hrvu crnogorstvo i srpstvo. Hrvati 
će se veoma brzo prorijediti i u onim krajevima Bosne i Hercegovine koji neće 
ući u tamošnju satelitsku hrvatsku državicu, ako se ona uspostavi, a po svemu 
sudeći hoće, a ni Srbe u isto takvoj srpskoj državici ne čeka bolja sudbina. Pa i 
bez obzira na to što će se sve događati s Muslimanima, koji su i prve žrtve i 
zatočenici srpsko-hrvatskog rata i za Bosnu i Hercegovinu. 

Uza sve, još je moguć novi rat između Hrvata i Srba za Baranju i Vukovar, 

Baniju i Kordun, istočnu Liku, dijelove sjeverne Dalmacije, a rat onda vjero- 
Jatno ne bi bio ograničen samo na ta područja, već bi se prenio i na šira pod- 
ručja Hrvatske, Srbije, Crne Gore i Bosne i Hercegovine. 

Ostaje nam da vjerujemo da su najveći luđaci i zločinci u oba naroda već 
odigrali svoju ulogu u krvavom rašćišćavanju nacionalnih računa i da im ni 
ponovo otrežnjeni narodi, ni svijet oko nas neće dopustiti da svoje rabote na- 
stave. 

Hrvati i Srbi ostaju i braća i susjedi, ma koliko da su se zakrvili, pa makar 
više i ne bili ispremiješani. Bar od polovice 19. stoljeća traju duhovna proži- 
manja: ništa se dobrog ili zlog ne događa u jednom narodu što i u drugom ne 
nailazi na velike rezonance i posljedice. Svi doista veliki Hrvati shvaćali su i 
prihvaćali Srbe i pledirali za ovaj ili onaj oblik povezanosti i zajedničke sud- 
bine. Svi doista veliki Srbi shvaćali su i prihvaćali Hrvate na isti način. 


* Kada se danas osvrćete unazad, ne pomišljate li na to da se mogla voditi 
druga i drukčija politika, recimo u vreme 17. sednice CK SKJ u oktobru 
1988. godine, a kojoj ste dirigent bili vi, ili u vremenu proslave na Gazi- 
mestanu u leto 1989? 

— U pripremi i vođenju 17. sjednice CK SK] igrao sam, da se složim s vama, 
kao pojedinac najistaknutiju ulogu. No, htio bih podsjetiti na to da u čitavom 
vremenu poslije odlaska sa scene Tita, a uz njega i Kardelja i Bakarića, ni jedan 
pojedinac nije imao niti je mogao imati takvu moć da bi ma u kojem trenutku 
mogao sam usmjeravati jugoslavenski brod, koji je ionako sve više posrtao. 
Realna je moć veći za Titova života bila ukotvljena u republičko-pokrajinskim 
vrhovima, otprije uvelike oligarhijskima i utoliko je i federacija bila u znatnoj 
mjeri paralizirana njihovim sukobima u ime posebnih nacionalnih i drugih 
partijskih interesa. A ja sam u Beograd i došao uz jedva prikriveno protivljenje 
i čak i neprijateljstvo takvog vrha u Zagrebu i uz znatna zaziranja prema meni 
i u drugim vrhovima, prije svega u srpskom. 

Da ponovim ono što sam već izjavio: da smo uspjeli u tome za što smo se 
ja 1 većina u Predsjedništvu CK SK] zalagali u pripremi 17. sjednice — da se 
glasa i o povjerenju partijskim čelnicima republika i pokrajina, sa scene bi mo- 
žda tada otišli i Slobodan Milošević i Milan Kučan, iako se znalo da je posebno 
Milošević tada mogao Srbe i Crnogorce masovno izvoditi na ulice, i možda bi 

bila zaustavljena dezintegracija Saveza komunista Jugoslavije i on se ipak os- 
posobio i za reformu sebe samoga i za reformu društva. 

Bio sam jedini iz tadašnjeg jugoslavenskog vrha koji nisam išao na pro- 
slavu na Gazimestan. No, da dodam, u Miloševićevu spominjanju oružja u go- 
voru na Gazimestanu, u tom sam trenutku više vidio retoričku figuru. Izgle- 
dalo mi je nemoguće da narodi u Jugoslaviji međusobno zarate, ma tko da ih 
na to i huška. A osim toga imao sam povjerenje u one koji su tada bili pri oru- 
žju i od kojih sam očekivao da će u slučaju stvarne opasnosti znati kontrolirati 
upotrebu oružja, biti kadri i sposobni spriječiti svako i bilo čije posezanje za 
njim. Doduše, kada o stvarima razmišljam iz današnje perspektive, pitam se, 
da li sam i koliko bio naivan. Ali tako na stvari nisam gledao samo ja, već, usu- 
dio bih se tvrditi, iako ne svi, a ono velika većina ljudi u tadašnjem jugosla- 
venskom političkom vrhu, pa i u vrhovima tadašnjih republika, a i najširi slo- 
jevi stanovništva diljem zemlje... 


* U vremenu raspada SFRJ i borbe za njezino održanje i spašavanje, a po- 
tom i u ratnim okršajima u centru zbivanja bila je JNA. Bili ste u jugo- 
slavenskom vrhu kada je i uloga JNA došla u prvi plan. Šta nam iz da- 
našnjeg rakursa možete reći o ulozi koju je ona odigrala, o njezinim na- 
merama i ponašanju? 

— U vremenu u kojem sam bio u Predsjedništvu SFRJ (od maja 1989. do 
augusta 1990. godine), još nije dolazilo do incidenata u kojima su se i jedinice 
JNA pojavljivale izvan kasarni i poligona, a uz prijetnje upotrebe oružja. Do- 
duše, armijske su se snage već ranije nalazile u stanju pojačane pripravnosti 
na Kosovu, u sklopu tzv. izvanrednih mjera koje su tamo bile na snazi. 

Utoliko za vrijeme mog mandata na dnevni red Predsjedništva i nisu do- 
spijevala pitanja koja bi se odnosila na pretenzije i miješanje JNA kao takve, 
kao oružane sile, u društvena i politička kretanja. A sam vrh JNA i pred jav- 
nošću je izjavljivao da se ona namjerava ponašati u skladu s odlukama legalnih 
državnih tijela, prije svega samog Predsjedništva kao vrhovne komande. 

Što se pak sve događalo s JNA, u njoj i oko nje u čitavom kasnijem vre- 
menu, sve do trenutka dok ona nije i formalno prestala postojati, i sam mogu 
prosuđivati samo na osnovu onog što je dopiralo do šire javnosti. 

U svakom slučaju, dogodilo se to da se u okolnostima u kojima se fede- 

rativna država raspadala, a pod udarima nacionalističkih snaga i politika, od 
onih koje su se spremale da se i oružjem bore za secesiju do onih koje su, tako- 
đer prijeteći silom i oružjem, tražile da se posve napuste rješenja iz Ustava 
1974. godine i težile i prekrajanju unutrašnjih granica još iz vremena AVNOJ- 
a, JNA i sama umiješala u prve oružane incidente, a koji su po logici stvari 
eskalirali u rat, odnosno u seriju ratova, najprije "rat" na tlu Slovenije, pa rat u 
Hrvatskoj, pa najzad rat koji je izbio u Bosni i Hercegovini i koji, evo, još u svoj 
svojoj brutalnosti traje. U tom krvavom kolopletu zbivanja, JNA je najzad i 
sama postala žrtva, a i bila žrtvovana. 

No, o svemu što se zbivalo i još se zbiva na okrvavljenim prostorima av- 
nojske Jugoslavije, koja je iščezla u požaru okršaja više vojski, od kojih je JNA 
u početku bila jedina legalna vojska, i u pomamama na stotine hiljada ratnika 
koji su se pozivali na državu, odnosno države, na narod, odnosno narode, na 
slobodu i dostojanstvo, trebalo bi mnogo govoriti da bismo doprli do iole pot- 
punije istine... 


* Da, složili bismo se s vama. Bilo kako bilo, JNA je iščezla, a tu su, umesto 
nje i posle nje, vojske novih država i razne paravojske, neke još među- 
sobno ratuju ili se možda spremaju na nastavak ratovanja i na nove rato- 
ve. Ali, nije li ipak zaprepašćujuće sve to što se najzad dogodilo s JNA, pa 
i s njezinim vrhom? 

— Da će se sama JNA raspasti i na kraju i nestati sa scene kao vojska koja 
je na samu sebe desetljećima gledala kao na općejugoslavensku i narodnu, a i 
mi smo se prema njoj odnosili kao takvoj, moralo je svakome postati jasno u 
trenutku kada se sam vrh JNA presložio i zatražio da JNA ode iz Slovenije i 
kada su i Slovenci otišli iz njezina sastava. Bilo je to u trenutku stišavanja inače 
kratkotrajnoga "operetnog rata", koji je, na žalost, imao i svoje žrtve, donio 
manja razaranja i izazvao golem psihološki šok, a u kojem se sama JNA ipak 
neslavno provela. Upravo svojim odlaskom iz Slovenije JNA je zapravo, i bez 
obzira kojim se konkretnim motivima u tom času rukovodila, demonstrirala 
da joj više nije do (čitave) avnojske Jugoslavije, već da je pristala na zamisao i 
planove o krnjoj Jugoslaviji, a to znači i na rat i ratove za Jugoslaviju samo 
“onih naroda koji je hoće". Na kraju čitave priče, JNA, odnosno njezin ostatak 
bio je prisiljen da se povuče u granice današnje srpsko-crnogorske Jugoslavije, 

koja doista ima malo toga zajedničkog s avnojskom Jugoslavijom i ciljevima i 
stremljenjima onih snaga u njedrima ne samo dva nego svih šest naroda koje 
su tu i takvu Jugoslaviju stvorile. 

U svemu što se s JNA događalo i dogodilo bilo je, dakako, presudno umi- 
ranje, inače više nego mučno, države čija je ona vojska po slovu Ustava bila. 
Kada neka vojska ostane bez države, mora i ona nestati ili se pretvoriti u neku 
drugu vojsku, raspršiti u više vojski. Spomenimo, međutim, još i to da su na 
slijed zbivanja u kojima se našla Jugoslavija, pa tako i JNA, i te kako utjecala i 
miješanja i pritisci izvana, iz Evrope 1 svijeta. Uostalom, ni Jugoslavija se ne bi 
raspala da se nije raspao Sovjetski Savez, da od 1989. godine naovamo nije 
došlo do epohalnih lomova. A sama je JNA unekoliko dijelila i sudbinu "ideo- 
loških" vojski svih donedavnih socijalističkih zemalja i poredaka koji su kra- 
hirali. 

U ovoj prilici ne možemo ni dotaknuti, jer nam prostor to ne dopušta, či- 
tavu i složenu i potresnu priču o tome što se sve dešavalo u kasarnama i ure- 
dima JNA, te u bitkama i na frontovima na kojima je grmjelo njezino oružje, a 
posebno i o svemu onom što su proživljavali golobradi mladići koji su se zate- 
kli na odsluženju vojnog roka i o stradanjima nemalog broja njih. Ta bi priča 
pretpostavljala i govor i o hrabrosti i o kukavičluku, i o zločinima, o mnogim 
poginulima i ranjenima, o onima koji su na zov krvi prebjegli na drugu stranu 
i uperili oružje na dojučerašnje drugove, o onima koji su se svrstali i uz nove 
četnike, nove ustaše, nove bjelogardejce, o onima koji su u strahu za svoje po- 
rodice skidali uniforme, o onima koji su se našli među brojnim beskućnicima, 
izbjeglicama, prognanicima i uopće stradalnicima. 

Što se tiče sudbine samog vrha JNA, a koju apostrofirate u svom pitanju, 
rekao bih da se, izgleda, na dio tog vrha nakon svega sručio i bijes onih kojima 
je sama JNA poslužila i kao oruđe i kao svojevrstan zatočenik, bijes veliko- 
srpskih nacionalista koji su je optužili što se ako ne iz Slovenije, a ono iz Hr- 
vatske i Bosne i Hercegovine povlačila i povukla a da nije ratovala svom sna- 
gom i sredstvima, bezobzirno i do kraja. 

Ishod je na kraju bio taj da je jedna vojska nestala, a dobrim dijelom iz nje, 
protiv nje i pomoću nje, nastalo je i pet vojski novih država, a i "nusproizvodi" 
od tri etničko-vjerske vojske koje na tlu Bosne i Hercegovine još ratuju. Sve te 
vojske novih država, izniklih na razvalinama one Jugoslavije koja se prostirala 

od Jesenica do Đevđelije i od Subotice do Pule, tu su prije svega da jedna na dru- 
gu motre, da prije svega računaju sa nastavljanjem ili izbijanjem međusobnih 
ratova. I sve one, uključujući, dakle, i sadašnju vojsku SR Jugoslavije, odba- 
cuju kontinuitet s bivšom vojskom, s JNA, iz koje uglavnom ili pretežno ili 
isključivo potječu njihovi oficiri! 

I priča, i tragična i više nego žalosna, na tome zasad završava. 


* Slovenci su prvi na ovim našim prostorima uzviknuli: Evropa zdaj! Da 
bi tobože ušli u Evropu, ovdašnji su narodi srušili svoju zajedničku dr- 
žavu i međusobno se toliko posvadili pa i zakrvili, da je izvesno da su u 
ovom trenutku od ulaska u Evropu i evropskog mira daleko. I kako po 
vašem mišljenju stvari stoje sa samom Evropom, mestom posvađanih i 
zaraćenih južnoslavenskih naroda u Evropi? I šta će se događati i na Bal- 
kanu i s Balkanom kao najmanje evropskim područjem Evrope? 

— I Evropa je nastala i na Balkanu, pa su utoliko i svi južnoslavenski i bal- 
kanski narodi u Evropi, no radi se valjda o integraciji u ekonomiju i politiku 
koju danas zajednički usuglašava dvanaest članica Evropske zajednice. A za- 
sad je tu 41 evropska država formalno suverena, od najvećih do najmanjih 
(ako Evropom smatramo samo prostor od Atlantika do Urala). Iako se čitava 
Evropa već početkom idućeg stoljeća, ujedno i milenija, vidi kao konfederacija 
ili čak 1 federacija, ne vjerujem da će se stari i relativno mali kontinent tako 
brzo, pa i ikada pretvoriti, a po uzoru sa one druge obale Atlantika, u nekakve 
Sjedinjene Evropske Države. Naprotiv, nastavit će se, na njezinom istoku, a 
možda čak i na njezinom zapadu, fragmentarizacija Evrope u smislu prokla- 
miranja i nastajanja novih država-nacija, najčešće državica-nacija. 

U evropskoj historiji bilo je već pet pokušaja da se, imperijalnim načinom, 
stvori jedna Evropa. Sada se očekuje da će kapital najzad stvoriti jedno ev- 
ropsko tržište, a time i oduzeti svaki značaj državnim granicama na kontinen- 
tu. No, ako i kada se to tržište i stvori, to samo po sebi ne obećava evropsku 
harmoniju. Srušen je berlinski zid, ali u Evropi ima još mnogo nevidljivih zido- 
va koji i te kako dijele ljude, narode, politike, kulture i mentalitete, a izgleda 
da se podižu i novi takvi zidovi. 

Južnoslavenski narodi, koji su srušili zajedničku državu da bi se tobože 
domogli Evrope, neće u idućoj deceniji ili dvije biti primljeni u Evropsku zaje- 

dnicu. Druga je stvar primanje u Vijeće Evrope, koje i nema neki stvarni zna- 
čaj. 

Kao i neki drugi narodi, tu oko njih, na Balkanu, u srednjoj Evropi i na 
njezinom istoku, ti "naši" narodi bit će duže vrijeme više-manje osuđeni na 
život u svojim državama-nacijama kao u novim banana-republikama, u koji- 
ma će ekonomski suvereno nastupati veliki, a i mali kapital iz Evrope i svijeta. 
Ako ostanu u međusobnoj izolaciji, u kojoj su se uglavnom svojom voljom na- 
šli, ne mogu baš računati na integracije ni s ostalim susjedima, a pogotovo i s 
udaljenijim evropskim zemljama i narodima. 


* Da najzad dodirnemo i neke globalne teme. Kamo to ide svet na izmaku 
20. veka? Dali ga čekaju mir i sreća u znaku novog svetskog poretka, koji 
po mnogima nastupa i koji je naizbežan? 

— Svi govore o "novom svjetskom poretku", u kojem će se tobože izraziti 
"kraj historije". No, planovi i pothvati uspostavljanja novog i vječnog svjetskog 
poretka smjenjuju se već više od 2300 godina! Od Aleksandra Velikog do Adol- 
fa Hitlera. Od Pax Romane do Pax Americane. Zar Sveta alijansa nije 1815. 
godine bila uspostavila poredak, koji je proglasila hiljadugodišnjim, zar i Ber- 
linski kongres 1878. godine nije uspostavljao neki novi poredak, zar to nije 
pokušano i u Versaillesu 1919. i na Jalti 1945. godine? 

Ovaj put se možda radi o dovršavanju procesa mondalizacije kapitala, u 
kojem će svijet konačno biti uređen po kriterijima formalne političke ravno- 
pravnosti 400-500 država-nacija i državica-nacija ( toliko će ih po svoj prilici 
biti već početkom idućeg stoljeća ili negdje 2025. godine), uz priznatu domi- 
naciju desetak najvećih (stalne članice Vijeća sigurnosti), a da to neće biti pre- 
preka kapitalu razvijenog trougla "centra" (SAD s Kanadom, zapadna Evropa 
s premoći Njemačke i Japan s ekonomski satelitskim Pacifikom) da se slobod- 
no oplođuje. Naprotiv! On će lako, mnogo lakše nego dosad izlaziti na kraj s 
granicama tolikog broja država i državica, ne obazirući se baš mnogo ni na 
njihove suverenitete, zastave i himne, pa ni na razne njihove teatralne pred- 
sjednike koji podsjećaju na plemenske poglavice! 


* Za SAD svi tvrde da je sada jedina svetska sila. Rusija je na kolenima, 
Nemačka svojom težinom pritišće Evropu. Je li kraj dijalektici odnosa 
velikih sila i da li zaista na sceni ostaje samo jedna? 

— Upravo u trenutku kada su SAD postale odnosno ostale jedina nadsila, 
postaje očigledno da se neki Pax Americana baš i ne može uspostaviti. Ame- 
rička privreda relativno posustaje u odnosu na privrede Japana i Pacifika i Ev- 
rope, a nikle su ili se, bez obzira na metode, ubrzano razvijaju i nove indus- 
trijske zemlje koje imaju velike teritorije i brojno stanovništvo (Brazil, Kina, 
Indija, Indonezija), razvijat će svoja relativno samodovoljna tržišta, pa već 
zbog toga neće baš biti u ulozi divova na glinenim nogama. Osim toga, izvje- 
stan je i ekonomski hladni rat, umjesto donedavno vođenog vojno-političkog 
rata, koji je završio pobjedom SAD i njihovih zapadnih saveznika. 

Premda je američka vojska još uvijek razmještena i u dvadesetak drugih 
zemalja i premda američki ratni brodovi i ratni avioni krstare i lete po čitavom 
globusu, već se sada američka administracija ustručava poslati i desetak ame- 
ričkih momaka da ginu u nekom ratu u nekom kraju svijeta koji tzv. prosječni 
Amerikanac ipak drži urođeničkim i plemenskim, pa ma koliko se inače zakli- 
njao u ljudske slobode i prava. 

Njemačka će nastojati da za sebe što više osigura tržište na istoku, od Jad- 
rana do Tihog oceana, pogotovo dok je američki i japanski kapital još daleko 
od tih područja, a Velika Britanija, Francuska i Italija prisiljene su da u tom 
smislu proviruju iza širokih njemačkih ramena! 

Rusija se u ovom trenutku svojski trudi da do kraja dezintegrira i svoje 
potencijale i svoja prostranstva, pa će možda i zadugo biti jedini div na gline- 
nim nogama. 

U svijetu će izbijati brojni etnički i vjerski ratovi i to će razotkriti svu ilu- 
ziju o Pax Americana, ali otvoriti i nove procese dekoncentracije svjetske moći. 


* U svetu se gotovo posvuda ispoveda vera jedino u tržišnu privredu i par- 
lamentarnu demokraciju. Po mnogima, komunizam i socijalizam defini- 
tivno su mrtvi, dok socijaldemokratska politika ipak ima neku perspek- 
tivu, A i marksizam je odbačen kao misao o stvaranju budućeg boljeg 
društva kroz rušenje postojećeg. Vi ste i dalje marksista, zar ne? Recite 
nam, da li čovečanstvu predstoji jedino "usavršavanje" postojećeg po- 
retka Zapada? 
- Zmog naglog sa socijalizma koji je svoju inspiraciju crpio iz ruskog 
ne rar je egnravn hig i jest tamo gdie se ioš nekako odr- 

žava socijalizam nerazvijenosti, odnosno socijalizam prve, sirove industrija- 
lizacije znatnog broja seljačkih zemalja Evrope, Azije, Afrike i Latinske Ame- 
rike, sada se javno mišljenje čitavog čovječanstva (ako ono uopće i postoji, ako 
se ne radi samo o tvorcima i pronositeljima svijesti iz metropola kapitala i mo- 
ći) do besvijesti bombardira porukama da je socijalizam uopće, i kao ideja i 
kao pokret i kao poredak, mrtav, da - nakon što su iskusili socijalističke režime 
- ljudi i narodi neće više ni da čuju za kakvu komunističku misao, ideju, zah- 
tjev, da čovječanstvu in futurum i in perpetuum preostaje jedino kapitalizam, 
čije su krajnje tekovine, eto, slobodno tržište i parlamentarna i višestranačka 
demokracija. 

Taj mit vječnog kapitalizma, koji je u ovom trenutku raširen više nego 
ikad, neće se dugo održati. To tvrdim, a da ovdje ne mogu, zbog prostora, ula- 
ziti ma 1 u najopćenitiju moguću argumentaciju zašto tako mislim. Spomenuo 
bih samo nešto, možda i najvažnije: ekološke granice profitne ekonomije, i to 
u globalnim razmjerima. Uostalom, ljudi se ni ubuduće neće miriti s kapitaliz- 
mom kao tobože najboljim mogućim društvom. Devedeset posto ljudi nisu ni 
danas niti će u budućnosti biti kapitalisti, odnosno, nisu i neće biti vlasnici 
kapitala, već žive i živjet će samo od svog rada. 

Marksizam ostaje misao koja je nadmoćna analizi epohe, pa ma koliko da 
su mu udarac nanijele vulgarizacije za "potrebe" prakse socijalizma onakvog 
kakav je upravo doživio slom. 

Gotovo čitavo čovječanstvo danas stremi da postane Zapad. Stremilo je 
tome i ranije. No, stvar je u tome kamo će sam Zapad i što sa sobom i od sebe 
učiniti? 

Što se tiče perspektive socijaldemokracije, čudi me da ne samo neupućeni 
ljudi nego i razni poznavaoci prilika ne vide da s krajem komunizma, onakvog 
kakav se iskazivao u organizacionom i ideološkom smislu, nastupa i kraj so- 
cijaldemokracije. Komunizam na Istoku i socijaldemokracija na Zapadu bili 
su u neku ruku srasli sijamski blizanci. Ako je jedan doista umro, onda ni dru- 
gi ne može ostati na životu. 

U državama koje su se, evo, osuverenile na prostorima bivše Jugoslavije, 
niklo je već tridesetak socijaldemokratskih stranaka, zapravo strančica, u ko- 
Jima se našao i jedan broj bivših komunista ali i antikomunista. A ni jedna 
neće, čini mi se, moći računati na neku iole značajniju ulogu na ovdašnjim 

političkim pozornicama, a kamoli da uskoro, pa i bilo kada, dođe na vlast (vla- 
dajuće stranke u Srbiji i Crnoj Gori prestale su biti komunističke, a da nisu 
postale i socijaldemokratske, već su više populističke, dok se u Makedoniji 
komunistička stranka preimenovala u socijaldemokratsku uniju, a na vlasti je 
unutar jedne heterogene koalicije). Papagajskim izvikivanjem socijaldemo- 
kratskih fraza, a u situaciji kada socijaldemokracija i na Zapadu slabi, gubi 
pristaše i pozicije, a sve više i silazi s vlasti, ne može dovesti nikamo osim do 
statiranja na marginama. 

Doista bi trebalo poraditi na programima i organizacijama jedne nove lje- 
vice koja bi izvela pouke kako iz historijskog kraha "istočnog" komunizma ta- 
ko i iz isto takvog, mada ne i toliko spektakularnog, kraha "zapadnog" socijal- 
demokratizma. 

U svijetu će bez sumnje nastati i jačati neke nove snage sa emancipator- 
skim težnjama u osnovi preuzetim od socijalizma i komunizma 19. i 20. sto- 
ljeća, ali u proizvodnim i kulturnim uvjetima 21. stoljeća. Utoliko su i perspek- 
tive takve jedne nove ljevice velike, iako ne baš na neke kratke staze, a pogo- 
tovo na evropskom istoku, koji se sada vraća na "poluperiferiju kapitalizma", 
u kojoj će inače poduže ostati. 


Razgovarao: Slobodan Stanić 

SVI IMAJU SVOJE SUDBONOSNE 
RIJEKE DJELNICE 


NOVI LIST, Rijeka, 24. srpanj 1993. godine 


Stipe Šuvar je unatoč svim mijenama, koje su u ovih nekoliko godina što su kao 
stoljeća protutnjala pored nas, ostao dosljedan sam sebi, svojim političkim opre- 
djeljenjima 1 naravno, ironiji. Iz neposrednog razgovora u vrtu jedne skromne 
restauracije u Zagrebu izostavili smo, zbog ograničenog prostora u našem listu, 
neke sadržaje koji su se odnosili na zbivanja u prošlosti, dajući prednost sugo- 
vornikovim pogledima na aktualna goruća pitanja. Dvosatni razgovor inicirale 
su bukvalno dvije riječi - banalizacija svijeta. Tako o aktualnim procesima misli 
čovjek koji je ne jednom svojim stavovima provocirao svoje suvremenike, pa će 
to vjerojatno postići i ovim, izgovorenim nakon namjerne i poduže šutnje u hr- 
vatskom medijskom prostoru. 

— Banalizacija svijeta znači da će broj država porasti sa sadašnjih 183, ko- 
liko ih Ujedinjeni narodi u ovom trenutku imaju, na 500. Gotovo će svako ljud- 
sko pleme steći svoju državu, a onda neće znati što će s njome, jedino što će 
svi imati svoju zastavu i himnu, svog predsjednika ili monarha, počasnu gar- 
du, predsjedničke dvore i predsjednikov avion... 


* Neki tvrde da bi se zbivanja na Balkanu mogla gledati i kao vrhunac i 
kraj nacionalnih država? 

— Čini se da taj proces "etatizacije" ili "nacionalizacije" svijeta na Balkanu 
1s Balkanom tek počinje. Balkan je imao najnesretniju povijest u Evropi. Stal- 

no je bio pod invazijama i tu se od Srednjeg vijeka naovamo nije razvio neki 
veći, u ovom slučaju slavenski, narod od kojeg bi najzad nastala i homogena 
nacija kao što je to bilo na tlu Italije ili Njemačke. U 16. stoljeću na prostoru 
današnje Njemačke bilo je 400 država ili državica. Tamo je proces išao ka inte- 
graciji u veliku naciju, ovdje tog procesa nije bilo, te su se u 19. stoljeću zatekli 
mali, a ispremiješani narodi, kojima su se Marx i Engels rugali da su "divlji 
narodići“i tvrdili da nemaju historijske perspektive, te da će ih progutati veliki 
kulturni narodi Evrope. Izgleda da ti mali narodi tek danas, krajem 20. sto- 
ljeća, svode svoje međusobne račune i umjesto da se povezuju, zatvaraju se u 
ljušture nacionalnih država koje će se jedno duže vrijeme iscrpljivati u među- 
sobnim neprijateljstvima 1 kinjenjima, zatvarati u svoje granice prije svega 
jedna od druge, a ne i u odnosu na "velike" u svijetu. Njihova 1848. godina 
ostavila ih je u dometima već tada historijski preživjelih imperija, a onda nije, 
eto, uspjela ni njihova asocijacija koja je stvarana polovinom 20. stoljeća pod 
stijegom socijalizma i komunizma, kao što je to bila avnojska Jugoslavija. 

Mi koji smo bili ili ostali marksisti i vjerovali u brži i temeljiti socijalistički 
preobražaj svijeta mislili smo da problem konstituiranja malih nacija u sa- 
možive države zaobilazimo putem nekakve integracije na osnovama interna- 
cionalizma i ravnopravnosti, pa smo to u slučaju šest malih i veoma srodnih 
naroda od Triglava do Vardara zvali bratstvom i jedinstvom. Očito, socija- 
lizam je došao prebrzo i nenadano na ove prostore, donesen nekim vjetrovima 
iz ruskih stepa, a onda se morao brzo i povući, jer je izgleda bio nakalemljen 
na mnogo toga što su stoljeća ranije taložila, pa to nikakva revolucija sa soci- 
jalističkim povicima nije mogla preko noći reciklirati. Utoliko se u ovom dijelu 
Evrope tek danas dovršava "emancipacija" malih naroda u vlastite trofejne 
države-nacije. I onda će se ta epidemija širiti i do najudaljenijih kutaka glo- 
busa. Samo na prostranstvima nekadašnjeg Sovjetskog Saveza moglo bi na- 
stati 50-tak novih nacionalnih državica. A koliko li će tek novih država i drža- 
vica, i to u vjerskim 1 etničkim ratovima, nastati diljem azijskog i afričkog kon- 
tinenta kada se počnu raspadati tamošnje države koje najčešće nisu zasnovane 
na etničkim načelima! Možda će taj proces najzad zahvatiti i Zapadnu Evropu 
jer i u njoj ima dosta naroda koje je kapitalizam prigušio. A postoje prognoze 
da će i u Sjevernoj Americi nastati najmanje devet nacija koje će onda tražiti 
svoje države. 

* Koliko je socijalističko: "nije vrijeme za", pridonijelo slomu i teškoj os- 
veti nacionalizma? 

— Pali smo kao žrtve vlastite iluzije da se milenijski tokovi ljudske svijesti, 
konstelacija odnosa, kulture i vrednota mogu brzo napustiti i promijeniti. Mi- 
slili smo da preko noći odumire nacija, religija, država, kultura "starog" dru- 
štva u kojem je nasuprot odabranoj manjini vlastodržaca i duhovnih stvara- 
laca stajala amorfna masa, osuđena da takvom, od boga danom, i ostane. Libe- 
ralizam počiva na ideji nejednakosti, no liberali poručuju da se društvo svojim 
usavršavanjem ipak može kretati prema jednakim šansama u stjecanju bo- 
gatstva i postizanju tzv. uspjeha u životu. Za razliku od liberalizma, socija- 
lizam je startao mišlju-vodiljom da je moguće stvoriti novo idealno društvo 
socijalne jednakosti i nepotčinjenosti jednih ljudi drugima i u tom smislu bio 
je 1 jest nastavak još robovskih snova iz stare civilizacije, a i ranokršćanskih 
aspiracija da ugnjeteni i prezreni postignu blaženstvo. Nije uzalud slavni Ber- 
trand Rassel uspoređivao kršćanstvo i komunizam. Komunizam je zapravo 
novovjekovna "prepravka“ ili pak "devijacija" kršćanstva, ovisi kako tko na to 
gleda. Jer, kršćanstvo je samo jedna irealna vizija boljeg ljudskog društva. Nu- 
dim vam savršen život nakon smrti, ako ste ga proveli kao pravednik u dolini 
suza, a ako ne, peći ćete se u paklu na vječnom ognju i nikad se ispeći nećete. 
Komunizam je korekcija kršćanstva u smislu da savršen život tek treba doći ne 
tek iza smrti već u daljnjoj ili bližoj budućnosti. 


* Imate li političkih ambicija? 

— Možete mi vjerovati ili ne, ali moja je politička karijera zanemarljiva dok 
se stjecajem okolnosti nisam našao u Beogradu. A sada je to završeno. Osjećam 
se normalno, jedino sam nespokojan kao i svi normalni ljudi zbog svega ovog 
što nam se događa, zbog nesreće ljudi i bijede u koju smo došli. Nekih pose- 
bnih političkih ambicija nemam. Podržavam ljevicu kao takvu i svaki čin koji 
posvjedočuje lijevu poziciju, ali zasad neću ulaziti ni u jednu političku stranku 
jer smatram da ni jedna od postojećih lijevih stranaka, ili stranaka koje se za 
takve izdaju, nije još dovoljno profilirana u skladu s predvidivim razvojem 
događaja. Najviše sam razočaran samolikvidacijom partije kojoj sam tako du- 
go pripadao. Sadašnja Račanova partija spala je na tanke grane, a istodobno 

znam da se mnogo ljudi koji su čitav život pošteno mislili i radili još drži uz nju 
iz čiste nostalgije i što ne vidi ništa drugo. Samolikvidacija je izvršena tako 
neinteligentno da za to nema primjera u Istočnoj Evropi. Glavna je greška što 
se, osim donekle antifašizma, odrekla svog kontinuiteta. Kada se ljevici i s njom 
dogodilo to što se dogodilo trebalo je izvršiti i naglasiti jasan diskontinuitet s 
jednim, a kontinuitet s drugim stvarima. A ovdje je došlo do gotovo sveopćeg 
diskontinuiteta. 


* Od Dražena Budiše sam čula da ste mu nakon zatvora, indirektno, po- 
mogli oko zaposlenja. Vi ste očito nešto drugačije doživljavali tu "savr- 
šenu budućnost"? 

— Koliko sam mogao nastojao sam pomoći pojedincima i bez obzira na 
političke razlike i krivice. Nisam nikada bio pristaša političkih procesa, ali sam 
bio i jesam za otvorene političke konfrontacije. Svoje sam uvjerenje u tom smi- 
slu jasno iznio i 1972. godine kada sam javno poručivao da idejnu borbu ne 
može voditi javni tužitelj. 

Jednom je netko iznio podatak da u Jugoslaviji 1969. godine nije bilo poli- 
tičkih zatvorenika. Tada sam to uzeo kao ohrabrujuću činjenicu, prerano se 
tome i obradovao. Jer, ubrzo je došlo do zatvaranja i suđenja na tragu nastupa 
hrvatskog "maspoka" i kasnije albanske "iredente". Ukratko, da sam 1972. go- 
dine bio onaj tko je o tome mogao odlučivati, svakako se ne bih izjašnjavao za 
zatvaranja i suđenja za politička djela. 


* Znači li to da biste se izjasnili protiv svih i svakog takvog suđenja? 

— U svakom slučaju bila su nepotrebna i štetna suđenja za tzv. verbalne 
političke delikte, onda kao i sada. Jer, i u ovom vremenu Tudmanovog režima 
zbog verbalnog je delikta također osuđen nemali broj ljudi. Nedavno je, na 
primjer, jedna žestoka ljevičarka osuđena na tri mjeseca zatvora zbog nečega 
što je objavljeno u jednom lokalnom listu još u lipnju 1991. godine! Doduše, o 
presudi se još treba izjasniti drugostupanjski sud. 


* Što vam iskustvo govori o dosezima individualne akcije? 
— Možda uporni ljudi, fanatici, nešto baš po logici individualne akcije i 
postignu. Dođu na vrh i postanu svemoćni. Mogu biti i ludi, ali su na vrhu i 

moćni su. Pojedinac ne može mnogo. Da biste bili moćni morate stvarno za- 
sjesti na čelo aparata, policijskog, vojnog, partijskog, birokratskog, a pogotovo 
ako znate kako u njima (tim aparatima) stvarati atmosferu straha i posluš- 
nosti. Smjena vlasti do koje je došlo u proljeće 1990. godine također je bila 
obavljena po revolucionarnoj logici. Smijenjeno je, otpušteno s posla, postalo 
nepodobno najmanje dvije stotine hiljada ljudi u Hrvatskoj. Sadašnji vlasto- 
dršci, oni glavni i najvažniji bili su svojevremeno također prilježni članovi Par- 
tije, pa su, eto, uvidjeli da komunistički režim i praksa tobože ne donose ništa 
dobro narodu, kao etnosu, ne kao plebsu, pa su od dobrih komunista postali 
veliki nacionalisti. Budući da su kao komunisti manje ili više ilegalčili i kao 
nacionalisti su počeli ilegalčiti. Pa kako su komunisti imali svoju konferenciju, 
Petu zemaljsku u Dubravi (1940. godine), tako su i nacionalisti imali svoju u 
baraci Nogometnog kluba "Borac". Pa su "njima" skinuli, a sebi postavili spo- 
men-ploču. "Njima" su oduzeli zvanja počasnih građana Zagreba, a sami su 
postali počasni građani. Ukratko, kada se historijski moment stekne, onda 
svatko tko je neka vrsta ilegale, tko nalikuje na sektu prvih kršćana, tko je bli- 
zak životu i radu katakombe, taj ispliva na površinu i onda glavni u sekti pos- 
tane prvi i na vlasti i prisvoji gotovo svu moć. Doduše, veliku moć vam može 
dati i mehanizam građanske demokracije, kao predsjedniku SAD, na primjer. 
Kada bi se na toj dužnosti našao netko poremećen, mogao bi narediti atomski 
rati sve bi onda ovisilo o tome hoće li ga poslušati oni koji pritišću dugmad za 
lansiranje raketa. 


* Kako danas iz retrospektive gledate na svoju ulogu kada ste bili na čelu 
CK SKJ i uopće na jugoslavenskom vrhu od 1986. pa do ljeta 1990. godine? 

— Na partijsku tunkciju u Beogradu dospio sam nakon nekoliko glasanja 
o meni u ljeto 1986. godine. Zatim se stvorila velika napetost u trenutku kada 
je jednogodišnji mandat predsjednika Predsjedništva CK SK] trebao preuzeti 
jedan od dvojice njegovih članova iz Hrvatske, Račan ili ja. Iz vrha SKH na sve 
me se načine pokušavalo eliminirati u izboru za tu funkciju. I kada se u tome 
nije uspjelo, optužen sam da sam sklopio nekakav savez s Miloševićem koji je 
godinu dana ranije bio svrgnuo Ivana Stambolića kao glavnog čovjeka u Srbiji. 
Na tajnom glasanju u Predsjedništvu CK SK] ja sam dobio petnaest a Račan 
šest glasova... No, onda je u Srbiji i Crnoj Gori počela "antibirokratska revo- 

lucija“ija sam se, netom izabran za predsjednika Predsjedništva CK SKJ, tome 
suprotstavio. Uz sebe sam imao većinu članova Predsjedništva, taj put i čla- 
nove iz Slovenije i Hrvatske, premda se ta većina kasnije često ponašala opor- 
tunistički. Najenergičnije su uz mene stala dva Crnogorca, Vidoje Žarković i 
Marko Orlandić. Odigrao se miting u Novom Sadu i pale ostavke vojvođanskog 
rukovodstva. Tražio sam tada, na poznatoj 17. sjednici CK SKJ, glasanje o po- 
vjerenju svim članovima Predsjedništva uključujući i predsjednike republič- 
kih i pokrajinskih komiteta Saveza komunista. Htio sam da se glasa i o njima 
kao u neku ruku "nedodirljivima“, pa da onaj tko od njih ne dobije povjerenje 
podnese ostavku. Onda su na noge skočili osobito sami predsjednici, jer da se 
po Statutu o njima ne može glasati... Čim je to kao mogućnost otpalo, mi više 
gotovo ništa nismo mogli. Od nas preostalih članova Predsjedništva povje- 
renje nije izglasano samo Dušanu Čkrebiću (predstavniku SK Srbije), ali je to 
vodilo samo još jednom ekscesu koji će poslužiti kao povod za kampanju pro- 
tiv antisrpske koalicije“ i optužbama da sam joj ja na čelu, zbog čega je ubrzo 
krenula haranga u cilju mog smjenjivanja. Da je bilo glasanja o povjerenju i 
predsjednicima centralnih komiteta republika i pokrajina, uvjeren sam da ne 
bi prošao Slobodan Milošević, a ni Milan Kučan. Tada bi stanje u partiji možda 
krenulo nabolje, a to bi možda utjecalo i na smjer kretanja društva. Poslije su 
se događaji, koji su vodili u sve veću krizu, samo gomilali, iako je izgledalo da 
je 17. sjednica završila pobjedom politike iza koje sam i ja stajao. Priređena je 
repriza (novosadskog) mitinga u Titogradu, da bi se smijenilo crnogorsko ru- 
kovodstvo, a onda je uslijedila 20. sjednica CK SKJ. Postao sam neprijatelj broj 
jedan u zemlji, tražilo se moje smjenjivanje. Tada sam u istupu na Televiziji 
Zagreb rekao da na 20. sjednici treba reći bobu bob, a popu pop. 


* Mnogi su tada polagali nade u vas, baš zbog te izjave. Zašto niste rekli 
ono što ste obećali da ćete kazati? 

— Pa Predsjedništvo CK SKJ odbacilo je referat koji sam bio napisao. Od- 
nos snaga bio je takav da ja zapravo, osim podrške dijela "običnog" članstva 
Saveza komunista u nekim dijelovima zemlje i otprilike polovice članova CK 
SK] i njegova Predsjedništva, druge podrške nisam imao. A gotovo da nitko 
nije bio za to da se ide do kraja. Upozoravali su me đa radim na cijepanju i 


rasturanju SKJ. A stanje je doista bilo bremenito opasnostima zbog tadašnjeg 

velikog oduševljenja bar polovice članstva SK] i velike većine srpskog i crno- 
gorskog naroda za politiku Slobodana Miloševića. Uostalom, ulicama su se 
valjale milijunske mase i to ne samo diljem Srbije i Crne Gore, ma koliko god 
da su bile manipulirane. 

A zar o tadašnjem odnosu snaga ne govori i detalj sa same 20. sjednice na 
kojoj se, na zahtjev Saveza komunista Vojvodine i Srbije, raspravljalo o mom 
smjenjivanju? Glavni govornik iz Hrvatske Ivo Družić izjednačio me s Milo- 
ševićem, usporedio nas je s dvije lokomotive koje vuku u suprotnim pravcima! 
Na čiju sam podršku mogao računati? Neki ljudi iz Armije, koji su tada bili 
važni, smatrali su me nedoraslim, ali su i mnoge druge smatrali nedoraslim i 
nezrelim, da bi se ubrzo pokazalo kamo je sve ljude i narode u bivšoj Jugo- 
slaviji, dovela njihova zrelost. 


* Ipak ste imali veliku podršku ljudi. 

— Da, veliki broj ljudi je za vas, a velik broj ljudi, možda još i veći, protiv 
vas. U Zagrebu mogu ljudi izaći na ulice da vas podrže, a u Beogradu da vas 
linčuju, a to onda znači da se opredjeljuješ za raspad Jugoslavije koji u tim 
okolnostima ne može proći bez rata i krvoprolića. Ni tada, kao ni ranije, ni 
kasnije, nisam htio stati na liniju hrvatskog nacionalizma. Da sam to htio, tada 
sam mogao postati nacionalnim liderom. Pitao sam jednom Miloševića, što on 
zapravo hoće. Kao da se i ja ne bih mogao pobrinuti za to da se u Zagrebu na 
mitingu okupi ako ne milijun a ono osam stotina hiljada ljudi i da viču: "Stipe 
Hrvatu, Hrvatska je uz tebe“. A to bi značilo uvod u sve ono do čega je, na ža- 
lost, kasnije i došlo, 


* U času pobjede HDZ-a i Tuđmana na izborima vi ste predstavljali Hr- 
vatsku u tadašnjem Predsjedništvu Jugoslavije. Ostali ste još tri mjeseca 
član jugoslavenskog kolektivnog šefa države, a onda vas je Sabor razrije- 
šio i izabrao Mesića. Što možete reći o suradnji s Tuđmanom i da li ste 
očekivali smjenjivanje? 

— Tuđmanu sam na našem prvom susretu neposredno po njegovu usto- 
ličenju rekao da ću korektno prenositi njegove stavove odnosno stavove Pred- 
sjedništva Hrvatske na sjednicama Predsjedništva Jugoslavije, ali da ću izno- 
iti i svoje mišljenje. On je to uzeo na znanje. Ne znam je li od početka išao na 

moje smjenjivanje, ali nisam imao iluzija. Nisam očekivao rat i krv i mislio 
sam da strpljivim razgovorima možemo doći do redefinicije Jugoslavije. To me 
je motiviralo da ostanem i borim koliko mogu, jer ta avnojska Jugoslavija, iako 
je socijalizam u njoj propadao i možda i morao propasti, za mene je bila jedno 
izboreno historijsko rješenje... Eto, svi smo tu na okupu, možda i prisiljeni na 
to, ali s mogućnošću na koegzistiramo kao što ljudi u svijetu koegzistiraju. 
Sada smo se poklali i valjda nismo u povoljnijem položaju nego smo bili. 


* Hrvatska je nudila redefiniciju zajedničke države, konfederaciju. 

— Da, ali je izbijanje ratnih okršaja dobro došlo svima koji danas i samo 
spominjanje konfederacije smatraju najvećom nacionalnom izdajom i najve- 
ćim zločinom. 


* U posljednje se vrijeme govori kako svijet ponovo planira obnoviti ne- 
kakvu četvrtu Jugoslaviju. Je li moguće da bi nakon svega netko razuman 
o tome mogao razmišljati ili priča o tome govori samo o strahovima onih 
koji to govore? 

— Trebat će vremena da se dešifrira ponašanje tog takozvanog svijeta. I taj 
svijet je fikcija. To je nekoliko država i nekoliko političara. I tako, kao ansambl 
velikih koji odlučuju o svima drugima kroz prizme vlastitih u ovome podu- 
darnih, a u onome sukobljenih interesa, svijet je Jugoslaviju blagoslovio 1918. 
godine iako je još u ljeto te godine prevladavala koncepcija spašavanja i rede- 
finiranja Austro-Ugarske. Taj veliki svijet blagoslovio je Jugoslaviju i 1943. i 
1945. godine. I treći put nam je presudio, sada. A što se tiče mogućeg uskrs- 
nuća Jugoslavije s avnojevskim rješenjima i u istim granicama, moram reći da 
historijsko iskustvo upućuje na zaključak da se države koje se jednom raspa- 
dnu teško ponovo sastave. No, to ne znači da je isključeno da u bližoj ili daljnjoj 
budućnosti neće doći do nekog novog povezivanja ovdašnjih naroda u ova- 
kvim ili onakvim državnim asocijacijama. Uostalom, odnosi na prostorima 
bivše Jugoslavije krenut će nabolje ne samo kada prestane govor oružja, već i 
čim s političke scene odu ovdašnji glavni kauboji. Ni Milošević, ni Tuđman, ni 
Izetbegović neće, vjerujem, još zadugo ostati u ulozi samodržaca, a u ime svo- 
Jih nacija. 

* Vratimo se na početak priče. Kako će se stvari u svijetu dalje odvijati; 
da li je socijalizam konačno pokopan? I hoće li se i kakav novi svjetski 
poredak stvoriti? 

— Socijalizam kakav je bio na istoku Evrope i u nekim azijskim, latino- 
američkim i afričkim zemljama ipak je izvršio zadatak prvobitne industrija- 
lizacije seljačkih zemalja. Kakve, takve. Dalje nije mogao. Kapital kao suverena 
pokretačka sila epohe, bio je zasad jači, a svoje je učinila i politika zemalja u 
kojima je kapitalizam najrazvijeniji i najorganiziraniji. Budimo iskreni, Zapad 
je proizveo hladni rat da bi rušio SSSR. "Prva zemlja socijalizma" u napregnu- 
toj borbi da se nosi sa zemljama metropolama kapitala sama je bila podigla 
oko sebe ideološke, političke i vojne zidove, stvorila svoje "realsocijalističko 
carstvo“ u kojem je bila hegemon. Standard ljudi u njoj i u zemljama satelitima 
sve je više zaostajao, dok su ljudske slobode bile ograničene, sputavane i gu- 
šene. Sve se to srušilo kao kula od karata i kao da je zauvijek nestao socija- 
listički univerzum koji je bio inspiriran ruskim Oktobrom 1917. godine. Na 
poprištu je ostao jedino kineski socijalizam koji se, međutim, i sam otvara ka- 
pitalističkoj modernizaciji. Logika proizvodnih snaga, govoreći Marxovim ri- 
ječima, učinila je svoje. Socijalizam 20. stoljeća kako su ga zamišljali ruski bolj- 
ševici, htio je preskočiti određene etape razvoja. Sada je to historija vratila na 
popravni ispit. 

Da li će na zgarištu ranog, grubog, socijalizma prvobitne industrijalizacije 
uslijediti klasična kapitalistička restauracija, ili će ovdje opet biti retorta nečeg 
novog to je u ovom času teško reći. Ali forma povratka je država-nacija. A od 
nekoliko stotina država-nacija, koliko će ih najzad biti na globusu, bit će stvo- 
reno veliko svjetsko kazalište lutaka, s personificiranim silama kapitala koje 
vuku konce iza kulisa. Kapitalu iz najrazvijenijih dijelova svijeta SAD, Evrope 
i Japana, te male državice potrebne su kao igračke, on će tobože uvažavati nji- 
hov suverenitet, njihove zastave, i davat će poklone njihovim predsjednicima 
ili monarsima, ali će se suvereno i bezobzirno kretati po svijetu i uredovati po 
logici i metodama svjetskih policajaca. Najzad je izvršena mondalizacija ka- 
pitala. Ovladao je čitavim svijetom, možda i opet s izuzetkom Kine. Vjerojatno 
će stoga u svijetu ponovo krenuti borba za neki novi socijalizam koji se više 
neće oslanjati na manualnu radničku klasu, zatvorenu u svijetu grube indus- 
trije, a niti na milijarde siromašnih seljaka, već više na nove, kreativne, a sve 
brojnije socijalne slojeve. Nemojmo se inače zanositi mišlju da su liberalizam 

i demokracija u svijetu pobijedili. Prestankom hladnog rata i padom Berlin- 
skog zida, padaju maske i na Zapadu. Pogledajte Italiju. I na razvijenom će 
Zapadu biti velikih perturbacija, uz slom partitokracije. 


* Pred nama je problem krajina, zatim eho srpsko-hrvatske suradnje u 
BiH... Kod nas je još uvijek u pitanju i sam opstanak države. 

— Ma opstat će Hrvatska, samo kakva će biti, to je drugo pitanje. Na pro- 
storu bivše Jugoslavije provedena su ili će tek biti do kraja dovedena razna 
etnička čišćenja. Slovenci su problem "južnjaka“ riješili tako što su im dali dr- 
žavljanstvo, ali nakon toga ima i da budu Slovenci. Hrvati su svoje nacionalno 
pitanje "rješavali" time što su snagama svog nacionalizma dopustili da više- 
struko smanje udio Srba u stanovništvu Hrvatske. Srba je u popisima stano- 
vništva 1900. i 2010. godine, u tadašnjim kraljevinama Hrvatskoj i Slavoniji, 
odnosno banskoj Hrvatskoj, bilo 25 posto, a u Dalmaciji, tada od Raba do Boke 
Kotorske (koja je u to vrijeme bila u granicama Dalmacije) 17 posto. Kada bi 
se sada proveo stvaran popis stanovništva, Srba bi na području Hrvatske izvan 
UNPA zona bilo tri, možda četiri posto, nikako osam posto. Zato će Tuđman i 
njegovi izbjegavati da se ustanovi sadašnji stvarni broj Srba. Ne smiješ priznati 
činjenicu da si Hrvatsku gotovo očistio od Srba. Veliku to glavobolju Hrvatskoj 
nosi. A Srbi u krajinama kao hajduci su spremni da se bore i da do posljednjeg 
ratuju u ime konačnog rastanka s Hrvatima i Hrvatskom, te opsesivne ideje 
priključenja ili bar oslonca na maticu nacije. Izlaz je: ili će se u Srbiji racio- 
nalizirati politika pa će im kazati, draga braćo, ostanite u Hrvatskoj i imat ćete 
političku i teritorijalnu autonomiju koju vam sada garantiraju. Tada će jedino 
biti problema oko toga koliko je stvarno tih kotareva i dokle će se prostirati. 
Ako Srbi ne budu išli na to onda se nastavlja rat Hrvata i Srba, rat koji se ni 
izdaleka nije bio razbuktao, a odnio je toliko života i doveo do velikih stradanja 
ljudi kao i do nezapamćenih razaranja, da bi se požar prenio na BiH, prouzro- 
čivši kudikamo veće žrtve i strahote. To je dakle, hrvatsko čišćenje, a i srpsko 
čišćenje u krajinama. 

Srbi s onu stranu Drine čiste svoj prostor od Hrvata, Muslimana, Mađa- 
ra... samo za Albance nemaju rješenje. U Bosni se u ime tri naroda također, 1 
to nesmiljeno, provodi specifično etničko čišćenje i razgraničenje. A kako će 
to završiti u Makedoniji? Vjerojatno ni tamo neće ići bez autonomije Albanaca. 
I sad, što je tko dobio? Hrvati će nestati tamo gdje su stoljećima i milenijima 

bili prisutni. Nestat će iz Vojvodine, te Srijema koji je u sastavu Srbije. Zatim, 
oni neće hrliti ni u krajine sa srpskom političkom i teritorijalnom nadmoći, 
ostaju i bez 80 posto teritorije BiH po kojoj su bili rasuti. Potpuno će nestati u 
Boki gdje su puno značili kroz historiju sve do najnovijeg vremena. Hrvati će 
imati srpsku državu u BiH, bila ona federacija ili konfederacija i srpsku auto- 
nomiju u Hrvatskoj raspoređenu duž Kupe i Une, a možda i Save i Dunava... 


* Perspektiva ne zvuči blistavo. Hoće li u Hrvatskoj, u takvom okruženju, 
uopće biti moguć normalan život? 

— Izlaz je samo i opet u civilizacijskom zajedničkom životu i toleranciji, da 
vjera i nacija toliko ne znače. No, nismo završili priči o etničkom čišćenju. Što 
Srbi postižu? Oni su bili najraspršeniji narod na prostoru bivše Jugoslavije i 
možemo ih grditi da su sve započeli, ali oni sada nestaju u Sloveniji, u Hrvat- 
skoj se s njima događa što se događa, u BiH će se povući u svoje siromašne 
planinske predjele, imaju samo Banjaluku, Trebinje, Bijeljinu od gradova, Sr- 
be na Kosovo neće uspjeti vratiti, u Makedoniji se bune da su nepriznata ma- 
njina... Vojvodina je dosta srbizirana, to je točno, ali Crna Gora se više ne da 
srbizirati, Albancima će morati vratiti autonomiju, a Muslimanima na San- 
džaku također. Ne, neće konačno biti na konju Srbi ni s jedne ni s druge strane 
Drine, štoviše, najveći narod mogao bi platiti najveću cijenu time što je do- 
pustio da ga vode snage nacionalističke mitomanije. Muslimana je 20 posto 
ostalo s onu stranu Drine, a u BiH će im ostaviti 20 do 30 posto teritorija. 

Dobitnika nema, a historija će činiti svoje, pa ako granice u Evropi budu 
značile manje, manje će značiti i ovdje. Život će polako zalječivati i ove rane 
mada su one dublje od onih iz Drugog svjetskog rata. Šok je veći, ono je bilo u 
sklopu sudara svjetova, a ovo je lokalno klanje koje u biti i jest etničko i vjersko 
koliko god se svi upinjali dokazati da nije. 


* Kolika je cijena kninske kave? 

— Najstrašnije bi bilo ako bi buknuo novi rat Srba i Hrvata. Tu pobjednika 
ne može biti, a moglo bi biti proliveno strahovito mnogo krvi. Hrvatske vođe 
izjavljuju kako će piti kavu u Kninu, mogu oni to, ali uz koju cijenu. Ako se radi 
O herojstvu, ne stoji da su jedni kukavice, a drugi heroji, ako se radi o pljački, 
nisu ni pljačkaši samo na jednoj strani, ako se radi o zločinima, za zločine su 

sposobni pripadnici i jednog i drugog naroda. Ne može nas Tuđman tako lako 
uvjeriti da je civilizacijski jaz na Drini. Jer, za nepopravljive nacionaliste na 
slovenskoj strani taj je jaz na Kupi, a za srpske na Uni i Kupi. Svi imaju svoje 
rijeke sudbonosne djelnice. Prema tome, taj bi rat donio strahovitu nesreću i 
ne bi se mogao završiti bez intervencije iz svijeta. Mogli bi nas, doduše, pustiti 
da se koljemo do besvijesti, ali to je ipak osjetljivo tlo Evrope i svi putovi vode 
kroz Balkan. 


* Ne čini li vam se da je netransparentnost karakteristika hrvatskih poli- 
tika? 

— Hrvati su narodi koji sebi, doduše, ne pripisuju svojstva nebeskog na- 
roda već se rugaju Srbima da oni sebe smatraju takvim narodom. Ali Hrvati 
su narod, premda izdržljiv i istrajan, koji je u političkom smislu ipak dosta 
smušen. Uostalom, nije li jedan od najvećih Hrvata u političkom smislu, Stje- 
pan Radić, držao govor svom narodu: ne budite guske u magli. 


* Kakva je perspektiva ljevice u Hrvatskoj danas? 

— Najmanje 25 posto biračkog tijela ostalo je lijevo orijentirano bilo u kon- 
zervativnom smislu, bilo da pokušava promišljati nove odnose. HDZ ima po- 
dršku najviše trećine glasačkog tijela i sada je stvar u onim ostalima, zaplaše- 
nim, razočaranim, razbijenim. .. no, ta će faza proći. Stvaran je problem Hr- 
vatske hoće li imati političku alternativu HDZ-u. Sadašnja opozicija to nije. 
Ona samo poručuje, mi bismo bili dosljedniji i finiji HDZ. Ne bismo se tako 
razbojnički bogatili kao Hercegovci u HDZ-u. Obrazovaniji smo, poručuju li- 
berali, urbaniji smo od vas, mi bismo bili kapitalisti i naš kapitalizam ne bi bio 
seljačko-pljačkaškog tipa kao vaš. Ali to nije stvarna alternativa. Mnogo toga 
Ovisi 1 0 svijetu, o epohalnim tendencijama, plus razočaravajuća svijest na- 
roda. Narod se brzo zanio himnom i zastavom, a onda je došlo do rata i ratova, 
no gotovo da se jednakom brzinom i trijezni. Što je ljevica u Hrvatskoj? Ovdje 
bi svi uzeli socijaldemokratsko ime, a socijaldemokracija se na Zapadu brine 
kako se održati. Ona razumije da mora tragati za novim promišljanjem svijeta 
i svojih zemalja i iz toga se mora rađati novo, pa valjda će to doprijeti i do nas. 


Razgovarala: Jagoda Vukušić 

HRVATSKOJ PRIJETI OPASNOST 
DA BUDE BANANA REPUBLIKA 
U EUROPI 


NOVI LIST, Rijeka, 7. kolovoz 1994. godine 


* Ovih ste dana u osječkom "Bumerangu" veoma kritički govorili o hrvat- 
skoj ljevici i zbivanjima u njoj. Ljevica posvuda okolo kao da jača, a u 
Hrvatskoj? 

— Ni u jednoj “postsocijalističkoj“ zemlji ljevica nije samu sebe uspjela to- 
liko destruirati, pa i zanijekati kao u Hrvatskoj. Ono što je "uspjelo" SDP-u, koji 
je na izborima 1990. godine još nosio dvojni naziv SKH-SDP, teško da će biti 
ponovljeno kod neke stranke ljevice bilo gdje. U dvije godine izgubio je od sva- 
kih svojih ranijih šest birača po pet! 

Ljevica u Hrvatskoj, sada konstituirana u tri male političke stranke, još 
nema pravog programa. Ma kako posvađani, lideri lijevih ili i lijevih" stra- 
naka polažu pravo na to da su jedino oni i te njihove stranke na tragu evropske 
socijaldemokracije. No, programi u koje se zaklinju baš i nemaju neke veze s 
onim idejama i programima s kojima je u ovom trenutku zaokupljena kako 
"stara socijaldemokracija na Zapadu, tako i "obnovljena" ili "nova" socijal- 
demokracija na Istoku. 

Osim toga, kao da zaboravljaju da sva ljevica u Evropi, a pogotovo drugdje 
u svijetu, nije niti će biti socijaldemokratska, pa i da možda istječe i vrijeme 
"klasične  socijaldemokracije, kao što je isteklo i vrijeme "klasičnog" komu- 

nizma. Kapitalizam, kojem su pečat u praktičnoj politici davali Ronald Regan 
i Margaret Thatcher, srušio je sam od sebe onemoćali socijalizam, kakav je 
pokušao "spašavati" Gorbačov, ali to ne znači da upravo nakon svega što se 
zbilo i sam kapitalizam neće zapasti u nova velika iskušenja. A naša "domaća" 
pamet kao da još i ne seže do pomisli da usprkos ozbiljnim simptomima u 
svijetu, kapitalizam nije nikakav sretni “kraj povijesti". 

Smiješno je kada neki ljudi iz same ljevice denunciraju nekakvu ekstrem- 
nu ljevicu u Hrvatskoj, kao da ona postoji! Jer, ni jedna lijeva stranka, pa ni 
"idejna“ struja danas u Hrvatskoj ne zagovara metode ponašanja izvanparla- 
mentarne demokracije. 

U Hrvatskoj, dakle, ljevica samu sebe onemogućava više nego što joj pro- 
stor sužava prikriveno represivni sadašnji režim vlasti i vladanja. 


* Sada ste odgovorni urednik "Hrvatske ljevice", a bili ste u posljednje 
vrijeme prisutni i na stranicama nekih novina. Pa ipak, kao da šira jav- 
nost i ne zna što je s vama, što radite, jeste li politički aktivni, imate li 
ponovo političkih ambicija? 

— Redovni sam profesor na zagrebačkom Filozofskom fakultetu. Mnogo 
sam u proteklih nekoliko godina napisao, ali nisam i objavio. Izašao sam iz 
SKH-SDP u jesen 1990. godine i nisam ni u jednoj političkoj stranci. Pokre- 
tanje i uređivanje "Hrvatske ljevice" zasad smatram dovoljnim angažmanom. 

Ako ponešto i kažem za novine u Hrvatskoj, to ne mora biti i pred očima 
šire javnosti. Jer, većina ljudi čita samo jednu ili pak ni jednu novinu. A na 
Hrvatskoj televiziji nisam se pak u ove četiri godine ni jednom pojavio. Do- 
duše, pred tri mjeseca zvali su me u emisiju "Latinica" i onda taj intervju bun- 
kerirali. 


* Kao sociolog, recite, postoji li hrvatsko društvo? Neki tvrde da postoji 
država, ali da društvo još nemamo, jer su za njega bitni društvena strati- 
fikacija, slojevi, interesne grupe sa svojim posebnim ciljevima, a to je kod 
nas tek u povojima. 

— U ovom vremenu rušenja i posljednjih ostataka ranijeg socijalističkog 
sistema i povratka na sirovi kapitalizam radništvo je deklasirano, postalo je 
razbijena i amorfna masa, posve neorganizirana. Kapitalistička klasa tek se 
formira, i to na divlji način. "Stari" srednji slojevi veoma su osiromašili, a "no- 

vih" još nema. U Hrvatskoj su u tom pogledu na djelu društveni procesi više- 
manje slični onima u svim tzv. postsocijalističkim zemljama, s tim što su više 
nego drugdje praćeni još i pljačkama i špekulacijama u poluratnim i po sigur- 
nost i imovinu posebno opasnim prilikama. 


* Radnici su postali djelatnici, tu i tamo izbijaju štrajkovi, pretvorba mno- 
ge ostavlja bez posla, pa ipak nema šireg socijalnog bunta. Što se to do- 
godilo i događa s radništvom u Hrvatskoj? 

— Hrvatska je 1989. godine imala više od 1.600.000 zaposlenih u društve- 
nom i oko 70.000 u privatnom sektoru, a sada u podržavljenoj privredi, koja 
se nemilosrdno obezvređuje i razvlači u postupcima tzv. privatizacije, te u jav- 
nim (zapravo također državnim) poduzećima i službama, uključujući i vojsku 
i policiju, radi nešto više od milijun ljudi, a u privatnim firmama 200.000. Rad- 
ništvo, onakvo kakvo je bilo, sa "zurovskom" organizacijom i do paroksizma 
razrađenim samoupravnim "mehanizmima", jednostavno je izbačeno iz svih 
svojih ranijih uporišta, a i oblika svijesti, socijalna, radna i zdravstvena prava 
nemilosrdno su srezana, a većina živi i u strahu od gubitka radnog mjesta. 
Mnoge se ljude još uvijek izbacuje na ulicu. 

Kada bi konačno nastupio mir, smanjio bi se i broj pripadnika Hrvatske 
vojske, a i policije, što bi socijalnu situaciju, uz velik broj razočaranih bivših 
ratnika, invalida, prognanika, koji se nemaju gdje vratiti ili više na to i ne po- 
mišljaju, dodatno zaoštrilo. 

No, zasad su ideologija i propaganda nacionalne homogenizacije, a za te- 
ritorijalnu cjelovitost jače od svakog socijalnog nezadovoljstva. 

Možda je radništvo u ranijem sistemu bilo fikcija, mada je industrijaliza- 
cija u uvjetima siromaštva, a pod socijalističkim parolama, u Hrvatskoj bila 
stvorila milijun radnih mjesta. Sada je ta industrija prepuštena propadanju. A 
od nove, "moderne" ekonomije, koja ne bi počivala na "teškim" i "prljavim" 
industrijama Hrvatska je još vrlo daleko, ako ikada do nje i dođe. Radništvu 
se ranije tepalo, premda je ostalo deprivilegirano, a sada ga se uopće i ne vidi i 
ne priznaje. A ono takvo stanje svoje posvemašnje degradacije svejedno pod- 
nosi. 


* Kako ocjenjujete dosadašnje djelovanje sindikata u zastupanju interesa 
radništva? 

— Sindikati sad malo znače u borbi većine za radna i socijalna prava, za 
dostojanstvo rada i iole pristojnu nadnicu ili plaću. 

Povjerenici u poduzećima i ustanovama izloženi su velikim pritiscima 
menadžmenta koji sluša vlast, a više-manje prepušteni sebi. Šest sindikalnih 
centrala više se pak međusobno svađa nego što se spore s poslodavcima, uklju- 
čujući i državu kao glavnog poslodavca. Ponekad se učini neka akcija i uspješ- 
nom, kao npr. akcija Sindikata srednjih škola, ali se sve opet stiša. I pored sve- 
ga, sindikalna birokracija pokazuje i crte bezrazložne samouvjerenosti, pa čak 
i bahatosti, glumeći pri tome nezavisnost od političkih stranaka, ali i od vlas- 
todržaca. 


* Što možete reći o hrvatskoj desnici? Kolika je njezina snaga i kakvi su 
njezini izgledi? 

— Sva desnica u Hrvatskoj izvan samog HDZ-a nije zasad neka respek- 
tabilna snaga, raspršena je na desetak strančica, koje se povezuju u blok ili 
svađaju, kao i stranke na ljevici, a sve se uglavnom zaklinju u državnotvorno 
pravaštvo i nauk Ante Starčevića. 

Gro desnice je u HDZ-u i nije isključeno da HDZ u svom daljnjem rasta- 
kanju ne osjeti potrebu i da se nađe zajedno s tom raspršenom desnicom, koja 
je od njega tek formalno desnija. 


* Pokrenuli ste i uređujete "Hrvatsku ljevicu", kao izvanstranački list za 
demokraciju i socijalnu pravdu. U posljednjem broju poslali ste, među- 
tim, čitaocima poruku iz koje se naslućuje da će list možda i prestati izla- 
ziti. Što se, dakle, s listom događa? 

— Nakon sedam brojeva "Hrvatske ljevice“ bili smo prisiljeni uzeti ljetni 
dvomjesečni predah jer nam je ponestalo ono nešto novca što smo ga bili pri- 
kupili iz privatnih džepova. List u ovo kratko vrijeme od kada se pojavio i nije 
mogao dostići tiražu koja bi bila dovoljna da se pokriju troškovi tiskanja (a svi 
su ostali troškovi u odnosu na to zanemarivi). Sponzori se ne javljaju valjda 
zbog naziva lista. 

Nismo imali novaca ni za najskromniju reklamu da bi i najšira javnost 
saznala za list i za sadržaj svakog njegovog novog broja. 

Svejedno, vrlo sam zadovoljan što "Hrvatsku ljevicu" već redovno čita dva- 

desetak tisuća ljudi. Tiraža lista približila se onoj od koje bi se mogla sama 
izdržavati. U rujnu list nastavlja izlaženje, pri čemu se u prikupljanju sredstava 
koja nam nedostaju uzdamo u nove pretplate i dobrovoljne priloge naših či- 
talaca. 


* Mnogo se danas piše i govori i o zločinima, zatvaranjima i stradanjima 
ljudi pod vlašću komunista i u bivšem režimu. Da li ste se, i u svojstvu 
sociologa, interesirali za temu zločina, žrtvi i kazni i ranije i danas? 

— Statistika žrtava i zločina na žalost se i u ranijem vremenu često preu- 
veličavala, a sada se to čini još mnogo više. Nacionalistički pokreti, poraženi u 
Drugom svjetskom ratu od strane zajedničkog i jedinstvenog antifašističkog 
pokreta svih ovdašnjih naroda, u stvari su nakon pola stoljeća uskrsli da dovr- 
še svoje djelo i da, kao sadašnji pobjednici, provedu svoj revanš nad ranijim 
pobjednikom. Pa sada iznose svoju statistiku, o kojoj su kroz pola stoljeća ov- 
dje morali šutjeti, a pokušavali su je plasirati po svijetu. 

Pišući jednu studiju pokušao sam i sam doći do što pouzdanijih podataka. 
Radovi Žerjavića i Kočovića o žrtvama u Drugom svjetskom ratu čine mi se u 
tom smislu pouzdanijim od drugih. 


* Politički zatvorenici, koji su se sve od 1918. godine pa do 1990. borili za 
"hrvatsku stvar" sada su dobili pravo na dvostruki staž i mirovine. Ako 
nemaju dokaza da su to bili, dovoljna je potvrda njihovog društva da ste- 
knu pogodnosti. Bili ste, koliko znamo, u vrijeme svog kratkog mandata 
u Predsjedništvu SFRJ, 1989-1990. godine, i predsjednik njegove Komi- 
sije za pomilovanja. Da li su zatvori u Jugoslaviji i tada bili puni politič- 
kih zatvorenika? 

— Nema sumnje da je bilo dosta ljudi koji su, posebno 1945. i 1946. godine, 
te u godinama sukoba s Informbiroom, svirepo kažnjavani i zatvarani zbog 
političkih uvjerenja, izjava 1 ilegalnih organiziranja, a ne zbog toga što su nešto 
doista i učinili protiv drugih ljudi i imovine, ili poticali rasnu, vjersku i nacio- 
nalnu mržnju. Teško je, međutim, rekonstruirati podatke o tim političkim gri- 
jesima, koji su u ranijem vremenu bili inkriminirani. Utoliko su nepouzdane i 
sadašnje statistike o bivšim političkim zatvorenicima i stradalnicima. Jer, po- 
sve je evidentno da se danas među njih "švercaju“ i oni koji se žele prikazati 

žrtvama bivšeg režima“ a to doista nisu bili, ili su pak u zatvor išli zbog krađa 
i pronevjera. A nije malo ni onih koji su ranije proganjali druge u ime soci- 
jalizma, bratstva i jedinstva i jugoslavenstva, a danas to isto čine samo u ime 
nacije i vjere! 

U vrijeme kada sam predsjedavao Komisijom za pomilovanja tadašnjeg 
Predsjedništva SFRJ, negdje u proljeće 1990. godine, nije više bio ni jedan poli- 
tički zatvorenik u Sloveniji, Hrvatskoj, Bosni i Hercegovini, Crnoj Gori i Make- 
doniji, ako se izuzmu Albanci koji su bili na Kosovu osuđeni na zatvor, a onda 
kaznu izdržavali i u zatvorima u tim drugim tadašnjim republikama. U zatvo- 
rima u čitavoj Jugoslaviji bilo je desetak osoba osudenih za špijunažu za druge 
zemlje, od SAD 1 SSSR-a do, recimo, Bugarske. A u Srbiji je dvadesetogodišnje 
kazne izdržavalo i četiri-pet osoba, čija su četnička zlodjela otkrivena s velikim 
zakašnjenjem! 

Za tzv. verbalne delikte, a koliko je meni poznato, nitko i nije suden 1989. 
i 1990. godine. 


* Neki čelnici vlasti tvrde da bez obzira na ratne okolnosti u Hrvatskoj 
sada nema ni političkih zatvorenika, ni političkih procesa, te da se ni- 
kome ne sudi zbog političkih uvjerenja. Možemo li, dakle, u tom smislu 
biti spokojni? 

— Kada bi, recimo, preko noći sa scene sišao sadašnji (HDZ-ov) režim u 
Hrvatskoj, pokazalo bi se da je u njegovo vrijeme bilo najmanje 300 tisuća smi- 
jenjenih s raznih dužnosti, otpuštenih s posla, izloženih raznim diskrimina- 
cijama, deložacijama iz stanova, izbačenih iz kuća, stvarno ugroženih, opljač- 
kanih zbog političke nepodobnosti i nacionalne pripadnosti, a bogme i ubi- 
jenih. A i kroz zatvore i torture prošao je nemali broj ljudi, čemu su, doduše, 
pridonijele ratne i poluratne prilike i psihoze. 

A išto se tiče verbalnih delikata, dao bi se sačiniti spisak od nekoliko sto- 
tina onih što su kažnjeni jer su, recimo, faxom poslali neku poruku, ili u gos- 
tionici uzvikivali ovo ili ono. U medijima je zabilježeno više takvih, naprosto 
smiješnih slučajeva. 


* Jeli konačno završen sukob partizana na jednoj i ustaša i domobrana 
na drugoj strani u korist potonjih, ili je pak posrijedi konačna pomirba 
njihovih sinova i unuka? 

— Partizani i ustaše bili su nepomirljivi protivnici u Drugom svjetskom 
ratu, a o tome tko je nekom bio otac ili djed doista se “vodilo računa" i dugo 
vremena nakon tog rata. No, mnogi sinovi i unuci ustaša, barem u dva pos- 
ljednja desetljeća "starog režima“, nesmetano su postizali svoje osobne kari- 
jere i u struci i u privredi i u tadašnjim tijelima vlasti i samoupravljanja. 

U ovim godinama "preokreta" preostale žive partizane, na žalost, uglav- 
nom se ponižava, a cjelokupno partizansko nasljeđe ocrnjuje. Štoviše, parti- 
zane se nerijetko i šikanira, dok se mnoge notorne ustaše veliča. "Subnorov- 
cima“ su retroaktivno oduzeta razna prava, kažnjeni su naknadno što su bili 
partizani i moraju se sklanjati pred "dragovoljcima" (iako su i mnogi "dra- 
govoljci“ već zaboravljeni i gurnuti na margine društva). A dok je tako i dok 
bude tako, ostajat će u biću nacije, u društvenoj psihologiji, pa i u praktičnim 
ponašanjima i razne podjele. 

Partizani su inače bili i na riječima i na djelu nosioci antifašizma, hrvat- 
stva i onog jugoslavenstva koje afirmira i hrvatstvo, i ono što je njihov do- 
prinos u povijesti hrvatskog naroda neće se ipak iz nje moći izbrisati. 


* Više od četvrtine Hrvatske sada je u rukama "pobunjenih Srba" i pod 
nadzorom UNPROFOR-a, a što prijeti izbijanjem novog, pa i kudikamo 
razornijeg rata. Što se to dogodilo sa Srbima u Hrvatskoj i kako da se ri- 
ješi "srpsko pitanje" u interesu cjelovitosti Hrvatske? 

— Srbi u Hrvatskoj, čija je glavnina bila naseljena u nekadašnjoj Vojnoj 
krajini, stoljećima su se zajedno s Hrvatima borili u istim redovima, više pod 
vlašću tuđina nego pod hrvatskom i svojom, te su ako ne od ranije a ono od 19. 
stoljeća naovamo osjećali Hrvatsku kao svoju domovinu, a posve je prirodno 
da nisu mogli niti mogu biti ravnodušni u odnosu na maticu srpske nacije i 
povezanost s njome. U Drugom svjetskom ratu, izloženi ustaškom genocidu, 
listom su se opredijelili na partizansku stranu, s izuzetkom Kninske krajine, 
djelića jugoistočne Like i okolice Plaškog, gdje je bilo i četnika i gdje su se Srbi 
partizani oštro sukobljavali sa Srbima četnicima, s tim što su Srbi partizani 
krvlju potvrđivali bratstvo s Hrvatima partizanima. 

A kada je "antibirokratska revolucija“ u Srbiji i Crnoj Gori počela jurišati 
na temelje avnojske Jugoslavije, našla je, doduše, neke oslonce i među hrvat- 
skim Srbima, ali ih je tek krajnje bezumna i provokativna politika tuđmanov- 

skih snaga, koje su pobijedile na izborima u Hrvatskoj 1990. godine, izručila u 
naručje nosilaca velikosrpstva. Silom ili milom, u krajevima koje je uzela u 
zaštitu bivša JNA, a onda su stavljeni pod kontrolu UNPROFOR-a, našli su se 
u položaju zarobljenika politike secesije od Hrvatske i stvaranja "velike Srbije", 
a u položaju ugrožene manjine u čitavoj preostaloj Hrvatskoj. Izlaz je jedino u 
teritorijalnoj i političkoj autonomiji Srba tamo gdje su do 1991. godine bili 
većina, a i u kulturnoj autonomiji posvuda u Hrvatskoj, uz povratak u svoje 
domove i svoje zavičaje i svih Srba i svih Hrvata i svih drugih koji se nisu zloči- 
nački eksponirali u ovim tragičnim sukobima posljednje tri godine, uz iste 
uvjete i po istim kriterijima. Bilo ili ne bilo više rata i ratovanja, "srpsko pita- 
nje" u Hrvatskoj morat će se riješiti samo u tim okvirima i na tim osnovama. 


* Neki su skloni stavljati znak jednakosti između sadašnjih režima u Sr- 
biji i Hrvatskoj. Koje su po vašem mišljenju sličnosti i razlike između po- 
litike onih na vlasti, a i vladajućih stranaka "tamo" i "ovdje"? 

— I u Hrvatskoj i u Srbiji danas vladaju nedemokratski, a pod plaštom de- 
mokracije, nacionalno-populistički režimi. 

Politički momenti "raspleta" u netom proteklim godinama bili su inače 
različiti. Savez komunista Srbije preimenovao se 1990. godine u Socijalističku 
partiju Srbije i do kraja zaplovio u nacionalističke vode, dok se Savez komu- 
nista Hrvatske te iste godine raspao, a kao stranka-pokret realizaciju nacio- 
nalističkih ciljeva "ovdje" je preuzela Hrvatska demokratska zajednica, u koju 
su, doduše, požurili i mnogi dotadašnji članovi Saveza komunista. 

Po tehnologiji vladanja, a i po ideologiji ("srbovanje“, "hrvatovanje“) SPS 
i HDZ danas su zakrvljene posestrime. 

Bitnih razlika inače nema ni kada se radi o nacionalističkim ciljevima. 
Srpski nacionalizam pokazao se, uslijed svih naslijeđenih i aktualnih okolno- 
sti, i jačim i razornijim, a zar i hrvatski nacionalizam nije pokušao i još ne po- 
kušava svoje velikohrvatstvo demonstrirati u slučaju Bosne i Hercegovine? 


* Učestali su prijedlozi da se Hrvatska uredi kao federacija, a na osobitu 
pozornost i oštre kritike naišli su stavovi koje je u tom smislu iznio zas- 
tupnik iz Istre Ivan Pauletta. Što mislite o tome? 

— Hrvatska je 1 po svojoj povijesti i po svojoj sadašnjoj konstelaciji poli- 


sa 

centrička zemlja, i kao takvu bi je trebalo urediti u interesu njezine stabilnosti 
i prosperiteta. Dalmacija, Slavonija, "uža" Hrvatska i Istra, uz autonomnu srp- 
sKu jedinicu, mogle bi postati federalne jedinice jedne moderne Hrvatske, po 
uzoru, recimo, na Austriju, Njemačku, pa i SAD i Švicarsku. Dakako, fede- 
ralnim jedinicama ne bi se moglo dati pravo otcjepljenja, a one to, uostalom, 
ne bi ni tražile. 


* Istru i Istrijane stranka i ljudi na vlasti u Hrvatskoj često sumnjiče zbog 
nedovoljnog hrvatstva. A IDS-u čak spočitavaju i separatističke, secesio- 
nističke namjere. Kako gledate na zbivanja u Istri ina ponašanje Istrana? 

— Istarski su Hrvati kroz trinaest stoljeća sačuvali svoje hrvatstvo izvan 
pripadnosti matičnoj državi, pa otkud sada smiješne sumnje da je njima do 
toga da ne samo prestanu biti Hrvati nego i da Istru ne čuvaju kao sastavnicu 
Hrvatske, a za što su se inače borili i izborili u antifašističkoj borbi pod Titovim 
vodstvom? 

Istarski čovjek je od legendarnog Velog Jože do narodnog heroja Joakima 
Rakovca pokazao i tko je i što hoće. 

No, Istra je i regija u kojoj su s Hrvatima tolika stoljeća nastanjeni i Tali- 
jani i Slovenci, a primala je otvorena srca 1 sve ostale koji su je odabirali za 
zavičaj, pa se mora do kraja uvažavati želja velike većine Istrana da svi tamo 
žive u toleranciji i punoj ravnopravnosti. Tako bi, uostalom, trebalo biti i dru- 
gdje. 


* Kamo ide Hrvatska, u cjelovitost, punu demokraciju, procvat i Europu 
ili...? 

- Sa sadašnjom politikom vladajućih snaga u njoj, Hrvatskoj prijeti opa- 
snost da dugoročno bude jedna od banana republika u samoj Europi, a da je 
Evropa ne prihvaća ili jedva podnosi. 

Svaka ksenofobija i svako zatvaranje prema Evropi i svijetu, pa i stanja 
trajnih napetosti s najbližim susjedima, i to na sve četiri strane svijeta, za Hr- 
vatsku bi mogli biti pogubni. Ali, njoj jednako prijete i jeftina rasprodaja na- 
cionalnih bogatstava strancima i novopečenim domaćim kapitalistima, od ko- 
jih su neki ogrezli u švercu, ali ne znaju organizirati proizvodnju i poslovati po 
doista svjetskim mjerilima. 

Osobito je važno znati čuvati i razvijati domaću pamet, umjesto da sve što 
je kreativno ide van. Jer, lako možemo ostati, i to se već događa, bez centara 
razvoja, istraživanja, projektiranja, inovacija, te se svesti na periferiju i pro- 
vinciju koja je drugim zanimljiva samo po prirodnim ljepotama (ako ih saču- 
vamo), jeftinom ljetovanju i jeftinijoj radnoj snazi, dresiranoj za lohn poslove. 


* O društvu i režimu, kakvi su bili od 1945. do 1990. godine — a vi ste ba- 
rem u posljednjem desetljeću njihovog trajanja igrali značajnu ulogu na 
političkoj sceni - sada se rasuđuje kao o mračnim i jednoumnim, pa i 
zločinačkim. Kako biste protumačili negiranje svega što je bivši režim 
radio? 

— Kada god negdje propadne neki sistem, a i država, njih se do kraja ocr- 
njuje. “Novi režim“ se neko vrijeme legitimira bespoštednim iskorjenjivanjem 
čitavog nasljeđa “starog režima“, u duhu tradicije koju je uspostavila još Fran- 
cuska revolucija. 

Monarhistička je Jugoslavija gajila samo crne uspomene na Habsburšku 
carevinu. A koliko li se tek do dana današnjega okrivljuje i Otomanska impe- 
rija koja je stoljećima vladala nad glavninom južnih Slavena, koliko li su svi 
koji nisu prešli na islam još zarobljeni historijskom sviješću o “turskom zu- 
lumu". Jugoslavija koju su u Drugom svjetskom ratu uspostavili partizani ta- 
kođer je mnogo istrajavala na propagandi protiv bivših "nenarodnih režima“. 
A sada tuđmanovska Hrvatska, jednako kao i miloševićevska Srbija, te svi re- 
žimi na prostoru bivše Jugoslavije, s izuzetkom donekle onog u Makedoniji, 
svaljuju drvlje i kamenje na tu titovsku i avnojsku Jugoslaviju, svodeći svu nje- 
zinu zbilju i svo vrijeme njezinog gotovo polustoljetnog trajanja na tobožnju 
bilancu neuspjeha i zločina "komunističkog terora“ i "komunističkog jedno- 
umlja'. I potrajat će takva rabota sve dok i "novi režim“ ne padne, a na što po 
svoj prilici baš i nećemo dugo čekati. 

No, u dubini društva ostaju, dakako, mnogi tragovi onog što je "bivše" i 
što je propalo“. A uz to u "našem slučaju“ u "novim režimima“ pervertiraju se 
najgore osobine iz “bivšeg režima“. Na vlasti su uglavnom dojučerašnji komu- 
nisti, od kojih se neki ponašaju kao "poturice gore od Turaka“. 


Razgovarao: Željko Peratović 

RAT — KO JE U TO VJEROVAO 


MONITOR, Podgorica, 12. avgust 1994. godine 


* Iz tišine vas je ovog proljeća izveo list "Hrvatska ljevica", čiji ste pokre- 
tač i prvi čovjek. Da li su vas na izdavanje časopisa pokrenule publicis- 
tičke, ili političke ambicije? 

— Petnaestodnevna novina "Hrvatska ljevica“ pojavila se u martu 1994. 
godine, a ova dva ljetnja mjeseca ne izlazi jer nemamo novaca. Ako nešto no- 
vaca prikupimo iz privatnih džepova, jer nas ne pomaže ni jedna institucija, 
pa čak ni Fondacija Soros u Hrvatskoj, nastavit će izlaziti u septembru. Po- 
kretanje Hrvatske ljevice" smatram, zasad, svojim dovoljnim i publicističkim 
i političkim angažmanom. 


* Ko se danas u vašoj državi drži za ljevicu, kad je aktuelna vlast izjed- 
načava sa jugoslovenstvom, bivšim režimom, ukratko onim što hrvatska 
propaganda proglašava za jeres? 

— Nazivom lista htjeli smo, pored ostalog, naglasiti kontinuitet s onom 
ljevicom kojoj su pečat davali Miroslav Krleža, August Cesarec i druge zna- 
čajne ličnosti u vremenu između dva svjetska rata, kada je Zagreb bio središte 
lijevog misaonog angažmana 1 radničkog pokreta u Jugoslaviji. 

Kao duhovna snaga, a to znači i latentna politička snaga, ljevica dakako 
postoji i danas u Hrvatskoj, samo što je veoma oslabljena, razbijena, ispre- 
padana, na strašnom udaru vlasti i veoma siromašna. 

A što se tiče političkih partija ljevice, postoje tri, koje su zajedno na izbo- 
rima 1992. godine dobile 8-9 posto glasova, sve se predstavljaju kao socijal- 

demokratske i žestoko međusobno svađaju. U tom smislu ljevica je u Hrvat- 
skoj "šaka jada“. A najjača među tim partijama, Račanov SDP do sada je više 
išao na ruku Tudmanu, nego što je igrao neku respektabilnu opozicionu ulogu. 
Uz to, SDP je relativno bogata partija, dobro živi od rente Saveza komunista 
Hrvatske, a ništa ne izdaje, ne istražuje i ne podupire. 


* Dali se na prostoru bivše Jugoslavije uopšte može govoriti o ljevici i 
desnici, ili je možda bolja ona podjela — fašizam i antifašizam. Jer, u Sr- 
biji je koalicija ljevice i desnice od pojave Slobodana Miloševića jedna od 
osobenosti tamošnje politike (savez SPS - Šešelj nekada, još ranije Savez 
komunista Srbije - SANU). Pa i u Hrvatskoj - Račanovo kibicovanje sa 
Tuđmanom, masovan prelazak komunista u HDZ? 

— Zakašnjela izdanja nekih južnoslavenskih i balkanskih nacionalizama 
svakako imaju i neka zakašnjela fašistička obilježja. Između politike Srbije i 
Hrvatske nema bitnih razlika, kada se radi o stvaranju i zaokruživanju drža- 
v(ic)a-nacija, u kojima će svi drugi biti diskriminirani podstanari, ako ih se 
uopće i poštedi. 

A bivši komunisti, u pravilu oni koji ni ranije nisu imali skrupula u borbi 
za karijeru, materijalna dobra i vlast, i sada su manje-više glavni vlastodršci 
od Triglava pa do Vardara (od Jadrana do Tihog oceana!). Jedino što su se ra- 
nije pozivali na Marxa i radničku klasu, a sada se pozivaju na Boga, katoličkog 
ili pravoslavnog, Alaha, na vjeru i naciju. 

Među sadašnjih pedeset najistaknutijih funkcionera HDZ-a, čak su tri- 
deset šestorica bivši komunisti! 


* Neko je još početkom rata primijetio da je kod nas sve isto kao 1941. 
godine, samo nema Nijemaca i partizana. Vjerujete li da bi se partizani 
mogli opet javiti? 

— Nijemci su i u sadašnjim zbivanjima prisutni, sa strane, ali ne i kao oku- 
patori. A oni koji su bili partizani - ili su pomrli, ili su starački nemoćni, pa i 
zastrašeni. Partizanska borba, integrativna i stvarno oslobodilačka, ne bi se 
mogla ponovo roditi u posve promijenjenim historijskim prilikama, a i uvje- 
tima kada s neba i sa zemlje tuku strašna oružja. Ali, sve to ne znači da se oslo- 
bodilački pokreti i pothvati, koji bi ponovo zbližili narode i na prostorima biv- 

še Jugoslavije, u ime njegoševskih ideala, ne mogu, možda na drugačiji način, 
obnoviti i u skoroj budućnosti. 


* Nijesu rijetka mišljenja da se zemlja mogla sačuvati pridobijanjem voj- 
nog vrha za Markovićeve reforme? 

— Vojni je vrh podržavao Markovićeve reforme, kada je on u martu 1989. 
godine došao na mjesto predsjednika Vlade. Razilaženja između Markovića i 
Kadijevića pojavila su se znatno kasnije, i to, čini mi se, oko federacije, a zatim 
i oko konkretnih pitanja financiranja JNA i njene uloge, sve do "rata" u Slove- 
niji u junu 1991. godine. No, u to vrijeme ja sam već bio godinu dana u autu, 
izbačen iz političkog života. 


* Ali nei 1989. godine kada je već sve mirisalo na skori rat, a niko, osim 
možda Markovića, nije to zaista pokušao da spriječi? 

— Dali je već 1989. godine sve 'mirisalo“ na skori rat? Pa, Milošević je, 
govoreći na Gazimestanu te godine, prvi put spomenuo oružje, i svi smo se 
zgražali, ne vjerujući da će ono i progovoriti, odnosno, vjerujući da će svaki 
luđački potez moći spriječiti JNA, a i da velika većina ljudi od Triglava pa do 
Vardara neće dopustiti da se i uvuče u "govor oružja“. 


* Pred jednu od "istorijskih" sjednica SK SKJ obećali ste: "Popu-pop, bo- 
bu-bob." Čini se da obećanje nijeste posve ispunili, jer na toj sjednici nije 
odgovoreno na tada glavno pitanje - zašto je pao crnogorski politički 
vrh? 

— Crnogorski politički vrh pao je u ponovljenom mitingaškom jurišu, što 
snage u samoj Crnoj Gori nisu uspjele spriječiti, odnosno dale su se iznenaditi. 
O mogućoj intervenciji JNA i malobrojne savezne policije, moglo je odlučiti 
samo Predsjedništvo SFRJ i Savezna skupština. Bilo bi potrebno uvesti izvan- 
redno stanje i faktički po prvi put upotrijebiti JNA u rješavanju unutrašnjih 
problema, a onda bi, posve sigurno, došlo i do velikog krvoprolića. No, na ta- 
kvo nešto niko nije pomišljao, niti to tražio. 

Na moje insistiranje, u saopćenju Predsjedništva CK SK] ušla je ocjena da 
se radi o puču, što je možda bio i glavni povod da su tih dana Konferencija SK 
Vojvodine i Predsjedništvo CK SK Srbije zatražili moje smjenjivanje sa duž- 

nosti predsjednika Predsjedništva CK SK] i da me se poslije i u samoj Crnoj 
Gori stavilo na optuženičku klupu i protiv mene vodila neviđena hajka. 

Što se tiče moje izjave da treba reći popu-pop a bobu-bob, ja sam doista 
pred 20. sjednicu bio pripremio referat u kojem sam to i napisao, ali je taj refe- 
rat Predsjedništvo CK SK] odbacilo većinom glasova, s obrazloženjem da idem 
na razbijanje SKJ! Bio sam prisiljen pripremiti novu verziju referata, ili dati 
ostavku, a tada bi na moje mjesto došao ili Ivica Račan ili Milan Pančevski, 
Pošto jei onako bila na vrhuncu kampanja za moje smjenjivanje, protivnicima 
nisam htio priuštiti zadovoljstvo ostavkom. Mislio sam da još mogu ponešto 
učiniti u suprostavljanju "antibirokratskoj revoluciji", iako su mi pozicije bile 
oslabljene i time što me nije podržavalo ni vodstvo Hrvatske, naprotiv, njegov 
glavni govornik na toj, 20. sjednici CK SKJ, čitavu je stvar predstavio kao bor- 
bu za vlast između Miloševića i mene, kojom borbom razbijamo Savez komu- 
nista Jugoslavije. 


* Dali je tada federalni vrh, radi mira sa Miloševićem, prosto predao, ili 
bolje reći izdao, crnogorsko rukovodstvo? 

— Na to sam pitanje već djelomično odgovorio. Poslije Titovog odlaska, 
federalni vrh bio je samo dobrovoljna asocijacija republičkih, a i pokrajinskih 
moćnika i njihovih dotadašnjih predstavnika, u kojem se u biti više nije moglo 
ništa odlučivati, jer se o svemu odlučivalo u republikama. 


* Kažu da ste vi bili prva velika politička ljubav Mila Đukanovića (sara- 
jevski novinar Senad Avdić). Da li zaista ima razloga za takvu konsta- 
taciju? 

— Prije "događanja naroda“ Milo Đukanović je bio jedan od desetak omla- 
dinaca, članova CK SKJ. O njemu su tada imali dobro mišljenje Miljan Rado- 
vić, Marko Orlandić, Vidoje Žarković. Bio je, tako su mi rekli, kandidat za pred- 
sjednika omladinske organizacije Jugoslavije, a vjerovatno bi na to mjesto i 
došao da omladinci iz Slovenije već nisu otpočeli secesionističku igru. A ja sam 
ga upoznao, kada je u nekoliko navrata, svratio i do mene u društvu Hrvata 
Oreškovića, Slovenca Češka i Muslimana Avdića. 

No, kasnije, Đukanović i novi crnogorski vrh stavili su se u ulogu sluge 
Miloševića, pridonoseći raspadu Jugoslavije iz Jajca 1943. godine i oktroiranju 
Jugoslavije iz Žabljaka 1992. godine. 

* Ima mišljenja da jedino u bivšoj Jugoslaviji Crna Gora i Bosna i Herce- 
govina nijesu pravile alternativni nacionalni program u slučaju raspada 
zajedničke zemlje. Bosna je razrušena, a Crna Gora tiho okupirana. Ipak, 
ima li im spasa? 

— Od doba kralja Nikole u Crnoj Gori postoji sukob između onih koji hoće 
crnogorsku naciju i državu, ne negirajući bratsku povezanost sa Srbima i Srbi- 
jom, i onih koji na Crnu Goru gledaju kao na srpsku regiju, "srpsku Spartu", a 
na Crnogorce kao na izuzetne Srbe. Danas političku vlast drže ove druge snage, 
ali većina Crnogoraca, i svi oni koji u Crnoj Gori žive a nisu Crnogorci i Srbi, 
privržena je crnogorstvu kao nacionalnom biću i Crnoj Gori kao državi. Vje- 
rovatno će kad-tad biti po njihovom. 

A u Bosni i Hercegovini, za koju smo govorili da je "Jugoslavija u malom", 
ljudi su strahovali od bratoubilaštva triju naroda, i stoga većina nije ni pomi- 
šljala da bi BiH mogla biti nešto drugo od onog što je rečeno 1944. godine: "i 
muslimanska, i srpska, i hrvatska". No, sve se preokrenulo nakon što su Milo- 
šević i Tuđman dogovorili da Bosnu podijele. 

Pitate, ima li spasa? Jedan od prvih filmova u Jugoslaviji, koju smo od 1945. 
godine zvali "novom", zvao se "Živjet će ovaj narod". A ja bih sada parafrazirao: 
"Živjet će ovi narodi"! Milošević i Tuđman izazvali su velika zla, novu kata- 
strofalnu bilancu zločina i prolijevanja krvi, ali neće zadugo ostati u svojim 
vladarskim ulogama. U bliskoj budućnosti bit će opet sagrađeni mnogi poru- 
šeni mostovi među nama. 


* Dakle, vjerujete da su se Tuđman i Milošević u Karađorđevu dogovorili 
o podjeli Bosne? 

— Po svemu što znam, što sam saznao od ljudi koji su to slušali izbliza ili i 
zavirili u tajne dokumente, Tuđman i Milošević dogovorili su se u Karađor- 
đevu da dijele Bosnu i ruše Antu Markovića. Posve je jasno da se po zakonu 
"spojenih posuda“ njihove politike međusobno pothranjuju, a na isti način i 
oni sami održavaju na vlasti. 


* Prebacuje vam se, čak, da ste u sukobu Stambolić - Milošević bili na 
strani ovog drugog, iako je sa njegovom pojavom počela destabilizacija 
Jugoslavije? 

— Kada je Milošević smijenio Stambolića, ja sam bio samo jedan od čla- 
nova CK SKJ, koji se ni na koji način nije smio i nije mogao miješati u zbivanja 
unutar SK Srbije. Ne možete naći ni jedan moj istup u prilog Miloševiću iz tog 
vremena, a ni podršku ni u jednom od stenograma sa tadašnjih sastanaka ju- 
goslovenskog partijskog vrha. 

Istina je, međutim, da sam u aprilu 1988. godine istupio, po zaduženju u 
CK SKJ, na sjednici srpskog Centralnog komiteta, a što je u dijelu javnosti bilo 
protumačeno kao podrška Miloševiću. No, ne smijete smetnuti s uma da je 
Milošević neko vrijeme osuđivao Memorandum SANU, a i ustajao u obranu 
Tita, na koga se već bila posebno okomila beogradska čaršija. 

U gledanjima na tadašnja zbivanja, pa i na Miloševića, bio sam blizak Vi- 
doju Žarkoviću i Marku Orlandiću, dvojici ljudi sa kojima sam i inače bio naj- 
bliži svo vrijeme zajedničkog članstva u Predsjedništvu SK SK]. No, iako smo 
u početku mislili da bi se Milošević mogao suprotstaviti srpskom nacionali- 
zmu, koji je bio nabujao i prije njegovog dolaska na čelo SK Srbije, svaku smo 
iluziju izgubili kada je, bez sumnje pod njegovom dirigentskom palicom, po- 
čela "mitingaška revolucija". Odlučno smo se tada suprostavili toj "upotrebi 
naroda“, uviđajući golemu opasnost koju ona sa sobom nosi potkopavajući 
same temelje jugoslovenske zajednice. Ali, u saveznom partijskom vrhu nismo 
imali nikakvu faktičku moć da to zaustavimo. Jer, partijski državni vrhovi u 
republikama "raspolagali" su svojim nacijama, a na moguću upotrebu vojske 
i policije nitko još nije ni pomišljao. A da i jest, mi u saveznom partijskom vrhu 
nismo bili oni koje bi poslušali. 


* Dali je titogradskim oktobarsko-januarskim događajima otpočelo ru- 
šenje Jugoslavije (takvih mišljenja ima u Podgorici, možda zbog narciso- 
idnosti Crnogoraca, koji vjeruju da sve počinje i završava sa njima, ali i 
stoga što je sa Bulatovićem i Đukanovićem Srbija dobila siguran četvrti 
glas u saveznim organima)? 

— Dolazak Bulatovića i Đukanovića na glavne funkcije u Crnoj Gori sva- 
kako je išao u prilog onoga što su htjele snage srpskog nacionalizma i Milo- 
šević, koji je u međuvremenu postao provodnik Memoranduma SANU. 

A da Crna Gora nije poklekla pred politikom koja je diktirana iz Beograda 
u ime ugroženosti Srbije i srpstva, a hranjena stanjem na Kosovu, možda čak 

ne bi ni došlo do raspada Jugoslavije. Jer, time se jezičak na vagi pomjerio u 
pravcu miloševićevske agresivnosti i moći. Da je to što je "pala Vlada u sred 
Titograda“ bio znak velike opasnosti po avnojsku Jugoslaviju, i te kako sam i 
tada upozoravao, a upozoravali su i drugi. Uzmite samo istupe Žarkovića, Or- 
landića, Radovića, Đuranovića, kao i to kako su se sami Crnogorci ponijeli 
prema njima. 


Razgovarala: Milka Tadić 


INTERVJUI 175 


NIJE ME USPIO MAKNUTI 
MILOŠEVIĆ, NO JEST TUĐMAN! 


STAR(I) nove generacije, Zagreb, svibanj 1995. godine 


Stipe Šuvar i danas je jedno od najčešće spominjanih imena "bivšeg režima". Ali 
i najčešće osporavanih... Dakako, osporavan ponajviše od onih koji se, spremno 
se okrenuvši u smjeru najjače struje, najmanje trude saznati što se krije iza gene- 
ralizacija koje obično postaju — javno mnijenje... 

A sve to samo nekoliko godina nakon što se njegovo ime, valjda kao simbol 
otpora nadirućim nacionalističkim tendencijama u tadašnjoj Jugoslaviji, neko 
vrijeme izvikivalo čak i na nogometnim stadionima u Hrvatskoj! 


* Po definiciji intelektualac jest izvan aktivne politike. Ali vi bez politike 
na bilo koji način očito ne možete. Od ožujka 1994. godine izdajete i ure- 
đujete "Hrvatsku ljevicu". Dakle, ipak ne šutite - makar je riječ o svoje- 
vrsnom "pasivnom angažmanu"? 

— Pa tko vam kaže da je intelektualac po definiciji izvan aktivne politike? 
Pogledajte samo hrvatske intelektualce dvadesetog stoljeća. Krleža je već 1920. 
sudjelovao na predizbornim mitinzima za KPJ, a Cesarec je život izgubio zbog 
bavljenja politikom. Uzmite današnje političke funkcionere u Hrvatskoj. Valj- 
da su intelektualci, a po titulama jesu, i predsjednik Republike i predsjednik 
Sabora, predsjednica Županijskog doma, a svakako i čelnici nekih stranaka, 
poput Vlade Gotovca, Dražena Budiše, Bože Kovačevića i još nekih među libe- 
ralima. U sadašnjem je Saboru i pet intelektualaca koji nisu na političkim duž- 

nostima. Ili, sadašnji predsjednik HAZU Ivan Supek cijeloga se života bavio 
politikom, bez obzira što nije bio na političkim funkcijama. 


* Koliko je ovakvom razvoju ovdašnjih događaja pripomogla šutnja onih 
koji su, upravo po vokaciji, trebali upozoriti na određene tendencije pri- 
je nego što su one postale stvarnost? Što je s pitanjem odgovornosti onih 
čija riječ ima određenu težinu? 

— Intelektualci su, s rijetkim izuzecima, veliki brbljivci i veliki svadljivci 
koji su uvijek u polemikama, nastojeći dokazati kako zapravo i jesu intelek- 
tualci. Ali ja ih nikad nisam doživljavao kao pasivne promatrače svijeta, up- 
ravo su oni u Aristotelovom smislu onaj najaktivniji zoon politikon. Druga je 
stvar ima li intelektualac misaoni autoritet, bez obzira na količinu moći koju 
ima ili prisvaja... 

Vrlo veliki broj ljudi koji sebe smatraju intelektualcima u svom javnom 
djelovanju rukovodi se razlozima oportuniteta. Kada procijene da treba šutjeti 
jer nešto nosi rizik ili neku opasnost, onda šute i prilagođavaju se pravcu u 
kojem vjetar puše. Zato što nose u sebi najobičniji ljudski strah. To se i u ovim 
najnovijim događanjima pokazalo i kod nas; neki su zašutjeli jer im se ne go- 
vori apologetski prizemno, a drugi opet govore previše glasno kako bi se doka- 
zali. A tako je bilo i ranije, prije deset, pedeset ili sto godina! 


* Zar nisu upravo intelektualci ti koji bi trebali najviše kritizirati vlast? 
— Intelektualci i vlast su tema za poseban, dug razgovor. Veliki vladari u 
povijesti bili su nerijetko i najveći intelektualci u svojoj sredini i svom dobu. 
Srednjovjekovni kraljevi po Evropi, recimo, nisu svi bili neznalice. Neki od njih 
bili su i vrlo obrazovani ljudi. Ali i u novijoj povijesti, u građanskoj epohi, mnogi 
su intelektualci bili tehnolozi vlasti. Uostalom, intelektualci su tvorci i svih 
političkih ideja i ideologija, a najčešće stoje i na čelu političkih pokreta i stra- 
naka. Ne može se reći da Richelieu nije bio intelektualac, ili Meternick... Ili 
čuveni Tallerand, koji je u doba Napoleona, Francuske revolucije, te burbon- 
ske i orleanske dinastije bio primjer politički "prilagodljivog" čovjeka, iako je 
bez sumnje po formatu bio intelektualac. Imate intelektualce koji su bili vla- 
dari i u jednom vrlo krvoločnom smislu. Pitagora je bio veliki intelektualac 
svoga vremena, a istodobno i strašni diktator koji je mnogo ljudi pobio! Tako 


INTERVJUI 177 


da se ne može reći da su intelektualci neka bića "pod staklenim zvonom“, koja 
se ne miješaju u prljave poslove politike, već samo sa strane nadmoćno pro- 
suđuju, 

Uzmite ova zbivanja oko bivše Jugoslavije. Hrvati slave neke intelektualce 
iz Pariza, zato što su se veoma angažirali u pohvalama Hrvatima. Srbi također 
imaju svoje pobornike iz redova viđenih intelektualaca po svijetu... Bio je pra- 
vi lov na dobitnike Nobelove nagrade da potpišu kakav apel u korist Hrvatske 
ili Srbije. Tako je jedna Hrvatica, koja je bila udata u blizini slavnog Paulinga, 
isposlovala da on prvi od nobelovaca stavi svoj potpis na jedan papir podrške 
Hrvatskoj... Dakle, ne stoji to da su intelektualci samo promatrači čistih ruku, 
oni se i te kako miješaju, a druga je stvar ima li netko od njih efektivnu vlast i 
kolika je ona. 


* U listu koji uređujete najavili ste da pripremate novu opsežnu knjigu, 
koja će biti prilog kronici "kraja historije" od 1989. do 1994. godine. O 
čemu se radi, o čemu će govoriti ta knjiga i koje su njezine ambicije? 

— To je moj pokušaj da kao sociolog, jer sam kakav-takav sociolog, pro- 
matram zbivanja u isječku vremena od 1989. do 1994. godine, prvenstveno na 
prostorima bivše Jugoslavije, ali u korelaciji sa zbivanjima u Evropi i svijetu. 
Utoliko bi ta knjiga, ako ugleda svjetlo dana, bila prilog političkoj sociologiji. 
Na njoj sam počeo raditi još u jesen 1990. godine, kada sam u hrvatskom Sa- 
boru, uz poznatu halabuku, razriješen i posljednje političke funkcije koju sam 
obavljao. Tako sam dobio i vremena da radim na onome na što sam i ranije 
pomišljao. Tome je pogodovala i pauza koju sam imao nakon teških povreda 
u prometnoj nesreći, kao pješak, a zbog kojih sam povreda sedam mjeseci bio 
"okovan" u gipsu. 

U podnaslovu knjige stajat će da su to prilozi “kraju historije", u skladu s 
krilaticom koju je u svijet, nakon rušenja Berlinskog zida, ili čak uoči toga, 
negdje u ljeto 1989. godine, sluteći daljnji razvoj, lansirao Francis Fukuyama, 
tada savjetnik u američkom State Departmentu. Njegov nagovještaj "kraja his- 
torije" i apsolutnog trijumfa tržišta i parlamentarne demokracije postao je u 
međuvremenu općenito prihvaćena floskula. Proučivši njegovu knjigu, odlu- 
čio sam kraj historije“ staviti u podnaslov svoje knjige. A sam, dakako, doka- 
zujem da nikakav kraj historije nije na vidiku. 

* I vaša je knjiga zapravo prilog tezi da je proces raspadanja komunizma 
preduhitrio svako teoretsko promišljanje tog procesa. "Prva zemlja soci- 
jalizma" kao da nikad nije ni postojala... 

- Komunizam kao ideja, vizija ljudskog društva, vuče svoje podrijetlo iz 
kršćanstva, naročito iz ranokršćanskih ideala. A onda u epohi moderne, koja 
započinje s evropskim humanizmom i renesansom, da bi od tada tzv. zapadna 
povijest postala povijest čitavog čovječanstva, tu komunističku ideju prono- 
sila je utopistička misao, od Tomasa Morea naovamo. Zatim su Marx i njegovi 
sljedbenici u prošlom stoljeću to posebno razrađivali, oslanjajući se na novo- 
vjekovnu političku ekonomiju Adama Smitha i Davida Ricarda, te izvodeći 
obrat u Hegelovoj filozofiji. Komunizam je Marx nagovijestio kao "pravu his- 
toriju čovječanstva", smatrajući čitavu raniju historiju "prethistorijom". Ple- 
dirao je za epohalan, revolucionarnu obrat, da se to i postigne. Ali revoluciju 
nije izmislio Marx. Revolucije su bile glavno oružje društvenih promjena ba- 
rem kroz posljednja dva stoljeća, od pada Bastille 1789. godine, odnosno Fran- 
cuske revolucije, a ostavimo sad po strani ranije englesku i holandsku, a i ame- 
ričku revoluciju, pa do pada Berlinskog zida 1989. godine. Ta dva stoljeća, iz- 
među 1789. i 1989. godine mogli bismo utoliko nazvati i stoljećima revolucija. 
Možda se sada epoha revolucija i završila, ali s idejom komunizma stvar nije 
završena. Ona ostaje, ljudi će trajno biti obuzeti njome! 

A ako mislite na ono što je bila politička praksa komunizma i socijalizma, 
od Oktobarske revolucije pa do naših dana, to je bilo izdanje sirovog komu- 
nizma 1 socijalizma u zemljama koje nisu bile razvile ni kapitalističko društvo, 
Zato se sada povijest u njima vratila unatrag, da se doradi" kapitalizam, pa 
ćemo vidjeti što će biti. Ali, da se razumijemo, ni takav komunizam nije sišao 
S historijske scene. Ne znamo što će se dogoditi u Kini koja i dalje ispovijeda 
komunizam i socijalizam. A svaki peti stanovnik kugle zemaljske živi u Kini! 
Kina se otvara zapadnom kapitalu, tako da je u zadnjih petnaestak godina, od 
faktičkog dolaska Theng Xiao Pinga na čelo zemlje, u Kinu priteklo 320 mili- 
jardi dolara kapitala iz svijeta. Kina danas pokušava kombinirati komunis- 
tičku organizaciju društva s djelovanjem tržišta, a što se ranije smatralo teo- 
rijski nemogućim. 


* Kraj komunizma očito nije značio i kraj ideologija. Zahtjevi za demo- 

kratizacijom i liberalizacijom ustuknuli su pred idejom "nacionalnog". 
Samim tim "nacija" je postala izvor, ali i poligon političke moći. Je li na 
djelu samo nedovršeni proces nacionalne integracije ili ste tu skloni vi- 
djeti još nešto? 

— Pa, mi smo u "Hrvatskoj ljevici“ objavili recenzije šest knjiga koje su se 
pojavile na svjetskim jezicima u posljednje vrijeme, a pokušavaju rasvijetliti 
temu nacije, nacionalnih država i nacionalizma. To smo preuzeli iz "New York 
Review Books"... Iz tih štiva se vidi da su nacija i nacionalizam kakve danas 
poznajemo ponikli u Engleskoj! Pa su nacija i nacionalna država onda obuzele 
Francuze, Nijemce, Ruse... Velike nacije zapadne Evrope, nazovimo ih tako, 
svoje su konstituiranje, i u kulturnom i u državnom političkom smislu, uglav- 
nom dovršile u devetnaestom i prvoj polovici dvadesetog stoljeća. Njemačka i 
Italija su, recimo, svoje zakašnjelo nacionalno ujedinjenje platile fašizmom, da 
bi tek nakon Drugog svjetskog rata postale zemlje tržišta i parlamentarne de- 
mokracije. U južnih Slavena, nacionalni su se pokreti začeli u prvoj polovici 19. 
stoljeća, ali nisu urodili niti stapanjem u jednu "veliku" naciju, niti jasnim me- 
dusobnim diterenciranjem "malih" nacija. Tu je historija kasnila, ali sputana i 
postojanjem triju velikih imperija: turske, austrougarske i ruske (i te kako poli- 
tički prisutne na Balkanu), koje je s povijesne scene skinuo tek Prvi svjetski rat. 

Prvi svjetski rat rađa, međutim, i države koje nisu bile zasnovane na jas- 
nom nacionalnom principu: jedna nacija-jedna država, uz postojanje naci- 
onalnih manjina. A revolucija u Rusiji istodobno rada socijalističku federaciju 
naroda. Vilsonovska ideja samoodređenja Versajskim je ugovorom na ovim 
prostorima stvorila Jugoslaviju kao državu koja je više tih nacija, nejasno dife- 
renciranih, osim donekle u slučaju Srba, Hrvata i Slovenca, okupila i nastojala 
od njih oktroirati jednu naciju. Kada je na tragu ruskog Oktobra u istočnu Ev- 
ropu došao socijalizam, a u Jugoslaviji pobjedom NOB-e smatralo se da se stva- 
ra ravnopravnost i bratstvo svih šest naroda, a kada je i socijalizam pao — his- 
torija se uvelike vratila tamo gdje je stala u Prvom svjetskom ratu i na nje- 
govom ishodu. 

U aktualnim praktičkim političkim obračunima na prostorima bivše Ju- 
goslavije dogodilo se to da su Drugi svjetski rat uglavnom "dobile" one snage 
koje su ga izgubile 1945! No, sve to što se zbilo i zbiva na prostorima bivše 
Jugoslavije tek je, po mom mišljenju, uvertira u etničke ratove razgraničenja 

diljem globusa. Krenut će to i na istok i na jug da bi se, možda, najzad vratilo u 
zapadnu Evropu i SAD. Jer, pokazuje se da sve s etničkim zajednicama i nji- 
hovim državama nije završeno ni u zapadnoj Evropi. Pa ni u jednonacional- 
nim državama kao što je Italija , gdje se sada javljaju snažne struje da se ta 
država pretvori u federaciju... Od pada Berlinskog zida, dakle, umjesto revo- 
lucija koje preokreću svijet preko noći, imamo stvaranje novog svjetskog po- 
retka. A novi svjetski poredak davno je stvarao i Aleksandar Makedonski, za- 
tim svojedobno i Karlo Veliki, pa Francuska revolucija i Napoleon; pa su to 
onda pokušali i Sveta Alijansa i Bečki kongres 1815. godine, koji je prokla- 
mirao da će urediti Evropu "za slijedećih tisuću godina“; novi svjetski poredak 
uvodio se i na Berlinskom kongresu 1878. godine i u Versaillesu 1919. i oso- 
vinom Hitler-Mussolini, i na Jalti 1945. godine, sve do ovoga što sada nazivaju 
“novim svjetskim poretkom“. 

A ako je ovo stvaranje novog svjetskog poretka, onda je on u znaku toga 
da će razvijeni dijelovi svijeta, sjeverna Amerika, zapadna Evropa i Japan s 
najbližim Pacifikom, osigurati definitivnu vladavinu kapitala na čitavoj kugli 
zemaljskoj. Kapital tako dovršava svoj proces mondalizacije, postaje univer- 
zalan, prodire i u zadnje kutke globusa. A time nestaje i ideološka podjela čo- 
vječanstva na dva bloka, gdje smo imali socijalizam ili, ako hoćete: tobožnji 
socijalizam, nasuprot kapitalizmu. Sada će kapitalistički najrazvijeniji dijelovi 
svijeta vjerojatno među sobom voditi hladne ekonomske ratove, a ne više ideo- 
loške. A svi ostali, u pravilu mali etnosi, jer na svijetu ima samo desetak etnosa 
koji imaju više od pedeset milijuna stanovnika, težit će stvaranju svojih nacija- 
država ili državica, ukoliko ih već nemaju, i to će izazvati brojne etničke ratove. 

Ovo na Balkanu u tom je smislu predigra! Dvadeset i prvo stoljeće će biti, 
možda u cijelosti, u znaku etničkih ratova koji bi mogli dovesti do toga da u 
Ujedinjenim narodima bude i 400-500 članica, umjesto sadašnjih 187. To je 
kao bojazan izrazio i Boutros Ghali. Veliki će onda intervencionistički bdjeti 
nad tim ratovima da se ne pretvore u konflikte među njima... Ali beskrajno 
će se ratovati i rodit će se mnogo suverenih državica koje će imati predsjednike 
ili kraljeve, suverene ili vrhovnike, zastave, himne, valute, predsjedničke avi- 
one, jahte, dvorce, parade, počasne garde, ali sve te brojne državice bit će tek 
folklorni ukrasi vladavini kapitala iz svjetskih centara kapital-moći. To vam je 
novi svjetski poredak! 

* Na konkretnom primjeru Hrvatske izgleda da ta "zakašnjela povijest" 
danas biva stvarnost. Neki su promatrači skloni primijetiti kako se "indi- 
vidualnosti nacije" daje prednosti nad individualnošću građana, što je 
temeljni princip svakog kolektivizma. Ima li u tome totalitarnih namje- 
ra? 

— Nacija je bez sumnje taj kolektivitet koji danas u sebi nosi najveću snagu 
privlačnosti za pojedinca. A, dakako, sama nacija može postojati jedino kao 
kolektivitet koji inzistira na svojoj izuzetnosti i vječnosti. Pojedinac se, ako 
nema razinu ljudskog života da se doista može potvrditi kao individualnost, 
utapa u taj kolektivitet, u masu, gomilu. Etnos ili nacija kao najrazvijeniji oblik 
etnosa, uz neke religije, ima najveću privlačnu snagu za ljudske većine, koje se 
još ne sastoje od autonomnih ličnosti. Socijalizam i komunizam također se 
pokušavaju uspostaviti kroz snagu masa. Francuska je revolucija pobijedila na 
snazi masa, snazi trećeg staleža. A to je i ono veličanje "američkog naroda" i u 
američkom Ustavu i u američkoj političkoj filozofiji. Individua je tek čovjek. 
A da bi se većina ljudi ponašala kao individua, to zahtjeva visok stupanj civi- 
lizacijsko-kulturne razvijenosti, u smislu najboljih tekovina civilizacije upravo 
druge polovice dvadesetog stoljeća. 

Na našim prostorima historija još nije akumulirala pretpostavke da bi ve- 
ćina ljudi mogla živjeti kao stvarni pojedinci i zato se utapaju u gomile. U doba 
socijalizma naglašavali su se svi oblici tzv. socijalističkog kolektivizma, a Ed- 
vard Kardelj se pozivao na "snagu širokih narodnih masa". "Narodne mase" su 
i sada tu, samo što se umjesto na socijalističku zajednicu radnih ljudi i samo- 
upravljanje sada pojačano zaklinju u svete ideje nacionalne samobitnosti i na- 
cionalne suverenosti. Tu se u biti nije mnogo promijenilo u ponašanju ljudi, u 
ponašanju ljudskih većina. Tu ima mnogo toga što su sociolozi i psiholozi na- 
šeg vremena davno opisali; recimo Le Bon u svom djelu "Gomila" 1895. go- 
dine... Isti su procesi posrijedi, samo je pokušaj izlaza u jednom slučaju: bog 
i vjera, u drugom: nacija i država, u trećem: socijalizam i bratstvo ljudi. 


* Tei slične "devijacije" na društveno političkoj sceni Hrvatske danas pred- 
stavljaju temelj za aktualne usporedbe Hrvatske s "demokraturama" La- 
tinske Amerike. Koliko su te usporedbe utemeljene? 

— Pa ne radi se tu samo o Hrvatskoj. Nema velikih razlika u odnosu na bilo 

koju državu iz bivše Jugoslavije, SSSR-a ili bilo koju postsocijalističku državu. 
Radi se o povratku kapitalizma na tlo na kojemu se on ranije počeo razvijati, 
ali ga je nezrelog svrgnuo nezreli socijalizam. Pa je1 taj nezreli socijalizam pro- 
pao i sada treba "dovršiti" kapitalizam kroz ponavljanje procesa prvobitne aku- 
mulacije kapitala. | u tom procesu prvobitne akumulacije kapitala stvari će se 
morati odigravati veoma ogoljeno. Ne može se ovdje formirati neka jača kapi- 
talistička klasa s područja u kojima je kapitalizam najrazvijeniji; a ne može 
doći ni do formiranja nekih vlastitih kompanija koje će imati multinacionalni 
karakter, već mogu samo biti filijale kompanija koje već postoje u razvijenom 
kapitalizmu. Ovdje se neće dopustiti formiranje snažnih koncentracija ljudske 
pameti! To će sve centrale svijeta vući sebi. Ovdje ima da se rinta! I to da rinta 
što jeftinija radna snaga, do daljnjega. Potreban je samo bezobzirni kapitalist 
i državni aparat koji ga opslužuje. Tu nema mjesta za procvat srednjih slojeva, 
a pogotovo ne za nove srednje slojeve koji su na razvijenom Zapadu danas no- 
sloci novih vizija, tzv. nove ljevice, ekološkog socijalizma itd. Otud prijeti opas- 
nost od konstituiranja društava koja će nalikovati na ona koja su se u Južnoj 
Americi konstituirala u prošlom stoljeću i nikako da se bitno izmijene. 

Ovdje će zadugo, barem idućih 20-30 godina, biti društva koja će se sas- 
tojati od dvije trećine siromašnih i, u najboljem slučaju, jedne trećine onih koji 
će ipak nekako moći zadovoljavati svoje egzistencijalne potrebe. Njemački lje- 
vičar Peter Glotz postavio je neku vrstu teorije dvotrećinskog društva“. Na- 
ime, u najrazvijenijim zemljama Zapada dvije trećine ljudi riješilo je svoje eg- 
zistencijalne probleme u smislu da ne osjećaju bijedu svakidašnjeg života, a 
trećina je marginalizirana. Ovdje će također postojati dvotrećinsko društvo, ali 
će biti obrnuto! Dvije će trećine hiti u velikom siromaštvu, barem idućih ne- 
koliko desetljeća. Sve dok se taj proces prvobitne akumulacije kapitala ne do- 
vrši. Zato ćemo ovdje uvijek imati sakati kapitalizam, kapitalizam čiji će mo- 
zak i organizacioni pokretači biti negdje drugdje u velikom svijetu! A u Hr- 
vatskoj će iz posebnih razloga neko vrijeme na sceni biti i neka vrsta autori- 
tarne vladavine pojedinca, odnosno prikrivene diktature. 


* Takva prognoza podrazumijeva daljnju primarnost socijalnih proble- 
ma u društvu. Kakvi su onda potencijali ovdašnje političke ljevice, po- 
gotovo naspram trenutačno jačih desnih snaga? 

— U intelektualnom smislu hrvatska ljevica trenutno gotovo da i ne po- 
stoji. A i u političkom smislu ona je zasad jedva primjetna. 


* Što je s "lijevom inteligencijom", tko je danas čini? 

— To je više pritajena nostalgija jednih za onim što je bilo, te stav drugih 
koji se zasniva na zaklinjanju u socijaldemokraciju i težnju da se ovdje razvije 
socijaldemokracija kakva postoji na Zapadu. Ali ovdje se, zbog razlika u stru- 
kturi društva, ne može razviti takva socijaldemokracija. I zato ovdje trebamo 
novo promišljanje vizije ljevice. Jer, očigledno je da je radnička klasa koju je 
socijalizam iz seljačkih opanaka preveo u industriju, u aktualnom društvenom 
preokretu razbijena. Zasad se od nje ne može očekivati da bude glavna snaga 
ljevice. Pogledajte samo tko su glavni Tudmanovi glasači, vidjet ćete da su to 
radnici čak više negoli i "klasični" seljaci! Prema tome, zaklinjanje u tu rad- 
ničku klasu koja je atomizirana, koja se raspala - nema smisla. A novo oku- 
pljanje snaga koje će pronositi tzv. lijevu ideju može biti samo na osnovi do- 
brog promišljanja onoga što nam se događa i što nam se mora događati u na- 
činu proizvodnje, da se izrazim marksističkim rječnikom, u proizvodnim od- 
nosima, te u rasporedu snaga rada i kapitala. A ja u Hrvatskoj, kao ni u drugim 
sličnim zemljama, zasad ne vidim snage koje bi na intelektualnom planu to 
promišljale! 

Ljevica se danas iscrpljuje u naporima da sakrije svoje "vanbračno" pod- 
rijetlo od stare komunističke ljevice, te u tome da naglasi svoje imitiranje za- 
padne socijaldemokracije. Ali ni zapadnoj socijaldemokraciji, istina iz drugih 
razloga, trenutno ne cvjetaju ruže i ona je također u nazadovanju. Koncep- 
cijskom, ali i praktično političkom, pored ostalog i zato što jeu međuvremenu 
izgubila svog grešnog brata" — komunizam, a na čijoj se kritici dobrim dije- 
lom hranila. Sada je i ona zbunjena jer više nema tog socijalizma i komunizma, 
bar u Evropi, ako se izuzmu njihovi kamuflirani ostaci... 

Iluzorno je, dakle, misliti i tvrditi da se u zemljama "postsocijalizma" mo- 
gu preuzeti formule, parole i praktično politički oblici borbe i organiziranja 
ljevice iz razvijenih kapitalističkih društava Zapada. No, teško je sada reći kada 
će doći do stvarnog otpočinjanja intelektualne artikulacije vizija i zahtjeva lje- 
vice, a sljedstveno tome i do praktičnog političkog organiziranja... Inače, "naj- 
komunističkija partija“ u Hrvatskoj u ovom je trenutku HDZ jer u svojim re- 

dovima ima najviše bivših članova Saveza komunista! Kako neki tvrde, u 
HDZ-u je sada najmanje 70.000 bivših članova SKH. 


* Ljevica je u najširoj hrvatskoj javnosti danas gotovo demoniziran po- 
jam. Grubim pojednostavljivanjem sva je povijesna krivnja prebačena na 
njezina leđa; makar se istodobno deklarativno nastoji na "povijesnom 
izmirenju" u ime zajedničke budućnosti. Istodobno smo svjedoci očite 
restauracije nekih "vrijednosti" NDH. Tko tu zapravo robuje prošlosti? 

— To su one političke snage koje su u Drugom svjetskom ratu poražene! 
Komunisti su tada bili i organizatori i začetnici borbe protiv fašizma i njima 
su ljudi prilazili, makar sada mnogi kažu da je to bilo na silu, iz računa ili zato 
što se moralo... Račan je nedavno predao državi 600.000 kartona bivših čla- 
nova Saveza komunista! A to znači da ih je u Hrvatskoj bilo najmanje toliko u 
različitim razdobljima od 1945. do 1990. godine. Što nije baš mali broj! Tamo 
je i Tuđdmanov karton, kao i Mesićev ili Šeksov, Manolićev, moj ili Račanov 
karton. Tuđman je, uostalom, bio član Partije negdje od 1942/1943. do 1967/ 
1968. godine. 

Sada je došlo do preokreta. Sve one snage koje su se 1945. godine osjećale 
poraženim, pa i pod udarima represije pobjednika, pred ovim ili onim restrik- 
cijama u vremenu do 1990. godine - a jedan je dio tih snaga bio otišao u dijas- 
poru, pojedinci su išli u zatvore i u posljednjih dvadesetak godina, iako se broj 
tih ljudi danas i te kako preuveličava — sada, po prirodi stvari, dolaze do izra- 
žaja ofenzivno prezentirajući svoju "istinu". Isto tako, lako pridobivaju onaj 
većinski poslušni dio nacije, jer se tehnologija vladanja duhovima promijenila, 
pa tako nije potrebno ići na sastanke i zborove građana, sastanke mjesne zaje- 
dnice niti provoditi uličnu agitaciju, već je dovoljno gledati Hrvatsku televiziju 
i slušati Hrvatski radio. A 90 posto ljudi danas nema novaca da kupuje novine 
tako da 90 posto od tih 90 posto, slušajući iz dana u dan "istinu" poraženih još 
iz 1945. godine, sve to uzima zdravo za gotovo. Pa i sam Tuđmanov pokret se, 
radi legitimacije i političkog prodora, morao osloniti na tu poraženu nacio- 
nalističku i klerikalnu desnicu u Drugom svjetskom ratu. I zato se ona sada 
osjeća pobjednikom. I još će neko vrijeme nametati svoju "istinu", ali očito je 
da se u tome mnogo brže troše nego što su se trošili komunisti kada su širili 
"svoju" istinu! 

* Jedan od "noviteta" te vrste ovog razdoblja je i opsjednutost državom o 
kojoj su govorili neki promatrači aktualnih zbivanja (na primjer, prof. 
dr. Jovan Mirić). Svaka kritika bilo koje njezine strukture odmah se pro- 
glašava destruktivnom, a svako sumnjanje u "uzvišenost Cilja“ time do- 
biva značaj prvorazrednog krivokletstva. Podsjeća li vas to na nešto? 

— Hrvati su općenito pojačano opsjednuti državom, a zasad je većina njih 
podložna i Tuđmanovom uvjerenju da se ostvario hrvatski devetstogodišnji 
san, da Hrvati devet stotina godina nisu imali državu dok je prije svega sam 
Tuđman i HDZ nisu uskrsnuli i ponovno stvorili! To su neki naši neiživljeni 
kompleksi koji će još potrajati. Pogledajte susjednu Italiju! Ona je kao jedin- 
stvena država nastala u borbi protiv Pape, u borbi za integraciju, tek negdje u 
doba Manzinija, Garibaldija i uloge Piemonta... Njemačka pod Bismarckom 
nastaje u isto to vrijeme. A u 16. stoljeću njemački je etnos bio podijeljen na 
četiri stotine kraljevstava i kneževina, država i državica... Kod nas postoji taj 
kompleks jer su Mađari sačuvali svoju državnost kada su ušli u Austriju, kao 
uostalom i Hrvati. No, prije toga je hrvatska državnost kroz personalnu uniju 
bila potčinjena samim Mađarima i zato su Hrvati imali osjećaj da prvo na vra- 
tu imaju Mađare, a onda i Mađare i Austrijance pa je zato jedan dobar dio te- 
žio, bar od 19. stoljeća naovamo, državi južnih Slavena. 

Onda Srbi - zbog čega su u očima većine Hrvata postali i glavni krivci i 
glavni neprijatelji - nisu dali da se ta državnost jače izrazi u prvoj Jugoslaviji, 
dok smo u drugoj imali federaciju. Mnogi Hrvati danas tvrde, makar je u pre- 
ambuli Ustava Tuđman drugačije zapisao, da Hrvatska između 1943. i 1990. 
godine nije bila država. A bila je to i te kako! Sada svi uživaju u himni, a "Lijepa 
naša“ se pjevala i na Prvom i na Drugom i na Trećem zasjedanju ZAVNOH-a. 
Doduše, u isto su je vrijeme pjevale i ustaše... I Radio Zagreb je od 1945. go- 
dine, od oslobođenja Zagreba, dakle za četrdeset pet godina "anacionalnog" 
socijalizma, svaki dan svoje emisije u ponoć završavao hrvatskom himnom! 
Za razliku od Hrvata, čija je državnost poslije austrijsko-mađarske nagodbe 
1867. godine, pa mađarsko-hrvatske nagodbe 1868. bila krajnje okljaštrena, 
Srbi su imali državu koju su stvorili oslobođenjem od Turaka, najprije kroz 
stjecanje autonomije, pa od Berlinskog kongresa i suverenost! I tu su se, vis-a- 
vis Germana, Talijana, Mađara i Srba, kod Hrvata formirali pojačani komplek- 

si u dvadesetom stoljeću. I zato ih sada trebamo iživjeti i shvatiti da država nije 
apsolut koji donosi apsolutnu sreću. 


* Kako vidite ulogu sindikata u novonastalim društvenim uvjetima, nji- 
hovu današnju ulogu u usporedbi s prijašnjom? 

— Sindikati su, što neupućenima može izgledati kao tvrdnja koja ne stoji, 
u posljednjih pet-šest, ako ne i deset godina prošlog sistema bili kudikamo 
moćniji nego što su danas. Kada bi sindikati zaprijetili štraykom ili ga poveli, 
svi bi skočili na noge! Odmah bi se našao i novac da se udovolji radnicima. 
Uvijek se izlazilo u susret radnicima. Gotovo da mi nije poznat ni jedan štrajk 
koji se, recimo u desetljeću 1980-1990. godine završio bezuspješno. A nije mi 
poznat ni jedan štrajk koji je, u razdoblju 1990-1995. završio uspješno! U Hr- 
vatskoj ima vjerojatno dvadeset do trideset većih ili manjih štrajkova svaki 
dan, ali informacija o većini njih i ne uspije prodrijeti u javnost. A sindikati su 
zasad ili mlado lavče kojem još nisu izrasli zubi ili već krezubi lav; oni nemaju 
snagu da bi ozbiljnije zaprijetili! Na konferencijama za novinare još i zaprijete, 
ali uglavnom ne pokušavaju nešto i učiniti. A kada ponekad i pokušaju - od- 
mah ih se slomi! 

Stanje odnosa moći u društvu zasad je takvo da sindikati ne predstavljaju 
prijeteću snagu. Ali oni su nužni i zato moraju jačati, organizirajući snage reda 
protiv kapitala. Jer u protivnom će nicati oblici samoorganizacije zaposlenih i 
ugroženih, koji će onda rušiti postojeće sindikate, nedovoljno borbene i neje- 
dinstvene. Sindikati, na žalost, vode veće borbe međusobno nego protiv po- 
slodavaca. A glavni je poslodavac u ovom trenutku hrvatska država, kao vlas- 
nik glavnine sredstava za proizvodnju. 


* S obzirom da već nekoliko godina ne sudjelujete aktivno u političkom 
životu, najčešći je razlog razmjerno čestom spominjanju vašeg imena u 
hrvatskoj javnosti vaša politička aktivnosti u prošlom režimu. I tu se on- 
da posebno apostrofira razdoblje u kojemu se rastakala Jugoslavija. Va- 
ša opcija je, prema naknadnim istupima, bio pokušaj spašavanja titov- 
ske Jugoslavije zbog čega ste došli u sukob s Miloševićevom nacionalis- 
tičkom politikom. Mnogi su vam poslije zamjerili da tada niste iskoristili 
priliku da se odlučnije suprotstavite "memorandumskoj reviziji" Jugo- 

slavije. Jeste li tada očekivali ovako krvav rasplet događaja koji su svoj 
formalni začetak ipak imali na zasjedanjima najviših partijskih tijela u 
kojima ste i sami djelovali? 

— Uvjeren sam da nitko od svih nas koji smo bili na tim sjednicama CK 
SK], Savezne skupštine i svih drugih tijela na razini Jugoslavije nije očekivao 
raspad Jugoslavije. Svi su, doduše, imali svoje zamisli o tome kako da je ob- 
nove, preurede i da u granicama te Jugoslavije postignu svoje nacionalne ili 
neke druge ciljeve. Spadao sam među one koji su smatrali da se sve u Jugo- 
slaviji može mijenjati, ali ne i njezino uređenje u duhu AVNOJ-a, te da se ne 
smije ugroziti ravnopravnost republika i autonomija pokrajina. 

Koliko se mogu prisjetiti, ni u tadašnjim istupima Milana Kučana i drugih 
Slovenaca nije bilo spominjanja bilo kakvog raspada ili osamostaljenja, niti u 
aluzijama. Bilo je dosta međusobnih prepirki u stilu: "ako vi učinite to, onda 
nas tjerate na ovo...“ Srbija je, čemu je poslije glavni pečat dao Milošević, išla 
na to da se smiri Kosovo s obzirom na tamošnje odnose Albanaca i Srba, a 
onda se to pretvorilo i u geslo da se Srbija “...iz tri dela napravi cela", odnosno 
u politiku da se ograniče i u bitnom suze kosovska i vojvođanska autonomija. 
Dalje je to išlo svojom logikom, pa su se postavili zahtjevi za napuštanjem av- 
nojskih načela na kojima je Jugoslavija od samog početka počivala. 

Ja sam tada bio u partijskom vodstvu Jugoslavije i, ponavljam, na sjed- 
nicama nitko ni riječju nije aludirao na iščezavanje Jugoslavije ili na moguć- 
nost da se dirne u njezinu federativnu strukturu. Tada je šef JNA Kadijević, na 
čuvenoj 17. sjednici CK SK], izgovorio rečenicu: “Jugoslavija će biti federacija 
ili je neće biti". I svi su se zaklinjali u tu rečenicu! Sa svih partijskih dužnosti 
otišao sam u svibnju 1989. godine 1 tada nikakav kraj Jugoslavije nije bio na 
vidiku. Ante Marković je dva mjeseca ranije postao predsjednik SIV-a i počeo 
svoj program reformi s novim optimizmom i nagovještajem brzog privrednog 
oporavka. Krajem 1988. godine bilo je usvojeno, čini mi se, 88 amandmana na 
Ustav Jugoslavije, a radilo se i na tome da se donese kompletno novi Ustav... 

Od svibnja 1989. pa do kolovoza 1990. godine bio sam član Predsjedništva 
SFRJ i koliko god je bilo rasprava, koliko god je bila jaka tutnjava "antibiro- 
kratske revolucije“ i ma koliko bili teški problemi na Kosovu, u tom se vre- 
menu nije slutilo da bi moglo doći do rata... Rat je izbio tek godinu dana kas- 
nije, a kada ja osobno nisam više bio aktivan u političkom životu. Nije me us- 

pio maknuti Milošević, no jest Tuđman. Kad sam otišao sa svoje posljednje 
značajne dužnosti još, dakle, ni jedan metak u Jugoslaviji nije bio ispaljen... 
Kad je sve to počelo, ja sam bio samo promatrač već gotovo godinu dana. 


* Negdje ste rekli da ste se u cijelom tom razvoju događaja ponašali kao 
"naivni lenjinist". Neskloni vam komentatori to su ocijenili kao karije- 
rizam, odnosno kao makjavelizam. Što biste na sve to dodali s ove vre- 
menske distance? Jeste li učinili što ste mogli? 

— lole upućenijim sudionicima zbivanja tog vremena poznato je da nisam 
imao gotovo nikakvu podršku službenih političkih struktura u Hrvatskoj. Ka- 
da sam se sukobio s politikom "antibirokratske revolucije" u Srbiji, onda je 
jedan od glavnih političkih govornika iz Hrvatske, na 20. sjednici CK SK], kada 
je na dnevnom redu bio i zahtjev za mojim smjenjivanjem, održao govor i za- 
tražio od Miloševića, dajući mu komplimente, da "ne vuče lokomotivu Partije 
u svojem pravcu“, a to je isto zatražio obraćajući se i meni. Dakle, umjesto da 
me se podrži, iz Hrvatske se čula poruka da je tek riječ o osobnom sukobu Šu- 
var-Milošević i da to treba nekako prevladati, kao da se radi o "dva ovna ili 
jarca koji su se sukobili na brvnu'! 

U Srbiji sam već tada bio strahovito sataniziran, u Sloveniji nisam već od 
ranije bio omiljen, dok su se ostale republike držale oportunistički... To može 
nalikovati na ovakvo ili onakvo opravdanje, ali to meni nije ni na kraj pameti. 
No, postojala je iluzija da čovjek ipak može nešto učiniti! Ja sam bio jedan od 
formalno ravnopravna 23 člana Predsjedništva CK SKJ, zatim predsjednik tog 
Predsjedništva deset i pol mjeseci, uz to dva-tri mjeseca pod suspenzijom zbog 
zahtjeva za smjenom iz Vojvodine i Srbije. Cijelo vrijeme bio sam pod bara- 
žnom vatrom, uz žestoke kritike i napade snaga "antibirokratske revolucije" 
koje je u tom trenutku službeno podržavalo bar pedeset posto članstva SK]. 
Toliko je, naime, bilo članstva samo u Srbiji, Vojvodini i Kosovu. .. 

Mnoge stvari koje vežu uz mene iz ideološkog života u Hrvatskoj i u Sa- 
vezu komunista od 1972. do 1982. godine pripadaju razdoblju u kojem ni u 
čemu nisam sudjelovao osim kao obični član Centralnog komiteta. Ja sam u 
partijsko vodstvo prvi put ušao 1982. godine, a do tada sam, doduše, imao 
svoje ime kroz javne polemike i život sociologa, istraživača, čovjeka koji je ob- 
javljivao članke po časopisima i ponekad davao intervjue. Po svemu tome mo- 

žda sam bio više "na glasu" u odnosu na ostalih stotinjak članova Centralnog 
komiteta SKH. Čovjek koji je vodio ideologiju u SKH i sudjelovao u svim odlu- 
kama partijskog vrha od 1972. do 1982. godine zvao se Ivica Račan, a ne Stipe 
Šuvar. 

Prva značajna funkcija u mom životu bila je ona iz 1974. godine, kada sam 
postao jedan od 28 članova Izvršnog vijeća Sabora Hrvatske i republički se- 
kretar za prosvjetu i kulturu, a što sam ostao do 1982. godine. Te sam godine, 
i to uz veliku polemiku između onih koji su bili "za“i onih koji su bili "protiv", 
izabran u Predsjedništvo CK SKH, ali ni tada ne za onog tko vodi ideologiju, 
jer je ta dužnost pripala Josipu Vrhovcu. Tek kada je on otišao u Predsjed- 
ništvo SFRJ u Beograd, ja sam preuzeo tu dužnost, da bih onda 1986. godine 
bio prvi put izabran u CK SK] i otišao u Beograd. 


* Još jedan razlog čestom spominjanju vašeg imena su teme vezane uz 
školstvo, odnosno reformu iz sredine sedamdesetih. Upravo zbog broj- 
nosti takvih, u pravilu negativnih, ocjena zamolio bih vas za sud o tome 
— što ste to tako loše tada napravili? 

— Moram napomenuti da sam, nakon kolebanja, tek u trećem navratu pri- 
hvatio ponudu da postanem član Izvršnog vijeća Sabora Republike Hrvatske i 
preuzmem resor prosvjete i kulture - u jesen 1974. godine. Od 1945. godine tu 
je dužnost prije mene obavljalo čak 16 ministara obrazovanja. Dakle, ja sam 
bio sedamnaesti! A iza mene su bila još dvojica "socijalističkih" ministara, a 
onda su se izredali i jedan Tuđmanov ministar i dvije ministrice... Valjda su 
svi oni nastojali nešto promijeniti u sferi obrazovanja. Zašto se cijela ta pede- 
setogodišnja povijest zbivanja u obrazovanju svodi na tih šest-sedam godina 
u kojima sam ja bio na toj dužnosti? Znači li to da sam ja uspio učiniti više nego 
svi oni, ili sve pokvariti, tako da sam poništio i ono što su učinili moji pret- 
hodnici, odnosno da svi oni koji su došli iza mene nisu mogli ništa promi- 
jeniti? Što su čekali ovih četrnaest godina otkada nisam u prosvjeti? Pa mogli 
su sve iznova vratiti i promijeniti! Ali, šalu na stranu, došao sam na tu dužnost 
a da prethodno ni na koji način nisam sudjelovao u koncipiranju tadašnje re- 
forme obrazovanja na političkoj razini. No, kada sam već prihvatio tu dužnost, 
proučio sam dostupnu literaturu, uključujući sve dokumente UNESCO-a i Me- 
đunarodnog instituta za obrazovanje u Parizu... 


190 STIPE ŠUVAR - HISTORIA TRAGICOMICA 


Reforma školstva, koja je tada bila primjenjivana i čiji sam akter koji se 
najviše pročuo - makar ponavljam, nisam sudjelovao u koncipiranju osnov- 
nih smjernica reforme, već samo u provođenju - bila je dobro zamišljena, ali 
je u praksi, kao i sve drugo, karikirana i izopačena. Sva galama, kako su tada 
“upropaštene čitave generacije“ ne stoji. Ako je donijela toliko štete, zašto štetu 
nisu otklanjali o otklonili od 1982. godine, kada sam otišao iz prosvjete? Zašto 
i danas oklijevaju? A koliko god da su nam škole i fakulteti slabo opremljeni 
modernom nastavnom tehnologijom, oni su u evropskim i svjetskim razmje- 
rima dobri. I pružaju naobrazbu zbog koje naši učenici i studenti, kada idu 
negdje u inozemstvo, u pravilu odskaču, preskaču razrede... Neka svi ovi koji 
sada galame da je to bila katastrofa, a u tom vremenu su stekli svoje obrazo- 
vanje, magisterije i doktorate, vrate te titule i javno se proglase neznalicama! 

Onda, kažu da je i sveučilište bilo zapostavljeno! Pa, u tom su vremenu 
otvorena tri nova hrvatska sveučilišta, jedno prije mog dolaska, a dva u moje 
vrijeme: splitsko, riječko i osječko. Sada ih ponovo nastoje smanjiti, reducirati. 
A ta sveučilišta bila su neophodna da bi se podstakao cjelokupni intelektualni 
i kreativni razvoj hrvatske unutrašnjosti, da ne bude sve u Zagrebu! A sve po 
evropskim i svjetskim mjerilima. Naime, u Evropi postoji 600 sveučilišta na 
500.000.000 stanovnika, u svijetu 6.000 sveučilišta na 5.400.000.000 stano- 
vnika, a mi u Hrvatskoj imamo 4.500.000 stanovnika i red je da postoje četiri 
sveučilišta i da ih se razvija kao kvalitetna sveučilišta. 


* Danas smo svjedoci jednog novog konzervativizma na općoj društvenoj 
razini. Moguću zakonsku osnovicu, između ostalog, čini i prijedlog Za- 
kona o mladeži. Najavljuju se i velike promjene u školstvu, gdje se kao 
uzori navode modeli iz razdoblja prije "vaših" reformi. Koliko su ti osvrti 
unatrag (kontra)-produktivni za budućnost? 

— Koliko joj nazirem konture, sadašnja reforma školstva dozlaboga je kon- 
zervativna. Gotovo da mi takav primjer u svijetu nije poznat, a moram reći da 
pratim zbivanja na tom planu. Najblaže rečeno, to je povratak u devetnaesto 
stoljeće! Teži se odgoju u lažnoj pobožnosti i u ispraznom domoljublju, na koje 
bi bilo nakalemljeno nužno tehničko ili nekakvo drugo specijalističko obra- 
zovanje. A ide se i na to da se natjera djecu da se bez obzira na njihovu bistrinu 
1 stvarne sposobnosti, već u sedmom ili osmom razredu diferenciraju na one 

koji će šljakati, koji će biti osuđeni na teške, prljave, rutinske, nekreativne po- 
slove i na one koji će ići do vrha obrazovne zgrade, predodređeni za elite moći 
i duha. A takva će podjela više-manje ovisiti i o količini roditeljske moći i o 
dubini roditeljskog džepa. 


* Jedna od inicijativa iz razdoblja vašeg djelovanja u prošlom režimu je 
izgradnja Nacionalne i sveučilišne biblioteke koja će 30. svibnja biti i slu- 
žbeno otvorena, ali i predstavljena kao još jedan uspjeh nove vlasti... 

— Baš sam sinoć gledao jedan prilog na Dnevniku HTV o tome. Voditeljica 
je čitala: "(...) U bivšoj Jugoslaviji nacionalni objekt kulture nije se mogao 
dovršiti. Novaca ili nije bilo ili je odlazio u druge svrhe. Hrvatska država, ma- 
kar opustošena ratnom i opterećena brojnim prognanicima, uspjela je privesti 
kraju veliki posao. Na Dan državnosti, 30. svibnja, naša generacija ostavit će 
budućnosti veliki hram znanosti i kulture(...)". Moram reći da je to besramna 
laž! Kamen temeljac nove zgrade Nacionale i sveučilišne biblioteke položen je 
na prvi dan proljeća 1988. godine. Položili su ga akademici Andro Mohorovičić 
i Ivan Jurković, a ja sam održao prigodni govor. Tadašnji predsjednik Pred- 
sjedništva Hrvatske Ante Marković, predsjednik Izvršnog vijeća Ante Milović, 
te predsjednik Predsjeedništva CK SKH Stanko Stojčević nisu došli na sveča- 
nost, ispričavajući se svojim rutinskim sastancima. 

Akcija izgradnje, koju sam ja vodio, nije im, izgleda, bila baš po volji. A da 
bi se s pothvatom započelo, napisao sam, što sada prvi put otkrivam širokoj 
javnosti, apel u ime 113 kulturnih i javnih radnika (dobio njihovu podršku). 
Išlo se onda na samoupravni sporazum udruženog rada, kojim su svi zapo- 
sleni u Hrvatskoj za izgradnju izdvajali iz dohotka. Tek nakon velike borbe to 
je i prošlo u Saboru i drugdje. Na čelu izgradnje je stajao Odbor od 130 ljudi, u 
kojem je bilo i 25 članova JAZU, 19 književnika, desetak svećenika raznih vje- 
ra, a kojemu sam (Odboru) bio predsjednik. Zajedno sa 600 građevinara, već 
1989. godine slavili smo (uz grah fažol) takozvanu glihu, i to u samom kosturu 
građevine. To znači da je tada još ostalo da se zgrada iznutra uredi i da se stave 
instalacije, jer je, grubo rečeno, građevinski već bila dovršena. 

U vremenu dok je djelovao Odbor za izgradnju, i dok sam bio njegov pred- 
sjednik, na izgradnju biblioteke već je, koliko se sjećam, bilo utrošeno oko 50 
milijuna dolara! A da nije došlo do promjene režima u Hrvatskoj, biblioteka bi 

već odavno bila u svojoj funkciji! A to što nova zgrada Nacionalne i sveučilišne 
biblioteke (NSB) već mnogo ranije nije otvorena, rat ne može biti opravdanje, 
jer se u međuvremenu mnogo toga gradilo za društvenu vrhušku i poglavara! 

Da bi pomogli izgradnju Ivo Pogorelić i Tereza Kesovija dali su koncerte u 
dvorani "Lisinski", brojni slikari ne samo iz Hrvatske već i iz čitave Jugoslavije 
poklonili su umjetničke slike, građani su davali dobrovoljne priloge, skupljali 
smo novac i od iseljenika i radnika u inozemstvu, bile su dogovorene i dvije 
utakmice između "Dinama" i "Crvene zvezde" s kojih bi prilog išao za NSB, itd. 
Dakle, sve je ovo manipulacija kakvu HTV prakticira dnevno, kako bi neupu- 
ćenima mogao prodavati rog za svijeću. 


* Kako gledate na ideju o "povijesnoj pomirbi svih Hrvata"? Je li ona mo- 
guća u još uvijek aktualnoj atmosferi intenzivnog prebrojavanja krvnih 
zrnaca? 

— Pomirba, Slovenci kažu sprava, danas je nacionalna parola i Hrvata i 
Srba i Slovenaca i drugih. Dakle, ne bismo se više trebali obazirati na prošlost, 
na to što su nam bili očevi, djedovi i pradjedovi, jer smo sada "svi jedno" i svi 
trebamo izgarati za “svete nacionalne ciljeve“, ali onako kako ih tumače vla- 
dajuće elite. Ali ako to znači da ne trebamo više razlikovati antifašizam i faši- 
zam, te ih smatrati pojavama koje pripadaju prošlosti, budući da je pred nama 
danas samo duhovna obnova kako je shvaća predsjednik Tuđman, odnosno 
demografska obnova kako je shvaća don Anto Baković, onda je prilično pro- 
blematično, pa i smiješno na tome inzistirati! 

A ovo prebrojavanje krvnih zrnaca... Ta statistika smrti, ubijanja i zlo- 
čina morala je nakon završetka Drugog svjetskog rata još neko vrijeme trajati. 
I, na žalost, nije nikada bila do kraja provedena, da bi na vrijeme bila stavljena 
i točka na nju. Proći će vremena da se iz ratova 1991-1995. godine saberu gu- 
bici, od etničkih čišćenja do "čistih" ubijanja i klanja. Može se nekako, premda 
osobno nisam siguran da se to može očekivati, staviti točka na Drugi svjetski 
rat, ali zaokupljenost zločinima i žrtvama iz sadašnjih ratova, potrajat će idu- 
ćih pola stoljeća! Jer, kada čitate brojke koje se iznose, proizlazi da je najmanje 
deset od ukupno 15-16 milijuna stanovnika Jugoslavije od 1941. do 1945. go- 
dine bilo ubijeno u ratu ili na tragu njega. Pa je komunistički režim od 1945. 
do 1990. godine tobože pobio na stotine tisuća ljudi! 

Godine 1989, dok sam još bio na dužnosti u Beogradu, dospio mi je u ruke 
časopis Pogledi“ koji je izdavala četnički orijentirana grupa studenata iz Kra- 
gujevca, u kojemu se 'dokazivalo“ da su partizani 1945. godine, kada su došli 
kao oslobodioci, pobili 250.000 ljudi. Stvoren je mit Jazovke kao protuteža Ja- 
senovcu, Jadovnu itd. U Hrvatskoj je bila formirana i državna komisija koja je 
trebala utvrditi koliko je stvarno kostura u Jazovci, ali se postavlja pitanje, za- 
što je zašutjela, zašto nikada nije izašla u javnost s nekim podatkom? A Jazovka 
nije kompliciran slučaj, trebalo je samo sići u jamu i prebrojiti kosture! Po 
onome što sam saznao, u jami je nađeno nešto više od dvjesto kostura. I zna se 
tko su žrtve. Partizani pobijeni u žumberačkoj bolnici, a zatim ustaše pobijene 
nakon što su partizani osvojili Krašić 1943. godine! 
trebaju biti zaboravljeni, ali doista se postavlja pitanje, ima li smisla i danas 
izricati kazne za nešto što je učinjeno u Drugom svjetskom ratu. Premda ratni 
zločini, po međunarodnom pravu, ne zastarijevaju. 


* Jeste li zadovoljni radom saborskog Odbora za obilježavanje 50. obljet- 
nice pobjede nad fašizmom? 

— U tom je Odboru više onih koji su protiv partizana i NOB, te antifašizma, 
nego za njih! A istodobno je formiran veći i reprezentativniji Odbor za obilje- 
žavanje godišnjice žrtava na Bleiburgu... Hrvatska je tako izuzetak u Evropi, 
ako ne i u svijetu, po tome što je u 50. godišnjici pobjede nad fašizmom više 
obuzeta tobožnjim zločinima antifašista, partizana nego onima koje je poči- 
nila druga strana! Ovdje se više slavi "druga" strana, koje je bila anti-antifa- 
šistička. I to je sve pomalo tragikomično, ali preživjet ćemo ito... Mnogi misle 
svoje, a i ovi koji su zaneseni i manipulirani sve se više trijezne i sve je teže sve 
većem broju ljudi prodavati maglu! 


* Jeste li definitivno odustali od aktivnog bavljenja politikom u smislu 
stranačkog djelovanja ili obnašanja određenih funkcija ili je ovo tek — 
odmor? 

— Iz jedine političke stranke kojoj sam u životu pripadao: SKH, odnosno 
SK], izašao sam u trenutku kad je SKJ već nestao, a SKH mijenjao ime, što me 
i nije toliko smetalo, koliko to što je veza te stranke, proizašle iz SKH, sa starom 

bila jedino — imovinska. U studenom 1990. godine uputio sam pismo ruko- 
vodstvu stranke i obrazložio zašto je napuštam. To je bilo dan ili dva prije nego 
što je stranka (SKH-SDP) održala svoj prvi kongres i onda svoju prvu kon- 
venciju na kojoj je izbrisan prvi dio imena, SKH". Otada nisam pomišljao na 
ulazak u bilo koju stranku. Dakako, navijam za lijeve stranke ovakve kakve 
jesu, premda je to još nezrela ljevica. A što će skora budućnost donijeti — ne 
znam. 

Razgovarao: Hrvoje Prnjak 

"NEMA POVRATKA NA STARO 
— APSOLUTNO!" 


ARKZIN, Zagreb, 14. srpanj 1995. godine 


* Bili ste jedan od malobrojnih članova hrvatske "ekspedicije" koja se od- 
lučila prisustvovati "Konferenciji o ekonomskom razvoju Balkana i ju- 
goistočne Evrope", koju je u Parizu organizirao Boris Vukobrat, svoje- 
vrsni "apostol obnove jugoslavenske zajednice". Kako ste došli na tu kon- 
ferenciju? 

— Profesoru Branku Horvatu bilo je, prema dogovoru s organizatorom, 
prepušteno da po svom izboru pozove sudionike iz Hrvatske. Kontaktirao je i 
sa mnom i rekao sam mu da bih ja, kao sociolog, a ne kao ekonomist, mogao 
referirati o demografskim procesima u zemljama jugoistočne Evrope. Preda- 
jem i demografiju na studiju sociologije na Filozofskom fakultetu, a mnogi 
moji dosadašnji radovi bili su sociodemografske prirode. Horvat je to prihva- 
tio, pa sam napisao taj referat koji je izazvao veliki interes. 


* Jeste li znali tko će još sudjelovati na Konferenciji u Parizu? 

— Nisam vodio računa o tome tko će tamo biti, niti sam to pouzdano znao, 
ali sam iz pozivnih materijala vidio da se Konferencija priprema uz podršku 
Evropske unije, te uz podršku francuskih političkih krugova, što se kasnije 
vidjelo i po činjenici da je primanje za sudionike bilo priređeno u zgradi fran- 
cuskog Senata. Konferencija je, inače, imala oko stotinjak sudionika, a podne- 
seno je pedesetak referata. 

Debata je bila akademska, veoma tolerantna, a nije se moglo osjetiti da 
bilo tko izričito zagovara obnavljanje Jugoslavije. 


* Uključujući i Vukobrata? 

— Da, uključujući i Borisa Vukobrata. On je u svojstvu predsjednika "Fon- 
dacije za mir i rješavanje krize", bio jedan od trojice govornika na otvaranju, 
uz Jeana Matoulija, predsjednika "Ekonomskog i socijalnog savjeta Francus- 
ke i Pabla Benevidasa, direktora u komisiji Evropske unije. 


* Tko je bio iz BIH? 

— Iz Bosne i Hercegovine bilo je teško doputovati, pa su došli neki Bosanci 
koji borave u Parizu, a iz samog Sarajeva došao je Dragan Stojanov, značajan 
ekonomista i dobar poznavalac materije o kojoj se raspravljalo. 


* Kako tumačite činjenicu da su iz Slovenije i Makedonije došli ljudi koji 
imaju podršku tamošnjih vlasti? 

— Ne vjerujem da je bilo tko od njih pitao bilo koga u svojoj državi za dopu- 
štenje. Oni su došli kao pojedinci. 

Iz Srbije, ni jedan od sudionika koji su pisali referate ili su sudjelovali u 
debati, nije pružao podršku Slobodanu Miloševiću. Naprotiv, radilo se o žes- 
tokim kritičarima sadašnje politike u Srbiji. Kako sam saznao nakon Konfe- 
rencije, jedino su u Hrvatskoj vršeni pritisci na ljude da ne idu u Pariz. Jedan 
je hrvatski ekonomist napisao i poslao referat, ali mu je direktor njegovog in- 
stituta savjetovao da mu je bolje da ne ide... 


* Bio je u pravu, jer je odmah nakon završetka Konferencije sazvana sjed- 
nica Vijeća za obranu i nacionalnu sigurnost (VONS-a). 

— Ne mogu vjerovati da je to bio glavni povod za sjednicu VONS-a, a ako 
jest - što proizlazi iz saopćenja - onda se tome ni sam ne mogu načuditi. Vjero- 
jatno je do predsjednika Tuđmana stigla neka vijest o toj sumnjivoj raboti Bo- 
risa Vukobrata i ljudi koji su se okupili u Parizu. Ne vjerujem da je itko VONS- 
u prezentirao stvarni sadržaj rasprave na konferenciji. Radilo se, po svemu 
sudeći, o osudi napamet i puhanju na hladno. 

* Zašto se onda digla tolika prašina? 

- Zato što se konferencija uklapa u kontekst planova na Zapadu da se pro- 
nađe neko rješenje za države nastale na području bivše Jugoslavije, da se one 
- prije svega ekonomski - povezuju, a da se u tom sklopu onda pronađe i po- 
litičko rješenje za Balkan i jugoistok Evrope. Cilj je da se uspostavi trajan mir 
kako bi se mogao razviti kapitalizam periferije da bi Zapad mogao ulagati dio 
svog novca i osiguravati dio tržišta, doduše ne osobito velikog, za svoje pro- 
izvode. Ovaj problem ujedno je i problem polovice evropskog kontinenta, a 
ako se uračuna i Rusija, onda i više. Za razvijeni svijet sada je pitanje kako da, 
kad je socijalizam propao i nestala bipolarna podjela svijeta, pronađu neko 
rješenje za te zemlje. Za njih je pitanje kako će se te zemlje sada razvijati, kako 
obnoviti kapitalizam, tržište, hoće li se one povezivati ili će biti okružene ne- 
prijateljima — kakva je sada tendencija, jer sve te zemlje u susjedima gledaju 
veće ili manje neprijatelje i traže pokrovitelje po svijetu. Jedino je Rusija u di- 
lemi kako će se postaviti prema SAD, da li će ih služiti, ili će i dalje igrati ulogu 
velike sile, a koju ulogu ima još od 1709. godine, kada je Petar Veliki porazio 
Šveđane koji su tada bili najveća vojna sila u Evropi. Tu je i pitanje, hoće li 
Rusija zadržati kontrolu, ovakav ili onakav utjecaj, na području bivšeg SSSR- 
a u istočnoj i jugoistočnoj Evropi, a i šire. Neprijateljstva su svestrana i zato je 
razvijeni svijet na muci kako to povezati da neprestano ne izbijaju problemi s 
ratovima i razgraničenjima. 

Regionalne integracije niču na sve strane - u Americi, Aziji, na Pacifiku, 
uključujući i Australiju, u prednjoj Aziji, oko južnog Mediterana i azijskog di- 
jela Mediterana... Nedavno je održan sastanak jedanacst zemalja crnomorske 
regije, od Turske do Ukrajine. Poljaci, Česi, Slovaci i Madari formirali su "Više- 
gradsku grupu". Šefovi srednjoevropskih država nedavno su se sastali u Ma- 
đarskoj, ali bez Tuđmana. Ili on neće tamo, ili se nitko ne otima da ga zove. 
Hrvatska vodi veoma glupu politiku ako misli da može doći na zelenu granu 
samo tako što sebe proglašava partnerom Amerike i Kine što jedino bježi pod 
skute Njemačke. 


* Onda se Vukobratova strategija dobro uklapa i u strategiju SAD, i u trend 
regionalnih integracija o kojima govorite? 
— Boris Vukobrat je pojedinac koji o tome ima pravo razmišljati. Piše knji- 

ge, pisma koja šalje uglednim ljudima, časopisima u svijetu, i sl. On je fran- 
cuski biznismen, podrijetlom hrvatski Srbin, koji je dosta ulagao i u Hrvatsku, 
a na njega se danas u Hrvatskoj gleda kao na državnog neprijatelja. Valjda sa- 
mo zato što preporučuje da na ovim prostorima treba promišljati o vlastitoj 
ekonomskoj budućnosti i o nekom povezivanju. 

Zapazio sam na ovoj Konferenciji u Parizu da prevladava misao da zemlje 
jugoistočne Evrope, ali i cijele istočne Evrope, ne mogu pojedinačno u Evropu 
bez međusobne suradnje i stvaranja regionalnih tržišta, koja će se, onda, do- 
bro uklapati i u evropsko tržište i preko njega u svjetsko. Posebno se zemlje 
bivše Jugoslavije ne mogu izvući iz sadašnje situacije bez neke vrste "Marsha- 
llovog plana", ali je pitanje želi li takav plan itko ponuditi. U svakom slučaju, 
ne može se negirati da se radi o jedinstvenom geopolitičkom prostoru. Bila je 
ovdje ovih dana jedna debata, hrvatske filijale "Rimskog kluba “koja je netom 
osnovana, pa je i Vlado Gotovac, predsjednik Matice hrvatske, izjavio (tako su 
prenijeli mediji) da “Ilirik nitko nije uspio podijeliti“. 

Prije nekoliko mjeseci i predsjednik hrvatske Vlade Nikica Valentić izjavio 
je da države nastale na tlu bivše Jugoslavije, kad se politički normaliziraju, 
predstavljaju jedan geopolitički prostor u ekonomskom smislu. Znači, da bi 
Tudmanov VONS i njega trebao osuditi. 


* Ispada da između Valentića i Vukobrata, strateški gledajući, nema ne- 
slaganja? 

— To ste vi rekli. No, smiješno je gotovo patološko hrvatsko ograđivanje 
od svih, sitno natezanje sa Slovencima i gajenje nade da će Hrvatska prigrliti 
čitavu Bosnu i Hercegovinu. Sadašnja hrvatska politika zaokupljena je samo 
vizijom da Bosnu, kad je već nije uspjela podijeliti, konfederacijom veže uz 
sebe i da Bosna postane hrvatski prirepak. Ali, od toga neće biti ništa. 


* Cijela Bosna? 

— Da. No, od toga, ponavljam, neće biti ništa, jer je Bosna takva da se mora, 
usprkos Drini kao - po Tuđmanu - najdubljoj civilizacijskoj granici na kugli 
zemaljskoj (a on je u tome samo loš đak raznih geopolitičkih hrvatoida iz pro- 
šlosti, Ive Pilara, fra Mandića i drugih loših interpreta vlastite povijesti) os- 
lanjati ina Hrvatsku i na Srbiju. Bosna mora biti vezana, i u smislu nekih nor- 

malnih ekonomskih i građanskih kontakata, i sa Srbijom i sa Hrvatskom. Dru- 
gačije bi moglo biti samo pod uvjetom da se u Bosni iskorijeni Srbe, ali takav 
scenarij nikada ne bi uspio. Srbe se eventualno može iskorijeniti u Hrvatskoj, 
ali u Bosni i Hercegovini ne može. 


* Pretpostavljam - iako nisam vidio sadržaj pariških referata — da se ve- 
ćina temelji na tezi da je ekonomsko stanje u svim novonastalim drža- 
vama znatno slabije nego krajem osamdesetih. 

— Možda s izuzetkom Slovenije, sve su zemlje proizašle iz raspada Jugo- 
slavije, što je popraćeno krvavim sukobima, vraćene bar pedeset godina una- 
zad. A i da nisu, treba proteći pedeset godina da se ovdje restaurira kapita- 
lizam periferije, koji znači prvobitnu akumulaciju kapitala u bitno izmijenje- 
nim društvenim uvjetima, novo formiranje kapitalističke klase i stvaranje dru- 
štva s deset posto bogatih i devedeset posto siromašnih. Ovaj se prostor tako 
našao u jednostoljetnom zaostatku za Evropom. 

Slovenci su donekle izuzetak, jer su bili pošteđeni velikih gubitaka i ra- 
zaranja. I Makedonci su pošteđeni, ali su u mišolovci i veoma im je teško. Slo- 
venska se privreda počela oporavljati na vještom vezanju za zapadno tržište, i 
ona je tu već postigla nešto, ali to nije velika perspektiva. Slovenija, kao mala 
zemlja na istočnoj strani Alpa, također mora računati, ako se misli razvijati, 
na tržište bivše Jugoslavije, na tržište Istoka, sve do Rusije. 

Jože Mencinger na skupu je iznosio podatke što je u Sloveniji učinjeno od 
prevrata naovamo, i jedna mi se njegova rečenica urezala u pamćenje: "Slo- 
venija nikada nije bila politički nezavisnija, a ekonomski zavisnija“. 


* Vaš je referat pokazao uglavnom demografske trendove na tlu bivše 
Jugoslavije i neke prognoze o mogućem razvoju stvari. Neki od ranijih 
trendova - recimo seobe Hrvata i Srba iz BIH, ali i neke druge - pokazuju 
da sui te migracije u velikoj mjeri imale etnopolitičke motive u pozadini. 
Republike su vremenom postajale etnički sve čistije. Nije li rat samo ubr- 
zao te procese i dao im dodatnu snagu? 

— Stvaranjem zajedničke države Južnih Slavena, faktori jezika, kulture i 
vjere - ne mora tu postojati neki izričit politički pritisak — privlačili su ljude 
prema nacionalnim maticama. Hrvati iz perifernih područja išli su prema Za- 

grebu i najperspektivnijim dijelovima hrvatskog etničkog teritorija. To je bila 
Slavonija, a poslije Drugog svjetskog rata i Dalmacija. Srbi su više išli prema 
Vojvodini i Beogradu. 

Reći ću nešto o čemu veliki i državotvorni Hrvati nisu kadri razmišljati. Da 
nije postojala prva i druga Jugoslavija, Srba bi sada u Hrvatskoj bilo najmanje 
jedan i po do dva milijuna, jer su činili petinu stanovništva na prostoru dana- 
šnje Hrvatske u trenutku kad je stvorena prva Jugoslavija. Zahvaljujući 73 go- 
dine postojanja prve i druge Jugoslavije, oni su išli prema Beogradu i Novom 
Sadu, a i prema unutrašnjosti Srbije sve do Kosova. 

Činjenicu da je Srba u Hrvatskoj sada tako malo možemo, dakle, "zahva- 
liti 1 postojanju dvije Jugoslavije a, dakako, još više i politici Ante Pavelića u 
tzv. NDH od 1941. do 1945. godine i politici Tuđmana od 1991. do 1995. go- 
dine. 

Migracije su po prirodi stvari etnocentrične, to je tako i u drugim zem- 
ljama koje imaju složenu etničku strukturu. To je gotovo zakonomjerno. 


* Ali i Hrvata je u Bosni i Hercegovini početkom stoljeća bilo 25 posto, 
prije posljednjeg rata 17 posto, a danas znatno manje s tendencijom dalj- 
njeg pada, slično kao i u slučaju Srba u Hrvatskoj, 

— Sve ovisi o tome kako savjesno iznosite demografske podatke, kako ih 
prikazujete i da li pri tom zanemarujete i prošlost i cjelokupni društveni kon- 
tekst. 

Muslimana je u Bosni i Hercegovini nakon austrougarske aneksije bilo 11 
posto, a Srba 43 posto. A u BiH, dok je ona nastajala kao federativna jedinica 
Titove Jugoslavije, smanjivao se postotak Hrvata, ali i postotak Srba, i to ne 
manje od Hrvata. Kad Hrvati iznose te podatke, prešućuju da su se i Srbi selili 
iz Bosne i Hercegovine, a Muslimani su povećavali svoj udio, jer je i dio Mu- 
slimana iz ostalih krajeva Jugoslavije išao prema Bosni, posebno prema Sa- 
rajevu. Dvadeset posto Muslimana u bivšoj Jugoslaviji bilo je s one strane Dri- 
ne. Postotak Hrvata u vremenu nakon Drugog svjetskog rata opao je s nešto 
manje od 23 posto na nešto više od 17 posto, a postotak Muslimana — kad je 
došlo do njihovog jasnog nacionalnog identificiranja — porastao je na 43 posto, 
dok je postotak Srba pao od 43 na 33 posto. 

Još nije stao rat, ne zna se krajnja bilanca etničkih čišćenja, ali koliko mo- 
gu procijeniti na osnovu dokumentacije koju sam prikupio, u BiH se sada na- 

lazi oko 1,2 milijuna od 1,9 milijuna Muslimana koliko ih je bilo u proljeće 
1991. godine. 

Srba u BiH, kako u ovoj Karadžićevoj paradržavi, tako i pod kontrolom 
Muslimana i Hrvata, ima najviše 700 do 750 tisuća, od 1,3 milijuna koliko ih je 
bilo 1991. godine. Ostali su ili prebjegli u Srbiju, ili izbjegli u svijet, čak i u Hr- 
vatsku, po raznim osnovama. Hrvata je bilo 750 tisuća, sad ih ima najviše 350 
tisuća. I ako se tamo nađe neko rješenje - a naći će se, što je samo pitanje vre- 
mena - najmanje pedeset posto Srba koji su izbjegli više se nikad neće vratiti 
u BiH. Hrvata se neće vratiti i više od pedeset posto jer su oni ionako punili 
Dalmaciju, Slavoniju i Zagreb. Ni mnogi Muslimani koji su pobjegli neće se 
vratiti, posebno oni mladi i obrazovani koji su dobili dozvolu za useljenje u 
strane zemlje. Ostat će vani čak i kad u Bosni i Hercegovini nastupi mir i brzi 
oporavak, jer će osjećati strah, a adaptirat će se tamo gdje se sada nalaze. Pre- 
ma tome, BiH koja je imala nešto više od četiri milijuna stanovnika, dolaskom 
mira imat će manjak od oko milijun i po stanovnika, što onih koji su morali 
bježati, što onih čije je živote odnio i još odnosi rat. 


* A Hrvatska? 

— Hrvatska u idućih pola stoljeća neće premašiti 4,5 milijuna stanovnika, 
jer će i njoj na dugi rok iseljavanje biti veće od doseljavanja. Doseljavati neće 
gotovo nitko - to je iluzija koju potiče Tuđman. Iz mnoštva razloga, vraćat će 
se tek neznatna manjina, a masovno će odlaziti najvitalniji i najobrazovaniji 
kontingenti stanovništva. 


* Zašto? 

— Institucije znanosti i obrazovanja propadaju, jer nemamo više ambiciju 
da stvaramo centre razvoja i znanosti. Tu ulogu preuzimaju zapadne multi- 
nacionalne kompanije, koje će uzimati naše najsposobnije ljude, a neće dopu- 
štati da se ovdje razvija pamet koju već imaju u svojim centralama. Slično je i 
u Rusiji i u drugim zemljama postsocijalizma. Rusi već nekoliko stoljeća imaju 
najbolje i najtalentiranije matematičare i fizičare u svijetu, imaju najbolje ško- 
le. Rusija je, nakon raspada SSSR-a izgubila oko 200 tisuća svojih najboljih 
fizičara i matematičara. A zemlja bez matematičara i fizičara ne može računati 
na razvoj vlastitih tehnologija, ona mora ostati na kupovini licenci i gotovih 
proizvoda od Zapada. 

* Nismo riješili pitanje etničkih seoba? 

— Tuđman će "riješiti" hrvatsko nacionalno pitanje tako da Hrvata istočno 
od Drine i Dunava više neće ni biti. Neće ih biti ni istočno od Neretve, a nije 
sigurno da će ih biti i istočno od Une. Ostavimo sad otvorenim pitanje, hoće li 
Srbi biti "očišćeni" na prostoru od Kupe do Une, ili će tu imati neku autono- 
miju. Hrvata neće biti ni u Boki, koliko god se inače neki trudili dokazati da je 
Boka historijski i kulturno hrvatska. Hrvati u BiH će, bez obzira na državne i 
pravne odredbe, biti beznačajna manjina u odnosu na Muslimane, pa i na Srbe. 

Prema tome, historijski gledajući, hrvatski narod gubi područja koja je 
naseljavao milenijima i stoljećima, izuzev desetak hercegovačkih općina gdje 
ima dovoljno kamena, dovoljno zmija, dovoljno drača, nešto uzgajivača du- 
hana i loze i sada obilje švercera, pretežno u uniformama. To će se od BiH even- 
tualno sačuvati za Hrvate. Dubrovnik će biti osuđen na jednu vrstu tavorenja 
u 0azi izoliranoj od svoje okolice koja će pripadati drugim etničkim skupi- 
nama. Hrvata neće biti ni u Vojvodini, a nekad su bili značajno zastupljeni čak 
i u Banatu. I naravno, za Hrvate je izgubljen i istočni Srijem, ostavimo li pitanje 
Vukovara i Baranje po strani. Hrvatska ima pravo na avnojske granice, ali pod 
uvjetom da se i svi Srbi koji se nisu ogriješili o zakone imaju pravo vratiti i da 
se vrate svojim kućama isto kao i Hrvati, po istim kriterijima. 


* Ni Srbi nemaju puno više sreće? 

— Milošević, koji je uz Tuđmana i sa Tuđmanom drugi glavni igrač na ovom 
prostoru, riješit će srpsko nacionalno pitanje na ne manje jadan način. Na kra- 
ju bi Srbi mogli gotovo nestati iz Hrvatske, a u Bosni i Hercegovini bi, bez ob- 
zira na postotak teritorija, biti natjerani u brdsko-planinske rezervate. Jedini 
značajan grad koji će im pripasti, a koji su etnički očistili, bit će Banja Luka, a 
tu su sada još i Trebinje i Bijeljina. Srba u Vojvodini bit će mnogo više nego 
ikada u povijesti. Na Kosovu se - čak i ako bi došlo do neke nove kolonizacije 
— neće promijeniti temeljni odnos etničkih masa Srba i Albanaca. Koliko god 
OESS i Helsinki sada štite postojeće granice, možda će, prije ili kasnije, Srbija 
ipak dozvoliti secesiju dijela Kosova kako bi se riješila glavnine tamošnjih Al- 
banaca. Ostaje još pitanje Crne Gore i Makedonije. Iz svega ovoga vidi se da 
nitko nije riješio nacionalno pitanje u korist svoga naroda, a da smo svi doži- 
vjeli nacionalnu tragediju. Ostajemo živjeti u tim kućicama iz kojih smo jedni 

druge protjerali. A što će biti u budućnosti? Morat ćemo opet iznaći određene 
moduse vivendi, ili se seliti s ovih prostora. 

Suvremenu svijest ljudi potpuno truju falsifikatori historije, koji su se to- 
liko nadmudrivali što su oni nama učinili, a mi njima nismo. Recimo, Slovenci 
i Hrvati nisu nikad u povijesti međusobno ratovali, a ne mogu naći zajednički 
jezik oko trivijalnih pitanja. Sad hrvatski nacionalisti nastoje iskopati i koliko 
su puta Srbi i Hrvati u povijesti međusobno ratovali. Neki od njih, koji najviše 
lažu, tvrde da je to bilo sedam puta. Koliko znam historiju, Srbi i Hrvati nisu 
nikad međusobno ratovali osim u tuđim vojskama i pod tuđim zastavama, 
kao u Prvom i Drugom svjetskom ratu. Kad je austrijska vojska išla na invaziju 
Srbije, srpski bi vojnik vikao: "Ej, Švabo, nećeš prodrijeti"! A lički Srbin iz aus- 
trijske vojske bi odgovarao: "Nisam ja Švabo, ja sam Srbin iz Like"! Pa su jedni 
druge ubijali. Prema tome, to je bio i srpsko-srpski rat, a ne samo srpsko-hr- 
vatski. A u Drugom svjetskom ratu međusobno su se malo ili nikako tukli us- 
taše i četnici. Ali su se i jedni i drugi krvavo borili protiv partizana koji su bili 
vojska sinteze i stvaranja novog zajedništva. 


* Još je jedno demografsko pitanje stalno u središtu pažnje. Tvrdi se da 
hrvatski narod izumire, ima nisku stopu rasta, a da je razlog svemu "srbo- 
komunistička zavjera". No, iz vašeg je referata vidljivo da Srbi imaju sli- 
čnu demografsku situaciju. 

— U bivšoj Jugoslaviji najveći prirodni priraštaj — dakle, razliku između 
nataliteta i mortaliteta — imali su Albanci. Na drugom su mjestu bili Hrvati iz 
Bosne! A negdje 1991. godine najmanji prirodni priraštaj imala je Vojvodina, 
pa uža Srbija i Hrvatska, dok je u Sloveniji već počela etapa takozvane post- 
tranzicijske konsolidacije i obnove, pa je Slovenija imala veći prirodni priraštaj 
od Hrvatske. A Srbija je došla do dna svoje demografske tranzicije i našla se i u 
gorem položaju od Hrvatske. 


* ] srpski populacionisti dižu uzbunu. 

— Da. Ne znam kako se sve zovu, ali i Srbija ima svoje Ante Bakoviće! Tvr- 
de da će, ako takvo stanje ostane, Srbi za 20-30 godina nestati. Iznose jednako 
katastrofične računice. Što se tiče demografske situacije — stoje jednako loše 
kao i Hrvati. I to, Srbi s obje strane Drine. 

Zašto je prirodni priraštaj toliko opao pa je sada negativan? To je poslje- 
dica ovog loma, od 1990. godine naovamo. A kad će nastupiti oporavak? Pro- 
sječna hrvatska obitelj planirala je ranije dvoje ili troje djece. Sada će željeti 
dvoje ili jedno dijete. Propaganda populacijskog pokreta tu malo može učiniti. 
To ovisi o tome kako pojedinac i obitelj gledaju na svoju dugoročnu perspek- 
tivu, a na nju danas malo tko gleda ružičasto. 


* Iz Vašeg referata moglo bi se izvući pet značajki budućeg razvoja stanja 
na ovim prostorima. To su: nastavak etničkog čišćenja, daljnja milita- 
rizacija, odlazak najboljih kadrova u inozemstvo, daljnje topljenje na- 
cionalnih manjina u svim sredinama, te daljnje siromašenje. Ne vidi se 
puno razloga za optimizam. 

— Mislim da ste ispravno izveli zaključke iz tog referata. Prvo, nekakva 
brza normalizacija prilika nije na vidiku, ali normalizacije će biti. Ona će biti 
sporija nego što ljudi očekuju. Drugo, nikakva obnova Jugoslavije nije na vi- 
diku, u smislu konfederacije. Ali ekonomska će razmjena rasti, a morat će doći 
i do slobodnog protoka informacija, kakve-takve kulturne razmjene, slobode 
putovanja, pa i do mekih granica. To ovisi i o tome koliko će to Evropa moći i 
htjeti diktirati. No, sve ovo što se događalo od 1991. godine naovamo stvorilo 
je pretpostavke da će sve te države voditi, jedna prema drugoj, restriktivne 
politike kad je riječ o dodjeli državljanstva i prihvatu tuđe radne snage, pa će 
radije — ako već na to budu prisiljene, kao radnu snagu uzimati Albance, Ru- 
munje, Ukrajince, stanovnike država bivšeg SSSR-a, nego stanovnike susjed- 
nih država. Trend odlaska najobrazovanijih kadrova iz ovih zemalja bit će du- 
goročan, a neće ga uspjeti obuzdati ni najrazvijenija Slovenija. Najviše mu je 
sad izložena Srbija, ali i Hrvatska, a u BiH je taj proces poprimio stravične di- 
menzije. Prvi su pobjegli najobrazovaniji, jer imaju najveće šanse vani. U voj- 
skama su, da krvare, ostali najsiromašniji i najmanje obrazovani. 

Iznio sam podatak da sada na tlu bivše Jugoslavije postoji čak devet regu- 
larnih i neregularnih vojski. Tri srpske, dvije muslimanske, dvije hrvatske, 
slovenska i makedonska. Albanci na Kosovu nemaju vojsku, ali to ne znači da 
je nemaju u potaji, čak iu Makedoniji. Plus policije. Po mojoj računici, oko 900 
tisuća ljudi nosi uniformu. Rasplet će voditi tome da će Hrvatska i Srbija (SR 
Jugoslavija) nastojati biti regionalne vojne sile. Slovenci i Makedonci premali 

su za iole samostalne i jače vojske. Hrvatska se, poslije nedavnog "mimohoda", 
već hvali kako ima “respektabilnu regionalnu vojnu silu", koja će čuvati nje- 
zine granice na koje se nije vratila. Srbi ne bi bili Srbi ako ne bi težili biti bar 
dvostruko jača regionalna sila, kad se radi o natjecanju s braćom Hrvatima, 
bilo u dobru ili u zlu. Tako da i militarizacija, kroz te dvije "najjače" države, jest 
nešto na što će dugo trebati računati. 


* Jako su svi ti detalji depresivni, većina bivših Jugoslavena ipak verbalno 
tvrdi da su zadovoljni novim stanjem. "Jugonostalgija" je danas himbena 
objeda & mrska zlopaka. Što mislite o tom pojmu? 

— Sad postoji jugonostalgija, kao što je postojala austronostalgija, turko- 
nostalgija... 

Kad god se promijeni neki režim ili propadne neka država, oni koji dolaze 
kao pobjednici razvijaju mržnju prema onome što je bilo. To se u slučaju ras- 
pada Jugoslavije i režima koji je u njoj bio još nije do kraja iscrpilo, i trajat će 
još neko vrijeme. A onda možemo biti zlobni pa kazati: Austrija se vratila, Tur- 
ska se vratila. Vidite kako su se te zemlje vratile kao regionalne sile. A u sre- 
dnjoj Evropi svi sad uzdišu za divnim vremenima i državom koju je stvorila 
Austrija. Možemo očekivati da će i na ovim prostorima ljudi i narodi kroz ne- 
koliko decenija s čežnjom govoriti o nekim divnim vremenima iz vremena po- 
stojanja Jugoslavije. 

Sve ima svoju logiku uspona i pada. Nostalgija je, po mom mišljenju, pri- 
rodno stanje koje većina ljudi sada potiskuje. Prosječan hrvatski čovjek neće 
iz inata sam sebi priznati koliko se bio oduševio obećanjima o dolasku sreće, 
savršenog društva i blagostanja, nakon što se riješi onoga što je dobilo naziv 
mrak — a što se odnosilo na socijalizam, takav kakav je bio. On neće sebi priz- 
nati da nije bio u pravu, čak će jedan broj iz inata i dalje glasati za Tuđmana, 
iako to ionako nema značaja jer će Tuđman ostati na vlasti dok on to bude htio, 
glasali ljudi za njega ili ne. 

Bijes protiv spominjanja bilo čega što se u nedavnoj prošlosti dobro uči- 
nilo, proizlazi iz tog prikrivenog očaja većine pripadnika društva zbog toga što 
nije došlo do onog što su očekivali i što im se obećavalo. A i neće doći. Baš zato 
dolazi do stalnog optuživanja "jugozombija", "nostalgičara" i "državnih nepri- 
jatelja“. 

* To je i državna politika. 

— Da. Slično su se ponašale i socijalističke i komunističke snage kada su 
kao pobjednice izašle iz Drugog svjetskog rata. Režim i država monarhističke 
Jugoslavije bili su krivi za sve, uz tzv. NDH. Onda, kad se izlazilo iz rata, parti- 
zani su posvuda organizirali predstave za narod, koje su završavale s poru- 
kom, koju bi izricao glavni glumac na pozornici: "Nema više povratka na staro 
— apsolutno!" I narod je aplaudirao. 


* Kako ocjenjujete sadašnju situaciju u Hrvatskoj? Najavljuju se izbori, 
strani tisak najavljuje veliki rat za "Krajinu"... 

— Izbori neće donijeti nikakvu promjenu. Ona bi bila moguća samo kada 
bi stranke koje se ne slažu sa sadašnjim ustavnim ovlaštenjima predsjednika 
Republike, sve zajedno, dobile dvije trećine zastupničkih mjesta u Saboru, ka- 
ko bi se mogao mijenjati Ustav i predsjedniku oduzeti sadašnje ingerencije. A 
za to su šanse - nikakve. Niti se te stranke mogu složiti, niti imaju viziju Hrvat- 
ske koja bi se bitnije razlikovala od tudmanovske. Osim nekih malih, soto- 
niziranih, lijevih i regionalnih stranaka. Opozicioni se prvaci igraju malih Tuđ- 
mana u državotvorstvu, a on vuče sve konce igre. Ako bi se snage raznorodne 
i razjedinjene opozicije i složile oko neke alternativne vizije, Tuđman bi se već 
pobrinuo da im doskoči, na bilo koji način. 

Što se tiče vojne konfrontacije, Hrvatska može vojno pobijediti Krajinu. 
Ali taj bi napad značio goleme žrtve, ne samo u Krajini već i na obližnjim pod- 
ručjima i gradovima kao što su Osijek, Karlovac, Sisak, Šibenik, Gospić pa even- 
tualno i Zagreb. Tamo je nagomilano oružje koje može nanijeti velika raza- 
ranja. Drugo, ako bi Srbija ušla u rat, Hrvatska bi teško mogla računati na po- 
bjedu. Bio bi to rat koji bi i svijet teško prihvatio. To su momenti koje treba 
imati na umu kada je riječ o miru ili ratu. 


* Zašto su veće šanse? 
— Svijet jako nastoji utjecati na Hrvatsku da ne dođe do vojnog rješenja, 
no nisam siguran da ona neće ići na tu opciju. 


Razgovarao: Boris Rašeta 

ODNOS MILOŠEVIĆA 
I JUGOSLAVENSKOG POLITIČKOG 
VRHA 


VREME Beograd, 11. septembar 1995. godine 


* Dali je tačna ocena Ivana Stambolića da je jugoslovenski politički vrh 
"dobro primao" Slobodana Miloševića, jer su ga smatrali "dobrim komu- 
— Teško je reći tko je tada, kada je Milošević s mjesta prvog političkog čo- 
vjeka Srbije potisnuo Stambolića, a bilo je to 1987. godine, spadao u "jugo- 
slavenski politički vrh". Možda su ga činili svi učesnici jugoslavenskog "sa- 
mita“, koji se sastajao u najzaoštrenijim situacijama — osam članova Pred- 
sjedništva SERJ, dvadeset pet članova Predsjedništva Centralnog komiteta SK] 
i sedam izvršnih sekretara tog tijela, osam predsjednika predsjedništava re- 
publika i pokrajina, predsjednik Savezne skupštine, predsjednik Saveznog iz- 
vršnog vijeća i savezni ministri obrane, unutrašnjih i vanjskih poslova. 

U svojstvu jednog od članova Predsjedništva CK SK] nisam tada u tom 
krugu ljudi primjećivao niti neku posebnu sklonost Miloševiću, niti posebno 
zaziranje od Stambolića. Njih je dvojicu, naprotiv, sve do 8. sjednice CK SK 
Srbije većina doživljavala kao tandem. 


* Stambolić kaže da je Milošević izbegavao konsultovanje s visokim fun- 
kcionerima Federacije kada je došao na čelo CK SK Srbije. Nije li to za- 
brinulo jugoslovenski vrh? 

— Milošević je uglavnom redovno dolazio na sjednice Predsjedništva CK 
SK], a i na druge sastanke u CK SK], kada bi bio pozvan. No, u vrijeme kada je 
poveo "antibirokratsku revoluciju“ (a to je bilo u drugoj polovini 1988. godine, 
kada Stambolić više nije bio u politici), eskivirao je kontakte oko Kosova, a i 
izbjegavao da i sam ode na Kosovo. Išao je tek u februaru 1989. godine, kada 
sam ja silazio u rudnik, no ni tada se on sam nije htio suočiti s albanskim ru- 
darima. 


* Zašto je CK SK], pristavši na održavanje sednice povodom Kosova na 
Miloševićev zahtev, učestvovao u stvaranju atmosfere vanrednog stanja? 

— CK SKJ već se od nemira 1981. godine redovno bavio stanjem na Kosovu 
i držane su mnoge sjednice. Ako se misli na 9. sjednicu CK SKJ, negdje u ljeto 
1987. godine, kada je Predsjedništvo vodio Boško Krunić, a referat o stanju na 
Kosovu podnio Marko Orlandić, ta sjednica, koliko znam, nije sazvana na po- 
sebni zahtjev Miloševića, već je bila predviđena planom rada CK SK]. A što se 
tiče "atmosfere vanrednog stanja", zar ona na Kosovu nije postojala već od 
1981. godine? 


* Po čijem je nalogu SDB tokom sednice doturala informacije o "kome- 
šanju" u unutrašnjosti Srbije, o novim vozovima demonstranata koji sti- 
žu u Beograd? 

— To mi nije poznato. Predsjedništvo CK SK] sastalo se valjda dva puta u 
pauzama 9. sjednice CK SKJ na konzultacije, i tada bi nas o stanju u parku 
preko puta zgrade Savezne skupštine, u koji su pristigli Srbi i Crnogorci s Ko- 
sova, obavještavali neposredno zaduženi za kontakte i razgovore s njima (Ra- 
čan i drugi). Ne sjećam se da smo mi članovi Predsjedništva CK SK] tada do- 
bivali posebne informacije SDB (Službe državne bezbjednosti). O onome što se 
događalo mogli smo čuti usmene informacije, prije svega od ljudi iz vrha Sr- 
bije, među koje su spadali i Milošević, Ljubičić, Čkrebić (svi su bili na toj sjednici). 


* Stambolić kaže da ste i vi išli Slobodanu Miloševiću "na noge"? 

— U onom, što sam pročitao u "Vremenu, Stambolić nešto takvo nije re- 
kao, a njegovu knjigu još nisam imao u rukama. No, da odmah kažem: izvan 
službenih sjednica, sa Miloševićem sam se vidio samo možda dva-tri puta u 


INTERVJUI 209 


čitavom vremenu od kada smo se upoznali - negdje u ljeto 1986. godine. A od 
trenutka mog izbora za predsjednika Predsjedništva CK SK], krajem juna 1988. 
godine, nismo se ni jednom susreli izvan službenih sjednica. 

"Vreme" prenosi Stambolićevu tvrdnju: "Najgrotesknije je delovala poseta 
gotovo celog jugoslovenskog državnog i partijskog rukovodstva Beogradu, koja 
se završava večerom u Skadarliji, koju im priređuje Milošević. Došli su mu na 
noge". Koliko se sjećam, radilo se o tome da se Predsjedništvo CK SK] odazvalo 
molbi, koju je prenio tadašnji predsjednik Boško Krunić (a za koga se nikako 
ne bi moglo reći da je bio u dobrim odnosima sa Slobodanom Miloševićem), 
da u Muzeju Srbije posjeti izložbu o Vuku Stefanoviću Karadžiću, a u povodu 
200. godišnjice njegova rođenja. Nakon svoje redovne sjednice, negdje pred- 
večer, svi smo (i Kučan, Stojčević i drugi predsjednici centralnih komiteta) 
otišli na izložbu, a odatle i na večeru, kojoj je Milošević bio domaćin. Radilo 
se, dakle, i o nekoj vrsti pristojnosti, da članovi Predsjedništva CK SK] ne od- 
biju posjetu izložbi o Vuku, te i o pristojnosti Miloševića da bude neka vrsta 
domaćina. Da je na mjestu Miloševića bio Stambolić, i njemu bismo, valjda, u 
tom smislu "išli na noge". (Da dodam za sebe: nisam "išao na noge" čak ni u 
Centar "Sava" da lomim pogaču, što je "Srbija iz tri dela opet postala cela", a 
bogme ni na Gazimestan!) 


* U čemu vidite greške jugoslovenskog političkog vrha u periodu nepo- 
sredno pre a i posle Osme sednice? 

— Nakon Tita na vrhu Jugoslavije nije postojao netko tko bi mogao udariti 
šakom po stolu i smijeniti nepoćudna rukovodstva i pojedince u republikama. 

Osma sjednica CK SK Srbije u septembru 1987. godine bila je nedemo- 
kratska, u stilu tko će koga. Takvih je sjednica, na žalost, u historiji Saveza 
komunista, bilo dosta. Ne može se reći da je, na primjer, bila demokratska i 
ona sjednica tog istog CK SK Srbije na kojoj je Ivan Stambolić nametnuo Slo- 
bodana Miloševića za predsjednika CK SK Srbije. Ne umanjujući najveću od- 
govornost Slobodana Miloševića za događaje koji su slijedili, ipak ne bih 8. 
sjednicu uzimao kao glavni kamen-međaš u historiji Srbije i Jugoslavije. Jer, 
Jugoslavija je već bila veoma uzdrmana, a epicentar njezine destabilizacije na- 
lazio se u samom Beogradu i Srbiji, barem od trenutka Titovog odlaska. A veli- 
ka većina nas koji smo u vremenu 1986-1990. godine bili u "jugoslavenskom 

vrhu" zapravo smo se već nalazili u ulozi posve nemoćnih vatrogasaca, Vatra 
u kojoj će Jugoslavija izgorjeti bila je potpaljena već ranije i godinama je raspi- 
rivana prije svega nastupom srpskog, a onda i svih drugih nacionalizama i 
njihovom potrebom da u krvi nastave i dovrše svoje račune i obračune, bez 
obzira na sve tragične posljedice po narode u čije su ime nastupali i, eto, još 
uvijek šire oganj i siju smrt. 

Razgovarala: Roksanda Ninčić 

"OD KOMUNISTA SU GORI 
SAMO BIVŠI KOMUNISTI" 


"SLOBODNA BOSNA ' Sarajevo, 15. decembar 1995. godine 


* Prostor bivše Jugoslavije nalazi se pred svojim drugim Versaillesom. 
Mada ni stvari oko prvog nisu raščišćene, ipak se može postaviti pitanje, 
koliko je ovaj drugi bio neminovan, odnosno koliko je raspad jugosla- 
venske države bio neumitan? 

— Jugoslavija kao federacija ravnopravnih nije se, dakako, morala raspas- 
ti. Ali nju su, u kontekstu urušavanja socijalizma, onakvog kakav je na tragu 
ruskog Oktobra iz 1917. godine bio instaliran na istoku Evrope, pa i u Evropi, 
srušili od ranije neiživljeni i u zajedničkom NOB-u samo privremeno, kako se 
pokazalo, poraženi nacionalizmi tri naroda koji su već 1918. godine činili S-H- 
S osovinu (dok Bošnjaci, Makedonci i Crnogorci nisu tada ni priznavani). 


* Po nekima je raspad bio ipak neminovan jer je planiran i željen od ino- 
zemnih faktora. Koliko je istine u tezi o međunarodnoj zavjeri? 

— Političari, vojni stratezi i diplomate na Zapadu i glavni centri ekonom- 
ske, tehnološke i vojne moći koji iza njih stoje vjerovatno su digli ruke od Ju- 
goslavije kad se raspao ne samo istočni vojno-politički i ekonomski blok nego 
i sam Sovjetski Savez kao druga supersila, koja je stajala nasuprot danas je- 
dinoj supersili. U blokovskoj konfrontaciji poslije Drugog svjetskog rata, i jed- 
ni i drugi su računali na Jugoslaviju kao na tampon-zemlju, a i vodili računa 
da se ona ne prikloni onoj drugoj strani. Ne smijemo smetnuti s uma da su 

prije nego su dvanaestorica iz EU 15. januara 1992. godine priznala Sloveniju i 
Hrvatsku, Jeljcin, Kravčuk i Šuškevič, u Minsku, 8. decembra 1991. godine, već 
bili 'raspustili" Sovjetski Savez. 

A kada se raspustio Sovjetski Savez, Zapadu je postalo svejedno da li će se 
evropski Istok "razmrviti“ na dvadesetak ili tridesetak država ili državica, i nije 
nalazio razloga ni da insistira na opstanku Jugoslavije, kada su se već (neki) 
narodi u njoj željeli razići. Jedino, što ni Evropa ni svijet nisu izgleda računali 
da će se ovdašnji narodi tako temeljito međusobno poklati. 


* Svjedoci smo objavljivanja raznih memoara, od Drnovšekovih do Stam- 
bolićevih i Jovićevih, potom serije BBC-a o raspadu Jugoslavije. Da li će 
se ikada moći steći stvarna slika o onome što se u posljednjim godinama 
Jugoslavije stvarno događalo? 

— Ta se slika sigurno neće moći steći iz raznih memoara. Jer, svaki me- 
moarist po prirodi stvari uljepšava sliku sebe, svoje družine i svog roda i ple- 
mena, a ocrnjuje one druge. 

U svijetu je već objavljeno 300-400 knjiga o tome što nas je na području 
bivše Jugoslavije snašlo i što nam se još događa, ali su sa strane rijetki stvarni 
znalci ovdašnjih prilika. 

Posao čeka historičare iz redova ovdašnjih naroda, ali pod uvjetom da ni- 
su učlanjeni (ako su već bili u SKJ) u HDZ, SPS, SDA... 


* Burna događanja, raseljavanja, razaranja, more krvi zamaglili su ulogu 
ondašnjeg Saveza komunista i njegovu odgovornost u zbivanjima tokom 
raspada. Je li moguće sagledavati taj raspad bez sagledavanja odgovor- 
nosti Saveza komunista? 

— Savez komunista Jugoslavije bio je jedini njezin kohezivni politički či- 
nilac. Znalo se da ako se stvore druge političke stranke, da će one uglavnom 
startati s nacionalističkim programima koji vode razbijanju Jugoslavije. Savez 
komunista upravo je zbog toga oklijevao s odlukom da dopusti višestranačje. 
A kada je to učinio i sam se raspao. Jer, unutar njega su i za vrijeme Titova 
života stvorene rukovodeće elite koje su "srbovale", "hrvatovale", ispovijedale 
slovensku superiornost i prikraćenost, muslimansku potisnutost, zapostav- 
ljenost crnogorstva, zanemarivanje Makedonije, potlačenost Albanaca na Ko- 

sovu. Savez komunista Srbije prvi se preimenovao u socijalističku partiju i za- 
pravo postao nacionalistička partija. Savez komunista Slovenije došao je na 
14. kongres SK] u januaru 1990. godine najvjerojatnije s namjerom da ga na- 
pusti, Savez komunista Hrvatske prepustio je vlast Tuđmanovom HDZ-u i uve- 
like se u njega “prekrcao". Savezu komunista BiH izrečena je smrtna presuda 
koalicijom SDS, SDA, HDZ, koja se, dakako, održala samo dok komunisti nisu 
skinuti s vlasti...Pojedinci koji nisu pripadali oligarhijskim grupama u repu- 
blikama (i pokrajinama), već su "visili" u vrhu SK], nisu imali nikakve moći ni 
utjecaja. 


* Tko je u stvari sve tu mešetario i šta bi bilo da je Milošević prihvatio 
Tudmanov prijedlog o konfederaciji? 

— Izjašnjavanje za konfederaciju kod snaga koje su u Sloveniji i Hrvatskoj 
pobijedile na izborima u proljeće 1990. godine bilo je taktičke prirode. Te su 
snage željele da Slovenija i Hrvatska izađu iz svake Jugoslavije, jedino što su se 
plašile da im snaga JNA i vanjskopolitičke okolnosti ne idu na ruku, 

A kod Miloševića i na srpskoj strani postojala je, naprotiv, opsesija da je 
već Ustav iz 1974. godine razbio Jugoslaviju, da ju je pretvorio u konfederaciju 
1 da ona ponovno treba postati "prava" federacija. U tome i samo u tome Mi- 
lošević je imao podršku JNA. 

Da je Milošević prihvatio Tuđmanov prijedlog o konfederaciji, raspad Ju- 
goslavije odigrao bi se možda evolucijom, a ne i u ratnim okršajima. No, mož- 
da bi evropska težnja za integracijom kontinenta utjecala da se Jugoslavija održi 
kao carinska i monetarna unija. 


* Nisu li se Slovenci previše "jeftino izvukli" iz svega, ponašajući se, bar 
se stiče takav dojam, kao da u Jugoslaviji nisu proveli 70 godina, te time i 
snosili odgovornost za njenu sudbinu? 

— Bez pripadanja prvoj i drugoj Jugoslaviji Slovenija ne bi bila ni tolika ni 
takva kakva je sada, a pitanje je da li bi je i bilo. Možda bi Slovenci prošli kao 
Baski ili Katalonci. 

Smjenjivanjem u hrvatskom Saboru u avgustu 1990. godine ispao sam iz 
političkog života pa ne znam mnogo o tome šta se iza kulisa zbivalo uoči, u 
toku i nakon rata“ u Sloveniji u ljeto 1991. godine. Ali, po svemu sudeći, vrh 

Srbije, vrh Slovenije i vrh JNA tada su se dogovorili da se Sloveniju "pusti" iz 
Jugoslavije. A srpski vrh i vrh JNA usmjerili su se onda na to da sačuvaju Jugo- 
slaviju od četiri republike i "puste" i Hrvatsku, s tim da joj se amputiraju pod- 
ručja pretežno naseljena Srbima. 


* Svi su se u Jugoslaviji krajem 80-tih godina zatvarali u svoje atare i pa- 
zili na to da im se u vlastitoj republici ne desi narod nego da zajednički 
ponude jasan izlaz iz krize. Nije li u tom smislu Ante Marković onda do- 
šao prekasno? 

— Eskalacijom rata, prognoze da će i Makedonija njime biti zahvaćena, te 
rasparčana od "četiri nacionalizma“ činile su se sve realnijim. Ipak, Kiro Gli- 
gorov je makedonski brod uspio bez rata uvesti u Vijeće Evrope. 

Makedonija je ostala pošteđena zbog toga što se JNA iz nje, a nakon dugo- 
trajnih pregovora, ipak mirno povukla. A onda su i SAD u nju poslale svojih 
700 vojnika da daju do znanja da neće ostati skršenih ruku ako netko dirne u 
Makedoniju. 

Posrijedi je širi američki strateški interes na jugu Balkana i područja Egeia. 

Dakako, mudrosti vještina Kire Gligorova odigrale su u svemu veliku ulogu. 


* Koje je postulate socijalizma možda trebalo preuzeti u iskoraku napri- 
jed koji se uglavnom očekivao na prostoru bivše Jugoslavije i kakve su 
šanse nove ljevice, ekološkog socijalizma i dvotrećinskog društva, kakvo 
je opisao Peter Glotz? 

— Sada se u svim zemljama raspadnute Jugoslavije patološki naglašava 
diskontinuitet sa svim što je ona pokušavala, pa i ostvarivala kao socijalistička 
federativna zajednica. No, neki elementi ekonomske demokracije, socijalne 
jednakosti, samoupravljanja pojedinaca i grupa, nacionalne ravnopravnosti, 
multietičnosti i multikulturalnosti postat će ponovo, ako to već nisu, privlačni 
za ljude, pa utoliko i osnova stanovite "nostalgije". Prestankom ratovanja otići 
će sa scene i režimi koji su iznikli iz kaosa, mržnje i ubijanja, ili se legitimirali 
jedino pozivanjem na svoju naciju i na svog Boga ili Alaha. 

U tim novim okolnostima na scenu će stupati i snage neke nove ljevice. 
umiesto današnje prerušene vanbračne djece nekadašnjeg Saveza komunista, 
koja svoje snage uglavnom troše na skrivanje tragova vlastitog porijekla. 

A što se tiče dvotrećinskih društava, u kojima, prema Peteru Glotzu, dvije 
trećine žive s onu stranu oskudice, od toga na istoku Evrope u naredno pola 
stoljeća neće biti ništa. 85 posto ljudi u bilo kojoj postsocijalističkoj zemlji neće 
imati kapitala 1 živjet će u većem ili manjem siromaštvu. 


* U ozračju promjena, pa i raspada država koje su sebe nazivale socija- 
lističkim, a drugi su ih nazivali komunističkim, još se u stvari čeka na 
analitičke odgovore na pitanje, što se stvarno dogodilo, kakve su bile raz- 
like među tim državama? 

— Nemoguće je u ovoj prilici kratko odgovoriti na to pitanje. Pokušavam 
to učiniti u široj studiji koju pišem. 

Najkraće rečeno, radilo se o "preuranjenom socijalizmu" koji je imao za- 
datak da provede industrijalizaciju onih zemalja koju nije proveo ili ne provodi 
kapitalizam iz centra", dakle, već razvijeni kapitalizam, niti mu je do toga baš 
i bilo stalo. Jedino, da metode ne budu više kapitalističke, već socijalističke: 
nacionalizacija, podržavljenje, vlast u ime radničke klase, planiranje, ogra- 
ničavanje tržišta u susret ukidanju robne proizvodnje, itd. I što se sve stro- 
poštalo ne toliko zbog pomanjkanja političkih sloboda i deficita demokracije 
(jer, nije ih ranije imao ni kapitalizam), već jednostavno zbog toga što nije 
omogućavalo brži razvoj proizvodnih snaga od onoga u današnjem razvije- 
nom kapitalizmu. 


* S obzirom da su se raspale višenacionalne socijalističke zemlje, a i na 
Zapadu jačaju procesi "nacionalnog buđenja", kakva je perspektivna mul- 
tinacionalnih država? 

— Sada je u Ujedinjenim narodima 187 zemalja (članica), a u svijetu pos- 
toji oko 2.000 većih etničkih zajednica. Vjerojatno na kraju ipak neće biti 2.000 
država i državica, ali bi ih moglo biti 500. Većina će ih se roditi u etničkim 
ratovima, ali koji velike sile neće posebno uzbuđivati. Naprotiv, olakšavat će 
im da i dalje vladaju svijetom. 


* Mnogi su mislili da je Bosna i Hercegovina bila primjer suživota ljudi 
različitih nacija i religija, pa ček i ideoloških pogleda, bar u Evropi. Svijet 
kao da nije prepoznao tu njenu vrijednost. Hoće li tek vrijeme koje dolazi 

pokazati stvarnu vrijednost Bosne kao multinacionalne zajednice kakva 
je nekada bila? 

— Bosnu i Hercegovinu sada su osakatili i raščerečili, a da li će ona ikad 
više uskrsnuti kao zemlja nacionalne i vjerske tolerancije teško je reći. Tuđ- 
man je za nju rekao da je kolonijalna tvorevina, i da je treba eventualno ostaviti 
samo kao zemljicu Bosnu, tampon između Hrvatske i Srbije, koje bi trebale 
progutati najveće dijelove one Bosne i Hercegovine kakva je bila do jučer, u 
avnojevskim granicama, ni "srpska, ni hrvatska, ni muslimanska", već "i mu- 
slimanska i srpska i hrvatska“. Sada je ona izdijeljena i stavljena pod protek- 
torat i u njoj će neko vrijeme dežurati NATO sa svojom zastrašujućom maši- 
nerijom. 

No, budimo optimisti. U tom sam smislu i u listu Hrvatska ljevica" na- 
pisao uvodnik "Vječna Bosna“. 


* Po nekim ocjenama, Dayton je kraj "helsinške Evrope". Jesu li SAD stvar- 
no prihvatile jednonacionalni model kao rezultat ratnih osvajanja, te ti- 
me utvrdile nova međunarodna pravila, ili je to bilo najviše što se sada 
moglo učiniti? 

— Najvećoj sili, jedinoj preostaloj velesili, kao i ostalim velikim (evrop- 
skim) silama i nije toliko bitno da li se mijenjaju granice malih zemalja, silom 
ili milom. Veliki jedino neće dopustiti da itko uzme ma i jedan centimetar nji- 
hovog teritorija (to se ne odnosi na Rusiju), kao sadašnje granice bez njihove 
volje u područjima gdje one imaju strateški interes, a u slučaju Bosne i Her- 
cegovine one ga nemaju. No, htjele su pokazati da Evropa nije sposobna gasiti 
požar na svom teritoriju i da su SAD tu da pokažu mišiće. A posrijedi je i Clin- 
tonov interes da pobijedi na izborima. 

| u Evropi 1 izvan nje bit će inače još mijenjanja granica. 


* Možete li protumačiti dejtonske izjave Miloševića: "u građanskom ratu 
poput ovoga u BiH nema i ne može biti pobjednika", pa Tuđmana, kako 
je "ovo povijesni trenutak", te Izetbegovića: "mir nije pravedan, ali je pra- 
vedniji od rata"? 

— Te izjave tri ratna druga" sugeriraju da je svatko od njih ispao razuman 
i miroljubiv, ali ni jednom od njih ništa više nije ni preostalo nego da prihvati 
američki diktat. 

A sam rat 1 ratovi sve su nas unesrećili, oduzeli nam osjećaj dostojanstva, 
uništili ljudskost mnogih, doveli do strašnih žrtava i zločina, čije će posljedice 
ljudi i narodi na ovim prostorima dugo osjećati. 


* Stim u vezi, mnogi procjenjuju nastupajući mir kao latentno konfliktno 
stanje. Što znači mir nakon kojeg se ukida embargo na oružje, a Richard 
Holbrooke izjavljuje: "Nikada nisam bio optimist kad je riječ o tom dijelu 
svijeta"? 

— Pa nije "ovaj dio svijeta" toliko poseban, osim po najtežoj historiji u Ev- 
ropi. A mir će, ako potraje, nužno biti "latentno konfliktno stanje“. Srbi će se 
valjda smiriti u svom etnički očišćenom etnitetu, ali bojim se da bi između 
Hrvata i Muslimana-Bošnjaka mogao ponovo buknuti čak i krvavi konflikt u 
zajedničkoj im Federaciji BiH. 


* Kako to da narod (kao Posavci) "progleda" tek kad postane očigledno 
da su bili predmet bezočne trgovine? 

— U ovih pet godina s narodom i narodima moglo se raditi što je tko htio, 
u ime roda i plemena, krvi i tla, ognjišta i zavičaja, vjere i adeta, predaka, sla- 
vne historije i vladara, krsta i polumjeseca, Boga i Alaha. Stoga sam i sam u 
raznim prilikama citirao stih ih Njegoševog "Gorskog vijenca": "Pučina je sto- 
ka jedna grdna". 

Posavci nisu digli glas kada je pola milijuna Srba potjerano i protjerano iz 
hrvatske Krajine i iz jugozapadne Bosne, a nisu slutili da Tuđman čisti Hrvat- 
sku i jugozapadnu Bosnu od Srba da bi im prepustio Posavinu! 


* Zašto nitko ne spominje činjenicu da su svi prostori Bosne i Hercegovi- 
ne bili prostori svih naroda i nije li to potvrda da su svi "čimbenici" od 
početka igrali na kartu podjele BiH? 

— Tuđman i Milošević posve su sigurno radili na podjeli Bosne i Hercego- 
vine. S tim, što je Milošević nakon Daytona bolje prošao. Tuđman se zanosio 
mišlju da će kroz Federaciju BiH i njezino povezivanje s Hrvatskom via facti 
proširiti Hrvatsku na preostalu polovicu BiH i tobože "evropeizirati" Musli- 
mane-Bošnjake, kao da oni nisu jednako Evropljani koliko i Hrvati. Bojim se 
da će hrvatski narod i u Hrvatskoj i u BiH još morati plaćati račune takvih Tuđ- 
manovih tlapnji. 

* Kakva je u svemu bila uloga intelektualaca i intelektualne elite. Nije li 
njihova šutnja bila pripomoć onome što se događalo? 

— Velika većina hrvatske i srpske inteligencije, ili takozvane inteligencije, 
ne samo da je žustro i zajapureno udarala u ratnohuškačke talambase, već je 
zagovarala i rasizam, etnička čišćenja, politike do "istrage naše ili vaše“. To se, 
međutim, ne odnosi i na većinu muslimansko-bošnjačke inteligencije, prem- 
da i u njenim redovima ima ostrašćenih umova. 


* Kakva je bila uloga medija u krvavom raspadu Jugoslavije? 

— Pa to je najbolje pokazao jedan stranac, britanski novinar Marc Thom- 
pson u svojoj knjizi “Kovanje rata“. Sve je rekao 1 u krilatici da je rat (bio) pro- 
duženje TV- dnevnika drugim sredstvima. Nije se radilo samo o raspirivanju 
mržnje putem medija, već i o prešućivanju svega što ne ide u prilog "našoj stva- 
ri“, ili što ljudi ne smiju čuti ili znati. Medijska blokada koju su nametnuli re- 
žimi po svojim je posljedicama možda i strašnija od samog srbožderstva kod 
Hrvata, hrvatožderstva kod Srba, satanizacije Muslimana i kod jednih i kod 
drugih itd. 


* Kako to da generali, političari, policajci, urednici koji su vedrili i obla- 
čili i u doba socijalizma, u doba "mraka", a danas su u službi novih re- 
žima, imaju "čistiju" prošlost od onih članova Saveza komunista koji su 
bili "obični članovi" u vremenima liberalizacije 70-tih i 80-tih godina, a 
danas se nisu "uključili" u antikomunističke histerije? 

- Kada je nakon Napoleonovog pada u Francuskoj nastupila monarhis- 
tička restauracija, samo jedan njegov maršal nije postao gorljivi monarhist! 

Pokazalo se da su i u ovim našim vremenima raspada 'starog", a rađanja 
"novih" režima najkvarljivija roba sami ljudi, kojima je jedino do njihovog tr- 
buha, novčanika, epoleta, vlasti i moći. Pročitah dosjetku da su od komunista 
gori jedino bivši komunisti. A bivši komunisti drže devedeset posto funkcija i 
u sadašnjim žestoko ili umjereno antikomunističkim režimima na prostoru 
bivše Jugoslavije! 


Razgovarao: Pero Jurišin 

NI JEDAN SE NAROD NE MOŽE 
ODRŽATI POD FORMULOM 
ETNIČKE ČISTOĆE 


NACIONAL Zagreb, 29. prosinac 1995. godine 


* Kako vam ide s "Hrvatskom ljevicom"? 

— Dosad je izašlo 26 brojeva, usprkos krajnje nepovoljnjim financijskim 
okolnostima. Takvom je listu vrlo teško postići nakladu koja bi pokrivala troš- 
kove. No, nadam se da ćemo ih u narednoj godini uspjeti pokriti. Razliku sada 
nadoknadujemo iz dobrovoljnih priloga. List se mnogo čita, jer ide iz ruke u 
ruku, ali mnogi za njega i ne znaju. Ima ljudi koji dodu i traže list, jer su tek 
nakon 25 brojeva čuli da izlazi. U redakciji se radi besplatno, u oskudici, ne- 
mamo novaca ni za istraživačko novinarstvo. Međutim, vjerujem da imamo 
veću nakladu od nekih listova koje glavnim dijelom financira država. Procje- 
njujemo da "Hrvatsku ljevicu“ čita najmanje dvadesetak tisuća ljudi. 


* Jeli istina da vam je bilo ponuđeno veleposlaničko mjesto? Tko vam ga 
je ponudio? 

Tudman kada me odlučio maknuti s dužnosti člana Predsjedništva Ju- 
goslavije, kada je HDZ pobijedio na izborima i kada se konstituirao novi Sabor. 
Započeo je novi poredak, u kojemu sada, eto, uživamo. Tudman me pozvao da 
podnesem ostavku nakon izbijanja "balvan-revolucije“ oko Knina. Htio je u 
Beogradu imati pouzdanog čovjeka. Poslao je tamo Stipu Mesića, mog neka- 
dašnjeg kolegu sa studija, s kojim sam četiri godine proveo u istoj partijskoj 

organizaciji. A tada sam bio i pod policijskom istragom, navodno zbog neke 
moje dosjetke na račun Jovanke i Tita, ali me partijska organizacija na Sve- 
učilištu nekako zaštitila. No, kako je sada "moda" da mnogi pričaju kako su bili 
progonjeni u bivšem režimu, ne želim o tome govoriti... 


* Navodno ste bili jedini član CK SKH s partijskom opomenom, opet zbog 
neke dosjetke, da je Bosna - Katanga, a Branko Mikulić - Čombe. 

— Radilo se o jednoj mojoj šali iz 1975. godine. Tada je protiv mene stigla 
politička prijava, koja je došla i do Tita. O tome su raspravljali i Dolančev Iz- 
vršni komitet CK SK] i izvršni komiteti BiH I Hrvatske. "Ribali" su me, a na 
tadašnjem Predsjedništvu CK SKH dobio sam internu kritiku. Šest godina ni- 
sam mogao istupati u BiH... 


* Kako ste zapravo postali komunist? Zar to u Imotskom nije neobično? 

— Zašto? Pa jedan od prvih jugoslavenskih komunista bio je legendarni 
Imoćanin Pavao Lozo, a šezdeset i tri Imoćana sudjelovala su u interbriga- 
dama u španjolskom građanskom ratu. U mom je Zagvozdu bilo znatno više 
partizana nego ustaša. Zagvozd su četnici zapalili 1943. godine, no već je prije 
toga dvadeset osam ljudi bilo u partizanima. 


* Moglo se čuti da ste vi s kasnijim nacionalistima pripremali "hrvatsko 
proljeće", a potom izdali "našu stvar". 

— Tu vašu stvar nisam izdao, jer za nju nikad nisam radio. Vaša stvar 0s- 
taje vaša stvar. Marko Veselica i Šime Đodan surađivali su u časopisu "Naše 
teme" koji sam uređivao. Politički smo se razišli 1969, odnosno 1970. godine. 
Veselica je bio član Predsjedništva Sindikata Hrvatske, poslanik u Saveznoj 
skupštini. Bio je radikalan u socijalnoj kritici, što sam podržavao, no onda je 
otišao u kritiku s nacionalističkih pozicija. 

Na sceni je inače čitavo to vrijeme, a i prije i kasnije, bio snažan, ispod žita, 
srpski nacionalizam, koji je imao svoje optimalne ciljeve u vezi s granicama i 
položajem Srba, ali su to imali i hrvatski i slovenski nacionalizam. I svi su došli 
na svoje 1990. godine kada je propao jugoslavenski socijalistički eksperiment... 


* No, Hrvati su mali narod, njima je nacionalizam pitanje opstanka. 

— Nijedan se mali narod ne može održati pod formulom etničke čistoće, 
kao što to uostalom ne može ni veliki narod. To je ono što je opasno i za Hrvate 
i za Hrvatsku. Ta formula, na žalost, sada trijumfira, ali dugoročno neće do- 
nijeti ništa dobro. 


* Nisu li Hrvati u obje Jugoslavije bili prisiljeni na iseljavanje i raselja- 
vanje, nije li bio ugrožen i sam njihov biološki opstanak? 

— Zar Hrvati od 1990. naovamo ne iseljavaju više negoli ikad prije? Što se 
tiče biološkog opstanka, tek danas ima razloga za zabrinutost. Hrvatski narod 
nije ranije, od NOB-a do 1990. godine, ničim bio ugrožen. Uostalom, broj Hr- 
vata u Jugoslaviji povećao se od 1948. do 1991. godine za više od milijun. A to 
što je prirodni priraštaj Hrvata bio niži, to je objektivno bilo uvjetovano tzv. 
demografskom tranzicijom. Predajem i demografiju na Filozofskom fakultetu 
pa valjda to znam. Hrvati u BiH imali su najveći prirodni priraštaj u Jugoslaviji 
poslije Albanaca, a Hrvati na Kvarnerskim otocima negativan, što su diktirale 
vrlo konkretne socijalne i kulturne okolnosti. Sad su Hrvati iz BiH uglavnom 
rastjerani, pa će presušiti taj rezervoar hrvatskog naroda. Kako god završile 
stvari u BiH, u njezinim je međunarodnim granicama Hrvata bilo oko 750.000, 
a kad rat prestane, bit će ih upola manje nego na popisu stanovništva iz 1991. 
godine. 


* Nisu li Hrvati u Bosni i Hercegovini posebno žrtve genocida? 

— Nedavno je Katolička crkva u BiH iznijela podatke za Vrhbosansku nad- 
biskupiju, da su s njenog područja Srbi protjerali 150.000 Hrvata, a Muslimani 
115.000. No, ima podataka i s druge strane: Hrvati su s područja Herceg-Bosne 
protjerali 150.000 Srba i 50.000 Muslimana. Svatko je svakoga protjerivao. Sr- 
ba je iz BiH već otišlo najmanje pola milijuna, a pitanje je koliko će ih se vratiti 
u Republiku Srpsku i Federaciju. Muslimani su najviše stradali, i to više u ratu 
sa Srbima nego s Hrvatima. Istodobno, Hrvata je više poginulo u ratu protiv 
Muslimana nego protiv Srba. Muslimani su najviše morali bježati. No, oni ne- 
maju rezervnu domovinu, niti će im biti dopušteno naseljavanje u Hrvatsku, 
bilo da je riječ o iseljavanju u ispražnjenu Krajinu, pa čak i u Grahovo, Glamoč, 
Drvar. To je rezervirano za Hrvate iz izgubljene Posavine. Umjesto BiH, koja 
je imala oko 43 posto Muslimana, 33 posto Srba i 17 posto Hrvata, imat ćemo 

BiH s približno 60 posto Muslimana, 10 posto Hrvata i možda 25 posto Srba. 
Hrvati će zasad ostati u većem broju tamo gdje vlast drži HVO. 


* Rekli ste da na Filozofskom fakultetu predajete demografiju... 
— Da, to je jedan od tri predmeta koje predajem. A počeo sam ga predavati 
prije dvadeset i više godina. 


* Smije li se znati, kolika vam je plaća? 

— Moja je plaća redovnog profesora, s ukupno 35 godina radnog staža, 
2.847 kuna, uključujući i topli obrok. U posljednje dvije godine plaće sveuči- 
lišnih nastavnika nisu porasle ni za kunu. Mnoge su nas profesije sustigle i 
preskočile. 


* Spomenuli smo kulturni identitet naroda. Vama se spočitava reforma 
obrazovanja, ali i inicijacija napada na hrvatski jezik... 

— To su otrcane priče od kojih se neki još nisu umorili. U pitanjima jezika 
bio sam i ostao krležijanac: hrvatski jezik jest hrvatski (a da čiji bi bio), ali to 
ne znači da Srbi i Hrvati u osnovi ne govore istim jezikom. A tu su 1 još dva 
naroda koji su se u međuvremenu nacionalno konstituirali: Muslimani-Boš- 
njaci i Crnogorci. Ta četiri naroda u osnovi govore istim jezikom. Da je tome 
tako, suglasili su se, uostalom, glavni hrvatski lingvist Dalibor Brozović i gla- 
vni srpski lingvist Pavle Ivić. Pročitajte njihov separat o jeziku koji su zajed- 
nički priredili 1988. godine za Enciklopediju Jugoslavije. 

A kada je riječ o reformi obrazovanja, ja, u svoje vrijeme, kao ministar, 
nisam ama baš ništa propisivao na svoju ruku, odluke je usvajao složeni me- 
hanizam SIZ-ova, Sabor, njegova vijeća. Danas slušam laži da su to, zajedno 
sa mnom, radili amateri. Mi smo imali Prosvjetno-pedagošku službu od 400 
ljudi (koja je sada raspuštena). Ali, u 80 ili čak 90 posto slučajeva, ti isti ljudi i 
sada 'izvode" reformu po ukusu novog režima i novih ministara — od Vlatka 
Pavletića, preko Vesne Giraldi Jurkić do Ljiljane Vokić. Ranije su se zaklinjali 
u jedno, a sada u nešto potpuno suprotno. Ljudi su isti, samo su se okolnosti 
promijenile. 

To što se meni danas spočitava kao tobožnjem jedinom krivcu za ono što 
se u obrazovanju mijenjalo od 1974. do 1982. godine sačinjeno je od pukih laži 

i konstrukcija. Tako me, recimo, najopskurnije, tanašno i neupućeno ime da- 
našnjega tuđdmanovskog novinarstva, izvjesna “pčelica Maja" (kako je nazvaše 
u splitskom "Feralu") optužuje maltene za genocid nad čitavim hrvatskim to- 
bože neobrazovanim naraštajima. A ni prije ni kasnije u Hrvatskoj nije ni izda- 
leka sagrađeno i opremljeno toliko škola i fakulteta kao u "moje" doba. Ot- 
vorena su sveučilišta u Splitu, Rijeci i Osijeku, broj studenata u Hrvatskoj po- 
većao se na šezdeset pet tisuća. Uostalom, zar mnogi koji su završili "šuvarice", 
pa otišli i u svijet da se dalje obrazuju, nisu pokazali znanja i sposobnosti po 
kojima i tamo, u svijetu, čak i odskaču? A danas sve atrofira, osim što prosvjetu 
uvelike prožimaju lažno domoljublje i hinjena pobožnost! 


* Često se može čuti kako ste vi preporučili Dražena Budišu za posao u 
Nacionalnoj i sveučilišnoj biblioteci... 

— Budiša je došao jednoga dana u moju sobu na Filozofskom fakultetu, 
predstavio se i rekao da je izašao iz zatvora, da ne može dobiti posao i da nema 
od čega živjeti. Rekao sam: "Znam, ali kako da vam pomognem?" Odgovorio 
je: "Ako možete, učinite nešto." Preporučio sam mu da prati natječaje za radna 
mjesta i da ću ga, ako negdje mogu, preporučiti. Javio mi se kada je objavljen 
natječaj za neko mjesto u Sveučilišnoj biblioteci, na području srednjovjekovne 
knjige. Zamolio sam tadašnjeg direktora da uzme Budišu, a ako mu budu pri- 
govarali, da se pozove na mene. Tako je Budiša zaposlen. 

Nastojao sam pomoći i drugim ljudima. Tako mi je jednom došao i Hrvoje 
Šošić, koji je sada postao hrvatska politička veličina neslućenih razmjera, 1 
rekao da ima malu djecu koju ne može prehraniti. Pitao sam ga: "Kakvu malu 
djecu, pa ti si čovjek u godinama“. Odgovorio je da su mu to iz drugog braka. 
Preporučio sam ga u Republički zavod za zaštitu spomenika kulture da sasta- 
vlja elaborate o ekonomskoj valorizaciji kulturne baštine. To je radio i za to 
dobivao honorare. 

Jer, ja mogu biti nečiji politički protivnik, ali nikad nisam tražio da se ne- 
čija građanska egzistencija dovede u pitanje. Uostalom, nikada nisam kumo- 
vao ničijem odlaženju u zatvor i uzalud sam se u nekim slučajevima i protivio 
suđenjima pojedincima. 


* Nedavno je umro Miko Tripalo, jedan od vođa sadašnje ljevice u Hr- 

vatskoj. Bili ste na njegovu sprovodu. Je li on u socijalizmu bio vaš naj- 
veći politički protivnik? 

— Miko Tripalo bio je na čelu omladinske organizacije Jugoslavije kad sam 
ja ulazio u omladinsko rukovodstvo Hrvatske i Jugoslavije, negdje 1962. go- 
dine. Susretali smo se i na političkim zadacima kad je on postao sekretar zag- 
rebačkog Gradskog komiteta, a kasnije sekretar Izvršnog komiteta CK SKH, pa 
i sve do njegova političkog pada 1971. godine. 

Miko je, uz to, tri ili četiri godine bio predsjednik Savjeta časopisa "Naše 
teme", dok sam ja bio glavni i odgovorni urednik. Kad bih ga zamolio da sa- 
zove sjednicu Savjeta, a to je bilo rijetko, on bi to učinio. Mi smo korektno 
surađivali, iako se njemu nije sviđala linija koju su "Naše teme" zauzele 1970. i 
1971. godine. 

On je onda otišao s političke scene. Kad bismo se kasnije u nekim prili- 
kama susreli, na ulici, u banci, u kazalištu, uvijek bismo se prijateljski pozdra- 
vili. Nikada ga nisam javno poimence kritizirao. Nisam ga 1971. slijedio, a ni- 
sam ni sada... 

Miko je u svakom slučaju bio demokratična i visprena osoba, a i etičan 
čovjek. 


* Tumačilo se da ste vi odabrali Miloševića, jer ste smatrali da Ivan Stam- 
bolić teži tvrđoj srpskoj politici. 

— Ma, kakav sam ja to utjecaj mogao imati i na izbor Slobodana Miloševića 
i na njegovu politiku! Miloševića je odabrao i uzdigao Ivan Stambolić, a ja sam 
ga prvi put susreo tek kad sam došao na dužnost u Beograd. 

Ivana sam inače smatrao, a i danas smatram, pametnim i čestitim čovje- 
kom, ali mi je Beograd onda mirisao na čaršiju u negativnom političkom smi- 
slu. Činilo mi se da i Ivan lukavo tetoši tu čaršiju. A Milošević je istupio s osu- 
dom napada na Tita, nije odavao dojam da podržava Memorandum SANU. 
No, kad je došlo do "antibirokratske revolucije" i organiziranog dolaska Ko- 
sovara u Novi Sad, ja sam se tome, kao predsjednik Predsjedništva CK SK] 
suprotstavio. Iskopane su ratne sjekire. Uskoro je, uz crnogorsko, smijenjeno 
i vojvođansko rukovodstvo, dovedeno je novo koje je tražilo moju smjenu, sr- 
psko je rukovodstvo to podržalo i došlo je do 20. sjednice CK SK], na kojoj sam 
podnio referat, a čija prva verzija na Predsjedništvu nije prihvaćena. 

Na samoj je sjednici jedan od ključnih partijskih ljudi iz Hrvatske, pred- 
sjednik Gradskog komiteta SK Zagreba i član Predsjedništva CK SKH Ivo Dru- 
Žić, u Svom istupu poistovjetio Miloševića i mene, tražeći da ne "vučemo par- 
tijsku lokomotivu“ u suprotnim pravcima. 

Mogao sam samo ponuditi ostavku i ustupiti mjesto Ivici Račanu ili Mi- 
lanu Pančevskom. Možda sam tada mogao istupiti kao hrvatski nacionalist, ali 
ja to nisam htio biti. Suprotsravljao sam se Miloševiću, ali sam smatrao da se 
Jugoslavija može sačuvati kao zajednica ravnopravnih naroda. 

No, uskoro je u Hrvatskoj na izborima pobijedio HDZ, u Sloveniji je pobi- 
jedila opozicija, sve je krenulo drukčijim tokom. 


* Bili ste protiv Tuđmanove pobjede? 

— Naravno. Srpski je nacionalizam buknuo u želji za preuređenjem Jugo- 
slavije, što su nacionalističke snage u Sloveniji i u Hrvatskoj jedva dočekale. 
Sve je vodilo u secesiju, pa je i sam referendum o hrvatskoj nezavisnosti bio 
trik, jer se ljude pitalo, jesu li za konfederaciju kakva se predlaže, ili su za sa- 
mostalnost. 

Na referendum inače nije izašlo gotovo 25 posto stanovnika, što znači da 
se i nije, kako se tvrdi, radilo o plebiscitarnoj podršci, te, konačno, Tuđman i 
nije htio konfederaciju. Trik je napravljen zbog vanjskopolitičkih okolnosti i 
zbog tadašnje snage JNA... 


* Jeste li vi staljinist, kako su vas često optuživali? 

— Zašto bih ja to bio? Moj život nema nikakve veze sa Staljinom. Nikad mu 
nisam klicao, a nisam siguran da to nisu činili neki iz sadašnjega hrvatskog 
vodstva. Jedina je moja veza sa Staljinom ta da se u mojim posve mladim da- 
nima dogodila Rezolucija Informbiroa i da sam se i ja opredijelio za Tita, a 
protiv Staljina. 

Doduše, staljinist se može biti po mentalitetu i ponašanju, no u mojoj se 
biografiji ne može naći detalja koji bi svjedočili o proganjalačkoj strasti ili pak 
o represivnom djelovanju. 


* Jeste li predsjednika Tuđmana poznavali prije 1990. godine? 
— Prvi sam ga put susreo 22. svibnja 1990. godine u Visokoj ulici, kada me 

dotadašnji predsjednik Predsjedništva SRH Ivo Latin pozvao da iz Beograda 
dođem na dogovor o primopredaji vlasti. Kada je Tuđman preuzeo vlast, ostao 
sam na dužnosti još gotovo tri mjeseca i desetak sam puta s njim nasamo raz- 
govarao, ali ne bih ulazio u pojedinosti. Jedino da spomenem da sam mu rekao 
da me za člana Predsjedništva Jugoslavije legalno izabrao Sabor u prijašnjem 
sazivu, s uvjerljivom većinom, da ću u Predsjedništvu zastupati svoje mišlje- 
nje, ali da ću korektno prenositi i njegovo mišljenje, te mišljenje njegovog Pred- 
sjedništva, a da ostavku — neću podnijeti. 

Kada me 24. kolovoza 1990. godine pozvao da to učinim, odgovorio sam 
da neću podnijeti ostavku, neka me smijeni saborska većina. Time sam želio 
postići da u Saboru mogu dobiti riječ i reći kako stvari stoje i kojim bi putem 
mogle krenuti. Od same sjednice ništa nisam očekivao, a nije me nitko ni od 
Račanovih ljudi podržao. Ponijeli su se kao i u predizbornoj kampanji 1990. 
godine kada su me priječili da istupam na skupovima SKH-SDP. 


* Navijate li još za Jugoslaviju? 

— Jugoslavija se, onakva kakva je bila, raspala, a mogli smo je sačuvati, ili 
se mogla raspasti bez rata, tolikih žrtava i razaranja. Mogla je biti labava kon- 
federacija, malo je koraka nedostajalo da na jedan miran i civiliziran način to 
i postane. Jer, zapravo je u neku ruku i bila konfederacija od 1974. godine. 

Sad smo dobili to što smo dobili, i ni jedan narod neće baš uživati. No, 
sada je najvažnije, kad su se već konstituirale rigidne nacionalističke države, 
da ih se natjera na mirnodopsku civiliziranu suradnju. Ako u Evropi budu iš- 
čezavale granice, onda će i ovdje nestajati rovovi i bedemi, 


* No, zar se hrvatski narod ne nalazi pred konačnim ostvarenjem nacio- 
nalne slobode u svojoj državi? 

— Svaki je narod pretrpio velike udarce. Hrvati će, doduše, imati nacio- 
nalno homogenu kiflu, koja je proširena srpskim dijelovima Bosne, ali se bez 
nevolja neće naseljavati u Grahovo, Drvar i Glamoč. 

Hrvata će uglavnom nestati istočno od Drine i Dunava, nestat će ih istočno 
od rijeke Bosne, istočno od Neretve, nestat će ih i iz Boke kotorske. U srpskom 
dijelu Bosne uglavnom ih neće biti, a u zajedničkom muslimansko-hrvatskom 
dijelu BiH gotovo ih više i nema, ili će ih biti vrlo malo — u većim gradovima, 

osobito u Sarajevu, Zenici i Tuzli. Svi su uzbuđeni oko borbe Srba za status u 
Sarajevu, ali se zaboravlja da u Sarajevu neće biti ni Hrvata. Sada ih ima samo 
nekoliko tisuća. Treba vidjeti kakav će se život stvoriti u Mostaru, ako on i 
postane hrvatsko-muslimanski grad. A Srbe se u tom gradu više i ne spominje. 


* Konačno, jeste li ljevičar ili komunist? 

— Bio sam komunist i to ne tako rigidan kao što je to, u svojim najboljim 
komunističkim danima, bio, recimo, predsjednik Tuđman. Ja, dakako, u for- 
malnom smislu nisam više komunist, ali sam zadržao marksistička uvjerenja 
i pobornik sam lijevih solucija u političkom životu. Ovdje se inače marksizam 
smatra mrtvim, no na Zapadu se osjeća njegovo novo jačanje. Uostalom, on 
jest zapadna tvorevina. Na istok je išao samo da se "pokvari". 


* Jeli zbog toga SDP na posljednjim izborima dobro prošao? 

— Na žalost, većina u SDP-u "ubi se“ od dokazivanja kako više nemaju ni- 
kakve veze s onom ljevicom iz koje je ta stranka proizašla. A ne spominju ni 
marksizam. Rekao bih da oni u ovom trenutku takvu vezu imaju preko imo- 
vine koju su naslijedili od SKH, a koja je stvorena iz partijske članarine mnogih 
koji su sada pali na prosjački štap i koji su duboko razočarani u politiku i pona- 
šanje vodstva SDP. 

Druga je stvar što u postkomunističkim zemljama na drugim ili trećim 
izborima pobjeđuju partije koje vuku porijeklo iz komunističkih partija. No, 
to su partije koje više nisu komunističke, već su ili socijaldemokratske ili so- 
cijalističke, ili još neprofilirane. Tako je u svim zemljama nekadašnjega istoč- 
noga bloka. Te partije uspijevaju upirući prstom na lomove koje proizvodi si- 
rovi kapitalizam novih bogataša i mafije. No, ljevica sebe posvuda na Istoku, 
odnosno u svim postsocijalističkim zemljama, koje će još dugo ekonomski biti 
siromašne, tek traži. Mislim da će se ta ljevica zalagati za socijalnu državu, za 
korekciju tržišta, za ekološki socijalizam, ali neće moći biti puka imitacija lje- 
Vice na Zapadu. 

U svemu tome, hrvatsko će društvo još neko vrijeme biti rigidno, s reži- 
mom autoritarnog populizma, te će istinskoj ljevici utoliko biti teže. 


Razgovarao: Mate Bašić 

LIDERI BEZ SUVERENITETA 


NAŠA BORBA, Beograd, 17-18. februar 1996. godine 


Omražen i obožavan kao levičar, uvažavan kao sociolog i stručnjak, dr. Stipe 
Šuvar, nekadašnji član Predsedništva druge Jugoslavije, za sebe kaže da je pos- 
tao politički mrtvac i pre njenog raspada. Ipak, ne može bez politike i veći deo 
svog slobodnog angažmana usmerio je na uređivanje i izdavanje jedinog levi- 
čarskog hrvatskog časopisa. U razgovoru za "Našu Borbu" precizno je izračunao 
da je poslednji put bio u Beogradu pre tri godine i četiri meseca. Sada je došao 
da ispita mogućnosti za plasman svoje "Hrvatske ljevice", a u kontekstu, kako 
reče, očekivane normalizacije srpsko-hrvatskih odnosa. Ne skriva zadovoljstvo 
što se sreo s prijateljima, rodbinom i znancima. 


* Dali ste imali problema u dolasku? 
— Nisam imao nikakvih problema. Išao sam vlakom Zagreb -Budimpešta 
- Beograd, na granici platio 50 njemačkih maraka ulaznu vizu, i to je sve. 


* Dali je neko garantovao za vas? 
— Nije nitko, ja sam garancija sam za sebe. 


* Da li ste imali neke susrete sa levičarima u Beogradu? 

— Nisam imao nikakve službene kontakte, samo sam se privatno susreo s 
Ljubišom Ristićem. Mi smo prijatelji iz starih vremena, kada je bio u dvojcu s 
Radom Šerbedžijom. 


* Dali ste ga pitali kako se prepoznao u programu JUL-a? 

— Ne, uopće nismo govorili o političkim partijama, ljevicama, niti sam ja 
to želio, a nije ni on. Razgovarali smo o stvarima kulture. Sada režira predstavu 
po romanu Vladana Desnice "Proljeća Ivana Galeba". 


* Verujete li da u Srbiji postoji tržište za vaš list? 

— To ne znam. Ako se uspostavi normalna poštanska i druga komunika- 
cija onda će listovi iz Srbije dolaziti u Hrvatsku, što je manje vjerojatno, a iz 
Hrvatske u Srbiju sasvim sigurno. Uostalom, znam da se određenim kanalima 
hrvatska štampa već prodaje ovdje, "Globus", "Feral". Zato sam pomislio da 
treba vidjeti mogućnosti i za "Hrvatsku ljevicu“, koja se u Hrvatskoj čita, ali 
ima mnogo materijalnih problema jer se sama financira. U pitanju je opsta- 
nak. A naravno da želimo da idemo i na srpsko i na bosansko i na makedonsko 
tržište. Na slovenskom smo već prisutni. 


* Dali ste imali osećaj da dolazite u inostranstvo, u neku novu, nepoznatu 
državu? 

— Kako bi mi bila nepoznata? Vozeći se kroz Vojvodinu, razmišljao sam o 
mjestima u kojima sam ranije bio, čitao poznate natpise mjesta. Neki su me 
ljudi prepoznavali... 


* Posle ratne distance i svega što se desilo, kako gledate na raspad Jugo- 
slavije, posebno na ulogu Srbije u tome? 

— Jugoslavija se možda morala raspasti, ali vjerojatnije je da bi Srbi i srp- 
sko vodstvo, i ovo sadašnje, kao i ondašnje, da su znali u što se ulazi pristali na 
konfederaciju, carinsku uniju, asimetričnu federaciju. Mislim da nije bio bitan 
formalno-pravni oblik države, da li čvrsta ili meka konfederacija ili nešto treće, 
već da ostane zajedničko tržište, ekonomski sistem, da ljudi normalno putuju, 
da postoje komunikacije, da je to iz sadašnje perspektive bilo optimalno rje- 
šenje. Međutim, posle krvavog raspada i rata za koji nisam siguran da mu je 
došao kraj, naročito na području Bosne i Hercegovine, a možda i južnije. Sada 
imamo velike sile koje su se umiješale na razne načine, došle su i SAD da dežu- 
raju i uključili su nas u ono što nazivaju trećim američkim carstvom. I dok oni 
budu dežurali s vojskom Atlantskog pakta neće biti ratnih konfrontacija, ali 
nije sigurno kada će se povući, vjerojatno će ostati duže nego što sami pla- 
niraju. 

Slučaj Jugoslavije i njenog raspada pokazao je da se sami nismo mogli niš- 
ta dogovoriti i da smo brže-bolje požurili u raspad tražeći u početku blagoslov, 
a potom pomoć Zapadne Evrope. Budući da nam ona nije mogla pomoći, na 
kraju su došle Sjedinjene Američke Države da smire rat, a pitanje je da li će to 
i one učiniti. Sve ove novonastale države faktično više nemaju nezavisnost. Ali 
nezavisnost u klasičnom smislu u ovomi času više nemaju, da ne gajimo iluzije, 
ni druge zemlje u svijetu izuzevši Kine. Kina to ima po nekoj svojoj logici i ne 
samo zato što je velika 1 što je sama sebi dovoljna, 1 što ima specifičnu kombi- 
naciju socijalizma i prodora tržišnog kapitalizma, s najvećom stopom rasta na 
kugli zemaljskoj, već i stoga što je ona zemlja središnjeg carstva i jedina rela- 
tivno nezavisna u odnosu na SAD. 

Ali Kina, pogotovu sama, nema šansu da bude protuteža. Možda je moguć 
razvoj u svijetu gdje bi se formiralo zajedničko tržište i zajednička razvojna 
politika Japana, Kine, Indije i Rusije. Onda bi to bila glavnina svjetskih re- 
sursa, onda bi oni zajedno mogli pretvoriti Evropu i SAD u periferiju svijeta. 


* A uloga Rusije, koliko su moćni i Amerikanci? 

— Rusija sada nije sila te vrste ili barem pod Jeljcinom to neće biti. Uos- 
talom, ni moćna Amerika nije nezavisna, jer je relativno sve nemoćnija i u ulo- 
Zi svjetskog policajca, već danas ne bi mogla riskirati da na tri različita kraja 
svijeta iskrca svoju vojsku. Jedva ju je iskrcala i u Bosnu. Amerika je u eko- 
nomskoj regresiji, jer mnoštvo pokazatelja ukazuje da postoji tendencijski pad 
stope rasta proizvodnje i profitne stope, i zato je enormno porastao budžetski 
deficit što njima predstavlja glavni unutrašnji problem koji se reflektira i na 
svjetsku ulogu SAD... 

SAD su profitirale u oba svjetska rata, koji se nisu vodili na njihovom teri- 
toriju, već liferujući oružje drugima, dajući žito, pa i iskrcavajući jedan broj 
svojih vojnika na ratišta u drugim zemljama. To je istovremeno i priča o moći 
i nemoći najmoćnije sile na svijetu. 


* Ovaj naš rat je pokazao veliku nemoć organizacije Ujedinjenih naroda, 
koje su nastale da bi sprečavale sukobe. Hoće li ona ostati ovakva ili će se 
menjati? 

— U engleskom "Ekonomistu “objavljen je tekst u kojem se iznosi teza o 

oživljavanju bitnosti nacionalnih država, kao dugoročne forme, to je kažu naj- 
povoljniji oblik vladavine gdje se ljudi osjećaju kao svoji na svome. Suština je 
takve ideje u poruci da smo to mi prepoznati kao netko tko je različit od onog 
drugog, pogotovu svog susjeda, sa kojim se kačimo a ponekad i ratujemo. Sada 
UN imaju 187 članica, a budući da se nastavljaju etnički sukobi u svijetu, stva- 
rat će se nove države. Čak je i Butros Gali predvidio da će za pedesetak godina 
biti možda 400 do 500 nacionalnih država, od kojih će samo desetak imati više 
od 100 milijuna stanovnika... Sve će one imati formalnu ravnopravnost, pred- 
sjednike ili monarhe. A oni svoje avione, dvorce, jahte. Putovat će po svijetu i 
jedni druge primati sa pompom, a kapital će iz velikih centara, a to su Sjeverna 
Amerika, Zapadna Evropa i Pacifik, uredovati ne mareći za te granice i suve- 
renitete, za monarhe, predsjednike i njihove himne i zastave. To će se uva- 
žavati samo kao folklorna činjenica. 

Zbog integrirajuće "Coca-Cole", "Mc Donaldsa“, zelene novčanice... javljat 
će se grč kod ljudi da sačuvaju nešto lokalno i autentično i na tome će se produ- 
žavati život nacionalnih država. Ljudi postaju nacionalisti da se ne bi izgubili 
u svjetskoj univerzalnosti, pustoši kulture i jezika. Hrvati sada čiste svoj jezik 
od srpskih riječi, ne znam da li će to isto uraditi i Srbi. Svi ti mali narodi vrlo 
su zabrinuti za vlastiti jezik, a da bi komunicirali sa svijetom moraju znati naj- 
manje engleski... 


* Da li vam se čini da je Zapad imao iste aršine u oceni srpske i hrvatske 
politike? 

— Zapad još do kraja nije napustio shemu da je Hrvatska žrtva a Srbija 
agresor, ali sada zbog ponašanja Tuđmana sve više shvaća da ne postoje neke 
duboke razlike. Prosječni malograđanin, a s njim često i "njegov" političar i 
diplomata, često razmišljaju da su Srbi i Hrvati isti i da ih treba smiriti. U poče- 
tku je Hrvatska doživljavana kao žrtva, a sada se shvatilo da su Srbi u Hrvat- 
skoj njezina žrtva. Bez obzira kako su se Srbi ponašali. Umjesto da ostanu na 
partizanskom kontinuitetu, jedan se njihov dio priklonio četničkoj varijanti 
rješavanja srpskog nacionalnog pitanja i u Hrvatskoj i u Jugoslaviji. 


* Koliko će trajati ovaj mir? 
— Sada je tu stigao kauboj“, naoružan do zuba, raskrečio se nad poru- 

šenom Bosnom i okolinom. Jedna mu je noga na porušenoj džamiji, a druga 
na porušenoj crkvi i pištoljem vreba tko će nešto sumnjivo izvesti. I dok on 
bude tu, rata neće biti. A kad ode, možda nam opet pofali rata i možda ćemo 
se opet potući... Smatram naročito bitnim povratak izbjeglica u svoje ranije, 
sada 'tuđe'" teritorije, Muslimana i Hrvata na srpske, Srba na muslimanske i 
hrvatske. 


* Prema ovom što pričate ispada da je sve bilo neminovno, i raspad Jugo- 
slavije. Osećate li ličnu krivicu i da li ste mogli nešto uraditi da tok isto- 
rije bude drukčiji? 

— Ja sam politički do kraja likvidiran kada me tuđmanovski Sabor smi- 
jenio s dužnosti člana Predsjedništva Jugoslavije, a to je bilo 24. augusta 1990. 
godine. Tada u Jugoslaviji, s izuzetkom incidenata na Kosovu, ni jedan metak 
još nije bio ispaljen. A dok sam bio u Predsjedništvu bili smo zaokupljeni Ko- 
sovom i raspad Jugoslavije još nismo slutili. Dali je u svojoj glavi raspad Jugo- 
slavije imao Slobodan Milošević, to ne znam. Da li je imao Milan Kučan, tako- 
đer ne znam. Da je Tuđman imao - to sam znao. On je došao na vlast jer mu se 
nitko ozbiljan u Hrvatskoj nije odupro. A njegov dolazak na vlast bio je moguć 
jer se u Srbiji odvijala "antibirokratska revolucija“. Tražena je rekonstrukcija 
Jugoslavije pod optužbom da je najbrojniji narod u njoj neravnopravan i da 
naročito treba redefinirati položaj Srba u BiH i Hrvatskoj. To je bio glavni eks- 
ploziv. 

Ja i kao predsjednik Predsjedništva CK SK], dakle, prije izbora u Pred- 
sjedništvo SFRJ, nisam imao podršku tadašnjeg rukovodstva Hrvatske, a dva 
ipo mjeseca bio sam pod suspenzijom zbog zahtjeva Miloševićevog vodstva za 
mojom smjenom. Kao pojedinac nisam imao uza se ni "svoju" policiju, ni 'svo- 
ju“ birokraciju, ni vojsku. Meni je general Veljko Kadijević uvijek s visoka dije- 
lio lekcije, kao moj zemljak. Prema tome, u čemu sam odgovoran? Da sam slu- 
tio krvavi raspad, jednostavno bih rekao — drugovi i gospodo, napuštam vas. 
Dao bih ostavku... 


* Vi ste levičar, a leve ideje danas u svetu doživljavaju krah? 
— Svijet je sada ušao u fazu velikih previranja, neki to zovu novi svjetski 
poredak. Medutim, svjetski poredak koji bi imao jednu zemlju kao svemoćnog 

arbitra - ne može se realizirati. On će krahirati. Čovječanstvo, usprkos frag- 
mentacije na nacionalne državice, djeluje jedinstveno jer je kapitalizam pobi- 
jedio u gotovo svakom kutu zemaljske kugle, a on je neracionalan u korištenju 
prirode i u tome što većinu čovječanstva drži siromašnom i polugladnom. To 
je ta historijska šansa ljevice da se obnovi i rekonstruira na onom što bih na- 
zvao ekološkim socijalizmom. On bi trebalo staviti točku na profitnu ekono- 
Miju i započeti racionalnu štednju prirode i pravedniju raspodjelu dobara. Ne- 
će se to postići svjetskom revolucijom, ali će se taj preokret desiti, po mom 
dubokom uvjerenju, u narednom stoljeću. Nema više šanse za obnovu starih 
komunističkih partija niti revolucija kakve su bile od Francuske pa do Ber- 
linskog zida. Bit će etničkih ratova i usitnjavanja, ali svjetskog rata, nadam se, 
neće biti. 

Profitna ekonomija dolazi do sve većih protivurječnosti i to danas vide 
mnogi pametni ljudi. Jedan od najvećih francuskih filozofa posle Sartrea, Jac- 
ques Derrida, uvjereni antimarksista i antisocijalista, napisao je knjigu u kojoj 
upozorava na deset velikih problema čovječanstva koje suvremeni kapitalizam 
ne može riješiti. Mora ga riješiti druga koncepcija društva i svijeta. To je ta 
opća šansa ljevice. Komunistički je pokret u klasičnom smislu manje više mr- 
tav. Ali je mrtva i klasična socijaldemokracija jer je i njena socijalna država 
biagostanja pretrpjela krah i iščezava na Zapadu. U Americi nije nikada ni us- 
postavljena... Istok je osiromašen. U Rusiji će se teško održati sadašnje stanje 
u kojem na sto milijuna ljudi trideset milijuna gladuje. Tu neka nova ljevica 
koja bi osmislila svoje programe i koncepcije ima šansu... 


* Šta biste rekli, da li su sadašnji lideri na ovim prostorima stvarno lideri 
ili samo poštanski sandučići u koje razne ambasade ubacuju, odnosno 
isporučuju zahtjeve svojih zemalja? 

— Ne znam kako je u Srbiji. U Hrvatskoj gotovo svaki dan neki od amba- 
sadora daje o nečemu izjave i savjete, a zna se da je dobar diplomatski običaj 
da se ambasadori ne miješaju u unutrašnji život zemalja u kojima zastupaju 
svoju zemlju. U Hrvatskoj je sadašnji američki ambasador Peter Galbraith mo- 
žda najvažnija ličnost poslije Tuđmana. Sve što on učini, govori, radi, dobija 
veliki publicitet. Veliku ulogu, naravno, imaju i njemački i francuski, nešto 
manju talijanski, španjolski i turski ambasadori. Svi su oni eksponirani u no- 

vonastalim državama, što faktično pokazuje da sve one postaju banana re- 
publike. Ni Srbija neće izbjeći tu ulogu. 

Strašno je i što kriminalne mafije, ljudi iz kriminalnog miljea, ne samo u 
Srbiji nego i u Hrvatskoj, kao i u svim zemljama bivše Jugoslavije, postaju ka- 
pitalisti, bliski vlasti i u vlasti. Samo je stvar nijanse da li će se netko izdavati 
kao ljevičar ili desničar, a zapravo je mafijaš i grabežljivac. 


* Kosovo se često pominje kao žarište novih sukoba. Kako vidite rešenje 
kosovskog čvora? 

— Mislim da ovi veliki iz svijeta ipak ne žele Kosovo kao samostalnu dr- 
žavu. Ne žele ni da se priključi Albaniji, mada će pritisak i na Srbe i na Albance 
biti da se vrati što veći stupanj autonomije Kosovu. Moguće je i da se u perspe- 
ktivi, u jednom smirenom stanju, Albanija i Srbija dogovore da se jedan dio 
Kosova priključi Albaniji. To je stara ideja koja se pripisuje Dobrici Ćosiću. 
Zadržati manastire, zadržati Metohiju, zadržati Trepču, pa da onda u Srbiji 
umjesto milijun i tristo hiljada Albanaca, ostane 300 hiljada, na trista hiljada 
Srba koliko ih ima tamo. To bi možda moglo biti rješenje ali u perspektivi. Za 
sada će se stvari voditi 1 igrati na razini obnove što jače autonomije Kosova u 
okviru Srbije i SR Jugoslavije... 


* Što mislite o "trećem američkom carstvu"? 

— U američkim su medijima u posljednje vrijeme učestali napisi o "trećem 
američkom carstvu" izvan teritorija SAD. Prvo američko carstvo je, navodno, 
nastalo kada su SAD pobijedile Španjolsku i oduzele joj Kubu, Filipine, Porto- 
riko, i još neka područja u Karibima. Tada su, kaže se, i SAD postale koloni- 
jalna sila, premda to nije točno jer su već imale Havaje i neke otoke po Pacifiku. 
To je carstvo trajalo do Drugog svjetskog rata. U međuvremenu je većina tih 
zemalja (Kuba, Filipini, Portoriko) postala nezavisna. Sami Amerikanci kažu 
da su drugo carstvo formirali sa završetkom Drugog svjetskog rata na tlu Za- 
padne Evrope i istočne Azije. Marshalova pomoć, rekonstrukcija i obrana od 
nadirućeg sovjetskog utjecaja i komunizma, povlačenja željezne zavjese. I to je 
trajalo do pada Berlinskog zida. Sada, navodno, Amerikanci stvaraju treće car- 
stvo koje ima uporište u području Perzijskog zaljeva, ali se najnovijim ame- 
ričkim odlukama proširilo i na Mediteran i Balkan. To je prostor, kako bi rekli 

naši Bošnjaci-Muslimani iz Cazinske krajine, od Cazina pa do Teherana. U to 
je ušla ne samo Bosna, nego i sve oko nje, Srbija, Hrvatska, Mađarska, Albanija 
još od ranije, Makedonija. Amerikanci smatraju da im je to carstvo potrebno 
da bi zaštitili najveće rezerve nafte koje su koncentrirane oko Perzijskog za- 
ljeva. Ta je ideja poznata još od vremena Jimija Cartera koji je rekao — tko god 
se umiješa u Zaljev, ugrozio je vitalne interese SAD. Raspadom Sovjetskog Sa- 
veza Amerikanci u to carstvo nastoje ući preko uloge Turske, posebno u mus- 
limanske zemlje koje su nekada bile u sastavu Sovjetskog Saveza. To se vidi iz 
svega ovoga što se odigrava na Kavkazu, u Čečeniji, Tadžikistanu, Uzbekis- 
tanu, Kazahstanu. Interes je Rusije da tamo zadrži što veći utjecaj, a interes 
Amerike da je potisne, naročito preko Turske koja i u Bosni dobiva posebnu 
ulogu. 


* Bosna je okosnica za mir na bivšem prostoru Jugoslavije. Verujete li u 
Dejtonski mir i Bošnjačko-Hrvatsku Federaciju? 

— Na žalost, meni se čini da se ta federacija neće održati, iako i jedni i drugi 
mnogo obećavaju, Bošnjaci vjeruju u federaciju kantona, a Hrvati u federaciju 
dva samostalna entiteta. Tu je veliki sukob ispod žita koji se ne prevladava već 
zaoštrava. To pokazuje Mostar, jer Hrvati ne daju Bošnjacima da se vrate tamo 
odakle su istjerani, ali ni Bošnjaci Hrvatima tamo odakle su oni istjerali. To se 
vidi na primjeru Bugojna, Stoca, Konjica, Jajca, Travnika. Faktički je to jedan 
entitet po Dejtonskom sporazumu, ali dvije vojske, dvije policije od kojih sva- 
ka ne da na svoj teren. Tu će međunarodni faktor jako stražariti da ne bi došlo 
do novog muslimansko-hrvatskog rata. I možda će na kraju morati pristati na 
trodiobu BiH. To bi bila tri entiteta u formalno istoj federaciji u kojoj bi svaki 
bio država sa svojom vojskom, svojom policijom i svojim zakonima. Čak i sada 
u toj federaciji hrvatske škole uvode jezik koji bosanska djeca dobrim dijelom 
ne razumiju, jer se radi o nekim riječima koje se umjetno kreiraju iz Zagreba. 
Smiješno je koliko se bosanski Hrvati lome i muče, u ulozi političara, da govore 
onako kako izgleda proklamirani hrvatski (Tuđmanov) novogovor u Zagrebu. 
Muče se da to savladaju u svojoj dnevnoj političkoj frazi. U školama je ta odije- 
ljenost jezika potpuna. Ono što Bošnjaci uče kao bosansku povijest to je posve 
suprotno od onog što uče Hrvati koji se služe udžbenicima iz Zagreba i to po- 
kazuje da će postojati odijeljene škole, hrvatske i bošnjačko-muslimanske, a 

već se vidi da će takvi biti i univerziteti. Ako Muslimani ne otvore svoje, Mos- 
tarsko sveučilište bit će čisto hrvatsko, a Hrvati će izbjegavati da se upisuju na 
Sarajevsko i Tuzlansko sveučilište. 


* Mislite li da Tuđman neće da menja vlast u Mostaru zato što mu ona 
odgovara ili jednostavno ne može jer je izvan njegove kontrole? 

— Tuđman je morao prihvatiti Vašingtonski sporazum da bi izašao iz rata 
s Muslimanima. A da taj rat nije prestao ne bi Hrvatska mogla postići ono što 
je postigla, ni Bljesak", ni "Oluju , ni reintegraciju, pošto su joj u tome po- 
magale SAD, a Zapad instruirao da se obračuna sa Srbima na području Hr- 
vatske i da se potisnu Srbi u BiH. Tuđman se, za razliku od opozicije, nije htio 
upustiti u osvajanje "koridora". Drugo je pitanje da li ga je mogao osvojiti ili 
ne. Znao je, ako Srbi budu do kraja poraženi u BiH i istjerani iz nje, da će je 
onda morati napustiti i Hrvati i da će ona u tom slučaju ostati samo musli- 
manska. Zato je uvijek vodio politiku ili podjele sa Srbima, da se što više poti- 
snu Muslimani, ili saveza s Muslimanima, da previše ne ojačaju Srbi. No, taj 
mu savez nikada nije bio pri duši. Njegova je izvorna misao da je Bosna i Her- 
cegovina umjetna zemlja i da treba dopustiti Muslimanima zemljicu Bosnu. 
To je još izraz Konstantina Porfirogeneta, kada je zapisao da između Srbije i 
Hrvatske negdje tamo postoji zemljica Bosna. Tuđman je s tog stanovišta i 
ušao urat, ali ga je po diktatu Zapada morao obustaviti 1 ući u federaciju u koju 
puno ne vjeruje... 


Razgovarale: Nadežda Gaće i Gordana Suša 

POBEDA SE BLIŽI KRAJU 


NIN, Beograd, 23. februar 1996. godine 


* Šta je smisao levice i levih ideja danas, pogotovo u koordinatnim siste- 
mima gde su posledice komunizma ostavile onakve tragove kakve osta- 
vlja nuklearni otpad i gde leve ideje zastupaju oni koji su komunizam 
sahranili? Mislite li da, sa stanovišta demokratije, nema ništa bolje od 
toga što komunizam propovedaju upravo njegovi grobari. 

— Jedan broj komunista ostao je na vlasti s epitetom bivših komunista koji 
se deklariraju kao žestoki antikomunisti i demokrate, a drugi se dio sada bori 
protiv njih sa pozicija koje su oni doskora zastupali. Ti koji nisu na vlasti ma- 
nje su opasni ikada propagiraju komunizam, nego oni koji se sada deklariraju 
kao antikomunisti. U dvadeset osam zemalja u kojima je komunizam pao, u 
svima njima, na vlasti su — u pravilu s ovlastima samodržca - bivši komunisti. 
Izuzevši u Bosni i Hercegovini, Češkoj i Bugarskoj. 


* Šta je gore, biti i dalje komunista ili antikomunista? 
— U "Mladini'" je nedavno jedan novinar napisao da su "od komunista gori 
samo bivši komunisti." 


* Vi, naravno, sebe ne doživljavate kao bivšeg komunistu? 
— Bio sam komunist, ali sada nisam član ni jedne političke partije. 


* Nije li svojevrsni mazohizam biti danas levičar? 
— Komunistička ljevica, nastala u ovom stoljeću, svrgnuta je s vlasti 1990. 
godine svugde u istočnoj Evropi i u bivšem SSSR-u. Zapravo, ona je dobro- 

voljno demisionirala, nije organizirala neki krvavi otpor kako bi se održala na 
vlasti. Sve su to bile neke nježne revolucije. Najkrvavije je bilo u Jugoslaviji. 
Međutim, raspad u Jugoslaviji nije bio posljedica sukoba ljevice i desnice, već 
sukoba etnosa koji su poveli svoje etničke ratove. Danas postoje tri ili četiri 
jače komunističke partije. To je Komunistička partija Ruske Federacije i Ko- 
munistička partija Ukrajine, a izvan područja bivšeg SSSR-a, Komunistička 
partija Češke. Te komunističke partije, koje sam spomenuo kao jake, ne insi- 
stiraju više na marksizmu-lenjinizmu, ne insistiraju na ateizmu, ne insistiraju 
na državnom ili društvenom vlasništvu kao jedinom vlasništvu, ne insistiraju 
na klasnoj borbi, na diktaturi proletarijata... 


* To je kao kafa bez kofeina? 
— One sada traže sebe. 


* Po čemu su one onda partije levice? 

— One vode borbu u svojim zemljama u kojima, u uvjetima obnove kapi- 
talizma - grube i pljačkaške, dvije trećine stanovništva živi u krajnjoj bijedi i 
siromaštvu. Platforma nove ljevice upravo je u traženju poboljšanja društve- 
nog položaja tog sloja. 


* Borba protiv pauperizacije? 

— Da, o tome se u biti radi. Vidite, socijaldemokracija na Zapadu također 
mijenja smisao jer je njoj komunizam na Istoku bio grešni brat. Ona je našla 
funkciju i svoje historijsko opravdanje u nesmiljenom kritiziranju komuni- 
zma. Istodobno, sebe je stavila u funkciju razvoja kapitalizma, kroz njegovu 
modernizaciju i njegovo usavršavanje te propagiranje države blagostanja. To 
je ono što danas zovu socijalna država, i kod nas. 

Padom Berlinskog zida i rušenjem komunizma na Istoku, ona je dobrim 
dijelom izgubila smisao svog postojanja. Tako da mnogi, kad se danas zaklinju 
u socijaldemokratiju, ne shvaćaju da je socijaldemokracija na Zapadu u krizi i 
da isto tako mora tragati za svojim novim identitetom kao i komunisti na Is- 
toku. Peter Glotz je formulirao i jednu teoriju, ako se ona može nazvati teori- 
jom, da se na Zapadu formiralo dvotrećinsko društvo u kojem dvije trećine 
društva nisu u bijedi a jedna trećina jest, na društvenim marginama. Na so- 

cijalističkom istoku Evrope i u bivšem SSSR-u formira se, ja bih rekao, to je 
moja dopuna Glotzovom stanovištu, dvotrećinsko društvo u obrnutom smi- 
slu. 


* Vi tu vidite šansu za levicu? 

— Nema zemlje na svijetu, meni bar nije poznato, u kojoj više od petnaest 
posto stanovništva sebe može smatrati kapitalistima. U zemljama istočne Ev- 
rope, kao i kod nas, kod 90 posto ljudi probudila se iluzija da će sada postati 
kapitalisti. Na tome se taj režim novog kapitalizma i ovdje legitimira. Tako će 
biti neko vrijeme. Ljudi već shvaćaju da je velika većina naroda osuđena na 
dugotrajnu bijedu i siromaštvo u procesu tog novog konstituiranja kapitaliz- 
ma. Riječju, latinoamerički sindrom. Traganje za novim platformama ljevice 
treba biti usmjereno prema takozvanim idejama civilnog društva koje treba 
jačati u sužavanju kompetencija države. 


* To podseća na marksizam, na marksističko odumiranje države? 

— To jest, na perverzan način, marksistička teorija odumiranja države. 
To je pravna država. Ali ta pravna država, koja štiti civilno društvo, istodobno 
treba slabiti u odnosu na kontrolu civilnog društva i pojedinca kao pripadnika 
tog društva. Umjesto klasične radničke klase, koja u novom razvoju proizvod- 
nih snaga ne može biti nosilac te ideje, to trebaju biti upravo spomenuti novi 
socijalni slojevi. 


* Gde je i u kakvom je stanju danas hrvatska levica? Može li to podneblje 
ponovo da iznedri kalibre Broza, Bakarića, Krleže... 

— Takve kalibre ne, jer je njih iznjedrilo njihovo vrijeme. Hrvatska je zbog 
ovog što je proživljavala nepogodna za bilo kakav procvat ljevice. Tuđman se 
s pravom hvali da ljevica najteže može doći na vlast u Hrvatskoj i u Estoniji. 
Dugo bi se dalo pričati o tome zašto ja mislim da je Tuđman u ovom slučaju u 
pravu. U listu koji uređujem, u svakom broju na naslovnu stranu stavljamo 
poneku parolu. U posljednjem smo stavili: "Pobjeda se bliži kraju!" Svako smi- 
rivanje situacije na prostoru bivše Jugoslavije ići će u prilog ljevici. 

Vidite, Amerika i Evropa mogle bi postati beznačajne na globusu kada bi 

se povezali Japan, Rusija, Kina i Indija. Kada bi se spojili ruski resursi, japan- 
ska tehnologija, kineska radinost i potencijali Indije koja je i sada deseta in- 
dustrijska sila svijeta, onda bi po prirodi stvari Evropa i Amerika postale peri- 
ferne. Možda će razvoj u 21. stoljeću ići u tom pravcu. 


* Jeste li mogli pretpostaviti da će Milošević i Tuđman izrasti u političare 
od tolikog značaja i formata? 

— Za Miloševića je bilo jasno da je on preko noći izrastao u suverenog vlas- 
nika svoje nacije na krilima tehnologije i ponašanja koje je nalikovalo na mo- 
derni populizam. Na tome je sagradio čvrstu vlast mada ne znam da li je i da- 
nas tako čvrsta. Tko to hoće, a pruži mu se prilika, takvu poziciju u svakom 
narodu može na određeno vrijeme izgraditi. 

Tuđman je samo reakcija na Miloševića. Hrvatski nacionalizam sa svim 
onim što on historijski i potencijalno jest, samo je čekao jednu takvu priliku. 
Sve je počelo - kada je Srbija prva zatražila, pod opsesijom da je Tito radio 
protiv nje, da je postojala antisrpska koalicija, da u Jugoslaviji nije ravnopra- 
vna - preispitivanje položaja Srba u Bosni i Hercegovini i položaja Srba u Hr- 
vatskoj. 


* Prekjuče, kad smo razgovarali, upotrebili ste za Krajinu pojam -— Pale- 
stina. Mislite li da može u okviru Hrvatske to područje postati žarište 
iako Srba u Hrvatskoj gotovo više nema. 

— Bojim se, na žalost, da je to historijski gotovo. Srbi koji su na tom pro- 
storu živjeli četiri, pet, ili tri stoljeća, kako gdje, sada više nisu tamo; taj je pro- 
stor od njih očišćen. Ne znam da li će budući odnosi Srbije i Hrvatske uspjeti 
da kroz te međudržavne sporazume nekoga vrate. Čini mi se da to Hrvati ne 
žele, a nisam siguran ni da Srbi to žele. 


* Znači, ono što je Pavelić hteo da uradi završio je Tuđman? Šta će biti sa 
Slavonijom? 

— Moglo bi se reći da je Tuđman završio Pavelićev posao ali u drugim his- 
torijskim okolnostima, 

Što se istočne Slavonije tiče, ja sam optimista. To će završiti reintegra- 
cijom koja bi mogla sačuvati jedan broj Srba — da ostanu tamo. Reintegracija 

bi se mogla provesti na miran način jer veliki moćnici neće dozvoliti da se ta- 
mo ponovo vodi rat. 


* Vas doživljavaju kao sofisticiranog komunistu, iako ste se znali služiti i 
nesofisticiranim metodama dok ste vladali. Zašto ste i dalje komunista? 
— Ja vam nisam rekao da sam komunist. 


* Znači, više niste komunista? 
— Bio sam u onom smislu u kojem su to bili i ostali članovi SKJ, a u času 
raspada na XIV. kongresu SK] je imao dva miliona članova. 


* Ne možete nekog običnog člana da rangirate isto kao i sebe koji ste bili 
jedan od komunističkih kardinala. 

— Prvi sam put izabran za člana Centralnog komiteta SKJ 1986. godine i 
bio predsjedavajući deset i po mjeseci, a od dva i po mjeseca bio sam pod sus- 
penzijom zbog juriša “antibirokratske revolucije" na mene. U maju 1989. go- 
dine ušao sam u Predsjedništvo SFRJ, gdje sam godinu dana proveo pod mud- 
rim rukovodstvom Janeza Drnovšeka, a tri mjeseca pod mudrim rukovods- 
tvom Borisava Jovića. To je ta moja vrhunska karijera. Samo sam u jednom 
času bio prvi među jednakima koji ništa sam ne može odlučiti. 


* U stvari, vi ste bili potpuno benigna ličnost jugoslovenskog komunizma? 
— Vi možete misliti, pisati i tvrditi što hoćete, no ja nikad nisam imao svoj 
birokratski aparat. 


* "Belu knjigu" ste, dakle, pravili sami? 

— Hajdemo sada i na tu nesretnu tzv. "Bijelu knjigu". Nađite mi ime koje je 
stradalo zbog toga što je spomenuto u njoj. Ona je svima koji su spomenuti 
samo pomogla da se još više afirmiraju. 


* To je tačno! 
— Prema tome, išla je u prilog tome da se razmašu. 


* Vi ste, u stvari, želeli dobro sa "Belom knjigom"? 

— Mi smo htjeli da “registriramo" snage koje su se, pod firmom zloupo- 
trebe slobode stvaralaštva i demokracije, spremale da napišu Memorandum 
SANU, da napišu Predlog za slovensko nacionalno pitanje, da ponovo formu- 
liraju program hrvatskog nacionalizma. Oni koji su izgubili Drugi svjetski rat 
dobili su ga u razdoblju 1991-1995. godine i sada uživaju u tome. Poraženi su 
sada pobjednici. To ne znači da će to dugo tako ostati. 

U Hrvatskoj, u HDZ-u, svaki se dan proizvede desetak "bijelih knjiga". Sva- 
ka politička partija registrira ono što se zbiva u javnom životu i što za nju ima 
politički značaj. To su rutinske analize koje rade određene partijske službe. 


* Ovih ste se dana sreli sa čelnicima JUL-a, odnosno sa Ljubišom Ristićem 
i Ratkom Krsmanovićem. Ima li razlike između vas u ideološkom i dok- 
trinarnom smislu? 

— Nisam se sreo sa čelnicima JUL-a. Sreo sam se s prijateljem Ljubišom 
Ristićem. I uopće ne namjeravam ići u neku srpsku partiju, jer nisam ni u jed- 
noj hrvatskoj. 


* Nisam mislio da ste želeli da se učlanite u JUL! 
— Ljubišu Ristića ništa nisam pitao o JUL-u. 


* Niste se začudili njegovom dolasku "na čelo" JUL-a? 

— Ne. On je temperamentan, uvijek je bio izvorni ljevičar, pomalo anarho- 
liberal. Kada sam pročitao da je na čelu JUL-a, slatko sam se nasmijao. Meni 
je to bilo zabavno i simpatično. Zadirkivao sam ga da je umjetnički ukras JUL- 
a. Ali ne znam šta je sve u pozadini. 


* Ljubiša Ristić možda jeste umetnički ukras JUL-a, ali je vama savršeno 
poznato da JUL nije umetnički ukras. 

— Zašto bi to meni bilo savršeno poznato? Ja sam u jednoj dalekoj stranoj 
zemlji ido mene ne dopiru takve informacije. 


* Čitate li naše novine? 
— Rijetko. Jedino kad netko iz Beograda ili Ljubljane donese neku vašu, 
kako to kaže Igor Mandić - tiskovinu. 

* Hoćete li se ovih dana sresti sa gospodinom Miloševićem? 
— Ne, zašto? 


* Zato što bi to bilo logično/ 
— Zašto bi to bilo logično? Milošević je moćan vladar, a ja to nikada nisam 
bio. 


* I dalje ste duhoviti. 
— Zbog toga što sam rekao da je Milošević moćan vladar? 


* Naravno da ne! 
— Uvjeravam vas da u preostalom dijelu svog života neću tražiti ni jednog 
moćnog vladara na prostorima bivše Jugoslavije, niti igdje u svijetu. 


* Dosta vam je bio jedan? 

— Nisam govorio o tome. Milošević i ja sukobili smo se i politički razišli na 
organiziranju mitinga i “antibirokratske revolucije“, što je bio početak razbi- 
janja Jugoslavije, kao i na Memorandumu SANU. 


* Kako se osećate kao običan čovek? 
— Zašto me zadirkujete? 


* Samo pitam, bili ste nekad moćan čovek! 
— Uvijek sam se osjećao kao običan čovjek i nikada nisam bio neobičan. 


* Čak i kada ste bili? 

- Shvatite, neobičan čovjek nikada nisam bio. Recimo, samo godinu dana 
i tri mjeseca imao sam jednog tjelohranitelja u Beogradu, jer je to po tadašnjim 
regulama svaki član Predsjedništva SFRJ morao imati. Čujem da ih Tuđman 


ima 600, a Milošević - ne znam koliko. I sada vi meni kažete da sam bio moć- 
nik. 


* Dali ste se sreli sa vašim bivšim kolegom, sada također običnim čove- 
kom Borisavom Jovićem? 

— Ne. Posljednji smo se put vidjeli kada sam ja smijenjen iz Predsjedništva 
Jugoslavije. 


* Običan čovek je postao i Stipe Mesić! 

— Kada sam ja smijenjen u Saboru, a on izabran, rekao sam mu da mu 
želim uspjeh na mjestu na koje dolazi i poželio da ga ne smijene kao mene. 
Nisam dugo čekao. Doživio je istu sudbinu kao i ja. 

Kada Bogić Bogićević dođe u Zagreb, javi se i Mesiću i meni pa odemo 
zajedno na ručak. Pošto je Stipe bogatiji, on plati ručak. Ali, ni on sada više nije 
bogat. 


* Sa Mirom Marković se nećete videti? 
— Izbjegavam u načelu susrete sa ženama. 


* Da li biste da za NIN organizujemo paralelni intervju sa Mirom i vama, 
da govorite o budućnosti levice i Jugoslavije? 

— Lijepo ste to smislili. Na to bih odgovorio ponavljanjem izreke jednog 
znamenitog čovjeka — malo morgen. 


Razgovarao: Luka Mičeta 

PEDESET GODINA TAME 


NIN, Beograd, 21. februar 1997. godine 


* Koji su vaši najsnažniji utisci iz ove poslednje posete Beogradu, koja je 
vezana uz razgovore o srpsko-hrvatskim odnosima u organizaciji Srp- 
skog helsinškog odbora? 

— Lijepo vrijeme, razgovori, kupovina knjiga i "šetnja" studenata i gra- 
đana. U Beogradu je u ovom trenutku, a valjda je tako i u čitavoj Srbiji, ljude 
zahvatilo neko uzbuđenje. Svi nešto iščekuju, neke rasplete, preokrete. Mi smo 
ovdje neki stranci, pa o tome, kada nas uvuku u razgovore, nismo dovoljno 
informirani, te se raspitujemo. Neka naša pitanja odišu i skepsom, a neka, 
ovisi o pojedincu, i malom zlobom. U svakom slučaju, u Srbiji se sada događa 
nešto što upozorava na vrlo veliku, usudio bih se reći, frustriranost ljudi, mo- 
mente iščekivanja katarze. I prevladava, čini mi se, neki optimizam da će us- 
koro biti bolje, da će se na području političke demokracije mnoge stvari po- 
voljno rasplesti, da će i privredi konačno krenuti, da će Srbija jednom drugom 
politikom možda najzad i razbiti zid vanjskih sankcija. Čini mi se da su Srbi 
nepopravljivi optimisti, iako im je u ovom trenutku dosta teško i ne ide im 
dobro ni u socijalnom, ni u političkom pogledu. 


* Režimi u novonastalim balkanskim državama liče jedan na drugoga, 
iako pojedini lideri tvrde da su napravili korak dalje od ostalih. 

— Ti sadašnji režimi instalirani su na izborima 1990. ili 1991. godine. Bilo 
je kasnije i novih izbora, ali se u biti radi o istim režimima. U Sloveniji je to, 


unatoč promjenama, isti režim — Kučan, Drnovšek. U Hrvatskoj je to Tuđ- 

manov režim. U Bosni i Hercegovini režim Alije Izetbegovića. Ovo što se išči- 
lilo u Republici Srpskoj isti je režim koji je uspostavio Karadžić. Isti je režim i 
u državici Herceg-Bosni. U Bosni su, zapravo, na sceni tri režima. U Srbiji je 
režim koji se instalirao na karizmi i opijenosti velikog dijela srpskih masa Slo- 
bodanom Miloševićem još 1987. i 1988. godine nakon njegovog čuvenog uz- 
vika na Kosovu: "Niko neće da vas bije", pa se u deset godina ciklus odigrao, i 
nešto se malo preokrenulo. I u Makedoniji je isti režim. 


* Kakva je budućnost tih režima? 

— Mislim da se ti režimi sada približavaju kraju, ako ne bude novih ratova. 
A valjda svijet više neće dopustiti da ponovo ovdje ratujemo. Prema tome, ti 
su režimi na odlasku. Ne mora to biti odmah, ali će do toga doći u narednih 
nekoliko godina. 


* Hoće li doći bolji? 

— Nisam siguran. Ako ovdje ne bude privrednog poleta i oporavka, onda 
će se socijalna situacija pogoršati. U Sloveniji je standard kudikamo viši nego, 
recimo, u Hrvatskoj ili Jugoslaviji. Bosna i Hercegovina je još strahovito iscrp- 
ljena i siromašna od rata. U Makedoniji je sada mnogo veći kolaps, nego dok 
je Jugoslavija bila pod sankcijama, jer je dobrim dijelom živjela i od tranzita 
robe za Srbiju. I ako se čitava situacija ne popravi, ako ne počne privredni opo- 
ravak kod svih, a to podrazumijeva međusobnu suradnju, međusobno veće 
otvaranje tržišta, onda se ona može čak i pogoršavati. I namjesto ovih nacio- 
nalističko-populističkih režima, doći će novi nacionalističko-populistički reži- 
mi, koji neće donijeti neku suštinski bitnu razliku, bitan pomak. Ti će se ciklusi 
smjene režima nastavljati. To nije samo specifičnost zemalja na području biv- 
še Jugoslavije, to se dešava i drugdje. Pogledajte Bugarsku, Rumunjsku, Alba- 
niju, Poljsku, Mađarsku, zemlje SSSR-a. Svuda je isto. U Rusiji vlada mafija, 
koja možda nikad nije bila takva bilo gdje u svijetu. Pogledajte što se dešava i 
u Beogradu. Ubistva ljudi. U Zagrebu nešto manje. Dakle, to su sve kovitlaci 
koji će se nastaviti. 

Iluzije su da će brzo doći neka stvarna demokracija i blagostanje ljudi. 
Postsocijalističke zemlje imat će u idućih pedeset godina devedeset posto siro- 
mašnih i deset posto bogatih. 

* Kažete, da u razgovoru s mladima često izgovarate rečenicu: "Mi smo 
izgubili prošlost, a vi ste izgubili budućnost." Da li je, zaista, sve tako crno? 

— Da me ne biste pogrešno shvatili, nisam ja neki veliki pesimista. Nadam 
se da će ipak jačati elementi civilnog društva. I nove generacije koje pristižu, 
vidite i po ponašanju studenata u Beogradu, a vidjelo se to kroz okupljanje 
ljudi u Zagrebu oko Radija 101, da te nove generacije čeznu za nečim sasvim 
novim, drukčijim. Njima se ogadilo sve ovo što je sada, a ne znaju o toj, tobože 
mračnoj prošlosti ništa i ona ih sada previše ne interesira. Stvar je u tome da 
oni ne mogu tako lako doći do riječi. Mlađi naraštaji kod nas ne mogu sada ni 
o čemu odlučivati i ni na što utjecati. I osnovno je da mladi dođu malo na po- 
vršinu, ako ne drukčije onda biološkom smjenom generacija. 


* Jugoslavija i Hrvatska podigle su kontakte na ambasadorski nivo. Kako 
procenjujete budućnost tih odnosa? 

— To se mora nastaviti, jer to jednostavno diktira život, a traže i Evropa i 
svijet. Režimi o kojima je riječ u ratu su dobro surađivali, premda su među- 
sobno ratovali. Splitski je "Feral" objavio podatak, ne znam da li je točan, da 
su se Slobodan Milošević i Franjo Tuđman susreli pedeset tri puta. Dok sam ja 
bio u jugoslavenskom rukovodstvu, vjerojatno ukupno nisam bio na toliko 
sastanaka na kojima je bio i Milošević. Prema tome, nije bez razloga humo- 
ristička štampa u Hrvatskoj i ovdje u Srbiji prozvala Slobodana, Aliju i Franju 
“tri ratna druga“. Ti režimi nisu skloni, doduše svaki na svoj način, nekoj novoj 
političkoj integraciji u smislu asocijacije država ili konfederacije. To nije ak- 
tualno, a sada ni provedivo. I ne radi se samo o režimima - većina ljudi u svim 
tim zemljama to ne želi. 


* Ipak postoje snažne inicijative međunarodne zajednice za povezivanje 
na ovim prostorima. Koliko su one realne? 

— Srbi i Hrvati sada se jako mrze. Naravno, ne baš većina, ali mnogi. Srbi 
i Hrvati u povijesti nikad nisu međusobno ratovali. U Drugom svjetskom ratu 
tu i tamo potukli su se četnici i ustaše, ali su postojali partizani koji su se tukli 
i s jednima i s drugima. Ovo sada je bio čudan rat, ili niz ratova, od Slovenije, 
preko Hrvatske do Bosne i Hercegovine. Srbija 1 Crna Gora nisu, tobože, bile u 
ratu, a u stvari su u njemu bile stalno. Nije to bio neki pravi rat, već čudan rat, 

čudni sukobi, čudno krvarenje, zločini, ubojstva... Sada je to, nadamo se, iza 
nas i slijedi nužna faza dobrosusjedske konsolidacije. Iako više nismo tako 
izmiješani, provedena su etnička čišćenja i velika preseljavanja ljudi, opet smo 
susjedi. (Treba imati na umu da se i braća znaju potući.) A sa susjedima moraš 
tražiti modus vivendi. To će se sigurno odigrati. Dodatno, Evropa pritišće da 
uredimo međusobne odnose, jer takvi kakvi smo ne možemo joj se pridružiti. 
To su te evropske ekonomske ideje da nas tjeraju na regionalna povezivanja u 
ekonomiji, prometu, kulturi i raznim oblicima suradnje. Amerikanci, da bi 
zadržali i dalje ulogu gospodara i nad Evropom i da bi malo suzbili dominan- 
tan utjecaj Njemačke na ovim prostorima, idu sa svojim prijedlogom SECI, 
koji obuhvata čitav Balkan, Moldaviju, Rumunjsku, Mađarsku, sve do Slove- 
nije. To je pritisak svijeta na povezivanje ovdje i tom pritisku, u određenom 
smislu, morat će se udovoljavati usprkos tome da li to domaći režimi žele ili 
ne žele. 


* Vi ste član Predsedništva Građanskog odbora "Povratak kući". Kako 
ocenjujete položaj Srba u Hrvatskoj i da li vidite mogućnost povratka 
onih koji su napustili to područje? 

— Glavnina je Srba otišla iz Hrvatske. Koliko će ih se vratiti, teško je reći. 
Sadašnji hrvatski režim veoma je restriktivan prema svakom povratku Srba. 
Predsjednik Tuđman u svom izvještaju o stanju nacije proglasio ih je optan- 
tima. Optanti su oni koji su svjesno i namjerno izabrali drugu domovinu. Po- 
ruka je: "Vi ste Srbi odavde otišli zato što ste htjeli Srbiju kao domovinu!“, a iz 
toga proizlazi zaključak: "Nećemo vam dopustiti povratak, jer ste već izabrali 
svoju novu domovinu". Što se tiče istočne Slavonije, Baranje i zapadnog Sre- 
ma, tu UNTAES sad privodi kraju mandat kroz ove međunarodne aranžmane 
kakvi jesu, uz relativnu pasivnost Jugoslavije i prividnu dobroćudnost Hrvat- 
ske. No, bojim se da će rasplet na tom području ipak biti da će veliki broj Srba, 
iz straha što će biti pod hrvatskom vlašću, otići. Taj je strah ljudski razumljiv. 
Srba će u Hrvatskoj biti, kada se provede popis stanovništva, možda između 
sto i sto pedeset hiljada. A oni više nemaju kompaktnih seoskih naselja, osim 
nešto u Gorskom kotaru. Raspršeni su u gradovima. Vidim to i na primjeru 
studenata. A slično je i s učenicima u srednjim školama. Kada su im i otac i 
majka Srbi, gotovo se redovno izjašnjavaju kao Hrvati. Odriču se svog iden- 

titeta da ne bi imali problema u sredini u kojoj žive, da ih se ne bi na bilo koji 
način negativno apostrofiralo i upiraio na njih prstom. Nešto poput Židova 
koji su nosili žutu zvijezdu. Međutim, pritisaka na povratak će biti. Ljudi jako 


čeznu za svojim kućama, zavičajima. I ako se budu vraćali, vraćat će se stariji 
ljudi da umru u svom zavičaju. To ih vuče. 


* Šta je sa Bosnom? Kako vidite njenu budućnost? 

— BiH je sada podijeljena na tri dijela. Formalno, po Dejtonskom spora- 
zumu, ona se sastoji od Bošnjačko-hrvatske Federacije i Republike Srpske, ali 
faktički su u njoj tri vlasti, tri režima, tri državice. Ono što su Srbi osvojili i 
Dejtonski im sporazum priznao kao Republiku Srpsku, to je sad njihovo. Ono 
što su Hrvati osvojili, pa konstituirali kao Herceg-Bosnu, koju su sad formalno 
raspustili, sad je njihovo. Ono što drže Muslimani, to je njihovo. Svi vode poli- 
tiku otpora povratku izbjeglica i politiku daljnje separacije stvaranjem od tih 
rigidnih tvorevina države sa svojim posebnim jezikom, zakonima i privredom. 
Jedina je garancija da svjetska zajednica bdije nad formalnim jedinstvom Bo- 
sne i Hercegovine, da se jako ubrza privredni oporavak i da se savlada unu- 
trašnji otpor povratku onih drugih. Ako tog pritiska ne bude, bojim se da će 
Bosna i Hercegovina, čak i kada će se formalno voditi kao članica Ujedinjenih 
nacija, na papiru međunarodno priznata država, u stvarnosti ponašati kao 
područje sastavljeno od tri državice koje će se međusobno oko svega svađati i 
među kojima će granice biti tvrđe od onih vanjskih granica, 


Razgovarao: Nebojša Grabež 

ZAPOSJEDANJE BALKANA 


REPORTER, Banja Luka, 7. april 1999. godine 


* Vaša je stranka (Socijalistička radnička partija), osim nekih umjere- 
nijih reakcija nekolicine stranačkih lidera u Hrvatskoj (Gotovac, Budiša, 
Jakovčić), jedina izrazito negativno reagirala na početak NATO-interven- 
cije u SR Jugoslaviji. Zašto? 

— Koliko mi je poznato, mi smo jedina stranka koja se negativno odredila 
prema intervenciji NATO-a, Osudili smo napad na SR Jugoslaviju kao kršenje 
Povelje Ujedinjenih nacija i zaobilaženje te organizacije, kao napad koji izaziva 
civilne žrtve, uključujući, na žalost, i izbjeglice iz Hrvatske. Tamo se ispro- 
bavaju i nova oružja i vojna tehnika i, na kraju krajeva, radi se o tome da pet- 
naestak zemalja svijeta, sa SAD na čelu, napadaju jednu puno manje razvijenu 
zemlju i gaze njezin suverenitet. Druga je stvar što ne simpatiziramo već osu- 
đujemo Miloševićevu politiku koja je najviše, ali ne i jedina, odgovorna za ono 
što se zbivalo u BiH i Hrvatskoj, i za raspad čitave SFRJ, kao i za posljedice na 
Kosovu, čiji je početak ukidanje autonomije. Napad NATO-a poklopio se s de- 
setogodišnjicom Ustava Srbije, kada se trijumfalno klicalo da Srbija "više nije 
iz tri dela, nego opet cela“... Sada se vidi koliko je bilo "trijumfalno" dokidanje 
tadašnje autonomije i da se zatim napete međunacionalne odnose moralo rje- 
šavati drugačijim metodama. 

Ukratko, nas nije vodila nikakva nacionalistička euforija kojoj je bila sklo- 
na vladajuća stranka i većina tzv. opozicije. I Račan je kada je počela inter- 
vencija NATO-a na SR Jugoslaviju oduševljeno uzviknuo: "Konačno!" 

* Koje će posljedice biti po SR Jugoslaviju nakon intervencije NATO-a? 
Odnose li se te posljedice samo na SR Jugoslaviju, ili i na ostatak bivše 
SFRJ, odnosno Balkana? 

— Teško je u ovom trenutku prognozirati kakav će biti rasplet nakon inter- 
vencije, ali možemo govoriti o zaposjedanju čitavog Balkana, ako uspiju ući na 
Kosovo. NATO je instrument američke politike koji će, u slučaju ulaska na Ko- 
sovo, pomoći da uzmu kontrolu nad čitavom Evropom, da ju drže pod poli- 
tičkom kontrolom, a da posve izbace Rusiju "iz igre". NATO se proširio sve do 
Poljske, uvući će vjerojatno baltičke republike, one tri male zemlje — "rusko 
predvorje“, pa bi moglo biti više problema. Može se dogoditi da NATO, kada 
stavi Balkan pod kontrolu - evo, na primjer, Makedonija je već postala njihov 
poligon - krenu i dalje. 


* Da li to znači i svojevrsni gubitak suvereniteta Hrvatske i Bosne i Her- 
cegovine? 

— Naravno. Ovo sada nije samo priča o Kosovu. U Makedoniji postoji al- 
banska manjina koja može pokušati nešto slično poput Albanaca na Kosovu, i 
to je priča o svima nama koji smo bili okupljeni u bivšoj Jugoslaviji i u drugim 
susjednim zemljama na Balkanu i u ovom dijelu Evrope. Možda je riječ o dalj- 
njem "kljaštrenju“ Jugoslavije, eventualno i podjeli i razdvajanju Srbije i Crne 
Gore, i konačno, možda i o tome da se Srbija svede na ono što ovdje hrvatski 
nacionalisti govore 1 priželjkuju, "beogradski pašaluk". Ali, s druge je strane 
mogućnost da se stvori velika Albanija, kojoj je susjed Makedonija kojoj prijeti 
dezintegracija, još manja Crna Gora, mala Srbija, zatim slijedi podjela Bosne i 
Hercegovine kojoj je u sredini neka "muslimanija" između dijelova koji su se 
pripojili Hrvatskoj i Srbiji... 

No, tamo na jugu jedva su se smirile napetosti između Grčke i Turske, mi- 
lijun Turaka u Bugarskoj, muslimanska, točnije turska transverzala postoji do 
Hrvatske, a Turskoj je trenutno najdraži prijateljna Balkanu Hrvatska - osam 
puta su se posljednjih godina susreli predsjednici Demirel i Tuđman. 

Na kraju će "američki kauboj" tu dugo dežurati, a sve da bi kontrolirao 
Evropu, pa i cijeli svijet, uz sada slabu Rusiju, koja ima tek nuklearni arsenal, 
ali ne i snagu, i Kinu, kojoj nije do svjetske uloge u ovom trenutku. Možda u 
idućem stoljeću... 

* Hrvatska je, međutim, požurila s ocjenama da je u ovoj situaciji "stra- 
teški partner SAD"... 

— Hrvatskoj će Amerika sada davati ustupke. Dok je Srbija dobijena kao 
"smrtni neprijatelj“, Hrvatsku treba gladiti i biti oprezan prema njoj. 


* Dalije sada Tuđman, umjesto Miloševića, Amerikancima "garant mira" 
na Balkanu? 

— Ne, on se uvijek naoko odupirao SAD i rugao Zapadu u ime hrvatske 
autentičnosti. Međutim, uvijek je i do kraja u svemu bio poslušan prema, kako 
on kaže, velikom partneru. 


* Dali je, kao što neki kažu, NATO-intervencija na ovim prostorima za- 
kasnila deset godina? 

— Ne, NATO ni tada nije trebao intervenirati. On je osnovan kao obram- 
beni savez, a nakon 49 godina svoje je oružje prvi puta upotrijebio protiv Srba 
u BiH 1995. godine... Evropa i SAD su 1991. godine trebali "intervenirati" tako 
da se očuva Jugoslavija, da se demokratizira i uđe u Evropu. Međutim, oni su 
tada računali da ona Jugoslavija više nije potrebna, jer je SSSR već propao. 
Evropa je priznala Hrvatsku i Sloveniju mjesec i pol dana nakon što je ras- 
formiran SSSR. Zapad tad više nije htio Jugoslaviju, a nije računao da će se 
ovdašnji narodi tako zakrviti! Smatrao je da je u Hrvatskoj i Sloveniji kapi- 
talizam, a da su ostali još u komunizmu. Od demokracije malo toga ima i dan- 
danas u Hrvatskoj, čak i u Sloveniji, a komunizma nema nigdje - nema ga ni u 
Srbiji. Ne vidim u tom smislu nikakve razlike između Srbije i Hrvatske. I u 
jednoj i u drugoj uspjeli su sve domete socijalizma samo - poništiti... 


Razgovarala: Tatjana Tagirov 


INTERVJUI 253 


NOVI SVJETSKI PODREPAK 


FERAL TRIBUNE Split, 12. travanj 1999. godine 


* Službena Hrvatska ovih je dana prepuna optimizma u pogledu prihva- 
ćanja naše zemlje u zapadne integracije, prije svega u WTO i u Partner- 
stvo za mir. Mislite li da su zbog podrške NATO-ovoj intervenciji u Jugo- 
slaviji našim vlastima uistinu zaboravljeni svi dosadašnji grijesi. 

— Iz kontakata između Hrvatske i SAD, koji se ovih dana izrazito dina- 
miziraju, proizlazi da Amerikanci, nakon početka napada NATO-a na ciljeve 
u SR Jugoslaviji, otopljuju svoje odnose prema Hrvatskoj i pokazuju joj znake 
svoje milosti. Bojim se da je taj trend kratkoročan. Interesi Amerike i NATO-a 
na ovim prostorima diktiraju da Hrvatska možda uskoro bude primljena u 
Partnerstvo za mir, no na ulazak u Sjevernoatlantski pakt ipak će još pričekati. 
Ulazak u Evropsku uniju ne možemo nipošto očekivati prije 2010. ili 2015. go- 
dine, i to u paketu s drugim zemljama jugoistočne Evrope. Optimizam koji je 
u Hrvatskoj trenutno zavladao vrlo je kratkovidan. 


* Kako rat u Jugoslaviji utječe na unutarnje političke prilike u Hrvatskoj? 
Može li on dovoljno osnažiti HDZ da ta stranka opet odnese izbornu po- 
bjedu? 

— Zatopljenje odnosa između SAD i Hrvatske može ići u prilog nastojanju 
predsjednika Tuđmana i HDZ-a da dobiju iduće izbore. Amerikanci su obećali 
kredite koji bi sadašnjoj vlasti mogli osigurati dovoljno financijskih sredstava 
za barem djelomično smanjenje socijalnog nezadovoljstva, saniranje privred- 
nog kraha i osiguranje svježeg novca za neke mjere kojima bi se vratilo povje- 

renje građana, pa i za potkupljivanje dijela birača, dakle za promjenu raspolo- 
ženja u društvu. Možemo samo pretpostaviti kako su SAD već odlučile da, pri 
ovako napetoj situaciji na Balkanu, u Hrvatskoj ostane vlast koju već poznaju, 
i da manje tipuju na izbornu pobjedu šestoročlane opozicije, za koju su se, 
izgleda, ranije već bili opredijelili. 


* Značili to da bi SAD, iz strateških razloga, HDZ-u mogle progledati kroz 
prste kočenje procesa povratka izbjeglica, represivni tretman javnih me- 
dija, nepravedno izborno zakonodavstvo...? 

— Amerikanci mogu i dalje formalno inzistirati barem na nekima od 22 
točke koje se Hrvatska obavezala zadovoljiti prilikom primanja u Vijeće Ev- 
rope. Drugo je pitanje koliko će ti zahtjevi biti kategorični. No, sigurno je jed- 
no: budući odnos SAD prema Hrvatskoj i dalje će najviše ovisiti o ponašanju 
Hrvatske prema Bosni i Hercegovini. Sadašnji događaji u Jugoslaviji imat će 
snažne posljedice i u Bosni i Hercegovini, i utjecat će na odnose između Boš- 
njaka, Srba i Hrvata. Zapad će sigurno još naglašenije inzistirati i na reintegra- 
ciji Bosne, što bi tamošnje Hrvate moglo dovesti u još teži položaj i dodatno 
pospješiti njihovo iseljavanje. Kad je pak riječ o budućim političkim prilikama 
u Hrvatskoj, znamo da predsjednik Tuđman, ako ga zdravlje posluži, ostaje na 
mjestu predsjednika do 2002. godine. Ukoliko opozicija i pobijedi na izborima, 
dobit ćemo takvu kohabitaciju u kojoj će predsjednik, u skladu s njegovim 
ovlastima koje proizlaze iz Ustava, biti moćniji od Sabora i vlade. Sve strukture 
moći ostat će u njegovim rukama. 


* Iz vaše procjene američkih vanjskopolitičkih motiva proizlazi da se po- 
navlja priča koju smo posljednjih dvadesetak godina gledali u Indone- 
ziji, Čileu, Salvadoru i mnogim drugim zemljama, gdje su SAD, vođene 
strateškim razlozima, održavale na vlasti ekstremno brutalne režime? 

— Slučajeva poput kosovskog možda je i stotinjak u svijetu, a SAD nikad 
nad njima nisu bile previše zabrinute. One su uvijek u dobrim odnosima s vlaš- 
ću 1 s režimom koji im služi. Pitam se, zašto SAD ne pokažu jednak interes za 
nasilje nad Kurdima koje provodi Turska, šesta po snazi članica NATO-a, a 
ujedno najvažniji partner Zapada na Bliskom istoku. Iz toga se vidi da Zapadu 
nije osobito stalo ni do Albanaca, ni do Srba, ni do Hrvata, ni do bilo kojeg 

naroda, već se ponašaju u skladu s vlastitim interesima. Pri tom je SAD u in- 
teresu vlastito održanje na čelu tzv. novog svjetskog poretka, a Sjevernoat- 
lantski pakt čelična je šaka SAD kojom zadržavaju kontrolu nad Evropom. Slu- 
čaj SR Jugoslavije, koja se u međunarodnim okvirima pokazala do kraja nepo- 
slušnom, iskorišten je za NATO-ovo zaposjedanje čitavog balkanskog prosto- 
ra. Uostalom, mogli smo to razabrati i iz nedavnog nastupa američkog amba- 
sadora Montgomeryja na Hrvatskoj televiziji kada je rekao da je napad na SR 
Jugoslaviju "pitanje NATO-a, a ne Kosova“, te da NATO u svojoj akciji mora 
uspjeti, jer da je "njegova budućnost na kocki“. Nije isključeno da se ta politika, 
koja je sada djelatna na Balkanu, u doglednoj budućnosti ne prebaci dalje, re- 
cimo na Kavkaz. Ondje se može voditi glavna bitka za naftu; kavkaske zemlje i 
same imaju mnogo nafte, a i dobar strateški položaj za kontrolu naftnih rezervi 
na Bliskom istoku. Tako bi se Rusiji pokušao oduzeti njezin ekonomski, vojni 
i politički utjecaj u bliskom okruženju. No, da kažem i to da sam uvjeren kako 
se stvaranje novog svjetskog poretka s dominantnom ulogom Amerike ne mo- 
že održati na dulji rok. 


* Smatrate li da su za raspad Jugoslavije i za rat koji se osam godina valja 
doslovno od Triglava do Vardara odgovorni samo nacionalistički pokre- 
ti, nastali krajem osamdesetih, ili možda i SKJ kojemu ste i sami u drugoj 
polovici 1988. i u prvoj polovici 1989. godine stajali na čelu? 

— Uzroci propasti Jugoslavije bili su stvoreni davno prije druge polovice 
osamdesetih. Savez komunista doista je bio njezin kohezivni činilac, kako smo 
to uvijek govorili, ali u njemu su još za Titova života — a naročito nakon nje- 
gova odlaska sa scene — narastali republički i pokrajinski birokratsko-etatis- 
tički nacionalizmi. U krizi zbog albanskog pitanja na Kosovu prvi je startao 
srpski nacionalizam, koji je izazvao “antibirokratsku revoluciju". Sjećamo se 
parole: "Oj, Srbijo, iz tri dela, kad ćeš opet biti cela..." Glavna deviza "antibiro- 
kratske revolucije" bila je da je avnojska Jugoslavija otpočetka bila u znaku 
koalicije sviju protiv Srba, pa da je zato srpski narod razbijen, potisnut i nerav- 
nopravan. Srpski je nacionalizam želio redefinirati Jugoslaviju i uspostaviti 
srpsku hegemoniju. Takve hegemonije, usprkos svemu što se danas u Hrvat- 
skoj priča, nije bilo, jer je Tito nije dopustio. 

* Smatrate li opravdanom optužbu koja ide na račun slovenskih i hrvat- 
skih komunista, da su u siječnju 1989. godine iskoristili prvu priliku za 
napuštanje Četrnaestog kongresa SKJ, i Beograda, čime su Miloševiću 
jeftino prepustili prostor na kojem može organizirati svoju vlast i tero- 
rizirati druge republike, umjesto da su ga pokušali još tada onemogućiti? 

— Oni sami nisu mogli onemogućiti Miloševića. Tada sam slutio, a što do- 
sad nisam uspio empirijski utvrditi, da su Slovenci na taj kongres došli s una- 
prijed stvorenom odlukom da ga napuste. Nisu ih slijedili samo Hrvati; i de- 
legati iz Makedonije, Bosne i Hercegovine i JNA izjasnili su se za to da se kon- 
gres prekine i nastavi kada se postigne dogovor svih, ali ne pod uvjetima koje 
je diktirao Slobodan Milošević. Predsjednik SK Srbije prvi je sa svojim Save- 
zom komunista Srbije napustio SK] i preimenovao ga u Socijalističku partiju 
Srbije, u čijem se programu više nisu spominjali ni Tito, ni NOB. Povijesni 
događaji od Dimitrija Tucovića do samoga Miloševića u njemu su jednostavno 
preskočeni. 


* Ivica Račan danas kaže da je, napuštajući Beograd, već imao viziju iz- 
laska Hrvatske iz jugoslavenske federacije? 

— Ne vjerujem da je išta takvo imao na umu. Ljudi su često izloženi opas- 
nosti da svoje naknadno mišljenje predstavljaju kao nešto što su već prije imali 
u svijesti. U to sam se uvjerio čitajući knjige i memoare nekadašnjih funkcio- 
nera, s kojima sam bio u Predsjedništvu CK SK], pa u Predsjedništvu SFRJ, 
Jovića, Čkrebića, Drnovšeka, Šetinca. Bojim se da takve naknadne pameti ima 
i kod Račana, i to koliko hoćete. 


* Vaš odnos s Miloševićem u vrijeme Osme sjednice, 1987. godine, bio je 
vrlo dobar, da bi tek kasnije degradirao? 

— U drugoj polovici 1988. i 1989. godini među snagama "antibirokratske 
revolucije“ u Srbiji, Crnoj Gori i drugdje nije bilo omraženijeg čovjeka od me- 
ne. Moj se problem sastojao u tome što 1989. godine, a ni kasnije, nisam htio 
"zajahati" hrvatski nacionalizam, mada mi se pružala prigoda za to. Slobodana 
Miloševića prvi sam put upoznao kada sam došao na dužnost u Beograd, polo- 
vicom 1986. godine, i s njim sam se, osim u dvije-tri prigode, susretao samo 
na službenim sastancima. U vrijeme Osme sjednice CK SK Srbije, u rujnu 1987. 

godine, ostavljao je dojam, doduše sirovog, komunista koji ipak osuđuje srp- 
ski nacionalizam i zalaže se za očuvanje Jugoslavije, privrednu reformu i de- 
mokratizaciju političkog sistema. Do te sjednice on nije podržavao Memoran- 
dum SANU, koji je svjetlo dana ugledao otprilike godinu dana ranije. Napro- 
tiv, ne bi bilo teško pronaći njegove izjave kojima ga osuđuje. 

Beogradski Student" u to je vrijeme objavio svoje poznato izdanje na čijoj 
je prvoj stranici objavljena fotomontaža Tita kao vampira probodenog glo- 
govim kolcem. Milošević je osudio taj ispad, dok je čaršija, s kojom je Ivan 
Stambolić tada bio u dobrim odnosima, likovala. Ja sam osobno, premda mi 
je ranije bio dobar znanac, a danas mi jeii prijatelj, bio sumnjičav i prema Stam- 
bolićevoj izjavi, da bi predsjednika Jugoslavije trebalo birati na pet godina. To 
mi je "zamirisalo“ na pokušaj da se utjecajno mjesto predsjednika na duže vri- 
jeme osigura za Srbina, ma tko to bio. Tada sam, recimo, razgovarao i s Vi- 
dojem Žarkovićem i Markom Orlandićem, Crnogorcima u Predsjedništvu SKJ, 
koji nikako nisu imali razumijevanja za srpski nacionalizam, i zaključili smo 
da bismo s Miloševićem lakše izašli na kraj nego s prefriganom čaršijom koja 
je desetljećima proizvodila srpski nacionalizam. 


* Smatralo se da Miloševića podržavate iz vlastitih političkih interesa? 
— U Hrvatskoj su mnogi željeli vidjeti Račana na mjestu predsjednika Pred- 
sjedništva SKJ, pa su me ogovarali da sam staljinist i da Miloševića "podrža- 
vam iz karijerističkih interesa“. Prema Miloševiću sam imao koliko-toliko ob- 
zira do trenutka kad sam izabran za predsjednika Predsjedništva SKJ. Samo 
nekoliko dana kasnije uslijedio je posjet kosovskih Srba i Crnogoraca Novom 
Sadu, što je bio početak "antibirokratske revolucije". U tome sam odmah vidio 
i početak rušenja avnojske Jugoslavije, i svim svojim sposobnostima i znanjem 
stao sam protiv “antibirokratske revolucije“. Između Miloševića i mene došlo 
je do žestokog sukoba, koji je nesmanjeno trajao dok sam bio na dužnostima 
u Beogradu, odnosno dok me Tuđman nije uklonio, u kolovozu 1990. godine. 
Prvi protestni skup protiv mene organizirala je Mirjana Marković na beograd- 
skom PMF-u, gdje je radila kao profesorica, a to je postupno uzelo široke raz- 
mjere i naraslo sve do propovijedi jednog pravoslavnog popa negdje u istočnoj 
Srbiji, koja je završila riječima: "Sačuvaj nas, Bože, Šiptara i Stipe Šuvara!". 

* Kako je došlo do Miloševićevog prihvaćanja srpskog nacionalizma? 
— On je u njemu otkrio snagu koja će ga na duže vrijeme ustoličiti kao po- 
pulističkog vođu. 


* Tuđman je također bivši rigidni komunist, koji je naknadno prepoznao 
zov nacionalizma. Radi li se samo o prividnoj sličnosti? 

— Neznam vidi li Milošević nacionalizam i dalje samo kao instrument svo- 
je vlasti, ali po svojim postupcima on se, ako to odmah i nije bio, u međuvre- 
menu pretvorio u velikog i beskompromisnog nacionalistu. A što se tiče Tuđ- 
mana, za njega znam da je u Drugom svjetskom ratu, i dugo nakon njega, bio 
rigidni komunist. On je ipak zarana u sebi nosio klicu nacionalizma, koja je 
došla jače do izražaja kad je iz Beograda 1961. godine došao u Zagreb na duž- 
nost direktora Instituta za historiju radničkog pokreta. 


* Izizjava pojedinih svjedoka susreta između Miloševića i Tuđmana, me- 
dvojica, usprkos ratu koji su vodili, osobno ostali u gotovo prisnim od- 
nosima. Kako su njihovi kontakti izgledali početkom devedesetih? 

— Ni Mesić ni Milošević nisu jedan na drugoga "režali“ kad bi se susreli, a 
susretali su se mnogo puta. Međusobno su komunicirali dosjetkama, čemu su 
vični i jedan i drugi. Tuđman je u kontaktima s Miloševićem polazio od stava 
da se Hrvati sa Srbima trebaju razgraničiti, i potom normalizirati odnose. Za 
Muslimane (Bošnjake) uvijek je govorio da se radi o dijelu hrvatskog naroda, i 
da ih je kao naciju izmislio Tito, dok je za Bosnu tvrdio da je izmišljena država. 
Slovence nikad nije volio, za Crnogorce je držao da se ne mogu razdvojiti od 
Srba, a za Makedonce nije mario. Milošević je pak Crnogorce, kojima po ocu i 
majci i sam pripada, smatrao Srbima. Srpskim je smatrao i Kosovo, Vojvo- 
dinu, velik dio Bosne i Hercegovine, i dijelove Hrvatske u kojima su Srbi činili 
apsolutnu ili relativnu većinu. Njegova početna koncepcija bila je da buduću, 
a smanjenu Jugoslaviju sačinjavaju sve republike osim Slovenije i Hrvatske, 
kojoj bi bili amputirani dijelovi u kojima su Srbi većina. Tuđman i Milošević 
uzajamno se, kao vođe dvaju najvećih, a susjednih naroda na prostoru bivše 
Jugoslavije, vjerojatno respektiraju. Vjerujem da je do dana današnjeg u du- 
bini duše i jednoga i drugoga ostalo mjesta za uzajamno razumijevanje. 


INTERVJUI 259 


* Možete li usporediti sadašnji progon Albanaca na Kosovu s onim što se 
u Hrvatskoj dogodilo nakon "Oluje"? 

— Egzodus Srba iz Hrvatske nije bio "nježniji" od sadašnjeg egzodusa Alba- 
naca, a ishod nam je poznat: Hrvatska danas ima barem 300.000 stanovnika 
manje nego 1991. godine, a taj je pad rezultat odlaska barem 400.000 Srba. 
Njihov odlazak nije potican samo od strane tadašnje vlasti u Krajini, već je 
što je Gojko Šušak jednom možda i nehotice izjavio na Hrvatskoj televiziji — i 
hrvatska strana koristila radio-stanice koje su simulirale poruke krajinskih 
vlasti i pozivale ljude na odlazak. Više ne postoje nikakve šanse da se životno 
aktivan dio tog stanovništva vrati. Usprkos službenim podacima o povratku 
50.000 ljudi, realno ih se vratilo 10-15 tisuća. Radi se u pravilu o starčadi koja 
i dalje ne može ući u svoje kuće i na svoja imanja, i koja je samo došla da umre 
u svojem zavičaju. Ipak, Amerika je pomagala "Oluju", i tek kad su kod Siska 
starice u zbjegu bile kamenovane, ambasador Galbraith se popeo na traktor i 
protestirao. U ratnim okršajima u Hrvatskoj i Bosni više od dva milijuna ljudi 
došlo je pod udar etničkog čišćenja, i od njih se tek mali broj vratio svojim 
kućama. Duboko žalim Albance koji su žrtve sadašnje represije, ali ne trpim 
dvostruke kriterije. Nakon vojne intervencije u SR Jugoslaviji, Zapad bi morao 
jednako energično zahtijevati povratak kućama svih izbjeglica u Hrvatskoj i 
Bosni, kao i privođenje sudu ratnih zločinaca na svim zaraćenim stranama. 


Razgovarao: Toni Gabrić 

MARŠ VRTNIH PATULJAKA 


FERAL TRIBUNE, Split, 1. studeni 1999. godine 


* Uoči službenog početka predizborne kampanje svojim istupom na sku- 
pu u Beogradu izazvali ste negativne reakcije u dijelu hrvatske javnosti. 
Zašto ste išli u Beograd i što ste tamo govorili o raspadu bivše Jugoslavije 
i ratu na njezinu teritoriju? 

— U Beogradu se održavala jedna vrsta okruglog stola koji je organizirala 
zaklada Socijaldemokratske partije Njemačke i na kojem je bilo pedesetak su- 
dionika, uglavnom s prostora bivše Jugoslavije. Bilo je i nas pet-šest iz Hrvat- 
ske. Tema je rasprave bila "Deset plus", odnosno analiza zbivanja u proteklih 
desetak godina na prostorima bivše Jugoslavije i jugoistočne Evrope. Nisam 
pratio što se o tome pisalo u hrvatskim medijima, osim što sam vidio komen- 
tar u Večernjem listu, u kojemu je Željko Krušelj, na osnovi nekoliko istrgnutih 
rečenica iz mog izlaganja, osuo paljbu na mene, ali i na Boutrosa Ghalija, pra- 
veći usporedbu među nama i dijeleći nam lekciju zbog straha od "mrvljenja 
svijeta“. Krušelj, naravno, ne pomišlja na to da usporedba s Ghalijem za mene 
može biti samo kompliment. Jer, Ghali je čovjek od formata i vjerojatno je do- 
sad bio najbolji glavni tajnik OUN. 


* Možete li ukratko ponoviti što ste govorili na skupu u Beogradu? 

— Pošao sam od teze da sve što se zbivalo na prostoru bivše Jugoslavije nije 
bilo nešto izolirano od svjetskih kretanja, nego da je to bilo lokalno zbivanje 
globalnog. Dodao sam i da je o tim zbivanjima napisano više od tisuću knjiga 
i održano vrlo mnogo skupova, no da je unatoč tome moj dojam da je teško da 

je sagledana sva činjenična istina. Zato i ja, kao što to čine i mnogi drugi, imam 
svoje procjene, na osnovi vlastitog uvida u to kako su stvari stajale i kako stoje, 
pa i kako bi mogle stajati. Svoje sam procjene sažeo u desetak teza, koje nisam 
opširnije obrazlagao. 


* Koje su to teze? 

— Najkraće: bivša se Jugoslavija ne bi raspala da se nije raspao istočni voj- 
no-politički blok, jer, iako mu nije pripadala, nego je bila zemlja između dva 
bloka, nju je čuvala bipolarna struktura svijeta. Isto tako, bivša se Jugoslavija 
ne bi raspala da to nije želio Zapad, pa i na tome radio. Nadalje, do osamo- 
staljenja četiriju članica nekadašnje šesteročlane federacije i jedne dvočlane 
federacije došlo bi i da nije bilo snažnih nacionalističkih pokreta koji su u šes- 
teročlanu federaciju iznutra rastakali i koji su se, doduše, bili ugnijezdili i u 
jedinu političku stranku, koja je bila kohezivna politička snaga te Jugoslavije. 
Sami su ti nacionalistički pokreti, međutim, zaslužni za krvave rasplete, jer su 
jedino tako mogli privremeno dobiti bitke koje su izgubili u Drugom svjet- 
skom ratu u sukobu s narodnooslobodilačkim i antifašističkim pokretom, koji 
je objedinjavao sve narode i podario im ravnopravne federalne države. 

Ti ratovi na prostoru bivše Jugoslavije, kojima možda još nije kraj — jer, 
na žalost, tek treba vidjeti je li završena priča s Bosnom i Hercegovinom, Ko- 
sovom, Crnom Gorom, pa i Makedonijom - po mojem su mišljenju predigra 
ratova koji će se bar u idućih pola stoljeća odigravati diljem svijeta u jednom 
procesu mrvljenja čovječanstva možda i na petstotinjak nacionalnih državica 
da bi najmoćnija država na svijetu ili savez pet-šest najmoćnijih proveli glo- 
balizaciju po svojoj mjeri i u svom interesu. 


* Jesu li ratovi doista neizbježni u procesu mrvljenja svijeta i stvaranja 
tolikog broja nacionalnih država? 

— Nisu neizbježni, ako svjetski centri moći ne stoje iza njih. No, moja je 
teza da oni stoje iza toga jer su im ratovi potrebni. Lokalne ratove treba iza- 
zivati da ne bi stala proizvodnja oružja i njegova isporuka, te usavršavanje 
novih vojnih i drugih tehnologija, a to je onda i dalje glavno sredstvo u kontroli 
cijelog čovječanstva, kako bi se kapital iz svjetskog centra moći mogao slo- 
bodno oplođivati u zadnjem kutku zemlje. Zato je poželjno da postoje male 

nacionalne države koje imaju formalni suverenitet, zastavu, himnu, predsjed - 
nika, s jednim ili više aviona, kojemu se netko povremeno smiluje da ga primi 
i koji uživa u svome etnosu; u pozadini su međutim mali vrtni patuljci jednog 
svijeta uređenog tako da veliki i moćni diktiraju i nameću svoje interese. 

Ratovi se sad već vode na Kavkazu i ne znam hoće li od Rusije uspjeti otr- 
gnuti male zemlje i narode. Samo na sjevernom Kavkazu živi 26 malih nerus- 
kih naroda, od kojih se sada spominju samo Čečeni, a onda i njima susjedni 
Dagestanci i Inguši. Ti procesi traju i po Africi i Aziji. Mnoge tamošnje države 
su etnički složene. Prosječni naš čovjek, ili Evropljanin, ne zna da je Indija fe- 
deracija u kojoj živi oko 80 etnosa, da u Indoneziji živi čak oko 150 etnosa, a 
da i ne govorimo o Africi, u kojoj granice ni jedne od pedesetak država nisu 
određene po etničkoj liniji, nego su naslijeđene od kolonijalnih gospodara, A 
oni su često prave crte povlačili kao granice. No, neki kažu da se vrag može 
vratiti i u kuću, u Zapadnu Evropu i SAD. U SAD-u je davno napisana knjiga u 
kojoj se predviđa kako će se ta država raspasti na devet država-nacija, sada- 
šnjih kulturno-jezičnih zajednica, od Hispanaca do Crnaca. Nisam ja, dakle, to 
isisao iz prsta, nego treba nešto znati i pratiti zbivanja u svijetu. 


* Za razliku od vaše tvrdnje kako se bivša Jugoslavija ne bi raspala da 
Zapad to nije želio, pa i poticao, u hrvatskoj javnosti prevladava mišlje- 
nje kako se Zapad, želeći opstanak Jugoslavije, kasno suprotstavio agre- 
sivnoj Miloševićevoj politici. Na čemu temeljite svoju tvrdnju? 

— Nakon što se raspao socijalistički blok, a onda i Sovjetski Savez, i kad se 
Zapad osjetio pobjednikom hladnoga rata, više nije imao interesa da održava 
Jugoslaviju kao zemlju koja čini neku sivu zonu između dva bloka. Kad se sam 
Sovjetski Savez raspao na petnaest nezavisnih država, na Zapadu je, valjda, 
ocijenjeno da treba definitivno dopustiti i raspad Jugoslavije. Osim toga, Za- 
padu nije odgovaralo da u Evropi opstane bilo koja socijalistička zemlja, a po- 
gotovo jedna socijalistička federacija čiji je socijalizam ipak bio najbolji od 
svih postojećih socijalizama. Vjerojatno da pri tom nisu očekivali da će se na- 
rodi koji su živjeli u bivšoj Jugoslaviji tako divljački međusobno potući. 

Da podsjetim i na činjenicu kako Zapad nije odobrio pet milijardi dolara 
pomoći koju je Ante Marković tražio da ekonomski konsolidira ekonomiju 
Jugoslavije. Štoviše, MMF i Svjetska banka visokim su kamatama i odbijanjem 

reprogramiranja dugova praktično stavili omču oko vrata Jugoslaviji. U tom 
trenutku nisu reagirali na pravi način ni u drugim pitanjima, nego su slali tro- 
člane diplomatske delegacije da arbitriraju u već naraslim međunacionalnim 
sukobima. Tada nisu dali pet milijardi dolara, a u međuvremenu su na pro- 
storu bivše Jugoslavije potrošili barem pedeset milijardi dolara kako bi zau- 
stavili ratove, uspostavljajući i protektorate i držeći ovdje i 80.000 vojnika i 
trošeći na to golem novac. 


* Nisu li te ocjene ponajprije izraz vaše jugonostalgije? 

— Socijalistička radnička partija nije jugonostalgičarska stranka. No, re- 
kao bih da u ljudima postoje razne vrste nostalgije. U Hrvatskoj je trenutno 
najprisutnija ustašonostalgija, a ne jugonostalgija. A još uvijek ima i ostataka 
nostalgije za Kraljevinom Jugoslavijom, to je solunaški sindrom, a među naj- 
starijim ljudima naći ćete čak i austronostalgičare, one koji žale za Austro- 
Ugarskom Monarhijom. Sve su to, da tako kažem, privatne nostalgije, a u po- 
litičkom smislu iluzorno je, kada bi to netko i htio, sada govoriti o tome da se 
može stvoriti neka nova zajednička država. To se pitanje neće postavljati i u 
nekoliko idućih generacija, a što će htjeti neka daleka pokoljenja, nas se u ovom 
trenutku i ne tiče. 

Osobno mi više nije važno koliko će biti država na prostoru bivše Jugo- 
slavije, nego je važno da cijeli ovaj prostor uđe u Evropsku uniju ako se ona 
uspije organizirati kao kontinentalna konfederacija. Ako u takvim uvjetima i 
postoje meke granice preko kojih bi svi imali slobodu putovanja, trgovine, kul- 
turne razmjene, održavanja rodbinskih veza, a bez etničke, vjerske ili bilo koje 
diskriminacije, onda, bar što se mene tiče, neka i svaka općina proglasi svoju 
državu. Dakle, radi se o konkretnim povijesnim uvjetima, u kojima i moja mala 
stranka i ja osobno, promišljamo Hrvatsku. 


* Dio te realnosti je i hrvatska država. Kakav je vaš odnos prema njoj? 

— Hrvatska država je tu, mi je, dakako, prihvaćamo i jedino želimo da bude 
posve drukčija nego što je sada. Daleko od toga da, recimo, u našem programu 
propagiramo bilo što što je povratak na staro. Mi smo moderna stranka, okre- 
nuta budućnosti, imamo dosta mladih i sredovječnih ljudi. Stranka smo koja 
okuplja ili pokušava okupiti sve profile ljevice u Hrvatskoj. U tom smo smislu 

u programu i statutu stranke zapisali slobodu frakcija u kojima okupljamo 
socijaldemokrate, socijaliste, komuniste, ekološke socijaliste i kršćanske soci- 
jaliste, a jednako tako okupljamo i vjernike i nevjernike, ljude različite etničke 
pripadnosti. Osnovno je da vjerujemo da Evropu 1 svijet čeka socijalizam 21. 
stoljeća, a ono što je bilo, neka i ostane u prošlosti. 


* Unatoč vašim programskim opredjeljenjima, ipak vas se često ozna- 
čava kao neokomunističku stranku. Smeta li vas kad o vama govore kao 
o neokomunistima? 

— Samo po sebi to nije nešto što je apriori najgore što se može prikvačiti 
pojedincu ili nekoj stranci. U svijetu ima više od dvjesta stranaka koje se na- 
zivaju komunističkima i u njih je učlanjeno najmanje dvjesta milijuna ljudi. 1 
u Evropi ima niz reformiranih komunističkih partija koje postižu zapažene 
rezultate na izborima. Reformirani francuski komunisti dobili su jedanaest 
posto glasova i imaju dva ministra u socijalističkoj vladi Lionela Jospena. U 
Italiji su Kosutini komunisti također u vladi. Ispitivanje javnog mnijenja po- 
kazuje da u ovom trenutku Komunistička partija u Češkoj ima relativno naj- 
veću podršku u odnosu na druge političke stranke. Komunistička partija Šved- 
ske, koja se preimenovala u Stranku ljevice, na izborima je dobila nešto iznad 
14 posto glasova i koalira u vladi. Slično je i u Finskoj. 

U Hrvatskoj nema stranke komunističkog naziva, ali u našoj stranci ima 
mjesta i za one koji se još osjećaju komunistima, za razliku od većine drugih 
stranaka, u koje su pohrlili mnogi bivši komunisti. Osobno mislim da se više 
ne može biti komunist u praktično-političkom smislu kao u nedavnoj pro- 
šlosti. Člansku iskaznicu Komunističke partije, odnosno Saveza komunista, 
imalo je prije čak 600 tisuća ljudi u Hrvatskoj, a među njima smo bili, recimo, 
i Tuđman i ja, samo što je on bio, dok je to bio, mnogo rigidniji i žešći komu- 
nist nego ja. Nema, dakle, povratka komunista i komunističkih pokreta, kakvi 
su bili u razdoblju od 1917. do 1990. godine. No, može se biti komunist u smi- 
slu duhovne i teorijske orijentacije kad se čovjek još uvijek nada da je moguće 
stvoriti jedno bolje i pravednije ljudsko društvo. 

U tom smislu, ljevica u svijetu danas nema ništa drukčiji zadatak od ono- 
ga koji je imala kad se uopće kao ljevica rodila. Njezino je rodno mjesto Fran- 
cuska revolucija i njezini su ideali bratstvo, jednakost i sloboda. Ti ideali Fran- 

cuske revolucije u čovječanstvu nisu ostvareni i boriti se za njihovo ostvarenje 
znači biti ljevičar, a finesa je hoćete li u današnjim promijenjenim historijskim 
prilikama sebe intimno smatrati komunistom, socijalistom, socijaldemokra- 
tom, kršćanskim socijalistom... 


* Mislite li da bez nedvosmislenog odricanja od komunističkih ideja, is- 
todobno dok vas javno označavaju kao neokomuniste, vaša stranka mo- 
že dobiti značajniju podršku birača? Što, zapravo, očekujete od predsto- 
jećih izbora za Zastupnički dom Sabora? 

- Prije svega, stranka je osnovana pred dvije godine, a registrirana tek 
početkom 1998. godine. Nema svoju infrastrukturu, nema ni naslijeđene ni 
novostečene imovine, nema nikakve profesionalne administracije, ali smo upor- 
Ni i već smo osnovali stotinjak stranačkih organizacija širom Hrvatske. Najjači 
smo u velikim gradovima i uglavnom smo urbana stranka. Ovi izbori će biti 
prvi test naše snage i utjecaja u hrvatskom biračkom tijelu. Odlučili smo da 
idemo sa svojim kandidatima u svih deset izbornih jedinica, a još uvijek raz- 
matramo mogućnost da istaknemo kandidate i u izbornoj jedinici za dijas- 
poru. Vjerojatno ćemo istaknuti kandidata i za predstavnika srpske nacional- 
ne manjine. Otvoreni smo i za suradnju s drugim strankama 1 koalicijama, ali 
ne možemo im se nametati, niti to hoćemo. 


* Kakvi su vam izgledi? 

— Gotovo sam siguran da ćemo, ako ne uđemo u Sabor, biti najjača izvan- 
parlamentarna stranka, a imali bismo veće šanse da uđemo u Sabor nego, re- 
cimo, koalicija HSP-HKDU, ako njima da to postignu ne pomogne HDZ. 


* Znači li to da nakon izbora očekujete jačanje Socijalističke radničke partije? 

— Neće u Hrvatskoj nakon izbora odmah biti bolje, nego će možda i u jed- 
nom dužem razdoblju biti i teže. Kohabitacija može uroditi i prijevremenim 
izborima, i raznim natezanjima, ali i raznim oblicima tihe suradnje snaga sta- 
rog, Tudmanovog, i novog režima, ako se potonji uopće i instalira. U takvim 
uvjetima, u partijskoj bazi SDP-a i ljevice općenito shvatit će se da SDP i nije 
baš neka stranka ljevice. Ne bih htio SDP napadati, ali usudio bih se reći da 
njegov uspon više počiva na nečinjenju nego na činjenju. On naprosto nije ni- 

šta bitno činio, a ljudi ipak u njemu gledaju alternativu. Nakon izbora će se 
pokazati da politika SDP-a baš i ne pruža neku alternativu, i nadam se da će iz 
toga proizlaziti kasnije tendencijsko jačanje naše stranke. Uz to, stvarni po- 
litički rasplet u Hrvatskoj i jedno novo, a dubinsko pregrupiranje na stranač- 
koj sceni uslijedit će tek nakon Tuđmanova odlaska s dužnosti predsjednika 
Republike. Zato su izbori za nas tek početak priče, a ne njezin završetak. 


Razgovarao: Zoran Daskalović 

NE KLEPEĆI MAMULAMA! 


FERAL TRIBUNE Split, 24. lipanj 2000. godine 


* Što znate o navodnim dolascima admirala Mamule u Zagreb i Ljubljanu 
tokom 1988. godine i njegovim inicijativama za rušenje Miloševića? Bran- 
ko Mamula tu priču više puta ponavlja u zadnje vrijeme... 

— O tome ništa ne znam. Bio sam tada član Predsjedništva CK SKJ, a od 
polovine 1988. godine i predsjednik Predsjedništva. Ne znam govori li Ma- 
mula o prvoj ili drugoj polovini te godine, ali bez obzira na to valjda bih i ja od 
nekoga čuo za te razgovore i inicijative. Koliko se sjećam, bilo je to vrijeme, u 
proljeće 1988. godine, kada su u Sloveniji bili na vrhuncu napadi na JNA i Bran- 
ka Mamulu, u kojima je prednjačila "Mladina" s porukom "Mamula, go ho- 
me!“, tako da čisto sumnjam da je on baš tada išao Slovence uvjeravati u po- 
trebu rušenja Miloševića. No, sve je moguće. Možda ja nisam bio čovjek od 
povjerenja tadašnjeg armijskog vrha. 


* Zašto je hrvatsko partijsko rukovodstvo sve do jeseni 1988, a možda i 
dulje, tako blagonaklono gledalo na uzdizanje Slobodana Miloševića? 

— Ne bih rekao da je hrvatsko rukovodstvo tada pobliže znalo Miloševića, 
tko je on i kakvu će politiku voditi. Milošević je na čelno mjesto srpske partije 
izabran u svibnju 1986. godine, uz veliko zalaganje Ivana Stambolića i podršku 
goleme većine u CK SK Srbije. Otpor mu je tada pružala manjina s Dražom 
hrvatsko rukovodstvo, u kojem je već nekoliko godina glavni čovjek bio Mika 
Špiljak, bilo je u vrlo dobrim odnosima sa srpskim rukovodstvom, tako da mu 
nije padalo na pamet da stavi neke primjedbe tom rukovodstvu. 

* Činjenica je da je hrvatska partija, praktično sve do hapšenja Azema 
Vlasija, prema Kosovu imala jednak odnos kao i Milošević... 

— To je duga i teška priča u koju nije jednostavno ulaziti. U cijeloj se Jugo- 
slaviji o Kosovu govorilo na jednak način, a prvi krupniji disonantni tonovi 
čuli su se u vrijeme silaska albanskih rudara u Stari trg, kada sam se ja spustio 
u rudnik i pokušao ih nagovoriti da izađu. 

Čini li vam se, barem iz današnje perspektive, da ste pogriješili što ste na- 
govarali, pa na kraju i nagovorili rudare da izađu iz rudnika? 

— Nisam ih uspio nagovoriti da izađu, a odazvao sam se apelima iz straha 
da im se nešto ne dogodi. Formalni povod njihovog silaska u jamu bio je za- 
htjev za ostavkama tri kosovska funkcionera, a radilo se zapravo o bici između 
snaga albanskog i srpskog nacionalizma. Mi drugi u Jugoslaviji uglavnom smo 
željeli samo da se Kosovo smiri. U tom sam smislu i ja na jednoj sjednici CK 
SK], u ljeto 1988. godine, govorio o tome da svi moramo voditi takvu politiku 
prema Kosovu i na Kosovu koja bi spriječila da cijela Jugoslavija ne postane 
Kosovo! 


* No, ipak, na koji ste način smirivali Kosovo? 

— Nakon što je donesen Ustav iz 1974. godine u Srbiji se javilo veliko neza- 
dovoljstvo, tako da su Draža Marković i Petar Stambolić već 1977. godine išli 
kod Kardelja sa zahtjevom da se revidiraju odredbe oba ustava, saveznog i re- 
publičkog, da pokrajine ne budu države u državi, a Kardelj je za taj zahtjev 
pokazao određeno razumijevanje. Taj se problem vukao dvanaest godina, sve 
do onog dana kada su Slobodan Milošević, Ante Marković i Veliko Kadijević u 
Sava-centru, krajem ožujka 1989. godine, prelomili pogaču u slavu novog Us- 
tava Srbije. Ja tom činu, kao predsjednik Predsjedništva CK SK] nisam želio 
prisustvovati, kao što ni kasnije nisam htio ići na Gazimestan. 

No, rasprava o ustavnim promjenama već je bila na vrhuncu u vrijeme 
između 12. i 13. kongresa SKJ, dakle, između 1982. i 1986. godine, kada je u 
ime jugoslavenskog partijskog vrha Milan Kučan bio zadužen da vodi radnu 
grupu koja bi razriješila uređenje Srbije i status pokrajina. Prijedlozi te grupe 
poslužili su onda i za donošenje amandmana na Ustav SFRJ, koji su usvojeni 
u studenom 1988. godine. Srbi su međutim, bili nezadovoljni tim amandma- 
nima, pa su donijeli svoj Ustav, koji je na određeni način derogirao Ustav SFRJ. 


INTERVJUI 269 

vije nisu stajali po strani, nego su bili involvirani... 


* Da, bili su involvirani na pogrešnoj strani... 

— Duga bi to bila priča. No, reći ću samo to da je naša osnovna nakana bila 
da se bitnije ne dira u stečenu autonomiju, a Milošević je, naravno, tu auto- 
nomiju namjeravao dokinuti, 


* U rano proljeće 1988. pročitao sam u beogradskoj "Dugi" tekst u kojem 
se tvrdilo da je položaj Srba u Hrvatskoj još gori od položaja Srba na Ko- 
sovu. Ubrzo su u Beograd krenuli emisari koji su hrvatskim Srbima obja- 
šnjavali i na kraju objasnili koliko im je loše i gdje je njihova prava do- 
movina. Hrvatsko partijsko vodstvo je na to gledalo sa zavidnom dozom 
ignorancije i tuposti. Zašto i vi niste obilazili Srbe i pokušali im nešto 
objasniti? 

— Ja sam u to vrijeme bio u Beogradu, a glavni ljudi iz tadašnjeg partijskog 
i državnog vrha više su brinuli o tome kako da se mene makne, nego da se 
suzbije Miloševićeva politika i utjecaj. Čim sam stupio na dužnost predsje- 
dnika Predsjedništva CK SK], polovicom 1988. godine, počela je - dolaskom 
Srba i Crnogoraca sa Kosova u Novi Sad - "antibirokratska revolucija", pod 
dirigentskom palicom Slobodana Miloševića. Budući da sam joj se oštro su- 
protstavio, došao sam na njen udar, protiv mene je krenula velika kampanja 
kao maltene nekog mrzitelja Srba, i kako onda da idem i među Srbe u Hrvat- 
skoj. A u hrvatskom partijskom i državnom vrhu tada je vladala glasovita hr- 
vatska šutnja, ne samo o tome, nego i u povodu raznih drugih događaja i po- 
java koje su proizlazile iz miloševićevskih mitinga i agitacije među Srbima op- 
ćenito. 

No, napomenuo bih da što se Srba u Hrvatskoj tiče, da oni, i pored spo- 
radičnih ekscesa, u većini nisu pristajali uz Miloševića, što se vidjelo i po tome 
što je većina njih i na izborima 1990. godine glasala za SDP, a samo manjina 
za novoosnovanu srpsku stranku - SDS. A druga je stvar što je SDP, u slijedu 
daljnjih događaja, okrenuo leđa Srbima u Hrvatskoj. 


* Vas su, kada ste zasjeli na funkciju predsjednika Predsjedništva CK SK], 
posebno iz Hrvatske kritizirali da niste rekli popu pop, a bobu bob? 

— Da sam na 17. sjednici CK SKJ uspio u pokušaju da se tajno glasa o po- 
vjerenju svim članovima Predsjedništva, uključujući i predsjednike republič- 
kih centralnih komiteta, Milošević ne bi prošao, kao što nije prošao ni njegov 
čovjek Dušan Čkrebić. Oko toga sam s onima koji su podržavali takvu inicija- 
tivu bio preglasan u pripremi te sjednice. Za 20. sjednicu CK SK] pripremio 
sam oštar referat koji sam, po ondašnjim pravilima, morao prezentirati čla- 
novima Predsjedništva. Od 23 člana Predsjedništva CK SKJ moj su referat po- 
držali samo Crnogorci Vidoje Žarković i Marko Orlandić, a donekle i Milan 
Kučan i Ivica Račan. A da napomenem da je to bilo vrijeme kada sam se nala- 
zio pod svojevrsnom suspenzijom, jer je na izvanrednoj konferenciji SK Voj- 
vodine (u prisutnosti predstavnika SK Hrvatske Celestina Sardelića, koji na to 
nije reagirao) zatraženo moje smjenjivanje, a čemu se odmah pridružio i CK 
SK Srbije. 


* Zašto onda niste podnijeli ostavku? 

— Pomišljao sam na to, ali sam se nadao da ću ipak moći nešto učiniti. 
Osim toga, znao sam da bi moja ostavka išla u prilog Miloševiću. Na moje bi 
mjesto došao Milan Pančevski iz Makedonije, koji je otvoreno podržavao Mi- 
loševića, što se pokazalo i kada je kasnije izabran na tu funkciju. No, da sam 
znao kako će se stvari dalje odvijati, podnio bih ostavku i danas bi me vjero- 
jatno tretirali kao neku vrstu otmjenog heroja. 


* Uz vaše se ime veže "bijela knjiga" iz 1984. godine. Tko je napisao tu 
"knjigu"? 

— Nije to bila nikakva knjiga, nego na ciklostilu umnožen izbor iz citata i 
javno objavljenih tekstova, najviše onih u Beogradu i Srbiji, a onda u Sloveniji 
i Hrvatskoj, koji je trebao poslužiti kao podsjetnik za raspravu na "savjetova- 
nju o idejnoj borbi u sferi kulture i stvaralaštva“. Taj interni radni materijal 
sačinila je informativna služba u Centralnom komitetu, Bio sam organizator 
tog savjetovanja na kojem se okupilo više od 150 istaknutih kulturnih radnika 
i stvaralaca iz Hrvatske. Ono je imalo veliki odjek, prvi su izvještaji i reakcije 
bili pohvalni, a čitava se stvar okrenula u prvom redu nakon oštre reakcije iz 
Beograda. Jedan od citiranih autora, pjesnik i akademik Matija Bećković (koji 
je taj materijal prvi i okrstio belom knjigom"), uputio je otvoreno pismo jav- 


INTERVJUI 271 


nosti, s osnovnom porukom da "bela knjiga“ predstavlja "manifest neostalji- 
nizma, kojim se upozorava da je bauk slobode krenuo iz Beograda i da kruži 
Jugoslavijom“, a njegovo je pismo potpisalo stotinjak intelektualaca i umjet- 
nika. Radi se i o tome da su u tom pregledu najviše citirani kasniji autori poz- 
natog Memoranduma SANU i Prijedloga za slovensko nacionalno pitanje. 

Naravno, kada se stvari gledaju iz današnjeg ugla, moglo bi se reći da je 
tamo, na žalost, u kritičkom kontekstu spomenuta i nekolicina ljudi koji su se 
u ovih proteklih 16 godina i u vrijeme tragičnih raspleta držali više nego čes- 
tito, istupajući protiv zlodjela nacionalističkih totalitarizama na ovim prosto- 
rima. 

Namjerno su kasnije lansirane podvale o stradanjima ljudi tobože zbog 
toga što su tamo citirani, ai izmišljalo da se u "knjizi" nalaze i neka imena kojih 
tamo nema. 


* Mislim da u slučaju "bijele knjige" postoji nešto što je strašno proble- 
matično, a to je da su u istu vreću strpani šovinisti i nacionalisti poput 
Gojka Đoga, Dobrice Ćosića i drugih, te niz liberala, velikih pisaca poput 
Edvarda Kocbeka koji ni sa kakvim šovinizmom nisu imali nikakve veze, 
pa pisaca koji su se bavili razotkrivanjem logora na Golom otoku, film- 
skih redatelja i ljudi koji ni u tom trenutku, a ni kasnije, ni po čemu nisu 
mogli biti pogrešni osim po tome što nisu pripadali komitetskoj inteli- 
genciji... 

— Kada bih razmišljao iz vašeg rakursa i vrste vašeg iskustva, možda bih i 
sam danas to pitao. Ali uzmite u obzir kontekst drugog vremena, a i prilika. 
Recimo, na Golom otoku, doista su se pedesetih godina događale strahote, ali 
uglavnom loša literatura, koja se o toj temi pojavljivala osamdesetih godina, 
poručivala je da je čitavo društvo bilo zločinačko. U tom je smislu napisan i 
roman akademika Antonija Isakovića, velikog srpskog nacionaliste, jednog od 
tvoraca Memoranduma SANU. 

A što se tiče liberala s početka osamdesetih godina, nije ih bilo malo koji 
su također bili inficirani nacionalizmom, u čemu su se kasnije i dokazali. To je 
vrijeme kada se kuhalo, posebno u Beogradu, svašta na temu detitoizacije i 
antikomunizma. Bilo je to vrijeme kada su neki beogradski liberali ugošćivali 
i tetošili ljude poput Vladimira Šeksa, a neki zagrebački liberali primali u svoja 

društva sociologa i filozofa Vojislava Šešelja. Ni oni, dakle, nisu pravili razlike 
između sebe i tih šovinista i nacionalista, pa zašto onda spočitavate nama koji 
smo upozoravali na štošta što je najavljivalo bjesomučne provale nacionaliz- 
ma, a onda vodilo i u njihove krvave sukobe. Makar da smo pri tom u ponečem 
i griješili. 


* Kako osobno doživljavate činjenicu da je gotovo cjelokupna naciona- 
listička, šovinistička, pa i profašistička kulturna elita nakon 1990. godine 
zapravo u elitu promovirana prethodnom pozitivnom brigom i hvalom 
centralnih i drugih komiteta? 

— Mnogo bi bolje od mene na to pitanje odgovorio Miroslav Krleža. Njegov 
je lajtmotiv bio da je lako sagraditi nove tvornice, ali je teško promijeniti svijest 
ljudi i njihove mentalitete. Legije kruhoboraca i pripuza u kulturi i među inte- 
ligencijom smjenjuju se u nas od 19. stoljeća pa do danas, A Komunistička 
partija, odnosno Savez komunista bio je monopolistička politička organiza- 
cija, u čiju su se službu onda stavile i takve legije, da bi svoje pravo lice poka- 
zale nakon 1990. godine kada su se počele udvarati Tuđmanu i njegovom reži- 
mu, kao što će se i sutra udvarati svakom novom režimu. 


* Ali kako doživljavate vlastitu odgovornost u slučaju bivših komitetskih 
dužnosnika, a današnjih antisemita, izdavača Hitlerovih djela, filoustaša 
i filonacista tipa Ivana Krtalića ili Franje Letića? Pa to su ljudi iz vaših 
partijskih struktura. Taj Krtalić je u prvo vrijeme pisao i u vašoj "Hrvat- 
skoj ljevici". 

— Za tog Letića nikad nisam ni čuo dok nije izdao Hitlerov "Main Kampf". 
A Krtalić se zaposlio u Ministarstvu prosvjete i kulture kada sam ja bio mi- 
nistar 1 to na preporuku Božidara Gagre, mog nasljednika na tom mjestu. Kr- 
talić mi se činio nekom vrstom boema hercegovačke provenijencije, sklonog 
razbibrizi. Sjećam se da sam se slatko nasmijao kada je jednom u podne došao 
na posao i rekao: "Jebi dan koji počinje s podne!" Bio je simpatičan beznačaj- 
nik. U vrijeme kada sam pokrenuo “Hrvatsku ljevicu" sreo sam ga na ulici i on 
mi je ponudio svoje tekstove. Jedan ili dva od tih tekstova smo i objavili. A 
onda je nakon nekoliko mjeseci počeo pisati panegirike ustaštvu u nekim dru- 
gim novinama. No, od tada ga nisam ni vidio ni čuo. 

* Možete li mi malo objasniti sindrom Vanje Špiljaka i jedne vrste par- 
tizanske i političarske djece koja se pretvarala u male gangstere koje su 
onda štitile veliki tate? 

— Funkcioneri u bivšem režinu nisu mogli imati ni tvornice ni dvorce, pa 
ni kuće od, recimo. 1.300 kvadratnih metara (kao neki današnji dužnosnici), 
ni privatne avione, ni firme u inozemstvu. Mogli su imati i nešto veće, pa i 
velike stanove 1 vikendice, kakav manji brod, te još neke manje privilegije. No, 
neki su među njima nastojali da dobro uhljebe svoju djecu, da ih zaposle u 
najbogatijim poduzećima, a u Hrvatskoj je u tom smislu najpoželjnija bila INA. 
Tamo su neki zaposlili svoje sinove ili zetove. Neki su se od njih, dakako, ko- 
ristili autoritetom svojih očeva da bi, u promijenjenim prilikama, postali vani 
veliki kapitalisti, a neki i gangsteri i u tuzemstvu i u inozemstvu. 


* U novinama, pa i u nekim kolumnama, ovih se dana pisalo o ulozi Mike 
Špiljaka čak i u instaliranju Tuđmana, a na drugoj strani i o tome da je 
on vas "protjerao" u Beograd. Pero Kvesić mi je u intervjuu rekao da su u 
vrijeme "bijele knjige" Špiljak i Šuvar bili u sukobu kao dva najmoćnija 
čovjeka u Hrvatskoj. Pa, o čemu se radilo, kakav je to bio sukob i koliko 
ste bili moćni vi, a koliko Špiljak? 

— Itoje duga priča, u čije pojedinosti ne možemo ulaziti zbog ograničenog 
prostora. 

A kada sam pročitao to što vam je moj dragi Pero Kvesić rekao, upoređu- 
jući moju "moć" sa Špiljakovom, nasmijao sam se. A nasmijem se i kada pro- 
čitam da sam bio dogmata, te da sam predvodio dogmaisku struju u Hrvatskoj 
osamdesetih godina (o čemu je, na primjer, u intervjuu 'Globusu govorio i 
ondašnji sekretar CK SKH Drago Dimitrović), da sam bio autist koji se zalagao 
za Jugoslaviju, a da su neki drugi čelni partijski ljudi u Hrvatskoj, među njima 
i Mika Špiljak, na vrijeme shvatili da je Jugoslavija propala stvar, pa su, eto, 
pripremali i Tuđmanov dolazak na vlast (o čemu je nedavno pisao Željko Kru- 
šelju Večernjem listu"). A što se pak tiče moći, ako sam je uopće i imao, onda 
je ona počivala isključivo na podršci šireg partijskog članstva, pa i Javnosti, 
usprkos svim harangama protiv mene, u kojima je Mika Špiljak uvelike igrao 
ulogu dirigenta, a koje su nastavili i oni za koje se on postarao da dođu na fun- 
kcije, kao, recimo, njegov nasljednik na čelu CK SKH Stanko Stojčević i krug 
oko njega. 

* Niste rekli oko čega su izbili nesporazumi i sukob? 

— Do prvih nesporazuma između Špiljaka i mene nije došlo iz nekih ideo- 
loških razloga, već više zbog pitanja moralne naravi. Spomenut ću samo dva 
detalja. Krajem 1982. godine Mika Špiljak je na jednoj sjednici predložio da se 
tada teško bolesnog Vladimira Bakarića razriješi dužnosti člana Predsjedniš- 
tva SFRJ (iz Hrvatske) i na to mjesto pošalje drugog. Usprotivio sam se tome, 
zapitavši i Špiljaka i još neke, zašto im se žuri, zašto ne puste čovjeka da umre 
na dužnosti kao što su umrli i Kardelj i Tito. A kada je insceniran slučaj Gaži, 
zapitao sam Špiljaka, također na jednoj sjednici, nije li on toliko obuzet Pav- 
lom Gažijem i zbog toga što je Gaži htio istražiti kriminal u "INI" u kojoj radi i 
njegov sin Vanja. 

A glavni je sukob među nama kasnije izbio oko niza političkih pitanja, u 
vremenu kada je on protustatutarno produžio sebi mandat na čelu CK SKH. 

Sukobili smo se, na primjer, i oko lista "Polet" i stanja u omladinskom 
rukovodstvu, kada je po njegovoj direktivi smijenjen glavni urednik Mladen 
Babun i rasturena redakcija tada sjajnog "Poleta“, zatim oko nekih zbivanja u 
Društvu književnika Hrvatske, kada je Špiljak, iako je to spadalo u moj "resor", 
direktno sve dogovarao sa tadašnjom predsjednicom tog društva Marijom Pe- 
akić Mikuljan, pa je i za predsjednicu odbora za proslavu 85. godišnjice Dru- 
štva književnika Hrvatske (DKH), na opće zgražanje javnosti, postavljena Šte- 
fa Špiljak. 


* Vi kao da ste i danas fiksirani na Špiljaka? 

— Nipošto. Sve sam vam ovo rekao u kontekstu priča koje su dobile pub- 
licitet i ovih dana, da su Špiljak i oni koje je on instalirao predvodili demo- 
kratske snage, a ja nekakvu dogmatsku frakciju, da sam se suprotstavljao i 
višestranačkim izborima itd. No, ako zavirite u "Vjesnik" od 3. prosinca 1989. 
godine, vidjet ćete da sam bio i za višepartijski sistem i za izbore, ali sam u tom 
kritičnom vremenu insistirao na tome da se Savez komunista trgne i da vodi 
pravu i otvorenu politiku. Pa sam u tom smislu i na sastanku hrvatskog po- 
litičkog vrha 31. prosinca 1989. godine, a koji je sazvan na moje traženje, upo- 
zorio da će, ako se ne uozbiljimo, na vlast doći HDZ i Tuđman. Odgovoreno mi 
je, među ostalim, da je "opozicija pi....dim“, a da su glavna opasnost dogmat- 
ske snage u partiji i društvu. Itd. 

Činjenica je da me se u Hrvatskoj, i prije odlaska u Beograd, i za vrijeme 
dok sam tamo bio na dužnostima, na razne načine onemogućavalo, htjelo eli- 
minirati, izolirati, a kada sam se našao u klinču s Miloševićem dopustilo se da 
se mjesecima vodi procedura oko zahtjeva partijskih vodstava iz Vojvodine i 
Srbije da me se smijeni. 

A kako je izgledala moja “politička moć" pokazuje i primjer bitke za izgra- 
dnju nove zgrade Nacionalne i sveučilišne biblioteke. Bio sam prisiljen da po- 
tajno, bez znanja ljudi u tadašnjem hrvatskom vrhu, napišem apel za izgra- 
dnju i zamolim 113 kulturnih stvaralaca i uglednih ličnosti da ga potpišu (što 
su oni i učinili), jer je tadašnje Izvršno vijeće Sabora, na čijem je čelu bio Ante 
Marković, dva puta odbilo da tu izgradnju uvrsti u planske prioritete. A kada 
smo polagali kamen-temeljac, na tu svečanost nisu došli ni predsjednik Pred- 
sjedništva Hrvatske, ni predsjednik Izvršnog vijeća, ni predsjednik CK SKH, 
ni neki drugi ljudi iz tadašnjeg hrvatskog vrha. 

Ne volim govoriti o ovim temama iz prošlosti. No, vi ste me pitali i ja sam 
bio dužan ponešto reći, a i objasniti. 


Razgovarao: Miljenko Jergović 

GRADNJA KULTURNIH OBJEKATA, 
OSLANJANJE NA STVARALAČKU 
ELELU 


VEČERNJI LIST, Zagreb, 19. ožujak 2001. godine 


* U Imotskom kip Tina Ujevića leži na zemlji. Je li to metafora? 

— Nije. Bio sam na otkrivanju Bošnjakova kipa Tina Ujevića 1980. godine 
kao hrvatski ministar kulture, a na tu bih svečanost i inače došao. Spomenik 
je vjerojatno uništila korozija, a sada su ga položili na zemlju da bi alarmirali 
da se izradi novo postolje ili da sam ne padne od nekog vjetra. 


* Moželi se rat koji je bjesnio u Hrvatskoj nazvati ratom sela protiv grada? 

— To je teza koju je teško prihvatiti. Uzmimo da je to bio sukob naciona- 
lizama malih, etnički srodnih naroda na prostorima Balkana i jugoistočne Eu- 
rope. Meni je inače smiješna priča da Hrvatska nije na Balkanu. Hrvatska je 
geografski i povijesno balkanska, mediteranska i srednjoeuropska zemlja. Me- 
diteran je golem, srednja Evropa je više ono što je istočno od Njemačke, a za- 
padno od Poljske, a Balkan geografski doseže do Dunava i Save, te Kupe po 
jednima, a do Soče po drugima. 


* Zašto u Hrvatskoj postoji snažan sindrom Balkana? 
— Stvoren je stereotip kojem više kumuju mali narodi koji su se ovdje for- 
mirali, nego Evropa. Ono što mi danas zovemo Balkan tako je 1809. godine 

jedan njemački geograf ovom poluotoku dao ime po turskom nazivu za pla- 
ninu koju Slaveni zovu Stara planina. U 19. stoljeću nastao je pojam balka- 
nizacija ili usitnjavanje. 


* A gdje je tu Hrvatska? 

— U geografskom smislu Velika Gorica i Novi Zagreb su Balkan, a stari 
Zagreb je srednja Evropa. Preko Save je, dakle, geografski Balkan protiv kojeg 
se danas najviše bune upravo Hrvati iz Bosne i Hercegovine kojima je sultan 
bio suveren do 1908. godine. Na područje koje se danas smatra Balkanom u 
povijesti je najviše utjecao Bizant, pa Turska. Dalmacija je bila bizantska po- 
krajina u vrijeme kada se rađalo hrvatsko kraljevstvo. Tomislav je trebao do- 
biti dozvolu Bizanta kako bi došao na crkveni sabor u Split. Prvi grad koji su 
na Jadranu osnovali Slaveni je Šibenik, kojem je temelj udario Petar Krešimir 
1054. godine. 


* Bizantska politika u nas baš nije na cijeni? 

— Ona je simbol lukavosti. No, tu ne vidim bitnu razliku između Hrvata i 
drugih ovdašnjih naroda. Kad se kaže “bizantska politika", misli se na politi- 
kanstvo, a u njemu smo umješni podjednako i mi Hrvati kao i Srbi i Musli- 
mani. 


* No, je li rat u nas bio rat ruralnog protiv urbanog? 

— Kada dođe do rata, provincija mu uvijek dade pečat, ali provincija nije 
samo selo. Mali grad je okrutniji od sela. Socijalna kontrola tamo je efektnija 
nego u selu. Grad je u nas premlad, da ne bi i sam bio ruralni. U našim je gra- 
dovima poslije Drugog svjetskog rata bilo trideset posto stanovnika poljopri- 
vrednika. Studentima govorim o sociologu Dinku Tomašiću koji je 1940. go- 
dine odselio u SAD. Kod hrvatskog naroda on vidi dvije kulture: plemensku i 
skupšćinsku ili zadružnu. Ovu drugu nalazi kod mirnih ratara u Panoniji, a 
onu plemensku kod pastira u brdskim krajevima, u Dinaridima. Čovjek brda 
je osvajač, vjeroloman je, žestok, harambaša, hajduk, osvetnik, tuče se, ago- 
nalan je. Panonac je prignut zemlji, miran i na njega sjeda feudalizam tisuću 
godina. Na dinarskom području nikada nije bilo pravog feudalizma. Tamo je 
vladao kolonat. Plemenska kultura hrvatskog juga, ali i na prostorima Bosne i 

Hercegovine, Crne Gore, Srbije, bila je dominantna i u ovom ratu. Na dinar- 
skom području Srbi, Hrvati, Crnogorci i Muslimani ne pokazuju različite oso- 
bine i mentalitete. Nema velikih razlika između Kninjana i Imoćana, osim što 
je jedan pravoslavac a drugi katolik. Jedan se osjeća žestokim Srbinom, a drugi 
žestokim Hrvatom, pa se i pobiju. Taj dinarski, natjecateljski mentalitet dolazi 
do izražaja i u borbi bikova i ovnova, u trkama konja... 


* Tu je i Sinjska alka? 

— Ona je tamo ostala, a ranije su i Makarska i druga mjesta imala alku. I 
Panonija je od 18. stoljeća naovamo uvelike naseljena dinarskim stanovniš- 
tvom. Kada je Slavonija u 18. stoljeću oslobođena od Turaka, imala je 120.000 
muslimana i 90.000 kršćana. 


* Koliko je plemenski autoritet utjecao na hrvatsku crkvu? 

— Kada je Hrvatska imala feudalnu klasu, velikaške su obitelji davale i sve- 
ćenike. To je trajalo do formiranja moderne Hrvatske, do Ilirskog pokreta i 
1848. godine. U novije vrijeme na prste ruke možete nabrojiti svećenika koji 
potječe iz društvene elite. Većina svećenika seoska su djeca iz najsiromašnijih 
krajeva Hrvatske, a gdje najviše i vlada plemenski mentalitet. Kardinal Ku- 
harić je četrnaesto dijete svojih seljačkih roditelja. Kardinal Puljić je dvanaesto 
dijete svojih roditelja iz jednog sela u blizini Banjaluke. U selu Otok, odakle je 
nesretni Mirko Norac, svaki treći muškarac postaje svećenik, a svaka druga 
djevojka je išla u časne sestre. Ako nisi išao u emigraciju, to je bila jedina šansa 
socijalne promocije. I nadbiskup Bozanić je iz Vrbnika (na Krku), koji je u 19. 
stoljeću dao biskupa Vitezića, a danas ima dvadeset i tri aktivna svećenika. No, 
Krčani imaju meki, mediteranski mentalitet. 


* Koliko ste zaposlenih imali u Ministarstvu kada ste bili hrvatski mi- 
nistar kulture od 1974. do 1982. godine? 

— Osamdeset i četiri zaposlena, i to u jednom, a ne u dva ministarstva, a 
sada ih ima nekoliko stotina. Ja sam, naime, bio ministar i prosvjete i kulture. 
A sam, svojom odlukom nisam mogao nikoga zaposliti ne samo u Ministar- 
stvu već ni u bilo kojoj prosvjetnoj ili kulturnoj instituciji. 

* Jeste li postavljali intendanta HNK u Zagrebu? 

— Ne. Sami su ga birali. Do 1990. godine nitko kazalištu, muzeju ili školi 
nije postavljao direktora. Postojali su oblici samouprave i savjeti. Druga je stvar 
jeli postojao komitetski utjecaj s razine općine ili grada. U mom mandatu nit- 
ko me nije pitao tko će biti intendant ili direktor. 


* Jesu li Vujićeva kulturna vijeća SIZ-ovi? 

— Nisu, jer su SIZ-ovi imali vlastitu materijalnu bazu. Danas ministar od- 
lučuje o svemu, a sav novac dobiva iz državnog budžeta. Ako i ima savjeto- 
davna tijela, ne mora ih slušati. 


* Koliko ste pomoćnika imali? 

— Dva u prosvjeti i jednog u kulturi. Godine 1980. razradili smo strategiju 
razvitka kulture u Hrvatskoj i tiskali je kao tzv. Crvenu knjigu, a valorizirana 
je na savjetovanju 600 kulturnih stvaralaca. Govorili su tada i Emil Cossetto, 
Predrag Matvejević, Ivan Rabuzin (koji je kasnije postao saborski zastupnik 
HDZ-a), Dunja Rihtman Auguštin, Marin Franičević, Vladimir Maleković, koji 
se sada predstavlja kao plemić, Kosta Spaić koji je bio naš najveći kazališni 
režiser poslije Gavelle, Maja Bezjak, Ivan Lacković (koji je sada saborski zas- 
tupnik HDZ-a), Zvonko Špišić, Žarko Puhovski, Mirko Božić, Božidar Gagro, 
danas hrvatski ambasador u Magrebu. Jednu dionicu u Crvenoj knjizi ispisao 
je 1 Miroslav Tuđman. Zašto se govori o komunističkom monopolu? Vidite da 
smo pozivali i kasnije istaknute hadezeovce. 


* No bilo je i nepoćudnih ljudi? 

— Samo u smislu političke kritike, ali nikome u vremenu mog mandata 
nisu zabranjivane knjige. Ja sam, ali samo za upotrebu u školama, zabranio 
dva predgovora u priručnicima iz oblasti jezične politike koji su "mirisali“ na 
nepoštivanje tadašnje ustavne odredbe o hrvatskom ili srpskom jeziku. Sada 
se govori o zabrani filma “Ciguli miguli" još pedesetih godina, kada sam ja još 
bio pionir, a taj je film bunkeriran čuvenom partizanskom komesaru! 


* Ali Vlado Gotovac je bio u zatvoru? 
— U zatvor je dospio kao glavni i odgovorni urednik "Hrvatskog tjednika“. 

To je bila politička odgovornost koju ne opravdavam, a osobno nisam u odlu- 
kama o zatvaranjima i kažnjavanjima bilo koga ni na koji način sudjelovao. 
Gotovac nije zatvoren zbog svojih pjesama 1 eseja. 


* Zbog gradnje kulturnih objekata, neki vas uspoređuju s Izidorom Krš- 
njavim koji isto nije politički obljubljen? 

— Kršnjavi je bio slikar, bio je obrazovan čovjek inicijative u službi Khuena 
Hedervaryja. Ako me pitate koga sam ja služio, mogu odgovoriti da sam done- 
kle ne služio nego slijedio Vladimira Bakarića. Bakarić je bio najpametniji hr- 
vatski komunist nakon Drugog svjetskog rata. Nije bio ni unitarist ni Jugo- 
slaven, već normalan Hrvat, sin suca Stola sedmorice (otac mu je sudio Titu u 
Ogulinskom procesu). U resor kulture došao sam stjecajem okolnosti sedam- 
desetih godina. Nadležnosti nisam imao nikakve. Bilo nas je dvadeset osam u 
Izvršnom vijeću gdje sam imao jedan glas. No, mene je valjda "bog takvim 
stvorio“ da sam pokazivao inicijativu. Već se ranije mnogo govorilo o gradnji 
objekata nacionalnog značaja. Tu se mislilo na Nacionalnu biblioteku, Arhiv 
Hrvatske, Muzej sakralne umjetnosti u Zadru i Muzej hrvatskih arheoloških 
spomenika u Splitu. Stalna izložba crkvene umjetnosti u Zadru otvorena je 
1974. godine. Na otvorenju je pred crkvom bila Titova slika, a ispred nje smo 
govorili zadarski nadbiskup Marijan Oblak i ja kao republički sekretar za kul- 
turu. Dva dana kasnije u Splitu je otvoren Muzej hrvatskih arheoloških spo- 
menika. 


* A bitka za NSK - Nacionalnu i sveučilišnu knjižnicu? 

— Imali smo Republički odbor s akademikom Ivanom Jurkovićem na čelu 
i Gradski odbor s akademikom Androm Mohorovičićem na čelu. Nisam se us- 
pio izboriti da u vrijeme mog mandata njezina izgradnja uđe u planove. U svi- 
bnju 1982. godine razdužio sam se u Ministarstvu, ali sam bitku nastavio. Go- 
dine 1986. godine napisao sam tekst Apela kulturnih radnika Hrvatske za iz- 
gradnju Nacionalne i sveučilišne biblioteke i prikupio 113 potpisa. Udruženi 
rad prihvatio je da će za NSB izdvajati 0,13 iz svog dohotka. To nije potpadalo 
pod tadašnju zabranu neprivrednih investicija. Građani su sami slali sredstva, 
a pomagala je 1 dijaspora. Poslali smo neke naše umjetnike i u Kanadu da na- 
stupaju 1 prikupljaju sredstva i vratili su se sa 200.000 dolara. Ivo Pogorelić 

održao je u tu svrhu koncert u "Lisinskom", slikari i kipari iz cijele Jugoslavije 
poklanjali su umjetnine za aukciju. Dva odbora objedinjena su u jedan koji je 
proširen na 130 članova i ja sam mu stao na čelo. U njemu je bilo i pet pred- 
stavnika Katoličke crkve s Antunom Ivandijom na čelu, a bile su zastupljene i 
Pravoslavna crkva te Islamska zajednica. Na polaganje kamena temeljca za 
zgradu nisu htjeli doći ni tadašnji predsjednik Predsjedništva Hrvatske Ante 
Marković, ni predsjednik CK SKH Stanko Stojčević. A pet godina nakon što je 
(još u vrijeme dok sam ja vodio Odbor) zgrada u osnovi bila dovršena, Tuđ- 
man ju je otvorio i njegov je režim to, dakako, pripisao sebi. I meni su, doduše, 
poslali pozivnicu, ali nisam otišao jer nisam htio sjediti daleko iza leđa Tuđ- 
manove svite i njegovih činovnika. 


* Imali ste i poseban odnos s Mimarom? 

— Mimara je bio vrlo zanimljiv čovjek, u ponečem genijalan, veliki Hrvat, 
ali bez nacionalističke mržnje u sebi. Ugovor kojim je darovao zbirku hrvat- 
skom narodu potpisan je godinu dana prije mog dolaska na čelo Ministarstva 
kulture. I Tito je za to bio konzultiran. Od 1974. godine do Mimarine smrti 
1987. godine gotovo da nije bilo dana kada se nisam sastajao ili preko telefona 
razgovarao s Mimarom. On me naprosto opsjedao, a morao sam imati strp- 
ljenja. Mimarinom zaslugom dobili smo adaptirani jezuitski samostan, Gra- 
dec i Mimaru' na Rooseveltovu trgu. On je tražio dogradnju samostana protiv 
čega su bili najugledniji ljudi struke, Andre Mohorovičić i Milan Prelog. Oso- 
bno sam stavio potpise na 36 dokumenata za tu dogradnju (sada Klovićeve 
dvore). Danas pregrađeni samostan nikome ne smeta. Čuveni Goldoni pro- 
jektirao je oblačenje" Gradeca u plavo obojeno staklo. Nije bilo novca za sta- 
klo, pa smo zgradu obukli" u keramiku. Tada su neki govorili da je to šaka u 
oko, a danas govore da je lijep objekt. 


* Na koga ste se oslanjali u kulturnom radu? 

— Na stvaralačku elitu koja je danas izvan pogona i nemoćno gleda zbi- 
vanja u kulturi. Hrvatska danas gotovo da nema pojedinaca i kolektiva na pod- 
ručju kulture koji bi nešto značili u svijetu. Možda ima desetak disidenata koji 
su najpoznatiji u svijetu: vještice iz Rija", Dubravka Ugrešić, Predrag Mat- 
vejević, Rade Šerbedžija... Nekada je imala Dubrovačke ljetne igre, a danas ni 

sami ne držimo do njih. A one su u "mračnom socijalizmu" bile prozor u svijet 
prvenstveno hrvatske kulture. Imali smo u svijetu slavnu Zagrebačku školu 
crtanog filma koja i danas živi pomoću Dovnikovića, a ne Marušića. Jedini naš 
oskarovac bio je Dušan Vukotić čijoj obitelji Tuđman nije htio nakon smrti 
poslati saučešće, valjda zbog Vukotićeva crnogorskog porijekla. U Zagrebu 
smo 1978. godine imali Svjetski kongres Muzičke omladine. Na dane hrvatske 
kulture u Ukrajinu vodili smo tisuću umjetnika. Obnovili smo zgrade svih hr- 
vatskih kazališta. Za Mediteranske igre zapravo smo u Splitu gotovo iznova 
izgradili kazališnu zgradu... 


* Što su po Vama prioriteti hrvatske kulture? 

— Hrvatska bi morala prije svega stvoriti elementarnu kulturnu infrastru- 
kturu da na tri tisuće stanovnika imamo jedan dom kulture, kino i knjižnicu. 
Zatim da kazališta djeluju u svim gradovima u kojima su postojala ranije, da 
jedna knjižnica bude na svakih pet tisuća stanovnika, da se podupre široki 
kulturni amaterizam. Danas se u Hrvatskoj knjiga prodaje u prosječno 400 
primjeraka, kao i u doba Ilirskog pokreta kada Hrvatska nije imala ni tisuću 
obrazovanih ljudi. Bitna je i kulturna suradnja sa zemljama Evrope i najvaž- 
nijim zemljama svijeta, aonda posebno i sa zemljama bivše Jugoslavije. Dobar 
hrvatski pisac treba se čitati i u Srbiji, Crnoj Gori, Sloveniji, Bosni i Hercego- 
vini, Makedoniji i obratno. "Duhovna obnova“ koju je lansirao Tuđman, zna- 
čila je povratak u 19. stoljeće, ali ispod razine Ilirskog pokreta, a nama treba 
duhovna razina primjerena modernim svjetskim standardima. 


Razgovarao: Denis Derk 

SUDBINA 'POLETA“ NA VRHUNCU 
NJEGOVOG UTJECAJA 


POLET, Zagreb, 20. srpanj 2001. godine 


* Jeli Hrvatskoj potreban novi "Polet" (nekada popularni omladinski tje- 
dnik)? 

— Više je nego poželjno da "Polet", nakon dvadesetak godina, ponovno 
izlazi, u novom društvenom kontekstu, a u susret senzibilitetu mladih, koji 
imaju umnogome različite svjetonazore nego one generacije koje su ga čitale 
sedamdesetih i osamdesetih godina prošlog stoljeća, a koje su danas pedeset- 
godišnjaci i četrdesetgodišnjaci. 


* Zašto ljude koji su se bavili politikom spomen imena "Polet" asocira na 
vas? Koliko ste nekada imali utjecaja na taj list? Navedite neke od vaših 
ljudi u "Poletu". 

— Nisam sudjelovao u pokretanju "Poleta", niti sam na bilo koji način utje- 
cao na njegovo uređivanje i pisanje. Od jeseni 1974. do proljeća 1982. godine 
bio sam hrvatski ministar prosvjete i kulture, a onda od ljeta 1982. do ljeta 
1986. član rukovodstva tadašnjeg Saveza komunista Hrvatske, ali se ne sjećam 
da sam ikad osobno bio akter u zbivanjima vezanim za tu novinu. Prema tome, 
nisam imao u Poletu“, svoje ljude. Koliko se sjećam nisam ni jednom dao in- 
tervju "Poletu' ili se svojim prilogom javljao na njegovim stranicama, Druga 
je stvar, jesu li i te novine prenosile ili prepričavale ponešto iz mojih tadašnjih 
javnih istupa. Ne znam ni tko je i jeli itko od "nekadašnjih političkih moćnika" 

imao utjecaja na "Polet". Formalno su iza Poleta" stajala i valida odlučivala i 
o postavljanju glavnih i odgovornih urednika tadašnja rukovodstva Saveza 
socijalističke omladine Hrvatske. 

Polovicom osamdesetih godina, istina, izbio je sukob u vrhu tadašnjeg 
Saveza komunista Hrvatske oko stanja u tadašnjem vrhu Saveza socijalističke 
omladine Hrvatske, pa utoliko i oko "Poleta". Na jednoj strani su bili Mika Špi- 
ljak i Ivo Družić, a na drugoj Mladen Žuvela i ja. Nas dvojica smo bili i pred 
javnošću optuženi da imamo neku svoju frakciju u omladinskom vrhu, a na 
udaru se, kao tobožnji naš eksponent, našao Stipe Orešković, tadašnji pred- 
sjednik Saveza socijalističke omladine (danas profesor na Medicinskom fakul- 
tetu i ravnatelj Škole narodnog zdravlja "Andrija Štampar"), Ivo Družić je bio 
zadužen za "raščišćavanje" stanja u omladini, a Žuvela i ja smo pri tom bili 
gurnuti u stranu. Tadašnji predsjednik CK SKH Mika Špiljak direktno je na- 
redio (iza leđa Žuveli i meni, koji smo inače bili "zaduženi" i za medije) smjenu 
tadašnjeg glavnog i odgovornog urednika "Poleta" Mladena Babuna i cijelog 
tadašnjeg uredništva. A "Polet" je u to vrijeme bio dostigao zenit svog utjecaja. 
Babun je kasnije bio prisiljen tražiti kruh izvan novinarstva. Njegov tadašnji 
zamjenik, izuzetno talentirani Dejan Jović, bio je najmlađi urednik "Poleta". 
Imao je samo osamnaest godina, a u listu je inače počeo surađivati sa četrnaest 
godina. Kasnije je napravio znanstvenu karijeru u inozemstvu, obranio je dok- 
torat na londonskoj Visokoj ekonomskoj školi i danas je nastavnik na jednom 
sveučilištu u Škotskoj. U tadašnjem, smijenjenom uredništvu "Poleta", bio je i 
mladi Ivan Lovrinović, vrsni ekonomski komentator, tada još student a danas 
profesor na Ekonomskom fakultetu u Zagrebu, pa Tomislav Vruss, sadašnji 
glavni i odgovorni urednik Jutarnjeg lista". 


* Koji su, po Vama najvažniji ljudi u povijesti "Poleta", posebno novinari? 

— U "Poletu" su se, pored spomenutih, početno afirmirali i Pero Kvesić, 
Nino Pavić, Mirko Ilić, Ivan Dorogi, Mio Vesović, Denis Kuljiš i mnogi drugi. 
No, ja sam ih zapazio isključivo po njihovim tekstovima, a ne na osnovu 0s0- 
bnih kontakata, pogotovo ne nekog tutorstva s moje strane. 


* "Polet" kao politički ventil bivšeg sustava? 
— Ne mislim da je Polet" bio nekakav "politički ventil bivšeg sustava". On 

je jednostavno bio glasilo novih nadolazećih generacija, koje su upijale nova 
kulturna i duhovna stremljenja iz svijeta na počecima informatičke revolucije, 
a koja je danas u zenitu. Nisam pratio svijet zabavne glazbe, da bih mogao 
suditi o tadašnjim rock-sastavima, koji su, kako kažu, promovirani upravo u 
"Poletu". Ali pratio sam, recimo, neke domete u stripu i fotografiji, za koje je 
"Polet" bio posebno zaslužan. Nije bilo u tadašnjem političkom vrhu, kojem 
sam i ja pripadao, nekih zaziranja od rocka i drugih smjerova glazbe, pa ni od 
"novotarija" u kulturi općenito, filmu, likovnom svijetu, dizajnu, modi... 


* Čija vas je novinarska sudbina, od onih koji su uređivali "Polet" i pisali 
u njemu, posebno iznenadila? 

— Nisam, recimo, slutio da će Nino Pavić, koji je inače ranije bio vrstan 
novinar, postati medijski tajkun. Tomislav Vruss je pak od "Jutarnjeg lista" 
napravio visokotiražnu novinu. A Denis Kuljiš je, u novim vremenima, pokre- 
tao news magazine i u njima izvisio, da bi se, evo, pretvorio u pisca osebujnih 
tekstova, ali koji malo drži do činjenica. 


* Prijeđimo na dnevnu politiku. Hoće li ovo biti vruće političko ljeto? 

— Neće biti posebno vruće. Desnica u Hrvatskoj vreba na priliku da se vrati 
na vlast, ali većina građana ipak joj je konačno okrenula leđa. Posebno je ne 
žele slijediti mlađe generacije. A jedino joj ide na ruku kompromiserstvo Ra- 
čana i sadašnje vlasti. 


* Kakva je, s druge strane, budućnost hrvatske ljevice? 

— Ljevica se sada svodi na dvije-tri malo utjecajnije političke stranke, te na 
ne baš brojne intelektualce koji su pomalo nepodobni i sadašnjim vlastodrš- 
cima. No, ljevica će iz dana u dan jačati, zbog toga što Hrvatska u močvari 
tuđmanizma stagnira i nakon Tuđmana. 

Lijeva misao je u svijetu ponovno u zamahu, pa i u znaku određenog po- 
vratka Marxu, samo što malo tko u ovoj hrvatskoj misaonoj kaljuži u tu činje- 
nicu ima uvida. 


* Ipak, zašto se, kako pokazuju ankete, siromašni ljudi sve više okreću 
desnici? 

— Desničari su prije svega ljudi skučenih vidokruga i skromnih duhovnih 
mogućnosti, koji se jedino zaklinju u etnos i vjeru. 

Siromašan čovjek ne samo da može biti desničar, nego to jest češće nego 
čovjek koji je s onu stranu borbe za puko fizičko preživljavanje. 


* Održavate li kontakte s političarima iz vremena socijalizma? 

— Održavam kontakte ne samo s nekim političarima iz vremena socija- 
lizma, nego još više sa značajnim intelektualcima i stvaraocima s prostora biv- 
še Jugoslavije. Uz ostalo, šaljem i Hrvatsku ljevicu" nekim uglednim ljudima 
u Srbiji, na primjer Vukašinu Mićunoviću, Milošu Miniću, Radi Konstanti- 
noviću, glumcu Ljubi Tadiću, Bogdanu Bogdanoviću (koji živi u Beču), u Ma- 
kedoniji Krsti Crvenkovskom, u Crnoj Gori Marku Orlandiću, u Bosni i Herce- 
govini Raifu Dizdareviću i Džemilu Šarcu, nekim ljudima u Sloveniji itd. 

U Hrvatskoj baš i ne održavam vezu s onima koji su se zavukli u mišje 
rupe, ili nerijetko postali i konvertiti. 

Ivan Stambolić, s kojim sam se u desetak posljednjih godina češće sas- 
tajao, nestao je, vjerojatno je mučki ubijen. A umrli su neki iz starijih gene- 
racija koje sam cijenio. 


* Koliko Vas generacija današnjih političara uvažava? 
— Ne znam, a i ne zanima me. 


* Što mislite o držanju Slobodana Miloševića u Hagu? Koliko je moralno 
zbog novaca donedavnog predsjednika države isporučiti Haškom tribu- 
nalu? 

— Milošević se na prvom viđenju s haškim tužiteljima i sucima postavio 
kako sam i očekivao. On je autističan čovjek i ne mari za zbilju. Srbija ga je 
uzdizala i Srbija ga je, eto, i isporučila. Svjetina je svuda ista, zar ne? Da netko 
ne bi pomislio da imam razumijevanja za Miloševića, podsjetio bih da sam 
1988. godine prvi s njim ušao u klinč, ali na žalost nisam tada imao podršku ni 
iz Hrvatske. Milošević je najkrivlji od svih pojedinaca koji su predvodili ratove 
luđačkih nacionalizama na ovim prostorima. 


* Što biste vi napravili da ste na mjestu Ivice Račana? Kako hrvatskom 
društvu dati poleta? 

— Hrvatska nema strategiju razvitka, sve resurse rasprodaje, a pamet iz- 
vozi. A Račan jednostavno nije sposoban nešto učiniti, samo muca i prenema- 
že se. Ovim sam odgovorio i na pitanje što bi se u Hrvatskoj trebalo učiniti, bez 
obzira na stranke i ličnosti koje bi se našle na vlasti. 


* Zašto hrvatski ljevičari i desničari podjednako ne žele ulazak Hrvatske 
u NATO? 

— Pitanje ste pogrešno postavili. Nitko na hrvatskoj desnici nije protiv ulas- 
ka u NATO. Protiv ulaska u NATO od političkih stranaka u Hrvatskoj samo je 
Socijalistička radnička partija! 

Hrvatska desnica i mi na ljevici ne gledamo isto ni na ulazak Hrvatske u 
Evropsku uniju. Mi smo za ekonomsku i socijalnu integraciju Evrope, ali za 
Evropu rada a ne samo kapitala, za Evropu u kojoj će svi njezini narodi, dakle, 
i Hrvati, doista biti slobodni, a ne i objekti neokolonijalizma. 

SAD i Zapad žele prostore bivše Jugoslavije do kraja razmrviti i sve ovda- 
šnje banana-republike i republičice, pa ma koliko ih na kraju bilo, dovesti u 
položaj apsolutne pokornosti. 


* Podržavate li projekt Zapadnog Balkana? 

— Ne podržavam nikakav projekt Zapadnog Balkana, već sam za punu nor- 
malizaciju odnosa među ovdašnjim zemljama, a i za carinsku i monetarnu 
uniju, za punu slobodu kretanja ljudi preko ovdašnjih granica, za slobodnu 
razmjenu materijalnih i duhovnih dobara. 

Razgovarao: Pavo Ninoslavić 

SPLITSKI MITING PODRŠKE NORCU 
- KLIMAKS HRVATSKE 
"ANTIBIROKRATSKE REVOLUCIJE" 


NEDJELJNA DALMACIJA, Split, 17. kolovoz 2001. godine 


* Hag i odnos prema njemu dominira hrvatskim političkim životom. Da 
li sadašnja hrvatska vlast, u dosluhu sa Sudom u Hagu, doista radi na 
kriminalizaciji Domovinskog rata i da li je to osnovni uzrok, po nekima, 
sve opasnije podjele u hrvatskom političkom narodu? 

— Naprotiv, sadašnja hrvatska vlast natječe se s desnom opozicijom, koju 
čine snage one jučerašnje, hadezeovske vlasti, u veličanju "domovinskog rata“, 
u zaklinjanju u njegovu svetost i neupitnost. A sa Hagom mora surađivati, kao 
što je to morao i Franjo Tuđman, a morao bi i dalje da je poživio. I kao što je 
Tuđman nastojao eskivirati i zatezati u odnosu na zahtjeve iz Haga, tako to čini 
i Račan. 

Stvar uopće nije u kriminalizaciji domovinskog rata“, već u tome da se 
Hrvati slože da su u tom i takvom ratu i na hrvatskoj strani počinjeni ratni 
zločini i da treba suditi zločincima. A iz Haga možda i ne bi stizale optužnice 
da su hrvatski sudovi sudili i za te zločine (a ne samo za zločine na srpskoj 
strani). 

Podijeljenost u hrvatskom političkom narodu bit će prevladana kada se 
pokaže nepobitnim da su ratovi u Sloveniji, Hrvatskoj i Bosni i Hercegovini 
izbili nakon što su se Milošević i Tuđman, u ožujku 1991. godine, sastali u Ka- 

rađorđevu i dogovarali podjelu Bosne i Hercegovine, kako bi se stvorila ne sa- 
mo “velika Srbija", nego i "velika Hrvatska". Prema tome, njih dvojica su bili i 
glavni potpaljivači tih ratova, a lako se možemo složiti da je Milošević bio veći 
potpaljivač. 

I treba prekinuti s pričama da je "domovinski rat" bio nastavak Narodno- 
oslobodilačke borbe 1941-1945. godine, ili pak da je to bio rat do pobjede onih 
koji su se za “hrvatsku stvar" borili u doba Pavelićeve NDH, ali su tada pora- 
ženi. 

Dakako, bila je legalna i legitimna, pa i oružjem, borba za očuvanje teri- 
torijalne cjelovitosti Hrvatske u granicama koje su utvrđene još za vrijeme ZA- 
VNOH-a i AVNOJ-a. 


* Na hrvatskoj političkoj desnici misle i tvrde da sada, nakon sto više ne- 
ma Franje Tuđmana i nakon što je HDZ izgubio vlast, Hrvatsku vode ma- 
rionete u službi stranih gospodara i nacionalni izdajnici, te da to sve više 
ugrožava ne samo njezinu samostalnost i suverenost, već i opstanak hr- 
vatske države. Kako po vašem mišljenju stvari stoje s hrvatskom samo- 
stalnošću i suverenošću? 

— Hrvatska bi se osamostalila i da nije bilo Franje Tuđmana i HDZ-a, u 
tom slučaju možda i bez rata! 

Zapad, predvođen Sjedinjenim Američkim Državama, bio je izvojevao po- 
bjedu nad Istokom u hladnom ratu, pao je Berlinski zid, a prije Jugoslavije 
raspao se Sovjetski Savez. Osamostalilo se petnaest sovjetskih republika, mir- 
no su se razišle Češka i Slovačka, a u slučaju Jugoslavije prvo se odigrao ope- 
retni rat u Sloveniji, pa izbio rat u Hrvatskoj, pa u Bosni i Hercegovini... Slo- 
bodan Milošević je htio rat, ali ga bivša JNA nije ozbiljno povela već se raspala. 
A rata u Hrvatskoj možda ne bi ni bilo da je Franjo Tuđman htio voditi dru- 
gačiju politiku prema Srbima u Hrvatskoj i da sam sa svoje strane nije rat želio, 
jer je, eto, bio uvjeren da se Hrvatska bez rata ne može osamostaliti. Rat u Slo- 
veniji je završio primirjem uz posredovanje Evrope, a rat u Hrvatskoj tek na- 
kon što je Amerika stala iza "Oluje", a NATO prethodno stukao položaje bosan- 
skih Srba, dok je rat u Bosni i Hercegovini obustavljen tek kad su "tri ratna 
druga" (Milošević, Tuđman, Izetbegović) bila natjerana na sporazum u Day- 
tonu, te se strana vojska rasporedila da do daljnjeg čuva tu sada entitetski po- 
dijeljenu zemlju. 

Franjo Tuđman se pravio da nije poslušan, a ipak je to bio. Uostalom, go- 
tovo se svaki dan sastajao s američkim ambasadorom u Zagrebu dok im se 
odnosi nisu donekle pokvarili zbog plana "Z-4" i načina izvođenja "Oluje". A 
Hrvatska je morala plaćati i silne lobiste i davati američkim firmama poslove 
pod nemogućim uvjetima samo zato ne bi li se stanovnik Bijele kuće udostojio 
pozvati stanovnika Predsjedničkih dvora. 

Hrvatska je inače u kolonijalni položaj došla još u vrijeme vladavine Fra- 
nje Tuđmana, kada je uništena kičma hrvatskog gospodarstva, kada se u bes- 
cjenje počelo prodavati njezine resurse, kada je provedena neviđena pljačka i 
silan novac odnesen vani. A sada se taj trend samo nastavlja. 

Sve što se na prostorima bivše Jugoslavije zbivalo od osamdesetih godina 
prošlog stoljeća i sve što se danas zbiva u znaku je upravljanja krizom, kao 
strategijom Zapada, koja je dovela i do njegove pobjede u hladnom ratu. Kriza 
se izazove, a onda ju se kontrolira, u interesu jedine preostale supersile i nje- 
zinih saveznika (G-7). Osnovno je: razmrviti, pa tjerati na povezivanje, ali uz 
apsolutnu poslušnost, uz posvemašnju ekonomsku potčinjenost, a i čvrstu pri- 
sutnost NATO-a. 

U Makedoniji je trenutno, mada ne i posljednje, žarište krize na jugoistoku 
Evrope. 

A što se tiče Hrvatske, ona je svima manje zanimljiva nakon pada Milo- 
ševića, a i manje simpatična zbog nacionalističke ksenofobičnosti i autistič- 
nosti, po kojima sada u regiji prednjači! 

Hrvatska je danas u svakom pogledu manje suverena nego što je to bila u 
jugoslavenskoj federaciji, kada se u Beogradu nije mogla donijeti ni jedna važ- 
na odluka i bez njenog pristanka. Hrvatska puška, eto, jest na hrvatskom ra- 
menu, ali što da sada radimo s tom puškom? A i hrvatska je lisnica u hrvat- 
skom džepu, ali prazna i pod prismotrom strogih kontrolora iz svijeta. 


* Što mislite o posljednjim istupima nekih biskupa i utjecajnih svećenika? 

— Kršćanska crkva, a katolička posebno, oduvijek je nastojala, sve tamo od 
milanskog edikta cara Konstantina 312. godine, diktirati svjetovnu politiku. 
Pa je to stoljećima činila i Katolička crkva u hrvatskim državama i zemljama, 
sve tamo od doba hrvatskih knezova i kraljeva. Prvi poredak i režim koji joj 
nisu bili po volji i u kojima nije mogla dominirati ovdje su uspostavljeni 1945. 

godine. Crkvi su tada oduzete šume, zemlja, kuće i ona je prestala biti feudalac, 
a i kapitalist. Stoga je odmah oštro istupila protiv nove "bezbožničke" vlasti 
poslanicom tadašnjeg nadbiskupa Alojzija Stepinca. Suđenje Stepincu i nje- 
govo zatvaranje bili su veoma zaoštrili odnose između Katoličke crkve i Hr- 
vatske (u sastavu jugoslavenske države), ali su se ti odnosi od 60-tih godina 
popravljali, da bi socijalistički režim, onakav kakav je bio, najzad postao i pos- 
ve popustljiv prema crkvi. 

A onda, crkva je iskoristila šansu koja joj se gotovo nakon pola stoljeća 
pružila da pridonese rušenju "bezbožničke" vlasti, te je 1990. godine odigrala 
ključnu ulogu u pridobivanju relativne većine birača (nešto manje od 44 po- 
sto), da glasaju za ranijeg velikog nevjernika, ali onda opet velikog vjernika, 
bivšeg jugoslavenskog komunističkog generala Franju Tuđmana i njegovu stran- 
ku-pokret HDZ. 

Desetak godina novije hrvatske povijesti bilo je u znaku svjetovne vlada- 
vine jednog Franje - Tuđmana, a duhovne vladavine drugog Franje — Kuharića. 
Nije slučajno da su ih neki hrvatski gradovi tretirali kao dvojac, kada su ih 
proglašavali svojim počasnim građanima. 

Smjena vlasti 3. siječnja 2000. godine nije obradovala veliku većinu bis- 
kupa i klera, a kako se vidi i iz najnovijih istupa, oni tu vlast na sve moguće 
načine anatemiziraju. A bezrazložno. Jer, ta vlast doista nije ni bezbožna ni 
komunistička. Štoviše, i sama je prema crkvi ponizna. Ako je u crkvenim kru- 
govima i postojala bojazan da bi ova sadašnja vlast mogla zatražiti da se pre- 
ispitaju ugovori Hrvatske s Vatikanom, koji su Katoličku crkvu ovdje učinili 
privilegiranom, a katoličku vjeru zapravo promovirali u državnu, čega barem 
u Evropi više nema, već se pokazalo da je ta bojazan bila bezrazložna. 

No, posrijedi je nešto drugo: izgleda da rapidno slabi utjecaj crkve na vjer- 
nike, što se vidi i po opadanju posjeta misama i drugim vjerskim obredima, te 
po rapidnom opadanju postotka učenika na vjeronauku u školama. Običan 
hrvatski čovjek u većini i nije klerikalan, a što možemo zahvaliti i braći Radić. 
Hrvatskom katoličkom puku kao da su se crkva i biskupi ipak zamjerili pris- 
tajanjem uz nacionalističku revoluciju s pljačkaškim ishodom i osiromašenje 
većine naroda. Ugašeno je na stotine tisuća radnih mjesta, malo se toga u Hr- 
vatskoj gradi, ali se na sve strane podižu raskošne crkve. 

Crkveni dostojanstvenici možda sve to i osjećaju, savjest im nije čista, pa 

utoliko dižu larmu u obranu tuđmanizma i uprežu crkvu u pokušaj puzajućeg 
državnog udara desnice, koja se toliko napreže da se s ulice i pomoću ulice 
vrati na vlast. 


* Kako ocjenjujete ono što se događalo na i oko ovogodišnje Sinjske alke? 

— Alka je uvijek bila prigoda da Sinjani i puk Cetinjske krajine iskazuju 
vjernost i poniznost prema vlastima i vladarima, ma kakvi da su oni bili i ma 
koliko da su se mijenjali kroz gotovo tri stoljeća. 

A u posljednjih desetak godina posebno je bila poprište i političkih ispada 
onih koji su na Alki tobože predstavljali uskrslu hrvatsku državu (jer, ta je dr- 
žava postojala i do 1990. godine i u njoj je Tuđman, zar ne, izabran za pred- 
sjednika). Podsjetio bih da je na Alki Šime Đodan, zastupajući Franju Tuđ- 
mana, obznanio svoja antropološka "otkrića" o Srbima kao ljudima šiljastih 
glava i niskog čela, da je na njoj i donedavni gospodar naših života i smrti Goj- 
ko Šušak pozdravljao fašističkim pozdravom. Vođenje te tradicionalne viteške 
igre preuzeli su ljudi, koji su na alkarske dvore stavili ploču: "Ustašama pogi- 
nulim u NDH", a nisu, recimo, htjeli održati komemoraciju Bruni Vuletiću, 
slavodobitniku iz 1946. godine i dugogodišnjem alkarskom vojvodi, samo zato 
što je bio partizan i Titov general (što je, doduše, bio i Tuđman, ali se on preo- 
bratio!). 

Novost bez presedana na ovogodišnjoj Alki upravo je to što se vrijeđalo 
Stipu Mesića kao šefa države, i to Republike Hrvatske, a ne carevine Austrije, 
kraljevine Jugoslavije, NDH i SFRJ. No, to je bio nastavak norijade, koja se iz- 
vodila na splitskoj rivi, pa u Gospiću, pa u vojarni Dračevac, a još će se možda 
izvoditi i na Alki dogodine, jer teško da će i tada Mirko Norac biti na slobodi. 

Bio sam izaslanik Predsjedništva SFRJ na Alki 1989. godine, kada sam se i 
sam trudio da istaknem njezin značaj. A nakon svega mislim da bi Alku trebalo 
osloboditi pokroviteljstva države i vladara te je i dalje njegovati kao povijesno- 
kulturnu, a ne kao i manifestaciju iskazivanja pokornosti trenutnom vladaru, 
pa ma kakav on bio! 


* Na nišanu desničara najviše je predsjednik Republike Stipe Mesić. Zbog 
čega? 
— Pa zbog toga što on jedini iz vrhova sadašnje vlasti želi da se provede 

stvarna detuđmanizacija, mada je i sam nekoliko godina bio prvi do Tuđma- 
na. No, Mesića nastoji potisnuti 1 izolirati i Ivica Račan, koji pak sve više kao 
da želi biti ne samo nekakav hrvatski kancelar već i nekakav novi, mali Tuđ- 
man. 


* Gotovina se skriva, a Ademi je u Hagu. Zašto vlast oklijeva s izručenjem 
Gotovine? Boji li se ili...? 

— Vlast se zasad valjda više boji domaćih protivnika izručenja Hrvata Ha- 
gu, nego prozivki iz samog Haga, te onih koji u svijetu stoje iza Haga. Vjero- 
jatno ne želi da hapšenje Gotovine, a ministar Lučin drži da je on još u Hr- 
vatskoj, poremeti i turističku sezonu. A uz to vlast je bila prisiljena da u susret 
jeseni najavi i oporezivanje mirovina, smanjivanje porodiljskih nadoknada, 
ukidanje nekih beneficija. Tu je i udar Hrvatskog Telekoma na korisnike tele- 
fonskih usluga. Tu su i najave novih poskupljenja. Timing za akciju protiv Go- 
tovine je, dakle, nepovoljan. No, vlast ipak neće moći izbjeći tu akciju. Jer, iz 
svijeta bi ubrzo mogla uslijediti i oštra upozorenja Hrvatskoj, uz prijetnju po- 
duzimanja ovih ili onih mjera koje bi otežavale njezin vanjskopolitički položaj, 
a 1 pogađale hrvatsku privredu i građane. 


* Kako objašnjavate i kao Dalmatinac podnosite činjenicu da je Dalma- 
cija postala glavno utočište ekstremne desnice? 

— Jedan veliki dio Dalmacije, kao i Lika, Kordun, Banija i istočna Slavo- 
nija, bio je izložen strahotama i stradanjima u ratnim okršajima s JNA (manje) 
i pobunjenim Srbima, pa su ljudi podlegli i tuđmanovskoj nacionalističkoj ma- 
nipulaciji, od koje se mnogi još nisu oslobodili. 

A Dalmacija je ujedno u vremenu vlasti HDZ-a relativno najviše (uz Sla- 
voniju) i ekonomski i socijalno propadala i bila zanemarena, Pogoršanje eko- 
nomskih i socijalnih prilika nastavlja se i pod novom vlašću, koja je inače obe- 
ćavala brze promjene nabolje. Stari vlastodršci, sada u opoziciji na razini cijele 
zemlje, ali i dalje sa čvrstim pozicijama i dobro potkoženi, u većini dalmatin- 
skih gradova i općina dižu povike na novu vlast po onoj narodnoj: da se vlasi 
ne dosjete. I neprestano priređuju prijeteća ulična okupljanja. 

Da se razumijemo: veliku ulogu ima i violentni morlački mentalitet iz Za- 
gore, a 1 iz susjedne Hercegovine, koji je inače izveo pravu invaziju na stare 

gradove uz obalu, pa i na otocima. Ljudi su se izvanjski urbanizirali, ali nisu u 
shvaćanjima, pa i u ponašanjima kada odbace poze. 

Još nešto: ponižavan je i potiskivan antifašistički duh i falsificirana novija 
povijest Dalmacije, a u modu su bile ušle crne uniforme i isticanje slova "U" u 
svakoj prigodi. 


* Hoćeli se desnici pridružiti i Dražen Budiša i kako objašnjavate njegove 
političke vratolomije? 

— Pa, koliko znam, Dražen Budiša nije bio ni otišao iz desnice. Stranka 
kojoj je on donedavno stajao na čelu je stranka desnog centra, a bila je i izvor 
kadrova za HDZ, dok je ta stranka bila na vlasti, a i sada je, recimo, u Dalmaciji 
i Splitu, sluškinja HDZ-a. Toj bi stranci, pogotovo nakon što se od nje odvojio 
Vlado Gotovac sa svojim pristašama, bolje pristajao naziv nacionalnoliberal- 
na, s tim što je prvi dio naziva dominantan. 

Sam Dražen Budiša bez sumnje je ličnost s identitetom i svojevrsnom dos- 
ljednošću. Zaslužuje priznanje svih nas koji nismo na desnici što je sporazu- 
mom s Račanom u Splitu 1998. godine otvorio put skidanju HDZ-a s vlasti. 
Dakle, imao je distancu prema HDZ-u, odbacivao je štošta u politici HDZ-a i 
utoliko ne vjerujem da će on sam prigrliti HDZ i HDZ njega. 

Za Budišino ponašanje nakon poraza od Mesića na posljednjim predsjed- 
ničkim izborima mogla bi se pak dati ova ili ona objašnjenja, no u njih ne bih 
ulazio. 


* Svojedobno je Budiša kazao da "ljevica maršira institucijama, a desnica 
ulicama". Pa, ima li danas u Hrvatskoj ljevice? Je li SDP lijeva stranka? 

— Ljevica danas u Hrvatskoj svakako postoji, ali ne maršira institucijama. 
A da desnica maršira ulicama, to svaki dan možemo gledati vlastitim očima. 

SDP nije lijeva stranka, ni u onom smislu kako su to socijaldemokratske 
stranke u zapadnoj Evropi. On sve više postaje populistička stranka pragma- 
tičkog centrizma, koja zasad vješto pliva kao glavni arbitar u posttuđmanov- 
skoj zbilji, a najviše na tome da ne ulazi u pravi obračun s nasljeđem tuđma- 
nizma. 

Općenito, socijaldemokracija u tzv. zemljama u tranziciji na istoku Evrope 
igra ulogu borca za uspostavu neoliberalizma u ekonomskoj i socijalnoj sferi, 

a mnogi to s pravom nazivaju divljim kapitalizmom. Kako se može smatrati 
lijevom stranka koja se tako predano angažira na uvođenju sirovog, šićardžij- 
skog, na tijelu društva parazitskog kapitalizma, a po receptima MMF-a, Svjet- 
ske banke, Svjetske trgovinske organizacije, institucija koje su u službi eko- 
nomskih interesa jedino nekoliko zemalja i područja svijeta, uz sve veću rela- 
tivnu pauperizaciju velike većine ljudi i zemalja? 

No, još uvijek mnogi članovi i pristaše SDP-a smatraju da je to lijeva stra- 
nka, a mnogi je podupiru i iz bojazni da se na vlast ne vrate HDZ i tvrda des- 
nica. Mnogi stariji ljudi govore: bio sam i ostajem u jednoj partiji, ne mijenjam 
partije. No, već je primjetno i razočarenje među ne malim brojem članova i 
pristaša SDP-a. 

Što se tiče institucija, ne znam ni za jednu koju vode ljevičari, ako se ne 
misli na razmještaj i SDP-ovaca u institucije nakon što je šestorka (sada pe- 
torka) došla na vlast. 

Desnica nas može samo uveseljavati kada, na usta Krpine, Šeksa, Sana- 
dera, Tuđmana mlađeg, Hebranga, Pašalića i drugih, diže poviku o povratku 
komunista na vlast, o boljševicima, "komunjarama", kriptokomunistima., 

No, gospoda iz desnice mogu biti spokojna. Sadašnja "močvara" na vlasti 
u Hrvatskoj neće ih uznemiravati. 


* Podigla se uzbuna i oko najavljenog "sabora svih Hrvata" na splitskom 
Žnjanu 24. kolovoza. Mato Arlović optužio je HDZ da priprema državni 
udar, a Vladimir Šeks je uzvratio zahtjevom da se SDP zabrani, zažalivši 
što to nije učinjeno 1990. godine. Ima li HDZ doista pučističke namjere? 
Ili SDP stvara dimnu zavjesu zbog svoje neučinkovitosti kao stranke na 
vlasti? Može li okupljanje na Žnjanu ugroziti današnju vlast? 

— Ne vjerujem da HDZ želi izvesti puč. Uostalom, kada bi to i htio, nema 
izgleda da uspije. Većina građana Hrvatske danas ne želi povratak HDZ-a niti 
uopće dolazak rigidne desnice na vlast. Hrvatska desnica nema danas podršku 
ni iole relevantnijih činilaca iz Evrope i iz svijeta, pa i iz hrvatske dijaspore. 

No, HDZ i desnica neprestano provociraju ulična okupljanja i razne pro- 
teste s ciljem da izazovu prijevremene izbore, vjerujući da će na njima pobi- 
jediti. Mada sadašnja vlast mnogo toga čini i ne čini što desnici i te kako ide na 
ruku i mada se akumulira nezadovoljstvo tom vlašću u svim slojevima dru- 


296 STIPE ŠUVAR - HISTORIA TRAGICOMICA 
štva, pomisao da bi HDZ opet mogao vladati ipak užasava čak značajnu većinu 
glasača... 

Skup na Žnjanu sazivaju neki anonimusi, najavljuju okupljanje čak i mili- 
jun Hrvata i nekakvu vladu nacionalnog spasa. No, okupit će se možda desetak 
tisuća ljudi 1 bit će to miting političkog folklora. 


* Jeli Hrvatskoj neophodna temeljita detuđmanizacija? Što je trebalo uči- 
niti, boji li se vlast radikalnog raščišćavanja s nekim posljedicama Tuđ- 
manove vladavine? 

— Svakome tko je iole pažljivo pratio zbivanja u vrijeme kada je Franjo 
Tuđman bio na samrti, u trenucima njegova pogreba, te u danima uoči izbora 
3. siječnja 2000. godine, bilo je jasno da opozicija, ako dođe na vlast, neće ići u 
odlučnu detuđmanizaciju, ma koliko da je najavljivala politiku "novog smje- 
ra . Uostalom, Račan je na vijest o Tuđmanovoj smrti reagirao izjavom da je 
"dr. Tuđman snažno obilježio naše doba, noviju hrvatsku povijest", te da će 
“njegov doprinos stvaranju hrvatske države ostati trajna vrijednost, vrijednost 
koja je na nama da je čuvamo“. Dok su bili u opoziciji, sve tamo od 1990. go- 
dine pa do praga 2000. godine, današnji vlastodršci nisu se ni u jednom bit- 
nom pitanju, osim donekle u politici prema Bosni i Hercegovini, suprotstav- 
ljali Tuđmanu i njegovim političkim projektima i potezima. 

Osim toga, Račan, i ne samo on, veći ostali koalicioni partneri, nisu se bili 
ni pripremili za preuzimanje vlasti, nisu imali razrađenu ni strategiju ni tak- 
tiku, ni pripremljene ljude. A bojali su se i još se boje da energičnijim raskidom 
s nasljeđem Tuđmanove politike ne stvore šansu HDZ-u i desnici da se odmah 
vrate na vlast. Nisu shvatili i još ne shvaćaju da su javnosti velika većina naro- 
da okrenuli leda Tuđmanu još za njegova života 1 da se HDZ nakon njega 0s- 
jeća kao izgubljeno i napušteno siroče. 

U svakom slučaju, s detuđmanizacijom je trebalo krenuti odmah i bez ok- 
lijevanja. Tome je, izgleda, bio sklon jedino Stipe Mesić, a Ivica Račan naj- 
manje, čak manje i od Dražena Budiše. 

Detudmanizacija pak znači: napuštanje vehementne nacionalističke revo- 
lucije i svih njezinih manipulativnih mehanizama, poništenje ili bar promptna 
revizija pretvorbe, procesuiranje kriminala u tzv. tajkunizaciji, odlučno suz- 
bijanje korupcije, smjene onih koje je Tudmanov režim doveo na položaje u 

upravi, sudstvu, vojsci, policiji, školstvu, zdravstvu, medijima isključivo po 
kriterijima političke i ideološke podobnosti, a čija je stručnost nikakva ili dvoj- 
bena, deustašizaciju, te rehabilitaciju antifašizma, mjere da se u zemlju vrati 
novac koji je iz nje nelegalno iznesen, hitnu obnovu najvažnijih industrijskih 
kapaciteta, ukidanje svih normi i mjera usmjerenih na diskriminaciju Srba i 
poništavanje posljedica etničkog čišćenja, hitno procesuiranje ratnih zločina 
počinjenih i na hrvatskoj strani, što bržu normalizaciju odnosa sa svim drža- 
vama koje su se osamostalile raspadom bivše Jugoslavije i, što je najvažnije, 
strategiju razvitka umjesto strategije pljačke i razvlačenja, upropaštavanja sve- 
ga i bacanja ljudi u besposlicu ili slanja u bijednu mirovinu. 

Detudmanizacija se ne bi mogla svesti samo na to što sam upravo naveo. 
A od detuđmanizacije sistema i odnosa važnija je mentalna detuđmanizacija. 
Jer, katastrofalne je učinke imala tzv. duhovna obnova, a ništa manje i tzv. 
demografska obnova. 

Nova je vlast u svemu oklijevala i još uvijek oklijeva, ili pak nije htjela i 
neće detuđmanizaciju. Nisam siguran da uz sve nas koji to ispaštamo, već su- 
tra neće ispaštati i ta vlast. 

U svakom slučaju, u Hrvatskoj je više na djelu tuđmanizam nakon Tuđ- 
mana, nego detudmanizacija. 


* Mogu li političke napetosti i podjele oko odnosa prema Domovinskom 
ratu, braniteljima, Hagu, s jedne strane, a gospodarske i socijalne prilike 
s druge strane dovesti i do odlaska Račanove vlade, bilo izbijanjem ne- 
mira, koje ta vlada ne bi mogla staviti pod kontrolu, bilo porazom na pri- 
jevremenim izborima? 

— Do izglasavanja nepovjerenja u Saboru ne može doći, ukoliko u njemu 
ostane sadašnji omjer stranačkih i nestranačkih zastupnika koji podržavaju 
Vladu 1 onih koji su u opoziciji. A to ne dolazi u obzir čak i kada bi i svi sadašnji 
zastupnici iz redova HSLS prešli u opoziciju. 

Već sam rekao da politički skupovi i protesti iza kojih stoji sadašnja opo- 
zicija teško da mogu dovesti u pitanje opstanak Račanove vlade. Miting u Spli- 
tu u znak podrške Mirku Norcu bio je klimaks takve hrvatske "antibirokratske 
revolucije". Na takva okupljanja bit će sve manje odaziva, kao i odjeka na pro- 
glase i izjave raznih "stožera za obranu digniteta domovinskog rata", brani- 
teljskih udruga, pa i raznih desnih stranaka i strančica. 


298 STIPE ŠUVAR - HISTORIA TRAGICOMICA 


Socijalno nezadovoljstvo u jesen će rasti. Bit će sve više radničkih oku- 
pljanja, možda i pred Banskim dvorima, seljačkih blokada cesta, izraza neza- 
dovoljstva ljudi koji će u državnoj upravi i privredi ostajati bez posla, iska- 
zivanja očaja zbog stečajeva, ali sve to samo po sebi ne prijeti nasilnim ru- 
šenjem Vlade, pa i vlasti. 

Paradoksalno je to da politička okupljanja zbog tobožnje kriminalizacije 
“domovinskog rata“, optužnica iz Haga, opasnosti po opstanak hrvatske drža- 
ve zapravo dobro dođu i Račanu i njegovom kabinetu, jer odvlače pažnju od 
gorućih ekonomskih i socijalnih problema i prikrivaju svu njihovu nemuštost, 
mlitavost i pomanjkanje akcije. 

Ova vlast jednostavno ne može pasti, bar još neko vrijeme, pod udarcima 
s ulice i uslijed tragikomičnih juriša opozicije. Ali to ne znači da sama neće, 
zbog osjećaja nemoći i frustriranosti, pa i porasta apatije i beznađa u narodu 
(a što nije djelo "katastrofičara“ već upravo posljedica kunktatorske politike) 
ići i na prijevremene izbore, u nadi da će doći do preraspodjele snaga u poli- 
tičkom životu i do neke nove dobitne koalicije. 

Glavno iskušenje hrvatske politike u ovom trenutku nije što opozicija ili i 
narod ugrožava vlast, već što se ta vlast tako ponaša da nam lošu današnjicu 
produžava u lošu beskonačnost! 


* A dali je izlaz u radikalnoj rekonstrukciji Račanove Vlade? I on sam 
rekonstrukciju, doduše ne i radikalnu, neprekidno najavljuje i ujedno 
neprekidno odgađa. 

— Ne vjerujem da će doći do iole značajnije rekonstrukcije, trebaju doći 
dva nova ministra umjesto dvojice koji su podnijeli ostavke, poneki iz HSLS-a 
i SDP-a mogli bi promijeniti resore, a dvojica-trojica možda i otpasti. 

A i nije problem u sastavu kabineta, premda nije svejedno koliko je koji 
ministar sposoban, odnosno da li je uopće sposoban da obavlja svoju dužnost. 
Glavni je problem u tome što je ova vlada bez vizije i bez strategije razvitka, oko 
kojih bi okupila sve snage društva i probudila elan ljudi, pri čemu su oni spre- 
mni i na još veća odricanja danas, kako bi im sutra bilo bolje. 


* Otkud ste toliko sigurni da Račanova Vlada zasad ne može pasti i da 
samo o njoj ovisi da li će doći do prijevremenih izbora? Ovih dana Miro- 

slav Tuđman poručuje da će izbori biti u proljeće 2002. godine i da des- 
nica, ponovo okupljena oko HDZ-a, opet preuzima vlast. Možda će se taj 
njegov scenarij ostvariti? 

— Miroslav Tuđman sanja, izgleda, da može ponoviti tobožnju spasitelj- 
sku ulogu svog oca u životu Hrvatica i Hrvata, ali na sreću nema nikakve šanse. 
Računa na ponovno okupljanje dijaspore, podršku najbojovnijeg dijela kato- 
ličkog klera, umirovljene generale, s kojima nastupa kao u putujućem cirkusu, 
i politikantske i špekulantske vrhove braniteljskih udruga iza kojih više ne stoji 
ni većina branitelja. 

U Hrvatskoj zasad na vlast ne može doći, a ni na njoj se održati, garnitura 
koja ne uživa logističku podršku Zapada. Uostalom, bez te podrške tandem 
Račan-Budiša ne bi ni pobijedio na izborima, niti bi bez prethodnog blago- 
slova ambasadora Montgomeryja i State Departmenta taj dvojac bio prokla- 
mirao koaliciju svojih stranaka u Splitu 1998. godine. 

Pa vidjeli ste da su američke i kanadske vlasti uskraćivale vizu Miroslavu 
Tuđmanu. 

A opet, konglomerat proizašao iz stanovite dezintegracije HDZ-a (Sana- 
derov HDZ, uz probleme s Pašalićem, Tuđmanov i Hebrangov HIP, DC Mate 
Granića i Vesne Škare Ožbolt) ne može se tako lako ponovo složiti u uštimani 
orkestar s nekim novim bespogovornim dirigentom, a niti bi satelitska des- 
nica (HSP, HKDU 1 druge stranke i strančice) ponovno pristala na ulogu koju 
je imala u vrijeme jape Tuđmana, 

Do prijevremenih će izbora vjerojatno doći, a oni bi mogli proteći u znaku 
velike apstinencije, kojom bi ljudi izrazili razočarenje u sadašnje vlastodršce, 
dok bi desnoj alijansi, o kojoj govori Miroslav Tuđman, glasove dala samo za- 
drta desničarska manjina (koja ne može premašiti trećinu glasačkog a ni bi- 
račkog tijela). 

Ponavljam, glavni je problem Hrvatske u pomanjkanju strategije razvitka 
i sposobnosti današnje vlasti da je izradi i provodi, a ne u restauraciji vlasti 
tudmanovaca i tuđmanoida. 


* Došli smo možda do ključne teme: razvitka u Hrvatskoj, kojim bi se pre- 
vladalo sadašnje nepovoljno ekonomsko i socijalno stanje. Iz Račanove 
Vlade i vrha SDP-a ovih su dana servirani podaci i ocjene da je privredi 

ipak krenulo, a i da su se socijalna davanja pod ovom vlašću povećala, 
usprkos već provedenim i najavljenim restrikcijama. 

— Istina je da je sadašnja vlast preuzela preskupu državu, s mnogo vojske 
i policije, s inozemnom zaduženošću od devet milijardi dolara, s golemom unu- 
trašnjom nelikvidnošću, gotovo ispražnjenom državnom blagajnom, s pos- 
ljedicama pljačkaške privatizacije i tajkunizacije. 

No, upravo zbog toga moralo se, i pored šoka zatečenim stanjem, odmah 
krenuti s programom obnavljanja Hrvatskoj potrebne i isplative industrije i 
uvođenja novih, u svijetu profitabilnih, proizvodnji i s programom zapošlja- 
vanja, recimo, sto tisuća ljudi, prije svega mladih i obrazovanih, utvrđivanjem 
infrastrukture, kapaciteta i resursa, koji ne bi smjeli preći u vlasništvo stra- 
naca, a naprotiv izradom i ponudom programa koji bi privlačili strani kapital, 
energičnom akcijom za povrat novca odnesenog u inozemstvo, poništenjem 
onih slučajeva pretvorbe kod kojih nije nastavljena nikakva proizvodnja već su 
kapaciteti razvlačeni a ljudi bacani na ulicu, programom u socijalnoj sferi ko- 
jim bi se zagarantirali neki minimumi davanja ugroženim kategorijama stano- 
vništva, i najzad, programom širenja a ne redukcije radničkih prava, uvođenja 
suodlučivanja, pa čak i elemenata samoupravljanja, ovaj put bez političkog 
monopola. 

Umjesto takve strategije i politike, krenulo se s masovnim stečajevima, 
ubrzanom rasprodajom strancima, a po sniženim cijenama, resursa koji još 
nešto vrijede. Država se ponaša kao poreznik, a ne shvaća da upravo ona mora 
poraditi na zaštiti i širenju unutrašnjeg i osvajanju vanjskih tržišta. 

Stranci su zagospodarili hrvatskim bankama i ovdje otvaraju velike trgo- 
vačke lance ne radi razvoja i otvaranja novih radnih mjesta, već radi izvlačenja 
ekstra profita. Oni u kojima gledamo strateške partnere nerijetko su obične 
šićardžije i ovdje dolaze da pokupe novac, a ne kao ozbiljni investitori. 

Rasprodaje se sve što netko izvana hoće kupiti, a što ćemo kad sve ras- 
prodamo? A na stranu to što multinacionalne kompanije ne oklijevaju da nam 
odmah pokažu što znači njihov monopol u Hrvatskoj, kao u slučaju Deutche 
Telekoma. 

Nije istina da nema novaca. Trebalo se potruditi da se vrati novac iz ino- 
zemstva. Trebalo bi usmjeriti u investicije i trinaest milijardi maraka, koliko 
iznose devizne uštede hrvatskih građana u "našim" bankama, trebalo je udariti 

po džepu novopečenu klasu naših bogataša, koja se isključivo nelegalno pot- 
kožila. 

Prema podacima Instituta za turizam, prošle je godine u inozemstvu zi- 
movalo i ljetovalo 216.000 turista iz Hrvatske koji su potrošili milijardu i sto 
milijuna dolara. Samo na turistička putovanja na Bali i Bahame, u Keniju, Taj- 
land, Kinu... hrvatski su građani potrošili dvije stotine milijuna dolara. Zar se, 
uz apel na domoljublje, dio tog novca nije mogao prikupiti i za otvaranje rad- 
nih mjesta u Hrvatskoj. 

Premda i do 90 posto stanovništva u Hrvatskoj ne živi u obitju, već u ma- 
njoj ili većoj oskudici, ljudi bi bili spremni odazvati se i na narodni zajam da 
bi se zaposlilo što više mladih kako oni ne bi morali bježati u svijet. 

Zavirio sam u nekakve papire koji se sada od strane Vlade nude kao stra- 
tegija razvitka. Mogu reći da to nije to, već jedna pusta i neuvjerljiva priča. 

A kada bi Vlada vukla prave poteze i u tekućoj i u dugoročnoj ekonomskoj 
politici, ni MMF nam ne bi mogao toliko diktirati sa strane. 

Sto tisuća novih radnih mjesta osiguralo bi i priliv u državni budžet i u 
mirovinski i zdravstveni fond kudikamo veći nego što iznose uštede sadašnjim 
restrikcijama. 


* Sve se više i u nas, kao i u svijetu, negira opravdanost podjele političkih 
stranaka i pokreta na desne i lijeve, pa onda i one između, u centru. Što 
vi mislite o tome? Po čemu se bitno razlikuju desnica i ljevica u današnjoj 
hrvatskoj zbilji? 

— Kao što je općenito poznato, podjela na ljevicu i desnicu, te "močvaru" 
između njih, ima porijeklo u Francuskoj revoluciji. Ta je revolucija prokla- 
mirala slobodu, jednakost i bratstvo, i ljevicu i dan danas čine one snage koje 
se bore da se ti ideali u ljudskom društvu ostvare. A svijet je još daleko od nji- 
hovog ostvarivanja. 

Dakako, u dnevnopragmatičnom smislu i u svakoj desnici postoji njena 
ljevica, a u svakoj ljevici njezina desnica. 

U današnjim hrvatskim prilikama desne snage i u svjetonazorskom i u 
praktičnopolitičkom smislu još inzistiraju na krvi, tlu, rasnoj, etničkoj i vjer- 
skoj isključivosti, diskriminaciji manjina svih vrsta, podređenosti žena, pri- 
vrženosti konzervativnoj obitelji, raznim zabranama mladima, odbacivanju 

multikulturalnosti, podvrgavanju ovim ili onim anakronim i patrijarhalnim 
obrascima ponašanja. Na tome desnica više manje inzistira i drugdje. A za 
hrvatsku desnicu, doduše ne baš svu, u ideološkom i političkom smislu je ka- 
rakteristično još i to da je ustašonostalgična. Uz to, danas je pojačano kseno- 
fobična i autistična, te nastoji da Hrvatsku izolira od svijeta, a u svojoj zabri- 
nutosti i za sam opstanak hrvatskog naroda i hrvatske države. 

Ljevica pak inzistira, pa ma koliko god da se još ponaša prilično opor- 
tunistički u popuštanju desnici, upravo na suprotnim stvarima, ne gubeći iz 
vida i ne zanemarujući pri tom identitet hrvatskog naroda i hrvatske kulture i 
potrebu da Hrvatska, kao mala evropska zemlja, izbori sebi dostojno mjesto u 
Evropi pa 1 u svijetu. 


* Pakako vi, kao beskompromisni ljevičar, vidite mjesto i ulogu Hrvatske 
u regiji, Evropi, svijetu? 

— Hrvatska bi morala do kraja normalizirati odnose, a što, doduše, ne ovi- 
si samo 0 njoj, sa svim zemljama sa kojima je donedavno bila u jugoslavenskoj 
federaciji. Sve bi se te zemlje trebale demilitarizirati i ukinuti stalne vojske, ne 
ulazeći ni u NATO. Dakako, poželjan je ulazak u Evropsku uniju. 

Prevladavanje posljedica ratnih okršaja i disolucijskih procesa u kojima se 
raspala bivša Jugoslavija, kao i posljedica postupaka i propagande nacionalis- 
tičkih režima, koji su došli na vlast ili su još na vlasti u zemljama, izašlim iz 
bivše Jugoslavije, nezaobilazan je uvjet mira i civilizacijskog napretka u njima, 
te normalnih političkih, ekonomskih i kulturnih odnosa među njima, pa je u 
tom smislu i te kako poželjna skandinavizacija prostora Balkana, Jadrana i 
Podunavlja. 

Hrvatska se i u regiji i u Evropi i u svijetu mora izboriti za ulogu i mjesto 
napredne, visokocivilizirane, demokratske zemlje, a koja će biti prepoznatljiva 
prije svega po sposobnostima, pameti, kreativnosti svojih stanovnika, po ne- 
kim proizvodnjama za koje ima komparativne prednosti, te i po svojim kul- 
turnim i obrazovnim dostignućima. 

U svojim odnosima s drugim zemljama, pa ma koliko neke od njih bile 
moćne, Hrvatska mora polaziti od načela ravnopravnosti, ne smije biti sluš- 
kinja ni jedne druge zemlje, ili nekog saveza zemalja, a ni poligon za vježbe bilo 
kojeg vojnog saveza, svedena na kakvu banana-republiku ili koloniju u kojoj 
se eksploatira jeftina radna snaga. 

* Ali na kolonijalni položaj Hrvatske i na sluganstvo aktualne vlasti da- 
nas upozorava i hrvatska desnica, dižući sve veću poviku. 

— Da je Hrvatska došla u kolonijalni položaj zaslužna je upravo ta desnica. 
Što ne znači da "močvara" koja je danas na vlasti ne pokazuje sluganske oso- 
bine. Stvar je u tome da u Hrvatskoj stvari preokrenemo u smislu postizanja 
njezinog imagea i uloge o kojima sam upravo ponešto rekao. 


* Na kraju da vam postavim i pitanje o globalizaciji. Svijet je oko tog pi- 
tanja, izgleda, sudbonosno podijeljen, jedni globalizaciju forsiraju i veli- 
čaju, a drugi na nju gledaju kao na apokalipsu, te se svrstavaju u sve žešći 
antiglobalizacijski pokret. Možete li nam ukratko iznijeti svoj pogled na 
globalizaciju. 

— Pripremam o tome jednu dužu raspravu, a u ovoj bih prilici izrekao tek 
nekoliko natuknica. 

Globalizacija je povijesno neizbježan proces stvaranja svjetske ekonomije 
i povezanosti, u kojima će kapital i rad biti maksimalno mobilni, a i svi ljudi 
uživati visoke civilizacijske tekovine. Sve to već danas omogućava neslućena 
informatička revolucija. 

Pokušaje da se postigne globalizacija nalazimo u daljnjoj i bližoj povijesti. 
Aleksandar Makedonski sanjao je o univerzalnoj državi. Stari Rim je provodio 
sličan projekt. A britanski je imperij na vrhuncu svoje moći kontrolirao polo- 
vicu industrijske proizvodnje i trgovine cijelog svijeta. 

Marx je upozoravao da je globalizacija kapitala neizbježan proces. Lenjin 
je sanjao o svjetskoj republici, u kojoj će vladati proleteri a ne kapitalisti. 

Informatička revolucija našeg vremena globalizaciju ubrzano ostvaruje, a 
stvar je u tome što se ona provodi u korist neoliberalnog kapitalizma, ne do- 
noseći blagostanje, nego čak i osiromašenje većine čovječanstva. Nosioci su joj 
multinacionalne kompanije, a 200 najvećih među njima ostvarile su 1995. go- 
dine 31 posto svjetskog bruto proizvoda. U 1996. godini tih 200 kompanija 
imalo je promet od 11.400 milijardi dolara i ubralo je dividende od 320 mili- 
jardi dolara. 

Radi se o igri novca po cijelom globusu, a u kojoj se višak vrijednosti pre- 
lijeva najrazvijenijim i najbogatijim. Transakcije, i to samo one realizirane na 
valutnim tržištima, penju se danas na 1.400 milijardi dolara dnevno, što je 

otprilike pedeset puta više od vrijednosti trgovinske razmjene vezane uz pro- 
izvodnju materijalnih dobara. 

Bit je globalizacije, kakva je danas na djelu, da učvršćuje dominaciju svjet- 
skih centara kapitala, pa time i ekonomske, vojne i političke moći (SAD i Ka- 
nada, zapadna Evropa, Japan) nad cijelim ostalim globusom, koji čini tzv. pe- 
riferiju i poluperiferiju kapitalizma (tranzicijske zemlje se smještaju na polu- 
periferiju). Deset posto čovječanstva prisvaja i do devedeset posto svjetskog 
bogatstva, a globalizacija zasnovana na sadašnjoj profitnoj ekonomiji to želi 
ovjekovječiti. Naravno da se takva globalizacija, koja čak i povećava, a ne da 
smanjuje nejednakost, neće održati na duži rok. Naprotiv, profitnoj ekonomiji 
doći će kraj, ako ni zbog čega drugog, a ono zbog toga što ugrožava resurse za 
ljudski život i po ekološkim posljedicama i čitav planet i sve ljude na njemu. 

U antiglobalistički pokret, koji sada buja po cijelom svijetu, a prije svega 
u najrazvijenijim zemljama pa, eto, dopire i u Hrvatsku, svrstavaju se mladi 
naraštaji, deklasirano radništvo, nespokojne intelektualne elite, seljaci beze- 
mljaši iz Južne Amerike, ali 1 evropski seljaci, ekologisti svih profila, anarhisti, 
ljudi svih rasa, klasa i razina obrazovanja. Taj je pokret moćnike iz G-7 već 
natjerao da u strahu od njegova bijesa svoj idući skup drže negdje u kanad- 
skom planinskom bespuću. 

Lav Trocki je htio izvesti svjetsku revoluciju. Možda će doći do antiglo- 
balističke revolucije. Antiglobalisti će se u svijetu sve više povezivati, postajat 
će sve moćniji, a snage kapitala iz njegovih svjetskih centara morat će uzmicati 
ne toliko pred njim, koliko pred razornim posljedicama svoje globalne eko- 
nomije igre novca i prisvajanja profita uz daljnje relativno osiromašenje velike 
većine čovječanstva. 

Sadašnja globalizacija bit će zamijenjena jednom novom globalizacijom u 
smislu ekonomije održivog razvitka i mnogo pravednije raspodjele dobara me- 
đu ljudima cijelog globusa. 


Razgovarao: Vuk Đurišić 

BUENOS DIAS, HRVATSKA 


NEDJELJNA DALMACIJA, Split, 18. siječanj 2002. godine 


* Hrvatska je upravo proslavila desetu godišnjicu međunarodnog pri- 
znanja. Je li stigla tamo kamo je 1992. godine krenula? 

— Ne bih u prvi plan stavljao, usprkos tome što mogu naići na sveopću 
graju i nerazumijevanje, državnu samostalnost i desetgodišnjicu međunarod - 
nog priznanja. Franjo Tuđman je na glavnom zagrebačkom trgu prije deset 
godina, obraćajući se desetinama tisuća oduševljenih Hrvatica i Hrvata, uzvi- 
knuo: "Imamo Hrvatsku!". On i njegovi stvarno su je prisvojili i imali. Imaju i 
danas, kad njega više nema. Istina, Hrvatsku imamo i mi ostali, ali samo kao 
prilično ojađenu domovinu. 

Naime, Hrvatsku su 1991. godine snage nacionalističke revolucije pod vod- 
stvom Franje Tuđmana najprije uvele u rat, a onda i u "bespuća povijesne zbilj- 
nosti“. Osiromašenu, ksenofobičnu, a uvelike i prezrenu od Europe i svijeta. 
Smjena na vlasti prije dvije godine možda je pridonijela da se Hrvatska do- 
nekle izliječi od ksenofobičnosti, pa je utoliko i izašla iz međunarodne izola- 
cije, ali će zapuštena i siromašna ostati, bogme, još dugo. Sadašnji vlastodršci, 
sudeći po njihovom nemoćnom batrganju, neće je izvesti na put oporavka, pa 
ni nekog prosperiteta kojem velika većina ljudi u Hrvatskoj toliko stremi. Kako 
sada stvari stoje, moglo bi se dogoditi da se već za godinu-dvije na vlast vrati 
ekipa koja se iznjedrila pod Tuđmanovim šinjelom. A to i ne bi bila neka opas- 
nost, s obzirom na to da je i ovako na djelu kontinuitet tuđmanizma i nakon 
Tuđmana. 


* Postoji li u Hrvatskoj uopće neki treći put? 

— Neke snage koje se nisu konstituirale u tuđmanovskom bespuću zasad 
u Hrvatskoj jednostavno nisu na vidiku. Međutim, izlaza neće biti sve dok se 
hrvatski politički narod, pod pritiskom turobne zbilje, jače ne prikloni jednoj 
novoj, modernoj, po svemu evropskoj ljevici. 


* Vi dakle ne dijelite zanos kojim je ovih dana u Hrvatskom saboru i na 
drugim mjestima popraćena desetgodišnjica međunarodnog priznanja? 

— To je priznanje činjenica, ono se dogodilo u prilikama koje će historijska 
znanost moći potpunije ocijeniti tek s veće distance. Utoliko ni od 15. siječnja 
1992. godine ne treba stvarati neki mitski datum. U povodu desetogodišnjice 
priznanja piše se i govori kako je Hrvatska, eto, tim danom obnovila svoje pos- 
tojanje, kako je tek u tim godinama samorazgradnje dotadašnjeg socijalistič- 
kog poretka i početka tranzicije u kapitalistički sustav, "stvorena hrvatska dr- 
žava", kako "bez hrvatskih vojnika ne bi bilo priznanja". Kao da Hrvatska nije 
i prije 1990. godine postojala kao država. Kao da ni sam Franjo Tuđman nije 
legalno došao na vlast u toj državi. Druga je stvar što je Hrvatska bila u sastavu 
jedne federativne države. Da i Hrvatska nije bila država, zar bi i izvještaj Badin- 
terove komisije, koji je bio osnova međunarodnom priznanju, tada bio pozi- 
tivan? 

Istina je da se Hrvatska osamostalila uz prolijevanje krvi i ljudske žrtve - 
do Bljeska i Oluje oko deset tisuća hrvatskih i sedam tisuća srpskih žrtava - ali 
samostalnost su u tim godinama svjetsko-povijesnih lomova, izraženih ruše- 
njem Berlinskog zida i raspuštanjem sovjetskog vojno-političkog bloka, dobile 
čak 22 zemlje, koje su se dotad nalazile u tri socijalističke federacije. Pa kako 
to da se baš u Hrvatskoj oko toga stvara još jedan mit? 


* Ovih smo dana slušali da Hrvatska ne bi došla do svoje samostalnosti 
da nije ustala protiv srpske agresije, da rat nije htjela, ali ga je morala 
prihvatiti, a onda u njemu i pobijediti. Vi ste, izgleda, među rijetkim po- 
jedincima koji tako ne misle? 

— Sve je više onih koji misle da rat nije bio neizbježan i da ga nisu izazvali 
samo Milošević i srpska strana. Vidite, ovih se dana u jednoj anketi više od 55 
posto građana izjasnilo da se "rat za hrvatsku državu isplatio". Kada su oružani 
sukobi počinjali, a izloženi velikoj propagandi i manipulaciji, rat je neizbjež- 

nim i opravdanim smatralo možda i 80 posto ljudi u Hrvatskoj. Jednako kao 
što se prethodno, u svibnju 1991. godine, a na osnovi trik-referenduma: jeste 
li za samostalnost, ako se ne prihvati konfederacija — za tu samostalnost izjas- 
nilo više od 93 posto onih koji su izašli na referendum. Protekom vremena, 
ljudi se otrežnjuju. 

Ratovi u bivšoj Jugoslaviji izbili su prije svega krivnjom srpskog nacio- 
nalizma koji je htio poništiti avnojevsko uređenje SFRJ, dok je u Hrvatskoj 
buknuo pritajeni hrvatski nacionalizam koji je htio, i odmah to najavio, Sr- 
bima oduzeti položaj konstitutivnog naroda u Hrvatskoj. Podvrgnuo ih je dis- 
kriminacijama i šikaniranjima, i to odmah po Tuđmanovom dolasku na vlast. 
A onda su Tuđman i Milošević ušli u odnose "neprijateljskog savezništva“, e 
da bi podijelili BiH. 

Kada se razotkrije sve što se zbivalo daleko od očiju javnosti, pokazat će 
se da je Tuđmanu i snagama hrvatskog nacionalizma rat i te kako odgovarao, 
da je to bio uvjet da čine sve što su činili i da su ga sa svoje strane provocirali. 


* Rijetki ovih dana kritički govore o negativnim posljedicama međuna- 
rodnog priznanja. Kako onda ocjenjujete govor predsjednika Mesića u 
Saboru kojim je kod jednih izazvao nelagodu, bijes drugih, a odobrava- 
nje trećih? 

— Predsjednik Mesić jedini je iz vrhova bivše i sadašnje vlasti, na tom sve- 
čanom obilježavanju, govorio kritički. S većinom se njegovih opaski slažem. 
Smogao je snage osuditi neke pojave iz vremena kada je bio prvi do Tuđmana. 


* Možete li uopće navesti neke pozitivne stvari koje su se događale u pro- 
teklih deset godina? 

— Pozitivno je ipak to što je kod većine ljudi došlo do otrežnjenja od mito- 
manskih zanosa, te do splašnjavanja nacionalističke mržnje koja je bila obu- 
zela mnoge. A primjetno je i to da sve više ljudi ne shvaća državu kao jedinu 
važnu stvar koja ih čini sretnima, bez obzira kako oni u njoj živjeli. Kao što je 
u riječkom “Novom listu“ napisala Jelena Lovrić, počelo je s geslom o hrvat- 
skim parama u hrvatskom džepu, a danas je hrvatska lisnica u stranim ru- 
kama. Ona kaže da su i "Hrvati sami sebi postali Beograd" i da se stiglo gotovo 
do “razine kolonije“. Na žalost, u pravu je. 

* Mislite li da će nova koalicijska vlast uspjeti vratiti Hrvatsku na pravi 
put? I što bi bilo da je Račan prije deset godina osvojilo vlast? Bi li stvari 
bile drugačije? 

— Sadašnja vlast neće, kako vi kažete, vratiti Hrvatsku na pravi put. Raz- 
loge sam djelomično objasnio u prethodnom odgovoru. Ivica Račan i tadašnje 
vodstvo Saveza komunista Hrvatske, trudili su se ne osvojiti vlast, odnosno 
prepustiti je HDZ-u. 


* A kako bi stvari tekle da su ostali na vlasti? 

— Nisam siguran da bi tekle bitno drugačije. Uostalom, izgubili su vlast, 
ali su joj ostali bliski i ni po čemu se nisu suprotstavljali politici Franje Tuđ- 
mana i HDZ-a. Ponose se svojim sudjelovanjem u Vladi demokratskog jedin- 
stva za čijeg su mandata na hrvatskoj strani počinjeni brojni zločini. 


* Ipak, mora biti nečega zbog čega je Račanova vlast bolja od Tuđmano- 
ve. Ima li nekih pozitivnih stvari koalicijske vladavine? 

— Pa, vrijedi ono što su govorili ljudi nakon 3. siječnja 2000. godine: "Lakše 
se diše“. Makar se ne suzbija kriminal, još uvijek nije suđeno ni jednom rat- 
nom zločincu na hrvatskoj strani, ne poništavaju se slučajevi lopovskih pre- 
tvorbi, ne provodi se detuđmanizacija najutjecajnijih medija... 


* Posebno ste ogorčeni na socijalnu neosjetljivost SDP-a i njegovu izdaju 
socijaldemokracije? 

— Ovaj SDP sa stvarnom socijaldemokracijom nema nikakve veze, osim po 
imenu. Sadašnja vlast forsira divlji kapitalizam, kojim se poništavaju i pos- 
ljednji ostaci socijalne države. Zaposleni čovjek u Hrvatskoj nije ni izdaleka 
zaštićen kao radnik u Njemačkoj gdje se bez suglasnosti radničkog direktora 
ne mogu donositi ključne odluke. Ide se na amerikanizaciju zdravstva, što zna- 
či samo jedno: tko ima novaca - liječi se, tko nema - umire. Ujedno pada udio 
društvenog proizvoda koji se izdvaja za školstvo, znanost, kulturu... 

A Račan je poslodavcima upravo najavio da će Vlada dodatno fleksibirati 
tržište rada, da slijedi daljnje smanjenje troškova rada. Jer, pobogu, to od Hr- 
vatske traži MMF, a Hrvatska valjda treba ići putem Argentine! 

* U posljednje vrijeme veliku prašinu podigle su mjere za poticanje zapo- 
šljavanja. Mislite li da će biti korisne i učinkovite? 

— Koliko sam razabrao, Vlada je proklamirala da će u 2002. i 2003. godini 
zaposliti, raznim oblicima stimuliranja poslodavaca, nešto više od 18 tisuća 
mladih visokoobrazovanih ljudi, a ukupno nešto manje od 37 tisuća. Dobro je 
da država napokon stimulira zapošljavanje, ali predložene mjere moramo sa- 
gledavati u svjetlu činjenice da se broj nezaposlenih popeo na gotovo 400 ti- 
suća, da je prošle godine u stečaj otišlo 14,5 tisuća tvrtki, da je još uvijek više 
onih koji dobivaju otkaz, nego onih koji se zapošljavaju. Bojim se da će tako 
biti i u ovoj i idućoj godini. 

Bez ozbiljne strategije razvoja, s naglaskom na velika i srednja poduzeća, 
trend povećanja nezaposlenosti ipak neće biti zaustavljen. Usuđujem se reći da 
u Hrvatskoj nema nikakvog razvoja, ma koliko se sadašnja vlast trudila da nas 
uvjeri da je on već tu i da će sve krenuti nabolje ove godine. 


* Ne možemo zaobići ni pitanje školstva. U svojoj kritici strategije obra- 
zovanja, nedavno ste izjavili da se nastoje stvoriti fah-idioti. Mislite li da 
su nam potrebniji radnici sa širokim obrazovanjem? 

— Nove tehnologije, zasnovane na brzoj informatičkoj revoluciji, mijenja- 
ju sve sfere ljudske proizvodnje i rada i mi ne možemo znati s kojim će sve 
iskušenjima biti suočene nove generacije prilikom izbora zanimanja i traženja 
posla. No, već je danas bjelodano da većinu ljudi ne treba pripremati na jedno 
jedino, doživotno zanimanje. Utoliko kod svih učenika u fazi obaveznog obra- 
zovanja treba razviti što veću sposobnost snalaženja u novim uvjetima rada, 
na novim poslovima, pripremiti ih za promjenu zanimanja. Zato je neopho- 
dna što veća opća naobrazba. Najavljena reforma obrazovanja ide, međutim, 
za tim da što više učenika prođe obuku za šegrta i da onda cijelog života "šlja- 
kaju" jedno te isto. 


Razgovarao: Tomislav Klauški 

PARTITOKRACIJA 
UMJESTO DEMOKRACIJE 


DANI Sarajevo, 24. maj 2002. godine 


* Gospodine Šuvar, jeste li vi komunista? 

— U smislu svjetonazora - da je moguće jedno bolje ljudsko društvo, dru- 
štvo koje bi najzad ostvarilo ideale Francuske revolucije: sloboda, jednakost, 
bratstvo — čovjek može biti komunista, ali u organizacionom smislu, u smislu 
pripadnosti jednoj jedinoj partiji kao spasilačkoj avangardi čovječanstva, ko- 
munisti su ad acta. 


* Znači, i Stipe Šuvar je ad acta? 

— Ne, ja sad djelujem u jednoj partiji na čije sam čelo stao 1997. godine, 
kada je u Hrvatskoj bila veoma teška situacija i nitko nije ni smio spomenuti 
riječ socijalizam. Onda smo jedan krug mojih istomišljenika i ja odlučili da 
osnujemo Socijalističku radničku partiju i ona, evo, djeluje četiri i po godine. 
To je jedina od 85 političkih stranaka u Hrvatskoj koja je za socijalizam u bu- 
dućnosti, a sve su druge protiv ma kakvog socijalizma, bilo gdje i bilo kad. 


* Koliko najmlađi član vaše partije ima godina? 

— Kad je osnivana, pristupio nam je jedan član sa 17 godina i onda smo se 
mi sami zapitali, hoćemo li uzimati i one mlađe od 18 godina. Imamo predsje- 
dništvo stranke u kojem je nas dvadeset troje starije od 60 godina, a troje mla- 
đe od 22 godine. 

* Pa izgleda da SRP nije do kraja, kao što bi se moglo pretpostaviti, neko 
vijeće staraca? 

— Ima starijih ljudi, ali problem je, ne znam da li je tako i u BiH, da sve 
političke stranke "kubure“ s omladinom. Zašto? Zato što omladina masovno u 
politici gleda nepoželjnu djelatnost, pokvarenu djelatnost, i sve političare sma- 
tra "kurvinim sinovima“, a ne zna da ta politika odlučuje i o njenoj sudbini. 
Kad-tad to mora shvatiti. Mlade generacije moraju ući u politički život, bez 
toga nema većih pomaka u ovim našim jadnim tranzicijskim zemljama. 


* Građani i u BiH i u Hrvatskoj u velikoj su mjeri zgađeni politikom i poli- 
tičarima. Zašto? 

— Klasične političke partije sada su u čitavom svijetu u velikoj krizi. Po- 
malo djeluju zastarjelo i umjesto demokracije imate partitokraciju. A ta je par- 
titokracija svugdje ista: to su ljudi koji žive od politike, koji često nisu kre- 
ativni, već su možda samo vješti u manipulaciji, koji imaju sposobnosti pra- 
gmatizma i prilagođavanja, čestog mijenjanja stavova, udvaranja ljudima, go- 
vorenja onoga što oni žele čuti. No, ne rade ono što ljudi žele da rade. Zbog toga 
je politika omražena. Partitokracija uništava demokraciju. Od 190 članica UN- 
a možda svega u 25 zemalja postoji neka politička demokracija, koliko-toliko 
ozbiljna, a u ostalim zemljama postoje ili diktature ili predsjednički sistemi ili 
autoritarni režimi ili vojne hunte ili ono što je Predrag Matvejević, čini mi se 
prvi, nazvao demokrature. U zemljama bivše Jugoslavije, od Slovenije do Ma- 
kedonije postoje demokrature i nameće se ta nova politička elita kao partito- 
kracija, a svi su oni, u 90-95 posto slučajeva, bivši članovi Saveza komunista. 


* Zašto se i kod nas i u svijetu potpuno gubi razlika između ljevice i de- 
snice? 

— Socijaldemokratija se na Zapadu borila i dobrim dijelom izborila, osim 
u SAD-u, za državu blagostanja. Međutim, država blagostanja danas je ugro- 
žena, odnosno kapitalizam, u potrazi za jeftinom radnom snagom, poništava 
državu blagostanja. Kapitalu je preskupa radna snaga kod kuće pa se seli u 
tranzicijske zemlje, što je i odredilo njihovu sudbinu. Socijaldemokracija po- 
kušava naći neki izlaz iz ove povijesne situacije proklamirajući treći put, koji, 
u interpretaciji evropske socijaldemokracije, znači spajanje dobrih crta kapi- 
talizma i demokratskog socijalizma. 

* Šta je rezultat? 

— Taj treći put uglavnom je prihvatio reganoekonomiku i tačerizam i sada 
se na tome nasukao. Ljevica je u zapadnoj Evropi na silaznoj putanji: Schro- 
deru, na primjer, prijeti opasnost da izgubi vlast, Jospin je morao sići, dok je 
Blair izgubio mnogo od svoje trijumfalne popularnosti. U SAD je na vlast došla 
rigidna desnica; Clinton, koji je sa njima koketirao oko trećeg puta, odmakao 
se i sada, kao rezultat te primjene trećeg puta, na Zapadu je nastalo veliko ra- 
zočarenje običnih građana. Onda se desnica, sa svojim klasičnim parolama 
protiv stranaca - da nas ne preplave, da nam ne oduzmu radna mjesta, ču- 
vajmo vrijednosti svoje nacije i svoje domovine - nanovo etablirala i na tome 
Le Pen, Haider, Berlusconi, Bossi, sljedbenici ubijenog holandskog desničara 
Fortuyna... plivaju. To je velika pouka za ljevicu koja će morati odlučiti: hoće 
li postojati ili, da tako kažem, ne postojati. 


* Da li to znači da još uvijek ima šanse za radikalni ljevičarski izraz? Re- 
cimo, Slavoj Žižek zagovara novi povratak Lenjinu? 

— Slovenci imaju nekoliko zanimljivih intelektualaca kakve nemaju ostali 
prostori bivše Jugoslavije. Slavoj Žižek, koji je izvanredno lucidan, načitan, 
prati sve intelektualne trendove u svijetu, i čovjek se s njim ne mora slagati, ali 
je izvanredno pronicljiv, izvanredno piše; onda imaju Rastka Močnika (svo- 
jedobno je bio i moj student), koji isto tako daje sjajnu kritiku sadašnje glo- 
balizacije; tu je i Tomaž Mastnak, koji je nedavno u "Feralu" objavio sjajnu 
analizu američke društvene zbilje i to radi tako dobro da je gotovo nadmašio 
inače nenadmašnog Chomskog. 


* Niste mi još odgovorili, vjerujete li da još uvijek imaju smisla "revo- 
lucionarne geste"? 

— Revolucije koje su mijenjale svijet smjenjivale su se 200 godina — od Fran- 
cuske revolucije do pada Berlinskog zida. Bila je to epoha čovječanstva s revo- 
lucijama. Oktobarska revolucija bila je samo putovanje Francuske revolucije 
na Istok i ona nije, kao što ni Francuska revolucija to nije, dovršila posao. Soci- 
jalizam je pobijedio u seljačkim zemljama koje nisu mogle konkurirati već po- 
stojećim kapitalističkim zemljama, jer ih nisu mogle tako lako dostići u pro- 
izvodnosti rada, u tehnologijama, u znanstvenim otkrićima. Zapravo, državni 

socijalizam na Istoku stropoštao se onda kada je u Silicijskoj dolini u Kali- 
forniji proradio čip. Čip je uništio socijalizam, jer socijalizam koji je bio dr- 
žavni i zatvoren u sebe, čuvao se od prodora kapitalizma na sve načine, čuvao 
duše ljudi, njihove mozgove, sve je štitio i iz toga je proizlazila i snaga policije 
i birokratskog aparata koji se bojao da će ga kapiralizam srušiti. Na kraju je 
kapitalizam to i uspio, čip je pobijedio SSSR, jer pojavom Interneta više se nisu 
mogle kontrolirati informacije i sloboda misli. 


* Globalni je kapitalizam prekrio cijeli svijet. Postoji li ikakva mogućnost 
da globalizacija zadobije lijevi predznak? 

— Kada pogledate neke pasuse "Komunističkog manifesta", vidjet ćete da 
su Marx i Engels ideolozi globalizacije. Oni kažu: kapitalizam prodire u sve 
kutke globusa i nameće svoja rješenja, ali će se iz toga roditi komunizam, jer 
će se morati to društvo srušiti. Srušit će se zato što profit ne može usrećiti ljud- 
sko društvo. 


* Hm. Nisam baš siguran da profit ne može usrećiti. 

— Ne može, i tu leže šanse ljevice. Čovječanstvo se mora mijenjati, jer eko- 
nomija profita vodi iscrpljivanju zaliha, vodi uništenju globusa kroz neracio- 
nalno trošenje prirodnih resursa, a i većinu čovječanstva ostavlja trajno siro- 
mašnom. Imate izvanrednu knjigu "Globalisation of Poverty" (Globalizacija 
bijede), koju je napisao kanadski profesor Michel Chussodovsky... On iznosi 
podatke o tome da devedeset posto čovječanstva u sadašnjim procesima glo- 
balizacije postaje relativno sve siromašnije, a deset posto sve bogatije. Kada to 
gledate na političkoj razini, ispada da su Sjedinjene Američke Države te koje 
to nameću. Bez ikakve sumnje SAD su sada kontrolor čitave kugle zemaljske u 
moralizatorskom smislu i ujedno svjetski policajac koji može koga hoće bom- 
bardirati 1z zraka i to nazvati humanim bombardiranjem. Imaju saveznike u 
najrazvijenijim dijelovima svijeta, u zapadnoevropskim zemljama plus Japan, 
plus Kanada i točka. Tu nema nikakve demokracije. Globalizacija na kapita- 
lističkim osnovama trajat će, po mome mišljenju, još 10-13 godina i onda će 
nastati veliki preokret. Ekonomija profita, koja je dobrim dijelom mistifici- 
rana, neće moći više funkcionirati jer će čovječanstvo doći do nesagledivih 
ekonomskih teškoća u jedinstvenom svjetskom tržištu. Sada to razvijeni kapi- 

talizam rješava tako da monetarne krize svaljuje na leđa nerazvijenih pa stra- 
daju Latinska Amerika, Pacifik, Rusija. .., ali kad jednom dođe ponovo, a mo- 
ra doći, jedna velika ekonomska kriza u centar kapitalizma, kao što je bilo 30- 
ih godina 20. stoljeća, svijet će se naglo početi mijenjati. 


* A gdje smo mi u svemu tome? Vi ste jednom kazali da je ovaj region 
"divlji kapitalizam na periferiji". Mora li kapitalizam na periferiji biti 
divlji? 

— Mora, jer je u početku bio divlji i tamo gdje se rodio, ali se onda od 19. 
stoljeća naovamo “upristojio". U centar kapitalizma, a to su SAD i Kanada plus 
zapadna Evropa plus Japan, iz cijelog globusa slijeva se ekstraprofit ili višak 
vrijednosti. Kapitalizam u tome još uspijeva, jer prenosi tehniku i tvornice 
tamo gdje je jeftina radna snaga, istodobno se igrajući novcem do neshvat- 
ljivih razmjera. A što je ta igra novca? Njegova realna vrijednost zapravo je 
deset posto, sve je drugo špekulativni kapital. Taj špekulativni kapital, kad se 
uruši unutar nerazvijenih zemalja, proizvest će katastrofalne posljedice. No, 
od nerazvijenosti nije imun ni razvijeni svijet. Na to ukazuje u svojim knjigama 
i jedan Brzezinski. U Sjedinjenim Američkim Državama, koje sada imaju 280 
miliona stanovnika, oko 34 miliona svaki dan ide da dobije pomoć u prehrani 
i drugu karitativnu pomoć u crkvenim i humanitarnim organizacijama. 


* A što je sa tranzicijskim zemljama? 

— Tamo gdje se socijalizam, kakav god je bio, urušio, to su sad zemlje u 
tranziciji. Što znači ta tranzicija? To znači prijelaz iz socijalizma kakav je bio u 
kapitalizam pa ma kakav da bude. Taj kapitalizam koji se ovdje rađa zapravo 
je guranje tih zemalja, u najboljem slučaju, na poluperiferiju. Te zemlje, među 
njima i zemlje bivše Jugoslavije, bit će zemlje poluperiferije u svjetskoj podjeli 
rada, a to dalje znači pojeftinjenje radne snage i dokidanje onih socijalističkih 
tekovina kakve su bile, na primjer, jeftino školovanje, zdravstvena zaštita, pri- 
jevoz, masovno ljetovanje, itd... 


* Zašto su postjugoslavenske socijaldemokratije pristale na instrumen- 
talističku poziciju u globalnom kapitalizmu, igrajući igru po diktatu, bez 
ikakve političke originalnosti? 

— Socijaldemokracija u tranzicijskim zemljama sama je sebi dala to ime, a 
radi se uglavnom o bivšim komunistima koji su promijenili firmu. I dalje ništa 
ne shvaćaju i misle da je svespasavajuće za njih ako se nazovu socijaldemo- 
kratima. Svi se kod nas guraju u socijaldemokrate, a oni jako zaostaju za soci- 
jaldemokratima na Zapadu, koji su, to smo već rekli, zapali u veliku krizu iden- 
titeta. Postjugoslavenska socijaldemokracija imitira tu zapadnu socijaldemo- 
kraciju u neprimjerenim društvenim okolnostima. Koju su ulogu ovdje imale 
socijaldemokratske partije? Da uzmu vlast od desnice koja ju je zgrabila kada 
su se urušavali komunistički sistemi i držala je na početku kapitalizma. Da 
zatim izdrže tri-četiri godine i ponovo izgube od desnice, i tako to ide, a, u 
stvari, svi rade isti posao, nema tu razlike: i desnica i socijaldemokracija do- 
vode tranziciju do kraja po diktatu krupnog kapitala. Ja plediram za to da, 
barem u tranzicijskim zemljama, dođe do rađanja jednog novog tipa ljevice. 
Evo, recimo, ta partija na čijem sam čelu u Hrvatskoj, Socijalistička radnička 
partija. Čini mi se da u programskom i organizacionom smislu nema ni jedne 
partije u Evropi koja joj je slična, barem meni nije poznato. Mi kažemo da oku- 
pljamo sve profile ljevičara — i socijaliste i socijaldemokrate i ekološke soci- 
jaliste i kršćanske socijaliste, premda je ovo kršćanski neprimjereno, jer tu 
spadaju i muslimani i židovi, a oni nisu kršćani, ali rogobatno je kazati religi- 
ozne socijaliste. Od početka rada konstruirali smo pet frakcija koje se zovu 
klubovi i mogu se među sobom koliko hoće svađati, ali osnovno je da svi pri- 
hvaćamo jedan postulat: da u ljudskom društvu nisu realizirane ideje Fran- 
cuske revolucije — sloboda, bratstvo i jednakost, i da je to epohalni zadatak 
čovječanstva. Bitka za to traje u Evropi i svijetu i zato ne smiju izostati ni snage 
koje se sada u ovim našim malim zemljama bore za nešto takvo. 


* Sudeći po broju glasova koje dobija vaša stranka, izgleda da hrvatska 
javnost ne prepoznaje tu borbu ili uopće nije zainteresirana? 

— Hrvatska javnost ne može prepoznati naše ideje, jer nismo mogli doći do 
hrvatske javnosti. Ja osam godina nisam mogao ni jednom istupiti na Hrvat- 
skoj televiziji. Sada je nešto bolje. 


* Jeli istina da plaćate hiljadu maraka prostor u kojem je smještena vaša 
stranka? 

— Imamo jedan derutni stan koji smo iznajmili i ne smijemo staviti ni nat- 
pis s imenom stranke, jer ga desničari odmah razbiju. Na ulaznim vratima u 
taj stan napisali su flomasterom neke parole, čak i moje ime ćirilicom! Moja je 
sudbina, ako je tužna, u tome što su me Hrvati smatrali srpskim slugom, a Srbi 
hrvatskim nacionalistom. 


* Zato kažete — za sve su mi krivi Srbi i Hrvati... 

— Rekao sam da ću tako možda nasloviti svoje memoare ako ih ikada ispi- 
šem. No, da vam dovršim priču o prostoru Socijalističke radničke partije. Mi 
plaćamo taj stan od 61 kvadrata 1.000 maraka (500 eura). Ne bi to bilo sporno 
da grad Zagreb nije dao maltene svakome prostor, da nije mlađem Tuđmanu, 
čim je osnovao onaj svoj HIP, dao veliki prostor, a zatim odmah veliki prostor 
i nekom “forumu intelektualaca“ koji vodi hadezeovac iz Splita Davorin Ru- 
dolf, uz koga je odmah stao i Zdravko Tomac itd. S druge strane, mi smo po 
rezultatima izbora od 3. januara 2000. već tada bili, a tek smo se formirali, 
deveta stranka u Zagrebu, no to nije dovoljno, tako da od 85 registriranih po- 
litičkih stranaka jedino mi u Zagrebu ne možemo dobiti prostor. 


* Još veći problem sa prostorom ima Bosna i Hercegovina. Naša država 
uopće nema svoj, bosanskohercegovački prostor, već nešto što kolokvi- 
jalno nazivam upravo tako: nešto. Uzrok tome je dejtonska konstitucija 
države. Profesore Šuvar, jeste li Vi protiv dejtonske BiH? 

— Ja ne živim u BiH pa bih prema tome mogao biti ravnodušan, ali nisam. 
Dayton je na čudan način Bosnu i Hercegovinu podijelio na dva entiteta, i sada 
Hrvati, ili jedan veliki broj Hrvata koji je još uz HDZ BiH traži treći entitet. 
Mislim da bi za Bosnu i Hercegovinu izlaz bio da se decentralizira na 14, 15, 18 
kantona, pod uvjetom da oni ne budu etnički čisti i da se gaji puna vjerska i 
jezična tolerancija i tolerancija dva pisma. 


* Suviše optimistično. Ne vidite li da Republika Srpska nastaje kao nova 
povijesna egzistencija u BiH? 

— Nisam siguran. Promjene i u Srbiji i na cijelom ovom prostoru vodit će 
jednoj racionalizaciji ponašanja, sazrijevanju ljudi, i usuđujem se reći da Re- 
publika Srpska neće ostati trajna tvorevina. Dayton će biti revidiran, entiteti 

će biti ukinuti, ako ne za pet, onda za 10-15 godina. Vi ćete to sasvim sigurno 
dočekati. 


* Postoji u našem političkom životu jedan zanimljiv prijedlog, iniciran 
od strane marginalne, ali narastajuće Bosanske stranke. Njeni predstav- 
nici predlažu da se Federacija samoukine, što bi, navodno, otvorilo put 
ukidanju Republike Srpske. 

— Zatekli ste me tim pitanjem jer o njemu nisam razmišljao, ali bi možda 
to bilo dobro. Samo, ne vjerujem da bi ovi koji drže vlast u Federaciji na to 
pristali. 


* Slažem se. 

— Ai međunarodna zajednica, odnosno SAD, protive se tome. 
* Zbog čega? 

— Holbrooke je došao sa bičem u Dayton, onako nabusit, a u pozadini je 
nad sporazumom bdio Clinton, čekajući da naša tri šerifa stave svoje potpise 
pa da on dotrči i to objavi svijetu. Sve je to bio diktat da se ovdje nekako rat 
završi, mada su ta dejtonska rješenja čudna. No, Zapad se osjećao trijumfalno, 
kao veliki autoritet koji je Balkancima nametnuo mir. Tapšali su po ramenima 
Slobodana Miloševića, Franju Tuđmana i Aliju Izetbegovića. Ne znam da li su 
se tada ljubili, ali su se srdačno rukovali. Onda je Zapad čekao priliku da jed- 
nog dovede u Haag, drugi je umro, a nad trećim lebdi opasnost, ali realno je 
očekivati da neće biti optužen. 


* Zašto? 

— Zato što je Zapadu dovoljan jedan lider u Haagu, koji je bio i najista- 
knutiji i najopasniji. Zapad sad ne zna što bi sa Haškim sudom. Kad privede 
još Mladića i Karadžića, ako do njih dođe, onda je, što se tiče Srba, uglavnom 
završio posao. Od Hrvata još nikoga nije pozvao osim Gotovine, koji mu se 
krije, i Ademija, koji je Albanac među Hrvatima. Svi su ostali Hrvati iz BiH i to 
relativno sitne ribe, jer oni glavni Hrvati iz BiH nisu optuženi. 


* Ipak je daleko najviše Srba u Haagu? 
— Daleko najviše, a hrvatska javnost, desničarski dio hrvatskog naroda, 

dizao se na noge uzvikujući: "Svi smo mi Norac"! Pa je nedavno 300 ljudi pot- 
pisalo i neki apel u obranu Gotovine. Hrvati stalno misle da je sve upereno 
protiv njih, Srbi također misle da je sve upereno protiv njih, a i Bošnjaci da su 
žrtve svih i svakoga. To su kolektivne psihologije. I vidite da je kod Haškog 
suda došlo do zasićenja, otaljavaju taj dio posla, čekajući da se sve to završi. 
To ne znači da nekoliko optužnica još neće doći, prije svega za istaknute Boš- 
njake u BiH, ali tko će to biti, možemo samo nagađati. No, posve je sigurno da 
će stići još nekoliko optužnica i u Hrvatsku... 


* Da bi se uspostavila ravnoteža u krivici ili zbog nečega drugog? Pod- 
sjetit ću Vas da neki neutralni izvještaji 90 posto zločina u jugoslaven- 
skim ratovima vežu za srpsku stranu. 

— Ne poznajem dovoljno situaciju u BiH i ne znam kako stoji taj odnos 
među zločinima. No, znam za odnos među poginulima u Hrvatskoj. U ratnim 
okršajima u Hrvatskoj poginulo je 20.000 ljudi. Od toga, 13.000 na hrvatskoj 
strani i 7.000 na srpskoj. No, Hrvati srpske žrtve u bilanci Domovinskog rata 
ne uračunavaju, iako su u Hrvatskoj vojsci Srbi činili od pet do osam posto 
Tuđmanovih vojnika i guralo ih se na mjesta gdje se najviše puca. Dakle, na 
srpskoj je strani 7.000 poginulih, pa ako se zna da su u stanovništvu Hrvatske 
Srbi činili 11,2 posto, a odnos je poginulih i ubijenih 13.000 naprema 7.000, 
onda je vidljivo da su Srbi u Hrvatskoj “obrali bostan“. 


Razgovarao: Nerzuk Ćurak 

HRVATSKA I DALJE 
U MOČVARI TUĐMANIZMA 


FERAL TRIBUNE Split, 4. studeni 2003. godine 


* Imali u haškom svjedočenju Ante Markovića i intervjuu koji je dao "Glo- 
busu" sadržaja koji vas je iznenadio? 

— Najzanimljiviji detalj njegova dosadašnjeg svjedočenja (ne znam što će 
reći u nastavku intervjua) predstavlja tvrdnja da ga je jedan visokopozicio- 
nirani čovjek iz tadašnje Službe državne sigurnosti obavijestio kako su Tuđ- 
man i Milošević u Karađorđevu dogovarali podjelu Bosne i Hercegovine. No, 
to odavno znaju i ptice na grani. Zna se i koji su ljudi činili hrvatsku prego- 
varačku grupu koja je danima, s odgovarajućim srpskim timom, sjedila nad 
kartom Bosne i Hercegovine pokušavajući iznaći varijantu podjele. Dušan Bi- 
landžić, član hrvatske ekipe, o tome je prije nekoliko godina svjedočio u tjed- 
niku "Nacional". Pa je to pokušao demantirati zbog ljutnje svog dotadašnjeg 
prijatelja Tuđmana. No, "Nacional" je uzvratio da ima snimku razgovora, koja 
je kasnije završila i u Haagu. 


* Ipak, kada to tvrdi bivši jugoslavenski premijer, iskaz se čini dragocje- 
nijim, pogotovo što on spominje da su mu priču potvrdili i Milošević i 
Tuđman? 

— U redu, ali Marković nije morao čekati dvanaest godina da bi nam to 
ispričao. 

* Marković navodi da je vrh JNA bio isplanirao državni udar i da mu je 
Veljko Kadijević nudio da postane šef države. 

— Može biti. No, ta ponuda znači i da je vojni vrh imao povjerenje u Mar- 
kovića. 


* Iz Markovićeva intervjua proizlazi da se, na razne načine, osjećao ugro- 
ženim. 

— Bio je premijer do 20. prosinca 1991. godine, dakle, mjesec i dva dana 
nakon pada Vukovara. Vjerujem da mu pri kraju mandata u Beogradu nije 
bilo lako. Ja sam nešto ranije također živio u Beogradu i bio izložen kojekak- 
vim optužbama, pa i prijetnjama i onda kada je Ante Marković, zajedno sa 
Slobodanom Miloševićem i Veljkom Kadijevićem lomio pogaču prilikom do- 
nošenja srpskog ustava, kojim je zapravo dokinuta autonomija pokrajina, ali 
se ipak nisam osjećao fizički ugroženim. Pa utoliko ne vjerujem da je Anti Mar- 
koviću prijetila opasnost fizičke likvidacije. 


* Takav zaključak, dakle, izvodite iz analogije s vlastitom pozicijom? 
— Ne samo s vlastitom, iako su ljudi skloni da preuveličavaju vlastita is- 
kustva... 


* Iz Markovićeva svjedočenja neki su novinari izveli zaključak da nije bilo 
razloga za bombardiranje Banskih dvora? 

— Pa pitanje je (o čemu se već pisalo) da li su Banski dvori doista bili bom- 
bardirani, i to pet minuta nakon što su se sa ručka u trpezariji razišli Franjo 
Tuđman, Gojko Šušak, Stipe Mesić i sam Ante Marković. Bilo bi zanimljivo 
čuti i o čemu su tom prilikom satima razgovarali. 

Iz svega onog što se do sada moglo čuti i pročitati proizlazi da je avion 
JNA, koji je poletio s aerodroma kod Bihaća, ispalio raketu na bivšu stanicu 
milicije u Tuškancu, tadašnje sjedište hrvatskog ministra obrane Martina Špe- 
gelja. Ta je raketa pala u blizini restorana "Dubravkin put" i usmrtila jednog 
čovjeka. U Banskim dvorima nitko nije vidio ni snimio krater... 


* Jeste li u to vrijeme razgovarali s Markovićem o politikama podjele Bo- 
sne? 

— Ne. Otkako me tuđmanovski Sabor, uz veliku halabuku, u kolovozu 1990. 
godine smijenio, nisam imao nikakvih kontakata ni sa Markovićem ni sa dru- 
gima. A i u vrijeme dok sam bio član Predsjedništva SFRJ nisam uživao Mar- 
kovićevo, a naravno kasnije ni Tuđmanovo povjerenje. Uz put rečeno, Tuđ- 
man je Antu Markovića bio uzeo u komisiju za pisanje novog Ustava Repu- 
blike Hrvatske. Marković je još godinu i četiri mjeseca nakon što sam ja pre- 
stao obavljati dužnost u Predsjedništvu SFRJ ostao predsjednik SIV-a. Vidjeli 
smo se kasnije, 1992. ili 1993. godine, ovdje, u Zagrebu, onako en passant, kao 
privatne osobe, ali nismo otvarali temu što je bilo i kako je bilo. 


* Odnosi između vas i Markovića prolazili su različite faze? 

— Nisam bio baš u dobrim odnosima s Antom Markovićem ni u vrijeme 
kada je on, kao predsjednik Predsjedništva SR Hrvatske, zajedno s Mikom Špi- 
ljakom, a onda i Stankom Stojčevićem, predsjednicima CK SKH, radio na tome 
da me se politički eliminira i prije (mog) odlaska u Beograd, a i nakon toga. 

A kada je on u Predsjedništvu SFRJ imenovan za mandatara SIV-a, ja sam 
ga, dakako, snažno podržao na sjednici na kojoj se trebalo odlučiti između 
njega i Borisava Jovića. 

Spomenuo bih još samo jedan detalj. Kada su u Hrvatskoj, u drugoj polo- 
vici 1989. godine, najavljeni višestranački izbori, te odlukom posljednjeg kon- 
gresa SKH vrijeme održavanja izbora izmijenjeno, prebačeno sa siječnja na 
travanj 1990. godine, vidjelo se da HDZ na valu snažnog nacionalizma i te kako 
jača. Tražio sam da se hrvatski politički i državni vrh okupi i raspravlja o po- 
litičkom stanju, a sa ciljem da se Savez komunista Hrvatske trgne i ozbiljno 
sagleda situaciju. Sastanak je održan na Staru godinu 1989. godine, u Pred- 
sjedništvu Hrvatske, u Visokoj ulici. Prisustvovali su mu: Marković i ja, koji 
smo tada obavljali najviše dužnosti u Beogradu, cijelo Predsjedništvo SRH (od 
sedam članova), predsjednik Sabora Anđelko Runjić, predsjednik Izvršnog 
vijeća Ante Milović, predsjednik CK SKH Ivica Račan, predsjednici tadašnjih 
društveno-političkih organizacija. Ivo Latin, tadašnji predsjednik Predsjed- 
ništva SRH, jedva nas je uspio okupiti, baš na Staru godinu, a sastanak je trajao 
od ranog poslijepodneva do večernjih sati, kada se nekima žurilo na doček 
Nove godine. Iako sam i ja bio za višepartijski sistem, upozorio sam (na tom 
sastanku) da će HDZ i desnica osvojiti vlast i da to u sebi nosi velike opasnosti. 

Gotovo svi prisutni gledali su me s čuđenjem. Glavni mi je oponent bio upravo 
Marković, koji je tvrdio da je cijela opozicija u Hrvatskoj p..... dim i da se prije 
svega trebamo bojati dogmatskih snaga u Savezu komunista... 


* Ajeli se Račan složio s vašom ocjenom? 

— U traženju da se uozbiljimo, jer će inače Tuđman i nacionalističke snage 
pobijediti na izborima, ostao sam usamljen. Četiri mjeseca kasnije to se i do- 
godilo. 


* Neki vjeruju da je Račan rado predao - točnije, posudio - vlast Tuđ- 
manu? 

— Ne mogu sa sigurnošću odgovoriti na to pitanje. 

Bio sam u neku ruku izoliran u tadašnjem političkom životu. Nisam imao 
nikakvu partijsku funkciju, pa utoliko nisam bio upućen u politiku partijskog 
vrha s Račanom na čelu. Pred izbore 1990. godine nije mi bilo dopušteno da 
sudjelujem u predizbornoj aktivnosti za Savez komunista. Na primjer, iz Ri- 
jeke su me bili pozvali da govorim na predizbornom skupu, ali kada su to sa- 
općili Račanu, on ih je ukorio i tamo poslao drugog čovjeka. 


* Jeli Markovićev informator, koga spominje u intervjuu, bio Zdravko 
Mustač? 

— Zdravko Mustač je u Beogradu, ako se ne varam, bio šest godina na čelu 
savezne Službe državne sigurnosti. U to su vrijeme Hrvati u Beogradu držali 
značajne pozicije. Bili su to: premijer Ante Marković, ministar vanjskih pos- 
lova Budimir Lončar, šef Službe državne sigurnosti Zdravko Mustač, koman- 
dant zrakoplovstva Jurjević (prije njega Antun Tus), a i ministar obrane Veljko 
Kadijević bio je (poluhrvat) iz Hrvatske. 

Mustač je, vjerojatno, bio onaj koji je obavijestio Markovića, ili je to bio 
netko iz Mustačevog najužeg kruga. A on se onda vratio u Zagreb i postao Tuđ- 
manov savjetnik... 


* Račan je, kako god bilo, vlast predao Tuđmanu, a potom je uzeo nazad. 
Kakva je inventura ove četiri godine vladavine koalicije s Račanom na 
čelu? 

— Koalicija koja je sada na vlasti razočarala je najšire slojeve naroda svo- 
jom socijalnom politikom, a jednako tako i izbjegavanjem da se obračuna s 
teškim nasljeđem tuđmanizma: pljačkaškom privatizacijom, nacionalističkim 
i ksenofobičnim ponašanjem i sijanjem mržnje prema drugim narodima, stva- 
ranjem kaste tajkuna, te podobnih i povlaštenih, rastućom korupcijom, neka- 
žnjavanjem za ratne zločine na hrvatskoj strani. 

Hrvatska je pod vlašću te koalicije i dalje ostala u močvari tuđmanizma. A 
uz to je nastavljena i rasprodaja nacionalnih resursa, dokidana su i preostala 
prava radnika i obezvređivana radna snaga, pribjegavalo se stečajevima kao 
sredstvu bacanja radnika na ulicu, gotovo su sve banke prodane strancima, 
kao i značajni infrastrukturni sistemi i mediji. Nisu zaustavljeni propadanje i 
stagnacija glavnih grana gospodarstva. Šanse mladih da dođu do posla i stana 
praktički su nikakve. Radnici srednje dobi, koji su ostali bez posla, i njihove 
obitelji životno su ugroženi jer su im šanse za zaposlenje još manje nego kod 
mladih. Velika većina umirovljenika je na prosjačkom štapu. Zakon o radu, 
kojim je ukinuto pravo na stalno zaposlenje, pretvorio je radnike, zaposlenike 
u moderne robove raznih tajkuna i tajkunčića, odnosno beskrupuloznih pos- 
lodavaca. 

Današnji vlastodršci, a i oni jučerašnji ako se vrate na vlast, nisu u stanju 
ponuditi istinsku ekonomsku, socijalnu i političku alternativu, kojom bi se 
Hrvatska izvukla iz konzervativne restauracije društvene svijesti i društvenih 
odnosa, a zatim i iz položaja banana-republike u koji je već dospjela. 


“Politika vladajuće koalicije zapravo je neoliberalna, iako u javnosti Vla- 
da kotira kao lijeva? 

— U svim tranzicijskim zemljama bivši su komunisti uzeli ime socijalde- 
mokrata, pa se s obnovljenim ili nanovo osnovanim građanskim strankama 
tradicionalnih predznaka - narodnjačkim, demokršćanskim, konzervativnim, 
liberalnim natječu za vlast. Kada je srušen socijalizam na vlast su došle desne 
stranke, koje su provele ono što su morale provesti, pa su razočarale narod. 
Zato je narod u svim tim zemljama ponovo glasao za bivše komuniste, a kada 
se i u njih opet razočara, glasa za desnicu. U stvarnosti se radi o desnici i ljevici 
koje se baš i ne razlikuju. Prave ljevice u tranzicijskim zemljama, osim u zače- 
cima, još nema. Ona će se tek stvarati u godinama i desetljećima pred nama. 

Na vlasti su sada različite ekipe koje služe svijetu korporacijskog kapitala, 
a koji te zemlje smješta na periferiju ili poluperiferiju kapitalizma. 

Kad sve zbrojite i oduzmete, danas u Hrvatskoj razlike između "desnice" i 
"ljevice" i nisu baš velike, jedni poručuju: "Da! Za Hrvatsku!", a drugi "Pokre- 
nimo Hrvatsku“, a Hrvatska još grca u glibu tuđmanizma i guši se u kseno- 
fobičnosti. Razlike među njima više se svode na to kako zabaviti puk, pa onda 
nađete "razbijača“ Cro Copa, a nasuprot njemu istaknete nekog košarkaša. S0- 
cijaldemokrati angažiraju poznatu pjevačicu za 200.000 eura, umjesto da za taj 
novac kupe plahte za bolnice koje i u tome oskudijevaju. 

U Hrvatskoj pravu ljevicu, ako se izuzme difuzna lijeva inteligencija, čini 
samo jedna stranka, Socijalistička radnička partija... Mi u stranci imamo ve- 
liku koncentraciju intelektualnih snaga, ali nemamo logistiku, nemamo nov- 
ca, ne možemo se probiti u medije... 


* Kako procjenjujete izborne šanse vaše stranke? 

— Nadam se da ćemo osvojiti nekoliko mandata, a liste smo istakli u svih 
deset izbornih jedinica, osim u 11. i 12. (za dijasporu i nacionalne manjine). 
Među 140 kandidata na našim je listama petnaest doktora i magistara zna- 
nosti, deset umjetnika, dvadeset četvero mladih, 28 žena. Ni jedan se naš kan- 
didat nije obogatio u lopovskoj privatizaciji, nema ni onih koje prate glasovi 
da su bili umiješani u malverzacije ili da su korumpirani, a nema ni onih koji 
su glumili opoziciju Tuđmanu a zapravo podržavali njegovu politiku... 

Istupamo sa socijalističkim programom koji je dijametralno suprotan pro- 
gramima gotovo svih drugih stranaka. To je i razumljivo jer smo jedina so- 
cijalistička stranka u Hrvatskoj. U Socijalističkoj internacionali ima 140 čla- 
nica i većina nosi naziv socijalistička ili laburistička. Zašto je taj pridjev odio- 
zan jedino u Hrvatskoj? Ali, mi kažemo — socijalizam kuca na vrata Evrope i 
svijeta, i to će biti socijalizam posve novih oblika. Kod nas je postojao socija- 
lizam nerazvijenosti, svojstven seljačkim zemljama, koji smo proželi našim 
pastirskim duhom, silazeći sa planina. I on se ne može restaurirati, niti tome 
treba težiti. Ali bauk jednog novog društva, u kojem bi se ostvarili ideali slo- 
bode, jednakosti i bratstva, a u uvjetima informatizacije, visoke razine tehno- 
logije, ipak je tu, kao perspektiva i Evrope i svijeta još u ovom, 21. stoljeću. I 
mi u Hrvatskoj dužni smo u tom smislu misliti epohalno, a djelovati lokalno. 

* A što to znači u smislu vođenja politike sada i ovdje? 

— Hrvatska se mora kretati u pravcu ekonomskog, civilizacijskog i pra- 
vnog približavanja Evropi, i u isto vrijeme ovladati svojim razvojem, kako se u 
evropskoj zajednici naroda ne bi našla u ulozi male zemlje koju u potpunosti 
potčinjava korporacijski kapital i kojoj je jedina komparativna prednost jef- 
tinija radna snaga. 

A kada je riječ o tome da Hrvatska mora ovladati svojim razvojem, a ne ga 
u potpunosti prepustiti drugima, onda to prije svega znači da se moramo usre- 
dotočiti na korištenje komparativnih prednosti svojih neprocjenjivih ekološ- 
kih resursa (more, pitka voda, plodna zemlja, relativno očuvana flora i fauna, 
nezagađen okoliš), a još više svojih kulturnih dobara i dostignuća (spome- 
nička baština, kultura, znanost) i ljudskih potencijala (osposobljavanje ljudi 
prije svega za najsofisticiranije i najintelektualnije poslove). 


Razgovarao: Boris Rašeta 

PRETRČAVANJE MNOGIH 
KARIJERISTA, BIROKRATA 
I LJIGAVACA U NOVE PARTIJE 


INDEX, Podgorica, 11. avgust 2003. godine 


* Ostali ste jedan od posljednjih istinskih ljevičara na prostorima bivše 
Jugoslavije. Šta se to po vama desilo sa ljevicom? 

— U ljevicu u cijelom svijetu mogu se svrstati svi oni koji se bore da se do 
kraja ostvare ideali Francuske revolucije: sloboda, jednakost, bratstvo, pa bez 
obzira da li sebe smatraju socijalistima, socijaldemokratima, komunistima, 
socijalnim kršćanima, ekolozima-socijalistima, (lijevim) antiglobalistima. 

Socijalisti i socijaldemokrati okupljeni su u Socijalističkoj internacionali, 
u koju je danas, ako se ne varam, učlanjeno 149 partija, a ta se internacionala 
uglavnom priklonila tzv. trećem putu, da bi se prilagodila kapitalističkoj glo- 
balizaciji. Prisiljena je da se odriče države blagostanja ( welfare state) koju je u 
zemljama zapadne Evrope bila izvojevala u vremenu nakon Drugog svjetskog 
rata. 

Komunizam je padom Berlinskog zida pretrpio historijski poraz, premda 
u svijetu još djeluje oko 400 komunističkih partija sa najmanje 200 milijuna 
članova. Komunizam kao društveno uređenje nije, dakako, dosad nigdje os- 
tvaren, a što ne znači da se ubudućnosti neće pojaviti ljudsko društvo na nače- 
lima komunizma (da svi ljudi budu drugovi po radu - parola Pariške komune 
— ida samoupravno uređuju svoj život). No, komunistički režimi koji su poči- 

vali na jednopartijskom monopolu i doktrini diktature proletarijata, uz reduk- 
ciju političkih sloboda, ili su se raspali ili se još jedva održavaju (Kina, Vijet- 
nam, Laos, Sjeverna Koreja, Kuba). 

U tranzicijskim zemljama, odnosno u zemljama koje iz socijalizma, kakav 
je bio i kakav se urušio, prelaze u kapitalizam, a među njih spadaju i sve zemlje 
koje su bile u bivšoj, avnojskoj Jugoslaviji, komunističke partije ili su konver- 
girale u socijaldemokratske ili su se jednostavno raspale ili su se pak dege- 
nerirale u nostalgičarske sekte koje sanjaju o povratku bolje prošlosti. 

Jedna nova ljevica, bez jednog ili dva rukovodeća centra i bez krute mono- 
litnosti, danas se pomalja uglavnom kroz inače heterogeni antiglobalistički 
pokret u svijetu. Stara se ljevica raspala a nova se rađa i ona će izvojevati po- 
bjedu nad kapitalističkom globalizacijom, kojoj se inače već nazire kraj. 


* Velik broj vaših kolega, bivših komunističkih funkcionera, preko noći 
se odrekao komunizma i njegovih postulata. 

— Jedno je odreći se krutih organizacionih rješenja i mnogih dogmi iz vre- 
mena od Oktobarske revolucije do pada Berlinskog zida, a drugo zadržati ko- 
munistička uvjerenja u onom smislu kako ih je prvi potpunije formulirao Karl 
Marx. 

Velika većina članova komunističkih partija nije to bila iz uvjerenja već su 
to bili kruhoborci, karijeristi, birokrati, ljigavci i oni se zapravo nisu promi- 
jenili, ostali su to što su i bili, a jedino su se prekrcali u sve moguće druge par- 
tije i danas čak prednjače u odbacivanju ne samo komunističkih ideja već i 
svake socijalističke alternative. 


* Dali u granicama ex Jugoslavije, po vama, danas postoje pojedinci ili 
političke partije koje na iskren način zastupaju ideju komunizma i so- 
cijalizma? 

— Pojedinci svakako postoje, ali među oko 600 političkih partija na pro- 
storu bivše Jugoslavije jedva da ih nekoliko ne odbacuje svaku pomisao na 
socijalizam, ne onaj kakav je bio, nerazvijeni, sirovi socijalizam u seljačkim 
zemljama, već onaj budući, kakav će se već u 21. stoljeću pojaviti u Evropi i u 
svijetu. 

Postoji i desetak partij(ic)a koje nose komunistički naziv, ali u kojima su 

okupljeni beznadni nostalgičari, koji ne shvaćaju da se konstituirala nova his- 
torijska zbilja u kojoj ljevica ne može ništa postići ako istrajava na preživjelim 
dogmama. 


* Sjećamo se srbijanskog JUL-a koji je pod crvenom zastavom posljednjih 
desetak godina učinio velika zla u Srbiji, ali i zajedničkoj državi sa Cr- 
nom Gorom. Vaš komentar? 

— JUL je nanio veliku štetu svima od Triglava do Vardara. Oko Mirjane 
Marković okupili su se mahom beskrupulozni ljudi koji su grabili novac i pri- 
svajali moć na razvalinama samoupravnog socijalizma. 

Nigdje se kao u Srbiji, a i u Crnoj Gori, ljevica nije toliko degenerirala i 
pretvorila u svoju suprotnost, a tragikomično je da se i danas kod vas, u Srbiji 
1 Crnoj Gori, JUL, SPS, DPS smatraju ljevicom. 


* Dali je nešto slično bilo i u Hrvatskoj? 

— U Hrvatskoj je u društvenom preokretu vlast prisvojio monstruozni na- 
cionalistički pokret, HDZ s Tuđmanom na čelu. HDZ je imao čak 700.000 čla- 
nova, u njemu se našao svaki četvrti odrasli stanovnik, a u njega je pretrčalo i 
oko 70.000 članova Saveza komunista Hrvatske. A Savez komunista Hrvatske 
preimenovao se u Socijaldemokratsku partiju Hrvatske i uglavnom priklonio 
politici tuđdmanizma. Više gotovo da ni po čemu nije lijeva stranka. 


* Vjerovali ste da je bivša Jugoslavije mogla opstati? 

— Kao što je izjavio poznati slovenski ekonomist Jože Mencinger, bivša je 
Jugoslavija bila nalik na današnju Evropsku uniju. Slične probleme koji su raz- 
dirali bivšu Jugoslaviju osjetit će, ako to u ovom času nije toliko vidljivo, i Ev- 
ropska unija. 

Raspad Jugoslavije bio je historijski retrogradan proces. 

Da, vjerovao sam da je avnojska Jugoslavija mogla opstati, ali to ne znači 
da očekujem njeno uskrsnuće i da se za to i zalažem. 

Jugoslavija je bila pridružena članica Evropske unije, pa bi u nju već bila i 
primljena da ju "naši" nacionalizmi nisu pokopali. A ovako će u nju za koju 
godinu ući i svih pet ili šest ovdašnjih držav(ic)a, ali više-manje u položaju 
njezinih kolonija na periferiji. 


INTERVJUI 329 


* Šta je doprinijelo da se u tako kratkom vremenu rasplamsa duh nacio- 
nalizma i mržnje među, vjerovali smo, bratskim narodima? 

— Nacionalizmi su se u Hrvatskoj, Srbiji i Sloveniji pojavili već u 19. sto- 
ljeću, prva unitarna i monarhistička Jugoslavija proizašla je iz osjećaja ugro- 
ženosti hrvatske i slovenske buržoazije, a opijenosti pobjedom i pomisli na 
hegemoniju srbijanskog dvora i birokracije (jer, buržoazija je u samoj Srbiji 
tada bila slaba). U Drugom svjetskom ratu te je nacionalizme pobijedio inte- 
gralistički, ali ne i unitaristički, oslobodilački pokret svih naroda i nacionalnih 
manjina pod vodstvom komunista. 

U međuvremenu, od Prvog svjetskog rata naovamo formirali su se i crno- 
gorski, muslimanski (bošnjački) i makedonski nacionalizam, a tu je već bio i 
albanski nacionalizam, od početka zadojen idejom Velike Albanije. 

Kada je avnojskoj Jugoslaviji došao kraj, zbog spleta unutrašnjih i vanj- 
skih okolnosti, povampirili su se nacionalisti (četnici, ustaše, bjelogardejci, 
mladomuslimani, vmrovci, balisti) poraženi 1945. godine, a u svim dijelovima 
formalno jedinstvenog Saveza komunista Jugoslavije već su ranije bili narasli 
“komunistički" nacionalizmi. Potvrdilo se i u ovdašnjim prilikama da je Vla- 
dimir Ilić Lenjin bio u pravu kada je upozoravao: "Začeprkaj malo ispod kože 
ruskog komuniste i otkrit će velikoruskog šovinistu!" 

Jugoslaviju su ipak glave došli "komunistički" nacionalizmi, a nastali iz 
aspiracija vlastodržaca u svim republikama i pokrajinama da svatko svoj na- 
rod zadrži u svom vlasništvu. 


* Odmah po pojavljivanju Miloševića na političkoj sceni bili ste njegov 
otvoreni protivnik i kritičar. Ipak su vam mnogi kasnije zamjerili što ni- 
jeste bili oštriji i što nijeste ulazili u otvoreni sukob s njim? 

— Nisam bio otvoreni protivnik i kritičar Miloševića odmah kada se po- 
javio na političkoj sceni. Postao sam mu protivnik čim je pokrenuo "antibiro- 
kratsku revoluciju", jer sam strahovao da to vodi i propasti socijalizma, ona- 
kvog kakav je u Jugoslaviji bio, i raspadu same Jugoslavije. Mislio sam da je i 
on, kao i Kučan i Račan i neki drugi koji su se kasnije ponijeli kao nacionalisti, 
ipak komunist, ali je, eto, postao kaplar srpskog nacionalizma, što je tragično 
završilo 1 po njega osobno, a srpski narod i druge ovdašnje narode strovalilo u 
veliku historijsku nesreću. 

A on se odmah čim sam izabran za predsjednika Predsjedništva CK SK] 
ustremio na to da me smijeni. U Srbiji i Crnoj Gori vođena je protiv mene takva 
haranga kakva nije vođena protiv ni jednog drugog pojedinca u rukovodstvu. 

Ušao sam u otvoreni, da otvoreniji nije mogao biti, sukob s Miloševićem i 
svim njegovim tadašnjim trabantima, uključujući i tadašnju dvojicu njegovih 
piona u Crnoj Gori. Druga je stvar, što pri tom nisam imao podršku vrhuške 
ni iz "svoje" republike, a ni drugih nacionalnih birokracija, te savezne biro- 
kracije, a ni JNA. Podržali su me Boško Krunić, Marko Orlandić, Vidoje Žar- 
ković, dok ih "antibirokratska revolucija" nije natjerala na ostavke, a od ostalih 
donekle Milan Kučan, valjda iz vlastitog računa. I neki iz rukovodstva Bosne i 
Hercegovine i Makedonije uvjeravali su me da su na mojoj strani, ali su se ču- 
vali da Milošević to ne čuje. 


* Pratite li danas suđenja u Haškom tribunalu? 

— Pratim. U Hag su dospjeli oni kojima je tamo mjesto, a i još bi neki da 
nisu umrli. A neki će tamo tek dospjeti. 

Druga je stvar što Zapad tamo smješta one koje je dugo tetošio i s njima se 
dogovarao i pregovarao o usmrćenju Jugoslavije i etničkim razgraničenjima. 


* Kako s ove vremenske distance ocjenjujete stvaranje nezavisnih država 
na Balkanu? 

— Prvo, proces razgraničenja na držav(ic)e na Balkanu još nije završen. 

Drugo, ne radi se o nezavisnim državama, već u najmanju ruku o polu- 
kolonijama, osim donekle Turske i Grčke. 

Resurse i radnu snagu na Balkanu danas preuzima korporacijski kapital 
sa Zapada, a o svim iole značajnijim pitanjima vanjske i unutrašnje politike 
balkanske zemlje moraju tražiti i dobiti blagoslov SAD i Evrope. 

Od stare parole "Balkan balkanskim narodima" nema ništa. Ti su narodi 
danas potčinjeniji nego što su bili u doba Otomanskog carstva i Austro-Ugar- 
ske. 


* Znamo da ste u Hrvatskoj, u vremenu opšteg ludila tokom devedesetih, 
vi i vaša porodica imali mnogo problema. Recite nam nešto o tome. 
— Supruga mi je bila ostala bez posla, stariji sin morao je otići u svijet, a 

mlađi je sin u osnovnoj školi bio šikaniran. Bio sam u stalnoj životnoj opas- 
nosti. Kao pješaka me pogazio auto pa sam sedam mjeseci bio u gipsu, u jed- 
nom napadu u restoranu od udarca mi je puknuo bubnjić u uhu (pri tom je i 
moja supruga dobila udarac u lice), u jednom mi je napadu na ulici pištoljem 
(nakon što nije opalio) raskrvavljena glava... 


* Da li se dolaskom nove vlasti u Hrvatskoj nešto promijenilo? 

— Većina ljudi u Hrvatskoj, kada ih se to pita, obično odgovori: lakše se 
diše. 

Još je mnogo mržnje i ksenofobije, diskriminacija preostalih Srba i dalje 
je i te kako prisutna, ali više ispod žita. 

Osobno sam i dalje izložen uličnim dobacivanjima, a tu i tamo i prijet- 
njama. No, moram reći da mi daleko najveći broj ljudi, kada me susretne, is- 
kazuje simpatije, pa i podršku. 


* Kakva je opšta situacija danas u Hrvatskoj? 

— Još je na sceni tuđmanizam bez Tuđmana. 

Hrvatska je prema vani dužna gotovo 19 milijardi dolara. Još se raspro- 
daje što se god može bilo kome prodati pa i budzašto. Nema vizije razvoja. 

Sadašnji vlastodršci iz dana u dan vuku pragmatične poteze, bez mnogo 
skrupula, a sve radi daljnjeg zadržavanja na vlasti (krajem ove godine su iz- 


bori). 


* Osnovali ste, prije nekoliko godina, Socijalističku radničku partiju. Gdje 
u budućnosti vidite vašu stranku? 

— Socijalistička radnička partija osnovana je krajem 1997. godine i jedina 
se među 86 političkih stranaka u Hrvatskoj zalaže za socijalizam u budućnosti. 

To je stranka mahom intelektualaca. U njezinom je Savjetu šezdesetak ug- 
lednih ličnosti - univerzitetskih profesora, pisaca, umjetnika, novinara... Spo- 
menut ću samo neka imena: Vladimir Velebit, Nikola Visković, Predrag Ma- 
tvejević, Ivo Perišin, Milan Kangrga, Dara Janeković, Slavko Komar, Silvije 
Bombardelli, Lujo Lozica, Ante Jelaska, Stanko Šram, Ivan Kuvačić, Pavle Ga- 
ži, Bogdan Denić, Slobodan Šnajder, Ante Zemljar, Zlatko Zlatić, Vjera Raš- 
ković Zec, Branko Despot, Borivoj Dovniković-Bordo, Rafael Talvi, Ante Le- 

šaja, Pero Kvesić, Šime Pilić, Mladen Žuvela, Alija Hodžić, Igor Galo, Branislav 
Glumac, Fedor Škubonja, Izet Hajdarhodžić, Rade Šerbedžija, Goran Rušino- 
VIČE: 

Stranka okuplja i socijaliste i komuniste i socijaldemokrate i kršćanske 
socijaliste i ekološke socijaliste. Nadam se da će na slijedećim izborima ući u 
Sabor. 


* Zagovarate otvaranje Hrvatske prema zemljama bivše Jugoslavije. Da li 
se što važno radi na tom planu? 
— Htjeli ili ne htjeli mrzitelji drugih, kao i sadašnje vlastodržačke ekipe, 
puna normalizacija odnosa je neizbježna i do nje će doći kroz koju godinu. 
Hrvatska se baš i nije pretrgla u aktivnostima na normalizaciji, a posebno 
zateže punu normalizaciju odnosa sa Srbijom, ne toliko sa Crnom Gorom. 


* Ljudi vas pamte i po reformi u obrazovanju i po čuvenim školama "šu- 
varicama". Da li je taj koncept bio toliko loš koliko se danas tvrdi? 

— Ne znam tko su i koliko je tih koji tvrde da je koncept bio "toliko loš“. 

I tko i vama u Crnoj Gori daje pravo da škole zovete "šuvaricama"? Re- 
publike u SFRJ bile su apsolutno suverene u pitanjima obrazovanja, pa utoliko 
ono što sam ja radio na planu reforme obrazovanja u Hrvatskoj, kada sam bio 
ministar prosvjete i kulture (1974-1982), u Crnoj Gori niste morali slijediti. 
Tada je u Crnoj Gori ministar obrazovanja i kulture bio Božina Ivanović, inače 
moj veliki i neprežaljeni prijatelj. Zašto škole niste zvali "božinice"? 

No, o čemu se radilo? O tome da srednja škola svima pruža što veće opće 
obrazovanje i ujedno ih što više osposobljava za neko prvo zanimanje, a i da 
svi imaju pravo da konkuriraju za upis na studij. Taj je koncept bio dobar, 
uklapao se u tadašnji svjetski trend, i opet će postati aktualan. 


* Zanimljivo je i to da nam kažete kako su živjeli bivši funkcioneri SFRJ u 
odnosu na današnje funkcionere od Triglava do Đevđelije? 

— Bilo je i u SFRJ pojedinih funkcionera koji su voljeli raskoš, pa i grabili 
za sebe i svoje. A bilo je i pravih siromaha, poput na primjer Vidoja Žarkovića 
koji je umro kao vlasnik Vartburga. 

Da kažem i za sebe, da sam uvijek živio samo od jedne plaće, da nisam 

imao nekretnina, da sa suprugom još i danas otplaćujem društveni stan koji 
smo dobili pred tri decenije. 

Ni jedan funkcioner iz bivše SFR], pa ni Tito, nije potomcima ostavio u 
vlasništvo ni tvornice, ni dvorce, ni jahte. 

A sadašnji funkcioneri od Triglava do Đevđelije, a među njima je i mnogo 
bivših funkcionera, uz časne iznimke, nalikuju pak na ptice grabljivice i na 
korumpirane lopuže. 


* Tko je od današnjih političara sa tih prostora vaš favorit? 
— Ne mogu se sjetiti ni jednoga. 


* Koliko ste upoznati s političkom situacijom u Crnoj Gori i novostvo- 
renoj zajednici Srbija i Crna Gora? 

— Pratim zbivanja u Srbiji i Crnoj Gori, koliko to mogu, s obzirom na to da 
se u Hrvatskoj ne distribuira srpska i crnogorska štampa, a jedna dnevna no- 
vina iz Beograda (Blic), koju prima moja supruga kao dopisnica tog lista iz 
Hrvatske, dolazi sa zakanjenjem od četiri do pet dana. Primam "Republiku", 
"Vreme" i "Monitor". Televizijske je programe teško hvatati, a ni internet nije 
dovoljan. 

Posljednjih godina nekoliko sam puta posjetio Beograd i Novi Sad, a Pod- 
goricu dva puta. 

Na osnovu svega što mogu opaziti i saznati, u Srbiji i Crnoj Gori običan 
narod nalazi se u gotovo neizdrživim socijalnim prilikama, dok je politička 
situacija dosta konfuzna. Nova vlast u Srbiji nije napravila radikalan otklon od 
stare, iz vremena Miloševića. A u Crnoj Gori vlast se nije mijenjala, a prate je 
afere i potresi. 


* Šta mislite o težnji Crne Gore da bude samostalna? 

— Većina Crnogoraca, čini se, ipak nije za raskidanje državne zajednice sa 
Srbijom, no možda jest većina građana Crne Gore, kada se uzmu u obzir i pri- 
padnici nacionalnih manjina. 

Srbi 1 Crnogorci ne tako davno bili su "dva oka u glavi", pa kako da se od- 
voje? No, šalu na stranu, formalnim osamostaljenjem i Crne Gore i Srbije (jer, 
i ona bi se osamostalila) ne bi se mnogo postiglo u susret ulasku i jedne i druge, 
i svih ovdašnjih država, u Evropsku uniju. 

Treba imati na umu i činjenicu da raskidanju saveza sa Srbijom u Crnoj 
Gori inače posebno teži i dio birokracije i dio inteligencije, sa željom da Cetinje 
ni u čemu ne ovisi o Dedinju. 


* Vjerujete li u mogućnost ponovne integracije ex-jugoslovenskog pro- 
stora? 

— Ponovno formiranje neke Jugoslavije od Triglava do Vardara više nije 
perspektiva, već ulazak svih sa "zapadnog Balkana" u Evropsku uniju, u kojoj 
će čvrste granice među ex-jugolavenskim republikama izgubiti značaj, a odljev 
stanovništva ugroziti čak i opstanak malih naroda u ovom dijelu evropskog 
kontinenta. 


* Šta radite, čime se danas bavite? 

— Redoviti sam profesor na Filozofskom fakultetu u Zagrebu, na kojem 
predajem četiri sociološka kolegija. 

Predsjednik sam Socijalističke radničke partije Hrvatske, te glavni i odgo- 
vorni urednik mjesečnika "Hrvatska ljevica", koji sam pokrenuo 1994. godine. 

Ovih mi je dana objavljena knjiga "Hrvatski karusel", a pripremam još ne- 
ke knjige, te udžbenik iz sociologije prava. 


Razgovarao: Danko Jokanović 

IZBORI U HRVA TSKOJ I SRBIJI 
PODJEDNAKO INDICIRALI OPSESIJU 
HRVATA I SRBA NACIJOM 


VEČERNJE NOVOSTI, Beograd, 19. januar 2004. godine 


* Kako će se, po vašem mišljenju, pobeda HDZ na poslednjim parlamen- 
tarnim izborima odraziti na položaj srpske manjine u Hrvatskoj? 

— HDZ, pod vodstvom Ive Sanadera, sada će devet godina nakon "Bljeska" 
i "Oluje", u čijim je naletima većina Srba izbjegla iz Hrvatske, prema preos- 
vjerojatno i u praksi bolje i brže rješavati pitanja povratka imovine i nekadaš- 
njih stanarskih prava, obnove kuća i punih građanskih prava, nego što je to 
činio SDP pod vodstvom Ivice Račana. No, ne smije se izgubiti iz vida i to da 
baza HDZ-a, odnosno većina njegovog članstva baš i ne aplaudira tome što 
Sanader najavljuje. 

Oni među funkcionerima HDZ-a koji su ostali ili došli na funkcije u Vladi, 
Saboru, lokalnim organima vlasti, a koji su u vrijeme Tuđmanove strahovlade 
i progona Srba spadali među šovinističke podstrekače, pa i vinovnike zločina, 
pravit će se da luk nisu ni jeli ni mirisali. 

Sadašnja hadezeovska vlast mora uvažavati činjenicu da je od ratnih okr- 
šaja na tlu Hrvatske prošlo već devet godina, te da mora udovoljavati i zah- 
tjevima Evrope za povratkom izbjeglih Srba, a i razvijati dobre odnose sa sus- 
jednim zemljama, sa Srbijom i Crnom Gorom, a i s Bosnom i Hercegovinom. 

* Kako tumačite ideološku i programsku zbrku na hrvatskoj i srpskoj po- 
litičkoj sceni? Šta su i koje partije zapravo levica, desnica i centar, i po 
čemu je neka partija demokratska, a neka ne? Šta mislite, zašto se danas 
neoliberalne partije svrstavaju u desnicu? 

— Ideološka i programska zbrka ne vlada samo na političkim scenama Hr- 
vatske i Srbije, već i svih zemalja u tzv. tranziciji, pa ako hoćete i u cijeloj Ev- 
ropi i cijelom svijetu. A u Hrvatskoj i Srbiji, pa i u ostalim zemljama na pro- 
storu bivše Jugoslavije, zbrka je veća zbog suludih režima koji su se smjenji- 
vali, a neki su još na sceni, od 1990. godine naovamo, te ratova i zločina kojima 
su izložili ovdašnje narode i ljude. 

U zemljama od Triglava do Vardara danas postoji oko 600 političkih par- 
tija, a barem 90 posto njih predvode bivši članovi bivšeg tobože jedinstvenog 
Saveza komunista. Zato se postavlja pitanje, jesu li oni bili ljevičari. A osim 
deset-petnaest partija, od kojih ni jedna nije na vlasti, jer su male i po utjecaju 
beznačajne, sve te današnje partije zagovaraju neoliberalnu ekonomiju i njoj 
primjerenu politiku demokracije, a uz to više ili manje stoje i na nacionalis- 
tičkim pozicijama. I socijaldemokratske partije su uglavnom takve i na takvim 
pozicijama. 

U Hrvatskoj i Srbiji, a tako i u ostalim zemljama na prostoru bivše Jugo- 
slavije, kao i u svim zemljama u tranziciji, stara je ljevica umrla, a nova se tek 
mukotrpno pomalja, još je preslaba i jedva da utječe na širu javnost, a koja je 
još uvelike kontaminirana mitom o blagostanju koje donosi kapitalizam, te 
nacionalističkim manipulacijama. 

Kada se bolje pogleda, između HDZ-a i SDP-a u Hrvatskoj i nema suštin- 
skih ideoloških i programskih razlika. 

A upravo je tragikomično da u Srbiji Socijalističku partiju još smatraju 
nekom ljevicom. SPS je u Srbiji bila pandan HDZ-u u Hrvatskoj. To su bile 
partije bivših komunista, mahom uzurpatora i pljačkaša, koje su se slično po- 
našale i u biti vodile istu, nacionalističku politiku. Radilo se i radi o totalnoj 
degeneraciji stare ljevice, one koja je bila okupljena u bivšem SK], u bivšoj SFRJ. 

A što se tiče neoliberalnih partija, one ni u svijetu ni u ovdašnjim zem- 
ljama nisu desnica po tome što se zalažu za prava i slobode pojedinca. No, po 
zalaganju za neoliberalnu ekonomiju i na njoj utemeljenu globalizaciju jesu 
desnica. Upravo zbog toga one su gotovo najposlušnije prema “velikom bra- 
tu", a to je danas SAD. 

* Možete li da povučete paralelu između izbora u Srbiji i Hrvatskoj? 

— Ti su izbori podjednako indicirali opsesiju Hrvata i Srba nacijom. A Srba 
još više, jer je Srbija bila izložena sankcijama i bombardiranju NATO-a, a i više 
u svijetu bila proskribirana, pa se kod velikog dijela srpskog naroda stvorilo i 
još se reproducira uvjerenje da je cijeli svijet protiv Srba. Uz to, ekonomske i 
socijalne prilike u Srbiji danas su kudikamo teže nego u Hrvatskoj. Srpska ra- 
dikalna stranka je obećala kruh po tri dinara i milion radnih mjesta, pa je ma- 
nje obrazovani i ujedno siromašniji dio nacije glasao za nju. A tu sui izbjeglice 
iz Hrvatske i Bosne i Hercegovine, među kojima nije mali broj i onih koji još 
vjeruju da je moguće da se Srbija proteže i do linije Virovitica-Karlovac-Kar- 
lobag. 


* Zašto su i u Hrvatskoj i u Srbiji "demokratske" partije zabeležile loše 
izborne rezultate? 

- Painisu. Tri demokratske" partije i jedna koalicija u Srbiji, a koje sada 
pregovaraju o formiranju vlade, zajedno su dobile 59 posto glasova. One par- 
tije koje su u Hrvatskoj bile na vlasti u koaliciji lijevog centra", a sada su u 
opoziciji, dobile su zajedno 160.000 glasova više nego HDZ. Desnica je u Hr- 
vatskoj na ovim izborima ipak oslabila, pogotovo ako se pokaže da HDZ više 
nije rigidno nacionalistička stranka. A ratnohuškačka više ionako ne može 


biti. 


* Šta dobro a šta loše globalizacija donosi državama na teritoriji bivše 
SFRJ? Čega bi trebalo da se čuvaju? Zašto i na koji način vaša partija daje 
podršku antiglobalizacijskom pokretu? 

— Globalizacija u znaku američke doktrine i politike da se globus treba 
urediti po uzoru na SAD i ujedno podrediti SAD, pretvara i zemlje na prostoru 
bivše Jugoslavije, kao uostalom i veliku većinu zemalja u svijetu, u neku vrstu 
novih kolonija. U mojoj knjizi "Hrvatski karusel" posljednje poglavlje nosi na- 
slov “Kolonije od Triglava do Vardara". 

Smatram da je antiglobalizacijski, odnosno alternativni globalizacijski po- 
kret, ma koliko da je heterogen, ona globalna snaga koja će ako ne već danas, 
a ono sutra preurediti svijet. I antiglobalizacijski pokret je za globalizaciju, ali 
ne u znaku Bushovih ratova i bombardiranja iz zraka zemalja koje će on svr- 
stavati u "osovinu zla“. 

* Govoreći o srpskim zločinima tokom protekle decenije, Ljubomir Si- 
mović je rekao da je međunarodna zajednica često srpsku nužnu odbra- 
nu tretirala kao zločin, a u slučaju nekih drugih i zločin karakterisala kao 
nužnu odbranu. Šta vi mislite o tome? 

— U Hrvatskoj je čak i nekadašnji predsjednik Vrhovnog suda tvrdio da 
Hrvati nisu mogli počiniti ratne zločine jer su vodili obrambeni rat! Činjenica 
je da su zločine činile i srpske i hrvatske i bošnjačke i albanske vojske i para- 
vojske, a i civili. Ne smiju se, međutim, osuđivati i sotonizirati narodi, već po- 
jedinci. 

A aršini onih koji iz svijeta kroje sudbinu i ovdašnjim narodima proizlaze 
pak iz njihovih strateških vojnih i ekonomskih interesa i ovdje, na jugoistoku 
Evrope i na tzv. zapadnom Balkanu, pa utoliko nekima mogu progledavati kroz 
prste, a druge više teretiti. 


* Govorili ste o nestajanju izvorne radničke klase u Hrvatskoj. Smatrate 
li da bi taj proces mogao da zahvati i Srbiju, ili ju je već zahvatio? 

— Radnička se klasa u Srbiji još više dezintegrirala nego u Hrvatskoj. No, 
u obje zemlje bačena je u bijedu, eksproprirana. Pretvorila se u lumpenprole- 
tarijat, koji eksploatira lumpenburžoazija, a ta domaća" lumpenburžoazija 
uvelike je već podređena korporacijskom kapitalu Zapada. 


Kako vidite perspektivu levice na Balkanu, ali i u Evropi i svetu uopšte? 
— U balkanskim zemljama koje su imale "socijalizam nerazvijenosti“ sada 
se restaurira “kapitalizam nerazvijenosti“, a Turska i Grčka imaju ga od ranije. 
Kao što je objasnio poznati američki teoretičar Paul Swezzy, razvoj je ne- 
zavisan u centru“ kapitalizma, a na "periferiji i poluperiferiji" je zavisan, tu 
je stopa eksploatacije uvijek veća, a većina radnika i seljaka, te marginalna 
sirotinja živi u bijedi, često i na razini pukog preživljavanja, ili i ispod toga. 
Balkanske su zemlje na "poluperiferiji", a u njima se stara ljevica (komu- 
nisti, socijalisti, pa i klasični socijaldemokrati) raspala; mnogi njezini pripad- 
nici pretvorili su se u nacionalističke populiste, ili su postali (ostali) beznadni, 
okamenjeni dogmatici. Mnogi borci za socijalizam pretvorili su se u borce za 
kapitalizam, komunisti u antikomuniste, internacionalisti u nacionaliste, re- 
publikanci u monarhiste, ateisti u vjernike. A "novi" socijaldemokrati su imi- 

tatori socijaldemokracije na Zapadu, koja je i tamo zapala u krizu. I sadašnja 
"ljevica" je, uz sadašnju "desnicu", zaokupljena državama-nacijama, njihovim 
zaokruživanjima, razgraničenjima, sukobima, uz ideologiju "razvojnog popu- 
lizma“, a bez stvarnog razvoja. Ekonomiju preuzimaju afilijacije multinacio- 
nalnih kompanija Zapada... 

U suštini je jednako i drugdje u svijetu izvan "centra" kapitalizma (Sje- 
verna Amerika, Zapadna Evropa, Japan). 

No, pomaljaju se nove političke snage osporavanja kapitalizma "perife- 
rije“ i “poluperiferije“, ali i kapitalizma uopće, a jedna nova ljevica ima šanse 
samo na globalnom planu, formiranjem i nastupanjem antiglobalizacijskog 
(alterglobalizacijskog) pokreta, borbom za civilno društvo, ekološki socija- 
lizam, socijalno tržište, ovladavanje razvojem koji neće biti po diktatu "cen- 
tra“. Te i takve snage rađat će se i ovdje, na Balkanu i jugoistočnoj Evropi. 

Ta su kretanja tek u začetku, ali će svoju kulminaciju dostići krahom sa- 
dašnje globalizacije koja svaki djelić globusa hoće podrediti tobože vječnim 
zakonima profita. 

Razgovarao: Borjan Popović 

VRIJEME SOCIJALIZMA IEK DOLAZI 


SLOVENSKA PANORAMA, Ljubljana, 11. ožujak 2004. godine 


* Kako gledate na globalizaciju kao svjetski proces koji zadire u sve pore 
našeg života? Efekti ovog procesa, ekonomski, socijalni, kulturni, mogu 
biti za čovječanstvo katastrofalni. Marx je na njega upozoravao, ali je is- 
tina da snage ljevice nisu dorasle ovom izazovu. Što se na planetarnom 
nivou desilo s ljevicom? 

— Globalizacija je počela još u 15-16. stoljeću, nakon otkrića američkih 
kontinenata i osnivanjem prvih kolonija pod vlašću Evrope i "multinacional- 
nih" kompanija za njihovu pljačku. 

Lenjin je mislio da će s imperijalizmom kao posljednjim stadijem kapi- 
talizma biti gotovo u 20. stoljeću, kada će doći do antikolonijalnih revolucija i 
ujedno pobjede socijalizma u cijelom svijetu, do stvaranja svjetske socijalis- 
tičke republike. Pa je predvodio revoluciju u Rusiji kao uvertiru u svjetsku po- 
bjedu socijalizma i eksproprijaciju eksproprijatora (kapitalista) od strane eks- 
propiranih (radnika). 

No. u 20. stoljeću socijalizam je pobijedio samo u seljačkim zemljama, bio 
je u znaku zakašnjele industrijalizacije, nije poštivao sve slobode čovjeka i sva 
građanska prava, i nije mogao ugroziti kapitalizam svjetskog "centra", zaos- 
tajao je za njime u ekonomskoj efikasnosti i u pružanju novih civilizacijskih 
tekovina, pa se u iscrpljujućem "hladnom ratu" stropoštao sam od sebe. 

A imperijalizam je kolonijama dao političku slobodu, da bi se danas kao 
imperijalizam slobode nametnuo cijelom globusu. On svima više nameće nego 
što donosi slobode i prava, ali vodi i ishodu da će deset posto čovječanstva biti 


INTERVJUI 341 


vlasnici privrednih resursa i materijalnih dobara, a 90 posto eksploatirani ne- 
vlasnici, koji i dalje žive u sve većoj relativnoj bijedi. 

Marx je prognozirao da će ljudski rod iz svoje prethistorije ući u svoju pra- 
vu historiju, kada "sloboda svakog pojedinca bude uvjet slobode za sve". 

Globalizacija na kapitalističkim osnovama, gledajući historijski, pri svo- 
me je kraju i za tri-četiri desetljeća takva će globalizacija pretrpjeti krah u uje- 
dinjenom, ali decentraliziranom (umreženo društvo) čovječanstvu. U okrilju 
onog 90 posto čovječanstva, koje još mora pjevati "mi smo ništa, a bit ćemo 
sve“, rodit će se snage jedne nove ljevice, koja će imati malo toga zajedničkog 
sa starom ljevicom, onom 19. i 20. stoljeća, ali će i dalje morati istrajati na 
svjetsko-epohalnom zadatku ostvarivanja slobode, jednakosti i bratstva. To su 
zahtjevi slavne Francuske revolucije, u kojoj se ljevica i rodila. 


* Vi tvrdite da je antiglobalizacijski pokret, odnosno alternativni globa- 
lizacijski pokret, ma koliko bio heterogen, ona snaga koja će, ako ne već 
danas, a ono sutra promijeniti svijet. I antiglobalizacijski pokret je za 
globalizaciju, ali ne u znaku Bushovih ratova i bombardiranja zemalja 
koje će on svrstati u "osovinu zla". Molimo vas da konkretnije razradite 
ovu tezu. 

— Ne mogu je ukratko argumentirati. Inače, pripremam knjigu "ogleda o 
tranziciji i globalizaciji" u kojoj razrađujem pojedinosti. 

SAD danas vlada svijetom, a u toj zemlji živi tek pet posto stanovništva 
svijeta. No, i tih pet posto ni o čemu bitnom ne odlučuje ni u svojoj zemlji, već 
su izgovor za Pax Americana na globusu, a u ime američke demokracije, koja 
je tobože najbolja, najviše poštuje slobode čovjeka i prava građanina. 

U SAD o svemu odlučuju lobiji nafte i oružja, a njima ne pripada ni pet 
posto samih Amerikanaca itd. 

No, činjenica je da su SAD negdje od kraja 19. i početka 20. stoljeća pa do 
danas, i do daljnjeg, ekonomski najmoćnija zemlja svijeta, a danas i vojno nad- 
moćnija od čitavog svijeta, premda je i Rusija zemlja koja bi oružjem mogla 
uništiti cijeli globus, a u skoroj budućnosti takvu vojnu moć mogla bi steći i 
Kina. 

Takvo stanje, i u samim Sjedinjenim Američkim Državama i u svijetu, ne 
može se dugoročno održati. Moć SAD već slabi, te se i unutar njih širi "treći 
svijet" (o čemu je pisao i Brzezinsky!). 

Antiglobalizacijski pokret nezaustavljivo će rasti, a neće ga se moći pod- 
vesti pod teroristički pokret po Bushovim receptima, jer će obuhvatiti mili- 
jarde ljudi, većinu čovječanstva, čija će snaga doći do izražaja u globalnom 
“umreženom društvu“ (čije je nastajanje i funkcioniranje objasnio Manuel Cas- 
tells). 

Globalizacija kojoj taj pokret teži počivala bi na "ekonomiji sreće" (o kojoj 
je pisao veliki francuski sociolog Pierre Bourdieu) umjesto ekonomiji profita. 


* Što uopće danas znači ljevica? Da li je to "treći put" koji su razglasili za 
svoj credo Blair, Clinton i Schrčder, a u Sloveniji Pahor i Hrvatskoj Ra- 
čan? Dali je ta i takva "ljevica"odgovor na pitanja suvremenog čovječan- 
stva i Evrope? Na kraju krajeva, da li je ona svjesna što je bilo učinjeno uz 
njezinu asistenciju u vrijeme tranzicije, privatizacije, denacionalizacije i 
pretvaranja radnika u tipično najamnu radnu snagu bez ikakvih prava? 
Zašto ama ništa nije mogla obraniti pred najezdom turbokapitalizma? 
— "Treći put“, čiji je teorijski guru Anthony Giddens, jest prilagođavanje 
socijaldemokracije na Zapadu neoliberalizmu i u teoriji i u praksi. Socijalis- 
tička internacionala pokušala je u svojoj pariškoj povelji iz septembra 1999. 
godine izići u susret kapitalističkoj globalizaciji (a ne vodeći računa o tome da 
je moguća i u budućnosti čak neizbježna nekapitalistička, zapravo antikapi- 
talistička globalizacija), naznačiti "nove mogućnosti“ bržeg razvoja danas ve- 
like većine zemalja koje su na "periferiji'i poluperiferiji" kapitalizma (za raz- 
liku od njegovog "centra", koji čine Sjeverna Amerika, Zapadna Evropa i Ja- 
pan), kao i zaustavljanje ekstremnog povećanja nejednakosti među narodima 
i diljem raznih regija svijeta“ upravo tim “trećim putem": da se prihvati neo- 
liberalizam uz pokoje zrnce socijalizma. Protiveći se shvaćanju socijalizma 
“kao ograničene alternative kapitalizmu", Socijalistička internacionala tada se 
na svom summitu u Parizu založila za "solidarnost u poboljšanju uvjeta života 
u cilju dostizanja više socijalne pravde, zasnovane na univerzalnom poštivanju 
ljudskih prava, jednakosti spolova, te individualnih i kolektivnih sloboda koje 
su preduvjet demokracije“. U tom je smislu Socijalistička internacionala kao 
prioritete u svom projektu globalnog progresa istaknula: 1. borbu protiv siro- 
maštva i gladi, 2. borbu za ljudska prava i demokraciju, 3. uspostavu mira i si- 
gurnosti kroz novi međunarodni poredak, uključujući i reformu UN, 4. novi 

globalni ekonomski i financijski poredak, koji zahtijeva i reforme MMF-a, Svjet- 
ske banke i WTO-a, 5. aktivnu zaštitu ekosistema, 6. regionalne korporacije 
(po uzoru na Evropu), koja se ujedinjuje prije svega u ekonomskom pogledu. 

Smatram da 'treći put" ne vodi cilju: pobjedi demokratskog socijalizma, 
koji Socijalistička internacionala još uvijek proklamira (a odatle joj valjda i 
ime!), premda sa sve više eufemizama. Jer “treći put" ničim ne dira u odnose 
kapitala i rada (pa se pitanja iz te sfere i ne spominju u Pariškoj povelji), ne 
propitkuje opravdanost globalne maksimalizacije profita koji se slijeva u "cen- 
tar“ kapitalizma, a niti se osim za privatno zalaže i za druge oblike vlasništva, 
pa i za društveno. 

Proleteri u Parizu, proglašavajući 1871. godine Parišku komunu, sanjali 
su o tome da svi ljudi budu "drugovi po radu". To i danas sanjaju milijarde 
ljudi na kugli zemaljskoj, koji imaju razloga da ponavljaju riječi "Internacio- 
nale“; "mi smo ništa, a bit ćemo sve“. I uzdaju se, ipak, u zbilji današnje bje- 
somučne globalizacije po logici profita i podređivanja svakog kutka planete 
vladavini kapitala i eksploataciji radne snage, da će voditi "posljednji i odlučni 
boj" i da će Internacionala “biti cijeli ljudski rod". 

Kapital se danas diljem svijeta obrušava na rad, tražeći "fleksibilizaciju 
radne snage", ukida stalnost radnog mjesta, baca radnike na ulicu kada mu se 
prohtije... 

Apologeti liberalne demokracije (kao samo političke, a ne i ekonomske i 
socijalne) i tobože slobodnog tržišta misle da je kapitalizam vječan, a da je 
socijalizam i neprirodan i nemoguć. Pokazat će se, međutim, da će socijalizam, 
ali ne onaj seljački, kakav je bio u 20. stoljeću, ipak pobijediti, i to u znaku 
čuvene parole Rose Luxemburg: "Nema demokracije bez socijalizma, nema 
socijalizma bez demokracije". Ljevica koja nudi “treći put" kao pilulu i nije više 
ljevica, odnosno to je stara preživjela ljevica! 

A na stranke i pojedince na prostorima bivše Jugoslavije koji papagajski 
spominju "treći put" ne treba ni trošiti riječi. Oni gotovo ništa ne znaju, a uopće 
ništa ne shvaćaju, pa su u praksi kompradorske sluge, koji ovdje, jednako kao 
i svi desničari, provode tranziciju (a to je prelaz iz socijalizma, onakvog kakav 
je bio u kapitalizam kakav već osjećamo na svojoj koži) po diktatima iz "cen- 
tara“ samog kapitalizma. 

* U vašoj knjizi "Hrvatski karusel" posljednje poglavlje nosi naslov "Ko- 
lonije od Triglava do Vardara". Zašto i kako se to dogodilo? 

— Pa u toj knjizi (čije je prvo izdanje u 2000 primjeraka rasprodato, i to 
samo u Hrvatskoj, a drugo, prošireno, izaći će ovih dana) ja se ne bavim samo 
Hrvatskom nego i svim državama (državicama) koje su se tobože osamostalile 
raspadom bivše Jugoslavije. Pa uz ostalo navodim da iste kompanije sa Zapada 
planski kupuju privredne kapacitete od Slovenije do Makedonije, a u skladu sa 
svojim interesima osvajanja pozicija na svjetskom tržištu; da vlade u svim ze- 
mljama na prostoru bivše Jugoslavije, zasad donekle s izuzetkom Slovenije, 
uglavnom slijepo provode politiku laisser fairea, a po diktatu MMF-a, Svjetske 
banke i svjetskih centara ekonomske i političke moći; da države, izgleda, i ov- 
dje postoje samo za to da se i ova regija, jugoistok Evrope, poslušno uklopi u 
politiku globalizacije, a koja najrazvijenijem kapitalizmu u "centru" osigurava 
prisvajanje viška vrijednosti sa cijelog svjetskog tržišta; da je suverenitet ov- 
dašnjih država već nešto folklorno. 

U svakom slučaju, zemlje na prostoru od Triglava do Đevđelije redaju se 
kao kolonija do kolonije, čija je sudbina ista (bez obzira što će u Evropsku uni- 
ju neke ući nešto ranije a druge kasnije). A toliko su se trudile da se među- 
sobno razlikuju, da se jedna od druge separiraju, da se međusobno osamo- 
stale. Veliki svijet ih i dalje ipak trpa u isti koš, a svaka će možda i dalje uživati 
u vlastitom tobožnjem suverenitetu i u ovom ili onom lažnom osjećaju pred- 
nosti pred drugima i nadmoći nad drugima, s kojima su zapravo u istom dvo- 
rištu. 

Pitate zašto se i kako to dogodilo. Odgovore bi mogli dati i Slobodan Milo- 
šević, koji će doživotno čamiti u Den Haagu, Franjo Tuđman, koji već počiva 
u grobu, ali 1 Milan Kučan koji nas je ovih dana na Hrvatskoj televiziji uvje- 
ravao da je vijek trajanja SFRJ bio istekao i da je kriv Zapad koji to odmah nije 
shvatio. A odgovore bi mogli dati i još neki akteri s nekadašnjeg jugoslaven- 
skog prostora. A kada je Zapad shvatio da je Jugoslaviji "istekao rok trajanja" 
podario nam je sadašnju, a i buduću sudbinu. 


* Ne videći jasnu razliku između građanskih i desnih partija, a lijevih par- 
tija nema, ljudi se odlučuju, a zbog straha od brzih promjena, bijede i 
nezaposlenosti, za populiste koji nude najjeftinija rješenja. Na balkan- 

skim prostorima opredjeljuju se za nacionaliste, što je tipično za sve dr- 
žave, osim možda u Sloveniji. Nema drugog izbora? 

— Govorim za slovenske novine, pa bih trebao biti lukav i prihvatiti vašu 
formulaciju “osim možda Slovenije". Vi svakako bolje poznajete situaciju u 
Sloveniji, ali na osnovu onog što ja znam i koliko stvari pratim, i u Sloveniji 
ima dovoljno i populizma i nacionalizma, iako manje nego u Hrvatskoj, Srbiji 
itd. 

Populisti su u modi i posvuda u svijetu, a i nacionalizam je "ideologija" 
koja najviše zahvaća mase ljudi i najduže ih, gotovo konstantno, zarobljava. Pa 
se i Savez komunista Jugoslavije, dakle, lijeva partija po nastanku, a i po ulozi 
sve do pred svoj kraj, raspao zbog sukoba nacionalističko-etatističkih vrhova 
na čelu republika (i pokrajina), a onda se u krvi i požaru raspala i sama Jugo- 
slavija, ona od Triglava pa do Vardara. 

U sadašnjim prilikama osiromašenja, krađa i otimačina, ropskih uvjeta u 
koje su došli radnici, velike besposlice, funkcioniranja gotovo svih "građan- 
skih" i "desnih" partija kao mafijaško-klijentalističkih skupina, populizam je 
jedino što u političkom životu pali, jer sije iluzije i potiče uzaludne nade. Zar 
bi radikali u Srbiji na nedavnim izborima dobili onoliko glasova samo zbog 
žestokog srbovanja, a ne i zbog obećanja da će kilogram kruha biti tri dinara i 
da će otvoriti milijun novih radnih mjesta? 


* Desni val je zapljusnuo Evropu utoliko što su se socijaldemokratske stra- 
nke pomjerile udesno, prihvaćajući ekonomsku politiku desnice i čak je 
ponekad bolje provodeći od pravih desničara. Međutim, to je omogućilo 
populistima da sada inzistiraju na socijalnim problemima, s tim što oni 
u Evropi igraju na kartu mržnje prema stranim radnicima. A u balkan- 
skim zemljama populisti, i ne samo oni, potpiruju netrpeljivost prema 
drugim nacijama i nacionalnim manjinama. Kamo vodi taj put? 

— Nemam što dodati konstatacijama u ovom vašem pitanju u pogledu po- 
našanja socijaldemokratskih partija na zapadu Evrope (a socijaldemokrati u 
tranzicijskim zemljama samo ih oponašaju, zalažući se za "divlji kapitalizam" 
kao za ishod tranzicije). 

Kao što je još 1998. godine upozorio sada već pokojni Pierre Bourdieu, 
Evropa se (kao uostalom i SAD, dodao bih) nalazi u epohi neokonzervativne 

restauracije. "Ali drukčije - pisao je Bourdieu — nego u starim vremenima, ona 
više ne veliča krv i tlo. Ne počiva više na ratnim i arhaičnim temama ili idea- 
liziranoj prošlosti", već "potvrđuje i glorificira vladavinu tzv. financijskih tr- 
žišta, među njima 1 onaj tip radikalnog kapitalizma koji zakonom priznaje sa- 
mo maksimalni profit. Pod tim podrazumijevamo i onaj neprikriveni i neza- 
kočeni kapitalizam, koji uvođenje modernih oblika vladavine kao što su me- 
nagment i tehnika manipulacije — na primjer, istraživanje tržišta, marketing i 
komercijalna reklama — racionalizira i dovodi do granice ekonomske efikas- 
nosti . 

Najnovije reforme u Njemačkoj (zbog kojih će vlast izgubiti Gerhard Schč- 
reder, ali će se one provesti), Francuskoj, Italiji, Velikoj Britaniji i drugim čla- 
nicama EU potvrda su tih konstatacija Pierra Bourdieua, a koji je inače ape- 
lirao na otpor toj konzervativnoj restauraciji, te pledirao za Evropu rada a ne 
kapitala. 

Mi odavde, s Balkana, pa i sa “sunčane strane" Alpa, Evropu vidimo kao 
kontinent blagostanja, spokoja, sreće, istinske demokracije, vladavine prava, 
slobode pojedinaca. No, i Evropa ima lice i naličje, ona je ipak veoma razno- 
lika, pa i podijeljena, i takvom će i ostati kada se Evropska unija proširi sve do 
Ukrajine i Rusije, i to podijeljena ne samo na zapad i istok, već i na sjever i jug, 
na Evropu uz Atlantik i Baltik, za razliku od Evrope na Mediteranu. 

U njoj i te kako još postoje diskriminacija ljudi po raznim osnovama, te 
pojave nacionalizma, rasizma, antisemitizma. 

A što se tiče nas na jugoistoku Evrope, mi još robujemo "ratnim i arha- 
ičnim temama ili idealiziranoj prošlosti", mitovima krvi i tla, ičeznemo za Ev- 
ropom misleći da je dovoljno da nas ona primi pa da to odmah i osjetimo, te 
da se ujedno rastanemo sa svojom nesretnom prošlošću i bijednom sadašnjo- 
šću, da prestanemo biti šovinisti i ksenofobi, da se prestanemo međusobno 
mrziti, da ne pomišljamo na nove ratove, a i da opet ne srljamo u zločine... 

Pitate: Kamo to vodi? Evropa će izgubiti iluzije da može biti harmonični 
kontinent sreće, a drugi kontinenti poprišta bijede i terorizma. A mi ćemo iz- 
gubiti iluzije o Evropi, kada osjetimo da je Bruxelles prijestolnica birokracije i 
dominacije mnogo više nego što je to bio Beograd. Slovenija je u Beogradu 
mogla uložiti veto na svaku odluku, a u Bruxellesu će ju vjerojatno još dugo 
brkati sa Slovačkom, i pored toga što će među 50-ak tisuća tamošnjih biro- 
krata biti, recimo, i stotinjak Slovenaca. 

No, da se razumijemo, moramo ući u Evropsku uniju, pa kako bude Ev- 
ropi tako će biti i nama, makar ćemo živjeti u malim a perifernim zemljama 
na njezinom jugoistoku. 


*Išto je danas s intelektualcima, gdje ih naći, da jače dignu svoj glas pro- 
tiv situacije u kojoj se našao svijet, a koji su se u vrijeme realsocijalizma 
zalagali za demokratski socijalizam? Marxova 11. teza o Foerbachu je i 
danas nekako aktuelna. 

— U svijetu ima na stotine, pa i na tisuće velikih intelektualaca koji zvone 
na uzbunu i u pogledu ishoda globalizacije na kapitalističkim osnovama, upo- 
zoravaju na "imperijalizam slobode", na sve veću nemoć formalne političke 
demokracije, koja se izrodila u partitokraciju iu demokraturu, iza koje se skri- 
vaju i diktature i oligarhije, na izazivanje ratova da bi kapitalizam mogao odr- 
žavati svoj proizvodni pogon, na svu pogubnost "humanog" bombardiranja iz 
zraka zemalja koje nisu po volji ujka Samu... Dovoljno je spomenuti Noama 
Chomskog, ili najvećeg živog historičara Erica Hobsbawma, ili i Jargena Ha- 
bermasa. Ali njihovi se glasovi gube u svjetskoj pustinji medijske manipulacije 
i fabriciranja laži kao istina, ili su prisiljeni da se zatvore u svoje oaze po sve- 
učilištima i institutima. 

Dakako, da je Marxova 11. teza o Foerbachu i te kako aktualna, a nadajmo 
se da će se ozbiljiti u tektonskim kretanjima historije. 


* Bili ste u samom vrhu nekadašnjeg SKJ i SFRJ. U vaše vrijeme već su 
postojali veoma različiti pogledi u saveznom rukovodstvu na sve što se 
događa u Jugoslaviji. Osma sjednica CK SK Srbije podstakla je antibiro- 
kratsku revoluciju i donijela Miloševiću status neprikosnovenog lidera 
svih Srba. Možete li u kratkim crtama odgovoriti, kako su se ponašala 
tadašnja rukovodstva po republikama? Vi ste tada bili predsjednik Pred- 
sjedništva CK SK] i neki kažu da ste podržavali Miloševića. Možda je tada 
još bilo vrijeme, da se spriječi njegov dolazak na vlast, a on je rasturio 
Jugoslaviju i vratio većinu jugoslavenskih republika natrag, možda čak 
u vrijeme pred Drugi svjetski rat? 

— Tražite da odgovorim kratko, a u ovom tobože jednom pitanju naredali 
ste ih desetak. 

Prvo, neke činjenice: 

U Predsjedništvu CK SK] bio sam član od juna 1986. do maja 1989. godine, 
a kroz to vrijeme i još četiri godine prije toga (od 1982. do 1986.) bio je to, 
recimo, i Milan Kučan, pa bi on mogao o zbivanjima svjedočiti i više nego ja. 
A predsjednik Predsjedništva CK SK] bio sam od juna 1988. do maja 1989. 
godine i odmah po stupanju na tu dužnost sukobio sam se s Miloševićem tako 
i toliko da su tražili moje smjenjivanje već u julu 1988. godine. U Predsjed- 
ništvo SFRJ ušao sam u maju 1989. godine zajedno s Janezom Drnovšekom, a 
onda su me u augustu 1990. godine smijenili, a Drnovšek je i dalje ostao, pa bi 
i o zbivanjima u to vrijeme, a koja su se prelamala i kroz rad Predsjedništva 
SFRJ, mogao svjedočiti više od mene. 

Slobodan Milošević izabran je za predsjednika CK SK Srbije u maju 1986. 
godine, kao pulen Ivana Stambolića, a na osmoj sjednici CK SK Srbije, u sep- 
tembru 1987. godine, potisnuo je Stambolića zahvaljujući podršci Nikole Lju- 
bičića i Dušana Čkrebića. Kako sam ja ocijenio tu osmu sjednicu CK SKJ, a 
kako, recimo, Milan Kučan ostalo je zabilježeno u stenogramima Predsjed- 
ništva CK SK]. "Antibirokratska revolucija“ izbila je u julu 1988. godine, kada 
su Srbi i Crnogorci s Kosova došli u Novi Sad da pozovu na red tadašnje "au- 
tonomaše", a ja sam zbog toga što sam joj se cijelo vrijeme suprotstavljao (ni- 
sam htio ići ni u Sava centar da lomim pogaču, ni na Gazimestan - za razliku 
od svih ostalih članova Predsjedništva SFR]), bio najnapadanija ličnost u biv- 
šoj SFRJ sve do odlaska s političkih funkcija. 

A sada o meritumu stvari: Milošević nije jedini odgovoran za raspad fede- 
racije, ali jest najodgovorniji. On nije proizveo srpski nacionalizam, koji je bu- 
jao čitavo vrijeme nakon Tita, već je taj srpski nacionalizam u njemu našao 
svog kaplara. Da nije bilo "antibirokratske revolucije", SFRJ bi vjerojatno os- 
tala na životu. Da se JNA suprotstavila Miloševićevoj politici, SFRJ bi također 
vjerojatno ostala na životu. 

Slovensko je vodstvo vodilo politiku iz koje se moglo vidjeti da mu baš i 
nije stalo da Slovenija ostane u Jugoslaviji, hrvatsko vodstvo je glumilo hr- 
vatsku šutnju i potajno paktiralo s Miloševićem, vodstva Bosne i Hercegovine 
i Makedonije nisu bila spremna otvoreno se konfrontirati s Miloševićem, a 
vodstvo Crne Gore je svrgnuto, jer nije prihvaćalo krilaticu o “dva oka u glavi". 

Nije vraćena natrag većina jugoslavenskih republika već sve, a usporedba 
sa stanjem uoči Drugog svjetskog rata ne stoji jer tada republike nisu ni po- 
stojale! 

* Ante Marković sa svojom vladom više nije mogao ništa napraviti, jer su 
bile razlike u pogledu na razvoj (balkanski i evropski pogled?) toliko ve- 
like da je razlaz bio jedino rješenje? 

— Koliko znam, Ante Marković i Slobodan Milošević nisu se razilazili u 
gledanjima na ekonomski razvoj. A Ante Marković je nastojao slušati MMF (o 
tome u inozemstvu postoji i relevantna literatura), a druga je stvar što mu je 
Evropa u maju 1991. godine odbila dati pet milijardi dolara za provođenje eko- 
nomske reforme. 

SFRJ se nije raspala zbog različitih pogleda na ekonomski razvoj, premda 
su je stalno potresala natezanja između razvijenih i nerazvijenih, već iz poli- 
tičkih razloga: svaki nacionalno-etatistički monopol, od Triglava do Vardara, 
vukao je na svoju stranu, s time što su neki htjeli da najzad proglase i svoju 
"suverenu" državu, a drugi su od toga strepili. 


* Vama vrag ne da mira i na hrvatskoj političkoj sceni važite za ljutog 
kritičara svega što je radila najprije Tuđmanova, onda Račanova i sada 
Sanaderova vlast. Vaša je partija po programu nepomirljiva prema sada- 
šnjoj situaciji, ali ne može da dobije na političkoj sceni pristojan broj 
glasova. Kako gledate na budućnost Socijalističke radničke partije, ako 
će radnička klasa ostati dezorijentirana, intelektualci sluge ove ili one 
vlasti, a mladi zbog korumpirane politike, koju vide, neće da se politički 
angažiraju? 

— U Hrvatskoj je registrirana 91 politička stranka, a Socijalistička radnička 
partija jedina je među njima i po nazivu i po programu i po ponašanju soci- 
jalistička. Osnovana je krajem 1997. godine, sada ima oko 4.500 članova, a 
većina ih ima visoko ili više obrazovanje. U svom Savjetu ima stotinjak veoma 
uglednih intelektualaca, od toga su polovica sveučilišni profesori i docenti, a 
dvadesetak renomirani umjetnici... 

Na nedavnim parlamentarnim izborima stranka je po broju glasova bila 
na trinaestim mjestu — među 59 partija i koalicija koje su izašle na izbore. No, 
nije ušla u Sabor. U medijskoj je blokadi, bez novca i logistike, često sotoni- 
zirana i proglašavana strankom ekstremne ljevice. Ali mi smo nesalomljivi i 
uporni. To kažem, iako ću uskoro dužnost predsjednika predati nekom mla- 
đem da bih se rasteretio. Jer, već deset godina izdajem i uređujem "Hrvatsku 
ljevicu", koja se jedva, iz financijskih razloga, održava u životu. 

Glavnina ljevičara u Hrvatskoj, pa ma kakvi bili, još uvijek glasa za Ra- 
čanov SDP. Govore da je bolje da SDP, kakav god bio, dođe ili ostane na vlasti, 
nego HDZ. Da nema tog rezona, SRP bi već sada dobivao i do deset posto gla- 
sova. Stranka, međutim, ima perspektivu na duži rok. Starije generacije u ve- 
likoj većini glasaju, a vjerojatno će i dalje glasati dok ne odu sa scene za HDZ, 
HSP, HSS, ili pak za SDP i HNS, a mlađe zasad pojačano apstiniraju i od po- 
litike i od izlaženja na izbore. No, primjetno je da se svjetonazori mladih u Hr- 
vatskoj sve više podudaraju s onima mladih na Zapadu, u Latinskoj Americi i 
drugdje, gdje su oni glavna snaga antiglobalizacijskog/alternativnoglobaliza- 
cijskog pokreta, u kojem tu i tamo nastupa i desnica, ali se on u osnovi ipak 
bori za ideale moderne ljevice, a koje je proklamirala Francuska revolucija. 


* Ali, ipak će se sve ove balkanske države kad tad naći u Evropskoj uniji i 
raditi i živjeti po istim pravilima. 

— Pa sve ovdašnje države nisu balkanske. Slovenija geografski doista nije 
na Balkanu, a Slovenci se uzalud zanose da nemaju ništa s ostalima jugois- 
točno od dežele na "sunčanoj strani Alpa“, a Hrvati da ne pripadaju tzv. za- 
padnom Balkanu u koji su ih Evropljani smjestili. 

Slovenija i Slovenci zbog toga što sada ulaze u Evropsku uniju možda osje- 
ćaju i olakšanje i samozadovoljstvo, pa i nadmoć nad ostalima koji su smje- 
šteni u čekaonicu tzv. zapadnog Balkana. No, usuđujem se prognozirati da će 
pod Triglavom ubrzo uslijediti razočaranje, da će Evropa malo pružiti, a i malo 
se brinuti za jednu malu zemlju u blizini, s onu stranu Alpa, a ipak u zapećku i 
na periferiji. 

Evropa zdaj — bila je parola Slovenaca s kojom su bježali iz Jugoslavije. 
Čekali su petnaest godina i sada ih pripuštaju u Evropu, a vidjet će koliko će ih 
to usrećiti. Ulazak u Evropu - to je u ovom trenutku pitanje života ili smrti za 
Hrvate. Ah, kada ćemo u Evropu — s čežnjom i nadom pitaju se ljudi u Bosni i 
Hercegovini, Srbiji i Crnoj Gori, Makedoniji... Miroslav Krleža je, u ime svih 
nas na slavenskom jugu, još 1916. godine postavio pitanje: što smo "mi" Ev- 
ropi i što je ona "nama". Odgovor ćemo saznati, i to na vrlo opipljiv, najkon- 
kretniji način, u skoroj budućnosti. 


Razgovarao: Marjan Horvat 

VALJDA ĆE SE POJAVITI 
NEKI NOVI KLINCI 


NACIONAL, Zagreb, 22. lipanj 2004. godine 


* Kako objašnjavate paradoks da se s jedne strane u krakom vremenu 
prodalo više tisuća primjeraka vaše knjige "Hrvatski karusel", ili na 
HTV-u velika većina gledatelja misli kako je socijalizam bio bolji od kapi- 
talizma, a istovremeno vaša stranka i ostale stranke ljevice na izborima 
dobivaju izrazito malo glasova? 

— Čini se da se naši ljudi ponašaju poput homo duplexa. Kada hodam za- 
grebačkim ulicama svako me malo zaustavljaju nepoznati ljudi i govore: Ne- 
kada je bilo bolje, na što im najčešće odgovaram: Bit će i ubuduće. Ali ti isti 
ljudi na izborima glasaju za desne stranke, što ukazuje na jedan oportunistički 
mentalitet, jer jedno govore a drugo rade, iz bojazni ili iz računice. 

Od devedesetak registriranih političkih stranaka u Hrvatskoj, samo se je- 
dna, ona kojoj sam ja donedavno bio na čelu (Socijalistička radnička partija), 
poziva na socijalizam, i to ne na onaj iz prošlosti, koji je krahirao, nego na so- 
cijalizam u eri informatičke i biogenetičke revolucije. 

Danas manjina od deset posto stanovništva raspolaže s 90 posto bogatstva 
i resursa ove planete, a tako ne može ostati. Socijalizam je društvo u kojem će 
najzad biti ostvareni ideali Francuske revolucije: sloboda, jednakost, bratstvo. 


* Dok Sanaderova vlada organizira u Zagrebu narodno slavlje povodom 
kandidature u Evropsku uniju, po vama to nije način rješavanja najvećih 
otvorenih pitanja u Hrvatskoj? 

— Hrvatska mora ući u Evropsku uniju, a u nju će ući i sve ostale zemlje 
bivše Jugoslavije. Slovenija je već ušla u EU na temelju svojedobnog Clinto- 
novog naloga Italiji i Evropi da prema njoj vode blagu politiku. Pretpostavljam 
da je posrijedi bio strateški interes NATO-a, jer Ljubljanska vrata povezuju 
Italiju sa srednjom Evropom. Od ostatka ex-Jugoslavije, Hrvatska je najrazvi- 
jenija i ipak ima najveće izglede na prosperitet, ali ništa manji razlog nije i želja 
zapadne Evrope da ovdje pokupuju ono što još nisu, od preostalih firmi do 
kuća i zemljišta. Za 10-15 godina u Hrvatskoj će živjeti nekoliko milijuna starih 
Hrvata i isto toliko starih Evropljana koji će imati svoje kuće na Jadranu, u 
Gorskom kotaru, u unutrašnjosti Istre. Osim toga, za razliku od Srbije, pa i BiH 
koja je pod protektoratom, ovdje se nekadašnji nacionalistički režim upris- 
tojio i sada se dokraja povinuje zahtjevima iz Bruxellesa, pa i Washingtona. 
Njima je veoma drago kada vide da nekad rigidni Tuđmanov pokret pristaje 
na sve njihove zahtjeve i naloge. A očekuju da će se slično možda dogoditi i u 
Srbiji i preostalim zemljama bivše Jugoslavije. 


* Zauzvrat je Sanader postao općeprihvaćeni političar u Europi, uz obra- 
zloženje da je bitno transformirao nacionalistički HDZ? 

— U biti on vodi isti HDZ kakav je bio u prošlosti, samo su se promijenile 
prilike i vrijeme. Ovdje više neće biti ratova, a jugoistok Evrope jednostavno 
mora biti uključen u sastav EU, kako bi ga se lakše kontroliralo. Za koju godinu 
svi ćemo, pjevajući i pocikujući, ući u Evropu, a pjesma i pocikivanje su, evo, 
započeli na Trgu Bana Jelačića. Slovenci su, doduše, već plesali polku i po- 
cikivali u Novoj Gorici. 


* No, ulazak u EU predstavlja glavni cilj HDZ-ove vlade. 

— I Račan bi isto to realizirao da je ostao na vlasti još godinu-dvije. Ivo 
Sanader je energičniji, a donekle je iznenadio Europu, gdje su ga prigrlili i sada 
kažu: bio je desničar, a ipak čvršće pristaje na naše zahtjeve od Račana. Tko 
god bio na vlasti u Hrvatskoj, Sanader, Račan ili netko treći, dogodilo bi se ovo 
što se sada događa, samo možda mjesec ili godinu kasnije. Sanader će dobiti 
početak pregovora u prvoj polovici 2005. godine, što znači da ćemo ući u EU 
negdje 2009. godine, i to kao 28. njezina članica, a onda će, ako ne zajedno s 
nama, a ono ubrzo ući i BiH i Srbija i Crna Gora i Makedonija. U svakom slu- 

čaju Europa će nas apsorbirati, a tada će nastupiti otrežnjenje, iako će nas time 
natjerati na prihvaćanje svojih normi u smislu funkcioniranja pravne države, 
zaštite vlasništva, tržišnog natjecanja. Na žalost, unatoč svemu, ostat ćemo 
njezina nerazvijena periferija i trebat će nam 30 ili 40 godina da dosegnemo 
današnji standard najrazvijenijih članica EU. Hrvatska tu realnost sve to više 
spoznaje i ljudi već vide da neće biti ništa od najavljene evropske bajke. Sa- 
nader je svoju cjelokupnu politiku sveo na dobijanje avisa i početak pregovora, 
no sada na scenu stupa ekonomska i socijalna zbilja, što će mu izbiti mnoge 
adute. Uskoro će neminovno početi rasti nezadovoljstvo njegovom politikom. 
Ali problem je u tome da je opozicija još gora od sadašnje vlasti. I neće valjda 
Račan opet biti premijer ili Tomčić predsjednik Sabora. Valjda će doći neki 
novi klinci, iako se još nisu pojavili. 


* Što se onda može napraviti? 

— Samo jedno, a to je da Hrvatska koliko-toliko ovlada svojim razvojem. 
Ali u sadašnjoj političkoj klasi nema nikoga tko bi to shvaćao i tko bi se za to 
zalagao. Uzmite primjer ribolovnog pojasa na Jadranu, koji je isforsiran zbog 
predizborne kampanje, iako Talijani imaju oduvijek velike kočarice i love pu- 
no ribe, a naši ribari male i nisu im konkurencija. Istovremeno nitko se ne bavi 
mnogo važnijom temom a to je da su Talijani vlasnici 80 posto hrvatskih ba- 
naka i tu ubiru mnogo više nego ribareći u ribolovnom pojasu. Zašto se nitko 
ne suprotstavlja politici da nam stranci uzimaju sve strateške infrastrukturne 
sustave, a dobit izvlače u svoje zemlje? Zašto nitko još uvijek nije pokušao izra- 
čunati i koliko je novca otišlo iz Hrvatske? Ne radi se o zatvaranju prema svi- 
jetu, već o upotrebi vlastite pameti i resursa. Nešto se u tom smislu napravilo 
izgradnjom auto cesta, ali se i tu ne radi o tzv. spajanju hrvatskog sjevera i 
juga, nego a prometnicama kojima će evropski turisti lakše dolaziti na Jadran, 
a mi ćemo im možda uskoro plaćati i korištenje jadranskih plaža, umjesto oni 
nama. 


* Ispada da ste u svojoj kritici EU bliži konzervativcima iz HSP-a i HSS-a 
negoli lijevo-liberalnim strankama? 

— Hrvatska stranka prava i Hrvatska seljačka stranka strahuju da će odu- 
mrijeti hrvatski narod, a time i njegova država. Kao ljevičara mene zabrinjava 

sudbina hrvatskog čovjeka u stilu Krležine pjesme: ah, što može taj hrvatski 
čovjek na hrvatski Veliki petak. Jer, ne želim da naši ljudi budu svedeni na 
razinu jeftine radne snage, koja služi strancima, a ni o čemu ne odlučuje u vla- 
stitoj zemlji. To je kut gledanja nas ljevičara, a ne ksenofobija i strah od stra- 
naca koji motiviraju nacionalističku desnicu. 


* Nije li vaša teza da će Hrvatska i kada uđe u EU biti percipirana kao dio 
prezrenog Balkana? 

— Još 1815. godine, na Bečkom kongresu, Metternich je tvrdio kako Balkan 
počinje na zidinama njegovog dvorca u Beču, dok je Bismarck 1878. godine, 
na Berlinskom kongresu zaključio kako više vrijedi život regruta iz Pomeranije 
nego cijeli Balkan. Mogu Slovenci i Hrvati govoriti da nisu na Balkanu, ali u 
Europi nas ipak doživljavaju kao neki konglomerat malih i sličnih naroda i 
zemalja. A uz to Europa postaje veliki melting pot, u kojem će najbolji Hrvati 
napuštati Hrvatsku, a ostarjeli Englezi, Nijemci i Francuzi doći će živjeti na 
Jadrnsko more. 


* Zašto mislite da u najjačim oporbenim strankama poput SDP-a, HNS-a 
ili HSS-a nema nikoga tko bi mogao promijeniti sadašnju situaciju? 

— Situacija je s te strane beznadna, jer, ako će im to zatrebati, dvije najjače 
stranke, HDZ i SDP, ući će u koaliciju. SDP kakav je danas ista je populistička 
partija centra kakav je i HDZ, osim što su hadezeovci nešto konzervativniji 
kada se radi o crkvi, ženama, braku, odnosima među spolovima, seksualnim 
slobodama. U svim parlamentarnim strankama su ljudi koji pripadaju istoj 
političkoj klasi i razlike među njima samo su taktičke naravi. Unatoč tome 
SDP-u želim unutrašnji preporod i želim da ga preuzmu mlađe snage koje se 
neće plašiti socijalizma kao vrag tamjana i koje će biti sposobne riješiti se apart- 
čika poput Račana. 

Vjerujem u nove društvene snage koje bi i u Hrvatskoj vodile antigloba- 
lističku politiku kakva već postoji u svijetu, a to znači zasnovanu na ljudskim 
pravima, dostojanstvu rada, ekologiji, štedljivom korištenju resursa. Vjerujem 
u snagu svjetskog antiglobalističkog pokreta, koji se zalaže za sveopći razvoj, 
ali koji ne bi bio zasnovan isključivo na načelu profita. U "Feralu" imate raz- 
govor s jednim Slovencem koji je boravio među zapatistima u Meksiku i koji 

tvrdi da se u tom zabitnom kutku planete rađa nešto što će promijeniti svijet. 
Njima dodajte milijune brazilskih bezemljaša, pa francuske seljake koji pro- 
izvode koje ne mogu prodati bacaju na ceste, ili sada već na desetine milujuna 
pripadnika mlade generacije na Zapadu, koji su stekli obrazovanje, a nemaju 
posla zbog tzv. fleksibilizacije radne snage. To je ta nova ljevica koja se sada 
izražava u antiglobalizacijskom, odnosno alternativnom globalizacijskom po- 
kretu. Za 30 do 40 godina globalizacija kakva je sada na sceni posve će sigurno 
krahirati, kao i klasični kapitalizam, a pobjedu će izvojevati danas rastuće sna- 
ge koje teže globalizaciji na drugim osnovama. 


Razgovarao: Robert Bajruši 

NOVA ĆE SE LJEVICA STVORITI 
IZ ANTIGLOBALISTIČKOG POKRETA 


EKONOMIST, Beograd, 5. juli 2004. godine 


(Intervju vođen u Zagrebu prije iznenadne smrti, a objavljen nakon toga.) 


* Sve stranke koje se definiraju kao lijeve kao da taj termin upotreblja- 
vaju više da bi se refereirale kao “ne-desne' te obavezno dodaju i atribut 
centra (lijevi centar, itd.). Socijalistička radnička partija jedina se dekla- 
rira kao stranka autentične ljevice, koja se zalaže za prava radnih slojeva 
i socijalnu demokraciju. Ipak, u društvu gdje je nezaposlenost visoka a 
radna prava reducirana, stranka ima slabe rezultate na izborima. U sa- 
mom gradu Zagrebu osvojila je 3000 glasova. Zašto ideje ljevice nemaju 
odjek? 

— Hrvatska je jedna od dvadeset osam tranzicijskih zemalja. To su zemlje 
koje su imale nekakav socijalizam, onakav kakav je bio u seljačkim nerazvi- 
jenim zemljama i cilj mu je bio da provodi forsiranu industrijalizaciju, zapo- 
šljava stanovništvo izvan poljoprivrede, da provodi ubrzanu urbanizaciju, da 
se što više ljudi obrazuje, da razvije socijalu. To je od 1990. godine stavljeno ad 
acta. Jer, što je ta tranzicija? Prijelaz iz socijalizma nerazvijenosti u kapitalizam 
nerazvijenosti, budući da u tim (tranzicijskim) zemljama kapitalizam može 
biti samo takav i u njemu su sva socijalna prava uglavnom reducirana na mi- 
nimum. U svim tim zemljama, koje zajedno s Rusijom imaju 400 miliona sta- 
novnika, ugasilo se oko trideset milijuna radnih mjesta. U zemljama bivše Ju- 
goslavije ugasilo se tri milijuna radnih mjesta. Na to je došao pritisak da se u 

tim zemljama pojeftini radna snaga, da ne bude preskupa za kapital, pa i sam 
razvijeni svijet sada insistira na fleksibilizaciji radne snage. A to znači: do- 
kinuti stalni radni odnos ili ga svesti na što manji broj ljudi. Ta fleksibilizacija 
radnog tržišta zahtjev je koji Hrvatskoj postavlja MMF, s kritikom da je radna 
snaga preskupa. Kako se u toj situaciji boriti za radna i socijalna prava? Osim 
naše, na toj liniji nije ni jedna politička stranka koja bi se zalagala za obranu a 
kamoli proširenje nekih socijalnih prava. U Hrvatskoj od 1990. godine nao- 
vamo samo se ona usudila govoriti da socijalizam ima budućnost. Međutim, 
ta je stranka na sporednom kolosijeku, sotonizirana ili medijski ignorirana, 
nema logistiku, fondove, prostorije, nema ni jednog zaposlenog. Mi smo u re- 
zervatu, svoje ideje samo proklamiramo, ali je naša moć nevelika. 

Sindikati ne vrijede gotovo ništa. U Hrvatskoj postoji 731 sindikat i gla- 
vnina je ujedinjena u šest tzv. centrala. Broj članova sindikata strmoglavo pa- 
da. Imaju, kada se svi saberu, 460 tisuća učlanjenih, a što nije ni trećina zapo- 
slenih. Ljudi osjećaju da od sindikata nemaju nikakvu zaštitu, jer oni više iz- 
laze u susret poslodavcima nego zaposlenima. Poslodavci su ili poduzeća ili 
država, kao najveći poslodavac i kada Vlada, poslodavci i sindikat pregova- 
raju, sindikati se više trude da se puno ne zamjere vladi i poslodavcima nego 
da štite zaposlene. 


* U takvim uvjetima vaših 3000 glasova u Zagrebu i nije tako loš rezultat? 
— U deset "normalnih" izbornih jedinica na izbore je izašlo 59 stranaka, od 

njih smo mi po izbornim rezultatima na 13. mjestu. To nije tako loše ali smo 

još daleko od toga da uđemo u Sabor. Jedan je od glavnih razloga za to SDP. 


* Dakle, što vi mislite o tim nominalnim socijaldemokratima u SDP? 

— Bilo bi teško obiasniti po čemu su oni uopće stranka lijevog centra, to je 
stranka centra koja se pretvara iz lijeve u tzv. narodnu stranku. Populizam je 
njezina doktrina, a metode klijentelizam, kao i kod drugih stranaka. Ali mnogi 
birači glasaju za tu stranku ne zato što su njome oduševljeni, već zato da njihov 
glas ne bi otišao desnici. Da nema takvog njihovog stava, mi bismo na izbo- 
rima vjerojatno dobivali deset posto glasova. 


* Vidjeli smo da je vlada kojoj su bili na čelu vodila politiku koja bi se 

teško mogla nazvati socijaldemokratskom u nekom socijalnom pa i poli- 
tičkom smislu. Može li se politika voditi bez uvjerenja? 

— Pa, to je evropski trend - partitokracija. U svijetu je narasla golema lite- 
ratura 0 kritici partitokracije. Umjesto demokracije na koju se svi pozivamo, 
u Hrvatskoj, u Srbiji, a i drugdje, zapravo postoji partitokracija. A demokracija 
se ne može svesti samo na višepartijski sistem. Ona mora biti politička u pu- 
nom smislu, ali i ekonomska i socijalna. Politička se demokracija svela na par- 
titokraciju, na natjecanje partija, dočepati se i sudjelovati u vlasti po svaku 
cijenu. Drugi je trend da se ide prema dvostranačju po ugledu na SAD, gdje će 
svaka treća stranka biti osuđena na margine, a gdje je razlika između dviju 
velikih stranaka u njihovim osnovnim opredjeljenjima neznatna. Slično je i u 
Hrvatskoj. Ne vidim nikakvu bitnu razliku između politike HDZ-a i SDP-a, to 
je u biti ista politika. Račan to na neki način i priznaje kada nemoćno kaže da 
Sanader nastavlja njegovu politiku, a on se nije usudio suprotstaviti desnici, 
nije mogao ući u te konfrontacije. Sanader je čovjek desnice koji to može i on 
sada glumi čovjeka novog profila, a da mu je stranačka baza nezadovoljna, no 
ona ništa ne odlučuje. 

Politika koju sada vodi HDZ ne bi bila drugačija i da je na vlasti Račanova 
koalicija. Danas je opozicija u inozemstvu. Radi se o pritisku međunarodnih 
činilaca, kontroli evropskih i američkih moćnika. Tako se stvari odvijaju i u 
Srbiji. Sada HDZ ide u pravcu da se pretvara u “modernu konzervativnu stran- 
ku", a Hrvatska stranka prava dobija fundus birača s krajnje desnice, ali su to 
margine. U Srbiji je to Radikalna stranka i sada se radi samo o postocima. U 
Srbiji su oni mnogo viši, jer je Srbija pretrpjela mnogo veću katastrofu od Hr- 
vatske. Hrvatska je gurnuta na to da joj je sada BDP za trećinu niži nego u 80- 
tim godinama, a u Srbiji je još niži. To su posljedice sankcija, bombardiranja, 
Miloševićevog režima. Sada su u toj ojađenoj i isfrustriranoj Srbiji izbili ra- 
dikali, ali ni oni ne bi dobili toliko glasova bez svoje demagogije da će otvoriti 
milijun radnih mjesta i prodavati kruh za tri dinara. Zato su dobili toliko gla- 
sova. Ali će se i u Srbiji ići ka osvješćivanju. 


* Jeli uzrok neuspjeha reformskih vlada da su ta društva impregnirana 
nacionalizmom, on je postao nešto kao podrazumijevajući dio društvene 
atmosfere i protiv toga se ne ide? 

— Na izborima 1992. godine SDP je dobio 5,4 posto glasova, a da je u me- 
đuvremenu taj postotak narastao na više od 20 posto može zahvaliti tome što 
je 1 sam dobrim dijelom postao nacionalistička stranka. Nedavno je jedan od 
najdesnijih novinara u Hrvatskoj napisao da je "Račan kroatizirao SDP", ali da 
se "još nije oslobodio lijevih sektaša". Premda se trudi da se oslobodi svake 
pomisli na svoju "komunističku" prošlost. Ni u jednom ključnom pitanju Tuđ- 
manove politike SDP se s njim nije razilazio, uvijek su jednako glasali, i o sud- 
bini Srba i o politici prema BiH itd. Ne znam ni jedno pitanje oko kojeg se SDP 
sve ove godine sukobio s HDZ-om. 

Da se vratimo na nacionalizam, to je nešto kao endemska bolest nepo- 
znatih uzroka, ali neiskorjenjiva. Slično je i s nacionalizmom kod južnih Sla- 
vena. Radi se i o obrambenoj psihologiji malih naroda. Svi su oni zabrinuti za 
vlastiti opstanak pa onoga tko ih ugrožava nalaze u susjednim malim naro- 
dima. Sada kada Hrvatska tako oduševljeno kuca na vrata EU, pitam se - što 
je sa njezinim suverenitetom. Hrvati su se hiljadu godina borili za svoju dr- 
žavu, dobili je, a za dvije-tri godine od njenog suverentiteta neće ostati ništa, 
osim što će Stipe Mesić ili tko već bude na tom mjestu, imati avion da putuje 
po svijetu, da ga dočekuju s himnom i crvenim tepihom kao što se po svijetu 
inače dočekuju vladari malih zemalja, što dođe kao folklorni ritual. Hrvati su 
bježali iz Jugoslavije, jer je tobože bila tvorevina srpskog hegemonizma, a Hr- 
vatska, Slovenija i druge republike mogle su u Beogradu staviti veto na svaku 
saveznu odluku. Kada uđu u Evropsku uniju neka od njih neka pokuša staviti 
veto na nešto. Sada se ide s prijedlozima da djeca već od prvog razreda os- 
novne škole počnu učiti engleski jezik, oni će naučiti engleski, ali neće znati 
hrvatski. Slovenija je već članica, EU će imati 50 hiljada birokrata, a od tog 
broja najviše sto Slovenaca. A proći će dosta vremena dok EU nauči razliko- 
vati Sloveniju i Slovačku . 


* Nijeli Unija ipak neka vrsta izlaza za male zemlje, lijek za njihov nacio- 
nalizam, paranoje, konzervativizam? 

— EU je prije svega produkt nacionalizma velikih naroda, nju stvaraju Ni- 
jemci i Francuzi. EU je sada taj dvojac, ući će i Velika Britanija, a onda će nešto 
istaknutiju ulogu dopustiti Italiji, a zatim Španjolskoj i Poljskoj. Jer, to su je- 
dine zemlje koje su i populacijski "jače". Nove članice imaju 70 miliona sta- 

novnika, od toga 40 miliona ima Poljaka. Dakle, EU se stvara od velikih evrop- 
skih naroda, ali mali narodi moraju u nju ući. Ja jesam pristaša Evropske unije, 
ali bih volio da se u nju ne ulazi "naglavačke", kao što to nisu htjele Norveška, 
Švicarska i još neke zemlje. Jer, kod nas se još uvijek sanja da će ulaskom u EU 
teći med i mlijeko, a tamo čekaju mnoga iskušenja. U pitanju je i opstanak 
malih naroda. Tržište rada usisat će najvitalnije i najobrazovanije dijelove sta- 
novništva, a ostat će uglavnom starije stanovništvo. Mali će narodi biti svedeni 
na folklornu činjenicu, za Krležu nitko neće znati, ni za Andrića, a ni za druge 
značajne stvaraoce, a do sada smo znali barem jedni za druge. 


* Slovenski ekonomist Jože Mencinger predviđa Uniji sudbinu bivše Ju- 
goslavije, ali ipak kaže male zemlje moraju naprosto biti u toj igri jer će 
najveći gubitnici biti oni koji ostanu izvan? 

— Mencinger je rekao da je Jugoslavija bila prethodnica Evropske unije. 
EU je sagrađena na sličnim osnovama, samo mnogo kompleksnije. No, bivša 
je Jugoslavija propagirala socijalizam, a EU - ukoliko se ne dogodi neki veliki 
preokret u društvenim kretanjima - neće ići u tom pravcu. EU je prije svega 
jedna golema multinacionalna kompanija kapitala, ona je stvarana u interesu 
kapitala a ne rada. Tu je njena tajna, a to je opet američki utjecaj jer SAD žele 
da Evropa nalikuje na njih, nadajući se da će ju i dalje imati kao svoju političku 
koloniju. SAD su nakon pada Berlinskog zida najviše zavladale Evropom. Sada 
bi se zapadna Evropa htjela oduprijeti njihovoj hegemoniji, a istočna bi se htje- 
la priviti uz SAD. Nema u ovom trenutku područja u svijetu gdje je fascinacija 
Amerikom veća nego u Istočnoj Evropi i zemljama bivše Jugoslavije. I sada će 
ta Evropa biznisa, informatičke tehnologije, slobodnog kretanja, postojati. No, 
veliki francuski sociolog Pierre Bourdieu kaže: "Evropa se odmakla od neka- 
dašnjih plemenskih i vjerskih sukoba, ali sada postaje Evropa biznisa po ame- 
ričkom uzoru, a trebala bi biti kontinent “ekonomije sreće', da svaki njen sta- 
novnik živi sve pristojnije, ali da svojim radom stvara sredstva za svoj život i 
da može utjecati na radne okolnosti i svakidašnjicu gdje živi. To je ljevica“. 


* Može li se govoriti o marginalizaciji ljevice u tranzicijskim zemljama, 
ne samo ovdje, nego i globalno? Sadašnja pozicija ljevice znači da radni 
slojevi više nemaju svoj glas. 

— Klasični radnički pokret je dezintegriran. Radnička klasa kao većina u 
materijalnoj proizvodnji nestaje. Kraj stoljeća je je i kraj stare ljevice i socijal- 
demokratke i komunističke, i na svjetskom planu i u Evropi. Nova se ljevica 
može stvoriti samo na, nazovimo ih tako, vrijednostima i valu na kojima in- 
sistira antiglobalizacijski pokret. Ljevica će se vjerojatno revitalizirati ako nove 
generacije prihvate njene ideje i to u krilu antiglobalističkog pokreta koji ima 
velikog odjeka među mladom generacijom, jer se taj pokret, koliko god hetero- 
gen, zalaže za neke stvari koje jesu u duhu lijeve misli, a prije svega vrijednosti 
Francuske revolucije: sloboda, jednakost, bratstvo, jer ljevice bez toga nema. 


* Konačno, kako vidite razvoj odnosa među bivšim jugoslavenskim repu- 
blikama, sada državama, a posebno u trokutu Hrvatska - Srbija - Bosna 
i Hercegovina? 

— Jugoslavija, kakva je bila, više se nikada neće obnoviti kao federacija, a 
ni konstituirati kao konfederacija. No, radi se o prostoru naroda koji su etnički 
srodni, koji imaju u biti isti ili vrlo slične jezike, koji su sedamdeset godina 
živjeli zajedno u jednoj državi i historijski imaju tijesne veze u kulturi, eko- 
nomiji, svemu. Ta povezanost ostaje i ona će se oživljavati, zemlje će se po- 
vezivati i ekonomski, jer malo što mogu izvoziti na svjetsko tržište i morat će 
međusobno trgovati. 


Razgovarala: Davorka Zmijarević 

IZGLEDI SOCIJALIZMA NA PRAGU 
21. STOLJEĆA 


Hrvatska ljevica, travanj 1994. godine 


U Cavtatu je u jesen 1985. godine održana rasprava o socijalizmu na pragu 21. 
stoljeća, u kojoj je svoje poglede iznijelo stotinjak teoretičara iz četrdesetak 
zemalja sa svih kontinenata. Spomenut ćemo samo neka imena: Ernst Mandel, 
Elmar Altvater, Samir Amin, Pablo Gonzales Casanova, Luciana Castellina, 
Michel Harington, Wolfang Fritz Haug, Pietro Ingrao, Harry Magdoff, Oscar 
Negt, Paul Sweezy, Goran Therborn, Raymond Williams, Predrag Vranicki. 
Jednodušno je socijalizmu predskazivana budućnost društva koje pobjeđuje u 
univerzalnim razmjerima. Dakako, nitko nije veličao ono što je do tada već 
bilo postignuto u bici za socijalističku alternativu čovječanstva; štoviše, iska- 
zivana je i nesmiljena kritičnost prema "socijalizmu" ili "socijalizmima“, koji 
su sudionicima u tom trenutku, pred nepunih deset godina, bili pred očima 
(vidjeti knjigu "Socijalizam na pragu 21. veka“, Beograd 1985). 


Skepsa, ali i nada Gorana Therborna 

U međuvremenu su neki sudionici i umrli, tako da nisu dočekali 1989. 
godinu kada se kao kula od karata srušio istočnoevropski socijalizam, o kojem 
se govorilo kao o okosnici i uporištu socijalizma kao svjetskog procesa i siste- 
ma i za koji je izgledalo da se štiti i moćnim vojno-političkim blokom od isto 
tako blokovski postrojenog sistema zapadnoevropskog i američkog kapitaliz- 
ma. Možda bi iz današnje situacije, aposteriori, sudionici tog cavtatskog raz- 

govora, koji je doista bio reprezentativan po svojoj intelektualnoj snazi a ne po 
nekoj formalnoj političkoj zastupljenosti, mogli štošta novo reći. Svejedno, 
izgleda da je Goran Therborn tada, u raspravi 1985. godine, najbolje, a pomalo 
metaforički najavio što će se zbivati: "Malo je vjerojatno da će u idućem deset- 
ljeću (ili u idućim desetljećima) vjetar historije nadimati jedra socijalista. Ali 
za mnoge od nas već je samo izlaganje vjetru veoma privlačno. Svježina bistri 
um, stvara u nama novu energiju za borbe koje su na pomolu“. 

Rasprave sličnog karaktera drže se i dalje, i u ovom vremenu, koje je obi- 
lježeno velikim lomovima i preokretima, a za čiju se metaforu uzima pad Ber- 
linskog zida 1989. godine. 

Skepsa poput one koju je izrazio Therborn u ovdje citiranim riječima sva- 
kako je porasla. Ali, za nama su već i novi skupovi svjetskog značaja, s kojih 
teoretičari i praktičari, intelektualci iz instituta i sa katedri, političke vođe i 
sindikalni borci gotovo unisono poručuju da socijalizam ima perspektivu, što- 
više, da je sada ona jasnija u planetarnim okvirima, jer se svijet oslobađa stega 
hladnog rata i prijetećih blokovskih konfrontacija. Spomenimo široki skup 
socijalista i socijaldemokrata Evrope u rujnu 1990. godine u Beču, na kojem je 
rečeno da upravo nakon “demokratske revolucije“ na donedavno socijalistič- 
kom istoku Evrope sada rastu izgledi jednog demokratskog socijalizma u sa- 
moj Evropi, te još širi skup na drugom kontinentu, u Dakaru, u prosincu 1990. 
godine, a sa znatno drugačijim, radikalnijim pogledima učesnika, na kojem se 
raspravljalo o socijalizmu kao neizbježnoj budućnosti čovječanstva. 


Radi se o htijenjima milijardi ljudi 

Nisu, dakako, toliko važna izjašnjavanja za socijalizam, koliko su bitna 
kretanja u proizvodnoj i kulturnoj sferi, ali i u širokim konstelacijama duha 
epohe, koje zahvaćaju milijarde današnjih ljudi i utječu na njihova ponašanja 
i htijenja. 

Kapitalizam je uvijek sve podređivao, i to će i ubuduće činiti, oplođivanju 
samog kapitala, zanemarujući posljedice po život ljudi, lansirajući lažne a gu- 
šeći njihove stvarne potrebe. On razvija "slobode od", ali zanemaruje "slobode 
za“ (na što je upozorio Isaih Berlin u svojoj danas već klasičnoj knjizi "Two 
Concept of Liberty"). Za njega je dovoljna politička jednakost, što je, doduše, 
velika tekovina. Uostalom, “realni socijalizam" 20. stoljeća najviše je i krahirao 

zbog toga što je gušio političke slobode ljudi. Ali, političke slobode i politička 
jednakost nisu dovoljni. 

Ljudi teže i ekonomskoj i socijalnoj jednakosti, u kojima će postizati sa- 
morazvoj na osnovu samoupravljanja. Potrebu za ekonomskom jednakošću, 
barem u smislu tzv. distributivne pravde, a koja će biti i osnova slobode ili 
sloboda, danas priznaju i liberalni teoretičari, poput, recimo Johna Rawlsa, 
čije su misli (iznesene u njegovoj knjizi "A Theory of Jutice", Cambrige 1971) 
koja je svojevremeno naišla na veliki odjek. Upravo će ta potreba biti poticajna 
i u budućnosti, motivirat će ljude da se u promijenjenim okolnostima bore za 
socijalizam i u svakoj zemlji i u planetarnim razmjerima. 


Možda neće izbijati revolucije, ali... 

Možda više neće dolaziti do velikih plebejskih revolucija, kao što su bile 
Francuska, toliko značajna za oblikovanje buržoaskog društva, ili Oktobarska, 
kineska, pa i jugoslavenska - toliko tipična za malu zemlju i male narode, koje 
su bile prokrčile put socijalizmu "nadoknađivanja industrijalizacije" u nera- 
zvijenim zemljama, ali nema sumnje da će svijet i u skoroj budućnosti biti suočen 
s velikim pokretima osporavanja postojećeg društva, koje je još u znaku šire- 
nja kapitalističkog univerzuma, ispunjenog raznim oblicima eksploatacije veći- 
ne ljudi (vidjeti, na primjer, knjigu "Andrew Reeve, ed. "Modern Theorie of 
Exploatation", London 1987) postvarivanjem i redukcijom ljudskih potreba. 

Ljudi će se, sada u uvjetima kada su se historijski istrošili oblici "ranog" 
socijalizma, što su prvobitnu akumulaciju kapitala pokušali nadomjestiti pr- 
vobitnom socijalističkom akumulacijom, koja, međutim, nije imala "prirodnu 
osnovu“ vlastite reprodukcije pa je urodila jedino hipetrofijom političke moći 
i sveopćom etatizacijom i birokratizacijom društvenog života, pogotovo po- 
svuda boriti za punu političku demokraciju. No, neće se zadovoljavati samo 
njome već će sve više težiti iekonomskoj demokraciji, i to ne u smislu slobode 
stjecanja vlasništva i vlasničkog raspolaganja sredstvima, već u smislu slo- 
bode onog koji radi da odlučuje o uvjetima i plodovima rada, odnosno soci- 
jalnoj demokraciji koja svima osigurava dostojne materijalne i kulturne uvjete 
života, rada i kreativnog potvrđivanja. Jednako tako, težit će, na osnovi plura- 
liteta oblika vlasništva nad sredstvima za proizvodnju i "moderne" tržišne pri- 
vrede, da se uspostavljaju određene regulacije, korekcije i redistribucije kapi- 

tala i njegove logike; borit će se za "socijalnu državu", za autonomne snage i 
institucije civilnog društva“, za novu logiku razvoja ("novo usmjeravanje in- 
vesticija , "nova strategija kvalitetnog razvoja“, "ekološka kontrola industrij- 
skog društva“, uz "sociološko i ekološko revidiranje progresa“, itd.); za daljnju 
humanizaciju rada i za radikalno skraćivanje radnog vremena. 

Možda je moguć "revolucionarni reformizam", za koji, bar kada se radi o 
razvijenom Zapadu, još uvijek, recimo, plediraju Ralph Miliband i Marcel Li- 
ebman, koji su inače još ranije prognozirali odlazak sa scene i one i onakve 
socijaldemokracije koja je posljednje stoljeće imala uporište u Evropi i na Za- 
padu. 

A on pak podrazumijeva "miješanje u klasnu borbu na svim točkama dru- 
štvenog sukobljavanja, a posebno na radnom mjestu". 

Motivi borbe za socijalizam i ubuduće će proizlaziti iz materijalnih i du- 
hovnih interesa ljudi, i to ne samo svakodnevnih, veći onih koji su "historijski" 
i “dalekosežni", kao ni samo pojedinačnih, kao što to naglašava klasični libe- 
ralizam, već i onih posredovanih preko pripadnosti individue raznim društve- 
nim kolektivitetima, klasama, nacijama, spolovima, velikim profesionalnim 
skupinama, svima u ovome ili onome deprivilegiranima, itd. (Da kapitalizam 
na planu zadovoljavanja interesa i interesne koordinacije ne samo da ne na- 
preduje već i sve više zakazuje, pokazale su i neke zapažene studije iz pera mark- 
sista: Claus Offe: "Disorganized Capitalism", Cambrige, Mass. 1985; Ralph Mili- 
band: "Devided Societies", Oxford 1989). 


Kapitalizam ostaje ugnjetačko društvo 

A borba za socijalizam, bez obzira na njeno teorijsko zasnivanje i promiš- 
ljanje, kao i na političke i druge oblike njene artikulacije (političke stranke, 
stari i novi socijalni pokreti, sindikalno organiziranje u radnim sredinama), 
pretpostavlja 1 vjeru ljudi u ciljeve i ideale, pa utoliko ne može biti ni "apo- 
litična“, ni "neideološka". Da ovdje citiramo i poznatog historičara Erica Hos- 
bawma: "Pomanjkanje vjere je ono što prijeti ljevici... Dok političari desnice 
možda po prvi put veličaju samu riječ "kapitalizam", iako su ranije izbjegavali 
da ga spominju ih su se izražavali zaobilazno, zbog toga što asocira na ugnje- 
tavanje i eksploataciju, socijalistički političari sada se skanjuju da izgovaraju 


yo m 


riječ socijalizam“, ili pak suviše insistiraju na tome. No, kapitalizam je još 

uvijek ugnjetački i eksploatatorski, a socijalizam je još uvijek dobar.“ (Eric 
Hobsbawm: "Politic for a Racional Left", London 1985.) 

Moraju se stvarati prilike, društvena atmosfera, u kojoj ljudi, kako je to 
objašnjavao Andre Malraux, "postaju svjesni veličine koju nisu znali da nose 
u sebi", uviđaju da vrijede više, i sami za sebe i za druge. Uostalom, socijalizam 
može proizići jedino iz borbe za socijalizam! 

Svjetski izgledi socijalizma na prelasku u 21. stoljeće, usprkos krahu nje- 
govih ranih državno-socijalističkih oblika na Istoku, ipak prije svega proizlaze 
iz logike samog kapitala: čak i ljudi s političke desnice navode da bi na početku 
idućeg stoljeća moglo biti nezaposleno 30 posto radne snage razvijenih zema- 
lja: svakim danom ekonomski, tehnološki i socijalni jaz između razvijenih i 
nerazvijenih u svijetu, umjesto da se smanjuje, postajat će pod kapitalističkim 
uvjetima reprodukcije veći; najzad, tu je i sve bezobzirnije korištenje prirode, 
ekološki terorizam, ako i provede ekološku sanaciju proizvodnje u razvijenim 
zemljama kapital će prljave tehnologije prenositi na nerazvijeno područje svi- 
jeta, previđajući činjenicu da je svijet već u tom pogledu postao jedan i da se 
više ne može dijeliti. 

Socijalizam kakav smo poznavali, kakvog smo iskusili i kakav se oko nas, 
pa i u nama, stropoštao, nije, dakako, mnogo pružio, iako ne stoji ni to da je 
njegov učinak baš nikakav i mizeran i da se svodi tek na obezličenje, potčinja- 
vanje 1 uništavanje individue. Taj i takav socijalizam zapravo je bio kapita- 
lizam bez kapitalista, ili, da slijedimo pojmovni sklop Immanuela Wallers- 
teina, bio je državni oblik kapitalizma. I nije posve sigurno da bi jedan, u pla- 
netarnim okvirima izrastao, "zreliji“ socijalizam s uspjehom rješavao narasle 
probleme materijalne i duhovne reprodukcije ljudskog društva. Ali, za svakog 
tko je kadar promatrati što se zbiva sa suvremenim kapitalizmom i unutar 
njegove logike reprodukcije nije sporan zaključak da se mora tražiti alternativa 
(vidjeti: J.Elster, K.O. Moene, eds.: "Alternatives to Capitalism", Cambrige 1989). 


I euforija tržišta i Pax Americana 

Sadašnja euforija kapitalističkih uspjeha, a bez obzira na njeno naličje, bez 
obzira što su još na sceni i što će neko vrijeme čak i jačati, recimo, neokoloni- 
jalizam, ultraimperijalizam, subimperijalizam, konkurencija među najrazvi- 
jenijim kapitalističkim zemljama i drugi oblici potčinjavanja i eksploatacije, 

kako su sve već nazvani i opisani u relevantnim istraživanjima radikalnih kri- 
tičara tokova kapitalističke zbilje, ali i njenih nepristranih promatrača, sva- 
kako će još potrajati. Na ekonomskom planu pratit će je euforija tržišta, prem- 
da ipak sve više "socijalnog" i "dogovaranog". Na političkom planu sve će se 
pak polagati na uloge više političkih stranaka, od najmanje dvije u jednoj zem- 
lji pa do i po više stotina ili čak i hiljada u nekoj drugoj zemlji ina konkurenciju 
tih stranaka u osvajanju i držanju vlasti u parlamentarnom sistemu vladavine. 
Međunarodna će arena u dogledno vrijeme više ih manje biti u znaku Pax Ame- 
ricana. 

Kada se stvari gledaju iz tog ugla, onda posve realistično zvuče već citirane 
riječi Gorana Therborna, da je "malo vjerojatno da će u idućem desetljeću (ili 
u idućim desetljećima) vjetar historije nadimati jedra socijalista“. No, on je, 
kako smo vidjeli, dodao da je i samo izlaganje tom vjetru ipak privlačno i da to 
razbistrava um i stvara u ljudima nove energije za borbe koje su na pomolu. 

"Razvoj" na kapitalističkim osnovama i kroz djelovanje svjetskog kapi- 
talističkog tržišta posvuda, izgleda, uspostavlja i "mješovita" društva i plura- 
lističku političku demokraciju, no ne stvara društvo obilja ni tamo gdje je već 
stoljećima neprekidan, u najrazvijenijim kapitalističkim zemljama po pravilu 
do 20 posto ljudi drži više od 80 posto bogatstva, neuposlena radna snaga, pa 
i bez obzira da li je i koliko socijalno zaštićena, tendira prema trećini sve radne 
snage, bijeg ljudi iz materijalne proizvodnje sve se teže rješava bez uvoza siro- 
mašne radne snage odnekud izvana, kreativni potencijali sve većeg broja obra- 
zovanih ljudi imaju sve manje izglede da se potvrde, itd. 


Samo jedna milijarda od pet i po milijardi ljudi dobro jede 

Samo oko jedna milijarda od pet milijardi i 500 milijuna ljudi ima dobru, 
zadovoljavajuću prehranu. Oko 800 milijuna ljudi još je nepismeno. Većina 
čovječanstva tavori na pauperiziranim seoskim područjima ili na rubovima 
velikih gradskih aglomeracija, koje osobito rastu u nerazvijenim krajevima 
svijeta. Kapitalizam po prirodi stvari proizvodi "centar" ili "centre" i "perife- 
riju“ ili periferije" razvoja, prakticira i mora prakticirati "nejednaku razmje- 
nu" i uz “kapitalizam metropola" stvara "kapitalizam periferija" ili "kapitali- 
zam ovisnosti". 

A ne samo obilje već i kakva-takva razina iole pristojnog i snošljivog civi- 

lizacijskog života zasad ostaju nedostupni velikoj većini ljudi na našem glo- 
busu. 

I tu se ništa bitnije u dogledno vrijeme neće promijeniti. A to znači da će 
biti i pobuna i pučeva i ratova i populističkih i fundamentalističkih pokreta i 
režima, i diktatora, genocidnih obračuna, nacionalnih i vjerskih mržnji i su- 
koba, klasnih borbi, plima i oscilacija pokreta osporavanja postojećeg društva 
i odnosa, ali i restauracija konzervativnih "vječnih" oblika društvenog života i 
društvene regulacije. U svjetskim razmjerima rat će se valjda izbjeći: ubuduće 
su izgledi u tom pogledu veći nego što su bili u gotovo pola stoljeća koje je pro- 
teklo iza Drugog svjetskog rata. Ali će se prakticirati i politika međunarodnih 
intervencija, uvijek, dakako, u korist onih koji još ekonomski i politički domi- 
Niraju svijetom i na liniji njihovih strateških interesa za kontrolu izvora ener- 
gije, tržišta, svjetskih pravaca razmjene i za sanaciju revolucionarnih i pre- 
vratničkih vrenja. U moći će se, međutim, pokazivati i znaci nemoći. Samo u 
tzv. kokainskom ratu u Kolumbiji u posljednje tri godine bilo je pedeset tisuća 
žrtava nasilja. A u pozadini svega ipak je bijeda na desetine i stotine milijuna 
seljaka - indiosa Latinske Amerike. 


Dakle, vječni kapitalizam ili mogući socijalizam 

Ljudi iz tzv. društva obilja putuju u siromašne zemlje egzotike i turističkih 
atrakcija, pa ih samo, recimo, u Bankoku iščekuje oko 700 hiljada prostitutki. 
Sida je proglašena kugom našeg vremena, pa se u razvijenim zemljama troše 
silna sredstva na svakog oboljelog, ali u Africi ima čitavih zemalja, u kojima 
većina ljudi boluje od te neizlječive bolesti, i nikome ništa. 

No, da se dalje ne upuštamo u iznošenje ovih ili onih drastičnih ili pikan- 
tnih činjenica i podataka. Zaključimo, da je svijet daleko od neke harmoniza- 
cije života 1 razvoja. A epohalni izazov mogućeg socijalizma u svakom slučaju 
ostaje alternativa vječnom "uredovanju" kapitalizma. 


372 STIPE ŠUVAR - HISTORIA TRAGICOMICA 


GRAD JAJCE 1943. I SELO BA 
1944. GODINE 


Hrvatska ljevica, 12/1994. 


Komunistička partija Jugoslavije, kao predvodnička snaga ustanka i Narodno- 
oslobodilačke borbe naroda i narodnosti Jugoslavije 1941-1945. godine, imala 
je u osnovi, ako ne i u svim detaljima (primjerice, identitet Muslimana), već 
prilično izgrađenu platformu u nacionalnom pitanju, bez čega ustanak i ne bi 
prerastao u zajedničku masovnu borbu svih naroda i narodnosti, ujedinje- 
njem naroda u federaciju posredstvom njihovih više-manje nacionalnih drža- 
va (s izuzetkom Bosne i Hercegovine) i ravnopravnošću nacionalnih manjina. 

Premda je KPJ bila transnacionalna i nije toliko vodila računa tko je od 
njezinih "kadrova" odakle i koje nacionalnosti kada ih je "slala po zadatku“, 
ipak se u vođenju NOB-a, u stvaranju nove konstelacije političkih snaga (anti- 
fašističke fronte, organizacije omladine i žena) i u formiranju nove vlasti i te 
kako vodilo računa o nacionalnom momentu. Uglavnom su poštivani “nacio- 
nalni" okviri konstituiranja tijela borbe (glavni štabovi) i političkog i državnog 
konstituiranja (antifašistička vijeća). U Sloveniji i Hrvatskoj 1937. godine os- 
novani su i nacionalni ogranci Komunističke partije Jugoslavije - Komunis- 
tička partija Slovenije i Komunistička partija Hrvatske, upravo zato da bi ko- 
munisti stekli jača uporišta i utjecaj u slovenskom i hrvatskom narodu. I to 
pokazuje da se vodilo računa o nacionalnim momentima u sklopu internacio- 
nalističke orijentacije, na koju se pozivala i KPJ, poput svih komunističkih par- 
tija svijeta, koje su đe iure a i de facto bile sekcije Kominterne. Zbog niza poseb- 

nosti, NOB u Sloveniji bio je u tom smislu izrazito "nacionalni": Osvobodilna 
fronta bila je okupila sve što je bilo i patriotski i antifašistički raspoloženo u 
slovenskom narodu, a ljudi sa strane, i zbog nacionalne homogenosti Slove- 
nije, bilo je relativno malo. I drugdje su principi organizacije NOB-a i formi- 
ranja novog društvenog poretka u nacionalnim okvirima također bili više-ma- 
nje poštovani (Bosna i Hercegovina je zbog toga što je "tronarodna" i tu izu- 
zetak, kao i sredine koje će se kasnije konstituirati kao autonomne pokrajine, 
zbog izrazitog ili čak većinskog prisustva nacionalnih manjina), ali je i prisut- 
nost ljudi sa strane, iz drugih nacija i sredina, a koje je KPJ slala na razne za- 
datke, bila česta, a po tadašnjim shvaćanjima u revolucionarnom pokretu i u 
samom NOB-u normalna. 

Na Prvom zasjedanju AVNOJ-a u Bihaću, novembra 1942. godine, Tito, 
pored ostalog, izgovara i riječi, da je “ova historijska skupština dokaz jedinstva 
naših naroda Srba, Hrvata, Slovenaca, Crnogoraca, Makedonaca, Muslimana 
i drugih, bez obzira na vjeru i nacionalnost i ujedno zalog da se ide ka stvaranju 
bolje i sretnije budućnosti naših naroda". U rezoluciji se konstatira da će po- 
bjeda biti potpuna samo onda "kad se narodi u oslobođenoj zemlji budu osje- 
ćali kao svoji na svome" i kada budu osigurali sve uvjete "za jedan poredak koji 
će im pružiti mogućnost da ostvare istinsku i pravu demokraciju i da izgrade 
jednu slobodnu, nezavisnu i bratsku zajednicu". U tom smislu upućen je poziv 
Hrvatima, Slovencima, Muslimanima, Crnogorcima, Makedoncima i Srbima, 
za još veće sudjelovanje u borbi, a "za slobodu i bratsku zajednicu Srbije, Crne 
Gore, Hrvatske, Slovenije, Bosne i Hercegovine i Makedonije". 

Na Drugom zasjedanju AVNOJ-a, godinu dana kasnije, Tito je kao cilj na- 
glasio "stvaranje društvenog uređenja koje bi se zasnivalo na bratstvu i ravno- 
pravnosti svih naroda Jugoslavije i koje bi garantiralo istinsku slobodu i de- 
mokraciju svim slojevima društva“, kao 1 uvođenje "republikanskog oblika 
vladavine", budući da se Monarhija kompromitirala kao "nosilac velikosrpske 
hegemonije i ugnjetavanja drugih naroda" i zbog podrške četnicima. Drugo 
zasjedanje AVNOJ-a, kao "historijski skup svih naroda Jugoslavije", te je pro- 
klamacije u kojima se priznaje identitet šest naroda i najavljuje federativna 
zajednica šest država, republika, pretvorilo u odluke ustavnopravnog znače- 
nja, da se Demokratska Federativna Jugoslavija "izgrađuje i izgradit će se na 
federativnom principu, koji obezbjeđuje punu ravnopravnost Srba, Hrvata, 

Slovenaca, Makedonaca i Crnogoraca (izostavljeni su Muslimani — op. S. Š.), 
odnosno naroda Srbije, Hrvatske, Slovenije, Makedonije, Crne Gore i Bosne i 
Hercegovine“. 

Demokratska Federativna Jugoslavija proizašla je, kao što je rečeno u De- 
klaraciji Drugog zasjedanja AVNOJ-a, iz činjenice da su se njezini narodi, i bez 
prethodnog sporazuma o ravnopravnosti, “latili oružja, počeli oslobađati svo- 
ju zemlju i time ne samo stekli nego i osigurali pravo na otcjepljenje ili ujedi- 
njenje s drugim narodima". Sve snage koje sudjeluju u Narodnooslobodilač- 
kom pokretu od prvog su dana priznale narodima sva ta prava. I baš zbog toga, 
narodi Jugoslavije "još su se tješnje povezali u zajedničkoj borbi“, a u dvije i po 
godine herojske borbe protiv okupatora "skršeni su ostaci velikosrpske hege- 
monističke politike, razbijeni su pokušaji da se u narode ubaci međusobna 
mržnja i nesloga, a istovremeno su poraženi i ostaci reakcionarnog separati- 
zma". Odatle je i osnovni zaključak zasjedanja u Jajcu 1943. godine glasio "da 
se Jugoslavija izgradi na demokratskom federativnom principu kao državna 
zajednica ravnopravnih naroda“. 

S državnopravnog gledišta, konstituiranjem AVNOJ-a i NKOJ-a kao pri- 
vremene vlade, a onda i antifašističkih vijeća i njihovih izvršnih tijela u šest 
država - federalnih jedinica, bila je izvršena smjena vlasti, iz prve stupilo se u 
drugu Jugoslaviju, u kojoj su se konstituirale i nacionalne države u svojstvu 
jedinica federacije. A to je imalo podlogu u izrastanju nove vlasti i odozdo: u 
vrijeme Drugog zasjedanja AVNOJ-a djelovalo je, pored antifašističkih vijeća i 
glavnih odbora, 14 pokrajinskih i oblasnih, 52 okružna i široka mreža kotar- 
skih, općinskih i mjesnih narodnooslobodilačkih odbora, s oko 150 tisuća vi- 
jećnika i odbornika. 

Uz zemlje - članice federacije, u proglasu Drugog zasjedanja AVNOJ-a spo- 
minju se još i Vojvodina i Sandžak, a da se ne navodi da su to autonomne jedi- 
nice. U nabrajanju “osnovnih organa narodne vlasti kod pojedinih naroda Ju- 
goslavije“ navedeno je i Zemaljsko antifašističko vijeće narodnog oslobođenja 
Sandžaka. Prilikom verifikacije vijećnika posebno su iskazani i odsutni vijeć- 
nici iz Vojvodine. Kosovo i Metohija u službenim se dokumentima pak nigdje 
ne spominju. No, zanimljivo je da su i odgovarajuća tijela Vojvodine, Sandža- 
ka 1 Kosova i Metohije naknadno deklarirala svoju suglasnost s odlukama Dru- 
gog zasjedanja AVNOJ-a. 

Sve to pokazuje, da se već na Drugom zasjedanju AVNOJ-a pomišljalo i na 
autonomije nekih područja, ali da se stvar autonomija nije jasnije sagledavala. 
Tek će se Treće zasjedanje AVNOJ-a u Beogradu 7. avgusta 1945. godine izja- 
sniti o “rješavanju položaja Sandžaka i Kosova i Metohije". 

(...) U NOB-u je KPJ uspjela provesti strategiju revolucije u okviru Jugo- 
slavije. Programatski je cilj bio da na vlast dođe radnička klasa u savezu sa 
seljaštvom i drugim radnim slojevima društva, da se eksproprira buržoazija i 
da ona kao klasa nestane, da sredstva za proizvodnju prijeđu u društveno, za- 
pravo državno vlasništvo i da se krene u "izgradnju" socijalizma. Iz retrospe- 
ktive nužno je ukazati na historijske dosege i ograničenost te i takve strategije 
revolucije, a koja se uklapala u nastupanje, pa onda i u slom socijalizma u zna- 
ku "nadoknađivanja industrijalizacije“ u zemljama koje su se nalazile na "peri- 
feriji kapitalizma", pa se danas tamo i vraćaju, ali na jednoj "novoj" osnovi i u 
okolnostima kada kapitalizam tek dovršava mondalizaciju samog kapitala i 
širenja svih njemu primjerenih oblika društvene, kulturne i ideološke nad- 
gradnje. No, ne bismo ovdje više o tome, osim što bismo još napomenuli da 
“slučaj Jugoslavije" nije, niti može biti izuzet iz epohalnih tendencija, i pored 
specifičnosti, u ovome ili onome, socijalističke koncepcije i politike koje su u 
njoj bile na djelu. Važno je, međutim, istaknuti, da jeu Narodnooslobodilačkoj 
borbi 1941-1945. godine i nacionalno pitanje rješavano i riješeno, u političkom 
smislu, kao pitanje samoodređenja, a s osloncem na marksističke, prije svega 
Lenjinove poglede u teoriji ina praktična iskustva Sovjetskog Saveza kao tada 
jedine socijalističke zemlje, koja je ujedno bila i federacija. Svi narodi u Jugo- 
slaviji konstituirali su se u nacije i stekli svoje države (a da ni jedan od tih na- 
roda - nacija nije "izmišljen", jer je već postojao, s tim što muslimanski narod 
nije bio i većinski u republici-državi, u kojoj živi gro njegovih pripadnika, a da 
je, da dodamo, nakon pobjede NOB-a bio ponovo neko vrijeme nepriznat). 

Još je nešto značajno: o stvaranju druge Jugoslavije i o konstituiranju na- 
cija i federalnih država, kao i federalne države nisu odlučivali ni "uska grupa 
boljševika", koja je "priredila" AVNOJ i njegove odluke, niti pak činioci i diktati 
sa strane. Na djelu je ipak bila jedna plebejska revolucija, u kojoj su masovno 
sudjelovali pripadnici svih klasa 1 slojeva društva, svih naroda i konfesija. 

Jedina realna alternativa odlukama AVNOJ-a u Jajcu 1943. godine bila je 
restauracija starog poretka i preuređenja Jugoslavije na programu četničkog 

kongresa u selu Ba 1944. godine, no društveni se preokret već bio, upravo zbog 
širine i snage NOB-a, odigrao 1 nije mogao biti doveden u pitanje ni miješa- 
njem međunarodnih činilaca, konkretno tri moćne sile antifašističke koalicije 
(formula iz Jalte). 

U sastavu druge Jugoslavije našle su se prvi put stvorene države sloven- 
skog i makedonskog naroda (ako se zanemare neke epizode iz njihove sred- 
njovjekovne povijesti), obnovljene države srpskog i crnogorskog naroda, dr- 
žava hrvatskog naroda u čije su granice ušli i neki dijelovi koji nikada nisu bili 
u sastavu njegove srednjovjekovne države, niti trojedne kraljevine" (koja je do 
1918. postojala više simbolično, jer nije bila ujedinjena, a da se i ne govori o 
više nego krnjoj njenoj državnosti) i najzad zajednička država Muslimana, Sr- 
ba i Hrvata, Bosna i Hercegovina. 

... Gotovo pola stoljeća izgledalo je, da se svi narodi i narodnosti i golema 
većina ljudi bez obzira na svoju nacionalnu pripadnost pouzdavaju u temelje 
avnojske Jugoslavije i da snage nacionalističkih revandikacija i računica, u 
zemlji prigušene i po svijetu raspršene, i nemaju stvarnih šansi da sruše zgra- 
du rođenu u Jajcu 1943. godine, bar što se tiče historijske afirmacije svih na- 
roda i narodnosti (nacionalnih manjina), njihove ravnopravnosti, pa i zajed- 
ničkog zrenja i napretka na kolosijeku civilizacije našeg vremena, sa socija- 
lizmom ne kao nekim konačnim ostvarenjem, već kao dugoročnim htijenjem 
i humanističkim ciljem. No, preko noći se sve preokrenulo: ta i takva Jugo- 
slavija srušena je u krvi i požaru, u rat(ovima) među narodima koji su živjeli u 
njezinim granicama. 

Po jednima, odluke AVNOJ-a bile su rezultat diktata "ustaško-komunis- 
tičke manjine“, a po drugima "komunistička" Jugoslavija ih je odmah pogazila 
na štetu suvereniteta i slobode svih naroda, osim — srpskog. 

I prema jednima i prema drugima, trećima, četvrtima, avnojska Jugosla- 
vija tobože je bila tamnica, ugnjetačica i unesrećiteljica prije svega baš "nji- 
hovog", a onda možda i drugih naroda. Homogenizacija vlastite nacije u su- 
protstavljanju hegemonističkim, separatističkim, genocidnim i drugim zlim 
namjerama drugih nacija, jedne, više njih ili svih, zarobila je najzad u godi- 
nama 1990-1994. i ljudske većine, utječući na njih da se ponašaju i agresivno i 
preplašeno i da se počinju ravnati po zovu krvi i tla: "svatko na svome", "svatko 
gospodar u svojoj kući“, "svaka ptica svome jatu“, itd., nadajući se sreći u tvr- 
đavi svoje države(ice)-nacije... 

(...) Na Drugo zasjedanje AVNOJ-a u Jajcu snage četničkog pokreta, okup- 
ljene oko Draže Mihailovića, reagirale su kongresom u selu Ba, blizu Uba u 
Srbiji, 1 tada zacrtale granice, za koje će snage velikosrpskog nacionalizma kre- 
nuti u rat(ove) 1991-1994. godine. Platforma je, dakako, data već 1941. godine, 
kada je Draža Mihailović (u instrukciji četničkom vodstvu Crne Gore 20. sep- 
tembra) ovako definirao osnovni cilj svog ravnogorskog pokreta: "Stvoriti ve- 
liku Srbiju, etničku u granicama Srbije, Crne Gore, Bosne i Hercegovine, Sre- 
ma, Banata i Bačke... Stvoriti neposrednu zajedničku granicu između Srbije, 
Crne Gore i Slovenačke, čišćenjem Sandžaka od muslimanskog življa, a Bosne 
i Hercegovine od muslimanskog i hrvatskog...“. 

Granice velike Srbije u tom su smislu na kongresu ravnogorskog pokreta i 
predstavnika stranaka i organizacija koje su s tim pokretom surađivale (a tamo 
su bili 1 neki Hrvati, Slovenci i Muslimani), održanom u selu Ba od 25. do 28. 
januara 1944. godine, bile određene tako da bi u Srbiju, koja bi bila jedna od 
tri federalne jedinice obnovljene Kraljevine Jugoslavije, u cijelosti ušle prijerat- 
ne Vardarska, Zetska, Moravska, Dunavska, Drinska i Vrbaska banovina, sva 
istočna Hercegovina sa željezničkom prugom od Konjica do Ploča, Dubrovnik, 
sjeverna Dalmacija, srpski dio Like, Korduna i Banije i dio Slavonije, uklju- 
čujući i pojaseve oko ličke željezničke pruge od Plaškog do Šibenika i željez- 
ničku prugu od Okučana preko Sunje do Kostajnice, kotar Bugojno, osim Gor- 
njeg Vakufa, dio livanjskog kotara, općine Šibenik i Skradin, općinu Knin i 
srpski dio općine Drniš, srpski dio općine Vrlika, područje Benkovca i Bio- 
grada, čitavo područje do velebitskog kanala, uključujući Zadar i sve otoke 
ispred njega, općine Gospić, Lički Osik i Medak, istočni dio kotara Perušić, 
općine Dabar, Škare i Vrhovine iz kotara Otočac, Drežnica, Gomirje, Gornja 
Dubrava i Plaški iz kotara Ogulin, kotar Vojnić bez općine Barilović, kotar Vr- 
ginmost, kotar Glina bez općina Bučice i Stankovac, kotar Kostajnica osim 
općine Bobovac, općine Jasenovac i Novska iz kotara Novska, kotar Okučane, 
kotar Pakrac osim općina Antunovac, Gaj i Poljana, općina Velić Selo iz požeš- 
kog kotara, kotari Daruvar, Grubišno Polje i Slatina, bosanski kotarevi Der- 
venta i Gradačac, uz sve one u Vrbaskoj banovini, kotarevi Vukovar, Šid, Ilok, 
iz vinkovačkog kotara općine Vinkovci, Laze, Mirkovci i Novi Jankovci, čitav 
kotar i grad Osijek. 

Dinarska pokrajina bila bi jedna od pet pokrajina velike Srbije i u njoj bi 

bili i kotarevi Brčko, Travnik i Fojnica; Dalmacija od Ploča pa do ispred Šibe- 
nika (Šibenik i Zadar ulazili bi u zapadnu srpsku pokrajinu, a Dubrovnik u 
jugoistočnu), a koja bi obuhvaćala i bosanskohercegovačke kotareve Prozor, 
Ljubuški i Duvno i dijelove mostarskog, livanjskog, kninskog i šibenskog ko- 
tara, "mora postati deo Srbije i dobiti poseban autonomni položaj". 

No, Tito i partizani već su bili pobjednici i izborili su se za Jugoslaviju šest 
republika - federalnih država, sa granicama koje su više-manje bile i histo- 
rijski i etnički primjerene. Snage koje su se okupile u selu Ba početkom 1944. 
godine nisu više imale nikakve šanse... 

(...) Velikosrpska kartografija ponovo se razigrala na tragu Memoran- 
duma SANU iz 1986. godine. A "antibirokratska revolucija" u Srbiji i Crnoj 
Gori prva je udarila na temelje federacije iz Jajca 1943. godine. Na to su, da- 
kako, jedva čekali i akteri velikohrvatske kartografije, a još ranije su igru po- 
čele i snage slovenskog nacionalizma. Pridružili su se i ostali. Svjetla u krčmi 
su pogašena, ponovo su potekli potoci krvi, leševi su i opet pokrili ledine i plu- 
tali vodama. Ljudi i narodi, koji su bili objedinjeni zasjedanjem u Jajcu 1943. 
godine, zasad još tapkaju u mraku, ipak sve manje spremni da se i dalje tuku, 
žudno iščekujući da do njih prodru zrake svjetla... 

FORMIRANJE KAPITALISTIČKE 
KLASE U BIVŠIM SOCIJALISTIČKIM 
ZEMLJAMA 


Referat na znanstvenom skupu, Bitola, 1995. godine 


U bivšim socijalističkim zemljama“ klasna struktura bila je reducirana: na- 
suprot radnim klasama radnika i seljaka (a potonji su, s izuzetkom Poljske i 
bivše Jugoslavije, bili kolektivizirani) nije stajala klasa vlasnika sredstava za 
proizvodnju, klasa kapitalista. Podržavljenim sredstvima za proizvodnju (a 
jedino se u bivšoj Jugoslaviji pokušavalo ta sredstva dati na upravu i raspo- 
laganje udruženim radnicima) upravljala je birokracija, koju su mnogi, do- 
duše, smatrali novom vladajućom klasom. Srednji slojevi sastojali su se ili iz 
ostataka sitnih vlasnika (obrtnici) ili iz "slobodnih profesija“. 

Urušavanjem socijalizma, onakvog kakav je bio, krenulo se u restauraciju 
kapitalizma, čije su paradigme: država - nacija stvorena prema svjetskom ka- 
pitalističkom tržištu i sveopća privatizacija (povratak na privatno vlasništvo) 
sredstava za proizvodnju, a time i restauriranje ili zapravo instaliranje kapita- 
lističke klase. 

Proces što ga eufemistički nazivamo tranzicijom, a svodi se na povratak 
kapitalizma, tek je otpočeo (nije prošlo ni šest godina od pada Berlinskog zida) 
i trajat će više decenija. Kakav će najzad biti kapitalizam u postsocijalističkim 


“Pred očima imamo pet zemalja proizišlih iz raspada Jugoslavije, Albaniju, šest zemalja istočne Evrope, petnaest 
zemalja proizašlih iz raspada Sovjetskog Saveza i Mongoliju, ukupno 28 zemalja. Iskustvo na tlu Istočne Nje- 
mačke ne uzimamo u obzir jer se radi o integraciji (ujedinjenju) u visokorazvijenu kapitalističku zemlju. 

zemljama i kakva će se kapitalistička klasa u njima formirati zasad ne možemo 
znati, ali začeci tog kapitalizma i te klase već su tu... 

Empirija omogućava da već uočimo otkuda kapitalisti dolaze, odakle se 
regrutiraju. 

Prvo, dolaze iz redova novih vlastodržaca, koji su najčešće bili i stari vlas- 
todršci (bivši komunisti). Drugo, dolaze iz šireg ranijeg socijalističkog direk- 
torsko-rukovodnog sloja i socijalističkog državno-birokratskog aparata, a ko- 
risteći iskustva i poznanstva. Treće, dolaze iz redova "poduzetnika" i "snalaž- 
ljivih ljudi“, koji su i u vrijeme socijalizma znali stjecati novac i bogatstvo na 
rubu zakona, a još više i mimo zakona. Četvrto, u redove kapitalista ulaze i 
pojedini obrtnici, sitni poduzetnici i pripadnici slobodnih profesija pred ko- 
jima su se otvorile nove mogućnosti poslovanja i stjecanja. Peto, kapitalisti 
dolaze i iz dijaspore i emigracije, čiji se jedan broj pripadnika vraća u zemlju 
svog porijekla ili svojih predaka. Najzad, tu je i znatan broj onih koji nisu ni 
pripadnici ranijih socijalističkih nomenklatura, ni "zatečene" parajlije, već su 
počeli bez i prebijene pare u džepu i bez društvenih veza, ali se koriste okol- 
nostima “lova u mutnom", još neuspostavljenom pravnom državom, lomo- 
vima ideoloških i vrijednosnih matrica i nemoći ljudskih množina da na bilo 
što utječu (osim upražnjavanjem pasivnog prava na izborima političkih pred- 
stavnika). 

Dolaze također i strani kapitalisti i preuzimaju značajne resurse i sredstva 
za proizvodnju, ali oni zasad nisu baš primjetne figure na pozornicama bivših 
socijalističkih zemalja. Centri kapital-moći iz svjetskih metropola kapitalizma 
diktiraju, dakako, sam proces tranzicije, odnosno povratka kapitalizma, ali još 
u bivše socijalističke zemlje ne infiltriraju neposredno svoje menadžmente, pa 
i vlasnike koji su već došli na lice mjesta. 

Među novopečenim kapitalistima, koji se regrutiraju na spomenute nači- 
ne, rijetki su nekadašnji kapitalisti, odnosno bivši vlasnici, kojima su sredstva 
i bogatstva bili nacionalizirani i konfiscirani, pa su ih sada dobili natrag. Tek 
se poneki vratio iz kapitalističkog svijeta, odnosno od tamo gdje je bio izbje- 
gao, 1 uključio u poduzetništvo na osnovu sredstava koja je donio sa sobom, a 
ne nikako na osnovu vraćenih sredstava. Jer, denacionalizacija nije u iole znat- 
nijem opsegu još provedena ni u jednoj bivšoj socijalističkoj zemlji. 

Pri formiraju kapitalističke klase u bivšim socijalističkim zemljama naj- 
veći značaj ima prisvajanje i posjedovanje političke moći. Oni, koji su došli na 


AUTORSKI TEKSTOVI I IZLAGANJA NA MEĐUNARODNIM SKUPOVIMA 381 


vlast ili, najčešće, ostali na vlasti time što su promijenili uvjerenja i ponašanja, 
postajući od komunista i socijalista demokršćani, liberali, demokrati, socijal- 
demokrati, te se od boraca za socijalizam pretvorili u borce za kapitalizam, 
ujedno najčešće i postaju kapitalisti. 

Navest ćemo dva simptomatična slučaja, koji pokazuju kako se politička 
moć materijalizira u kapitalističko bogatstvo. 

Današnji predsjednik vlade Ruske Federacije, nekadašnji direktor gole- 
mog državnog monopola za eksploataciju nafte i plina "Gazprom" u Sovjet- 
skom Savezu, Viktor Černomirdin donedavno je i sam iskazivao rezervu pre- 
ma restauraciji kapitalizma, videći u tome put osiromašivanja širokih slojeva 
naroda. Izjavljivao je da se, doduše, zalaže za tržišnu privredu, ali da neće "na- 
metati kapitalizam koji će dovesti narod u bijedu“. No, u međuvremenu je i 
sam postao krupni kapitalist. Kao bivši direktor Gazproma“, iskoristio je po- 
sebnu opciju za povlaštenu kupnju dionica tog giganta. I zar nije razumljivo 
da sada i u ulozi predsjednika vlade jedne velike zemlje, kojoj su nafta i plin 
jedno od glavnih bogatstava, vodi računa o dividendama na dionice u tom gi- 
gantu, budući da je, eto, postao jedan od vlasnika? Predsjednik ruske vlade 
ujedno je, a u dosluhu s predsjednikom Rusije, početkom svibnja 1995. godine 
osnovao političku stranku "Naš dom -— Rusija", s kojom namjerava izaći na 
iduće parlamentarne izbore i po mogućnosti ih dobiti. Tu stranku podržavaju 
veliki koncerni i banke, a u samoj Rusiji nazvana je "strankom vlasti“. Politička 
moć pojedinca u ovom je slučaju bila oružje njegovog pretvaranja u krupnog 
kapitalistu, a i dalje će ta politička moć, po svoj prilici, biti u funkciji snaženja 
i njega kao kapitaliste i sve one nekadašnje sovjetsko-komunističke nomen- 
klature, koja je ostala u sedlu i jedino zamijenila zaklinjanje u socijalizam za- 
klinjanjem u kapitalizam. 

Drugi je slučaj koji navodim iz Hrvatske. I u hrvatskoj se javnosti, ma ko- 
liko da se ona nalazi u stanovitoj informativnoj blokadi koju uspijevaju name- 
tati sadašnje vlasti, već svakodnevno govori o “dinastiji Tuđman". A o tome se 
često piše i govori iu medijima po svijetu, kada god ti mediji daju neku pano- 
ramu današnje hrvatske zbilje. Pri tom se ne misli na činjenicu da je otac (Fra- 
njo) šef države koji i po Ustavu ima takve i tolike nadležnosti da ga to čini go- 
tovo svemoćnim, a da je sin (Miroslav) šef svih policija i da ima treći po rangu 
generalski čin, već se prije svega misli na imovno stanje i već stečeno bogatstvo 
i na poduzetničke, odnosno kapitalističke uloge. 

U trenutku dolaska na vlast sadašnji hrvatski predsjednik Tuđman bio je 
siromašni penzioner, doduše s prostranim stanom koji mu je bio dodijeljen u 
nekad nacionaliziranoj vili. Na stranu to što je postao vlasnik čitave vile, u 
kojoj je prije toga bio jedan od stanara, uz to renovirane o državnom trošku. U 
kapitaliste su se, međutim, preko noći pretvorili članovi njegove obitelji: sin 
Stjepan s tvrtkom "Domovina" drži monopol u snabdijevanju Hrvatske vojske 
nekim artiklima i vrstama opreme; kćerka Nevenka posjeduje lanac proda- 
vaonica, objedinjenih u firmi “Netel"; unuk Dejan već je jedan od moćnih hr- 
vatskih bankara i privatni vlasnik streljane, koja ima monopol i na isproba- 
vanje privatnog oružja. Evidentno je da je politička moć i u ovom slučaju od- 
skočna daska za ulazak u kapitalističku klasu. 

Da se razumijemo, ne radi se ni o rijetkim ni o atipičnim slučajevima. Mi 
smo se njima poslužili samo zato što su nam bolje poznati. 

Politička moć, a najčešće kod onih pojedinaca koji su je imali i u "pro- 
palom socijalizmu“, a sačuvali su je, svojom ideološkom "pretvorbom", ili su 
se te moći dočepali i u novom" sistemu koji se zaputio u kapitalističku restau- 
raciju, najčešća je podloga formiranja i uspona kapitalističke klase u svim zem- 
ljama s nasljeđem propalog socijalizma, od Jadrana pa sve do Tihog oceana. 

Formiranje kapitalističke klase u bivšim socijalističkim zemljama omogu- 
ćeno je procesom privatizacije ne samo sredstava materijalne proizvodnje, već 
i javnih službi, osiguranja, prometa nekretnina, zdravstva, sredstava informi- 
ranja, obrazovanja, kulture itd. No, taj proces privatizacije nije ni u jednoj biv- 
šoj socijalističkoj zemlji još daleko odmakao. Glavnini sredstava za proizvod- 
nju još je vlasnik država, pa se utoliko raniji državni socijalizam tek preime- 
novao u državni kapitalizam. Privatizacija se pak, bez obzira na sve njezine 
modalitete i varijacije, ogleda u rasprodaji državnokapitalističkog fonda onima 
koji su na vlasti ili blizu nje, onima koji su razvili mafijaško poslovanje i ma- 
fijaški sistem kontrole i ucjena, te onima koji uspijevaju i na više-manje le- 
galan način stvoriti akumulaciju u preuzetim ili postignutim proizvodnim, 
uslužnim i robnonovčanim kapacitetima i institucijama, te onima iza kojih je 
svojim sredstvima stao strani kapital. Država svojom politikom rasprodaje 
resursa, poreznom politikom, uvozno-izvoznom politikom (kontigenti, carine 
itd), monetarnom politikom, sve do djelovanja financijske policije, jednima 
omogućuje da postanu kapitalisti, a drugima to sprečava, pri čemu veliku ulogu 
imaju mjesta u rasporedu državne i političke moći, neformalne veze, mito i 

korupcija, kanali sive ekonomije. Pa utoliko šansu da postane kapitalista više 
ima onaj “tko je bliži vatri“ (državi i njezinom aparatu), jer se “taj grije", a do 
izražaja i te kako dolaze i klanovsko-klikaške veze, ili, narodski rečeno, dolazi 
do izražaja politika 'i po babi i po stričevima“. 

Da bi se od onih koji nisu imali ništa, a po logici i blizini centrima državne 
i političke moći i klikaške povezanosti, te podobnosti ("naš čovjek"), stvorili 
kapitalisti, a na drugoj strani do kraja proletarizirala najamna radna snaga, u 
procesu privatizacija pribjegava se velikom obezvređivanju zatečenih proizvod- 
nih snaga. Tvornice se prodaju gotovo zabadava, poslovni prostori ispražnja- 
vaju radi konjunkturne prodaje ili iznajmljivanja, čitave industrije prepuštaju 
propadanju. U cjelini, u bivšim socijalističkim zemljama na djelu je svojevrsna 
dezindustrijalizacija. "Stara" socijalistička industrija i njezini organizacioni 
oblici (poduzeća, kombinati, pogoni, nekadašnji OUR-i i SOUR-i u slučaju Ju- 
goslavije) prepušteni su propadanju, a "restrukturiranje" se provodi po logici 
"razvlačenja" i grabeža od strane novopečenih kapitalista, ili po kriterijima 
koje diktira strani kapital tamo gdje on uđe u kupnju i doinvestiranje. 

Zatečena radna snaga masovno postaje prekobrojna i više-manje bezob- 
zirno ju se otpušta, baca na ulicu, stavlja na liste "čekanja", odnosno progla- 
šava tehnološkim viškom, prima mizerne plaće ili ih mjesecima pa i godinama 
uopće ne prima. Neorganizirana je i nezaštićena, a "stari" i "novi" sindikati 
nisu osobito moćni u borbi za njezina prava i revandikacije. 

Utoliko je u bivšim socijalističkim zemljama na djelu bezobzirna “prvo- 
bitna akumulacija kapitala", s tom razlikom da se ipak ne radi o manufaktur- 
noj i neobrazovanoj radnoj snazi iz 18. i 19. stoljeća, već u ovom slučaju o pro- 
sječno dobro obrazovanoj radnoj snazi, koja je stvorena u uvjetima socijalis- 
tičke industrijalizacije. 

Privatizacija se provodi prodajom i davanjem dionica, ali to ni u jednom 
slučaju ne vodi stvaranju nekog "narodnog kapitalizma". Zaposleni i bivši za- 
posleni, te penzionerski fondovi, po povlaštenim uvjetima postaju dioničari, 
a nerijetko zajedno čine i većinske vlasnike, ali iskustva već upućuju na zaklju- 
čak da se provodi masovna eksproprijacija sitnih dioničara i da će velika većina 
njih na kraju ostati samo vlasnici, i prodavači svoje radne snage. 

Budući da se gro sredstava za proizvodnju u svim bivšim socijalističkim 
zemljama (a neke, kao SR Jugoslavija pod sankcijama, ili Bosna i Hercegovina 

zahvaćena ratom, nisu ni otpočele proces privatizacije) još nalazi u državnom 
vlasništvu i da je u njima utoliko dominantan državni kapitalizam, to je po- 
litička klasa, ako tako možemo nazvati sve posjednike političke moći, a pogo- 
tovo sve vlastodržce, ona snaga koja će zadugo imati i presudnu ulogu u prevo- 
đenju društva na kolosijek kapitalističke ekonomije, ali je očigledno da se ona 
neće baš ni žuriti da dokine državno-kapitalističku osnovu vlastite moći, pa 
ma koliko da će svoje pripadnike pretvarati u "prave" kapitaliste. 

Prvobitna akumulacija kapitala u uvjetima postsocijalizma" - to je već 
više nego očigledno - vodi ostroj klasnoj podjeli na vlasničku manjinu i naja- 
mnu većinu, veoma nalik na latinoameričku podjelu koja se cementirala u ka- 
pitalizmu latinoameričkog tipa. Neće se tako brzo formirati srednji slojevi dru- 
štva, koji će biti imućni ne samo na podlozi vlastitog tekućeg rada, nego i na 
podlozi osiguranja raznih renti iz svog minulog rada, a i oplođivanja stečenog 
novca. Formirat će se, i već je tu, svojevrsno dvotrećinsko društvo, dijametral- 
no različito od onog društva, kakvo se prema njemačkom ljevičaru Peteru Glot- 
zu formiralo u zemljama razvijenog kapitalizma. U tim zemljama, naime, dvije 
trećine pripadnika društva živi s onu stranu materijalne bijede, a jedna trećina 
nema osiguran egzistencijalni minimum, više-manje je pauperizirana i u sva- 
kom pogledu marginalizirana. U zemljama "postsocijalizma" bit će obrnuto: 
dvije trećine ljudi će barem idućih pola stoljeća živjeti u siromaštvu, a jedna 
trećina mogla bi osjetiti i kakvo-takvo blagostanje. 

Uostalom, na skupu "Od komunizma do demokracije“ u Krakowu, u pro- 
ljeće 1995. godine, iznesen je podatak da je u bivšim socijalističkim zemljama 
u krajnjem siromaštvu živjelo osam milijuna stanovnika, a da ih danas živi čak 
58 milijuna (u tim zemljama živi ukupno oko 400 milijuna stanovnika). 

Još u nastajanju, kapitalistička klasa u bivšim socijalističkim zemljama 
nema puritanske osobine kapitalističke klase iz ranog kapitalizma na Zapadu, 
a jednako tako ne pokazuje ni crte racionalnosti i poslovnosti suvremene kapi- 
talističke klase na tom istom Zapadu. Po svemu sudeći, ona je vrlo grabežljiva, 
a u isto vrijeme nije sklona mukotrpnom stjecanju akumulacije prije svega u 
materijalnoj proizvodnji. Nemilice troši novac kojeg se domogne, rado preba- 
cuje profit u inozemstvo, pokazuje skorojevićevsku rastrošnost, hoće da imi- 
tira blještavi život uzora na Zapadu, koji su često potomci i višestoljetnih loza 
kapitalističkih baruna i magnata. Sklonost mafijaškom ponašanju, kojekakvom 

mešetarenju, ekonomiji šverca i brze zarade“ kroz trgovinu, osobine su novo- 
pečenih kapitalista, koji nikako ne ulijevaju povjerenje da će oni činiti podu- 
zetničku klasu koja će se pobrinuti da iz rasula realsocijalizma, ili i socijalizma 
koji je na svojoj zastavi ispisivao cilj samoupravljanja proizvođača, proiziđu 
društva blagostanja, čije su odrednice tržište i (parlamentarna) demokracija. 
Utoliko kapitalistička klasa u bivšim socijalističkim zemljama neće biti i stvar- 
no kreativna, već parazitska i kompradorska (oslanjat će se na zrelu kapitalis- 
tičku klasu u zemljama-metropolama suvremenog kapitalizma). 


xx* 


Države-nacije koje se uspostavljaju na ruševinama socijalizma, onakvog 
kakav je bio (redukcionistički na planu političkih sloboda, neprofitan u eko- 
nomliji, egalitaristički u potrošnji, s birokratskim privilegijama iza kulisa), još 
su daleko od pravnih država, štoviše, same su ogrezle u porocima oslanjanja 
na mafijašku i sivu ekonomiju i na zarade od šverca, sve do trgovine oružjem i 
drogama i pranja novca. Koliko ima istine da Rusijom danas vlada oko tri hi- 
ljade mafijaških grupa, a da je sama država i nemoćna i korumpirana? U sva- 
kom slučaju, po prostranstvu najveća, a po prirodnim resursima najbogatija 
zemlja svijeta, danas je još daleko i od ekonomskog oporavka i od demokrat- 
ske konsolidacije. A zar onda stanje može biti bolje u onim postsocijalističkim 
zemljama koje baš i nemaju velike resurse, čije privrede nisu iole difersifici- 
rane i koje grcaju u oskudicama energenata i hrane, te gotovo da i nemaju što 
ponuditi svjetskom tržištu. 

U okolnostima kada postsocijalističke države-nacije pokazuju velike vlas- 
tite slabosti, razna pretpolitička opterećenja (što vodi eksplozijama naciona- 
lističkih populizama) i odbojnost prema "civilnom društvu", a najviše su "od- 
govorne“, u uvjetima još dominantnog državnog vlasništva nad sredstvima za 
proizvodnju, i za "proizvodnju" kapitalističke klase, odnosno restauraciju ka- 
pitalizma, sama kapitalistička klasa koja se formira ne može izbjeći sudbinu 
etatističkog čeda, koje ne stvara i ne razvija svoj način proizvodnje, već je uve- 
like i sama neposlovna (osim u smislu grabežljivosti), defektna u ulozi orga- 


“U Rusiji i svijetu već se mnogo piše i govori o "bratskom krugu" sedam najvećih mafijaških bosova, koji kon- 
troliraju sivu ekonomiju na čitavom prostoru nekadašnjeg Sovjetskog Saveza. Oni kontroliraju izvoz nafte, drveta, 
aluminijuma i dijamanata, a i trgovinu narkoticima. Uglavnom žive na Zapadu i odatle "vode" poslove u Rusiji i 
drugim zemljama, nekadašnjim saveznim republikama Sovjetskog Saveza. 

nizatora društvene proizvodnje i vlasnika-poduzetnika u proizvodnji viška vri- 
jednosti i prisvajanju viška rada kao osnovi kapitalističke ekonomije. 

Formiranje kapitalističke klase u bivšim socijalističkim zemljama nije, 
dakako, nešto što se odvija pod staklenim zvonom. Jednako kao i restauracija 
kapitalizma u tim zemljama, ono je dio procesa konačne mondalizacije kapi- 
tala, koji najzad čitav globus uređuje po svojim kriterijima tržišne isplativosti 
i njoj adekvatne političke regulacije. 

Stoga ćemo ovaj osvrt i završiti ukazivanjem na međunarodni kontekst 
ponovnog rađanja kapitalizma, a time i kapitalističke klase u bivšim socija- 
lističkim zemljama. U tim se zemljama radi o povratku na robnu proizvodnju, 
koju "uređuje" svjetsko kapitalističko tržište. Sve nedaće, pa i tragična iskus- 
tva, ranog socijalizma nerazvijenih zemalja u biti su proizlazile iz njegove au- 
tarkičnosti, kojom se branio od okruženja još uvijek historijski do kraja neis- 
trošenog kapitalističkog univerzuma. Sada su barijere pale, a kapitalistička 
restauracija ima povoljnu sociopsihološku podlogu u sklonosti velike većine 
ljudi da se iskušaju slasti i izazovi društva profita i bogaćenja. Naime, u socio- 
psihološkoj i mentalnoj konstelaciji kapitalizam u bivšim socijalističkim zem- 
ljama nikad nije bio pobijeđen i potisnut i mamio je ljudske većine blješta- 
vilom svojih svjetskih metropola i standardom života svojih obećanih zemalja. 

Kapitalizam u biti počiva na shvaćanju da slobodan može biti samo onaj 
tko je vlasnik, onaj tko je kapitalist, onaj tko ima. Velika većina ljudi ni u naj- 
razvijenijim zemljama kapitalizma nije, međutim, postala kapitalist niti će to 
postati. Ali je važna iluzija da svatko može biti kapitalist. Sada toj iluziji ma- 
sovno robuju i ljudi u bivšim socijalističkim zemljama i to omogućava da prvo- 
bitna kapitalistička akumulacija u njima zasad teče bez iole žešće klasne borbe, 
uz gotovo skrušeni pristanak onih koji i dalje nemaju ništa i koji su postali 
siromašniji nego što su to bili u socijalizmu. 

Iz najrazvijenijih zemalja kapitalizma data je formula posvemašnje pri- 
vatizacije sredstava za proizvodnju i u bivšim socijalističkim zemljama, a bu- 
dući da se njoj pribjeglo i u neoliberalističkoj rekonstrukciji privreda tih ze- 
malja, pa i svjetskog tržišta. Pa se utoliko i restauracija kapitalizma u bivšim 
socijalističkim zemljama u biti i ideološki i praktično usmjerava iz centara raz- 
vijenog kapitalizma (intervencije MMF-a i Svjetske banke, recepti demokra- 
cije). Treba, uostalom, polaziti od tobože nepromjenljive ljudske prirode, koja 


AUTORSKI TEKSTOVI I IZLAGANJA NA MEĐUNARODNIM SKUPOVIMA 387 


teži prije svega tome da ima i da posjeduje stvari, titule, karijere, moć, ugled, 
priznanje, popularnost, slavu, u težnji svakog pojedinca da bude "netko i neš- 
to" ida uspije u životu", a to se osigurava količinom novca koja se ima i vlas- 
ništvom i posjedovanjem što više stvari - dobara. 

Na tome su se, usprkos svim socijalističkim proklamacijama, a zbog svih 
podbačaja i insuficijencija "socijalizma nerazvijenih", hranila i stremljenja lju- 
di donedavno socijalističkih zemalja da preskoče sve berlinske zidove i bod- 
ljikave žice i da se zaustave pred blještavim izlozima obećanih zemalja Zapada 
ili da pak takve izloge stvore i u svojim zemljama. 

Uzalud je, dakle, pozivati se na Karla Marxa, kada je on objašnjavao da je 
“svaka raspodjela sredstava potrošnje samo posljedica raspodjele samih uvje- 
ta proizvodnje". To su metodama analize i kritike političke ekonomije doka- 
zivali, pa i dokazali ne samo Marx i marksisti već i mnoge generacije ekonomi- 
sta drugih smjerova mišljenja. I to nije sporno. No, socijalizam ili socijalizmi 
kakvi su bili nisu samo pukim podržavljenjem sredstava za proizvodnju i for- 
siranjem svih oblika kolektivizma u proizvodnji i potrošnji mogli promijeniti 
epohalne uvjete proizvodnje i reprodukcije ljudskog društva, u pravcu his- 
torijskog skoka iz “carstva nužnosti" u "carstvo slobode" (Marx), koje bi bilo 
“s one strane materijalne nužde“ i s one strane rada kao "izvanjske prisile“ (ta- 
kođer Marx). 

I stoga se "nerazvijeni socijalizam" strovalio u provaliju, a na njegovo mje- 
sto, u smislu popravnog historijskog ispita, a po zakonima svjetskog kapita- 
lističkog tržišta, stupio je, u bivšim socijalističkim zemljama, kapitalizam 'pe- 
riferije “ili poluperiferije“.“ 


“ "Kapitalizam periferije" i "kapitalizam poluperiferije“, za razliku od "kapitalizma metropole", pojmovi su koji 
su, koliko nam je poznato, prvi put protumačeni u jednoj raspravi na stranicama francuskog časopisa Revue Tiers 
Monde 1972. godine (a u kojoj su raspravi sudjelovali C. Furtad, S. Amin, M. Ikonikof, P. Guelen, 1. Gusola i drugi 
- vidjeti No 52 tog časopisa). U svjetskim kretanjima protekla dva i više desetljeća osnovanost takve dihotomije 
samo je potvrđena. 

"Kapitalizam periferije" se, naime, dalje "razvijao" po diktatu "kapitalizma metropole". 

A sada se u njega strovaljuju i bivše socijalističke zemlje. "Kapitalizam periferije" ili pak "kapitalizam polu- 
periferije" danas su stvarnost oko 150 zemalja, za razliku od onih tridesetak u kojima postoji "kapitalizam metro- 
pole", a u znaku su velikog siromaštva velike većine ljudi, kronične visoke nezaposlenosti, velikih inflatornih 
udara, pomanjkanja vlastite akumulacije, nestabilnosti političkih uređenja. 

"Kapitalizam metropola" mora neprestano, kao uvjet i vlastitog održanja, održavati "kapitalizam peri- 
ferije", bdjeti nad njim, kontrolirati ga, dijeliti mu savjete, ali i nametati mu rješenja. A sve to mora činiti kako bi 
ulagao u većinski "ostatak" svijeta i ubirao svoje profite i ekstraprofite. 

U tom kapitalizmu "periferije" ili "poluperiferije", koji se danas restaurira 
na istoku Evrope i u azijskim prostranstvima nekadašnjeg SSSR-a, za formi- 
ranje kapitalističke klase moglo bi se reći: već viđeno, ali i da obiluje mnogim 
novostima. A po svojoj ulozi ona ne može biti nego kompradorska: neće biti 
iole nezavisna od diktata iz središta svjetske kapitalističke moći, neće donositi 
strateške odluke za razvoj svojih zemalja, neće imati vlastite multinacionalne 
kompanije, ali će biti više ili manje suvereni gospodar jeftine i uvelike obesprav- 
ljene radne snage. Na mjesto sedamdeset ili pedeset godina preuranjenog "te- 
gobnog' socijalizma došao je bezobzirni kapitalizam "periferije" koji treba na- 
staviti i dovršiti prvobitnu akumulaciju kapitala“, s time da u idućih sto godi- 
na možda dostigne današnju razinu kapitalizma "centra" ili "centara" (SAD i 
Kanada, Zapadna Evropa, Japan), s njegovim civilizacijskim izlogom i njego- 
vom demokratskom ljušturom. 

STRAŠNA HISTORIJA, JOŠ STRAŠNIJA 
SADAŠNJOST: ILI SE POKORITI ILI SE 
UKLONITI 


Hrvatska ljevica, br. 9/1995. 


Ne možemo na ovom mjestu i u ovoj prilici iole potpunije doticati povijest Srba 
u Hrvatskoj, odnosno srpskog pitanja u Hrvatskoj. Zato ćemo tek ovlaš spo- 
menuli neke činjenice o doseljavanju, a onda i teze o "remetilačkom čimbe- 
niku“. 

Srbi su se na područja današnje Hrvatske (koja je međunarodno priznata 
u granicama kakve je imala kao federalna država u bivšoj Jugoslaviji), nase- 
ljavali u valovima migracija uglavnom od 16. do 18. stoljeća. No, sudeći po 
manastiru Krka, Srba je u Dalmaciji bilo već i u 14. stoljeću, kada je Jelena 
Šubić, žena moćnog Mladena Šubića i sestra cara Dušana, bila i gospodarica 
Skradina. 

Za vrijeme rata Svete lige 1537-1540. godine pod mletačku je vlast u Dal- 
maciju, a sa područja pod turskom vlašću, prebjeglo “oko pet hiljada kršćana 
(vlaha)", a novi su prebjezi pristizali i poslije završetka tog rata. U vrijeme tzv. 
kandijskog i morejskog rata 1645-1633. godine na mletačko područje Dalma- 
cije 1 Bosne došlo je mnogo kršćana pravoslavne vjere iz Bosne, Hercegovine i 
Crne Gore, ali i katolika iz Bosne i Hercegovine. Morlački narod, narod uskoka, 
hajduka, pandura, koji je u pograničnim područjima živio u bijedi, činili su i 
katolici i pravoslavci, a kasnije su se jedni nacionalno osvijestili kao Hrvati, a 
drugi kao Srbi. U Liku, opustjelu pred njihovim osvajanjem, sami su Turci 

počeli naseljavati Srbe u većem broju 1580. godine. Vlasi, odnosno Srbi, u Sla- 
voniju su pak pretežno doselili u vremenu nakon što je ona oslobođena od Tu- 
raka, a najviše između 1683. i 1699. godine. 

Gro Srba u Hrvatskoj i Slavoniji (Dalmacija, Istra i Boka bile su pod vlašću 
Mlečana) živio je u Vojnoj krajini, što su je Habsburgovci stvarali od 1553. 
godine za obranu od Turaka, a koja je razvojačena i inkorporirana u Bansku 
Hrvatsku tek 1881. godine ( u početku su postojale odvojene Hrvatska i Sla- 
vonska krajina, general prve imao je sjedište u Karlovcu, a druge u Varaždinu). 

Ona struja hrvatske historiografije i tzv. nacionalne misli, koja je bila i 
ostala nacionalistička i posebno srbofobska, nastojala je od početka dokazati: 
da su Srbe doveli Turci, kao svoje pomoćne i ujedno pljačkaške horde, da to i 
nisu bili Srbi već Vlasi kao posebno iskvaren stočarski svijet, da su mnogi Hr- 
vati postali Srbima, prelazeći s katoličke na pravoslavnu vjeru, da je taj sum- 
njivi i pljačkaški svijet, koji se usudio proglasiti Srbima na svetoj hrvatskoj 
zemlji, ne samo htio već tobože i uspijevao i vladati Hrvatima i Hrvatskom, itd. 
U ovim tragičnim danima i hrvatske i srpske historije, ta struja trijumfira sa 
svojim tezama, te je u hrvatskom narodu ove, 1995. godine, uspjela raspiriti 
antisrpsku histeriju veću negoli je bila i ona 1941. godine. 

Dakako, obilje povoda za njezine rasističke teze o narodu koji je došao pod 
skutima turskih osvajača i koji je na svetoj hrvatskoj zemlji, eto, uvijek bio 
samo instrument tuđinske vladavine (turske, njemačke, mađarske, talijanske 
i najzad srpske) nad Hrvatima i "remetilački čimbenik" u domovini nam Hr- 
vatskoj, davala je i još daje suluda i mitomanska velikosrpska politika, koja se 
trudila, i još je time zaokupljena, dokazati: da Hrvati gotovo i ne postoje, da su 
većina Hrvata tek pokatoličeni Srbi, da su granice Srbije u slučaju razlaza neg- 
dje na liniji Virovitica-Karlobag, itd. Velikosrpska historiografija, ideologija i 
politika u tom su smislu možda i bolesnije i mitomanskije od velikohrvatske 
historiografije, ideologije i politike. Ali su podjednako zločinačke po posljedica- 
ma na terenu“, posvuda tamo gdje su Hrvati i Srbi stoljećima živjeli zajedno. 

Srbi u Hrvatskoj (bili) su "dotepenci“, odnosno "došljaci" četiri stoljeća, 
jednako kao što su Hrvati to trinaest stoljeća. Nema tu kvalitativne razlike. 
Duže su "dotepenci" nego i Sjeveroamerikanci na svom kontinentu, na kojem 
su u međuvremenu potamanili “crvenokošce". | duže su na hrvatskom tlu ne- 
go što je to većina naroda u svijetu na svom sadašnjem tlu. Nekoliko stoljeća 

oni isključivo ili u većini nastanjuju više od 1.100 naselja u Hrvatskoj. Sada su 
morali, nisu valjda i željeli, ma koliko da su i bili pod utjecajem, pa i prisilom 
nekolicine neslavnih krajiških lidera, napustiti većinu tih naselja, ostavljajući 
svoja ognjišta i grobove predaka do dvadeset generacija unatrag! 

Ako je Hrvatska bila predziđe kršćanstva, onda su i Srbi bili značajni zato- 
čnici borbe "za krst časni i slobodu zlatnu“ i u hrvatskim zemljama u koje su 
doselili, da bi zajedno s Hrvatima lili krv za druge, ali i za Hrvatsku, kao na 
primjer u NOB-u 1941-1945. godine. Junaštvo Stojana Jankovića, kao pravo- 
slavca, ide rame uz rame s junaštvom Ilije Smiljanića, kao katolika. (Pravo- 
slavci su počeli postajati Srbi, a katolici Hrvati u smislu modernog nacional- 
nog osjećaja tek u 19. stoljeću.) Mlečani su se plašili senjske ruke, a ona se krs- 
tila ne samo sa dva nego i sa tri prsta. Pravoslavce među uskocima Austrija je 
naselila u Žumberak, pa su se oni kasnije pounijatili, da bi se većina danas 
osjećala (žestokim) Hrvatima, a neki bogme i Srbima. 

Ban Josip Juraj Jelačić bio je pobornik sloge Hrvata i Srba i zbog toga što 
su i jedni i drugi činili njegove krajiške postrojbe. Kada je krenuo na Mađare 
preko Drave, u njegovoj je vojsci Srba bilo ne mnogo manje od Hrvata. 

Neki značajni muževi Ilirskog pokreta bili su Srbi. 

Jovan Sundečić, pravoslavni pop, koga su odgojili franjevci u Imotskom, 
penjao se na Biokovo u prvoj polovici prošlog stoljeća, da bi u svojoj poemi 
klicao bratstvu ne samo Hrvata i Srba već svih južnih Slavena. 

U drugoj polovici 19. stoljeća Strossmayer je pronosio ideju jugoslaven- 
stva, ne odričući se ni hrvatstva ni katoličanstva, i ne bi se moglo reći da je u 
Srbiji i među Srbima nailazio samo na gluhoću i nerazumijevanje, uključujući 
čak i članove dinastije Obrenovića. Đuro Daničić dolazi iz Srbije u Hrvatsku, 
da bi bio veliki neimar znanosti i jezikoslovlja, au duhu povezivanja hrvatskog 
i srpskog naroda. A Ante Starčević, koji će kasnije steći priznanje "oca domovi- 
ne“, pisat će još ranije na ćirilici u Beograd, moleći da mu se tamo da zaposlenje! 

Srbi u granicama Austro-Ugarske, od Vojvodine, preko Vojne krajine, do 
civilne Hrvatske i Slavonije, pa Dalmacije, a onda i Bosne i Hercegovine, kada 
je ona 1878. godine okupirana, gledali su, što je razumljivo, u kneževini, pa 
kraljevini Srbiji oslonac i za svoj nacionalni identitet i samoodređenje. Iz toga 
se rađao i njihov otpor, tamo gdje su bili izmiješani sa Hrvatima, da se utope u 
“hrvatski politički narod“, te je dolazilo i do određenog priklanjanja službenič- 

kog sloja iz njihovih redova više interesima Pešte ili Beča nego Zagreba. To je 
ono što će onda izazvati i stanoviti bijes kod Ante Starčevića, koga je inače 
rodila majka Srpkinja. 

Sve što se od tih vremena konstituiranja modernog političkog života u dru- 
goj polovici 19. stoljeća pa do danas dogadalo, posebno između Hrvata i Srba 
u Hrvatskoj, bilo je u znaku polarizacije prije svega u redovima većinskog na- 
roda (a ne zaboravimo, da su na onom teritoriju koji se danas nalazi u grani- 
cama Republike Hrvatske sve do Drugog svjetskog rata Srbi činili više od 20 
posto stanovništva) u odnosu na manjinski. Za jednu ideologiju i politiku, koja 
počinje od Ante Starčevića, pa se nastavlja preko Josipa Franka i Ante Pavelića, 
da bi je danas preuzeo Franjo Tuđman, Srbi su 'remetilački čimbenik" u Hr- 
vatskoj, pa ma kakva ona bila. 

Drugu ideologiju i politiku, bratstva i povezivanja sa Srbima, pronosili su 
Ilirci, Strossmayer, Supilo i Trumbić, braća Radić, pa i Vladko Maček, a onda 
je 1 u Život proveli hrvatski komunisti. 

Prvi put se bijes hrvatskog antisrpskog šovinizma, koji je od samog počet- 
ka izrastao, bio inspiriran i nošen posebno i od strane kleronacionalističkih 
krugova u Katoličkoj crkvi, koja se izborila i za epitet Crkve u Hrvata, došao 
do izražaja 1902. godine. Na antisrpski pamflet u "Srbobranu", časopisu koji 
je izlazio usred Zagreba, s porukom iz naslova: "Do istrage naše ili vaše!“, us- 
lijedilo je razbijanje radnji trgovaca i obrtnika Srba. Pa je došlo i do novih izlje- 
va antisrpske histerije u vrijeme austrijske aneksije Bosne i Hercegovine i vele- 
izdajničkih procesa protiv Srba i u Hrvatskoj i u Bosni i Hercegovini i, dakako, 
nakon pucnjeva Gavrila Principa u nadvojvodu Ferdinanda i suprugu mu S0- 
fiju, što je bio dobrodošao povod Prvom svjetskom ratu. 

U prvoj, monarhističkoj Jugoslaviji hrvatski Srbi su se u početku, istina, 
veselili što su se i oni našli u zajedničkoj državi sa glavninom svoje nacije, ali 
ih je to početno oduševljenje brzo prošlo, što se vidjelo i po sudbini Svetozara 
Pribičevića, koji je od pouzdanika centralističkog hegemonističkog režima po- 
stao osuđenik na smrt i u emigraciji postao najžešći protivnik diktature kralja 
Aleksandra. A pri formiranju Banovine Hrvatske, Srbi u Hrvatskoj uglavnom 
su joj davali podršku, ne strepeći za položaj manjine (činili su 20 posto stano- 
vništva Banovine). 

Izbijanjem Drugog svjetskog rata i dovođenjem, od strane Hitlera i Mu- 
ssolinija, na vlast ustaša u tzv. Nezavisnoj Državi Hrvatskoj, Srbi u Hrvatskoj i 

Bosni 1 Hercegovini bili su stavljeni izvan zakona, izloženi svirepom teroru, 
masovnom ubijanju i - prekrštavanju. Ustaše su primjenjivale poruku Mile 
Budaka Srbima: ili neka se poklone ili neka se uklone. I trudile se da ih što više 
uklone. Na djelu je bila politika "čišćenja" Hrvatske od Srba: jednu trećinu po- 
biti, jednu trećinu protjerati, jednu trećinu prekrstiti. 

Boreći se za svoj opstanak, a suočeni ili sa pozivom komunista da stupe u 
antifašističku borbu ili da se priklone velikosrpskim četničkim snagama, Srbi 
u Hrvatskoj gotovo su se listom opredijelili za antifašističku borbu, u kojoj se 
krvlju stvaralo bratstvo hrvatskog i srpskog naroda i nacionalnih manjina u 
tada okupiranoj i raskomadanoj Jugoslaviji. Bilo je u početku među Srbima u 
Hrvatskoj kolebanja, što je pokazivao i tzv. otrićki sporazum pod okriljem tali- 
janskog okupatora 1941. godine, ali četnički pokret nigdje u Hrvatskoj nije 
uhvatio maha, osim na tzv. tromeđi, u Kninskoj krajini i donekle oko Plaškog. 
U samoj Kninskoj krajini vodila se pak borba na život i smrt između Srba - 
partizana i Srba - četnika. Treba samo pogledati podatke o partizanskim bor- 
cima na Sutjesci, pa da se vidi da je tamo među Dalmatincima bilo relativno 
najviše Kninjana uz borce sa nekih zadarskih otoka, Na Kordunu, pa i u Baniji 
i Slavoniji uopće nije bilo četnika, a da četnici nisu u Slavoniju prodrli iz Bosne 
treba zahvaliti i posebnom antičetničkom bataljonu, sastavljenom samo od 
partizana Srba. 

Sve do kapitulacije Italije u jesen 1943. godine Srbi su činili polovicu učes- 
nika Narodnooslobodilačke borbe u Hrvatskoj. A prema pisanju i samog Fra- 
nje Tudmana, nekadašnjeg kakvog-takvog historičara NOB-a, a danas "pogla- 
vara svih Hrvata", oni su činili više od trećine učesnika NOB-a u Hrvatskoj u 
čitavom razdoblju njegovog trajanja 1941-1945. godine. Kao ni Hrvati anti- 
fašisti i partizani, tako se ni Srbi antifašisti i partizani nisu borili ni za kakvu 
velikosrpsku Jugoslaviju, već i za Hrvatsku i za Jugoslaviju, u kojima će pos- 
tojati puna nacionalna ravnopravnost i vladati bratstvo i jedinstvo svih naro- 
da. Jednako kao i Hrvati, borili su se pod hrvatskom zastavom, na koju je stav- 
ljena zvijezda petokraka, jednako kao i Hrvati stajali su mirno kada se na Pr- 
vom, Drugom i Trećem zasjedanju ZAVNOH-a pjevala "Lijepa naša domo- 
vino“. NOB je Srbe u Hrvatskoj priznao za onaj drugi konstitutivni narod u 
matičnoj državi hrvatskog naroda, jednako kao što su u Bosni i Hercegovini za 
konstitutivne bila priznata sva tri tamošnja naroda. 

U vremenu industrijalizacije i urbanizacije pod parolama socijalizma i s 
vjerom u ideale socijalističkog samoupravljanja, i Srbi u Hrvatskoj su iz sela i 
uglavnom brdsko-planinskih krajeva u kojima su stoljećima živjeli pojačano 
selili u hrvatske gradove ne da bi prigrabili vlast i položaje, već da bi se, kao i 
Hrvati iz tih sela i krajeva, domogli prvih osnovnih tekovina današnje civili- 
zacije. I Srbi iz Knina gledali su s povjerenjem u Zagreb i išli su u njega više 
nego u Beograd. Srbi u Hrvatskoj su doista osjećali Hrvatsku kao svoju do- 
movinu, ali su i čitavu Jugoslaviju smatrali, kao uostalom i velika većina ljudi 
i naroda “od Triglava pa do Vardara", svojim širom domovinom. 

Hrvatski Srbi nisu u tom vremenu bili vlastodršci u Hrvatskoj, premda su 
doživjeli relativno veću socijalnu, pa i političku promociju na osnovi sudio- 
ništva u NOB-u. Postoje, uostalom, sve moguće statistike, kojima se mogu opo- 
vrći današnje laži tuđmanovske promidžbe o vladavini Srba Hrvatskom i u 
Hrvatskoj, no u to nećemo u ovoj prilici posebno ulaziti. Recimo samo to, da 
su upravo krajevi, u kojima su Srbi bili ili u većini ili živjeli u većem broju, s 
izuzetkom Vukovara i Baranje, bili i ostali, i pored svega, najnerazvijeniji kra- 
jevi Hrvatske i da su 1 od socijalizma dobili relativno najmanje. 

A onda je došla 1990. godina i pobjeda Franje Tuđmana na izborima... U 
svojoj predizbornoj kampanji on Srbe nije htio ni spominjati zanemarujući činje- 
nicu da čine gotovo petinu hrvatskog stanovništva. Govorio je o Hrvatima i 
"ostalom pučanstvu". Pa je tek kasnije počeo spominjati Židove, Čehe, Tali- 
jane, Mađare, da bi kroz zube pridodao Srbe. Počela su šikaniranja i sumnjiče- 
nja ljudi samo zbog toga što su Srbi, pa ma gdje da su bili i ma šta da su radili. 
Jovan Rašković i ostali oko njega usplahireni intelektualci i poluintelektualci 
tražili su samo kulturnu autonomiju i posebnu zajednicu pet-šest općina oko 
Knina, pa su sotonizirani i ismijavani. Srbima se prijetilo na sve načine, da bi 
se onda uputilo miliciju iz Zagreba u neke općine s izrazitom srpskom veći- 
nom, da oduzima oružje rezervnog sastava tamošnje milicije. I izbila je "bal- 
van revolucija“, a ona je onda bila povod i za štošta što se pretvorilo, evo, u 
četverogodišnji krvavi pir Velikosrba i Velikohrvata, u kojem je toliko stradao 
i još stradava običan hrvatski i srpski čovjek, ošamućen i izluđen, ali i toliko 
podložan strastima mržnje i osvete samo na podlozi različite etničke pripad- 
nosti. 

Nije taj nesretni srpski narod, u svim tim selima i naseljima koja su neri- 
jetko bila i homogena, stoposto nastanjena Srbima, bio sam svoj okupator! 1 

nije na njega više utjecala velikosrpska propaganda od velikohrvatske pro- 
midžbe. A zar treba dokazivati da je velika većina nedužna u odnosu na raz- 
bojnički režim koji je zavladao u Krajini i u odnosu na sve Velikosrbe? I krenuo 
je sav taj jadni narod, i iz straha i zbog panike pred "Olujom" i zbog prijetnji 
krajinskih glavešina, na put beznađa i očaja, mada je slutio i znao da ga na tom 
putu od nemila do nedraga raširenih ruku neće dočekati ni oni koji su po Bosni 
i Srbiji oboljeli od velikosrpskog ludila, niti sam Slobodan Milošević, koji je 
najviše kumovao raspadu zajedničke države i Srba i Hrvata i Muslimana i dru- 
gih naroda. 

Od početka su Franjo Tuđman i režim koji je on uspostavio činili sve što 
im je trebalo da Srbi u Hrvatskoj ne prihvate onakvu "hrvatsku demokraciju" 
kakva je svanula. Htjeli su da Hrvatska bude bez Srba. Da je Tuđman htio, mo- 
gao je izbjeći i rat i sva stradanja i Hrvata i Srba u granicama avnojske Hrvat- 
ske, pa makar da se Jugoslavija i morala raspasti. I ne bi bilo ni oružane inter- 
vencije bivše JNA. Jer, teško bi je ona sama mogla isprovocirati, da je to i že- 
ljela. Najzad je, uz blagoslov i potporu moćnika svijeta koje danas sluša i koji- 
ma služi, Franjo Tuđman postigao to što se možda nije u početku ni usudio 
sanjati, mada je to tako žarko priželjkivao: Hrvatska je ostala bez Srba. Raspr- 
šena i prestrašena srpska manjina po gradovima i u onih nešto krajeva i na- 
selja, gdje se održala , više će se odsad truditi da sakriva svoj identitet nego što 
će uspjeti da ga sačuva. 

Prema izvještaju generalnog sekretara UN Boutrosa Ghalija još iz svibnja 
1993. godine, Hrvatsku je do tada bilo napustilo 352.000 Srba. Nakon "Bljeska" 
1 "Oluje" ostalo ih je najviše 130 tisuća. Najmanje 15 tisuća mijenjalo je svoja 
imena i prezimena. Djeca po školama i onda kada su im oba roditelja Srbi pri- 
siljena su kriti svoju nacionalnu pripadnost. I u pravilu pohađaju katolički 
vjeronauk. Samo u hrvatskim gradovima, od Vinkovaca, Osijeka i Požege, do 
Metkovića minirano je desetak tisuća kuća u vlasništvu Srba. Nekoliko stotina 
Srba po tim je gradovima ubijeno a da nitko za to nije osuđen. (Time, naravno, 
ne opravdavamo divljaštvo rušenja kuća Hrvata, progone i ubojstva u Mar- 
tićevoj paradržavi.) Iz najmanje 30 tisuća stanova istjerani su Srbi kojima je 
netko otišao na "drugu stranu“ ili uopće nije. I mnoge su se Hrvatice, sa svojom 
djecom, našle na ulici samo zbog toga što su bile udate za Srbe, pa su nazvane 
"četnikušama“. 

Nakon operacije "Bljesak" Srbi u Krajini mogli su se dodatno uvjeriti što 
ih čeka ako dođe Hrvatska vojska i policija. Svi su muškarci od 16 do 80 godina 
koji nisu pobjegli odvedeni u logore, mnogi od njih tamo i prebijani, a nemali 
broj osumnjičen za pobunu protiv Hrvatske i za ratne zločine. A koliko je civila 
tada stradalo, i kako, ostalo je skriveno od hrvatske, ali ne toliko i od među- 
narodne javnosti. (Hrvatska se javnost nije imala prilike upoznati ni sa izvješ- 
tajem Tadeusza Mazowieckog o tome.) 

U operaciji "Oluja" i nakon nje hrvatske su se vlasti dočepale možda 1.000 
-1.500 muškaraca, a kako je izvijestio potpredsjednik Vlade dr Ivica Kostović, 
protiv njih 704, mahom starijih, vodi se istraga. Svaka je srpska obitelj, iz koje 
je neka muška glava nosila pušku, silom ili milom, mogla, dakle, računati da 
će imati člana ili članove na robiji. 

A koliko su vrijedila jamstva Franje Tuđmana za sigurnost onih koji doče- 
kuju hrvatske oslobodioce, pokazuju još uvijek svi nepokupljeni leševi i bez- 
brojna zgarišta kuća na prostorima bivše Krajine. Jednako se to odnosi i na 
jamstvo za imovinu, koja je odreda opljačkana, i za pravednu naknadu, koju 
nitko više sa hrvatske strane i ne spominje. 

U intervjuu "Slobodnoj Dalmaciji", a nakon trijumfalne vožnje "vlaka slo- 
bode" za Hrvate, Franjo Tuđman spomenuo je svoje razgovore s Dobricom 
Ćosićem i Slobodanom Miloševićem o "humanoj zamjeni" Srba za Hrvate i ob- 
ratno, a valjda i zamjeni teritorija. Pa se, kaže, "odigralo ovo što se odigralo, i 
bez obzira na osobnu tragediju tih ljudi, rezultati će biti pozitivni, jer će se iz- 
bjeći uloga Srba u Hrvatskoj kakva je bila od turskih vremena do danas" (naše 
potcrtavanje). 

Sve je tu rečeno. Pisac "Bespuća povijesne zbiljnosti“ valjda je bio pijan od 
sreće što je proveo poruku Srbima iz 1941. godine: ili neka se poklone, ili neka 
se uklone! 

POVIJESTI PERSPEK I BYeB 
SRBA U HRVATSKOJ: 
DEMOGRAFSKI ASPEKTI 


Riječ na okruglom stolu "Srbi u Hrvatskoj: jučer, danas, sutra", 
održanom 18-20. listopada 1996. godine u Zagrebu 


Prema popisima stanovništva 1900. i 1910. godine, Srbi su u tadašnjim kralje- 
vinama Hrvatskoj i Slavoniji, odnosno u banskoj Hrvatskoj činili više od 25 
posto stanovništva. Granica se na istok, doduše, protezala sve do ušća Save u 
Dunav ispod beogradskog Kalemegdana. U titularno trećoj jedinici, “trojedi- 
nici" Dalmaciji Srbi su pak činili 17 posto stanovništva, s tim što je u granica- 
ma Dalmacije bila i Boka kotorska. U Banovini Hrvatskoj, stvorenoj uoči Dru- 
gog svjetskog rata, a koja je obuhvaćala i najhrvatskije dijelove Bosne i Herce- 
govine, Srba je bilo 20 posto. 

U Hrvatskoj, ako se izuzme područje koje će do proljeća biti pod upravom 
UNTAES-a, Srbi danas čine samo dva do tri posto stanovništva. A po svoj pri- 
lici glavnina će odseliti i sa područja na kojem je instaliran UNTAEFS. Iz Hrvat- 
ske je, naime, od 1990. godine naovamo izbjeglo u Srbiju, Bosnu i Hercegovinu 
i druge zemlje oko četiri stotine tisuća Srba. A na područje, koje je sada pod 
upravom UNTAES-a, sklonilo ih se oko 60 tisuća iz zapadne Slavonije 1991. 
godine i sa prostora na kojima su se odigrali "Bljesak" i "Oluja" 1995. godine. 

Nema zemlje u Evropi u kojoj se u 20. stoljeću, eto, tako temeljito uspjelo 
u stvaranju "čiste. države - nacije, kao što je Hrvatska. 

Fašistička je Njemačka, doduše skrivila egzodus sudetskih Nijemaca na 
kraju Drugog svjetskog rata, pa je i Češka tada postala uglavnom etnički čista. 
A u Poljskoj je njemački fašizam uništio Židove i također izazvao egzodus Nije- 
maca, što je uz pomicanje poljske granice na istoku u korist bivšeg Sovjetskog 
Saveza dovelo i do visoke etničke čistoće Poljske. Grčka i Turska su pak u ratu 
1922-1923. godine provele međusobno etničko čišćenje, ali Turska danas ima 
12 milijuna Kurda, koje ne priznaje i ugnjetava, a i Grčka ima nekoliko stotina 
tisuća Albanaca, uz Makedonce, koje ne priznaje. 

Da nije postojala prva i druga Jugoslavija i da nije bilo politike prema nji- 
ma kakvu je provodila Pavelićeva Hrvatska 1941-1945. godine, te politike kak- 
vu provodi Tuđmanova Hrvatska od 1990. godine naovamo, Srba bi u grani- 
cama današnje Hrvatske sada bilo oko milijun i po. Ovako ih je ostalo, odno- 
sno ostat će, nakon što se provede reintegracija istočne Slavonije, Baranje i 
zapadnog Srijema, ne više od 150 tisuća, i to mahom raspršenih po većim na- 
seljima, a sa perspektivom da ih najdalje kroz pola stoljeća više u Hrvatskoj i 
ne bude. 

Utoliko se Hrvatska u posljednjih pet-šest godina posve približila ostva- 
renju sna najzagriženijih i najbeskrupuloznijih hrvatskih nacionalista — "čiste" 
nacije-države, u kojoj uskoro gotovo da neće biti Srba, nekad brojnog drugog 
njezinog naroda, ali ni ostalih nacionalnih manjina, izuzimajući možda tali- 
jansku u Istri i Rijeci. Jer, teče i snažni proces asimilacije svih manjina. A tek 
manjina Srba mlađe dobi usuđuje se danas javno deklarirati svoju nacionalnu 
pripadnost u strahu od diskriminacije. Bošnjacima-Muslimanima i Sloven- 
cima se pak i ne dopušta da budu nacionalne manjine. 

Desetorostruko smanjenje udjela Srba u stanovništvu Hrvatske u ovom 
(dvadesetom) stoljeću, koje je na isteku, posljedica je na jednoj strani posto- 
janja dviju Jugoslavija, koje su ukupno živjele, uključujući i vrijeme raspada 
prve i rađanja druge, 73 godine, a u kojima su se odigravale značajne kolo- 
nizacije i migracije Srba iz Hrvatske uglavnom u pravcu Srbije, ponajviše Voj- 
vodine, a i u druga područja, sve do Kosova i Makedonije. Najmanje pola mili- 
juna stanovnika sadašnje SR Jugoslavije, a ne računajući i doseljene i izbjeglice 
od 1990. godine naovamo, došlo je iz Hrvatske ili vodi porijeklo iz nje do treće 
generacije. (Doduše, migracije su tekle i u suprotnom smjeru, te su u Hrvatsku 
kroz vrijeme postojanja dviju Jugoslavija doseljavali i Srbi iz same Srbije i iz 
Bosne i Hercegovine, a procjenjujemo da ih nije doselilo više od sto tisuća.) 


AUTORSKI TEKSTOVI IT IZLAGANJA NA MEĐUNARODNIM SKUPOVIMA 399 


Na drugoj strani, smanjenje broja i udjela Srba u stanovništvu Hrvatske 
posljedica je bjesomučnog nastupanja hrvatskog nacionalizma, čije su se eks- 
plozije dogodile početkom, sredinom i krajem našeg stoljeća. 

Bez obzira na uzroke i povode, pa i na naslov u zagrebačkom "Srbobranu" 
1902. godine: "Do istrage naše ili vaše“, Srbi su u Hrvatskoj početkom 20. sto- 
ljeća bili izloženi hajci, čiji je vrhunac bio rušilački pohod na njihove trgovine 
i radnje u Zagrebu. A onda su uslijedili i veleizdajnički procesi Srbima u Hrvat- 
skoj i Bosni i Hercegovini i manifestacije antisrpskih raspoloženja u povodu 
aneksije Bosne i Hercegovine, atentata u Sarajevu i izbijanja Prvog svjetskog 
rata, kada se pjevalo: "Vjetar piri, Hrvatska se širi, kiša pada, Srbija propada", 
a i uzvikivalo "Srbe na vrbe!“, što je, doduše, prvi uzviknuo Slovenac Marko 
Natlačen u Ljubljani. 

Ideja južnoslavenskog ujedinjenja, uz postojanje Hrvatsko-srpske koa- 
licije, zadobila je, međutim, prevagu u hrvatskom narodu. Pa je došlo i do stva- 
ranja Kraljevine Srba, Hrvata i Slovenaca, odnosno do prve Jugoslavije, u kojoj 
su se Srbi u Hrvatskoj jednim dijelom, i na kraće vrijeme, a pod vodstvom Sve- 
tozara Pribičevića, bili priklonili i velikosrpskoj hegemoniji, od koje, među- 
tim, sami i nisu, kao "prečani“, osjetili neke posebne blagodati. 

Bolno iskustvo prve Jugoslavije olakšalo je hrvatskim ustašama da se uz 
blagoslov i oružanu silu Mussolinija i Hitlera, instaliraju na vlasti u kvislinškoj 
Nezavisnoj Državi Hrvatskoj, a pri čemu im je strateški cilj bio istrijebiti Srbe 
ne samo u Hrvatskoj već i do Drine i utoka Save u Dunav, a sve prema krilatici: 
trećinu pobiti, trećinu prekrstiti, trećinu otjerati. 

Srbi u Hrvatskoj utoliko su bili ona skupina, ili dio jednog naroda, koji je, 
uz Židove, najviše stradao u Drugom svjetskom ratu na prostoru bivše Jugo- 
slavije. Bili su izloženi genocidu, a kojem su se oduprli antifašističkom bor- 
bom. Činili su jednu trećinu aktivnih učesnika NOB-a u Hrvatskoj. U četnike 
je otišao jedino jedan broj Srba oko Knina i oko Plaškog, dok se gotovo ni jedan 
četnik nije pojavio u Slavoniji, pa ni na Baniji, Kordunu i ostalom dijelu Like. 
(Jedna je od najbesramnijih laži današnjeg hrvatskog nacionalizma priča o 
velikosrpstvu Srba-partizana u Hrvatskoj.) 

Srbi u Hrvatskoj bili su svoji na svome i u svemu ravnopravni s Hrvatima 
u vremenu socijalizma, od 1945. do 1990. godine. Bili su uz Hrvate konstitu- 
tivni narod hrvatske države, članice jugoslavenske federacije, a što nije dovo- 

dilo u pitanje Hrvatsku kao državu hrvatskog naroda, jednako kao što Srbima 
nije smetala ni himna "Lijepa naša", koja se pjevala u svim službenim prili- 
kama, sve tamo od Prvog zasjedanja ZAVNOH-a u Otočcu 1943. godine, niti 
crveno-bijelo-plava zastava (na kojoj je, doduše, bila petokraka), a niti šahov- 
nica u grbu. Osjećala se i sve veća integriranost Srba u kulturu većinskog na- 
roda, a što je bilo daleko od asimilacije i ugrožavanja njihova nacionalnog iden- 
titeta, kako su to trubili ideolozi i pobornici "antibirokratske revolucije", koja 
je s nacionalističkim ambicijama rušenja avnojske Jugoslavije povedena iz Beo- 
grada. 

Mogle bi se navesti mnoge činjenice i podaci, koji opovrgavaju tezu hrvat- 
skih nacionalista da su Srbi vladali Hrvatskom i u Hrvatskoj. Doduše, velik 
broj njih bio se urbanizirao i doživio socijalnu, pa i političku promociju na 
tragu zasluga iz NOB-a, ali zar se to jednako nije odnosilo i na Hrvate? Pod- 
ručja na kojima su Srbi bili u većini ili relativno visoko zastupljeni u strukturi 
stanovništva, a ako se izuzmu Vukovar i Baranja, u pravilu su bila i ostala naj- 
nerazvijenija područja Hrvatske, a hrvatski su Srbi doživjeli i veću demograf- 
sku regresiju (starenje, niski prirodni prirast, raseljavanje) negoli Hrvati. Nji- 
hov broj i udio u strukturi stanovništva Hrvatske su opadali, dijelom i zbog 
toga što su odseljavali prema Beogradu i Vojvodini, gdje su od ranije imali 
brojnu rodbinu, a uz to jedan se broj izjašnjavao kao nacionalno neopredije- 
ljeni Jugoslaveni. 

Katastrofalni ishod po Srbe u Hrvatskoj, a koji je, evo, danas očigledan, 
mogao se naslutiti već samim dolaskom na vlast HDZ-a i Franje Tuđmana. U 
predizbornoj kampanji 1990. godine oni i nisu spominjali Srbe osim u smislu 
opće harange. 

Bez obzira na bjesomučnu propagandu iz Beograda, koja je našla odjeka i 
među hrvatskim Srbima, pa i manifestacijama velikosrpstva i na tlu Hrvatske 
sve tamo negdje od 1989. godine, i bez obzira na činjenicu da je razbijanje avnoj- 
ske Jugoslavije krenulo iz Beograda, od snaga srpskog nacionalizma, koje su 
se bile ugnijezdile u Savezu komunista Srbije, rat je Franji Tuđmanu i pokretu 
koji je on stvorio i vodio bio potreban i da jednom zauvijek "riješi" srpsko pi- 
tanje u Hrvatskoj onako kako je ono, evo, i "riješeno". Srbi u Hrvatskoj danas 
su malobrojna, raspršena, zaplašena i asimilaciji sklona, uglavnom "urbana", 
populacija, s perspektivom da u dogledno vrijeme i posve nestanu. Srbima se 
na početku nije davalo šanse ni na kulturnu autonomiju. 

Jedno je sigurno: HDZ i Franjo Tuđman ne bi ni došli na vlast ili bar ne bi 
na njoj duže ostali, kada su je osvojili na izborima održanim u trenucima velike 
krize i naleta snaga srpskog nacionalizma iz Beograda i same Srbije, da i Srbi u 
Hrvatskoj nisu gurnuti u ralje i velikosrpske histerije, da ih na neki način nije 
izdao 1 tadašnji Savez komunista Hrvatske, a za koji su oni u velikoj većini gla- 
sali na izborima 1990. godine. Na izborima 1995. godine HDZ je jedva sačuvao 
većinu u Saboru pomoću glasova Hrvata iz Bosne i Hercegovine i dijaspore, a 
za koje je zakonom bilo rezervirano 12 mandata. Sa pola milijuna glasova hr- 
vatskih Srba ishod ne samo prošlih već i svih budućih izbora bio bi zasigurno 
za HDZ, ai Tuđmana, mnogo nepovoljniji. 

Usprkos svim pritiscima iz svijeta, a i formalnim deklariranjima sadašnje 
hrvatske vlasti, šanse većeg povratka Srba izbjeglih iz Hrvatske nisu velike. Zar 
nije iz vrhova sadašnje vlasti rečeno da je najveći rezultat tzv. domovinskog 
rata upravo taj što su Srbi otišli, pa neće više biti "remetilački faktor" u hrvat- 
skoj državi i nije li sam Franjo Tudman više puta govorio o namjeri da se pod- 
ručja Hrvatske iz kojih su Srbi izbjegli, kao i osvojeni, a zapravo sa Sloboda- 
nom Miloševićem trampljeni, predjeli zapadne Bosne nasele Hrvatima iz tu- 
zemstva 1 iz svijeta, a što će tobože osigurati budućnost hrvatske države u bu- 
dućim stoljećima? I zar se takvo naseljavanje na ta opustošena i opljačkana 
područja, na kojima se preostale malobrojne Srbe i dalje šikanira, pljačka, pa i 
ubija, već intenzivno ne provodi? 

Situacija bi se mogla promijeniti nabolje ako bi sadašnja vlast bila uklo- 
njena voljom hrvatskih građana na izborima, pa ma kada izbori bili. Ali ni u 
tom slučaju ne bi trebalo gajiti neki veliki optimizam, jer u pristupu srpskom 
pitanju u Hrvatskoj ni glavnina sadašnje opozicije ne zauzima stavove koji se 
bitnije razlikuju od stavova sadašnje vlasti. 

FAŠIZAM I ANTIFAŠIZAM 


Hrvatska ljevica, 5/ 1998. 


Prošle su pedeset i tri godine otkako je antifašistička koalicija prvo u Evropi 
izvojevala vojnu pobjedu nad silama fašizma, a zatim porazila i japanski mili- 
tarni imperijalizam u Aziji i na Pacifiku. 

Svijet svake godine obilježava 9. maj kao dan pobjede nad fašizmom. Na 
pedesetu godišnjicu te pobjede, u Moskvi, Londonu i Parizu održane su velike 
svečanosti, na koje je bio pozvan, uz ostale šefove država antifašističke koa- 
licije, i predsjednik Republike Hrvatske dr. Franjo Tuđman, jedan od trojice 
šefova današnjih država koji su se borili protiv fašizma u Drugom svjetskom 
ratu. 

Obilježavanja godišnjica pobjede nad fašizmom u svim zemljama koje su 
bile među pobjednicama, kao i u zemljama koje je fašizam ugrožavao, pa i u 
zemljama u kojima je on ponikao, postala su tek podsjećanja na nepovratnu 
prošlost i na zločine koji se neće ponoviti. Hrvatska je, na žalost, u tome izu- 
zetak. Ona je jedina zemlja u Evropi, a dakako i u svijetu, u kojoj je duhovna i 
politička klima snažno obuzeta izjašnjavanjem ili, još uvijek, za fašizam, a pro- 
tiv antifašizma ili pak za antifašizam, a protiv fašizma! A razlog da stvari tako 
stoje nedavno je sažeto i jasno objasnio veliki hrvatski i svjetski umjetnik, do- 
kazani antifašista Edo Murtić: "Na žalost, mi smo danas jedini slučaj zemlje u 
Evropi koja tolerira fašizam ili novo ustaštvo, ne znam kako to nazvati.“ (Novi 
list, Glas Istre, 18. travnja 1998.) 

Podsjetimo: fašizam je ponikao u Italiji nakon Prvog svjetskog rata na ide- 
ji nacionalne obnove", a zapravo da bi se stišala revolucionarna vrenja na tra- 

gu ruskog Oktobra 1917. godine, da bi se suzbile socijalističke i komunističke 
snage. Htjelo se Talijane uvjeriti u njihove velike sposobnosti, posebno voj- 
ničke, te razbuktati njihov nacionalizam povezivanjem i s tradicijama starih 
Rimljana. Država je uzdignuta na pijedestal jedinog činitelja i jedine svrhe, a 
oličena u vođi. Narod ne stvara državu, već država stvara narod. Ubrzo je i u 
vajmarskoj Njemačkoj, sa njezinom neviđenom hiperinflacijom, došlo do us- 
pona, pa i parlamentarne pobjede nacionalsocijalizma, u biti istovjetnog s onim 
što se u Italiji konstituirao u svemoćni fašizam. 

Jedan narod, jedna država, jedan vođa! - to je bilo geslo, u ime kojeg je 
stvorena osovina Rim - Berlin, uz nadmoć teutonske nad latinskom svirepoš- 
ću, a pod kojom se onda krenulo u pokoravanje Evrope i svijeta radi stvaranja 
vječnog "novog poretka“, u kojem će nekoliko gospodujućih naroda vladati 
nad cijelim čovječanstvom pretvorenim u roblje. U ime vladavine više, arijev- 
ske rase prišlo se, u Drugom svjetskom ratu, uništavanju Židova, ali i Slavena. 
Najavljivala se konačna pobjeda nad masonima i liberalima, a prije svega nad 
komunistima. Uz Fiihrera i Ducea, stali su, kao vazali, Franco, Antonescu, Hlin- 
ka, Pavelić, Mosley, Degrell, Lappo, Szalany, Quisling, Ljotić i drugi veći ili 
manji fašistički poglavari i ideolozi. 

Snage zapadne demokracije i sovjetskog boljševizma našle su se najzad u 
savezu i nadvladale sile novog barbarstva, koje su željele pokoriti cijelo čovje- 
čanstvo. Izgubljeno je sedamdeset milijuna ljudskih života. 

Na prostorima raskomadane buržoaske Jugoslavije, inače zemlje bezduš- 
ne socijalne eksploatacije i nacionalne neravnopravnosti, razbuktao se 1941 - 
1945. godine, pod vodstovm komunista i Josipa Broza Tita, antifašistički po- 
kret kakvom nije bilo premca u Evropi. Titova je vojska u slamanju fašizma 
sudjelovala kao četvrta po snazi vojska u Evropi, a po prestižu možda i prva. 

U Hrvatskoj su, svakako i zbog svireposti ustaškog režima i Ante Pavelića, 
kao Musollinijevog i Hitlerovog sluge, prema Srbima, Židovima, Romima i 
Hrvatima antifašistima, narodnooslobodilački pokret i partizanska vojska na- 
rasli više nego igdje drugdje u Jugoslaviji. 

Sve to znamo. No, nakon 1990. godine, dolaska na vlast u Hrvatskoj uskrs- 
log nacionalističkog pokreta pod vodstvom jednog od bivših antifašista i ko- 
munista, započelo je sotoniziranje antifašista i partizana, koje se , unatoč pre- 
ambuli novog Ustava, proglašava gotovo zločincima. Srušeno je više od 3.000 


404 STIPE ŠUVAR - HISTORIA TRAGICOMICA 


spomenika i spomen-obilježja antifašističke borbe. Antifašističkim su bor- 
cima oduzeta neka (inače nevelika) stečena prava, a u svakoj ih se prilici po- 
nižava. Priču o Bleiburgu i križnom putu, u kojoj se broj žrtava, među kojima 
je bilo i nevinih, uvećava i do petine svih Hrvata koliko ih je bilo 1945. godine, 
želi se potisnuti i sakriti istina o Jasenovu i o još 38 ustaških logora na području 
tzv. NDH, a u kojima su, na osnovi Pavelićevih rasnih zakona, ubijene na sto- 
tine tisuća ljudi. 

Na stranu to što se današnji vlastodršci u prilikama kada im to odgovara, 
a isključivo pred međunarodnom javnošću, hvale da je Hrvatska bila bez prem- 
ca u antifašističkoj borbi. A pri tome, dakako, prešućuju činjenicu da su tre- 
ćinu sudionika NOV-a u samoj Hrvatskoj činili Srbi. 

Ni sada, kada je svijet obišla priča o Dinku Šakiću, posljednjem živom za- 
povjedniku koncentracionog logora u Drugom svjetskom ratu, oni koji nalaze 
opravdanja za ustaše i ustaštvo a optužuju antifašiste, ne pokazuju znakove ni 
minimalnog otrežnjenja. Najavljuju da će se ustaškom zločincu u Hrvatskoj 
suditi, e da bi se dokazalo da Jasenovac i nije bio poprište tolikih zločina. A 
istovremeno traže da se sudi i pojedinim antifašistima. 

Određena rehabilitacija snaga i ideologija iz doba zlokobne NDH svakako 
je historijski prolazna, ali nas to nimalo ne tješi, kada znamo koliko to sramoti 
Hrvatsku i truje i nove naraštaje u njoj. 

POSLJEDICE ETNIČKIH ČIŠĆENJA 
NA PROSTORU BIVŠE JUGOSLAVIJE 


Referat na međunarodnoj konferenciji "Europa i nacionalizmi“, 
održanoj u Korčuli od 22. do 25. rujna 1998. godine 


Na prostoru bivše Jugoslavije politike etničkog čišćenja počele su u godinama 
njezinog raspada, 1990-1991. godine, traju do danas i vjerojatno će se nastaviti 
i u idućim godinama, ako ne i desetljećima. Doduše, ranije se govorilo o ise- 
ljavanju Srba i Crnogoraca s Kosova pod pritiskom Albanaca, ali bi se moglo 
reći da je od 1945. godine, kada je došlo do više-manje prisilnog egzodusa nje- 
mačke nacionalne manjine (oko 450 tisuća), te 1947-1949. godine, kada su i 
mnogi pripadnici talijanske nacionalne manjine iz Istre i sa Kvarnera optirali 
za Italiju i odselili u tu zemlju, nije bilo nikakvih simptoma etničkog čišćenja. 
No, u vremenu od 1990. godine do danas nacionalizmi u svim nacijama 
bivše Jugoslavije, čiji su protagonisti došli na vlast u svim republikama-čla- 
nicama jugoslavenske federacije, poveli su, i još vode, politiku etničkih čiš- 
ćenja "svojih" područja, čiji je glavni rezultat, zasad, da je oko 4,5 milijuna 
stanovnika, od ukupno oko 24 milijuna, koliko ih je imala bivša Jugoslavija, 
moralo bježati iz svojih kuća i iz svojih mjesta, preseljavati na područje gdje je 
njihov etnos dominantan ili iseljavati u druge zemlje, pa i na druge kontinente. 
Politike etničkih čišćenja provodile su se i provode raznim metodama: 
ratom, ubijanjem i tjeranjem ljudi oružjem, te paljevinom i pljačkom njihovih 
kuća i otimanjem njihove imovine, ugrožavanjem ljudskih sloboda i oduzima- 
njem ili uskraćivanjem građanskih prava (npr. uskraćivanjem državljanstva), 

otpuštanjem s posla i smjenjivanjem s funkcija u radnoj hijerarhiji i u javnom 
životu, raznim oblicima prikrivene i otvorene diskriminacije i šikaniranja ljudi 
koji ne pripadaju "vladajućoj" naciji, koji imaju drugu vjeru ili drugi maternji 
jezik, a koji se provode u susjedstvu, školi, crkvi, lokalnoj zajednici i državi, te 
u poduzećima i institucijama. 

Na ruševinama bivše Jugoslavije nastalo je pet samostalnih država, a one 
danas imaju ove karakteristike: 

Slovenija: jedna nacija, jedan jezik, jedna religija, jedno pismo (dakako, na 
papiru su priznate i druge religije i u određenoj mjeri dva jezika nacionalnih 
manjina, talijanske i mađarske); 

Hrvatska: jedna nacija, jedan jezik, jedna religija, jedno pismo; 

Bosna i Hercegovina: tri nacije, tri religije, tri jezika, dva pisma; 

Savezna Republika Jugoslavija: dvije nacije, jedan jezik, jedna religija, jedno 
pismo; 

Makedonija: jedna nacija, jedna religija, jedan jezik, jedno pismo. 

Po ustavnim definicijama tri su zemlje (jedno)nacionalne (Slovenija, Hr- 
vatska, Makedonija), a dvije višenacionalne (Bosna i Hercegovina, Savezna 
Republika Jugoslavija). 

U ovih pet zemalja - sukcesora bivše Jugoslavije, danas ima tri puta više 
nacionalnih manjina nego ih je bilo ranije. Službeno (u ustavima i zakonima) 
priznato je ukupno devetnaest nacionalnih manjina (talijanska i mađarska u 
Sloveniji; srpska, talijanska, mađarska, češka, rusinsko-ukrajinska, njemač- 
ko-austrijska u Hrvatskoj; albanska, mađarska, slovačka, rumunjska, bugar- 
ska i rusinska u SR Jugoslaviji; albanska, srpska, cincarska, vlaška i romska- 
ciganska u Makedoniji). Ali, nisu priznate, a via facti postoje kao nacionalne 
manjine: hrvatska, srpska, muslimansko-bošnjačka u Sloveniji; slovenska, mu- 
slimanska i albanska u Hrvatskoj; muslimanska i hrvatska u SR Jugoslaviji. 
Osim toga, u Bosni i Hercegovini, sada uređenoj dokumentima iz Daytona, 
Hrvati i Muslimani-Bošnjaci via facti su nacionalne manjine u entitetu Repu- 
blika Srpska, Srbi i Muslimani-Bošnjaci u onom dijelu entiteta Federacije BiH 
koji je pod hrvatskom kontrolom također su via facti nacionalne manjine, a to 
se odnosi i na Hrvate i Srbe u dijelu entiteta Federacije pod muslimansko-boš- 
njačkom kontrolom. Premda nisu nacionalne manjine već specifične etničke 
grupe, ni Romi-Cigani nisu priznati u svim državama-sljednicama bivše Jugo- 
slavije, osim u Makedoniji. 

Prikazat ćemo ukratko posljedice etničkih čišćenja u svakoj od današnjih 
država - sljednica bivše Jugoslavije. 

U Sloveniji su Slovenci do 1991. godine činili 90 posto, a ostali deset posto 
stanovnika. Danas Slovenci čine najmanje 95 posto, a ostali pet posto. U "dese- 
todnevnom" ratu 1991. godine između Jugoslavenske narodne armije i Teri- 
torijalne obrane Slovenije poginulo je 37 Slovenaca, pa utoliko rat i stradanja 
u ratu ne mogu biti alibi za politiku etničkog čišćenja koja je provođena i u 
Sloveniji. "Južnjaci“ (Hrvati, Srbi, Muslimani-Bošnjaci, Albanci i drugi, koji su 
u vremenu 1945-1990. godine doseljavali u Sloveniju u potrazi za poslom i bo- 
ljim životom) dijelom su morali napustiti Sloveniju, a dijelom pristati na asi- 
milaciju. Oni koji su ostali u Sloveniji i dobili slovensko državljanstvo nerijetko 
se danas trude sakriti svoju etničku pripadnost, a djeca se u pravilu deklariraju 
kao Slovenci. Oko 70 tisuća "južnjaka" ostalo je u Sloveniji, a da nije dobilo 
slovensko državljanstvo. Ekstremni slovenski nacionalisti uporno traže da se 
promijeni današnji slovenski zakon o državljanstvu, kako bi se oduzelo držav- 
ljanstvo onim "južnjacima“ koji su ga dobili. U Sloveniji nisu priznate hrvat- 
ska, srpska i muslimansko-bošnjačka nacionalna manjina, jer da nisu auto- 
htone. Prestalo je zapošljavanje ljudi iz Hrvatske, koji žive blizu granice, te 
zapošljavanje 'južnjaka", jer Slovenija danas ionako ima visoku stopu neza- 
poslenosti. 

U Hrvatskoj su 1991. godine (kada je proveden popis stanovništva, a Hr- 
vatska je još bila u sastavu Jugoslavije) Hrvati činili 78,2 posto stanovništva, 
Srbi 11,2 posto, oni koji su se izjašnjavali kao Jugoslaveni dva posto, dok je na 
pripadnike drugih naroda i nacionalnih manjina i na one koji su izjavili da ne 
osjećaju pripadnost nekoj naciji otpadalo preostalih 9,2 posto. Nacionalistička 
politika Hrvatske demokratske zajednice i Franje Tuđmana uoči dolaska na 
vlast, a onda od dolaska na vlast 1990. godine do danas, a koja se, doduše, 
pozivala i na posljedice srpske nacionalističke politike koja je dirigirana iz Beo- 
grada, izazvala je ove posljedice: Srbima je oduzet status ravnopravnog, kon- 
stitutivnog naroda (nacije) u Hrvatskoj, između 350 i 400 tisuća Srba pobjeglo 
je iz Hrvatske u Saveznu Republiku Jugoslaviju, Republiku Srpsku unutar Bo- 
sne i Hercegovine i druge zemlje. Njima su uglavnom uzeti stanovi, kuće i ima- 
nja, a pod pritiskom iz svijeta sada im se dio tih objekata mora vratiti, ali do 
toga jedva da dolazi. Kuće i imovina većine Srba, koji su pobjegli pred hrvat- 

skom vojskom 1995. godine popaljeni su i opljačkani, a u one koje nisu uselilo 
se 140.000 Hrvata iz Bosne i Hercegovine, Vojvodine, s Kosova, ali i iz drugih 
krajeva Hrvatske. Srbima u Hrvatskoj pripisivana je kolektivna krivnja i za 
ono što su činile neočetničke snage u tzv. Republici Srpskoj Krajini, te JNA i 
paravojne srpske snage u ratnim okršajima 1991.godine, uključujući i zločine 
koje su počinile u Vukovaru i drugdje po Hrvatskoj. 

Smanjio se i broj Muslimana-Bošnjaka, Albanaca, Mađara, Čeha, Rusina- 
Ukrajinaca, jer su se iseljavali ili deklarirali kao Hrvati. Preostali Srbi u Hr- 
vatskoj via facti su postali građani drugog reda, uklonjeni su sa gotovo svih 
rukovodnih funkcija i prestižnih radnih mjesta. Vraća se tek manji broj Srba, 
po pravilu starih, pomirenih sa sudbinom, a u želji da umru tamo gdje su se 
rodili. Mladi ljudi srpskog porijekla, oni stari do 35 godina, u urbanim sredi- 
nama često se izjašnjavaju kao Hrvati, tako da je na djelu proces asimilacije i 
Srba i drugih nacionalnih manjina. Muslimani-Bošnjaci i Slovenci nisu pri- 
znati kao nacionaine manjine. 

Katolička crkva gotovo da ima status državne crkve, dok ostale crkve ne 
mogu računati ni na vjeronauk, ni na utjecaj putem državne televizije, držav- 
nog radija i glavnine novina. Hrvati danas čine oko 92 posto stanovništva Hrvat- 
ske (autorova procjena), Srbi oko tri posto (procjena), a svi ostali oko pet posto. 

U Saveznoj Republici Jugoslaviji Srbi su 1991.godine činili 74,5 posto sta- 
novništva, Albanci 14 posto, Crnogorci 3,5 posto, oni koji su se deklarirali kao 
Jugoslaveni tri posto, a svi ostali (Hrvati, Slovaci, Rumunji, Bugari, Rusini i 
drugi) pet posto. Albanci su, doduše, odbili sudjelovati u popisu stanovništva 
1991. godine, no njihov smo udio odredili ekspandiranjem njihovog udjela u 
popisu stanovništva 1981. godine. Od 1991. godine do danas došlo je do pro- 
mjene etničke strukture: udio Srba povećao se vjerojatno na 78 posto zbog do- 
seljavanja Srba iz Hrvatske i Bosne i Hercegovine (više od 700 tisuća), a i iz 
Slovenije i Makedonije; udio Crnogoraca ostao je približno isti, premda se je- 
dan broj onih koji su se ranije deklarirali kao Crnogorci u uvjetima "srbovanja" 
deklarirao kao Srbi; udio Albanaca vjerojatno je također ostao isti jer, usprkos 
njihovom visokom prirodnom prirastu, veliki je broj (oko 300 tisuća) otišao u 
inozemstvo. Smanjili su se udjeli Muslimana-Bošnjaka (i uslijed preseljavanja 
u Bosnu i Hercegovinu, tamo gdje oni drže vlast), Hrvata (oko 40 tisuća, jedna 
trećina, preselila je u Hrvatsku), Mađara (iseljavanje u Mađarsku i druge ze- 
mlje), a i svih drugih nacionalnih manjina. 


AUTORSKI TEKSTOVI | IZLAGANJA NA MEĐUNARODNIM SKUPOVIMA 409 


Savezna Republika Jugoslavija ostala je multietnička zemlja, ne samo zbog 
toga što u njoj žive dva naroda, nego i zbog toga što i ostali narodi, svedeni na 
priznate ili nepriznate nacionalne manjine, čine petinu stanovništva. Pri tom 
su Albanci milijunska nacionalna manjina i njihov je udio dva puta veći od 
udjela svih drugih manjina uzetih zajedno. Svi oni koji nisu Srbi ili Crnogorci 
u današnjoj Saveznoj Republici Jugoslaviji osjećaju ove ili one posljedice žes- 
toke nacionalističke politike srpske vlasti, a i velikog dijela srpske političke 
opozicije, a koja traje već desetak godina. A to se donekle odnosi i na Crnu 
Goru. Albanci na Kosovu već su 1990. godine proklamirali Republiku Kosovo 
i u velikoj većini bojkotirali sudjelovanje u službenom životu samog Kosova, 
Srbije i Jugoslavije, te su stvorili svoje paralelne institucije. U političkom životu 
Albanci su pribjegli gandijevskim metodama nenasilja, koje, međutim, kroz 
osam godina nisu donijele ploda u odnosu na represiju srpskog režima. U 1998. 
godini na Kosovu su izbili i snažni oružani sukobi između novoformirane tzv. 
Oslobodilačke vojske Kosova i policije Srbije, a i vojske Jugoslavije. To je do- 
velo i do velikog, možda privremeng, a možda i dugotrajnijeg, bijega najmanje 
200 tisuća Albanaca iz sela i gradova u kojima su se vodile borbe a i najmanje 
20 tisuća Srba koji su se sklonili s područja sukoba. Kosovsko pitanje u ovom 
je trenutku najzaoštrenije pitanje etničkih sukoba u Evropi. Najavljuje se i in- 
tervencija snaga NATO-a. Ne može se sagledati rasplet na Kosovu, kao ni ko- 
načna bilanca tamošnjih sukoba u etničkoj strukturi (na Kosovu Albanci čine 
90 posto, a Srbi i svi ostali deset posto stanovništva). 

U Makedoniji nije došlo ni do kakvih oružanih incidenata, niti provala 
nasilja u vrijeme disolucije bivše Jugoslavije. Ali su od ranije zaoštreni odnosi 
između Makedonaca (67 posto stanovništva) i Albanaca (prema popisu iz 1994. 
godine 23 posto, a neslužbeno i 27 posto stanovništva), koji su se u nekoliko 
navrata u posljednjim godinama pretvorili i u krvave incidente. Umjerena par- 
tija Albanaca sada je u vladajućoj koaliciji. No, tinjaju pitanja autonomije Al- 
banaca u zapadnoj Makedoniji, priznavanja albanskog jezika i u visokoškol- 
skoj nastavi i zapravo priznanju Albanaca kao konstitutivne nacije, uz Ma- 
kedonce. Zbivanja na Kosovu mogu izazvati i zaoštravanje albanskog pitanja 
u Makedoniji. Srbi su u Makedoniji priznati kao nacionalna manjina, ali se 
tuže na potiskivanje. Među makedonskim političkim partijama ima i onih iz- 
razito nacionalističkih, a takva je danas i najjača opoziciona stranka VMRO 

(Unutrašnja makedonska revolucionarna organizacija), koja bi mogla na pred- 
stojećim izborima i pobijediti. 

U Bosni 1 Hercegovini, koja u ovom trenutku zapravo i ne funkcionira kao 
država već se via facti nalazi pod međunarodnim protektoratom, bjesnio je 
etnički rat Srba protiv Hrvata i Muslimana-Bošnjaka, te između Hrvata i Mus- 
limana-Bošnjaka, koji je doveo do toga da je većina od 4,5 milijuna stanovnika 
na određeno vrijeme ili trajno pobjegla ili bila prognana iz Bosne i Hercego- 
vine. Sada se u BiH nalazi oko polovice Hrvata i Srba koji su u njoj živjeli do 
1992. godine, a oko 70 posto Muslimana-Bošnjaka. Povratak izbjeglica ide veo- 
ma teško i sporo, i to uglavnom na etnički više ili manje očišćena područja: 
Muslimani-Bošnjaci vraćaju se na područja u kojima vlast imaju Muslimani- 
Bošnjaci; Srbi u Republiku Srpsku; Hrvati u bivšu Herceg-Bosnu, koja via facti 
još postoji. 

Došlo je do velikog teritorijalnog premještanja pripadnika triju etnosa. 
Muslimani-Bošnjaci činili su 1991. godine 49 posto stanovništva Sarajeva, a 
danas čine najmanje 90 posto. Srbi su činili oko 52 posto stanovništva Banja 
Luke, a sada čine 98 posto. Udio Muslimana veoma se povećao u Zenici, Tuzli, 
Bihaću, Bugojnu, dok je Hrvata i Srba u tim gradovima ostalo vrlo malo, a i 
malo ih se vraća. Hrvata gotovo da nije bilo u Drvaru, Bosanskom Petrovcu i 
Glamoču, a danas su u tim gradovima velika većina, dok se izbjegli Srbi vrlo 
teško ili uopće ne vraćaju. Muslimani-Bošnjaci bili su apsolutna ili relativna 
većina u Srebrenici, Vlasenici, Rogatici, Foči, Trebinju, a danas ih tamo gotovo 
i nema, jer su otjerani ili pobijeni. U Stocu su Muslimani-Bošnjaci bili rela- 
tivna većina, a danas im Hrvati ne daju da se u njega vrate. U Mostaru su Srbi 
1991. godine činili 19,6 posto stanovništva, Jugoslaveni deset posto, a danas u 
podijeljenom Mostaru čine tek 3-4 posto stanovništva. Brčko je postalo srp- 
sko, 1 danas ima poseban status, a u njemu su Muslimani-Bošnjaci 1991. go- 
dine činili relativnu većinu. Itd. 

Kao što smo naveli, Hrvati i Muslimani-Bošnjaci danas čine diskrimini- 
rane manjine u Republici Srpskoj, Muslimani i Srbi dikriminirane manjine u 
onim područjima Federacije BiH u kojima vlast imaju Hrvati, a Srbi i Hrvati 
su diskriminirane manjine tamo gdje vlast imaju Muslimani -Bošnjaci. 


*** 


Sve u svemu, politike i praksa etničkog čišćenja, izražene i u ratu i u oru- 

žanim sukobima u Sloveniji, Hrvatskoj, Bosni i Hercegovini i na Kosovu, a što 
je i glavni uzrok i glavna posljedica disolucije bivše Jugoslavije, doveli su do 
značajno promijenjene etničke strukture: dvije članice bivše jugoslavenske fe- 
deracije, a danas samostalne države - Slovenija i Hrvatska gotovo da su postale 
etnički homogene, jednonacionalne, s veoma marginaliziranim nacionalnim 
manjinama (to se odnosi i na Srbe u Hrvatskoj); ostale tri države - sljednice 
bivše Jugoslavije, Bosna i Hercegovina, Savezna Republika Jugoslavija (fede- 
racija Srbije i Crne Gore) i Makedonija i dalje imaju multietničku strukturu, ali 
značajno promijenjenu u odnosu na onu raniju, do 1991. godine, i uz to veoma 
nestabilnu zbog toga što su i dalje u toku preseljavanja i iseljavanja ugroženih 
etničkih grupa; u svih pet država umnožile su se kako priznate, tako i nepri- 
znate nacionalne manjine. 

Etnička će se čišćenja vjerojatno nastaviti u svih pet država, negdje i uz 
nove oružane sukobe i provale nasilja, a negdje ispod žita. 

U Sloveniji će se smanjivati udjeli Hrvata, Srba, Muslimana-Bošnjaka, koji 
ionako nisu priznati za nacionalne manjine, ali i udjeli Talijana i Mađara, koji 
su priznati kao autohtone nacionalne manjine. Možemo očekivati, da će u Slo- 
veniji kroz deset godina Slovenci činiti 98 posto stanovništva. 

U Hrvatskoj će se nastaviti politika i praksa "čišćenja" od Srba i njihova 
asimilacija, tako da će udio Srba kroz idućih deset godina iznositi ne više od 
tri posto. Muslimani-Bošnjaci i Slovenci neće biti priznati za nacionalne ma- 
njine. Opadat će i broj i udio priznatih nacionalnih manjina (Mađara, Čeha i 
drugih), tako da će Hrvati uskoro činiti najmanje 95 posto stanovništva. 

Ma što god se događalo u Bosni i Hercegovini, u njoj su se tri naroda - Mus- 
limani-Bošnjaci, Srbi i Hrvati - teritorijalno separirala. Hrvati i Srbi zajedno su 
1991. godine činili 57 posto stanovništva Bosne i Hercegovine, a danas čine tek 
oko 30 posto. 

U Saveznoj Republici Jugoslaviji ostaje zaoštreno pitanje Kosova: da li će 
ono biti treća republika - članica federacije (ili konfederacije) ili nezavisna dr- 
žava koja bi se u budućnosti ujedinila s Albanijom. No, što god se dogodilo, na 
Kosovu će se udio Srba i Crnogoraca smanjivati, a Albanci će, usprkos i nji- 
hovom velikom egzodusu, uskoro činiti najmanje 95 posto stanovništva. Osta- 
ju otvorena i pitanja statusa i ravnopravnosti Mađara, Muslimana i Hrvata, a 
i sudbine priznatih ostalih nacionalnih manjina (Muslimani i Hrvati nisu pri- 
znati kao nacionalne manjine). 

U Makedoniji će, zbog visokog prirodnog prirasta, i dalje rasti udio Alba- 
naca, tako da će kroz deset godina oni činiti najmanje trećinu stanovništva. 
Inače, nastoji se sprečavati naseljavanje Albanaca izvan zapadne Makedonije, 
aida ih ne bude previše u Skopju. Ispod žita, ali i u sve otvorenijem vidu, pos- 
toji pitanje statusa Albanaca (autonomija ili status konstitutivnog naroda, uz 
Makedonce, kojima je Makedonija nacionalna i matična država), 

Posljedice etničkih čišćenja i etničkih ratova na prostoru bivše Jugoslavije, 
a kojima su pribjegle nacionalističke elite i snage u svim etnosima, od Triglava 
do Vardara, još su i ove: 

— stvorile su se goleme količine mržnje među pojedinim etnosima; 

— razvile su se i povećale etničke distance; 

— u svim državama-sljednicama više ili manje vlada ksenofobija; 

— obnovila su se neka tribalistička ponašanja; 

— najmanje pola milijuna ljudi trajno se iselilo u druge zemlje (zemlje za- 
padne Evrope, SAD, Kanadu, Australiju, Novi Zeland), i to uglavnom bježeći 
zbog stanja etničke ugroženosti. 

U bivšoj Jugoslaviji bilo je milijun i 220 tisuća stanovnika, ili 5,4 posto 
ukupnog stanovništva (popis iz 1981. godine) koji su se izjašnjavali kao Jugo- 
slaveni. Oni su bili posebno šikanirani u zbivanjima od 1990. godine do danas 
I bili su prisiljeni optirati za neki od etnosa. 

Brakovi između pripadnika različitih etnosa danas su na prostoru bivše 
Jugoslavije rijetki, a ranije su bili česti. U BiH je 1991. godine bilo više od 36 
posto mješovitih" brakova (uglavnom između bračnih drugova srpske, hrvat- 
ske i muslimanske pripadnosti), a danas se rijetko Srbin ženi Hrvaticom, Mus- 
liman Srpkinjom, itd. 

Najzad, posljedice su etničkih čišćenja i te da je najmanje 200 tisuća ubi- 
jenih i pola milijuna ranjenih, dva milijuna zatvaranih, izlaganih torturama, 
opljačkanih, na stotine tisuća raseljenih porodica, na desetine tisuća razorenih 
brakova, mnogo djece bez roditelja. 

Posljedica etničkih čišćenja i vladavina nacionalističkih režima je i ta da 
su između država-sljednica uspostavljeni formalni diplomatski odnosi, osim 
između SR Jugoslavije i Slovenije, te SR Jugoslavije i BiH, ali su daleko od zado- 
voljavajuće normalizacije, čak i između Hrvatske i Slovenije. 

Proći će još mnogo vremena dok ne dođe do iole normalne komunikacije 

ljudi, te materijalnih i duhovnih dobara preko novouspostavljenih granica dr- 
žava-sljednica. 

To što se dogodilo i događa na prostoru bivše Jugoslavije, ne izuzimajući 
ni Sloveniju, stvorilo je od tog prostora "crnu rupu" Evrope. 

A priča nije završena. Možda i neće biti, dok se eventualno ne stvore Ve- 
lika Srbija, Velika Hrvatska i Velika Albanija, u čijem bi susjedstvu ili ukliješ- 
tene među njima egzistirale mala Slovenija, mala Makedonija, možda i mala 
Crna Gora i mala Bosna, u kojoj bi živjeli samo Muslimani-Bošnjaci. 

Što će donijeti budućnost? Ne želimo biti proroci. Još je neizvjesna sud- 
bina SR Jugoslavije, Bosne i Hercegovine i Makedonije u tom smislu kako će 
se u njima završiti etnički sukobi. A Slovenija i Hrvatska neće valjda postati 
konačno sretne što su na putu da postanu etnički najhomogenije u cijeloj Evropi. 

Dugoročno, odnosi među etnosima na prostoru bivše Jugoslavije, koji pro- 
stor sada zauzima pet novih država, mogu evoluirati u pravcu dostignuća ci- 
vilnog društva samo integracijom u evropske asocijacije i institucije, a koja bi 
dovela do mekih granica i slobode kretanja ljudi, dobara i ideja. No, to više 
ovisi o politici Evrope nego o željama i sklonostima ovdašnjih etnosa. 

SRBI KAO MANJINA 
I IZAZOVI MANJINSKE POLITIKE 


Izlaganje na međunarodnoj konferenciji Izazovi manjinske politike 
u Hrvatskoj danas", održanoj u Zagrebu 6. travnja 2001. godine 


U današnjoj Hrvatskoj sve se nacionalne manjine i manjinske etničke zajed - 
nice osjećaju nespokojno, a u strahu i od iščezavanja. To je posljedica politike 
stvaranja etnički čiste države, koja se vodila od 1990. do 2000. godine, a s ko- 
jom se još nije posve prekinulo. 

Najugroženija je srpska nacionalna manjina, a koja je i daleko najbrojnija. 
Srpski narod u Hrvatskoj bio je, uz hrvatski, do 1990. godine konstitutivni na- 
rod, a te je godine, usvajanjem sadašnjeg Ustava Republike Hrvatske, pretvo- 
ren u nacionalnu manjinu. 

A kao što znamo, većina stanovnika Hrvatske srpske nacionalnosti bila je 
prisiljena da u kovitlacu nesretnih i krvavih zbivanja od 1990. do 1995. godine, 
a i u besperspektivnim okolnostima ovih posljednjih pet-šest godina, napusti 
Hrvatsku. U pravcu današnje SR Jugoslavije, Bosne i Hercegovine i u treće ze- 
mlje otišlo je najmanje 350.000 Srba iz Hrvatske. A do danas ih se trajno vratilo 
možda tek dvadesetak tisuća, tridesetak tisuća dolazi u zavičaj povremeno, 
najviše da uzmu mirovine, jer nemaju gdje stanovati budući da su ostali bez 
kuća i stanova. 

Hrvatske je dokumente uzelo, odnosno dobilo oko 170.000 izbjeglih Srba, 
a još oko 100.000 želi se vratiti, ali ako potraju današnje okolnosti i ako se ne 
prekine s faktičnom politikom otežavanja njihova povratka, ako svima ne budu 

vraćene njihove kuće i imanja i ako se ne napusti politika otvorene ili prikri- 
vene diskriminacije Srba, onda će ih se vratiti još možda samo 20 do 30 tisuća, 
i to uglavnom onih starih, da umru tamo gdje su se rodili, a i gdje su se rodili i 
umrli i njihovi preci. Mora se u Hrvatskoj najzad prestati sa difamiranjem i 
sotoniziranjem Srba, mora prestati neprekidni govor mržnje, koji se i dalje 
emitira s malih ekrana i iz etera, ai širi na stranicama novina, ili se njime vitla 
i prijeti na kojekakvim političkim skupovima. Govori se uglavnom o zločinima 
Srba, iskopavaju grobovi Hrvata, ali ne i Srba, ukoliko to eventualno negdje ne 
učine haški istražitelji. Gotovo da je u tom smislu situacija ista ako ne i gora u 
odnosu na onu iz doba najžešćih oružanih i drugih sukoba. 

Srbi su autohtoni uglavnom u najnerazvijenijim krajevima Hrvatske, s 
izuzetkom istočne Slavonije. Činili su većinu u 1.006 od oko 6.500 naselja u 
Hrvatskoj. A danas u oko osam stotina tih naselja nema nikoga, ili tamo u kraj- 
nje bijednim prilikama životare tek starice i starci, čak i po samo jedan starac 
ili starica u opustjelom i uništenom naselju. Kuće su u svim tim naseljima ili 
zapaljene ili je iz njih sve odneseno, ne samo u "Bljesku" i "Oluji“inakon njih 
1995. godine, nego i ranije, još 1991. godine, kao u nekoliko stotina sela zapa- 
dne Slavonije, a imanja su posve zarasla u korov. Ta naselja često nemaju ni 
struje, ni telefona, ni autobusnih veza, a starčad bi u njima pomrla od gladi da 
nije pomoći humanitarnih organizacija. To tvrdim i iz osobnog iskustva, jer 
sam više takvih naselja i sam posjetio. 

U ostalih oko 200 naselja, u kojima su Srbi bili većina, ponekad i stopos- 
totna, a koja su ili manji gradski centri ili naselja u njihovoj blizini ili koja leže 
duž komunikacija, naseljeni su Hrvati iz Bosne i Hercegovine, nešto i sa Ko- 
sova, a rijetko i iz Vojvodine (ovi su posljednji uglavnom dolazili zamjenom 
kuća i imanja ), no i znatan broj Hrvata iz drugih krajeva Hrvatske. 

Srbi su 1991. godine činili većinu i u gradovima Beli Manastir, Benkovac, 
Borovo (naselje), Donji Lapac, Glina, Gračac, Kistanje (koje se bilo razvilo u 
gradić), Knin, Korenica, Kostajnica, Lički Osik, Lipik, Okučani, Obrovac, Pak- 
rac, Petrinja, Plaški, Topusko, Vojnić i Vrginmost. A danas oni čine većinu 
samo u Vukovaru (doduše privremenu, a ranije u njemu nisu bili većina ali s 
deklariranim Jugoslavenima jesu), Donjem Lapcu, Dvoru (možda), Plaškom i 
Vojniću. Srbi su činili i značajan postotak stanovništva većih gradova kao što 
su Osijek, Karlovac, Sisak, Vinkovci, Zadar, Šibenik, ali su, otpuštani s posla i 

izbacivani iz stanova, pa i izloženi pravim pogromima, mnogi morali otići, 
tako da ih u tim gradovima nije ostala ni trećina. 

Najmanje je 30.000 obitelji Srba, onih koji su rođeni u Hrvatskoj i koji su 
dotad samo u njoj živjeli, izbačeno iz stanova u hrvatskim gradovima. A za njih 
nema nade u povratak, ni povratka, ukoliko im se ne vrate i stanarska prava 
kao što se to činilo i čini u slučaju Hrvata povratnika. 

Srbi su iz Hrvatske odlazili i bježali ne iz obijesti već iz straha i ugroženosti. 
Kada je Tuđman stupio na scenu i relativno brzo pridobio hrvatsku većinu za 
svoju nacionalističku politiku, u hrvatskim Srbima su se probudila sjećanja i 
na sva stradanja u Drugom svjetskom ratu, a bilo im je jasno da im se ništa 
dobro ne piše, kada se na čelu države nalazi čovjek koji je u ljeto 1991. godine 
poručivao da će srpsko pitanje u Hrvatskoj biti riješeno kada se broj Srba u 
ukupnom stanovništvu svede na tri posto (pa se u poznatom govoru u Ratnoj 
školi devet godina kasnije pohvalio da je taj cilj ostvaren), te zaprijetio — uko- 
liko dođe do rata — da ni jednom Srbinu u Hrvatskoj ne može garantirati sigur- 
nost. Njegovi govori i govori njegovih sljedbenika i oživljavanje ikonografije i 
parola iz vremena tvz. Nezavisne Države Hrvatske utjerivalo im je strah u kosti 
i guralo ih je u pobunu, u kojoj su ubrzo glavnu ulogu preuzeli i četnički ele- 
menti. 

Svakako da nije sporno da je i u redovima hrvatskih Srba na značajan oda- 
ziv naišao sirenski zov miloševićevskog velikosrpstva i da ih je ne mali broj u 
vrijeme tzv. Republike Srpske Krajine podlegao i četništvu, kao što se na hrvat- 
skoj strani povampirilo ustaštvo. Nije sporno ni to da su neki Srbi počinili zvjer- 
stva nad Hrvatima i da su postali ratni zločinci. Kao što je evidentno da su neki 
Hrvati počinili zvjerstva nad Srbima. I stvar je u tome da zločince i na jednoj i 
na drugoj strani, a koji imaju svoja imena i prezimena, treba stići ruka pravde. 
No, i da se krivica ne može i ne smije pripisivati čitavim narodima. 

Prema Srbima u Hrvatskoj primijenjena je svirepa politika etničkog čiš- 
ćenja. Tuđman ih je na početku "Oluje" licemjerno pozvao da ostanu, a onda 
im radosno dovikivao neka im je sretan put, uz opasku da su sa sobom ponijeli 
samo svoje prljave gaće". A na onima malobrojnima koji su ostali započeo je 
pogrom. 

Tuđmanovska se politika svojski trudila, i pored pritiska iz svijeta, da od- 
lazak Srba nakon "Bljeska" i "Oluje", a i svih koji su otišli ranije, bude put bez 

povratka. Na žalost, ni sadašnja račanovska politika ne čini gotovo ništa da im 
olakša povratak, evo već više od godinu dana nije u stanju ili neće da iz nji- 
hovih kuća deložira barem ratne profitere, ljude koji drugdje imaju kuće i sta- 
nove, 1 još uporno pokušava uvjeriti međunarodnu zajednicu da se ne radi o 
pomanjkanju političke volje, već isključivo o ekonomskom i socijalnom pro- 
blemu. Sadašnja vlast također štošta radi ispod žita, ili ne radi ono što bi mo- 
rala, da se Srbi vrate. Zapravo i ona želi da ih se što manje vrati. 

Srba je u Banovini Hrvatskoj (koja se, doduše, prostirala sve do Zemuna) 
1910. godine bilo 26 posto, a u Dalmaciji (od Raba do Boke) 14 posto. Uoči 
Drugog svjetskog rata na današnjem teritoriju Hrvatske bilo ih je oko 20 posto, 
a nakon tog rata oko 14 posto. 

Plašim se da ih po sadašnjem popisu neće biti više od tri posto, iako bih 
volio da se moja prognoza ne obistini. Jer, ne radi se samo o značajnoj brojci 
protjeranih i izbjeglih Srba, nego i o jednom broju onih, posebno mladih u 
gradovima, koji su zbog straha da se na njih stalno upire prstom, da će trajno 
biti obilježeni, pa i diskriminirani, više ne izjašnjavaju kao Srbi već kao Hrvati. 
Jedan broj čak mijenja imena i prezimena. Bježi od svog identiteta. Posrijedi 
je asimilacija, ali ne neka normalna kakva postoji u najdemokratskijim zem- 
ljama. 

U Hrvatskoj su promijenjeni ili stavljeni izvan snage neki propisi koji su 
diskriminirali Srbe, no još ne svi. Štošta ih još diskriminira i na papiru, a pogo- 
tovo u praksi. 

Mogu se političari i znanstvenici sporiti oko toga, da li je to što su Srbi u 
Hrvatskoj položaj konstitutivnog naroda zadobili u zajedničkoj borbi s Hrva- 
tima za federalnu Hrvatsku u federativnoj Jugoslaviji bio povijesni eksces, no 
činjenica je da je Srba u Hrvatskoj 1991. godine bilo samo nešto manje nego 
Hrvata u Bosni ! Hercegovini. A vidite koliko se, s pravom, danas brinemo da 
se ne ugrozi konstitutivnost hrvatskog naroda u toj susjednoj državi, a koji je 
stradalnik prije svega zbog politike Tuđmana i HDZ, a da se u isto vrijeme go- 
tovo nitko i ne sjeti toga da je Tuđman potezom pera izbrisao konstitutivnost 
srpskog naroda u Hrvatskoj. 

Da više ne dužim o srpskom pitanju kao gorućem manjinskom pitanju u 
Hrvatskoj. Još samo da ovdje upitam: zar ćemo demografsku katastrofu koja 
prijeti Hrvatskoj uskoro rješavati doseljavanjem Albanaca, Rumunja, Bugara, 

Ukrajinaca i drugih i njima popunjavati područja ispražnjena od Srba? Tim 
više što su Hrvati, koji su 1z BiH, a jednako su veliki stradalnici, prevarom i 
lažnim obećanjima tamo naseljeni, prisiljeni da sada iseljavaju sa tih područja. 

Smatram da svim silama treba pomagati povratak Srba u našu i njihovu 
domovinu Hrvatsku, ukloniti sve preostale diskriminirajuće norme i u praksi 
primjenjivati ono što se danas proklamira, a ispod žita zaobilazi ili i dalje gazi. 
Srbima, kao i svim drugim nacionalnim manjinama, mora se omogućiti pro- 
porcionalna zastupljenost u svim državnim tijelima i tijelima lokalne samo- 
uprave, uz sve druge garancije očuvanja i potvrđivanja njihovog identiteta. 

To što moramo osigurati Srbima, a tiče se proporcionalne zastupljenosti i 
identiteta, moramo, dakako, osigurati i svim drugim nacionalnim manjinama. 

Skeptičan sam i u pogledu broja pripadnika svih drugih nacionalnih ma- 
njina i manjinskih zajednica u Hrvatskoj. Bojim se da će ovaj popis pokazati 
da su one malobrojnije nego su bile 1991. godine, izuzevši možda talijansku 
nacionalnu manjinu i židovsku zajednicu. Posrijedi je bila i jest asimilacija i 
njihovih pripadnika, a kao posljedica okolnosti u kojima ljudi misle da je bolje 
da se iskažu kao pripadnici hrvatskog naroda nego kao pripadnici etničke ili 
nacionalne manjine. 

Plašim se da će i Bošnjaka i Slovenaca u Hrvatskoj biti manje nego pred 
deset godina. 

Spomenuo bih posebno i Rome u Hrvatskoj, koji su djelić po čitavom svi- 
jetu raspršenog naroda. I mnogi se Romi danas deklariraju kao Hrvati, ali im 
to baš i ne pomaže, jer u očima mnogih Hrvata oni ostaju ljudi drugoga reda. 
Hrvatska bi politika, na svim razinama, morala mnogo više činiti na pobolj- 
šanju nezahvalnog položaja većine Roma u našoj zemlji. 

Ovih mi je dana dospjela u ruke knjiga Amerikanca Pascala Zacharyja, 
koja uvjerljivo pokazuje da su multikulturna i multietnička društva, u kojima 
je razvijena tolerancija, u svakom pogledu, a osobito ekonomskom i kultu- 
rnom, i kreativnija i uspješnija u usporedbi s društvima koja su sva usmjerena 
na očuvanje etničke čistoće i nacionalnog identiteta u okviru što čistije ihomo- 
genije nacionalne države. 

Hrvatsko je društvo, kao i sva društva u sada osamostaljenim zemljama 
na prostoru bivše Jugoslavije, ne izuzimajući naravno ni slovensko, vrlo da- 
leko od takvih društava. 

Zasluga je to desetgodišnje ere u znaku autokratske vladavine okorjelog 
nacionaliste Franje Tuđmana da se Hrvatska uvelike "očistila" od "remetilač- 
kih faktora“, ali da time nije, dakako, postala ni sretnija ni prosperitetnija. 

A odgovornost je sadašnje hrvatske vlasti i u tome što, izgleda, nije svjesna 
da bez manjinske politike, koja bi, uz hrvatski identitet, čuvala i razvijala i sve 
identitete manjina, nema baš neke bolje budućnosti za Hrvatsku, osim da ta- 
vori u oklopu etnocentrizma i ksenofobije malog, za sebe zabrinutog naroda. 

ITUĐMANIZAM I NAKON TUĐMANA 


Marginalije o današnjoj hrvatskoj političkoj i društvenoj sceni 
Glas Slavonije, Magazin, 31. svibanj 2001. 


Lokalni izbori 20. svibnja 2001. godine kao da su u Hrvatskoj stvorili osjećaj 
nelagode kod onih koji su na vlasti, ali i u najširoj javnosti koja toliko želi da se 
političke, ekonomske i socijalne prilike u zemlji najzad počnu poboljšavati, 
umjesto što se produžava loša, pa i sve lošija sadašnjost. 

Izbori su se morali održati u redovnom roku, nakon proteka četiri godine. 
U vrijeme onih prethodnih, 1997. godine, HDZ je čvrsto držao vlast na razini 
države, pa je s lakoćom osvojio vlast i u 17 od 21 županije (Zagreb ima i status 
županije), te u velikoj većini od 122 grada i 431 općine. 

U međuvremenu je hadezeovska vlast postala nepodnošljiva velikoj većini 
hrvatskih građana. HDZ je stoga na parlamentarnim izborima 3. siječnja 2000. 
godine glatko izgubio, mada su glasali i Hrvati iz dijaspore i mnogi Hrvati iz 
BiH, koji su Tuđmana i njegovu stranku-pokret i dalje uglavnom podržavali. 

Na izbore 3. siječnja 2000. godine izašlo je čak 76 posto birača. Posebno 
su se odazvali mladi, koji su svojim glasovima protiv tuđmanovskih snaga htjeli 
dati do znanja da hoće promjene koje bi im omogućile da svoje životne i radne 
perspektive nađu i sami stvore u Hrvatskoj, a ne odlaskom iz domovine. Iska- 
zale su se i snage u Hrvatskoj još krhkog civilnog društva. 

Zemljom je bio zavladao osjećaj olakšanja, praćen konstatacijom da se 
lakše diše. 

Nakon lokalnih izbora sada se, međutim, stvorio dojam da su se snage 
tuđmanizma oporavile, te da bi se mogle na prvim idućim parlamentarnim 

izborima čak i vratiti na vlast. Naime, na izborima su HDZ i ostale stranke 
desnice prošle bolje nego što su i same očekivale, a posebno bolje nego što su 
to očekivale stranke centra na vlasti, a i bolje nego što su to kojekakve ankete 
najavljivale. 

Odmah konstatirajmo: daleko od toga da se može govoriti o "trijumfu" 
HDZ-a i povratku desnice na vlast u većini lokalnih zajednica. Jer, HDZ je do- 
sad bio na vlasti u 17 od 21 županije, u većini od 122 grada, u najmanje dvije 
trećine od 431 općine, a odsad će biti, u koalicijama s ostalim strankama des- 
nice i u tzv. velikim koalicijama, koje mu "šestorka" velikodušno nudi, u pet- 
šest županija, te u desetak nešto većih gradova i u najviše trećini općina. Ako 
se to ima pred očima, onda i nema razloga za zabrinutost svih onih koji se uža- 
savaju i same pomisli da se Tuđmanova stranka u vremenu i nakon Tuđmana, 
te njezini sateliti mogu opet dočepati vlasti u Hrvatskoj. Ali, stvar je u tome da 
je sadašnja vlast ipak uzdrmana i da odmah, eto, pokazuje i znakove batrganja. 

Nešto drugo je, međutim, u svemu tome bitno: današnja hrvatska vlast je 
močvara (u smislu močvare u Francuskoj revoluciji), koja je ustajala i zaparlo- 
žena, a ispod nje su debeli talozi gliba (u smislu nasljeđa tuđmanizma). 

Nakon godinu i pol dana, koliko je proteklo od 3. siječnja 2000. godine, i u 
najširoj javnosti, koja je, doduše, još amorfna i podložna kolebanjima, prevla- 
dava osjećaj da se ništa ili malo promijenilo u onoj društvenoj zbilji kakvu je 
proizveo režim Franje Tuđmana kroz deset godina euforične borbe za hrvat- 
sku državu (a koja je ipak postojala i prije 1990. godine) i uvođenja divljeg, 
pljačkaškog kapitalizma. 

Od proklamirane politike "novog smjera", a koju su obećavale dvije glavne 
stranke ranije opozicije, a sada vladajuće koalicije, SDP i HSLS, u proteklih 
godinu i pol dana gotovo da nije bilo ni nagovještaja. 

Lokalni su izbori pokazali: prvo, da se većina građana razočarala, prepus- 
tila beznađu i pribjegla apstinenciji, odnosno da je izgubila povjerenje u nove 
vlastodršce, ako ga je i imala u trenucima njihova preuzimanja vlasti; drugo, 
da je sadašnja vladajuća koalicija raštimani orkestar, čija je svirka sve dishar- 
moničnija i koji iole duže neće ostati na okupu; i treće, da hrvatska desnica, 
ako se tako lako i ne može vratiti na vlast, može i u idućim godinama držati 
Hrvatsku u nacionalističkoj groznici povišenih strahova i opsesija, te spre- 
čavati promjene nabolje. Pogotovo kada je sve očiglednije da s politikom tuđ- 
manizma i nakon Tuđmana nisu u koječemu prekinuli ni današnji vlastodršci. 

Politički život u Hrvatskoj još je u znaku opsjednutosti i zarobljenosti i 
snaga na vlasti i snaga u opoziciji upravo nasljeđem tuđmanizma, a koje je 
uglavnom ostalo netaknuto. A u inventuru tog nasljeđa spadaju: 

— razaranje proizvodnih snaga i posebno uništavanje industrije pljačkaš- 
kom privatizacijom; 

— gubljenje vanjskih tržišta i uništavanje domaćeg; 

— izrastanje države, kao nabujalog i paradnog mehanizma, u veoma skupu, 
a neefikasnu tvorevinu, koja proždire društvo umjesto da je njegov servis; 

— bujanje mita i korupcije u svim vrstama administracije i poslovanja; 

— davanje izuzetnih povlastica politički podobnoj manjini i formiranje pa- 
razitske bogataške klase, sastavljene od kojekakvih tajkuna i tajkunčića koji- 
ma je imovina poklonjena, te menadžera s golemim plaćama i pogodnostima, 
a kojima su popunjeni nadzorni i upravni odbori poduzeća, banaka, fondova, 
te od profesionalnih zastupnika, župana, gradonačelnika i načelnika, raznih 
državnih dužnosnika, brojnih generala itd.; 

— izrastanje vojske, policije i tajnih službi u hipertrofirane sile koje kon- 
troliraju društvo, a da same nisu podložne kontroli; 

— hiperprodukcija međusobno neusklađenih pravnih propisa, koji su čes- 
to neprimjenjivi i od Hrvatske ne čine pravnu državu, u koju bi imali povje- 
renja i njezini građani i stranci; 

— degradacija sudstva i pravosuđa daleko ispod razine na kojoj su oni bili 
u doba 'jednoumlja", odnosno u bivšem socijalističkom poretku; 

— politika obespravljenja i proganjanja Srba, s tim što su mnogima, koji 
su napustili Hrvatsku od 1990. do 1995. godine oduzeta imanja, kuće i stanovi; 

— politika toleriranja i nekažnjavanja počinilaca ratnih zločina i na hrvat- 
skoj strani; 

— nekritička glorifikacija tzv. domovinskog rata; 

— inzistiranje na pripadnosti Hrvatske samo srednjoj Evropi i Mediteranu, 
a ne i Balkanu, izbjegavanje normalizacije odnosa s današnjom SR Jugosla- 
vijom, uz istovremenu opsjednutost Hrvatskom kao tobože vodećom vojnom 
silom i kao tobože predvodničkom zemljom u regiji; 

— proklamiranje ulaska Hrvatske u evroatlantske integracije, a da se malo 
toga čini u pripremanju zemlje za te integracije, iekonomski i pravno, te da se 
uz to u praksi ne primjenjuju, odnosno krše evropske konvencije i norme me- 
đunarodnog prava. 

A na kojim je područjima sadašnja vlast ' šestorke" uistinu revidirala i na- 
pustila tuđmanizam? 

Nije provedena ni jedna revizija pretvorbe, niti će od te revizije išta biti i 
nakon nedavno donesenog zakona. 

Nije još nitko osuđen za pljačku. Nema suzbijanja korupcije. 

Sudstvo i pravosuđe isti su kao i u vrijeme arbitriranja tuđmanizma. 

Ni jedan Hrvat u Hrvatskoj nije osuđen za ratni zločin. 

Nema vizije ni strategije razvitka. Politika stečajeva i bacanja radnika na 
ulicu jedina je realna politika sadašnje vlade na ekonomskom planu. Uz poli- 
tiku rasprodaje strancima još ono malo preostalih resursa koji vrijede. 

Nezaposlenost još raste. 

Najvitalniji i najsposobniji Hrvati i Hrvatice i ostali građani Hrvatske da- 
nas bježe u svijet i više nego u vrijeme vladavine Franje Tuđmana. 

Radna i socijalna prava se i dalje smanjuju. 

Hrvatska televizija i Hrvatski radio nastavljaju slati jednake, možda čak i 
gore poruke mržnje nego kada ih je nadzirao sam Franjo Tuđman. 

Ugled Hrvatske u Evropi i svijetu danas je tek nešto veći nego u vrijeme 
kad su se Evropa i svijet zgražali nad nedemokratskom i ksenofobičnom politi- 
kom Franje Tuđmana. SR Jugoslavija, nakon pada Slobodana Miloševića, ubr- 
zano se afirmira kao prva zemlja u regiji, a hrvatska vanjska politika se, zbog 
antibalkanskog i posebno antisrpskog kompleksa, pokazuje kao sve nemuštija 
1 jadnija. Kao najveći uspjeh hrvatske vanjske politike uzima se pripremljeni 
sporazum o pridruživanju Evropskoj uniji, a zar takav sporazum već nemaju 
Slovenija i Makedonija i zar ga u najskorije vrijeme neće imati i SR Jugoslavija? 

U Hrvatskoj je do 3. siječnja 2000. godine vladala samo jedna stranka, a 
da baš i nije nailazila na ozbiljnu opoziciju danas vladajućih stranaka (s izu- 
zetkom IDS-a), jer su one u svemu bitnom podupirale politiku koju je vodio 
Franjo Tuđman. Danas je na vlasti šesterostranačka kalicija, koja se unutar 
sebe konfrontira, a inače nesmiljeno prakticira partitokraciju, jer se po kri- 
teriju stranačke pripadnosti popunjavaju rukovodna mjesta u državnoj upra- 
vi, ministarstvima, diplomaciji, nadzornim i upravnim odborima javnih po- 
duzeća, pa čak i u kulturnim i zdravstvenim institucijama. Jednako tako, i da- 
lje je najvažnija podobnost u smislu stranačke ili klanske pripadnosti. To, da- 
kako, ne znači da administracija u cjelini, vojska, policija, sudstvo, mediji u 

državnom, i ne samo državnom, vlasništvu nisu i dalje impregnirani, pa i para- 
lizirani onom većinom koju je ranije promovirao i rasporedio tuđmanizam. 

Borba za preraspodjelu moći u vrhovima vlasti inače je nemilosrdna. Šef 
države je razvlašten, ne u pravcu prenošenja stvarne vlasti na parlament, već 
na vladu, točnije na premijera, koji hoće da bude nekakav hrvatski kancelar. 

Na kraju krajeva, i u većini sadašnjih stranaka na vlasti ima mnogo ljudi 
koji inkliniraju tuđmanizmu, a ne istinskom raskidu s njime. U HSLS-u se, 
primjerice, još nalaze i mnogi “pričuvni“ tuđmanovci, a iz te su stranke i ranije 
mnogi prelazili u HDZ. Pa i sada Dražen Budiša traži da se prema HDZ-u ne 
uspostavlja "politički sanitarni kordon". A Željka Antunović vatreno propagira 
1 tzv. velike koalicije centra i desnice na lokalnim razinama. Ne bi nas izne- 
nadilo da se već sutra rodi i velika koalicija sve desnice i sveg centra radi spa- 
šavanja vlasti i održavanja broda na površini. 

U Hrvatskoj, dakle, vlada "močvara", u smislu pragmatičnog kunktator- 
stva, a s ponekim lažnim odsjajem, dok su se ispod nataložile debele naslage 
gliba, u smislu netaknutog nasljeđa tuđmanizma. 

I bez obzira da li će se sadašnja šesterostranačka vlast raspasti, da li će 
ubrzo uslijediti i prijevremeni parlamentarni izbori, da li će najagresivnije sna- 
ge tuđmanizma i dalje držati zemlju u nekoj vrsti opsadnog stanja, iz sadašnjeg 
stanja tuđmanizma i nakon Tuđmana izaći ćemo tek kada sa scene odu i one 
političke konstelacije koje su tobože srušile tuđmanizam a zapravo ga, sada na 
vlasti, nastavljaju. 

RATOVI NA PROSTORU BIVŠE 
JUGOSLAVIJE - UVOD U 
GLOBALIZACIJU RATOVA 


Referat na Okruglom stolu u Beogradu, 9. novembar 2001. godine 


Bb 

Uzroci ratova na prostoru bivše Jugoslavije svakako su disolucioni procesi u 
jugoslavenskom društvu, koji su korespondirali s urušavanjem socijalističkih 
uređenja na istoku Evrope i u Sovjetskom Savezu, nekad "prvoj zemlji socija- 
lizma", jednoj od dvije supersile koje su bile predvodnice vojnopolitičke po- 
djele svijeta i "hladnog rata“ nakon Drugog svjetskog rata. Da se nije raspao 
socijalizam u zemljama sovjetskog bloka, vjerojatno se ne bi raspao ni soci- 
jalizam u Jugoslaviji, koja je od tog bloka 1948. godine bila osuđena i odba- 
čena, a koji je - taj socijalizam u Jugoslaviji - uvelike postao specifičan i po in- 
stitucionalnim rješenjima i po proklamacijama (samoupravljanje, nesvrsta- 
nost, odnosno nepripadanje dominantnim vojno-političkim blokovima). Ono- 
liko koliko je i u Jugoslaviji iščezavala socijalistička perspektiva, odnosno ono- 
liko koliko je i ona, kao etnički složena zajednica, sa šest etnosa koji su bili i 
konstituensi njezinih šest federalnih država-članica, postajala neotporna na 
"tranziciju" iz socijalizma, onakvog kakav je bio, u kapitalizam, onakav kakav 
će biti, događala se i etnonacionalizacija društva ili društava (termin Silvana 
Bolčića), a koja se izrazila i u provalama nasilja i ratovima. 

U svijetu, a i na samom prostoru bivše Jugoslavije, već se pojavilo, ugle- 
dalo svjetlo dana, najmanje hiljadu i po knjiga (doduše, nitko još nije sačinio 

potpunu bibliografiju) o tome što se to sve zbivalo i zbilo na prostoru od Tri- 
glava do Đevđelije u vremenu od 1991. do 2001. godine, a da usprkos tome 
nedostaju iole pouzdani odgovori. A održano je i vrlo mnogo skupova poput 
ovog našeg, koji su organizatori naslovili “Ratovi u Jugoslaviji 1991-1999", na 
kojima se tragalo i još traga za istinom. 

Kao što to čine i drugi, a u situaciji kada nam mnogo toga što se zbivalo, a 
nije bilo pred očima javnosti, do danas ostaje nerazotkriveno, i ja ću u ovoj 
prilici više iznositi tvrdnje na osnovu vlastitog uvida u to kako su stvari stajale 
i kako stoje, pa i kako bi mogle stajati, nego što ću se upuštati u moguće reda- 
nje detalja iz mozaika zbivanja, a koji se mogu ilustrirati navođenjem već poz- 
natih činjenica 1 citiranjem raznih izjava. 

Iznijet ću, zapravo, deset svojih teza koje neću posebno obrazlagati. 

Prvu sam tezu već uvodno izrekao, a sažimam je u ovu konstataciju: bivša 
se Jugoslavija ne bi raspala, da se nije raspao istočni, sovjetski vojno-politički 
blok, kojem ona inače nije pripadala, već je bila something between, pa je up- 
ravo bipolarna struktura svijeta bila i brana njezinoj dezintegraciji. Jedan je 
vojno-politički blok, naime, vodio računa da onaj drugi blok Jugoslaviju ne 
"proguta" ili pak ne “rasturi'“. 

Druga teza: bivša se Jugoslavija ne bi raspala da to nije želio Zapad, kao 
pobjednik u hladnom ratu, kao blok koji je uspio da iscrpi i obori protivnika i 
bez vrućeg rata. Štoviše, Zapad je radio na slabljenju i dezintegraciji i bivše 
Jugoslavije daleko prije nego je došlo do rušenja Berlinskog zida, samo što mu 
je to bio sekundarni cilj u odnosu na dezintegraciju i raspad Sovjetskog Saveza 
i njegovog vojno-političkog bloka. 

Treća teza: do osamostaljenja četiriju članica nekadašnje šesteročlane fede- 
racije i neželjene samostalnosti federacije dviju preostalih članica, koje su do 
daljnjeg ostale zajedno, došlo bi i da nije bilo snažnih nacionalističkih pokreta 
koji su tu šesteročlanu federaciju iznutra rastakali, iako su ti pokreti skrivili 
krvave sukobe, kojima možda još i nije kraj. Jer, jedino u ratovima koje su ras- 
pirili ti su nacionalistički pokreti svoj zajednički poraz u Drugom svjetskom 
ratu mogli pretvoriti u svoje međusobne "pobjede", ali i u pobjedu nad jedin- 
stvenim antifašističkim i antinacionalističkim pokretom koji ih je bio porazio 
i koji je narode Jugoslavije bio povezao vizijom zajedničkog života, u njihovoj 
ravnopravnosti, a u socijalističkoj perspektivi. 

Četvrta teza: ratovi na prostoru bivše Jugoslavije, a može ih još biti, pre- 
digra su ili uvertira u ratove koji će se bar u idućih pola stoljeća odigravati 
diljem svijeta, u procesu "mrvljenja" čovječanstva možda i u oko 500 etničkih 
ili nacionalnih država i državica, a kako bi najmoćnija država na svijetu, pred- 
vodeći savez sedam-osam moćnih država, ili i sama, postigla tzv. globalizaciju 
po svojoj mjeri i u svom interesu. Nekadašnji generalni sekretar Ujedinjenih 
nacija Boutros Ghali prognozirao je da bi se u svijetu moglo pojaviti i 400 na- 
cionalnih država. No, sada je već 197 članica Ujedinjenih nacija, a velika ve- 
ćina njih nije nacionalno homogena i u načelu je podložna cijepanju. Nitko, 
dakako, i ne pomišlja na osamostaljenje bilo koje od 50 država SAD, a bogme 
niti na otcjepljenje bilo kojeg dijela Velike Britanije, Francuske, Kanade, Ita- 
lije, Njemačke, Japana. Ali ne samo što se pomišlja na "čerupanje" Rusije, već 
se na to i išlo u vremenu prije 11. septembra 2001. godine (da bi se sada hr- 
vanje s njom ubacilo u kolotečine svjetskog antiterorističkog saveza). A i Kinu 
bi se rado vidjelo dezintegriranu, uz to što se podržava nezavisnost Tajvana. 
Ni jedna druga teritorijalno i demografski velika zemlja (Indija, Indonezija, 
Pakistan, Brazil, Nigerija) nije izuzeta iz planova moćnog i moćnih kontrolora 
i upravljača sada ne više bipolarnog svijeta, da ju se, ako zatreba, izloži dezin- 
tegraciji, putem izazivanja kriza i upravljanja krizama, a i raznih oblika i me- 
toda pritisaka i iznurivanja. 

Peta teza: zbivanja na prostoru bivše Jugoslavije ne samo da su održala već 
su i osnažila jedini preostali moćni vojni savez na svijetu, NATO, te mu omo- 
gućila da formulira novu doktrinu, u ime koje prisvaja sebi pravo da silom 
oružja intervenira gdje god to poželi, osim u Kini, koju je nemoguće iole traj- 
nije pokoriti, a 1 u Rusiji, kako god je ona u ovom času bačena u prašinu, jer bi 
time bio izazvan i svjetski termonuklerani rat. NATO je pribjegao i humanom 
militarizmu (pojam Chomskog) u slučaju napada iz zraka na vojne i civilne 
ciljeve u sadašnjoj SR Jugoslaviji. Nakon 11. septembra 2001. godine, a u kon- 
tekstu i sadašnjeg bombardiranja Afganistana, koje SAD izvodi tek uz nez- 
natnu potporu Velike Britanije, NATO, izgleda, neće toliko trebati jedinoj da- 
našnjoj supersili, kako bi bombama i raketama sređivala stvari po drugim kon- 
tinentima, ali on u svakom slučaju ostaje instrument za držanje Evrope u poli- 
tičkoj pa i svakoj drugoj pokornosti. 

Šesta teza: strane intervencije na prostoru bivše Jugoslavije, koje su u po- 

četku bile diplomatske i imale stražarsku ulogu u vojnom smislu, da bi se 1995, 
godine pretvorile i u vojne intervencije NATO-a, a zatim i u raspoređivanje oko 
80.000 (sada nešto manje) stranih vojnika u BiH, na Kosovo i u Makedoniju, 
evidentno su, dakle, poslužile za učvršćivanje dominantne pozicije jedine su- 
persile na čitavom starom kontinentu, odnosno za dovođenje cijele Evrope u 
položaj političke kolonije Ujka Sama, za istjerivanje sada bez sumnje dovoljno 
pokorne i nekomunističke Rusije iz same Evrope, a još više za suzbijanje jed- 
nog novog njemačkog Drang nach Ostena, doduše, ne više topovima i tenko- 
vima već osvajanjem i kontrolom tržišta. 

Sedma teza: sudbina naroda i država na prostoru bivše Jugoslavije u pos- 
ljednjih desetak godina, a dakako ne samo njihova sudbina, premda je nekako 
u svijetu bila posebno zapažena (usprkos dugotrajnoj karanteni u koju je stav- 
ljen Irak, polustoljetnom jadu Palestine, te epizodama Ruande, Somalije, Su- 
dana, Siera Leonea, Indonezije, a sada i "pacifikacije" 1 demokratizacije" Afga- 
nistana), bjelodano pokazuje da vrijeme poigravanja sudbinama malih zema- 
lja 1 naroda nije prošlo, te da o njihovom samoodlučivanju ni danas ni sutra 
nema ni govora. Ako su narodi koji su živjeli u granicama bivše Jugoslavije 
neko vrijeme i mislili da su, ujedinjeni u federaciji, i ravnopravni i suvereni, u 
svijetu priznati i poštovani, sposobni za neku kreaciju, a ne jedino za destruk- 
ciju u međusobnim kavgama, sada su već osjetili da sami ni o čemu bitnom ne 
odlučuju, kako svaki u svojoj formalno suverenoj državi, tako i svi zajedno u 
regiji pod međunarodnim protektoratom. 

Osma teza: i na primjeru naroda i država na prostoru bivše Jugoslavije, 
kao i na primjeru svih tzv. tranzicijskih zemalja, pokazuje se i već se pokazalo 
da tzv. tranzicija vodi jedino u divlji kapitalizam svjetske periferije, u razaranje 
umjesto u razvoj proizvodnih snaga, u pauperizaciju velike većine ljudi umje- 
sto u blagostanje, u demokraturu umjesto u demokraciju. "Tranzicija" nije ni- 
šta drugo nego prevođenje zemalja, u kojima se urušio državni socijalizam (a 
jedino u bivšoj Jugoslaviji socijalizam se bio počeo deetatizirati) u zemlje struk- 
turalne nerazvijenosti unutar današnjeg procesa globalizacije, to jest podvr- 
gavanja najzad cijelog globusa potrebama i interesima "centra" kapitalizma za 
prisvajanjem viška vrijednosti mimo barijera nacionalnih tržišta, a na svjet- 
skom tržištu. 

Deveta teza: narodi i sada formalno suverene države na prostoru bivše 

Jugoslavije, svatko ponaosob i svi zajedno, a strpani u “crnu rupu" Evrope, 
našli su se, eto, na "bespuću (ili bespućima) povijesne zbiljnosti" (da upotre- 
bimo nebuloznu krilaticu Franje Tuđmana). Umjesto da u svojim više ili ma- 
nje etnički čistim nacionalnim državama počnu živjeti u blagostanju, sve više 
njihovih pripadnika i građana kao da želi pobjeći iz svoje domovine, otadž- 
bine, tatkovine, babovine, iz svog etnosa, roda i plemena; dakako, velika veći- 
na nema kamo pobjeći, niti može, a na stranu to što se ako ne velika a ono 
apsolutna većina u svakom narodu još hrani domoljubljem i rodoljubljem i 
napaja mržnjom prema onima s kojima se do jučer živjelo u zajedničkoj kući. 

Deseta teza: to što se dogodilo i događa narodima i državama na prostoru 
bivše Jugoslavije jest lokalno, ali je izvedeno iz globalnog, pa je utoliko ono što 
se ovdje događalo i dogodilo epizoda u globalnom slijedu stvari; bivša Jugo- 
slavija činila je tek 549. komadić svjetskog kopna, a u njoj je živjelo tek 0,65 
posto svjetskog stanovništva; sada posvađani ili bar međusobno distancirani, 
a formalno samostalni, svi su narodi i sve države višestruko sitniji, toliko sitni 
da u globalnim razmjerima nitko za njih i ne zna i ne mari osim kao za objekt 
ili objekte patronatstva, a zbog lošeg ponašanja. 


Ik 

A što su narodi i države na prostoru bivše Jugoslavije dobili, a što su izgu- 
bili u proteklih desetak godina međusobnih ratova i stranih vojnih interven- 
cija, raspadom šestočlane federacije i proklamiranjem samostalnih država? 

Prvo, dobili su tranziciju, to jest proces povratka iz još nerazvijenog soci- 
jalizma u kapitalizam prvobitne akumulacije, uz institucionalne reforme koje 
bi trebale dovesti do uspostavljanja jedino privatnog uz nešto državnog vlasništva, 

Drugo, dobili su višepartijsku demokraciju, koja se nevjerojatno rascvje- 
tala: na prostoru bivše Jugoslavije danas postoji najmanje oko 600 političkih 
partija, dok je u vrijeme "komunističkog jednoumlja" postojala samo jedna, 
tobože svemoćna, mada se raspala od nemoći, a u njoj su bili gotovo svi koji 
danas predvode sve te brojne partije. 

No, da s demokracijom na ovim prostorima ne stoji baš najbolje pokazuje 
i poruka koju je svojedobno uputio glavni tajnik NATO-a Robertson (netom 
što je došao na tu dužnost, u jesen 1999. godine): "NATO će osigurati demo- 
kraciju na Balkanu!" Bogme, NATO tu demokraciju, pa ma kakva da je, osigu- 

rava sa nekoliko desetina hiljada vojnika u BiH, na Kosovu i u Makedoniji. A 
ako zatreba, on će vojnike poslati i drugdje diljem "zapadnog Balkana". 

Ako ne svi, a ono neki narodi koji su živjeli u bivšim članicama bivše jugo- 
slavenske federacije sada su sretni ili glume da su sretni u svojim međunaro- 
dno priznatim nacionalnim državama. To se odnosi na Slovence i Hrvate, a ne, 
recimo, i na Makedonce. U Bosni i Hercegovini zasad, izgleda, nisu sretni ni 
Bošnjaci ni Srbi ni Hrvati. Srbi i Crnogorci ostadoše u krnjoj Jugoslaviji, ali se 
upravo svađaju radi diobe. Albanci nemaju baš razloga da se osjećaju dobro u 
kosovskom protektoratu, a na jugu Srbije, te u Makedoniji ne prestaju sa di- 
verzijama i pobunama protiv srpske i makedonske države. Srbi su u većini 
silom ili milom otišli iz Hrvatske. Njihov se broj u Bosni i Hercegovini pre- 
polovio. Na Kosovu ih je ostalo nešto malo u faktičnim rezervatima pod stra- 
nom zaštitom. Sadašnja SR Jugoslavija je dvonacionalna država, izložena opas- 
nosti dezintegracije, a uz to nacionalne manjine čine trećinu njezinog stano- 
vništva. Ako smo realisti pa uzmemo da je Kosovo, pod upravom UN i u za- 
grljaju NATO-a, već otišlo iz nje, onda, doduše, pripadnici nacionalnih ma- 
njina čine desetinu njenog stanovništva. Bošnjaci-Muslimani Bosnu i Herce- 
govinu drže, izgleda, najviše svojom, ali je ona zasad više međunarodni pro- 
tektorat nego iole realna i suverena država, a nije i ne može biti ni jednona- 
cionalna već tronacionalna, mada tamošnji Hrvati i Srbi svoju sudbinu više 
vežu za države u kojima žive njihove nacionalne matice, Hrvatsku i Srbiju. Ma- 
kedonija je svakako nacionalna država makedonskog naroda, no nad njom i 
dalje vreba opasnost izbijanja rata između Makedonaca i Albanaca, koji je ina- 
če nedavno već bio izbio i jedva je ugašen nastojanjima izvana. 

Dakle, tu su dvije nacionalne države, koje su uspjele provesti etničko čiš- 
ćenje (Slovenija ispod žita, poslovenčivanjem "južnjaka" ili uskraćivanjem dr- 
žavljanstva, a Hrvatska raznim diskriminacijama, te "bljeskovima“ i "oluja- 
ma"). Tri države su dalje nacionalno složene, ali priča o njima možda još nije 
završena. 

Svi su se narodi u bivšoj Jugoslaviji osjećali ugnjeteni i od drugih ugroženi. 
Za neke je ona bila 'vještačka tvorevima'" (takvom ju je na jednom skupu u 
Rimu 1993. godine označio i Kiro Gligorov), zabluda, tamnica, a sada neki uži- 
vaju u svojim nacionalnim državama, dok drugi još uvijek snuju da se u njima 
ipak nađu; ispunjeni mržnjom i podozrivošću prema drugima, žele da se ko- 

načno i za svagda razgraniče, mada granice nitko s nikim još nije konačno uta- 
načio. 

Sve se države - sljednice bivše Jugoslavije nude Evropi i za njom silno čez- 
nu, kao da u Evropi nisu odvajkada; dvije uporno dokazuju da nisu na Balkanu 
i da s Balkanom njihova duhovnost i kultura nemaju nikakve veze (ne i trgo- 
vina!), a tri s Balkana ne mogu nikako pobjeći i kada bi htjele. Kako sada stvari 
stoje, jedna od njih, Slovenija, u Evropsku bi uniju mogla biti primljena naj- 
ranije 2006. godine, a ostale, uključujući i Makedoniju i Hrvatsku koje su sa EU 
potpisale sporazum 0 pridruživanju, tko zna kada, i vjerojatno zajedno, a kada 
se i ako se posve urazume po evropskim mjerilima. 

A što su u proteklih deset (i više) godina narodi i države na prostoru bivše 
Jugoslavije izgubili? 

Većina je izgubila mnogo ljudi i dosta teritorija. Slovenaca gotovo da i ne- 
ma u drugim zemljama koje su bile u sastavu bivše Jugoslavije. Hrvata gotovo 
više i nema na 80 posto teritorija BiH. Broj Srba u Hrvatskoj spao je na jednu 
trećinu, u Bosni i Hercegovini na polovicu, na Kosovu na petinu. Albancima 
ne cvjetaju ruže u dijasporama koje su imali po cijeloj bivšoj Jugoslaviji. 

U ratovima i etničkim čišćenjima 1991-2001. godine ukupno je neposre- 
dno stradalo ili pogođeno četiri do pet milijuna ljudi. Radi se o poginulima, 
ubijenima i ranjenima, prognanicima i izbjeglicama, raseljenima, onima koji- 
ma su popaljene kuće i uništena imanja. 

Društveni je proizvod negdje pao i na razinu iz oko 1960. godine, a po- 
svuda je, osim u Sloveniji, još ispod razine iz 1989. godine. Uvelike je prove- 
dena dezindustrijalizacija. Nazadovali su obrazovanje, zdravstvo, kultura i zna- 
nost. Došlo je do unazađivanja svih sadržaja ranije već dostignutog civiliza- 
cijskog života, uz povratak na rodačku povezanost, koja se "modernizira" u 
pravcu klanovsko-mafijaškog organiziranja. Broj nezaposlenih povećao se sa 
oko 700.000 na više od tri milijuna. Broj penzionera više se nego udvostručio. 
Oko šest od oko dvadeset četiri milijuna ljudi gladuje ili je polugladno. 

Nastali su veliki lomovi u vrijednosnim orijentacijama; u prvi plan su izbi- 
le etnička i vjerska pripadnost, no posrijedi je bila i još je populistička mobi- 
lizacija“ u korist etnosa 1 vjere, a na što su zaigrale staro-nove političke i kul- 
turne elite. 

Kakva je pak bliža budućnost ljudi i naroda na prostoru bivše Jugoslavije? 

Usudio bih se reći: ona će biti u znaku nesposobnosti i nemogućnosti od- 
lučivanja o sebi, svojim interesima i poslovima, u znaku relativne dugotraj- 
nosti protektorata moćnika izvana, a u banana-republikama. Sve će se dras- 
tičnije osjećati posljedice "divljeg kapitalizma“. 

Ako prostor bivše Jugoslavije ponovo ne integrira Evropa, ne u smislu bilo 
kakve nove državne zajednice, javljat će se novi sukobi, čak i oružani. No, 0s- 
taje otvoreno pitanje, da li će se integrirati i Evropa, pa u tom smislu uzeti pod 
svoje i cijeli ovaj prostor, ili će i ona kao kontinent u neku ruku ostati politička 
kolonija jedine supersile, koja svijet zasad uređuje po svojoj volji i u skladu sa 
Svojim interesima. 

OD TRIGLAVA DO VARDARA 
KOLONIJA DO KOLONIJE 


Hrvatska ljevica, 1-2/2002. 


Države(ice) koje su ratovima i secesijama 1991. godine izišle iz sastava bivše 
Jugoslavije izložene su, kao uostalom i sve druge države u tzv. tranziciji (iz 
socijalizma kakav je bio u kapitalizam pa ma kakav da će biti), invaziji stranog 
kapitala i na najboljem su putu da kompanije, banke, trgovinske kuće iz za- 
padne Evrope i SAD, a rijetko i iz Japana, Izraela ili neke druge zemlje, postanu 
vlasnici svih iole značajnijih prirodnih resursa, te infrastrukturnih, trgovin- 
skih, financijskih kapaciteta i instalacija. 

Već i najšira javnost u Hrvatskoj, od koje se inače kriju mnoge činjenice i 
podaci o ekonomskoj zbilji i "okrutnoj rasprodaji Hrvatske strancima", a koja 
je još uvijek inficirana i pričom o samostalnoj i suverenoj hrvatskoj državi, zna 
da je 90 posto banaka u Hrvatskoj u stranom vlasništvu, da je strancima bud- 
zašto prodan i značajan dio industrije, mada su tu industriju dobrim dijelom 
“rastepli" država i domaći pojedinci kojima ju se poklanjalo u tzv. pretvorbi i 
privatizaciji, da se sada u bescijenje stranim “strateškim partnerima“ nude i 
svi turističko-ugostiteljski kapaciteti, da se prodaje i "Croatia osiguranje" (koje 
će, doduše, možda kupiti i konzorcij domaćih tvrtki), da se priprema i (ras)- 
prodaja INE i JANAF-a, kao dviju najskupljih hrvatskih tvrtki. 

Sve su zabrinutiji oni iz redova hrvatskih ekonomista (Branko Horvat, 
Branimir Lokin, Stjepan Zdunić, Ivan Lovrinović i drugi) i komentatora pri- 
vrednih zbivanja (Ivo Jakovljević, Milan Gavrović i drugi), koji su i dosad, a 

uzalud, upozoravali hrvatsku vlast, kako onu raniju, tuđmanovsku, tako i ovu 
današnju, račanovsku, na sve pogubne posljedice srljanja u stečajeve i ras- 
prodaje, pa i ustupanja strancima svih proizvodnih i infrastrukturnih kapa- 
citeta koji još nešto vrijede. 

Ne poveća li izvoz, Hrvatska je pred konačnom rasprodajom - gotovo uni- 
sono je poručilo 38 vodećih hrvatskih menadžera u tradicionalnoj anketi "Pri- 
vrednog vjesnika“ uoči ulaska u ovu, 2002. godinu. Oni su sa svoje strane upo- 
zorili na činjenicu da je i u 2001. godini došlo do rasprodaja, u kojima je hr- 
vatska privreda u znatnoj mjeri prepuštena taktici, strategiji i interesima nje- 
mačkog, talijanskog i američkog kapitala. Pri tom su upozorili na kronično 
precijenjen tečaj kune kao na glavnu kočnicu oporavka hrvatske privrede i 
ujedno glavnu polugu jeftinog prenošenja proizvodnih i infrastrukturnih ka- 
paciteta u vlasništvo kapitalista sa Zapada. A to bi moglo imati još kobnije 
posljedice u ovoj i idućim godinama, s obzirom na činjenicu da je Hrvatska od 
prvog siječnja 2002. godine suočena s uspostavljanjem zona slobodne trgovine 
sa čak 27 zemalja srednje, istočne i južne Evrope. 

No, izgleda da se radi o glasovima u pustinji, te da vapaji i uzvici upozo- 
renja ne dolaze do bulumente ministara, doministara, direktora državnih fon- 
dova i agencija, koja danas kroji i vodi državnu ekonomsku politiku, a ugla- 
vnom nastavljajući putem koji je trasiran u desetljeću pljačkaško-rasipničke 
vladavine Franje Tuđmana i njegove nacionalističke falange. 

Hrvatska je bar u jednom postala lider u regiji, u privatizaciji, a zapravo 
rasprodaji svega što se može rasprodati, a ranije je bilo u društvenom vlas- 
ništvu koje je u Tuđmanovoj nacionalističkoj revoluciji ponovo podržavljeno, 
pa je utoliko i danas izvana preporučuju za primjer, recimo, sadašnjoj Savez- 
noj Republici Jugoslaviji, ali i Sloveniji. 

U Saveznoj Republici Jugoslaviji izgleda da se, početkom 2002. godine, 
ubrzano krenulo, što se tiče privrede, putem "tranzicije", onakve kakva je u 
Hrvatskoj bila na djelu kroz svih proteklih desetak godina, odnosno od po- 
četka devedesetih do danas, s tim što je u prvom planu "dovođenje u red" ban- 
karstva. Još ranije, u 2001. godini, na više ili manje tih način likvidirano je 
devetnaest manjih srpskih banaka, a onda je prvih dana siječnja 2002. godine 
pala odluka da se zatvori i pet najvećih banaka, koje su već davno bankrotirale: 
Karićeva banka, Astra banka, Beobanka, Jugobanka i Jugoslavenska inves- 

ticiona banka. Guverner Narodne banke Jugoslavije Mlađan Dinkić likvidaciju 
pet najvećih banaka objasnio je riječima: "Mi se nalazimo u poziciji poštara 
koji sad bankama saopštava vest da su one umrle davno i da je vreme da ih se 
uredno pokopa.“ Nema sumnje da će bankarstvo u Srbiji vrlo brzo preuzeti 
Nijemci, Talijani i drugi. 

Najavljuje se i ubrzana privatizacija najvećih srpskih poduzeća već u ovoj 
godini. 

Inače, u Srbiji, a jednako i u Crnoj Gori, bila je i ranije, u režimu Slobodana 
Miloševića, te u režimu Mila Đukanovića, posrijedi bezobzirna pljačka for- 
malno društvene, odnosno državne imovine, kojom su direktori i vrhuške ra- 
nijih socijalističkih poduzeća i razni vlastodršci na lokalnim i državnim razi- 
nama stekli enormna bogatstva i iznosili novac vani, a nastajale su i privatne 
kompanije koje su se strahovito širile (među kojima je bila najpoznatija kom- 
panija "Braća Karić"). Smjenom vlasti u Srbiji, a ne i u Crnoj Gori, promijenilo 
se to što se sada mora plesati po diktatu Zapada i što se financijska pomoć 
zemlji koja je dugo bila izložena sankcijama, a zatim i bombardiranju snaga 
NATO-a, uvjetuje "strukturalnim'" reformama, a zapravo i brzom rasprodajom 
proizvodnih i drugih resursa i kapaciteta stranom kapitalu. Još u doba sve- 
moći Slobodana Miloševića u Srbiji, a koja je bila ravna svemoći Franje Tuđ- 
mana u Hrvatskoj, Talijanima su prodate telekomunikacije. Miloševićev režim 
bio je prisiljen politički se odupirati strancima, ali nije imao nikakvog kon- 
cepta osim svog održanja, a krpanja i razvlačenja u privredi. Poslovalo se kroz 
muljaže i krajnje netransparentno. A sada novi vlastodršci i ne znaju što bi i 
kako radili osim da slušaju savjete i da se povinuju zahtjevima, prijetnjama i 
pritiscima izvana. U Srbiji će, izgleda, i mediji prelaziti u ruke stranaca brže 
nego što se to odigralo i nego što se odigrava u Hrvatskoj. Ovih je dana čak i 
list Politika“ napola prešao u vlasništvo njemačkog WAZ-a. 

Krajnje unazađena, privreda preostale Jugoslavije rasprodavat će se po 
pogotovo niskim cijenama. Sporazumi sa Pariškim i Londonskim klubom uro- 
dili su oprostom znatnog dijela duga (koji je iznosio 12 milijardi dolara, a go- 
tovo isto toliko dužna je danas Hrvatska) i odgodom otplata preostalog duga. 
Ali, bez pritjecanja svježeg novca izvana, te obuzdavanja inflacije, neće se moći 
postići ni obnova zapuštenih i porušenih objekata, ni kakva takva tehnološka 
modernizacija, a da se i ne govori o nekim velikim investicijama. U svakom 

slučaju, u SR Jugoslaviji stvari neće baš drugačije teći nego što su tekle i teku u 
Hrvatskoj. A ekonomska je situacija tamo kudikamo teža. 

Slovenija je najbolje prošla, a njezina se vlast u tom smislu i najbolje pona- 
šala u vremenu nakon osamostaljenja. No, kako se "dežela“ nalazi na pragu 
Evropske unije, upravo se danas suočava s opasnošću da i u njoj strani kapital 
prigrabi najznačajnije proizvodne i druge kapacitete. 2001. godine Slovenija je 
imala deset posto veći društveni brutto proizvod nego 1990. godine. Jedina 
među državama sljednicama bivše Jugoslavije nije, ako se sudi po tom indi- 
katoru, nazadovala, odnosno nazadovanje je prevladala i ostvarila stanoviti 
napredak (društveni brutto proizvod Slovenije u 2001. godini iznosio je 23 mi- 
lijarde dolara, Hrvatske 19,3 milijarde, a SR Jugoslavije samo 12 milijardi). 
Prema publikaciji CIA-e "World Facts", Slovenija može u Evropu samo ako 
ubrza privatizaciju državne imovine i ako, kao i Savezna Republika Jugosla- 
vija, svoje tržište kapitala u potpunosti otvori zapadnim ulagačima. Najrazvi- 
jenija među svim tranzicijskim zemljama, Slovenija, naime, ima najnižu ra- 
zinu stranih ulaganja, a gotovo pola njezine privrede još je u državnom vlas- 
ništvu. Kako zapažaju promatrači, u Sloveniji je još snažan ekonomski nacio- 
nalizam, koji se protivi rasprodaji najvažnijih proizvodnih kapaciteta i infra- 
strukture strancima. Jedan od vodećih slovenskih menadžera, predsjednik up- 
rave Merkatora“ Zoran Janković smatra da još nije vrijeme za prodaju naj- 
većih slovenskih firmi strancima. "Cijena je - upozorava — još preniska. Što će 
nam ostati ako prodamo dvadeset najznačajnijih kompanija. Gdje će mladi 
ostvarivati svoje ambicije ako neće biti nacionalnih šampiona?" Stoga Janko- 
vić predlaže postupnu prodaju dionica državnih poduzeća kroz idućih pet go- 
dina, s tim da trećina kapitala bude vlasništvo zaposlenih, druga trećina vlas- 
ništvo slovenskih državljana, a treća vlasništvo stranih strateških partnera. 
Slično misle i predlažu i neki drugi istaknuti slovenski menadžeri. 

Slovenska je vlada u prosincu 2001. godine donijela odluku o prodaji dio- 
nica dviju najvećih slovenskih banaka, Nove ljubljanske banke i Nove kreditne 
banke Maribor. Kod prve banke trebalo bi prodati, najvjerojatnije strancima, 
34 posto dionica, a kod druge 65 posto. Prodaja je bila najavljena za ožujak 
2002. godine, ali se, izgleda, odgađa. 

No, teško da će se i Slovenija, pogotovo kada bude primljena u Evropsku 
uniju, oduprijeti prelaženju najznačajnijih kapaciteta u vlasništvo stranog ka- 

pitala, dakako onog sa Zapada, iz bližeg susjedstva, iz Austrije, Njemačke, Ita- 
lije, ali 1 SAD. 

Čini nam se da je u pravu komentator ekonomskih zbivanja Ivo Jakovlje- 
vić, koji je nedavno na stranicama riječkog "Novog lista" ustvrdio da je "nakon 
Hrvatske sve izvjesnije da i Slovenija i Jugoslavija stoje pred velikom raspro- 
dajom, nakon koje će za dulje vrijeme i zadnjim eurooptimistima valjda pos- 
tati bistro što bijaše u pozadini regionalnog pristupa EU-a Balkanu i jugois- 
točnoj Evropi". 

Dakako, Bosna i Hercegovina i Makedonija u gorem su ekonomskom po- 
ložaju i imaju još nepovoljniju perspektivu nego Slovenija, Hrvatska i Srbija. 
A Crna Gora i nema ozbiljniju privredu, te je u posljednjim godinama uglav- 
nom živjela od šverc-ekonomije. Na Kosovu je pak svaki oblik normalnog ži- 
vota i privređivanja iščezao i neće se uskoro vratiti. Tamo se "privređivanje" 
uglavnom svodi na nelegalne i kriminalne poslove i zarade. A Amerikanci će, 
izgleda, na kraju prisvojiti tamošnje značajne kapacitete u rudarstvu i preradi. 

Zapad želi cijelo područje bivše Jugoslavije pretvoriti u poligon svog in- 
vestiranja i zarade na osnovu jeftine kupovine industrijskih, turističkih, pro- 
metnih, informativnih i drugih kapaciteta, izvlačenja rudnog i šumskog bo- 
gatstva i eksploatacije jeftine radne snage. U tom smislu i Pakt o stabilnosti i 
suradnji više je zamišljen kao instrument zapadne penetracije, negoli norma- 
lizacije odnosa i ekonomske i svake druge suradnje zemalja na prostoru bivše 
Jugoslavije i Balkana. Taj je pakt, naime, prije svega zamišljen kao instrument 
na osnovi kojeg bi Zapad povećavao svoj financijski i tehnološki udio u nor- 
malizaciji 1 modernizaciji privrednog života na prostoru od Sutle do Dunava, 
Vardara i Jadrana, te su njemačke, talijanske i druge banke i trgovačke kom- 
panije već u biti zavladale cijelim tim prostorom. A Slovenija, s onu stranu 
Sutle, možda će još neko vrijeme živjeti u iluziji da će izbjeći sudbinu jedne od 
banana republika i zapravo jedne od kolonija u ovom dijelu Evrope. 

Hrvatska je otišla najdalje na putu tranzicije u koloniju. Inozemnim je vla- 
snicima već prodala 90 posto svog bankarskog potencijala, prepustila im je i 
gotovo sav telekomunikacijski prostor, prodala im je znatan dio medija, trgo- 
vine, ugostiteljstva, turizma i koncesijskog prava, a upravo priprema i prodaju 
energetike, nafte, osiguranja, pa i poljoprivrede. 

Iste kompanije sa Zapada planski kupuju istovrsne privredne kapacitete 

od Slovenije do Makedonije, a u skladu sa svojim interesima osvajanja pozicija 
na svjetskom tržištu. 

Vlade u zemljama na prostoru bivše Jugoslavije, zasad donekle s izuzet- 
kom Slovenije, uglavnom slijepo provode politiku laisser fairea, a po diktatu 
MMF-a, Svjetske banke i svjetskih centara ekonomske i političke moći. Dr- 
žave, izgleda, ovdje postoje samo za to da se i ova regija, jugoistok Evrope, 
poslušno uklopi u politiku globalizacije, a koja najrazvijenijem kapitalizmu u 
"centru" osigurava prisvajanje viška vrijednosti sa cijelog svjetskog tržišta. Su- 
verenitet tih zemalja već je folklorne naravi. 

Kao što poručuje dobitnik Nobelove nagrade za ekonomiju 2001. godine 
Joseph E. Stiglitz, slobodno tržište postoji i opstaje uz državu. Na ovim pros- 
torima države "podupiru" slobodno tržište forsiranjem privatizacije svega i 
svačega i prodajom svega što se može prodati multinacionalnom kapitalu, a 
po niskim cijenama. A upravo time izlaze u susret porobljavanju, koje taj ka- 
pital donosi. 

U svakom slučaju, zemlje na prostoru od Triglava do Đevđelije redaju se 
kao kolonija do kolonije, čija je sudbina ista. A toliko su se trudile da se među- 
sobno razlikuju, da se jedna od druge separiraju, da se međusobno osamo- 
stale. Veliki svijet ih trpa u njihov melting pot, a da će svaka možda i dalje uži- 
vati u vlastitom tobožnjem suverenitetu i u ovom ili onom lažnom osjećaju 
prednosti pred drugima i nadmoći nad drugima u susjedstvu, zapravo u istom 
dvorištu. 

NACIONALNI IDENTITETI 
I ZAJEDNIŠTVO 
U BOSNI I HERCEGOVINI 


Referat na znanstvenom skupu u Sarajevu, 14. maja 2002. godine 


1. 
Sva tri naroda u Bosni i Hercegovini su autohtona i do kraja formirana u nacio- 
nalnom smislu, samo što su bosanskohercegovački Srbi dio srpske nacije, čija 
"matica" živi u Srbiji, a bosanskohercegovački Hrvati dio hrvatske nacije, čija 
"matica" živi u Hrvatskoj. Bošnjaci nemaju svoju "maticu" drugdje, naprotiv, 
oni su matica“ Bošnjacima u Srbiji, Crnoj Gori, na Kosovu, u Makedoniji, Hr- 
vatskoj. 

U hrvatskoj i srpskoj historiografiji i nacionalnoj propagandi još se veoma 
insistira na pravima "matice" da posebno brine o dijelu nacije koji, eto, nije u 
toj "matici", smješten u nacionalnoj državi, već živi u drugoj, a višenacionalnoj 
državi. Matice" u Srbiji i Hrvatskoj još uvijek hoće da budu tutori Srbima i 
Hrvatima u Bosni i Hercegovini. A zašto bosanskohercegovački Srbi ne bi bri- 
nuli o "matici" u Srbiji, abosanskohercegovački Hrvati o "matici" u Hrvatskoj? 
Zar samo zbog toga što nisu brojčano veći od "matice" i što ne žive u državi 
koja je samo njihova nacionalna država? 

U bošnjačkoj historiografiji ne pokušava se pak dokazati da je Bosna i Her- 
cegovina samo bošnjačka ili da Bošnjaci na nju i u njoj imaju veća prava nego 
Srbi i Hrvati, a što se tiče propagande, ta veća prava kao da se ponekad podra- 
zumijevaju, jer Bošnjaci, eto, nemaju “rezervnu domovinu". 

Za Hrvate se uzima da u Bosnu i Hercegovinu nisu doseljavali, već da su 
se nacionalno konstituirali iz katoličke populacije koja je tu bila otpočetka, od 
vremena primanja kršćanstva, a za Bošnjake da su tu od vremena osmanlij- 
skog osvajanja Bosne, odmah praćenog i islamizacijom ako ne sveg a ono naj- 
većeg dijela zatečenog stanovništva, dok se za Srbe uzima da su se konstituirali 
mahom iz doseljenog pravoslavnog stanovništva. No, postojala su doseljava- 
nja i katolika, kasnije Hrvata, u Bosnu i Hercegovinu, te doseljavanja islam- 
skih vjernika i iz udaljenih područja Osmanlijskog carstva, a što treba uzimati 
u obzir kao činjenicu i u etnogenezi Bošnjaka. A opet, u Bosni i Hercegovini 
postojalo je i pravoslavno stanovništvo koje nije niotkuda doseljavalo. 

Ove prethodne, a nerazrađene napomene dajemo da bismo naglasili da se 
nacionalni identiteti Srba i Hrvata u Bosni i Hercegovini ne mogu jednostavno 
izvesti iz identiteta njihovih "matica, a identitet Bošnjaka pak smatrati jedino 
autentičnim. 

U suvremenosti postoji štošta što Hrvate čini Hrvatima, ili bolje reći, što 
ih potiče da se osjećaju Hrvatima, pa ma gdje bili, a to, dakako, vrijedi i za Srbe 
i za Bošnjake, ali Srbi, Hrvati i Bošnjaci u Bosni i Hercegovini bili su i ostaju tri 
identiteta na istom geogratskom i historijskom prostoru, ako ne od ranije, a 
onda već od vremena vjerskih podjela, najprije na katoličanstvo i pravoslavlje 
od polovice 11. stoljeća, a onda i na kršćanstvo i islam (podjela na dvije krš- 
ćanske vjere, dakako, ostala je, ali ih je vjera koju je donio osvajač i više-manje 
poistovećivala) od polovice 16. stoljeća. I ne može se ne uvažavati i posebnosti 
identiteta Srba i Hrvata na tlu Bosne i Hercegovine u odnosu na identitete Hr- 
vata u Hrvatskoj i Hrvata ma gdje bili, odnosno Srba u Bosni i Hercegovini u 
odnosu na Srbe u Srbiji i Srbe ma gdje bili. A niti se može odrediti identitet 
Bošnjaka izvan konteksta uporednog postojanja ta dva identiteta, srpskog i 
hrvatskog, na istom prostoru i u istoj historiji, koju dijele sva tri bosanskoher- 
cegovačka naroda. 

Tu je i izvor njihovog zajedništva, koje se u prošlosti nikada nije moglo, a 
ne može ni danas, svesti na puki suživot u smislu tolerancije na distanci. 

Postoji, uostalom, ne samo njihova zajednička historija već i njihova za- 
jednička narodna kultura, jednako kao što postoji i njihov zajednički jezik, 
usprkos tome što se danas insistira na tri različita književna jezika, a jedino su 
različite kulture konfesija, iz kojih su se na kraju krajeva konstituirali i posebni 
nacionalni identiteti. 

NA 

Sva tri nacionalna identiteta u Bosni i Hercegovini počela su se formirati 
u 19. stoljeću, a njihovo konačno formiranje uslijedilo je tek na kraju 20. sto- 
ljeća. I pored svih specifičnosti formiranja Bošnjaka u naciju, utoliko što je u 
Otomanskoj imperiji islam bio državna vjera, a sam etnos državi nepotreban, 
ne stoji svojedobna tvrdnja da Bošnjaci (Muslimani) nisu postali nacija zato 
što je u vrijeme kada su nastajale nacije to za njih bilo prerano, a da je onda 
kada ih se tobože htjelo oktroirati kao naciju to za njih bilo prekasno. Za raniju 
nacionalnu identifikaciju ("nacionalno buđenje") Srba i Hrvata u Bosni i Her- 
cegovini poticaji su, naime, dolazili sa strane, iz "matica" u Srbiji i Hrvatskoj, 
dok poticaja za nacionalnu identifikaciju Bošnjaka sa strane nije bilo, niti je 
moglo biti. I jedino je u tome razlika. 

Najsažetije bi se za rađanje i konstituiranje tih identiteta moglo navesti 
slijedeće: 

Prisutnost srpskog nacionalnog pokreta i na tlu Bosne i Hercegovine uoč- 
ljiva je već u prvoj polovici 19. stoljeća, iako se i on jasno politički uobličio i do 
kraja otvoreno deklarirao tek krajem 19. i početkom 20. stoljeća, u borbi za 
crkveno-školsku autonomiju, u formiranju prvih srpskih političkih stranaka, 
u omladinskom pokretu koji je više-manje poistovećivao srpstvo i jugosla- 
venstvo, ili je pak u pijemontskoj ulozi Srbije vidio zalog južnoslavenskog uje- 
dinjenja, pa i stapanja u jednu naciju. 

U svojim počecima taj je pokret težio "srbizaciji“ ljudi pravoslavne vjere u 
Bosni i Hercegovini i širenju imena Srbin. Naime, u Sarajevu je negdje oko 
1863. godine osnovano društvo, koje je sebi postavilo zadatak da iskorjenjuje 
pejorativno ime Vlah i uvodi ime Srbin. Članovi tog društva (među kojima su 
bili Teofil Petranović, Stevo Jelić, Risto i Kosta Hadžistević) dočekivali su selja- 
ke na ulasku u Sarajevo i govorili im da nisu Vlasi i da se ne trebaju zvati riš- 
ćani nego Srbi. Taj je pokret u muslimanima Bosne i Hercegovine, a i San- 
džaka, Crne Gore i drugih južnoslavenskih zemalia, osim ako nisu bili Albanci, 
vidio Srbe islamske vjere, a jednako tako smatrao je da su Bosna i Hercegovina 
i po etničkom 1 po historijskom kriteriju srpske zemlje. Srpski nacionalni po- 
kret nije nikad pokazivao previše razumijevanja za posebnost muslimana, da- 
nas Bošnjaka, osim u smislu razlike u vjeri. Naprotiv, mahom je težio za njiho- 
vom srbizacijom u smislu nacionalne pripadnosti. 

Hrvatski nacionalni pokret na tlu Bosne i Hercegovine počeo se razvijati 
nešto kasnije nego srpski, a za dugo su mu jedini nosioci bili franjevci, budući 
da građanski i obrtnički sloj među katoličkim stanovništvom prije austrougar- 
ske okupacije gotovo da i nije postojao. Franjevci su se pak lomili između dje- 
lovanja na liniji ilirstva, kasnije jugoslavenstva, i služenja politici Vatikana i 
katoličke države kakva je bila Austro-Ugarska u ulozi okupacione sile. A onda 
su bili potiskivani klerikalnom politikom u vremenu austrougarske vladavine. 
Na tlo Bosne i Hercegovine ideje pravaštva, koje su u srednjevjekovnoj hrvat- 
skoj državi tražile inspiraciju za uskrsnuće Hrvatske, u kojoj bi se našle sve 
hrvatske zemlje, a u koje su se ubrajale i Bosna i Hercegovina, prodiru već 60- 
ih godina 19. stoljeća, kada ih Ante Starčević i formulira, no te ideje određenu 
snagu utjecaja zadobijaju tek krajem 19. i početkom 20. stoljeća. I hrvatski 
nacionalni pokret, onaj iz "matice", jednako kao i srpski, svojatao je Bosnu i 
Hercegovinu kao “starinom hrvatske zemlje". To se da zaključiti i po pogle- 
dima tako viđenih Hrvata kao što su bili Ivan Kukuljević Sakcinski i Antun 
Radić, kada se, recimo, isčitaju njihovi putopisi iz Bosne sredinom, odnosno 
krajem 19. stoljeća. Uostalom, svesrpstvu Vuka Karadžića, koji je sve do Hr- 
vatskog zagorja vidio "Srbe sva tri zakona" (vjere) suprotstavio se Ante Star- 
čević, prema kome su bosanskohercegovački i ini ljudi koji "slijede lunu a ne 
križ“ Hrvati "muhamedovske vjere". 

Bosanskohercegovački muslimani nisu imali "maticu" u susjedstvu, ali su 
bez sumnje imali svijest o svojoj posebnosti i u vremenu kada su bosanskoher- 
cegovački pravoslavci postajali Srbi, a bosanskohercegovački katolici Hrvati. 

I dan danas su u okruženju Bošnjaka, a prije svega među Srbima i Hrva- 
tima, prisutna mišljenja da je bošnjačka nacija "oktroirana", "dekretirana", 
izmišljena, te da oni, eto, ne mogu biti nacija ni prema jednoj teoriji nacije. 

Snage NOB-a u Drugom svjetskom ratu prve su taj, i tada i te kako po- 
stojeći identitet, koji se razlikovao od srpskog i hrvatskog identiteta, tretirale 
kao narod pišući njegovo ime sa velikim slovom: Muslimani i obraćajući mu 
se kao jednom od tri ravnopravna naroda u Bosni i Hercegovini. No, Musli- 
mani iz NOB-a nisu priznati i kao narod u smislu etnosa u avnojskoj Jugosla- 
iji, koja je u NOB-u uspostavljena. U popisu stanovništva 1948. godine oni su 
bili Muslimani nacionalno neoprijedeljeni", u popisu 1953. godine svrstalo ih 
se u 'Jugoslavene nacionalno neopredijeljene“, u popisu 1961. godine bili su 

već Muslimani u etničkom smislu", da bi ih se u popisima 1981. i 1991. godine 
najzad priznavalo kao poseban narod, naciju. A zbivanja nakon 1991. godine 
dovela su do istiskivanja naziva Muslimani, jer asocira na vjersku pripadnost, 
u korist imena Bošnjaci, za razliku od Bosanaca, u koje spadaju i oni, Bošnjaci, 
i bosanskohercegovački Srbi i Hrvati. 

To što se dugo oklijevalo, ne samo u laičkom mišljenju, već i u akadem- 
skim diskursima, sa priznanjem nacionalnog identiteta Bošnjaka, pa i to da su 
oni sami pokazivali znakove lutanja u potrazi za vlastitim identitetom, ne mo- 
že opovrći činjenicu da se posebnost Bošnjaka, ne samo u vjerskom nego i u 
kulturnom i etničkom smislu, počinje oblikovati u istom dobu kada i poseb- 
nost Srba i Hrvata u Bosni i Hercegovini. A to doba je od polovice do kraja 19. 
stoljeća. Oni su vlastiti identitet osjećali i kroz dilemu da li da se izjašnjavaju 
kao Srbi ili Hrvati, kada više nisu "Turci", a onda i kroz pitanje da li su sastav- 
nica i one bosanske nacije", koju je htio oktroirati Benjamin Kallay. 

Bošnjaci su najmlađi" etnos u Bosni i Hercegovini ne po tome što se nisu 
već ranije razvijali u pravcu konstituranja u modernu naciju, nego po tome što 
im sve do dva posljednja desetljeća postojanja avnojske Jugoslavije nije priz- 
navao puni nacionalni identitet. 

Muslimanska lutanja za vlastitim identitetom u smislu nacionalnog odre- 
đenja bila su najmanje jedno stoljeće uvjetovana najprije velikim pritiskom 
religiozno-kulturne i državno-političke svijesti o sudbinskoj povezanosti s Oto- 
manskom carevinom kao islamskom državom, koja im jedino garantira ops- 
tanak (premda su bosanski ajani u pobuni protiv sultana već u prvoj polovici 
19. stoljeća tražili autonomiju Bosne i Hercegovine), a onda i pritiscima srp- 
skog i hrvatskog nacionalnog pokreta da, u vrijeme austrougarske okupacije i 
aneksije Bosne i Hercegovine, te u prvoj i drugoj Jugoslaviji, Bosnu i Herce- 
govinu prisvoje i da Bošnjake asimiliraju u Srbe i Hrvate, odnosno da ih se u 
pat-pozicijama jednostavno tjera u Jugoslavene ili "Jugoslavene nacionalno 
neopredijeljene“, ili pak "Muslimane nacionalno neopredijeljene". 

Otomanski feudalizam sve do pred svoj kraj nije u sebi nosio ni jednu stvar- 
nu pretpostavku za nicanje i razvoj nacionalnih pokreta, pa je u tom smislu 
kočio i razvoj svijesti bosanskohercegovačkih muslimana ne o svojoj poseb- 
nosti u vjerskom i kulturnom pogledu, nego o svojoj posebnosti u nacional- 
nom pogledu, o sebi kao naciji. Šezdesetih i sedamdesetih godina 19. stoljeća, 

kada je otomanska vlast, uoči predstojeće austrougarske okupacije Bosne i 
Hercegovine dotrajavala, muslimani su i dalje tretirani kao u ovome ili onome 
povlašteni ljudi, kao vladajući narod, ali se nije pomišljalo da bi oni mogli biti 
odnosno postati moderna nacija. Doduše, ustav Osmanlijskog carstva iz 1876. 
godine, prvi u historiji tog carstva, a koji je kratko ostao na snazi, spominje 
“osmansku nacionalnost", no njoj pripadaju svi podanici, i oni islamske i oni 
kršćanske i oni židovske vjere (jer je već ustavni zakon iz 1856. godine bio iz- 
jednačio podanike drugih vjeroispovijesti s muslimanima). Bili su na vidiku i 
prvi obrisi turskog nacionalnog pokreta, kao i ostalih islamskih i islamiziranih 
naroda, no oni nisu pokazivali nikakvu težnju da se jasno odijele od općeg is- 
lamskog, zapravo panislamskog pokreta, koji se također u to vrijeme nastojao 
konstiturati u smislu odgovora na izazove nacionalizama iz Evrope (sama riječ 
panislamizam inače se prvi put čula u Zagrebu 1877. godine!). 

U krugu tada uske, a već moderno obrazovane elite u redovima bosan- 
skohercegovačkih muslimana, a vjerojatno kao pandan srpskom, hrvatskom 
pa i drugim pokretima za konstituranje u naciju, javlja se ideja ne o posebnom 
nacionalnom biću muslimana, već o tome da svi stanovnici Bosne i Herce- 
govine čine jedan narod, bosanski. Misao o bosanskom narodu u tom smislu 
nalazimo formuliranu u prvom broju "Bosanskog vjestnika“ 1866. godine: "Bo- 
sna je svoju istoričnu individualnost pri svim promjenama vremena zadržala 
i njena prastara narodnost ovdje je preživjela bure prošlosti. Bosanski narod 
izražava narodnost u potpunom smislu, koja nije samo genetična nego i isto- 
ričnost spojena sa svojom zemljom, i nju ograničavajući takođe ograničavana, 
ostala je nepovređena različnošću vjeroispovijesti.“ 

U ovim je formulacijama začetak "teorije" o "bosanskoj naciji", koju će 
kasnije pokušati oktroirati, a u interesu austrougarske politike, Benjamin Kallay, 
a koja više, u novim društvenim prilikama, nije mogla donijeti ploda. 

U očuvanju islama, te u Otomanskom carstvu kao tvorevini i nosiocu is- 
lama, a u duhu šerijatskog prava, bosanskohercegovački muslimani gledali su 
zalog i svog opstanka i svoje posebnosti, sve dok nije došlo do austrougarske 
okupacije, kojoj su oni inače pružili i žestoki oružani otpor. A nakon okupacije, 
bosanskohercegovački muslimani osjetili su se i prepuštenima sebi i izlože- 
nima tudoj" vlasti i novom sistemu vrednota. Njihova elita, i "stara", sastav- 
ljena od tradicionalnih aga i begova, muslimanskog svećenstva i duhovne inte- 

ligencije (ulema), tumača šerijatskog prava i uglednika iz zanatskih i trgovač- 
kih esnafa, i "mlada", sastavljena iz novog uskog sloja državnih službenika, 
modernog, u Evropi obrazovanog, sloja intelektualaca, pa i prvih poduzetni- 
ka-kapitalista, najprije pokazuje težnju za autonomnim uređivanjem vjerskih 
i za vjeru vezanih drugih odnosa, da bi taj muslimanski pokret za vjersko-kul- 
turnu autonomiju poprimio snažan zamah tek početkom 20. stoljeća (sličan 
srpski pokret za crkveno-školsku autonomiju počeo je nešto ranije, a oba su 
inače tada usko surađivala). 

Zapravo se ipak radilo o muslimanskom (bošnjačkom) nacionalnom po- 
kretu, koji će kroz mnoga iskušenja, pa i krvave okršaje, uroditi nedvosmis- 
lenim konačnim formiranjem i identitetom bošnjačke nacije tek pri kraju 20. 
stoljeća. 


II. 

Bošnjački, srpski i hrvatski identitet na tlu Bosne i Hercegovine ne samo 
da su nastajali u 19. stoljeću, s tim što se srpski u smislu nacionalne identi- 
fikacije začeo prvi, a bošnjački najviše lutao u potrazi za samim sobom - prem- 
da nije bila upitna njegova vjersko-kulturna posebnost, da bi se najkasnije i 
konstituirao kao moderna nacija — već su se i međusobno i uvjetovali, a da- 
kako, ovisno i o užem i širem okruženu (Bosna i Hercegovina u Otomanskoj 
imperiji, Austro-Ugarskoj Monarhiji, prvoj i drugoj Jugoslaviji i najzad for- 
malno samostalna, ali zasad i pod međunarodnim protektoratom). Surađivali 
su ali su još više ulazili u konfrontacije kroz stoljeće i po. Svoje su identitete 
potvrđivali ne samo kroz programe, suradnju i konkurenciju, već i kroz žes- 
toke sukobe, sve do krvavih obračuna njihovih pripadnika. 

Upozorit ćemo samo na neke momente njihove suradnje i njihovih su- 
koba u prošlosti. 

U hercegovačkom ustanku 1875. godine, a koji su podsticali, te slali po- 
moć i dobrovoljce i Srbija i Crna Gora, čiji su se interesi pri tome u ponečemu 
i razilazili, proglasom su, na primjer, pozivani age i begovi da stupe u bratsko 
kolo i da zajednički istjeraju Osmanlije. Uostalom, i vođa ustanka, inače prvi 
prevodilac Kurana na srpski ili hrvatski jezik, Mićo Ljubibratić, bio je zanesen 
idejom da se na djelu nacionalnog oslobođenja ujedine pravoslavci i musli- 
mani, a dakako i katolici Hercegovine. 

No, u ustancima 1875-1878. godine u istočnoj i južnoj Hercegovini i za- 
padnoj Bosni došle su do izražaja i crte vjerskog rata, u kojima je muslimanski 
živalj najviše iskazivao surovost, odnosno manifestirao vjerski fanatizam. O 
zulumima koji su tada počinjeni svjedoči, na primjer, i sir Arthur Evans koji 
se nalazio na licu mjesta u svojstvu dopisnika "The Manchester Guardiana", a 
koji se kasnije proslavio kao istraživač iskopina iz stare Grčke. 

Kad već spominjemo vjerski fanazizam, a koji je kulminirao u međusob- 
nim obračunima nacionalnih identiteta na tlu Bosne i Hercegovine ne samo u 
nešto daljnjoj nego i u netom minuloj prošlosti, dužni smo konstatirati da is- 
lam i kršćanstvo u samoj Otomanskoj imperiji nisu bili neprijateljski suprot- 
stavljeni, samo što su kršćani bili u položaju raje, a muslimani (do 1856. go- 
dine) činili vojnički, vladajući narod (milet). 

Vjera je utjecala i na to da su simpatije bosanskohercegovačkih, sandža- 
čkih, makedonskih muslimana južnoslavenskog porijekla, u balkanskim rato- 
vima i u Prvom svjetskom ratu još uvijek bile na strani Turske. Pri tom su od- 
ređeni odjek imale i fetve turskog sultata, kao poglavara svih sunitskih mus- 
limana u svijetu, kojima je rat protiv balkanskih naroda, a onda i protiv sila 
Antante, proglašen svetim. U određenom smislu fanatizam, koji je nadahnji- 
vala vjera, došao je do izražaja posebno i u nedjelima "šuckora", pretežno sas- 
tavljenih od muslimana, nad pravoslavnim (srpskim) stanovništvom u toku 
Prvog svjetskog rata. 

U Drugom svjetskom ratu, ustaše, sastavljene od Hrvata i Muslimana, vr- 
šile su strašne zločine nad Srbima u Bosni i Hercegovini (te su zločine ubrzo 
osudili dijelovi muslimanske elite), dok su četnici, sastavljeni od Srba i Crno- 
goraca, vršili velike pokolje Muslimana u Bosni i Hercegovini, Sandžaku, Cr- 
noj Gori. 

Najzad, došlo je i do nezapamćenih zločina u ratovima na tlu Bosne i Her- 
cegovine 1992-1995. godine, a koji su činjeni u ime jedne, druge, treće vjere i 
nacije. No, o tome ćemo ponešto reći kasnije. 

Nacionalni pokreti (identiteti) surađivali su po formuli dva protiv jednog, 
ovisno o prilikama. Točnije rečeno, surađivale su nacionalističke snage unutar 
tih pokreta. 

Srpski i hrvatski nacionalizam iz Srbije i Hrvatske (u ovom slučaju im ne 
pridajemo pejorativne konotacije) još su u vrijeme ustanka 1875. godine po- 

mišljali i na podjelu Bosne i Hercegovine, štoviše o tome su vođeni i razgovori 
u Zagrebu između Milutina Garašanina i vodstva tada u Hrvatskoj vladajuće 
Narodne stranke. 

Isto bi se moglo reći i u slučaju sporazuma Cvetković-Maček 1939. godine, 
kada se Bosna i Hercegovina dijelila, a da se nije uzimalo u obzir postojanje 
trećeg identiteta, muslimansko-bošnjačkog. 

U neku ruku, hrvatski i srpski nacionalisti i iz Hrvatske i Srbije i iz same 
Bosne i Hercegovine surađivali su protiv Bošnjaka u ratnim okršajima na tlu 
Bosne i Hercegovine 1992-1995. godine. I to usprkos tome što su Franjo Tuđ- 
man i Alija Izetbegović 1992. godine potpisali sporazum o savezu protiv srpske 
strane, a da bi onda i Hrvati i Bošnjaci međusobno zaratili 1993. godine. 

Muslimanski i srpski nacionalni pokret jedno su vrijeme usko surađivali, 
kada se svaki od njih borio za vjersko-kulturnu autonomiju u uvjetima vlada- 
vine katoličke Austro-Ugarske u Bosni i Hercegovini. 

Srpski 1 hrvatski nacionalni pokreti u 19. i 20. stoljeću gajili su pretenzije 
da progutaju muslimane, Muslimane, Bošnjake Bosne i Hercegovine, borili su 
se za njihove duše, za istaknute pojedince, organizacije, institucije, koje će u 
njihovim redovima i sredinama iskazivati srpsku, odnosno prosrpsku ili pak 
hrvatsku, odnosno prohrvatsku orijentaciju. A muslimani, Muslimani, Boš- 
njaci bili su pak prisiljeni da manevriraju između ta dva nacionalizma, da mi- 
jenjaju saveznike, priklanjajući se onom od koga su mislili da mogu imati više 
koristi za sebe, a uvijek s istim ciljem: da sačuvaju svoju posebnost, svoj iden- 
titet. 

Najzad, nakon svega što se zbivalo i što se zbilo od 1990. godine naovamo, 
identitet Bošnjaka ne mogu više ugroziti ni hrvatske ni srpske pretenzije, uko- 
liko i one nisu ad acta (a nisu!). 


IV. 

U vremenu od 1990. do 2002. godine u potpunosti su se, ikroz međusobno 
ratovanje, potvrdila sva tri nacionalna identiteta na tlu Bosne i Hercegovine. 
Međusobno se više ne mogu negirati, a surađivati su prisiljeni već time što tri 
naroda ostaju živjeti u jednoj državi, mada je ta država u Daytonu 1995. godine 
čudno uređena i mada je zasad više protektorat pod međunarodnom upravom 
nego iole suverena država. 

Ispremiješanost bosanskohercegovačkog stanovništva s obzirom na na- 
cionalnu pripadnost bitno se smanjila, jer su tu posljedice međusobnih etnič- 
kih čišćenja, pa i dogovaranih razmjena stanovništva. Srbi čine najmanje 80 
posto stanovništva jednog od dva entiteta, a Bošnjaci najmanje 75 posto sta- 
novništva drugog entiteta. Hrvati čine tek 20 posto stanovništva ovog drugog 
identiteta (a Srbi možda pet posto), no drže vlast u "svojim" županijama (kan- 
tonima), gradovima, općinama. Banja Luku, Bijeljinu, Trebinje u ovom času 
nastanjuju uglavnom Srbi, jer je u njima ostalo ili se u njih vratilo vrlo malo 
Bošnjaka i Hrvata (kojih u Bijeljini nije ni ranije bilo). U Sarajevu Bošnjaci čine 
najmanje 80 posto stanovnika (1991. godine činili su 49 posto), a u Zenici, 
Tuzli i Bugojnu, oni su također u velikoj većini. Mostar je podijeljen na hrvat- 
ski i bošnjački. 

Iz Bosne i Hercegovine je u vremenu od 1991. godine do sada iselio (izbje- 
gao) svaki drugi Hrvat (u odnosu na broj Hrvata iz 1991. godine), a gotovo i 
svaki drugi Srbin. Oko 30 posto Bošnjaka, koji su u njoj živjeli 1991. godine, 
rasulo se po svijetu. 

Poginuo je ili je ubijen možda svaki dvadeseti Bošnjak, a ranjenima, prog- 
nanima iz kuća i iz zavičaja, opljačkanima, broja se i ne zna (točnih podataka 
još nema, ako ih i bude). I među Srbima i Hrvatima mnogo je žrtava, premda 
su Bošnjaci relativno najviše stradali. 

Ratovi u Bosni i Hercegovini 1992-1995. godine (ostavimo po strani rat u 
Hrvatskoj već 1991. godine, u koji su također bili uvučeni i u kojem su stradali 
i ljudi iz Bosne i Hercegovine) bili su možda najsvirepiji u povijesti te zemlje. 
Svirepiji možda i od Drugog svjetskog rata, sa svakako poraznijim posljedi- 
cama. 

Pa ipak, nakon što su topovi utihnuli, logori raspušteni, neki zločinci ot- 
premljeni u Hag, dok visoki povjerenici UN dekretima rješavaju nesuglasice i 
sporove, u Bosni i Hercegovini se mukotrpno obnavlja zajedništvo tri njezina 
konstitutivna naroda. Ako bi luđaci i krvožedni tipovi i opet htjeli da se oni 
zakrve, svijet to neće dopustiti, kada je već tu i sa svojim vojnicima i kada stva- 
ri nadzire. 

Sve se, u raspadu avnojske Jugoslavije, zakuhalo i zakrvilo oko stoljetnih 
planova iz Beograda i iz Zagreba da Bosna i Hercegovina nestane, da se podi- 
jeli. Srpski nacionalisti krenuli su u rat s tvrdnjom da je 64 posto površine Bos- 

ne i Hercegovine u katastarskom vlasništvu Srba, pa da prema tome i dvije 
trećine Bosne i Hercegovine trebaju biti srpske ili sei prisajediniti Srbiji (velika 
Srbija). Hrvatski nacionalisti nadahnjivali su se tvrdnjom Franje Tuđmana da 
je Bosna i Hercegovina “umjetna tvorevina“, a neki od njih su uzvikivali da je 
Hrvatska sve do Drine i da će se hrvatski barjak vijoriti na Romaniji (velika 
Hrvatska). Opsesija Franje Tuđmana je bila da Hrvatskoj pripadne barem ono- 
liko Bosne i Hercegovine koliko je zahvaćala Banovina Hrvatska po sporazu- 
mu Cvetković-Maček iz 1939. godine pa se, izgleda, o tome pogađao sa Slobo- 
danom Miloševićem. A Bošnjaci bi eventualno ostali stiješnjeni u "hosniji Bo- 
sniji“. 

Bosna i Hercegovina je sada sigurnija za svoj opstanak, kada Jugoslavije 
više nema, premda joj u avnojskoj Jugoslaviji nije bilo loše, bila je doživjela 
značajan prosperitet, a sva tri njezina naroda bila su najzad i priznata i ravno- 
pravna. 

Nema više šansi da Hrvatska prigrabi jedan dio Bosne i Hercegovine, a 
Srbija drugi (Crnu Goru ovdje ne spominjemo, premda su i iz nje ranije pola- 
gane aspiracije na istočnu Hercegovinu). 

Posljedice etničkih čišćenja, te nasilne srbizacije, hrvatizacije i bošnjani- 
zacije određenih područja su goleme i teško da će se ikad u potpunosti sanirati. 
Većina onih koji su izbjegli ili su prognani, ili su pak došli u tuđe i na tuđe, neće 
se vratiti u svoja ranija sela i gradove, ali povratak, usprkos i velikim nasla- 
gama nacionalističkih mržnji, ipak teče. 

I rađa se zajedništvo koje neće i ne može biti ni ono jučerašnje bratstvo i 
jedinstvo, ni hladno susjedstvo u kojem se onaj drugi tek učtivo podnosi. 

ZAVNOBiH je u Mrkonjić Gradu 1943. godine bio proklamirao da Bosna i 
Hercegovina “nije ni srpska, ni hrvatska, ni muslimanska, nego i srpska i mus- 
limanska i hrvatska". To nije bila tek proklamacija već i istina, jer je Bosna i 
Hercegovina bila, a i nakon svega što se događalo u najnovije vrijeme, ostala 
jedna domovina triju naroda, koji su upućeni na zajedništvo. 

INTELEKTUALCI, NACIJE 
I NACIONALIZMI U ZEMLJAMA 
BIVŠE JUGOSLAVIJE 


"Kikindski dijalozi", Kikinda, septembar 2002. godine 


TKO SU INTELEKTUALCI I KOLIKO IH JE BILO? 

Intelektualac je, kao što bi rekao moderni intelektualac Bernard Henry- 
Levi, prije svega moderna pojava. U Srednjem vijeku intelektualci su možda 
bili samo dvorske lude, te teolozi i svetitelji unutar crkava, začinjavci u knji- 
ževnosti, a ponekad i vladari (ali nećemo o potonjima!) 

Etnosi koji se ubrajaju u južne Slavene nisu zapravo u prvim stoljećima 
epohe moderne, a koja počinje u Evropi shumanizmom i renesansom, ni imali 
intelektualaca, osim ponekog. Sve do polovice 19. stoljeća 98 posto pripadnika 
tih etnosa (a i Albanaca, Grka i Turaka na Balkanu) bilo je nepismeno. U gra- 
dovima je živjelo tek po nekoliko postotaka stanovništva (pri čemu su u gra- 
dovima na istočnoj obali Jadrana živjeli Slaveni i Romani, a u gradovima Bal- 
kana, Panonije i istočnih Alpa pretežno Turci, Nijemci, Mađari). Mali, a uve- 
like ispremiješani, južnoslavenski narodi tek su u 19. 1 20. stoljeću stvorili svoje 
države (neki su ih imali i u ranom Srednjem vijeku), svoja sveučilišta, svoje 
akademije znanosti. Nacionalna se svijest također razvila u 19. i 20. stoljeću. 

U Srba, Makedonaca, Crnogoraca inteligencije, pa ni intelektualaca nije 
bilo sve do 19. stoljeća, ako se izuzmu neki klerici i poturčeni pojedinci, pa i 
neki ljudi iz redova janjičara i usred Carigrada. Doduše, Srbi u južnoj Ugar- 
skoj, kasnijoj Vojvodini, stvarali su svoju inteligenciju još u 18. stoljeću, a to 

se odnosi i na Srbe u Hrvatskoj (Dositej Obradović, Savo Mrkalj). U Slovenaca 
inteligencija se ponijemčivala (premda od Primoža Trubara pa preko Valen- 
tina Vodnika do Franca Prešerna postoji kontinuitet istrajavanja na svijesti o 
slovenskom narodu). Kod Hrvata intelektualci su se uglavnom školovali u ger- 
manskoj, romanskoj i ugarskoj sredini (pa su pretežno i djelovali unutar kul- 
tura vladajućih naroda, Talijana, Nijemaca, Mađara). Kod islamiziranih juž- 
nih Slavena (danas Bošnjaka) učeni ljudi su se osjećali pripadnicima vladaju- 
ćih Turaka (ili "Turaka"), nasuprot "raji", a služili su se i arapskim jezikom i 
pismom. 

Neki ljudi koji se, recimo, danas smatraju velikanima, kao što su bili Mar- 
ko Marulić, Matija Vlačić, Ruđer Bošković bili su više Evropljani nego što su 
se osjećali Hrvatima. Izuzetak su bili učeni Dubrovčani, kojih nije bilo malo, a 
koji su se pretežno školovali u Italiji, Španjolskoj, Francuskoj, ali su djelovali i 
stvarali, bar neko vrijeme, u svom gradu-republici i osjećali se "Slovinima", 
jednako kao i još neki ljudi iz drugih danas hrvatskih i crnogorsko-bokeljskih 
gradova na Jadranu (Orbini, Pribojević, Hektorović, Zoranić, Vrančić, Zano- 
Vići itd.). 

Radi se, dakle, uglavnom o školovanju drugdje i o doprinosima kulturama 
naroda koji su stoljećima vladali južnim Slavenima, kulturama Talijana, Ger- 
mana, Mađara, Turaka. A onda u 19. stoljeću dolazi i do odlaska na školovanje 
u Njemačkoj, Francuskoj, Rusiji, Švicarskoj (da spomenemo samo dva velika 
imena kod Srba, Svetozara Markovića i Jovana Cvijića), pa sve do današnjih 
relativno masovnih dijaspora inteligencije i intelektualaca iz redova južno- 
slavenskih naroda diljem Zapada. 

Još treba imati na umu, kada se razmatra uloga intelektualaca u obliko- 
vanju nacionalnih identiteta, te u njihovim povezivanjima i sukobljavanjima, 
a do ovih posljednjih dolazi tek u 20. stoljeću (jer, ranije i nije bilo ni političkih 
povezivanja ni sukobljavanja među, još nejasno izdiferenciranim, južnosla- 
venskim etnosima). Velika većina inteligencije i intelektualaca bila je, sve do 
najnovijeg vremena, seljačkog porijekla. A budući da je seljak po svojoj prirodi 
zatočenik tradicije i konzervativizma, to su i intelektualci koji potječu od se- 
ljačkih roditelja oni koji se najbolje osjećaju u ulozi čuvara nacije, pa i zago- 
vornika, na ovaj ili onaj način, krvi i tla. Tog je intelektualca "našijenca", da 
ovdje samo spomenemo, sjajno svojedobno opisao Vladimir Dvorniković. 

KAKO SU STVARI STAJALE S FORMIRANJEM SVIJESTI 
O NACIONALNIM IDENTITETIMA? 

U ranijim razdobljima naše moderne epohe na prostorima koje su pre- 
težno nastanjivali južni Slaveni nije, dakako, bilo neke svijesti o nacionalnom 
identitetu, premda su se među Srbima čuvale uspomene na Kosovsku bitku, 
među Hrvatima se spominjalo “horvatsko ime", a kod Slovenaca se prve na- 
znake identiteta, usprkos legendi o karantanskim knezovima, nalaze tek u na- 
zorima Primoža Trubara. Ali, javljali bi su se pojedinci, koji su, upravo zbog 
svijesti o identitetu vlastitog naroda, tragali i za nemogućim rješenjima i sa- 
njali neostvarive snove, pa su ih i pogađale najpotresnije sudbine. Prototip je 
Juraj Križanić, o kojem je Miroslav Krleža naspisao i ovo: “On je pobjegao iz 
Hrvatske, što je stajala na rubu turskog groba, i njegova najintimnija istina, 
koju je nosio u sebi čitav život kao svoju tajnu, da svojim fiktivnim integri- 
tetom od Karlovca do Moskve spasi tu svoju razdrtu Hrvatsku od turskog gro- 
ba, ta istina svijetlila je pred njim kao jedina svjetlost. Između blokova tada- 
njih vjerskih, političkih i kulturnih predrasuda i veltanšaunga, između masa i 
kvantiteta krvavih i suludih, između požara i pokolja, on se vijuga, lukav kao 
zmija“ i nosi u sebi svoje osnovne raspoloženje kao kadionicu s tamjanom... a 
njegovo najsvetije i najtamnije bilo je da od Ribnika (rodno mjesto Jurja Kri- 
žanića, kod Karlovca — op. S. Š.) do Tobolska živi jedna te ista etnička masa i 
da će ta masa pobijediti i savladati sve probleme, pa tako i probleme Hrvatske, 
da se ne strovali u turski grob". 

Nakon Jurja Križanića kod Hrvata se pojavio Pavao Ritter Vitezović, koji 
ne traži rješenje za istu etničku masu od Ribnika do Tobolska, već propagira 
Croatiu redivivu i šire od granica kasnije zajedničke države južnoslavenskih 
naroda (bez Bugara). A onda će Ilirski pokret, kao u stvari pokret hrvatskog 
narodnog preporoda, izrastanja hrvatskog etnosa u naciju, rješenje tražiti u 
okupljanju i ujedinjavanju svih "Ilira". Ante Starčević će pak nakon toga razviti 
barjak svehrvatstva. 

Kod Srba svijest o nacionalnom identitetu urodit će polovicom 19. stoljeća 
"Načertanijem“ Ilije Garašanina, a nakon što je Vuk Stefanović Karadžić pisao 
da su "Srbi svi i svuda“ i da se radi o "Srbima sva tri zakona" (to jest, sve tri 
vjere - op. S. Š.). 

Kod Slovenaca će nakon Bleiweissa nacionalnu svijest po prvi put bes- 
kompromisno izražavati pjesnik France Prešern. 

U Bosni i Hercegovini, koja je najduže ostala pod osmanlijskom vlašću, 
svijest o posebnom identitetu možda se prvi put očitovala u pobuni ajana (ka- 
patena) protiv sultana u Carigradu, a pod vodstvom Husein-bega Gradašče- 
vića u prvoj polovici 19. stoljeća. A onda se ta svijest nedvosmisleno izrazila u 
pisanju “Bosanskog vjestnika" 1866. godine: "Bosna je svoju istoričnu indi- 
vidualnost pri svim promjenama vremena zadržala i njena prastara narodnost 
(potcrtao 5. Š.) ovdje je preživjela bure prošlosti. Bosanski narod izražava na- 
rodnost u potpunom smislu, koja nije samo genetička nego i istoričnost spo- 
jena sa svojom zemljom, i nju ograničavajuća također ograničavana, ostala je 
nepovređena različnošću vjeroispovijesti“. Doduše, tada je već i onemoćala 
turska vlast pristajala uz tezu o posebnom bosanskom narodu, pribojavajući 
se moguće srbizacije, a u tom trenutku manje i hrvatizacije Bosne (i Herce- 
govine). 

To je vrijeme kada se u Bosni začinje svijest o posebnosti tamošnjih Srba, 
koji neće da ih se zove Vlasima, Hrvata, među kojima djeluju franjevci-pro- 
svjetitelji, ali i Muslimana-Bošnjaka, koji znaju da nisu nikakvi Turci već da 
mahom potječu od islamiziranih južnih Slavena. 

Kod Makedonaca se svijest o posebnom identitetu, ali ne toliko nacional- 
nom koliko o slavenskom, jezičnom i vjerskom, a bez nekih spoznaja o razlici 
od Bugara, pa i od Srba, javlja već u djelovanjima i opusima braće Miladinov 
polovicom 19. stoljeća, da bi se onda krajem 19. i početkom 20. stoljeća jasnije 
oblikovala u nastojanjima i djelovanju Vnatrešne makedono-odrinske revo- 
lucionarne organizacije (VMORO). Dane Grnev, Petre Pop-Arsov, Hristo Ta- 
tarčev, Goce Delčev, Đorče Petrov, Pere Tošev i drugi htjeli su punu političku 
autonomiju Makedonije i Jedrena, a zapravo samostalnu makedonsku državu, 
koja bi ušla u balkansku federaciju. A tim su se ciljevima suprotstavljali ne 
samo turska vlast, već i tzv. vrhovisti, probugarski orijentirani Makedonci, 
koji su imali svoj Makedonski komitet u Sofiji, te bugarska, srpska i grčka mo- 
narhija, koje su težile prisajedinjavanju Makedonije, u cjelini ili dijelovima. 

Kod Crnogoraca je prije nastala država nego nacija. Država se rađa već u 
vrijeme Petra Petrovića I. Njegoša, krajem 18. i početkom 19. stoljeća, a glavne 
njezine institucije uvodi Petar Petrović II. Njegoš, da bi postala i svjetovnom 
pod knezom Danilom. No vladika Rade, pjesnik Njegoš svoj slavni spjev "Gor- 
ski vijenac" posvećuje “prahu oca Srbije" Karađorđu, a svoje pjesme izdaje pod 

naslovom "Ogledalo srpsko". Crnogorski narod je ostao sve i do danas ras- 
polučen u pogledu nacionalne svijesti: jedni se osjećaju samo Crnogorcima, a 
drugi također Crnogorcima, ali s osjećajem da su Crnogorci u odnosu na Srbe 
ono što su Spartanci bili u odnosu na Grke! 

Pojedini južnoslavenski etnosi, Hrvati, Srbi, Makedonci, pa u određenom 
smislu i Slovenci, Crnogorci, Bosanci (koji, dakako, tada nisu bili diferencirani 
na tri etnosa) imali su u Srednjem vijeku duže ili kraće vrijeme svoje države: 
kneževine, kraljevstva i carstva, s kneževskim, kraljevskim i carskim dinas- 
tijama (carevi su bili, recimo, Samuilo i Dušan Silni), da bi potom stoljećima 
bili pod vlašću drugih, moćnijih etnosa i sila. A onda su i ti južnoslavenski 
narodi u vremenu nakon Francuske revolucije, neki ranije a neki kasnije, po- 
put svih evropskih naroda, počeli težiti stvaranju vlastitih, dakle, nacionalnih 
država. 

U tome uloga intelektualaca i nije bila odlučujuća već uloga vođa narodnih 
ustanaka, knezova, feudalaca (kod Hrvata), vladika i banova, oficira, a i prvih 
političara u modernom smislu (kod Hrvata, Slovenaca, vojvođanskih Srba, pa 
i Srba u Srbiji u drugoj polovici 19. stoljeća), a oni su mogli biti više ili manje 
obrazovani i više ili manje pametni, ali uglavnom nisu bili intelektualci, ako 
pod intelektualcima podrazumijevamo "proizvođače" ideja i poruka, koje, ka- 
ko je zapisao Karl Marx, “kad ovladaju masama (narodom ili narodima - op. 
S. Š.) postaju materijalna snaga". 

Razmotrimo ukratko i kako su kod pojedinih južnoslavenskih naroda stva- 
ri stajale sa nacionalnim državama i ambicijama da se one izvojuju. 

Crnogorska država stvarala se od kraja 18. stoljeća u oslobodilačkim bor- 
bama protiv Turaka, a koje su ponekad imale veću ili manju podršku sa strane 
(Austrije, Rusije, Venecije, pa i Srbije), ali su Crnogorci najčešće ostavljani na 
cjedilu. No, crnogorska se država postepeno i uobličavala i širila, da bi na Ber- 
linskom kongresu 1878. godine stekla i međunarodno priznanje, a u Prvom 
balkanskom ratu 1912. godine i najveći teritorijalni opseg. Odlukom Podgori- 
čke skupštine 1918. godine o ujedinjenju sa Srbijom ona je prestala postojati, 
da bi se onda obnovila unutar jugoslavenske federacije. 

Srpska država počela je nicati u Prvom i Drugom srpskom ustanku, auto- 
nomiju je stekla sultanovim hatišerifom iz 1830. godine, prvi put je uređena 
tzv. Sretenjskim ustavom iz 1835. godine, prisutnosti strane vojske (turske) 

oslobodila se 1862. godine, a međunarodno je priznanje također stekla na Ber- 
linskom kongresu 1878. godine. Srbija se proširila u ratu s Turskom 1876. go- 
dine, da bi u balkanskim ratovima 1912-1913. godine zadobila i Kosovo i Me- 
tohiju ("staru" Srbiju) i najveći dio Makedonije. Na krilima pobjede u Prvom 
svjetskom ratu ušla je koncem 1918. godine u novu državu - Kraljevinu Srba, 
Hrvata i Slovenaca i time formalno prestala postojati, dok nije obnovljena kao 
federalna država u federativnoj, drugoj Jugoslaviji. 

Hrvatski nacionalni pokret, koji je sam sebe nazvao ilirskim, nije u prvoj 
polovici 19. stoljeća kao svoj cilj istakao nacionalnu državu, već je iskazao tež- 
nju za ujedinjenje "Ilira", to jest južnih Slavena. Doduše, Hrvatska je u određe- 
nom smislu egzistirala kao država u personalnoj uniji s Mađarskom, sklop- 
ljenoj još 1102. godine (pacta conventa), ali radilo se tek o simboličnoj državi 
feudalnog tipa. Ilirski muževi, u čijim je redovima prvi ideolog bio grof Janko 
Drašković, a glavni predvodnik Ljudevit Gaj, dobro su znali da Hrvati, raz- 
dijeljeni u 'trojednicu" Hrvatsku, Slavoniju i Dalmaciju, koja nimalo nije bila 
suverena, naseljeni još i u Bosni i Hercegovini, južnoj Ugarskoj (kasnije Srp- 
skoj Vojvodini) i Istri, nemaju snage da stvore svoju iole zaokruženu državu, 
do koje bi mogli doći samo zbacivanjem gospodstva tada presnažne Austrijske 
(kasnije Austro-Ugarske) Monarhije. 

Ante Starčević će, istina, u drugoj polovici 19. stoljeća, na čelu pravaškog 
pokreta, koji se pozivao na hrvatsko državno pravo i državnopravni kontinu- 
itet još od ranog Srednjeg vijeka, sa velikom žestinom i neustrašivošću tražiti 
da se Hrvatska otarasi vladavine i Beča i Pešte i da postane samostalna, a što 
je u tadašnjim prilikama bilo iluzorno. 

No, dominantna orijentacija među Hrvatima, a na tragu Ilirskog pokreta, 
bila je orijentacija na južnoslavensko ujedinjenje. Njezin glavni protagonist u 
19. stoljeću bio je biskup Josip Juraj Strossmayer, da bi u početku 20. stoljeća i 
u vrijeme Prvog svjetskog rata to onda postali Frano Supilo i Ante Trumbić. 
Nakon Prvog svjetskog rata Hrvatska seljačka stranka, pod vodstvom Stjepana 
Radića, pa Vladka Mačeka, a koja je postala najjača politička snaga u hrvat- 
skom narodu, u početku se uzalud borila za jugoslavensku konfederaciju ili 
federaciju, da bi se uoči Drugog svjetskog rata izborila za formiranje Banovine 
Hrvatske, u biti državne autonomije. 

Slovenski nacionalni pokret težio je nacionalnoj integraciji razvojem svi- 

jesti o povijesti etnosa Slovenaca, borbom za narodni jezik, koji će postati knji- 
ževni, stvaranjem narodnih kulturnih institucija, a da sam nije isticao i cilj 
stvaranja samostalne nacionalne države sve dok je na životu bila Austro-Ugar- 
ska, a Slovenci uglavnom živjeli u tri krunske pokrajine u germanskim ruka- 
ma, Kranjskoj, Koruškoj i Štajerskoj, te u pretežno talijanskim pokrajinama, 
koje su također bile pod vlašću Austrije. I u Sloveniji će se sedamdesetih go- 
dina 19. stoljeća javiti pledoajei za ujedinjenjem južnih Slavena ili barem za 
ulaženjem Slovenaca, Hrvata i Srba u granicama Austro-Ugarske u posebnu 
federalnu jedinicu, uz onu germansku i ugarsku. 

Makedonski nacionalni pokret proklamirao je 1903. godine Kruševsku 
Republiku, ali je bio poražen vojnom silom inače već veoma slabe Turske, od- 
nosno bolesnika na Bosporu“. A nije se uspio od tog poraza ni oporaviti - kada 
je Makedonija raskomadana od strane Srbije, Grčke i Bugarske, balkanskih 
monarhija, pobjednica nad Turskom. 

U Bosni i Hercegovini transformacija tamošnjeg vjerski ali ne i etnički iz- 
diferenciranog stanovništva u tri identiteta s nacionalnim predznakom jedva 
da je bila i počela, kada je osmanlijsku vladavinu smijenila austrougarska oku- 
pacija. Benjamin Kallay, kao dekretirani namjesnik (u neku ruku prethodnik 
današnjih visokih predstavnika u BiH!), htio je oktroirati "bosansku naciju", 
ali u tome nije uspio, jer su etnosi, koji su se rađali iz vjerske pripadnosti, već 
bili poodmakli u traganju za vlastitim identitetom, tako da se to nije moglo 
dekretom poništiti. 

U Crnoj Gori sve je bilo u znaku težnji kneza, pa kralja Nikole da se dvije 
države, tobože obje srpske, Crna Gora i Srbija, ujedine pod jednom dinastijom, 
onom njegovom. Utoliko su se Crnogorci sve do Prvog svjetskog rata, pa i pos- 
lije njega (četnički pokret u Crnoj Gori u Drugom svjetskom ratu) pretežno 
osjećali i Crnogorcima i Srbima. 

U Srbiji su vladari, i intelektualci koji su im pružali usluge i bili u njihovoj 
službi, u toku 19. stoljeća pomišljali na realizaciju "Načertanija“ Ilije Garaša- 
nina (prije svega, i on sam se veoma trudio da ih ostvari), a što bi vodilo oku- 
pljanju svih Srba u jednoj državi. Ali se javlja i pomisao o federaciji balkanskih 
naroda kao najboljem rješenju i za Srbe i za Srbiju, a koju ideju razvija Svetozar 
Marković, lucidni pisac knjige “Srbija na istoku“ i rasprava "Velika Srbija" i 
"Srpske obmane", u kojima je, uz ostalo, zalažući se za samoodređenje svih i 

svakog naroda, bio protiv "širenja Srbije na okolne njoj srodne zemlje“. Kas- 
nije će, uoči Prvog svjetskog rata, Dimitrije Tucović posebno beskompromi- 
sno istrajavati na ideji stvaranja federacije slobodnih balkanskih naroda, da bi 
u knjizi "Srbija i Albanija" posebno izložio kritici velikosrpske pretenzije. 

Srbija se u balkanskim ratovima, kao što smo već naveli, uspjela proširiti 
na najveći dio Makedonije, te na Kosovu i Metohiji, da bi onda na ishodu Pr- 
vog svjetskog rata, a odričući se svoje posebne državnosti, ušla u unitarnu Kra- 
ljevinu Srba, Hrvata i Slovenaca, od 1929. godine Jugoslaviju. Time se i os- 
tvario cilj da se svi Srbi nađu u jednoj državi, ali to nije bila samo njihova dr- 
žava, niti su oni u njoj predstavljali većinu. Druga je stvar što Srbi, a uz njih i 
Hrvati i Slovenci, u toj državi nisu priznavali nacionalni identitet Makedonaca, 
Crnogoraca i Muslimana-Bošnjaka. 

Srpska politička klasa, pa i većina srpskih intelektualaca, doživljavala je 
ipak prvu državu u kojoj su se zajedno našli južnoslavenski narodi, s izuzet- 
kom Bugara, ako ne kao proširenu Srbiju a ono kao državu za koju su Srbi 
najzaslužniji i u kojoj moraju voditi glavnu riječ. Pa kada se zaoštreno tzv. hr- 
vatsko pitanje 1939. godine provizorno riješilo formiranjem Banovine Hrvat- 
ske, svo preostalo područje Jugoslavije, sve ostale banovine, osim Dravske ba- 
novine, koju su nastanjivali Slovenci, smatrane su "srpskim zemljama", koje 
je po zamislima Slobodana Jovanovića i Srpskog kluba trebalo i posebno ob- 
jediniti. Time će se onda rukovoditi i četnički pokret u toku Drugog svjetskog 
rata, kada je određivao granice tzv. Velike Srbije, od elaboracija Stevana Molje- 
vića do odluka četničkog kongresa u selu Ba 1944. godine. 

Srpska buržoazija, koja je nastala i izrastala u 19. stoljeću, da bi u Kra- 
ljevini Srba, Hrvata i Slovenaca, znatno ojačala i pomoću dinastije i aparata 
unitarne države stekla i političku moć mnogo veću od svoje ekonomske moći, 
u biti je istrajavala, sve dok nije bila 1945. godine eksproprirana i lišena vlasti, 
na velikosrpskoj ideji, a za koju su se inače ranije borile srpske komite po Ma- 
kedoniji i Kosmetu do balkanskih ratova, dok je "Crna ruka" imala iste ciljeve 
u odnosu na Bosnu i Hercegovinu, pa i na područja Hrvatske nastanjena Sr- 
bima. ("Mlada Bosna" težila je također ujedinjenju sa Srbijom, ali i ujedinjenju 
Srba, Hrvata i Slovenaca, te nije bila velikosrpska organizacija.) 

Slovenci su strepili od nepovoljnog ishoda Prvog svjetskog rata, jer nisu 
mogli računati da će pobjednici, sile Antante, imati razumijevanja za njih u 

smislu potpore da se nađu u svojoj kakvoj-takvoj nacionalnoj državi. Italiji su 
za prelaz na stranu Antante 1915. godine obećani slovenski i hrvatski krajevi. 
Uostalom, talijanska je vojska po raspadu Austro-Ugarske krenula prema Lju- 
bljani, da bi je kod Vrhnike zaustavila srpska vojska, koja je nastupala u duhu 
Krfske deklaracije iz 1917. godine, odnosno suglasnosti političkih predstav- 
nika Srba, Hrvata i Slovenaca da se stvori zajednička država. Sile pobjednice 
pomišljale su i na očuvanje Austro-Ugarske, a nije se moglo očekivati da i Ko- 
ruška i Štajerska neće u cijelosti biti u granicama Austrije. Maribor je ostao, 
odnosno postao slovenski zahvaljujući prije svega kapetanu Meisteru, Sloven- 
cu iz Škofje Loke, koji je na prepad razoružao tamošnji štab austrijske vojske. 
Iz tih razloga, Slovenci su vidjeli svoj nacionalni spas, a i šansu da sačuvaju 
glavninu područja koja su naseljavali, u ulasku u novu, prvi put stvorenu za- 
jedničku državu Srba, Hrvata i Slovenaca, u kojoj će biti politički priznati kao 
narod, pa i bez obzira na oblik uređenja (federativno ili unitarno.) 

Slovenci su se tek u zajedničkoj antifašističkoj borbi naroda okupirane i 
raskomodane prve Jugoslavije 1941-1945. godine po prvi put izborili za svoju 
državnost i za svoju državu kao članicu federativne, druge Jugoslavije. 

Makedonci se nisu uspjeli izboriti ni za kakvu svoju državnost u onemo- 
ćaloj turskoj imperiji, a onda su Makedoniju u etničkom smislu, u balkanskim 
ratovima 1912-1913. godine, podijelile Srbija, Bugarska i Grčka. Srbija je po- 
bjedom nad Bugarskom u Drugom balkanskom ratu uzela najveći dio etničke 
Makedonije, vardarsku Makedoniju, koju su Srbi nazivali južnom Srbijom, pa 
je tako tretirana i u Kraljevini Srba, Hrvata i Slovenaca, odnosno Kraljevini 
Jugoslaviji. Makedonci u egejskoj Makedoniji bili su izloženi nasilnoj grciza- 
ciji, u pirinskoj Makedoniji bugarizaciji, a u vardarskoj Makedoniji srbizaciji 
(a inače je među Makedoncima u vardarskoj Makedoniji, valjda u otporu sr- 
bizaciji, bila izražena i probugarska orijentacija). Makedonci u vardarskoj Ma- 
kedoniji svoju su modernu državnost stekli također u zajedničkoj antifašis- 
tičkoj borbi svih naroda Jugoslavije u toku Drugog svjetskog rata. 

Dakle, mogli bismo zaključiti da su se južni Slaveni, a koji su se, s izuzet- 
kom Bugara, u 20. stoljeću našli u zajedničkoj državi, konstituirali u nacije već 
u toku 19. stoljeća (Srbi, Hrvati, Slovenci) ili, sa zakašnjenjem, u prvoj polovici 
20. stoljeća (Makedonci, Crnogorci, Muslimani-Bošnjaci), s tim što su se u 
slučaju Crnogoraca javljala i kolebanja i oscilacije u odnosu na dilemu, da su i 

oni Srbi (sve do krilatice o "dva oka u glavi"), dok je u slučaju Muslimana, na- 
kon optiranja ili za srpsku ili za hrvatsku naciju, do priznanja njihovog iden- 
titeta došlo tek u NOB-u 1941-1945. godine (naime, u dokumentima NOB-a 
oni su Muslimani, a ne samo muslimani, a u i rezoluciji ZAVNOBiH-a iz 1944. 
godine stoji da Bosna i Hercegovina nije ni srpska, ni hrvatska, ni musliman- 
ska, već i hrvatska i muslimanska i srpska). Druga je stvar, što se sve do se- 
damdesetih godina 20. stoljeća Muslimane (koje se danas naziva Bošnjacima) 
ubrajalo u "nacionalno neopredijeljene Jugoslavene". 

A što se tiče formiranja država, svoje su države u 19. stoljeću uspjeli stvo- 
riti jedino Srbi i Crnogorci, dok su Hrvati od ranije imali veoma reduciranu 
državnost u personalnoj uniji Hrvatske i Mađarske, a pod izrazitom mađar- 
skom dominacijom. U prvoj jugoslavenskoj državi ni jedna nacija nije imala 
državnost, premda je i u njezinom nazivu, do 1929. godine, stajalo da je to 
kraljevina Srba, Hrvata i Slovenaca. U zajedničkoj antifašističkoj borbi, u sklo- 
pu Drugog svjetskog rata, svi su narodi formirali svoje države, kao članice fe- 
deracije, s tim što je Bosna i Hercegovina konstituirana kao država i Srba i 
Hrvata i Muslimana. Glavnina svakog naroda našla se u granicama svoje fede- 
ralne države, no oko 40 posto Srba, oko 25 posto Hrvata i oko 20 posto Mus- 
limana našlo se u granicama drugih federalnih država. 


VELIKODRŽAVNE AMBICIJE I GENOCIDI, 
TE ULOGA INTELEKTUALACA 

Intelektualci su, ma koliko u 19. stoljeću, pa i u prvoj polovici 20. stoljeća, 
malobrojni, bili, dakako, protagonisti nacionalnog osvješćivanja i konstitu- 
iranja u nacije. Sanjali su o oslobođenju svog naroda od vlasti drugih, moćnijih 
etnosa (turskog, germanskog, romanskog, mađarskog), o pravu na materinj- 
ski jezik, o prošlosti i kulturi na tom jeziku, o napretku i boljitku etnosa u koji- 
ma su ponikli i kojima pripadaju. Bili su jedini obrazovani, poznavali historiju 
i znali više o svijetu od goleme većine svojih uglavnom nepismenih zemljaka, 
a nerijetko bili i povlašteni porijeklom, zvanjem, dužnošću: svećenici i crkveni 
dostojanstvenici, sve do vladika i biskupa (od Jurja Križanića do Njegoša i Stross- 
mayera), feudalci (grof Janko Drašković, Pavao Ritter Vitezović), oficiri (Petar 
Preradović) i profesori, liječnici, pravnici (Baltazar Bogišić), pa i visoki duž- 
nosnici (kao ban i ujedno pjesnik Mažuranić) i prvi historičari (Ivan Kuku- 

ljević, Franjo Rački, Joakim Ruvarac, Stojan Novaković), novinari ili jedno- 
stavno reformatori i prosvjetitelji (kao npr. Primož Trubar, Dositej i Vuk, bra- 
ća Miladinov, Valentin Vodnik), vlastodršci (ban Jelačić, knez Mihajlo), pisci 
i pjesnici (France Prešern, Jovan Sundečić, Simo Milutinović-Sarajlija, Ivan 
Cankar i sva sila drugih), pa i prvi moderni revolucionari (Svetozar Marković, 
Goce Delčev, Dimitrije Tucović). 

Svi su bili za nacionalnu emancipaciju, pa i za oslobođenje svog naroda od 
vladavine tuđinaca i njihov izlazak iz velikih imperija (Turske, Austro-Uga- 
rske), ali su različito sagledavali mogućnosti emancipacije: jedni u nacionalnoj 
državi, koja će ekspandirati i na račun drugih etnosa, a drugi u povezivanju po 
osnovi zajedničke historijske sudbine, etničke i jezične srodnosti i kulturne 
bliskosti. 

U 19. stoljeću pojavile su se i zamisli "velike Srbije", "velike Hrvatske", pa 
čak i "velike Slovenije", "velike Makedonije", “velike Crne Gore". U praktičnom 
smislu samo su zamisli "velike Srbije“ i "velike Hrvatske" vodile i sukobima, 
čak i tragičnima, u 20. stoljeću, pa sve do izmaka tog stoljeća (ratovi 1991 - 
1999. godine). 

Dakako, tu je bila i zamisao “velike Bugarske", koja je u jednom času, uz 
potporu Rusije, bila i realizirana još u 19. stoljeću (tzv. sanstefanska Bugarska, 
a što je značilo gutanje Makedonije i kljaštrenje Srbije), te zamisao "velike Al- 
banije “, koja se pojavila tek u 20. stoljeću (jer se albanska nacija i inače kon- 
stituirala s velikim zakašnjenjem), da bi i dan-danas bila aktualna po tome što 
pretendira na dijelove Makedonije, Srbije, Crne Gore i Grčke. No, te dvije veli- 
kodržavne zamisli, bugarsku i albansku, i njihove praktične posljedice ovdje 
ne možemo posebno opservirati. 

“Velika Srbija" počela se ostvarivati aneksijom Makedonije i Kosova i Me- 
tohije ( stare" Srbije), a onda i prisajedinjenjem Crne Gore, pa i Bosne i Her- 
cegovine i Vojvodine na ishodu Prvog svjetskog rata, a prije ujedinjenja sa Dr- 
žavom Slovenaca, Hrvata i Srba 1. decembra 1918. godine. Monarhistička Ju- 
goslavija bila je uređena unitarno upravo zbog srpske premoći u njoj, a koja je 
bila tek donekle poljuljana formiranjem Banovine Hrvatske 1939. godine. Ve- 
likosrpska ideja donekle se smatrala ostvarenom u politici i praksi, koja je od 
prve jugoslavenske države nastojala stvoriti proširenu Srbiju. Četnički pokret 
u Drugom svjetskom ratu težio je ponovnom konstituiranju jugoslavenske dr- 

žave u istom unitarnom izdanju, ili bi možda i pristao na tročlanu federaciju, 
ali da se Srbija prostire i do polovine Hrvatske, te da Makedonija, Crna Gora i 
Bosna i Hercegovina ne postoje. Velikosrpska je ideja u zajedničkoj antifašis- 
tičkoj borbi, kojoj je upravo srpski narod dao najveći doprinos i u njoj podnio 
najviše žrtava (kao što je od svih naroda Evrope najviše stradao i u Prvom svjet- 
skom ratu), bila poražena, ali, izgleda, ne i konačno, jer je ponovo, osamde- 
setih i devedesetih godina 20. stoljeća, oživjela kroz zahtjeve za redefiniranje 
one Jugoslavije, kojoj je osnove utvrdio AVNOJ 1943. godine i za slamanje to- 
božnje antisrpske koalicije kojoj je navodno kumovao neosporni vođa te i ta- 
kve Jugoslavije Josip Broz Tito. U potresima koje je u početku najviše izazvao 
upravo srpski nacionalizam s takvim pretenzijama, druga se Jugoslavija ras- 
pala u krvi i požaru, ali se i zamisao “velike Srbije" konačno pokazala i kao 
velika tlapnja i zabluda. U ratovima domaćih nacionalizama umiješale su se 
vanjske moćne sile, a Srbija se svela tek na tzv. užu Srbiju i Vojvodinu, dok je 
Kosovo stavljeno pod međunarodni protektorat, s velikim izgledima da za Sr- 
biju i Srbe bude zauvijek izgubljeno. 

Čitava legija ideologa "velike Srbije" počinje još s Ilijom Garašaninom, a 
završava s nekim današnjim srpskim akademicima, piscima, psihijatrima i 
inima. 

Zamisao “velike Hrvatske" prvi je skicirao još Pavao Ritter-Vitezović, i ona 
se po njemu prostire na najmanje pola Balkana, a i pola srednje Evrope. Ante 
Starčević je pak tvrdio da Hrvati i jesu Hrvati, da su Slovenci planinski Hrvati, 
da su Bosanci Hrvati muhamedovske vjere, da su Crnogorci crveni Hrvati ("cr- 
vena Hrvatska" po kronici popa Dukljanina — op S. Š.), te da je dinastija Ne- 
manjića 'preslavna hervatska dinastija"! Od Josipa Franka, preko Ive Pilara, 
do Ante Pavelića hrvatski se nacionalizam zanosio "velikom Hrvatskom". I ne 
samo zanosio nego ju je, i u dva navrata, pod skutom njemačkog i talijanskog 
fašizma u Drugom svjetskom ratu, te u oružanim okršajima u vremenu 1991 - 
1995. godine, u kojima je imao i blagoslov moćnika iz svijeta i za koje možda i 
ne snosi najveću odgovornost, ali je u njih zdušno i pripremljeno ušao. Pola- 
galo se pravo ako ne na cijelu Bosnu i Hercegovinu i na granicu do Drine a ono 
bar na onaj dio Bosne i Hercegovine koji je bio pripao Banovini Hrvatskoj, te 
na vijorenje hrvatskog barjaka na Romaniji, ali i na cijeli Srijem do ušća Save 
u Dunav, na Boku kotorsku, Bačku i na neke "ispravke granice" prema Slo- 

veniji. Glavne žrtve velikohrvatske politike bili su Srbi u Hrvatskoj, a u Dru- 
gom svjetskom ratu i Srbi u Bosni i Hercegovini. Srbi u Hrvatskoj (u dana- 
šnjim granicama) činili su 1910. godine oko 20 posto stanovništva, a 2001. 
godine samo 4,5 posto. 

No, i zamisao “velike Hrvatske" konačno se pokazala tlapnjom i zablu- 
dom, a na štetu i hrvatskog naroda, koji bi možda čak mogao u Bosni i Herce- 
govini i posve nestati, a granice Hrvatske ostaju one koje su utvrdili AVNOJ i 
ZAVNOH. 

“Velika Slovenija“ više je bila plod fantazija pojedinaca u prošlosti, kao što 
se i danas čak i u slovenskom parlamentu mogu čuti priče o tome da su i čitava 
Istra, pa i Rijeka i dio Gorskog kotara slovenski. Slovenci su u ne tako dalekoj 
prošlosti bili većina u dijelovima Beneške i Julijske krajine u Italiji i u austrij- 
skom dijelu Koruške, a "dežela" je tolika kolika je danas zato što se našla i nala- 
zila u granicama prve i druge Jugoslavije. 

Zamisao velike Crne Gore“ treba prije svega pripisati njezinom vladaru 
kroz 56 godina (1860-1916) knjazu, pa kralju Nikoli. Crna Gora je bila u prilici 
da u vrijeme hercegovačkog ustanka (1875-1877) prodre i dublje u Hercego- 
vinu pod turskom vlašću (a sjeverozapadno područje današnje Crne Gore i jest 
“stara Hercegovina"), ali je tu bila Austrija da ju spriječi svojim utjecajem ve- 
like sile. Knjaz Nikola i sam je komandirao svojom vojskom u prodoru u Her- 
cegovinu, te slao dobrovoljce i pomoć hercegovačkim ustanicima, a sve s am- 
bicijom da se Crna Gora proširi možda i na cijelu današnju Hercegovinu, ali se 
ispriječila moćna Austrija, koja će 1878. godine okupirati cijelu Bosnu i Her- 
cegovinu. U ratovima do 1912. godine Crna Gora je gotovo utrostručila svoj 
teritorij, a bila je zaposjela i Metohiju. Iz Skadra se morala povući po diktatu 
velikih sila. 

Odlaskom sa scene kralja Nikole, a i promjenom historijskih prilika, sva- 
ka zamisao velike Crne Gore“ izgubila je bilo kakvo uporište. 

Najzad, i "velika Makedonija" je postojala u zamislima prvih, a i nekih kas- 
nijih boraca za slobodu Makedonije, u smislu aspiracije da svi Makedonci, i 
oni oko Vardara i oni u Egeju i oni u Pirinu, žive u jednoj državi. No, historijske 
okolnosti nisu dopuštale da se te aspiracije zadovolje. Današnja Makedonija 
nalazi se unutar granica koje je zadobila još kao "južna Srbija" u balkanskim 
ratovima 1912-1913. godine, a koje su prema samoj Srbiji povučene u drugoj, 
avnojskoj Jugoslaviji. 

U zamislima da pojedini južnoslavenski narodi stvore svoje države koje bi 
obuhvatile cijela područja na kojima su nastanjeni njihovi pripadnici, pa bilo 
to 1 na uštrb ili uz negiranje drugih naroda, koji su s njima živjeli ispremiješani 
ili su živjeli u njihovom susjedstvu, te u politici i praksi da se takve "velike" 
države ("velika Srbija, "velika Hrvatska“ itd) izvojuju, bili su korijeni i sukoba 
među pojedinim južnoslavenskim narodima, pa i ugnjetavanja jednih naroda 
od strane drugih. Vrhunac su bili i pogromi, kao nad Srbima u Bosni i Herce- 
govini u Prvom svjetskom ratu, ili nad Muslimanima kojima su pribjegli srp- 
ski i crnogorski četnici u Drugom svjetskom ratu, ili i genocid koji su u Dru- 
gom svjetskom ratu nad Srbima u granicama tzv. Nezavisne Države Hrvatske 
vršile hrvatske ustaše, ili etnička čišćenja koja su u ratnim okršajima, u vri- 
jeme raspada druge Jugoslavije, prakticirali srpski nacionalisti u odnosu na 
Hrvate i Muslimane, hrvatski nacionalisti u odnosu na Srbe i Muslimane, te 
muslimanski nacionalisti u odnosu na Srbe i Hrvate. 

Intelektualci su bez sumnje bili ideolozi i advokati takvih sukoba s velikim 
tragičnim posljedicama. Oni su bili ti koji su proizvodili "govor mržnje", a on- 
da se takav "govor mržnje" pretvarao u teror i zločine. 


JUGOSLAVENSTVO: OD POČETAKA DO FINALA 

Među južnim Slavenima još su u Srednjem vijeku, ili bar na njegovom iz- 
maku, postojale i zamisli povezivanja, usprkos tome što su živjeli u različitim 
državama, a potčinjeni drugim etnosima (Turcima, Nijemcima, Mađarima, 
Talijanima), što su i ranije živjeli u vlastitim ranosrednjovjekovnim (Hrvat- 
ska, Srbija, Duklja, Bosna, Makedonija), ili u tuđim državama (Bizant, Franci) 
i što su, od polovice 11. stoljeća, bili i vjerski podijeljeni na katolike i pravo- 
slavce. Tinjala je i s vremena na vrijeme proplamsavala svijest o zajedničkom 
pranarodu (stari Slaveni), zajedničkoj narodnoj kulturi (narodni običaji, na- 
rodne igre, priče, izreke), pa i zajedničkoj historijskoj sudbini na balkanskom, 
južnoevropskom, mediteranskom i srednjoevropskom prostoru (odatle i ilir- 
stvo kao ideja vodilja u hrvatskom nacionalnom pokretu u prvoj polovici 19. 
stoljeća). A onda, tu je bila i svijest o slovinstvu, slavenstvu, koja je Jurja Kri- 
žanića, recimo, iz Hrvatske vodila u Rusiju, da bi se tamo našao i u sibirskoj 
tamnici. U 19. stoljeću panslavenstvo će se nadahnjivati oslobodilačkom ulo- 
gom Rusije u odnosu na zapadne i južne Slavene, a budući da je ona izrasla u 

jednu od moćnih evropskih i svjetskih imperija (pa je to rezultiralo i himnom 
"Hej Slaveni , koja je ponikla među zapadnim Slavenima, da bi najzad gotovo 
pola stoljeća bila himna druge Jugoslavije). 

U područjima koja nisu potpala pod tursku vlast misao o zajedničkoj na- 
rodnoj pripadnosti Slavena, a posebno južnih Slavena, javlja se već na početku 
16. stoljeća. Tu misao zastupaju Dubrovčanin Mavro Orbini, Hvarani Vinko 
Pribojević i Petar Hektorović, pa Ivan Gundulić, fra Andrija Kačić-Miošić, Do- 
sitej Obradović. Misao oslobođenja, pa i povezivanja južnih Slavena snažan je 
poticaj dobila srpskim ustancima (1804-1813. 1 1815. godine), koji su inspi- 
rirali oslobodilačku borbu Crnogoraca, a nadahnjivali i hrvatske začetnike Ilir- 
skog pokreta. 

U hrvatskom je Saboru 1848. godine, u vrijeme bana Jelačića, donijet za- 
ključak o ujedinjenju Hrvatske s tada proglašenom Srpskom Vojvodinom, a 
krajnji je cilj izražen u formulaciji "da se sjedinjenje učini sa svim Slovenima 
južnim i da se jedno carstvo obrazuje". U "narodnim zahtjevanjima" Vojne 
krajine, u kojoj su pod austrijskom i ugarskom vojnom upravom živjeli Hrvati 
i Srbi, traži se objedinjenje s Hrvatskom, Slavonijom, Dalmacijom, Vojvodi- 
nom, te uz državnu nezavisnost, Saboru odgovornu vladu, "ukidanje davanja 
crkvi" i “vjerska i nacionalna ravnopravnost i bratstvo Hrvata i Srba". 

Hrvatski ilirci održavaju veze s pojedinim Slovencima, Srbima, Bosan- 
cima, Crnogorcima. 

Petar Petrović Njegoš podržava bana Jelačića i zalaže se za slobodu i jedi- 
nstvo svih južnoslavenskih naroda. A Imbro Tkalac ističe: "Jer može se go- 
voriti šta se hoće, mi smo s ove i one strane Save i Dunava jedan narod". No- 
vine Ljudevita Gaja pisale su: “Naš narod će biti ilirski (južnoslovenski — op. S. 
Š.) ili ga neće biti." 

Ali te su ideje ipak zastupali malobrojni pojedinci u tankim slojevima in- 
teligencije u okriljima južnoslavenskih naroda. Ideju jugoslavenstva će u dru- 
goj polovici 19. stoljeća jedino dosljedno pronositi Josip Juraj Strossmayer i 
Franjo Rački među Hrvatima, da bi se onda jasnije pretočila i u političke pro- 
grame hrvatskog omladinskog pokreta, koji okuplja i Srbe (spomenimo Sve- 
tozara Pribičevića), što onda vodi i stvaranju hrvatsko-srpske koalicije, koja u 
samoj Hrvatskoj dolazi na vlast 1905. godine. No, to je i vrijeme i prvih žes- 
tokih hrvatsko-srpskih sporenja, vrijeme kada "Srbobran" usred Zagreba po- 

ručuje: "Do istrage naše ili vaše!“, a na tu se poruku reagira i paljenjem i pljač- 
kanjem dućana i radnji u vlasništvu Srba u Zagrebu. 

U Sloveniji se ideja ujedinjenja južnih Slavena, a u početku ideja konfede- 
racije Slovenije, Hrvatske i Vojvodine u granicama Austro-Ugarske, jače pro- 
filira 70-ih godina 19. stoljeća (Fran Levstik i njegov list "Naprej", program 
Ujedinjene Slovenije uz oslonac na jugoslavenske političke pokrete). 

U Srbiji će pak jedino radikalni revolucionarni pokret, kojem je začetnik 
Svetozar Marković, pa onda socijalistički, radnički pokret, čije će ideje najdo- 
sljednije izražavati Dimitrije Tucović, istrajavati ne samo na ideji federativnog 
povezivanja južnoslavenskih već i balkanskih naroda. 

Uoči Prvog svjetskog rata javlja se i izvan Hrvatske, u Bosni ("Mlada Bo- 
sna ), Vojvodini, pa i u Srbiji omladinski pokret koji izlaz za južnoslavenske 
narode vidi u njihovoj zajedničkoj borbi za oslobođenje i ujedinjenje. 

Kada je izbio Prvi svjetski rat, srpska je vlada proklamirala da se Srbija 
bori i za oslobođenje Hrvata i Srba u Austro-Ugarskoj. I crnogorski je kralj 
Nikola u svojoj proklamaciji, u povodu navještaja rata, naglasio povezanost 
sudbine južnih Slavena. Iseljenici u Sjevernoj i Južnoj Americi, među kojima 
su najbrojniji Hrvati, proklamirali su spremnost da priteknu u pomoć brat- 
skom srpskom narodu. 

Kontakti između najprije Hrvatskog, pa onda Jugoslavenskog odbora, u 
kojem su bili i Hrvati i Slovenci i Srbi s područja Austro-Ugarske, doveli su, a 
što je već spomenuto, do Krfske deklaracije 1917. godine, kojom je prokla- 
mirana država južnih Slavena. Kada je, nakon završetka rata, ta država pro- 
glašena tzv. prvodecembarskim aktom 1918. godine, iz njezinog je naziva pro- 
izlazilo da su se ujedinili Srbi, Hrvati i Slovenci. Bugari su ostali u svojoj državi, 
koja je u ratu inače bila na strani poraženih. A ostalim narodima, Makedon- 
cima, Crnogorcima i Muslimanima (koje još nitko tada nije ni percipirao kao 
poseban narod) jednostavno nije priznavan identitet. 

U unitarno uređenoj jugoslavenskoj monarhiji govorilo se o "troimenom 
narodu“, odnosno o “tri plemena jednog naroda", pa se čak i pokušalo, kra- 
ljevskom voljom, dekretirati Jugoslavene. U popisu stanovništva 1931. godine 
svi čiji je materinjski jezik bio srpskohrvatski, odnosno hrvatski ili srpski ili 
pak slovenski registrirani su kao Jugoslaveni. 

Put je, dakle, vodio od ilirskog do kraljevskog jugoslavenstva. Ali, onda se 

najprije u vremenu krize, pa u vremenu okupacije, razbijanja i borbe za rein- 
tegraciju Jugoslavije na novim temeljima, rađalo i jedno novo jugoslavenstvo, 
koje su osmislili komunisti, kao bratstvo i jedinstvo, kako se više od pola sto- 
ljeća naglašavalo, slobodnih i ravnopravnih naroda, koji imaju svoje države, 
ujedinjene u federaciju. A u drugoj Jugoslaviji, koja je proklamirala i poku- 
šavala ostvarivati socijalističko uređenje, također se težilo da se ljudi što više 
izjašnjavaju kao "nacionalno neopredijeljeni Jugoslaveni", dakle ne i kao Hr- 
vati, Srbi, Makedonci itd. Ali se i naglašavalo da to ne znači stvaranje nekakve 
jugoslavenske nacije ili nadnacije, već jednostavno pripadnost "jugoslaven- 
skoj socijalističkoj zajednici slobodnih i ravnopravnih naroda". U popisu sta- 
novništva 1981. godine, 1.219.045 stanovnika (5,4 posto) izjasnilo se da su 
Jugoslaveni. To i takvo jugoslavenstvo zagovarali su mnogi intelektualci, od 
onih u vrhu politike i u ulozi državnika do onih koji su u određenom smislu 
bili i intelektualci-disidenti. 

Disolucioni procesi u drugoj Jugoslaviji, s rješenjima u društveno-politič- 
kom sistemu koja su možda često bila i iluzorna, išli su, međutim, u pravcu 
restauracije snažnih nacionalizama i njihovih sukobljavanja, što je drugu Ju- 
goslaviju pokopalo. A u međuvremenu se pokazalo da je bila provizorij i treća, 
krnja Jugoslavija, u kojoj su bile ostale samo Srbija i Crna Gora. 

Intelektualci su, i u 19. i u 20. stoljeću, bili inspiratori i interpretatori pove- 
zivanja, pa i ujedinjavanja nacionalnih identiteta koji su se razvili iz južno- 
slavenskih etnosa, no jednako tako i inspiratori težnje za konstituiranje u na- 
cionalne države, a što je vodilo sukobljavanjima, otimanjima teritorija, među- 
etničkim obračunima. Završilo je to, zasad, pretvaranjem Slovenije i Hrvatske 
u etnički gotovo homogene države, provizorijem u obliku međunarodnog pro- 
tektorata nad tri etnička, odnosno nacionalna identiteta u Bosni i Hercegovini, 
težnjama u Crnoj Gori i Srbiji da se međusobno separiraju, multinacionalnim 
karakterom Srbije, Crne Gore i Makedonije, ali uz izrazite težnje srpskog, crno- 
gorskog i makedonskog nacionalizma da naglase prije svega uloge tih država 
kao nacionalnih država, uz veću ili manju toleranciju nacionalnih manjina. 

U Drugom svjetskom ratu sukobili su se, a u kontekstu okupacije i koma- 
danja Jugoslavije od strane fašističkih sila i njihovih saveznika (Njemačke, Ita- 
lije, Mađarske, Bugarske) i antifašističke borbe, nacionalizmi (srpski oličen u 
četničkom pokretu, hrvatski oličen u ustaškom pokretu, slovenski oličen u 
bjelogardejskom pokretu) i integrativno-preobražavajući pokret, zadojen in- 


AUTORSKI TEKSTOVI I IZLAGANJA NA MEĐUNARODNIM SKUPOVIMA 467 


ternacionalizmom, ali i nacionalnim samoodređenjem, a koji su predvodili 
komunisti, okupljeni u svojoj jedinstvenoj, monolitnoj organizaciji. 

Pobijedio je integrativno-preobražavajući pokret, preuredio Jugoslaviju u 
federaciju, i proklamirao bratstvo i jedinstvo naroda, ali i socijalistički po- 
redak. Kroz pola stoljeća taj je pokret, međutim, bio razoren narastanjima "no- 
vih" nacionalizama unutar njega, a i restauracijom "starih" nacionalizama, 
koji su u Drugom svjetskom ratu bili sluge stranih fašističkih sila i koji su up- 
ravo zbog toga i bili poraženi. Dakako, rasplet u Jugoslaviji devedesetih godina 
20. stoljeća, a koji ju je pokopao kao zajedničku državu šest jugoslavenskih, 
odnosno južnoslavenskih naroda, nije bio rezultat samo toka događaja unutar 
nje, već još više i vanjskih okolnosti i svjetsko-epohalnih promjena i lomova 
(a u što ovdje ne možemo ulaziti). 

Posrijedi su bili momenti i integracije i dezintegracije u vremenu od 1945. 
do 1990. godine: jedini kohezivni politički činilac bila je, izgleda, jedina poli- 
tička partija na vlasti, a taj jekohezivni činilac bio iznutra razaran upravo "no- 
vim“ nacionalizmima, koji su se onda povezivali sa "starim" nacionalizmima 
koji su ostali u društvenim bićima nacija i po logici historijske inercije. Tito je 
proizveden kao neosporni autoritet, iako je on uistinu bio i velika historijska 
ličnost, a u pozadini njegovog kulta obnavljali su se dezintegracioni naciona- 
lizmi. 

A to je onda korespondiralo sa svjetskim trendom raspada i cijepanja dr- 
žava koje nisu bile u krugu razvijenih kapitalističkih zemalja, izbijanja loka- 
Inih ratova, etničkih čišćenja i rađanja novih nacionalnih država. 

U srpskoj poeziji 19. stoljeća Bog je proglašen Srbinom, a hrvatska kri- 
latica 20. stoljeća bila je: Bog i Hrvati (uz inačicu: vjera u Boga i hrvatska slo- 
ga). Dakako, Boga su svojatali i proglašavali svojim i drugi narodi, ne samo 
ovdašnji. Narodi su se najzad, svaki uz pomoć svog Boga, potukli, a zasad je 
bilans: Slovenija i Hrvatska — etnički gotovo čiste, u BiH separirane etnički 
čiste teritorije, Kosovo - etnički gotovo čisto (od svih koji nisu Albanci), Ma- 
kedonija via facti podijeljena na teritorij koji kontroliraju Makedonci i teritorij 
koji kontroliraju Albanci (dobar dio zapadne Makedonije), Srbija i Crna Gora 
— etnički mješovite, ali i u njima i s njima, izgleda, priča nije završena. 

Uloga jednog nemalog, čak i većinskog dijela inteligencije, da ne kažemo 
intelektualaca (jer, oni su ipak malobrojni, dok su se slojevi rutinske inteli- 
gencije razmnožili) u svemu tome nije bila bezazlena. Čak je u mnogočemu 

bila i zločinačka. Intelektualci su bili apostoli u misiji samoodržanja nacija, 
svaki svoje: pisci, pravnici, liječnici, politolozi, svećenici, novinari... 

Intelektualci su u 19. stoljeću, a pogotovo u 20. stoljeću pretežno bili u 
službi nacionalizma, a nacije su se konačno oblikovale, ili bar nastojale obli- 
kovati, u smislu međusobnih razgraničenja, zatvaranja u sebe i vlastite homo- 
genizacije, uz distancu i neprijateljstva prema drugima, s kojima su dijelile iste 
teritorije ili su se nalazile u najbližem susjedstvu. 

No, možda je upravo zbog onog što se dogodilo i događa ne samo hinc i nunc 
nego i na svjetskoepohalnom planu već nastupilo i doba iščezavanja uloge in- 
telektualaca kao buditelja i čuvara nacija, te stvaratelja i nacionalnih mitova. 
Po svemu izgleda da će nacije zaboravljati sebe u univerzalnoj vladavini kon- 
zumentske civilizacije, te raseljavanja, pa i odumiranja malih naroda, posebno 
i onih u Evropi. 


MOGUĆI EPILOG 

Na kraju napomenimo da ipak postoje izgledi jedne nove, nedržavne, od- 
nosno izvandržavne integracije na prostoru južnih Slavena, koji su više od 70 
godina u 20. stoljeću živjeli u jednoj državi, unitarnoj, pa federativnoj. Sadaš- 
njih pet-šest država (državica) već su svedene na ulogu kolonija i banana-re- 
publika, pa svijest o tome može biti nešto integrativno. A uz to, Evropa i SAD 
te države (državice) tjeraju na povezivanje i suradnju. Tu je i jedan jezik (što 
ne isključuje i varijante, ali za koje doista nisu potrebni prevodioci!), uz još dva 
veoma srodna jezika. A tu je i međusobna upućenost na nacionalna tržišta, 
koja nisu konkurentna, uz male mogućnosti da se bude prisutan i na svjet- 
skom tržištu. Najzad, očekuje se ako ne odumiranje a onda posvemašnje la- 
bavljenje državnih granica u Evropi, pa će to posebno omogućavati slobodna 
kretanja ljudi, roba, informacija, duhovnih dobara među prvim susjedima. 

Ukratko, perspektivni su nedržavni oblici povezivanja, a nacije bez zatva- 
ranja u ljušture svojih država pogotovo ne mogu biti ni samožive ni zatvorene 
u sebe. 


Napomena o literaturi i izvorima: U pripremi ovog teksta imao sam na umu, pa 
i pri ruci, golemu literaturu, čije bi navođenje, u fusnotama i u preciznoj bibliografiji, 
premašilo opseg samog teksta. No, zbog čitalaca koje će ova problematika možda 

pobliže zainteresirati, a i radi provjere tvrdnji i navoda u tekstu, prilažem popis vje- 
rojatno najintrigantnijih radova i izvora. U popisu ne navodim djela i autore izvan 
prostora bivše Jugoslavije, uz napomenu da je do sada u svijetu objavljeno oko 400 
knjiga o zbivanjima u raspadu Jugoslavije. 


Ferdo Čulinović: Dokumenti o Jugoslaviji, historijat od osnutka zajedničke države do 
danas, Zagreb 1968; 

Ferdo Šišić: Jugoslavenska misao, Beograd 1937; 

Milorad Ekmečić: Stvaranje Jugoslavije 1790-1918, knjiga 1. i 2; 

Branko Petranović: Istorija Jugoslavije, knjiga I-III, Beograd 1988; 

Branko Petranović, Momčilo Zečević: Jugoslavenski federalizam: Ideje i stvarnost, knji- 
ga 1.12, Beograd 1987; 

Branko Petranović, Momčilo Zečević: Jugoslavija 1918-1988, tematska zbirka doku- 
menata, Beograd 1988; 

Ivo Banac: Nacionalno pitanje u Jugoslaviji, Zagreb 1988; 

Latinka Perović: Od centralizma do federalizma, Zagreb 1984; 

Predrag Matvejević: Jugoslavenstvo danas: pitanja kulture, Zagreb 1982; 

Ljubo Boban: Sporazum Cvetković-Maček, Beograd 1965; 

Mirjana Stefanovski: Srpska politička emigracija o preuređenju Jugoslavije 1941-1943, 
Beograd 1988; 

Desanka Pešić: Jugoslovenski komunisti i nacionalno pitanje 1919-1935, Beograd 1983; 

Janko Pleterski: Nacije, Jugoslavija, revolucija, Beograd 1985; 

Slobodan Nešović, Branko Petranović: AVNOJ i revolucija, zbornik dokumenata, Beo- 
grad 1983; 

Laslo Sekelj: Jugoslavija, struktura raspadanja, Beograd 1990; 

Raspad Jugoslavije: produžetak ili kraj agonije, zbornik, Beograd 1991; 

Branko Petranović, Momčilo Zečević: Agonija dve Jugoslavije, Beograd 1991; 

Stvaranje i razaranje Jugoslavije, zbornik izlaganja na skupu u organizaciji Društva 
za istinu o NOB, Beograd 1996; 

Ratovi u Jugoslaviji 1991-1999, zbornik referata sa skupa u organizaciji Društva za 
istinu o NOB, Beograd 2001; 

Nastanak i razvitak srpske nacije (zbornik s naučne rasprave), Beograd 1978; 

Miroslav R. Đorđević: Srpska nacija u građanskom društvu, Beograd 1979; 

Dragan Subotić: Srpski socijalisti i nacionalno pitanje, Beograd 1990; 

Sima Marković: Tragizam malih naroda, Beograd 1985; 

Nikša Stančić: Još Horvatska ni propala, Zagreb 1988; 

Bogdan Krizman: Ante Pavelić i ustaše, Zagreb 1978; 

Edvard Kardelj (Sperans): Razvoj slovenačkog nacionalnog pitanja, Beograd 1988; 

KOMUNIZMA JOŠ NIJE BILO 


Hrvatska ljevica, 12/2002. 


Niti je Oktobar 1917. godine u Rusiji značio pobjedu komunizma, niti je pad 
Berlinskog zida značio pad komunizma. 

Prve komunističke ideje pojavile su se već u starim civilizacijama Istoka i 
Mediterana, a na određeni način pronosili su ih i prvi kršćani. U modernoj 
epohi, koja je počela u Evropi shumanizmom i renesansom, komunističke su 
ideje po prvi put jasnije formulirane u Francuskoj revoluciji, za koju je rečeno 
da je bila "divan izlazak sunca“. 

Kao što je pisao G. Lukacs, Francuska revolucija nije težila samo za tim da 
ukine feudalni poredak, već je stremila i "preko buržoaskih horizonata“, ima- 
jući pred očima jedno buduće društvo koje bi bilo "zajednica dobara i radova“. 
Najpotpunije je zahtjev za jednim takvim društvom obrazlagao Gracchus Ba- 
beuf, vođa i mislilac pokreta "jednakih". "Zavjera za jednakost", kojoj je Babeuf 
stajao na čelu, htjela je da se "komunizam uvede u društvenu i političku stvar- 
nost". 

A onda su polovicom 19. stoljeća Karl Marx i Friedrich Engels kumovali 
pretvaranju tadašnjeg Saveza pravednika u Savez komunista, partiju evrop- 
skog radništva, i poručili da "Evropom kruži bauk — bauk komunizma". U "Ko- 
munističkom manifestu" objašnjavali su potrebu, ali i historijsku neminov- 
nost, da proletarijat, klasa modernog društva koja svojim radom stvara ma- 
terijalna dobra, treba zbaciti kapitaliste, klasnog eksploatatora svog rada, pre- 
uzeti vođenje društva i preurediti ga u društvo bez klasa, privatnog vlasništva 
i eksploatacije. Uostalom, kao što je to Karl Marx još ranije u “Tezama o Feuer- 

bachu' napomenuo, “filozofi su svijet različito tumačili, a radi se o tome da se 
on promijeni“. 

Ideje socijalizma i komunizma bile su inače u to vrijeme, kada Marx ski- 
cira svoju teoriju revolucije, koja bi trebala uspostaviti komunističko društvo, 
prilično rasprostranjene diljem Evrope, ali se radilo o pukim i naivnim kon- 
strukcijama i o raznim zamislima vraćanja u neko prvobitno, primitivno dru- 
štvo. Marx i Engels utoliko su u Komunističkom manifestu" podvrgli bes- 
poštednoj kritici 'reakcionarni socijalizam“, u koji su svrstali feudalistički, 
sitnoburžoaski i njemački ili "istinski" socijalizam, zatim "konzervativni ili 
buržoaski socijalizam" i najzad "kritičko-utopistički socijalizam i komunizam". 

Komunizam kao teorija, a zapravo vizija revolucionarnog preobražaja dru- 
štva, te kao pokret postoji, dakle, od vremena, kada je napisan "Komunistički 
manifest" i kada je u Londonu, novembra 1847. godine, osnovan Savez komu- 
nista, tada još uvijek tajno međunarodno radničko udruženje, koje okuplja, 
kako stoji na početku "Komunističkog manifesta“, komuniste najrazličitijih 
narodnosti. 

Prva, Druga i Treća internacionala bile su na međunarodnom planu orga- 
nizirani izraz praktičnih političkih nastojanja da se komunistička teorija oz- 
biljuje i da komunistički pokret djeluje na ostvarenju svog krajnjeg cilja — ko- 
munističkog društva. 

Pobjeda Oktobarske revolucije u Rusiji 1917. godine dovela je do preu- 
zimanja vlasti od strane komunista u jednoj zemlji, i to nerazvijenoj, ma koliko 
god da je bila i prostrana. A sama Oktobarska revolucija bila je pak dokaz da 
bauk komunizma počinje kružiti svijetom. 

No, daleko od toga da je time komunizam i pobijedio. U Rusiji 1917. go- 
dine i u još petnaestak zemalja nakon Drugog svjetskog rata proklamirana je, 
međutim, "izgradnja socijalizma“, kao "prelaznog društva", koje je, doduše, 
proglašavano i “nižom fazom komunizma". Radilo se o socijalizmu nerazvi- 
jenih_zemalja, koji je u razvoju proizvodnih snaga nastojao dostići i prestići 
kapitalizam razvijenih zemalja, a u političkom smislu je počivao na monopolu 
jedne partije, komunističke, koja se proglasila avangardom. I upravo se taj i 
takav sccijalizam stropoštao zajedno s Berlinskim zidom, koji ga je bodljika- 
vom žicom dijelio od kapitalizma. On, naime, u kratkom vremenu nije mogao 
ni dostići ni prestići kapitalizam ni u tehnologiji, ni u proizvodnosti, ni u po- 
nudi i potrošnji dobara, ni u razini tehničke civilizacije. 

Zatvoren u sebe, suočen s kapitalističkim svjetskim tržištem, prisiljen na 
redukciju političkih sloboda, pa i na ograničavanje ljudskih prava, socijalizam 
nerazvijenih zemalja raspao se u vlastitim proturječnostima, ustuknuo je pred 
razvijenijim proizvodnim snagama, većom ponudom dobara, političkom de- 
mokracijom i većom razinom zaštite i ostvarivanja ljudskih prava i sloboda 
kapitalističkog svijeta. Doduše, u nekim zemljama taj se socijalizam još drži, 
odnosno još se "gradi" i "razvija", ali globalizacija kapitala, koja je upravo na 
kraju 20. i početku 21. stoljeća ušla u svoju završnicu, prijeti da ga i u tim zem- 
ljama sruši (što ne mora uslijediti nekom vanjskom intervencijom, kao što to 
nije bio slučaj ni sa raspadom socijalizma u bivšem Sovjetskom Savezu i u dru- 
gim zemljama, mada se vodio hladni rat između kapitalističkog i socijalistič- 
kog bloka u propagandi, politici, ekonomiji). 

Socijalizam koji je pobijedio u nerazvijenim, neidustrijaliziranim, seljač- 
kim zemljama, nije mogao i ne može ni tamo gdje se još održao prekoračiti 
granice svoje nerazvijenosti, nije se mogao i ne može se sam iz sebe repro- 
ducirati. Bio je, i još je tamo gdje postoji, više manje izolirani otok, ili niz izo- 
liranih otoka i otočića, opkoljenih jednim oceanom kapitalističkog univerzu- 
ma, a koji se "prirodno" održava djelovanjem kapital-odnosa: oplođivanjem 
kapitala, ubiranjem profita. 

A tek se treba roditi socijalizam razvijenosti, u 21. i idućim stoljećima. 

Nije, dakle, postojao komunizam kao način proizvodnje, kao sistem druš- 
tvenih odnosa, kao ono i onakvo društvo o kojem su Marx i Engels pisali u 
“Komunističkom manifesti" i koje su najavili kao neizbježno u budućnosti, po 
logici historijskog kretanja, ali i uspostavljeno revolucijom kao svjesnim pot- 
hvatom ljudi, a bit će besklasno. Komunizam je ono buduće društvo koje će se 
razviti nakon "eksproprijacije eksproprijatora“, podruštvljavanjem proizvod- 
nje i dokidanjem njezinog robnog karaktera, iskorjenjivanjem eksploatacije 
čovjeka po čovjeku, konstituiranjem u asocijaciju slobodnih proizvođača. 

Postojao je i postoji, međutim, komunizam kao ideja, kao misao revo- 
lucije, koji nije i ne može biti poražen. Jer, kako misao može biti poražena, 
osim ako je historija ne odbaci, arhivira. A komunizam kao misao revolucije i 
te kako je još prisutan, jednako kao što su revolucije neizbježne i u budućnosti, 
premda se ne moraju manifestirati zauzimanjem Bastille ili Zimskog dvorca. 
Jednako tako postojao je i postoji komunizam kao pokret, bolje reći kao kon- 

glomerat pokreta, koji također nije poražen padom Berlinskog zida, premda 
se radi o porazu jedne političke prakse, koju je taj pokret upražnjavao tamo 
gdje je došao na vlast i poduhvatio se "izgradnje" onakvog socijalizma, i u ona- 
kvim društvenim prilikama, koji smo naprijed okrstili socijalizmom nerazvi- 
jenosti. 

Ako je historija u koječemu odbacila politiku i praksu komunista, kakvi su 
oni bili i kako su se ponašali u 20. stoljeću, to ne znači da su komunisti kao 
takvi ad acta, te da je došlo do pada komunizma, kada ga kao društva nije bilo 
ni u samim počecima. 

Komunisti još postoje i djeluju diljem globusa u brojnim političkim par- 
tijama koje se i dalje nazivaju komunističkim ili i drukčije, ali u biti imaju ko- 
munističku orijentaciju, u sindikatima koji stoje pod utjecajem tih partija, u 
raznim organizacijama i institucijama koje pronose komunističke ideje, u sna- 
žnoj intelektualnoj produkciji, i to danas više na Zapadu nego na Istoku, koja 
se još inspirira idejama izvorno izloženim u "Komunističkom manifestu". 

Danas u svijetu ima oko 400 komunističkih partija, a njihovih članova naj- 
manje 200 milijuna (samo članova KP Kine ima 66 milijuna), dakle, više nego 
članova bilo kojih drugih partija, socijaldemokratskih, demokratskih, libe- 
ralnih itd. U nekim zemljama ima i po pet-šest partija komunističkog imena, 
s tim što se međusobno isključuju ili svađaju. To opet pokazuje da je iščezla 
monolitnost komunističkog pokreta iz vremena postojanja Komunističke in- 
ternacionale, odnosno iz vremena kada je Svesavezna komunistička partija 
(boljševika), kasnije Komunistička partija Sovjetskog Saveza, dirigirala svim 
ostalim komunističkim partijama (a prva koja to dirigiranje više nije prihva- 
ćala bila je Komunistička partija Jugoslavije, koja se 1948. godine oduprla Sta- 
ljinovom diktatu). Odavno ne postoji neki homogeni komunistički pokret, niti 
neka organizaciona povezanost, a pogotovo centar komunističkih partija i nji- 
hovih transmisija. 

Komunisti kao ljudi istog svjetonazora i borci za iste društvene ciljeve nisu 
bili monolitni ni ranije, a pogotovo to nisu danas. No, za komuniste u 20. sto- 
ljeću ipak vrijede dvije karakteristike: dok su se, bilo ilegalno bilo legalno, bo- 
rili za revolucionarne ciljeve koji su ih inspirirali, bili su mahom stradalnici i 
heroji, a tamo gdje su i kada su došli na vlast, kada su njihove partije postale 
vladajuće, a oni vlastodršci (dakako, dijelili su se na manjinu vođa i većinu 

članova u samim partijama), većinom su postali birokrati, karijeristi, opor- 
tunisti, a neki i zločinci na čelu i u širini represivnih aparata, 

Za ruske boljševike Andre Malraux svojedobno je rekao da su bili ljudi 
posebnog kova. No, to su svojstvo mnogi od njih izgubili kada su nakon po- 
bjede Oktobra došli na vlast i što dalje to više tu vlast prakticirali voluntaris- 
tički, birokratski, pa i uzurpatorski. Da bi onda jedni žigosali i ubijali druge. 

Za jugoslavenske komuniste u NOB-u 1941-1945. godine s pravom se pje- 
valo: "Poznaje se tko je komunista, vedra čela i obraza čista". A kada su i oni 
došli na vlast, mnogi među njima izgubili su čist obraz i sposobnost ispravne 
orijentacije. 

Komunistički pokret, odnosno komunistički pokreti u 20. stoljeću pre- 
trpjeli su poraz, koji se ogleda u propasti onakvog, odnosno onakvih socija- 
lizama, koje su inaugurirali, te bili predvodnici u njihovoj "izgradnji", najviše 
zbog toga što su se zaparložili u kaljuži vlasti, što su uvelike izgubili sposobnost 
promišljanja povijesnih tokova, što su postali robovi voluntarističkih projek- 
Cija, što su preuzeli metode manipulacije od vlastodržačkih klasa i elita koje su 
svrgavali, što nisu odolijevali iskušenjima privilegija za sebe, što su tzv. idejnu 
čistoću u svojim redovima čuvali ekskomuniciranjima i egzekucijama, što su 
pribjegavali represijama da bi nametnuli i očuvali tzv. više ciljeve i postizali 
ostvarenje svojih ideala. 

Misleći da prave historiju, komunisti su u 20. stoljeću često padali daleko 
ispod razine svojih uzvišenih historijskih ciljeva. Mnogi od njih ipak su bili 
plemeniti zanesenjaci, a stradali su kao žrtve svojih neprijatelja, ali i onih s 
kojima su bili u istoj, komunističkoj partiji. 

Napisana je i u svijetu naširoko plasirana "Crna knjiga komunizma". Ko- 
munisti su u 20. stoljeću tobože pobili sto milijuna ljudi. Od toga 60 milijuna 
samo u Kini. Ta knjiga, koju su inače napisali bivši komunisti, vrvi teškim 
neistinama. No, i bez obzira na broj komunističkih žrtava, posebno je tragično 
to što su te žrtve i opet u većini bili sami komunisti. U 20. stoljeću inače je 
pobijeno najmanje 300 milijuna ljudi, a od toga u dva svjetska rata više od 100 
milijuna. Za ta dva rata najmanje su pak krivi komunisti. 

U svakom slučaju, komunisti su u 20. stoljeću pokazali da nisu ljudi pose- 
bnog kova, pogotovo onda kada su se mnogi od progonjenih revolucionara 
pretvarali i u nadmene vlastodršce, a pojedinci i u okrutne diktatore. 

Pokazalo se da komunisti često nisu bili na visini uloge koju im je bio na- 
mijenio "Komunistički manifest": da stalno prednjače razumijevanjem uvjeta, 
toka i općih rezultata borbe radničkog pokreta čija su avangarda trebali biti. 

Pobjedom Oktobra 1917. godine komunizam, dakle, nije pobijedio, a pa- 
dom Berlinskog zida nije pao, ali se odigrala drama komunističkog pokreta u 
20. stoljeću, koja je usporila, a nikako ne i zaustavila kretanje ljudskog društva 
u pravcu komunizma, društva slobode, jednakosti i bratstva, društva u kojem 
je ostvarena općeljudska emancipacija. 

Na početku 21. stoljeća bila bi neophodna jedna nova analiza dostignutog 
nivoa proizvodnih snaga čovječanstva i razvoja proizvodnih odnosa, koja bi ili 
potvrdila ili opovrgla prognoze Komunističkog manifesta“. A vjerojatno bi ih 
potvrdila. Jer, u Komunističkom manifestu“ nagoviještena je i današnja glo- 
balizacija, čiji će ishod biti onakav kakav je tamo skiciran. 

Historija teče cik-cak, a uz to ipak teče sporije nego što to ljudi žele. Kapi- 
talizam se rađao i razvijao pet stoljeća. Kako bi se onda komunizam mogao 
roditi preko noći i preko noći propasti? 


AUTORSKI TEKSTOVI I IZLAGANJA NA MEĐUNARODNIM SKUPOVIMA 477 


TRI NARODA I ŠEST MANJINA 
U BOSNI I HERCEGOVINI 


Izlaganje na Međunarodnom seminaru "Demokracija i ljudska prava 
u višenacionalnim društvima“, održanom u Konjicu 07.07.2003. godine 


U Bosni i Hercegovini danas žive, a živjela su i u pet proteklih stoljeća, tri na- 
roda, ispremiješana, s onom zajedničkom kulturom koju antropolozi nazivaju 
folk culture i različitim tzv. nacionalnim kulturama koje su se formirale negdje 
od druge polovice 19. stoljeća naovamo, a u neku ruku i danas su još u procesu 
formiranja i međusobnog diferenciranja. Ta tri naroda razlikuju se i po reli- 
gioznoj pripadnosti, dva prakticiraju kršćansku religiju, pravoslavnu ili ka- 
toličku, a jedan islamsku. Govore istim jezikom, koji se upravo danas želi po- 
dijeliti na tri odvojena jezika: bosanski, koji tako žele zvati Bošnjaci, smatra- 
jući ga u neku ruku izvorno svojim, srpski (u Republici Srpskoj) i hrvatski (u 
dijelovima Federacije koje u svojoj vlasti drže Hrvati). 

Dva bosanskohercegovačka naroda zapravo su dijelovi naroda čije "ma- 
tice“ žive u susjednim državama, Hrvatskoj i Srbiji, dok treći narod nema ne- 
gdje drugdje svoju "maticu", ali ima svoje manjine: u Srbiji, Crnoj Gori, na 
Kosovu, u Makedoniji, u Hrvatskoj, a imao bii u Sloveniji da tamo tzv. južnjaci 
nisu, u zbivanjima od 1991. godine naovamo, gotovo izbrisani. 

No, i Srbi i Hrvati i Bošnjaci u Bosni i Hercegovini su autohtoni, odnosno 
njihove glavnine nisu u posljednjim stoljećima niotkud u nju doseljavale (već 
su, naprotiv, iz nje iseljavale). Ako stvari nisu tako stajale još jučer, pred de- 
setak godina, onda danas nesumnjivo stoji činjenica da su sva tri naroda u 

Bosni i Hercegovini, i Bošnjaci i Srbi i Hrvati, do kraja formirana u smislu na- 
cionalnih svijesti i nacionalne pripadnosti, samo što su, eto, bosanskoherce- 
govački Srbi dio srpske nacije, čija "matica" živi u Srbiji, a bosanskohercego- 
vački Hrvati dio hrvatske nacije, čija "matica" živi u Hrvatskoj, dok Bošnjaci 
nemaju svoju "maticu' drugdje, već su oni "matica" Bošnjacima u Srbiji, Crnoj 
Gori, na Kosovu, u Makedoniji i Hrvatskoj. 

Još pred jednu deceniju Bosna i Hercegovina nalikovala je na tigrovu ko- 
žu, sva tri naroda bila su nastanjena i ispremiješana u gotovo svakom njezi- 
nom kutku, pa su i u trećini brakova supružnici bili različite nacionalne, od- 
nosno vjerske (ako su bili vjernici) i kulturne (u smislu nekih crta običajne 
kulture, koja je bila povezana s ovom ili onom religijom) pripadnosti. Pripad- 
nici sva tri naroda doista su živjeli zajedno, od 1945. do 1991. godine nisu imali 
razdvojene kulturne, obrazovne, naučne institucije, dijelile su isti jezik, srp- 
skohrvatski, ili hrvatskosrpski, kojim se govorilo, u dvije književne varijante, 
i u Srbiji i u Crnoj Gori i u Hrvatskoj, dijelili su i iste medije (novine, radio, 
televiziju). Identitet Bošnjaka, koje se donedavno zvalo Muslimanima, bio je 
osporavan do Drugog svjetskog rata, u tom ratu priznali su ga partizani i ko- 
munisti, a onda je u biti bio ponovo osporavan do sedamdesetih godina pro- 
šlog stoljeća, jer se polazilo od toga da se oni moraju opredjeljivati kao Srbi, 
Hrvati ili nacionalno neopredijeljeni Jugoslaveni. A ono što se zbivalo i zbilo 
nakon 1990. godine u Bošnjacima je veoma osnažilo osjećaj identiteta, te valj- 
da i pokopalo sve aspiracije na srpskoj i hrvatskoj strani da ih se svojata, 

Danas je, kao što znamo, Bosna i Hercegovina još zemlja pod međuna- 
rodnim protektoratom, podijeljena na dva entiteta, jedan srpski i drugi boš- 
njačko-hrvatski, a ovaj drugi entitet još i na deset kantona ili veležupa. A tu je 
i distrikt Brčko. Takva je podjela rezultat sporazuma u Washingtonu iz 1994. 
godine i Daytona iz 1995. godine, pod američkim tutorstvom i uz međuna- 
rodno posredovanje. A uzroci podjele kriju se u pet-šest ratova, koji su na tlu 
Bosne i Hercegovine vođeni od 1992. do 1995. godine: rat između Srba i JNA 
na jednoj i Hrvata i Bošnjaka na drugoj strani, rat Srba protiv Hrvata i Boš- 
njaka, rat između samih Bošnjaka (u Cazinskoj krajini), rat između Hrvata i 
Bošnjaka, ponovo rat između Hrvata i Bošnjaka na jednoj i Srba na drugoj stra- 
ni, rat NATO-a (iz zraka) protiv bosanskohercegovačkih Srba. 

Pola stanovnika Bosne i Hercegovine moralo je bježati iz svojih kuća ili 

stanova i naselja u krajeve Bosne i Hercegovine koje su kontrolirali, pa i još 
uvijek kontroliraju, pripadnici njihovog etnosa, ili u Srbiju, Hrvatsku i treće 
zemlje. Najmanje 200.000 ljudi pobijeno je ili izginulo. U drugim zemljema i 
diljem svijeta u međuvremenu se trajno nastanilo nekoliko stotina hiljada onih 
koji su morali bježati iz Bosne i Hercegovine. U Hrvatsku je izbjeglo, u nju se 
naselilo, ili ih je hrvatska vlast smjestila u kuće i stanove izbjeglih Srba, naj- 
manje 200.000 Hrvata. U Srbiju je pak izbjeglo najmanje 400.000 Srba. Broj 
Hrvata u Bosni i Hercegovini se prepolovio i sada ih nema više od 350.000. Broj 
Srba također se prepolovio i sada ih nema više od 800.000. Broj Bošnjaka sma- 
njio se za najmanje 300.000. Prema popisu iz 1991. godine, Bošnjaci su činili 
43 posto stanovništva Bosne i Hercegovine, Srbi nešto više od 32 posto, Hrvati 
nešto više od 17 posto, ostali su bili Jugoslaveni, Crnogorci, Makedonci, Ži- 
dovi, Albanci, Romi. Bošnjaci danas čine najmanje 70 posto stanovništva, Srbi 
ne više od 20 posto, Hrvati 8-9 posto. U Sarajevu 1991. godine 49 posto sta- 
novnika činili su Bošnjaci, a danas čine više od 90 posto. Do velikog povećanja 
udjela Bošnjaka došlo je i u Zenici, Tuzli, Bihaću, Bugojnu. Srbi su u Banja Luci 
1991. godine jedva činili većinu, a danas u tom gradu čine i 95 posto stanov- 
nika. U Bijeljini žive samo Srbi, a gotovo su sasvim posrbljeni i Trebinje, Do- 
boj, Foča, svi gradovi i gradići u istočnoj Bosni, osim Goražda. Mostar je via 
facti podijeljen na hrvatski i bošnjački, a Srba je danas u njemu vrlo malo. U 
Livnu, Duvnu, Ljubuškom, Čapljini, Stocu, Bošnjaka, a pogotovo Srba, malo 
je ostalo ili se vratilo. Itd. 

U Republici Srpskoj promijenjeni su, posrbljeni, nazivi velikog broja na- 
selja, gotovo sve ulice i trgovi nose imena Srba, ćirilica je apsolutno dominan- 
tna. U dijelovima Federacije BiH koje kontroliraju Bošnjaci imena ulica i tr- 
gova uglavnom su pobošnjačena, uz latinicu je tu i tamo prisutna i ćirilica. A u 
dijelovima koje kontroliraju Hrvati sve je pohrvaćeno. 

U cijeloj Bosni i Hercegovini danas se vode verbalne, normativne, par- 
lamentarne bitke oko jezika, medija, institucija u tom smislu koji od tri naroda 
ima na što pravo i kako može i mora to pravo ostvariti, tko je ugrožen, a tko 
dominira. Svaki narod ima svoje tumačenje povijesti, svoje udžbenike, svoje 
političare demagoge, svoje ideologe koji usađuju bošnjački, srpski ili hrvatski 
duh u mlade, pa i u stare, koji su ionako ogrezli u nacionalnim, da ne kažemo 
nacionalističkim stereotipima i mitovima. 

Politička, kulturna i naučna elita u svakom od tri naroda je podijeljena. 
Jedan njezin dio je za separaciju u svemu i za dominaciju svog naroda u jed- 
nom od sadašnjih entiteta (to se ne odnosi na Hrvate koji zapravo traže svoj 
entitet). Dio srpskih elita drži da je Republika Srpska trajna tvorevina, da je 
faktično pridružena sadašnjoj zajednici Srbije i Crne Gore, a da će u buduć- 
nosti biti i službeno priključena. Dio hrvatskih elita nije prestao razmišljati o 
priključenju dijelova Bosne i Hercegovine Hrvatskoj. Dio bošnjačkih elita drži 
da je, premda su i Srbi i Hrvati tu, Bosna i Hercegovina ipak prije svega boš- 
njačka, a i jedina zemlja Bošnjaka, jer, eto, oni nemaju rezervnu domovinu. 

No, u svakom od tri naroda očuvale su se, pa možda i ponovo jačaju, tež- 
nje za suživotom u zajedništvu, koje neće biti teritorijalizirano i neće se svoditi 
na fizičko komšijstvo iz nužde, kada se drugog tek treba podnositi, ali ne i s 
njim zajedno raditi, ići u školu, učiti iz istih udžbenika, biti u istim kulturnim 
društvima, pohađati isti univerzitet, gledati zajedničku televiziju pa i čitati iste 
novine. Jedan dio elita, kulturnih, naučnih i političkih, u svakom narodu ple- 
dira za to i takvo zajedništvo, integralistički je orijentiran, a nikako i ne unita- 
ristički, nije spreman zatajivati identitet svog naroda, a u zajedništvu koje ima 
i prošlost i budućnost. 

A stvarnost postdejtonske Bosne i Hercegovine još je stvarnost posve izra- 
njavljene, izmučene, razjedinjene zemlje, u kojoj se proizvodne snage i ne ob- 
navljaju i ne razvijaju, u kojoj, i to u oba entiteta, danas vlada golema nezapos- 
lenost, u kojoj velika većina ljudi jedva sastavlja kraj s krajem, u kojoj se nacio- 
nalističke strasti i mržnje - a koje su bile poticane i toliko uzele maha u etnič- 
kim obračunima, te dovele do strašnih etničkih čišćenja i ragraničenja - još 
nisu stišale. 

U Bosni i Hercegovini danas zapravo žive tri međusobno separirana na- 
roda, a svaki ima svoju manjinu u nekoj vrsti podstanarstva kod ona druga 
dva. Malobrojni Bošnjaci i Hrvati u Republici Srpskoj faktički su manjine koje 
većinski narod jedva podnosi i jedva pristaje na njihov povratak, a pogotovo 
na njihovu posvemašnju ravnopravnost. Sve je još u znaku srbovanja. U dije- 
lovima Federacije BiH, u kojima Bošnjaci drže vlast, pa makar da postoji i zas- 
tupljenost druga dva naroda, još vlada nekakav duh islamizma, koji se u rat- 
nim godinama raspirivalo, pa i izvana poticalo, veoma je primjetna i netrpe- 
ljivost prema svemu što nije tobože bošnjačko, a tu su i aspiracije da se svojata 

i bosanskohercegovačka prošlost i kultura. Srbi i Hrvati u tim se dijelovima 
tretiraju, a i osjećaju, kao manjina. U dijelovima Federacije BiH, u kojima vlast 
drže Hrvati, ne samo da se i dalje prakticira duh ekskluzivnog, čak i ekstrem- 
nog hrvatstva, te se Srbima i Bošnjacima onemogućava i otežava povratak, 
nego se na Bosnu i Hercegovinu gleda kao na prisilnu domovinu. Srbi i Boš- 
njaci tamo su manjine, a pripadnici tih naroda imaju razloga i povoda da se 
osjećaju građanima drugog reda. 

Da pripadnici svakog od tri naroda u Bosni i Hercegovini ne bi imali tret- 
man manjine kod ona druga dva naroda, potrebno je da Bosna i Hercegovina 
u svakom svom dijelu i opet bude i bošnjačka i srpska i hrvatska i da se ta tri 
naroda međusobno ne separiraju ni teritorijalno, ni kulturno, ni politički. U 
vrijeme propalog socijalizma događalo se i štošta što nije bilo na razini naj- 
boljih dostignuća suvremene civilizacije i demokracije, ali se ipak bio snažno 
razvio duh zajedništva naroda Bosne i Hercegovine, a postojala je i njihova 
stvarna ravnopravnost. Taj duh i tu ravnopravnost treba nanovo stvarati u 
promijenjenim historijskim prilikama. Kamo sreće da Bosna i Hercegovina u 
tom pogledu postane bar donekle nalik Švicarskoj. 

TEZE ZA RASPRAVU NA OKRUGLOM 
STOLU O SOCIO-KULTURNIM 
ASPEKTIMA TRANZICIJE 

U DRŽAVAMA BIVŠE SERJ 


Skup je organizirao Humanitarni centar za integraciju i toleranciju 
u Novom Sadu, 3. februara 2004. godine. Budući da je autor teza ne- 
dugo nakon skupa iznenada preminuo, a da mu je notes sa tezama 
bio ostao kod organizatora skupa Ratka Bubala, on je priredio ovaj 
tekst za objavljivanje 


Tranzicija se odvija na nekoliko mitova: 

1. Kapitalizam je bolji od socijalizma, kakav je bio; on se može reformirati, 
ali ne može zamijeniti bilo kakvim socijalizmom ili nekim novim, boljim druš- 
tvom ("kraj historije“). 

2. Jedino kapitalizam omogućava demokraciju, u njemu se ona i razvila 
(neposredna je demokracija bila moguća samo u grčkom polisu i to samo za 
slobodne Grke); demokracija omogućava slobodu pojedinca do granice kojom 
on ugrožava ili potire slobodu drugog pojedinca. 

3. Privatno vlasništvo, dato od boga i prirode, jedino je održivo i efikasno 
i zapravo vječno vlasništvo. 

4. Tržište je jedini pravi regulator ekonomije, u kojoj jedni i jesu vlasnici, 
a drugi, velika većina, najamnici, donosi ako ne blagostanje a ono sve bolji 
život svih. 

5. Samo kapitalizam=građansko društvo donosi slobodu etnosa, nacije u 
njezinoj državi koja je suverena, u načelu, kao i sve i svaka druga država. 

Društveni preokret, zapravo lom, stropoštavanje socijalizma, kakav je bio, 
i ulazak u tranziciju = prelaz iz tog socijalizma u kapitalizam, potajno i otvo- 
reno žuđen, a po receptima Zapada, u kojem je on jedino razvijen, donio je te 
mitove, a razorio mitove socijalizma: 

1. da se izgradnjom socijalizma ide u besklasno društvo; 

2. da najamna radna snaga može preuzeti sredstva za proizvodnju, njima 
upravljati, te organizirati proizvodnju i raspodjelu; 

3. da demokracija pod kontrolom jedne partije vodi u bespartijsku demo- 
kraciju i odumiranje države; 

4. da su nacionalna ravnopravnost i internacionalizam oruđa savladava- 
nja svakog nacionalizma, koji je po prirodi usmjeren na obogotvorenje vlastite 
nacije, a ispunjen mržnjom i ovim ili onim pretenzijama prema drugim naci- 
jama. 

U SFRJ su pak posebno bili na snazi i mitovi: 

1. da je socijalističko samoupravljanje tekovina koje se samoupravljači, 
radnici i svi drugi neće odreći i koju će svim sredstvima braniti; 

2. da su bratstvo i jedinstvo jugoslavenskih naroda, iskovani u zajednič- 
kom NOB-u, nerazrušivi; 

3. da se narodi (i narodnosti) federativne i socijalističke Jugoslavije neće 
odreći svega onog što su postigli i po čemu su se afirmirali u vrijeme Tita (anti- 
fašistička borba bez presedana, otpor Staljinu, zapravo raskid sa birokratskim 
monolitom i blokovskom pripadnošću u ime proleterskog internacionalizma, 
samoupravljanje, pozicija u pokretu nesvrstanosti, pa i tempo ekonomskog 
razvoja i socijalnog napretka). 

SFRJ: odigrala se početna tranzicija i još će dugo trajati tranzicija iz dru- 
štva lažnog optimizma — a u procesu njegove vrlo konfliktne dezintegracije, 
društva straha za budućnost i od budućnosti, koja su izložena globalizaciji, ali 
je doživljavaju kao izvanjski pritisak, kao uredovanje iz svijeta nad njima, a 
ona vodi njihovom situiranju kao malih, perifernih društava, koja doista ne 
mogu očekivati spokojnu budućnost — u kapitalizam nerazvijenosti. 

Tranzicija je otpočela u znaku kontrarevolucionarnih prevrata i ratova, a 
masovna manipulacija i iznutra i izvana dovela je do toga da su svi narodi od 

Triglava do Vardara, a i velika većina ljudi, prihvatili "svjetske" mitove, a od- 
bacili mitove socijalizma, kakav je bio, i posebno mitove koji su ih prožimali u 
vrijeme postojanja SFRJ. 

I sad smo tu gdje jesmo. A gdje smo? 

Ljudi su u većini osiromašili i žive lošije nego su živjeli; glavnina naslije- 
đenih sredstava za proizvodnju uništena je ili razvučena; tzv. privatizacija je u 
znaku pljačke od strane malobrojnih; umjesto kapitalizma razvijenih, od kojeg 
smo sto godina daleko, tu je divlji" kapitalizam nerazvijenosti; narodi su po- 
svađani i uglavnom se međusobno ne podnose pa i mrze, a novouspostavljene 
države teško normaliziraju svoje odnose, a kada to čine — čine uglavnom pod 
pritiskom Evrope i SAD. 

Izgubljene su iluzije da blagostanje brzo dolazi, da će gotovo svaki radnik 
postati kapitalist, da će nas Evropa odmah prigrliti, da će i Balkan, Panonija i 
sunčana strana Alpa maltene biti pridruženi SAD i usrećeni američkim sis- 
temom 1 načinom života. 

Doduše, sve su oči uprte i sve se nade polažu u ulazak u Evropu, kao u raj 
nebeski. 

Kulturna tranzicija - stanje duha u Hrvatskoj kao zemlji u tranziciji: autis- 
tičnost, zatvorenost, društvo koje se boji otvaranja i povezivanja, posebno sa 
susjedima; rušenje nekih starih mitova, a stvaranje i preuzimanje novih mi- 
tova. 

Balkan je, ponovo, i više nego ikad, postao metafora zaostalosti, necivi- 
liziranosti, zle sudbine, trijumfa mržnje, ksenofobičnosti i ratobornosti ovdaš- 
njih "malih divljih naroda" (Marx), do daljnjega pod patronatom, uz dežuranje 
stranih vojski i instaliranje baza NATO-a. 

Mit kojim su narodi i ljudi od Triglava do Vardara najviše obuzeti jest mit 
(vlastite) nacije, njezine tobožnje slobode i opstanka i sudbine njezine države. 
To se posebno odnosi i na Hrvatsku. 

U Hrvatskoj još uvijek veliki broj ljudi, zapravo većina naroda, na Srbe 
gleda kao na agresore i neprijatelje, ne voli Slovence, a ne gleda dobro ni na 
Bošnjake, dok je, recimo, prema Makedoncima i svim nacionalnim manjina- 
ma, i u Hrvatskoj (izuzevši srpske) i na prostoru bivše SFRJ, u najmanju ruku 
ravnodušna. 

U Hrvatskoj su izbačeni svi nazivi ulica, trgova, kino-dvorana, institucija 
koji izazivaju pomisao na Balkan, Srbiju, Crnu Goru, Sloveniju, Bosnu i Herce- 

govinu, osim Hrvata i hrvatskih naselja u njoj; porušeni su spomenici maltene 
svima koji nisu Hrvati, a i mnogim "lošim" Hrvatima, posebno antifašistima; 
ne uči se ćirilica i mladi do 25 godina je ne znaju; istrebljuju se knjige na ćirilici 
i knjige srpskih pisaca; proganja se "muzika s istoka“, istočnjački melos; čak 
su titlovani neki srpski filmovi; svi se dokumenti (papiri) prevode sa srpskog 
na hrvatski (sudski tumači za srpski jezik), bosanski se zasad tolerira; nema 
distribucije srpske štampe; prekinuta je naučna komunikacija; omladina u an- 
ketama: o svemu na istoku, o Balkanu, izjašnjava se najgore, samo Zapad; ne- 
ma ekskurzija na istok, možda samo u Prag (koji više 1 nije na Istoku), čak ni u 
Grčku; nema ni drugih putovanja na istok, osim poslovnih, i putovanja Srba 
rodbini, nema više poznanstava i druženja ni duž Jadrana; ksenofobičnost: još 
ima razbijanja automobila s istoka, veliki rizik i divljanja na sportskim pri- 
redbama (uzvici: Ubij, ubij Srbina!"); hvalisanje da je Hrvatska najbolja u re- 
giji, a obuzetost time da ona regiji i ne pripada. 

Koliko će sve to potrajati? 

— Hrvati su u potrazi za identitetom od Pavla Rittera Vitezovića 1 Ilirskog 
pokreta naovamo; 

— ulazak u Evropu: što će donijeti: narodi u odumiranju; 

— otvaranje: hrvatski prodor u srpsku i druge ekonomije, a i obratno; 

— ipak i novi dolazak turista s prostora bivše SFRJ; 

— uspostavljanje kulturne i naučne suradnje; 

— uloga intelektualnih elita: manjina i nacionalistička većina u njihovim 
redovima; 

— dolazak novih generacija; 

— skandinavizacija: puna suverenost“, ali ipak upućenost: historija, jezik, 
zajedničko tržište knjigama (Prešern, Krleža, Crnjanski, Andrić, Selimović, 
Njegoš, braća Miladinov, Kosta Racin...); 

— revalorizacija NOB-a, a i razvoja od 1945. do 1990. godine; 

— Tito i Tesla u anketi "Nacionala" (prvo i drugo mjesto najznačajnijih 
ličnosti u hrvatskoj povijesti); 

— cirkulacija radne snage: "južnjaci“ u Sloveniji, Bošnjaci, a možda i Al- 
banci, Srbi i Crnogorci u Hrvatskoj, u obratnom smjeru malo vjerojatno; 

— revalorizacija istočne Evrope i Rusije, pri čemu panslavizam više ne zna- 
či ništa, ali znači kultura... 


Itd. 


TREĆI DIO 
PRIGODNI TEKSTOVI 
O NEKIM DOGAĐAJIMA 
I ZNACAJNIM LICNOSTIMA 

RIJEČ NA PROMOCIJI KNJIGE RATNIH 
SJEĆANJA VELJKA KOVAČEVIĆA 


Zagreb, 28. svibanj 1990. godine 


Veljko Kovačević, narodni heroj, španjolski borac i general-pukovnik u mi- 
rovini, dobitnik nagrade Avnoja, objavio je desetak romana i knjiga pripo- 
vijetki i novela, koje spadaju u tzv. ratnu prozu. Njegovi "Kapelski kresovi“ bili 
su podloga i televizijske serije, koja je i reprizirana i koje se svi još sjećamo, a 
objavljeni su u golemoj nakladi i u dalekoj Kini i Sovjetskom Savezu i još ne- 
kim zemljama. 

Utoliko je Veliko Kovačević ratnik i revolucionar koji se potvrdio i kao 
pisac. 

Pred nama je sada i njegova knjiga ratnih sjećanja, koju je naslovio "Dani 
koji ne zalaze“, u kojoj je riječ o ljudima i zbivanjima, onakvima kako su se 
odigravali, dakle, bez literarnog transponiranja. Knjiga je uzbudljiva, jedin- 
stvena, neponovljiva. Pročitao sam, u proteklim godinama i desetljećima, ve- 
lik broj memoara i sličnih štiva naših partizana, a ova knjiga Veljka Kovače- 
vića posebno me se dojmila iskrenošću, snagom retrospektivnog sagledavanja 
zbivanja, odsutnošću frazerstva i patetike, jednom crtom autoironije kojom 
naš glavni junak, pripovjedači onaj koji se prisjeća i komentira svoje nekadaš- 
nje postupke i razmišljanja, zbivanja i epizode koje ilustriraju historijske pot- 
hvate pokreta i organizacije kojima je pripadao i u kojima je ostao dosljedan, 
sekvence naše, ali i svjetske historije u kojima je bio jedan od nepretencioznih, 
ali odvažnih i čestitih sudionika. 

Sjećanja počinju od prelaska španjolsko-francuske granice u februaru 1939. 
godine, kada ga je, s oko 400 jugoslavenskih dobrovoljaca, francuska policija 
razoružala, opljačkala i strpala u koncentracioni logor. 

Na prvih šezdesetak stranica knjige autor se nevjerojatno plastično pri- 
sjeća jedne vrste kalvarije naših "španjolaca“, njihove velike snalažljivosti i 
istrajne volje da se od francuskih logora, preko odlaska na rad u Hitlerovu Nje- 
mačku, domognu domovine i krenu u antifašističku borbu. Na jednom mjestu 
kaže: "Morali smo se pomiriti s logorom; no, ni tada nas nije napuštala vjera u 
povratak u zemlju, kao da za to postoje neki nebeski putevi". "Mašta je velika 
stvar“ - čitamo na idućoj stranici. Vođeni maštom, Veljko Kovačević i velika 
većina njegovih drugova u logorima, međusobno su se ispomagali, borbeno 
svrstavali prema policiji i usprkos vrlo teškim, neizdržljivim prilikama, isku- 
šenjima i rizicima po život, uspjeli domoći svoje zemlje. Krenuli su u prve par- 
tizanske redove, praćeni renomeom španjolskih boraca. Bili su organizatori 
ustanka i komandanti prvih partizanskih jedinica, U Španjolskoj, zatim u lo- 
gorima i na putu kroz okupiranu Evropu proveli su oko četiri godine, a nisu 
znali da će i borba u domovini, u koju su hrlili, također trajati četiri godine. 

Veljko Kovačević bio je jedan od onih koji su osam godina ratovali i kroz 
to vrijeme iz dana u dan bili suočeni sa smrću. Iz dana u dan pucali i bili izlo- 
ženi pucnjavi, jurišali i povlačili se, marširali i agitirali, stradavali i od gladi i 
od nepogoda, proživljavali mnoge nedoumice, vjerovali i bili obuzeti sumnja- 
ma i strepnjama, donosili i morali donositi odluke koje su se ticale ne samo 
njihove sudbine, njihova života i smrti već i sudbine, života i smrti mnogih 
drugih, čitavih krajeva, mnoštva naroda. 

Bio je u barakama i žicama, a inače su barake i žice, kako na jednom mje- 
stu piše, simbol ove prve polovice dvadesetog vijeka," zajedno s Ivanom Goš- 
njakom, Žikicom Jovanovićem, Gojkom Nikolišem, Đurom Mešterovićem, Če- 
dom Kaporom, Vickom Antićem, Kostom Nađom, Jelisijem Popovskim, Laza- 
rom Latinovićem, Ivanom Piklerom, Mirkom Kovačevićem, Vjećeslavom Cvjet- 
kom Floresom, Lazom Udovičkim, Petrom Drapšinom, Elijasom Engelom Ili- 
jom, Brankom Spasićem, Ivanom Lencom, Martinom Jakovcem, Fadilom Ja- 
hićem, Pekom Dapčevićem, Vladom Ćetkovićem, Vojinom Popovićem, Duša- 
nom Kvederom, Otmarom Kreačićem, Vojom Todorovićem, Srećkom Mano- 
lom, Danilom Lekićem, Maksom Baćom, sve odreda kasnijim herojima naše 
revolucije, od kojih je velika većina, bez obzira da li su još u životu, ostala vjer- 

na idealima svoje mladosti, koji su ih vodili i u Španjolsku i u NOB. Ni o jed- 
nom od njih Veljko Kovačević nema ružnu riječ, ne ogovara nikoga iz pozicije 
naknadne pameti, a naprotiv, nalazi opravdanja i za ove ili one nesmotrene 
čini pojedinaca. Tu su i sjećanja, izražena ljubavlju i sjetom, i na dvije Fran- 
cuskinje, koje su kao djevojke životnu sudbinu vezale za naše španjolce, a na 
grobu Ninet u Beogradu Veljko će govoriti trideset godina nakon susreta u 
Marseillesu. 

U Parizu, okupiranom od Nijemaca, naši ilegalci 1.maja 1941. godine slu- 
šaju prigušene valove radio Moskve i čuju paradne korake vojnih ešalona, klo- 
paranje tenkovskih gusjenica, tutnjavu motora, pa im se čini "da se sloboda 
razliva, da će poplaviti svu Europu, da nam pruža ruke, već je na domaku da je 
objeručke zagrlimo". A tada je već gotovo čitava Evropa pod njemačkom čiz- 
mom i “nigdje nijednog fronta". Veljko Kovačević, kao i svi poput njega, kao i 
svi komunisti, skojevci i partizani Jugoslavije i kasnije će, čitavo vrijeme naše 
Narodnooslobodilačke borbe iščekivati konačnu pobjedu Crvene armije, mis- 
leći uvijek nanovo da će rat biti kratak i da će ta pobjeda brzo doći, a da je na 
našim komunistima, patriotima i narodima da daju svoj doprinos toj općoj 
pobjedi nad fašizmom i da se ujedno i u našoj zemlji izbore za poredak i vlast 
kakve postoje u zemlji sovjeta, o kojima su inače tako malo znali. A sa toliko 
su im mnogo zanosa bili privrženi. Na jednom mjestu u svojoj knjizi autor 
kaže: U ratu je sve kratko osim njega samog, i život i radost i bol i tuga." 

Veljko Kovačević kao i svi njegovi drugovi "španjolci", svim snagama teži 
da se domogne svoje zemlje i da dade svoj osobni doprinos. I u tom smislu, u 
tim proljetnim danima 1941. godine u okupiranom Parizu razmišlja: "Davno 
sam izabrao stranu za koju se borim, radi koje živim i pokušavam da se pro- 
bijem do svog ognjišta. Tamo će mi, nadam se, biti vraćena puška koju su mi 
Francuzi uzeli na španjolsko-francuskoj granici prilikom povlačenja. Ne zato 
što volim oružje, nisam zbog njega išao u Španiju, već što volim slobodu. A dok 
se do nje može doći samo oružanom borbom, puška mora ostati najbliži drug." 

U Njemačkoj, u koju se prebacio, da bi se - radeći kao i dvanaest milijuna 
stranaca za njenu ratnu mašinu - dokopao svoje zemlje, Kovačević zapaža i 
razmišlja: 'Podrhtava zemlja od marševa, talambasa i slavlja. Njemački nat- 
čovjek propinje se do nebesa. Pitam se, gdje je ta čuvena njemačka radna klasa, 
gdje je ta Njemačka — kolijevka revolucionarnih ideja i zbivanja i gdje su, ma- 
kar i samo tragovi, njemačke komunističke partije?" Dopustite moju napo- 

menu: historija se, izgleda, ponavlja i pitanje se, kada gledamo iz današnjeg 
ugla, ne odnosi jedino na Njemačku. I moje pitanje: jesu li revolucije i revo- 
lucionari, mada mijenjaju historiju i pomiču je naprijed, uvijek osuđeni i na 
propast i uzmicanje? 

Na željezničkoj stanici Rastenov Veljko Kovačević je vidio gomile izmr- 
cvarenih sovjetskih zarobljenika i mislio je kako ih je takva sudbina zadesila 
zbog izdaje u vrhovima Crvene armije, o čemu je u logoru u Francuskoj saznao 
čitajući stenografske bilješke sa staljinskih suđenja. I u to sve je vjerovao bez 
trunka sumnje. Iz retrospektive onog koji se nakon pet desetljeća prisjeća, jed- 
nostavno, ljudski kaže: “Tako je rasuđivala moja nezrela pamet, kojoj će biti 
potrebno još dosta vremena da moj revolucionarni romantizam potisne živo- 
tnom realnošću.“ 

Uzbudljiv je opis bjekstva sa rada u Njemačkoj i ilegalnog dolaska u Za- 
greb. Veljko Kovačević pri tom evocira i ulogu i veličinu Vjećeslava Cvetka 
Floresa, također španjolskog borca, čijom je zaslugom blizu sto španjolskih 
boraca došlo u Zagreb, a kada je izvršio svoj herojski zadatak prebacivanja 
svih njih, otišao je u partizane i ubrzo poginuo. 

Boravak i dogodovštine u Zagrebu, do odlaska u partizane, ne samo da su 
plastično opisani, već ta dionica knjige znači i svojevrsnu odu ilegalnom, rad- 
ničkom i naprednom pokretu. Kada sam tu dionicu iščitao, osjetio sam i sjetu. 
I ujedno razmišljao i o tome što se sa Zagrebom i u Zagrebu događalo u pro- 
teklih pola stoljeća i kakav bi Zagreb bio danas i sutra, ako bi došlo do takvih i 
tolikih iskušenja, kakva su bila 1941. godine. Premda sam uvjeren da reprize 
okupacije i zločina u Evropi, Jugoslaviji i Hrvatskoj od prije pola stoljeća nisu 
moguće. 

Tko, osim rijetkih, zna danas za barunicu Maricu Zastavniković i zašto 1 
ona nema svoje ulice u Zagrebu, kao, recimo, ni Zagrepčanin Danko Popović, 
o čijim nevjerojatnim podvizima Veljko Kovačević svjedoči u jednom frag- 
mentu svoje knjige? 

Najveći dio knjige ratnih sjećanja Veljka Kovačevića posvećen je, dakako, 
ustanku i NOB-u u Gorskom kotaru, Hrvatskom primorju, Drežnici i onom 
dijelu Like koja graniči sa Gorskim kotarom. Od rujna 1941. pa do ožujka 1944. 
godine Veljko Kovačević je, da tako kažemo, bio glavni partizan Gorskog ko- 
tara, Primorja i Drežnice, komandant, govornik sudionik svih ključnih zbi- 
vanja i događaja. Nakon gotovo tri godine partizanskog ratovanja, on osjeća 

kao da se “vjenčao za Primorje i Gorski Kotar do posljednjeg dana rata, ako ga 
doživim.“ Crnogorac, koji je završio cetinjsku učiteljsku školu i došao na studij 
u Zagreb, pa odatle kao student prve godine otišao u rat u Španjolsku, obreo 
se u Gorskom kotaru, Primorju i Drežnici po zadatku Partije i - ne samo da je 
u borbama i na zadacima mnogo puta krstario tim krajevima i dolazio i bo- 
ravio u svakom gradu i u svakom selu i propješačio mnogo, mnogo puta ma- 
sive Kapele, Bjelolasice, Risnjaka i Snježnika, dolazio sa svojim jedinicama, 
kao neko vrijeme i član Glavnog štaba Hrvatske, na Kordun i u Liku, nego i 
upoznao narod tih krajeva u dušu, a taj narod njega i prigrlio i zavolio. Stoga 
se prisjeća svojih razmišljanja u ožujku 1944. godine, kada još nije bio dobio 
pismo Glavnog štaba da preda dužnost komandanta već slavne Trinaeste, pri- 
morsko-goranske, divizije, i da se javi u Glavni štab: "Nikad nisam ni pomi- 
šljao da bi me nešto moglo rastaviti od Primoraca i Gorana dok traje rat. S 
njima sam se ne samo sprijateljio nego i srodio. Ovdje mi svi kažu da sam nji- 
hov, što mi veoma laska. Ja se tako i osjećam, kao da mi je tu zavičaj. Zavičaj je 
nešto od čega se nikada ne može pobjeći, on vas prati velikom nostalgijom, 
kažu, a ja ga nikad nisam mogao osjećati kao sad ovdje." 

Veljko Kovačević je nenadmašni svjedok masovne i junačke antifašističke 
borbe Hrvata Gorskog kotara i Primorja, te Srba Drežnice i susjednih krajeva, 
svjedok žrtava i tragedija, prkosa i dostojanstva, rijetkih primjera kolebanja, 
izdaje i zločina, izrastanja nove svijesti i morala, krvlju učvršćivanog bratstva 
i jedinstva. U tim se krajevima, u kojima je bila velika koncentracija talijanskih 
i ustaško-domobranskih, a kasnije i njemačkih snaga, ratovalo i borilo bez 
predaha, ginulo se, ali se nikada nije ustuknulo u poraz i rasulo. Četiri petine 
boraca bili su hrvatske narodnosti, i uz neke krajeve Dalmacije, Primorje i Gor- 
ski kotar prednjačili su u borbi samog hrvatskog naroda protiv zločinačke NDH 
i fašističkih okupatora... 

U knjizi je i svjedočenje o Slovencu iz Mrkoplja, Viktoru Krašovcu, nevje- 
rojatnom po hrabrosti koja ne proizlazi iz želje za isticanjem, zatim o Zagrep- 
čaninu Danku Popoviću i njegovom drugu Šimi Devčiću, "Poštaru", hrabrim 
Drežničanima, o brinjskim delijama, o podvizima bataljona "Matija Gubec", o 
majci Marici Kosanović i njena tri sina i dvije kćeri koji će svi poginuti u borbi 
za slobodu, o Lokarcima u borbi, ali i prvom štrajku u novoj Jugoslaviji, o mno- 
gim pojedincima i njihovim podvizima u trenucima kad se, prema Njegošu, na 
muci poznaju junaci. A junak je i narod u zbjegovima i neprijateljskim ofan- 

zivama na Kapeli, Risnjaku i Snježniku. Tu je i svjedočenje o maršu i smrza- 
vanju na Matić poljani, što je već ušlo u legendu, naširoko znanu. Tu je svjedo- 
čenje o komunistima i proleterima, šumskim radnicima i seljacima Delnica, 
Mrkoplja, Bribira, Krmpota, Ledenica, Srpskih Moravica, Jasenka i mnogih 
drugih mjesta Gorskog kotara i Primorja. 

Ova knjiga Veljka Kovačevića posebno je autentično svjedočenje o par- 
tizanskoj Drežnici i Gornjem kraju, jednoj od prijestonica partizanske Hrvat- 
ske, u kojoj je tamošnji srpski narod, u borbi za slobodu dao živote devet sto- 
tina sinova i kćeri, prošao kalvariju stradanja, ali i epopeju junaštva, preo- 
bražaja svijesti i navika, do duboke privrženosti idealima, svojstvenim komu- 
nistima i partizanima i ciljevima i tekovinama NOB-a. Mnogi ljudi, koji su ušli 
u historiju revolucije i u njoj ostaju, za čija imena znamo i pamtimo ih, na stra- 
nicama "Ratnih sjećanja" Veljka Kovačevića prikazani su tako da gotovo živi 
iskrsavaju pred očima čitalaca... 

Impresivni su opisi, iz retrospektive sjećanja mnogih sastanaka, razgo- 
vora u štabovima i među komandantima i komesarima, prepiski i uvjeravanja, 
a zatim istupa i govora pred borcima i narodom. Da spomenemo, na primjer, 
zbor u Drežnicama, na kojem se narod odlučivao što će i kako će, između bor- 
be i talijanskog nuđenja zaštite i mira. Ili i prijateljstvo Veljka Kovačevića s 
mrkopaljskim katoličkim popom. Sam autor ne štedi sebe, nekadašnje svoje 
zablude, iluzije, pogrešna reagiranja i odluke, koje su mogle dovesti i do teških 
posljedica. Tu su i opisi mnogih teških borbi, juriša, marševa i probijanja, for- 
miranja i ukrupnjavanja jedinica, gladi i studeni, borbi ne samo na goransko- 
primorskom području, već i u Lici i na Kordunu, konkretnih poteza u par- 
tizanskom ratovanju koja se ne uklapaju ni u kakva pravila, naprotiv, izvan su 
vojne logike, partizanskog desanta na kvarnerske otoke, nadiranja Nijema- 
ca... Čitalac ne može a da i sa smješkom ne prati tegobe našeg junaka, kada je 
prvi put stao nogama na skije, iskušenja sa opasnostima da se vozi na motor- 
kotačima, prvog oblačenja zimskog kaputa u životu, prvog plesa partizana i 
naroda po pravilima građanskog života, priredbe omladine u domu u Drež- 
nici, ručka na nivou za vijećnike Avnoja, susreta i razgovora s Kardeljem i Na- 
zorom, pregovora s talijanskim generalom... 

Spomenimo još i živo sjećanje na dolazak glumaca Kazališta narodnog 
oslobođenja i na njihove nastupe pred drežničkim narodom i partizanima, ili 
i na nogometnu utakmicu između momčadi Trinaeste i Šeste divizije. 

Ne manje su uzbudljiva sjećanja Veljka Kovačevića na partizansko rato- 
vanje u Slavoniji, što je zapravo treća dionica njegove knjige ratnih sjećanja. 
Neko je vrijeme proboravio u Glavnom štabu Hrvatske, gdje mu se, kako piše, 
jedini posao "na novoj višoj dužnosti i sastojao u tome da brojne radio-depeše, 
prispjele od jedinica i Vrhovnog štaba, lijepi u jednu svesku", i tako je "savje- 
sno lijepio depeše, često ližući prste". Prisustvovao je i Kongresu kulturnih 
radnika Hrvatske u Topuskom, krajem lipnja 1944. godine. Prošao je sa Šes- 
naestom slavonskom omladinskom brigadom "Joža Vlahović", u društvu Iva- 
na Gošnjaka, opasni tzv. banijski trokut, usprkos velikom strahu od vode koju 
osjeća svaki neplivač, prevezao se čamcem preko Save, prešao prugu Zagreb- 
Beograd i našao se u slavonskoj ravnici, među partizanima koji su bili odlično 
organizirani, imali obilje hrane, ponašali se manje asketski od goranskih, pri- 
morskih i ličkih partizana, ali se nisu sa manje hrabrosti borili protiv nepri- 
jatelja... 

Rat je za Veljka Kovačevića završio 15. travnja 1945. godine kada je neda- 
leko od Podgorača i Našica ranjen. Ležeći na liječenju u Osijeku, preko radija 
je slušao o oslobođenju Zagreba, njegovog voljenog grada, u koji je toliko htio 
ući u času njegovog oslobođenja. 

Skrenuo bih pažnju na opis rada intendantske i sanitetske službe slavon- 
skih partizana, na prve susrete s jedinicama Crvene armije, na nesmotreno 
rušenje crkve u času oslobođenja Pleternice, jedine koju su snage NOV u Hr- 
vatskoj srušile za vrijeme NOR-a. 

I ova knjiga Veljka Kovačevića svjedoči o velikom i masovnom sudjelo- 
vanju hrvatskog naroda u NOB-u, o njegovom antifašističkom opredjeljenju, 
a posebno upečatljivo pokazuje i kako se u krvi stvaralo bratstvo i jedinstvo 
hrvatskog i srpskog naroda u samoj Hrvatskoj... 


AKTUALNO PITANJE (I KOMENTAR): 
ZA KOGA JE OVA KNJIGA PISANA? 

Dopustite da se na kraju glasno upitam: za koga je pisana ova knjiga i tko 
će je čitati? Zar samo borci, sudionici NOB-a, ljudi iz porodica koje su stradale 
i ginule na strani naše revolucije? Zar samo djeca i unuci partizana, ukoliko su 
prihvatila političku orijentaciju i uvjerenje svojih starijih? 

U našoj zemlji su se uveliko povampirile snage, za koje smo mislili da im 
je NOB zadao konačni historijski poraz. Revolucija, Tito, partizani, borci, ge- 

neracije komunista i skojevaca kroz sedam desetljeća sada su na udaru, izlo- 
ženi jednom velikom pljuvanju, tako da prijeti opasnost da sadašnje i buduće 
generacije u svim našim narodima i narodnostima povjeruju u njihove velike 
grijehe za tobožnje pola stoljeća mraka, jednoumlja, okrutne vlasti manjine, a 
šikaniranja i ugnjetavanja većine, nacionalne obespravljenosti i sveopće neza- 
konitosti, masovnog stradanja ljudi. Bratstvo i jedinstvo po mnogima nije ni 
postojalo, i stoga pozivati se danas na njih ne samo da je neprimjereno i smi- 
ješno već i odaje sumnjive namjere dogmatskih, konzervativnih snaga. U NOB-u 
se pjevalo: "Poznaje se tko je komunista, vedra čela i obraza čista.“ Danas ko- 
muniste s mržnjom opisuju mnogi duhovni baštinici onih snaga, koje je vojno 
i politički porazio NOB, koji je na svoju stranu — zar se u to može sumnjati — 
bio privukao golemu većinu naroda, u svim krajevima i zemljama Jugoslavije. 
Nije više poželjno spominjati ni samoupravljanje, ni pozivati se na radničku 
klasu. 

No, moramo pogledati istini u oči i poći od činjenice da dosta toga na na- 
šem putu od pobjede NOB-a naovamo doista nije bilo dobro. Žrtve smo i idea- 
lizma, da se društvo može preko noći preobraziti i da skori dolazak komu- 
nizma ovisi samo o volji i svijesti jedne ili nekoliko sadašnjih generacija ljudi. 
Sve nas je to odvelo u veliku, nevjerojatnu birokratizaciju društvenih odnosa, 
svakidašnjeg života i ljudi. Politička je demokracija bila ugušena, a ekonomska 
u smislu kontrole onih koji rade nad uvjetima i rezultatima svog rada nije ima- 
la stimulanse i prisile, koje bi zamijenile gvozdene zakone kapitala i privatnog 
vlasništva i odnose profita i najamnine. 

Sada pokušavamo reformama ispraviti naš brod, sačuvati zajedničku ju- 
goslavensku kuću, osigurati materijalni i civilizacijski razvoj na razini najbo- 
ljih rješenja i dostignuća u svijetu, a da ne odustanemo od socijalističkih cilje- 
va i komunističkih ideala. 

Mnogi su se komunisti pretvorili u puke vlastodršce, poslušničke i pos- 
lužničke rutinere, obijesne malograđane, bezobzirne lopove, teške naciona- 
liste i šoviniste i onda kada još izgovaraju naše već istrošene fraze. I to je raz- 
bilo i našu komunističku organizaciju, u koju je većina naroda stekla povje- 
renje upravo u NOB i išla za njom sve do ovih vremena lomova, sveopće dez- 
orijentacije, masovnog razočarenja i uskrsnuća konzervativnih političkih for- 
mula i snaga, koje sve svode na nacionalne pripadnosti, emocije, račune, op- 
tužbe i zahtjeve, uz opasnost da se vratimo u stanja i odnose, koje je NOB bio 
tako veličanstveno negirao. 

Ideali zbog kojih je Veljko Kovačević krenuo u Španjolsku, zbog kojih su 
robijali i ginuli naši prijeratni i ratni komunisti, i zbog kojih su se skojevci u 
godinama nakon Oslobođenja asketski odricali normalnih životnih potreba i 
zadovoljstava i u isto vrijeme pretjerivali u svom čistunskom sektaštvu, zbog 
kojih se velika većina naših ljudi žrtvovala u obnovi i izgradnji, zbog kojih su 
mnogi čestiti ljudi nesebično radili za opće dobro, za prekoračenje praga opće 
civilizacijske zaostalosti i izlazak iz sklopova atavističke, patrijarhalne i ple- 
menske svijesti, zbog kojih se ova zemlja oduprla i Staljinu i Informbirou, zbog 
kojih su osnovani radnički savjeti, zbog kojih smo se borili za mir i nesvrsta- 
vanje u vojno-političke blokove i pomoć svim oslobodilačkim pokretima i is- 
kazivali solidarnosti sa svim slobodoljubivim pothvatima u svijetu nisu, me- 
đutim, i ne mogu biti promašeni i sav put koji je prijeđen nije bio ni pogrešan 
ni uzaludan. 

Danas zvijezdu petokraku iz narodne revolucije istiskuju grbovi iz feu- 
dalnih vremena, narodne heroje i revolucionare svetitelji i velemože, a par- 
tizanske i revolucionarne pjesme - pjesme s nacionalnim porukama iz prošlog 
stoljeća. Možda je i to cijena što smo pretjerali u našoj komunističkoj revnosti, 
što smo bili rigidni i represivni i u odnosu na stare pjesme i na stariju historiju, 
što nismo uvijek znali lučiti nacionalne osjećaje i nacionalistička opterećenja. 
Stare mitove potiskivali smo stvaranjem novih mitova, stare kultove novim 
kultovima. Sada plaćamo cijenu, ali nema sumnje da će doći do novih otre- 
žnjenja i da ljudi i narodi u ovoj zemlji neće, mimo vremena i svijeta, zapasti u 
stanja trajnih patoloških preokupacija nacionima i njihovim sukobljavanjima 
1 razgraničenjima. 

Sjeme NOB-a, o kojem kroz sjećanje jednog od narodnih heroja, svjedoči i 
knjiga koju u ovoj prigodi promoviramo, ipak je ne samo proklijalo nego je i 
izraslo u bilje s plodovima. 

Ni socijalizam neće i ne može biti odbačen i pobijeđen ni u našoj zemlji, 
Ni u svijetu, jer je on jednostavno zakonomjerna težnja povijesti i znak epohe. 

Dakle, nisu uzaludne ni ovakve poštene knjige, kakva je knjiga Veljka Ko- 
vačevića o danima koji ne zalaze, a koje sadrže poruke koje i plijene i nada- 
hnjuju, jer su humane, jer su proizašle iz borbe za slobodu, iz otpora ropstvu, 
iz stremljenja za boljim i dostojnijim u čovjeku. 

GOVOR U SABORU 
PRILIKOM SMJENJIVANJA 
S FUNKCIJE ČLANA 
PREDSJEDNIŠTVA SFRJ 


24, august 1990. godine 


Gospodine predsjedniče, 
Gospođe i gospodo, 
Drugarice i drugovi! 


... Gospodin Tuđman me pozvao i saopćio mi, ili priopćio, želju vodstva 
vladajuće stranke (HDZ-a), da napustim dužnost člana Predsjedništva SFRJ, 
sada i u ulozi potpredsjednika, da vladajuća stranka želi da Sabor na to mjesto 
izabere drugog, odnosno svog čovjeka. Ta je želja i odluka vrha vladajuće stran- 
ke, evo, i formalizirana u Saboru... Napomenuo bih da sam na funkciju s koje 
me se smjenjuje izabran legalno i legitimno u Saboru prethodnog saziva, na 
način i po proceduri koju su propisivali Ustav i poslovnik, s mandatom od pet 
godina, a izabrao me isti onaj Sabor koji je pripremio i donio sve ustavne i 
zakonske norme za legalitet i legitimnost višestranačkih izbora, pa utoliko i za 
dolazak HDZ-a na vlast. ..Da napomenem i to da sam na dužnost člana Pred- 
sjedništva SFRJ izabran selekcijom između 72 kandidata kroz tajna glasanja u 
svih 116 općina, zatim u tadašnjoj Republičkoj konferenciji SSRNH i najzad u 
Saboru. 

A otkako sam prije petnaest mjeseci izabran na tu dužnost, uvijek 
sam se nastojao ponašati i djelovati u interesu Hrvatske, čiji me Sabor 
izabrao u Predsjedništvo i jednako tako u interesu Jugoslavije, pred čijom 
sam Saveznom skupštinom položio zakletvu da ću poštivati njezin Ustav. 

U svim slučajevima kada se tražila suglasnost i odluka Predsjedništva po- 
držao sam mjere i reforme koje je predlagalo Savezno izvršno vijeće. Zalagao 
sam se i za sve mjere u sferi državnih odluka koje vode punoj demokratizaciji 
političkog života. 

Bio sam među onima koji su uporno tražili redukciju i ukidanje izvan- 
rednih mjera na Kosovu i jednako se tako suprotstavljali izvozu mitinga i pri- 
jetnjama dobrovoljačkim odredima u okviru strategije tzv. antibirokratske re- 
volucije. Uostalom, od samog početka te tzv. antibirokratske revolucije pa do 
dana današnjeg, bio sam i osobno na njezinom udaru, usuđujem se reći: više 
od i jednog drugog pojedinca u zemlji. U tom smislu, i u povodu sadašnjih 
zbivanja na Kosovu, predlagao sam i zahtijevao da organi Srbije povuku zako- 
ne i mjere kojima su raspušteni Skupština i Izvršno vijeće Kosova, na osnovu 
kojih je Srbija, zapravo zaobilazeći Jugoslaviju, tamo faktično uvela izvanred- 
no stanje koje očigledno već ima veoma teške posljedice. 

I kao predsjednik Komisije za pomilovanje radio sam na tome da se daju 
neke abolicije i da postanemo zemlja bez političkih zatvorenika, kojih je inače 
još preostalo stotinjak, a većina će biti sada puštena primjenom nedavno no- 
veliranog Krivičnog zakona Jugoslavije... 

Bio sam rukovodilac Radne grupe Predsjedništva SFRJ za izradu prijed- 
loga za donošenje novog Ustava, koja je radila više mjeseci i svoj rad završila u 
siječnju ove, 1990. godine. Javnosti su poznati stavovi Predsjedništva SFR] za 
ustavno normiranje ljudskih prava i sloboda, vlasničkog i političkog plurali- 
zma, prava naroda na samoodređenje, uključujući i pravo na otcjepljenje i od- 
nosa u federaciji. U svega pola godine mnogo toga se promijenilo i u svijestima 
i odnosima, ali se ne smije smetnuti s uma da su ti prijedlozi u trenutku for- 
muliranja bili veliki iskorak naprijed u promišljanju i traženju rješenja za rede- 
finiciju Jugoslavije u novim povijesnim okolnostima. 

Dolazak nove vlasti nakon izbora u Hrvatskoj nije, dakle, ni u čemu 
promijenio, niti mogao promijeniti moja opredjeljenja i ponašanja u Pred- 
sjedništvu SFRJ. Kao i čitavo Predsjedništvo, tako sam i ja upravo u ova 

dva-tri mjeseca najviše bio angažiran na inicijativama da se u razgovori- 
ma i suradnji s predsjedništvima republika i pokrajina i među vodstvi- 
ma samih republika intenzivno i ubrzano radi na dogovoru o budućem 
uređenju Jugoslavije. 

U ovom trenutku već postoji opći politički koncenzus o privrednoj i poli- 
tičkoj reformi: pluralizam oblika vlasništva i višestranačje u politici. Višestra- 
nački izbori bit će do kraja ove godine održani i u svim republikama i pokraji- 
nama. Ako stvari tako stoje, a stoje, onda je najteže pitanje s kojim je Jugo- 
slavija danas suočena — nacionalno pitanje. Upravo ono svima izgleda nerije- 
šeno, svi se žale na nekog drugog u Jugoslaviji i optužuju, ili se žale na Jugo- 
slaviju i traže njezino redefiniranje. 

A rekao bih da su pri svemu tome neke stvari nesporne. 

Ako nećemo ratove i trajna gloženja i neprijateljstva naših malih i 
izmiješanih naroda, moramo s jednakom ulogom i odgovornošću svih 
članica naše sadašnje federacije, postići novi historijski dogovor o Jugo- 
slaviji ili o mirnom i civilizacijskom suživotu na njenom tlu. 

Naših je republika šest, a i naroda šest, i ne može se dirati u postojeće gra- 
nice ni jedne republike, ni negirati, asimilirati ili gutati bilo koji narod. 

Ne mogu se poništiti ni iz NOB-a proizašle dvije autonomne pokrajine, pa ni 
kao faktor u Jugoslaviji, ako Jugoslavija postoji, odnosno ako se Srbija, u čijem 
su sastavu, na to odluči, onda će stalno imati teške probleme koje neće moći 
savladati. Nema šanse, osim privremeno, a uz prolijevanje krvi, forsiranje ne- 
kakvih novih autonomija bilo gdje u Jugoslaviji, odnosno u republikama. 

Pravo na punu kulturnu autonomiju moraju imati svi dijelovi naroda izvan 
matičnih republika-država i sve narodnosti (nacionalne manjine). Sve bi re- 
publike morale biti definirane kao nacionalne države i kao države dijelova dru- 
gih naroda i onih narodnosti koje su u njima teritorijalizirane. 25 posto sta- 
novništva ili pučanstva u Hrvatskoj, po popisu iz 1981. godine, nisu Hrvati. 33 
posto stanovnika u Srbiji nisu Srbi, 36 posto u Crnoj Gori nisu Crnogorci, 35 
posto u Makedoniji nisu Makedonci. Za Bosnu i Hercegovinu znamo. Jedino 
je relativno homogena Slovenija, sa desetak posto stanovnika koji nisu Slovenci. 

Ovdje je mjesto gdje bih trebao nešto reći i o odnosima Hrvata i Srba u 
Hrvatskoj, a i u Jugoslaviji, kao i o položaju srpskog naroda u Hrvatskoj, 
o čemu sam inače namjeravao govoriti u prethodnoj raspravi da na dnevni red 

nije došlo ovo moje smjenjivanje. A reći ću i to da sam, kada je uslijedila akcija 
Srpske demokratske stranke oko naoružavanja i zatvaranja cesta i općinskih 
granica u Kninu i nekim drugim općinama, odmah zatražio sazivanje sjednice 
Predsjedništva SFRJ, na koju bi bili pozvani i predsjednik Republike Hrvatske 
i predsjednik Saveznog izvršnog vijeća i tri savezna sekretara — za obranu, vanj- 
ske i unutrašnje poslove. Kao što znate, Predsjedništvo SFRJ osudilo je pokušaj 
ataka na suverenitet Hrvatske, nelegalnog nošenja oružja i prijetnji njime, ug- 
rožavanja Ustava SFRJ i Ustava Hrvatske. To bih, moram naglasiti, učinio i da 
nije bilo nove vlasti u Hrvatskoj. 

Budući da zbog vremena u ovoj prilici ne bih mogao reći sve ono što bi 
trebalo o odnosima Srba i Hrvata u Hrvatskoj i u Jugoslaviji - uostalom, o to- 
me sam često i govorio i pisao, a pisat ću i govoriti i ubuduće - izrekao bih 
samo nekoliko rečenica. 

Nije moguća velika Srbija kao što nije moguća ni velika Hrvatska. I u 
najmanju ruku, huškačke su teze i s jedne i s druge strane, dokle se one 
prostiru, gdje će se pobosti njihovi barjaci i na kojim će se rijekama bra- 
niti njihove granice. Narodima, pa i njihovim dijelovima koji su manjina 
u odnosu na matice drugih naroda, u njihovim nacionalnim državama 
nema tko što poklanjati i davati, ili im govoriti da će im biti uskraćena 
sredstva, da mogu seliti itd. 

Suverenitet Hrvatske nije i ne smije biti u pitanju niti se itko smije 
hvatati oružja izvan ustavno-pravnog poretka. 

Manipuliranja s ljudima su velika i verbalni su ratovi posebno ovih 
dana u Hrvatskoj posijali strah i na srpskoj i na hrvatskoj strani. A treba 
uvažavati i činjenicu da u srpskom stanovništvu živi historijsko pam- 
ćenje ustaških zlodjela. 

Ni velikoj većini Hrvata u njihovoj nacionalnoj državi, ni velikoj većini 
Srba u Hrvatskoj koja je i njihova država - AVNOJ i ZAVNOH za mene su u tom 
pogledu i dalje aktualni — nije do krvi i nereda već do mira, demokracije i dos- 
tojnog suživota. Svi se za to moramo boriti i ponašati da tome pridonosimo. 

Svi naši narodi i sve naše republike hoće u Evropu, samo se radi o tome da 
li će ići zajedno, ili razdvojeno, pa i u međusobnom neprijateljstvu. Ne može 
se u Evropu koja se integrira ulaziti sa manje integriranosti u Jugoslaviji nego 
je Evropa već ima... 

Naši se narodi ne dijele na demokratske i nedemokratske, nego se u sva- 
kom proizvodi i demokratski duh i odnosi. 

Ako nam je do sačuvanja mira i izlaska iz sadašnjih ratničkih igara 
koje potresaju postitoističku Jugoslaviju, onda moramo najhitnije pos- 
tići dogovor o ravnopravnom mjestu svih u Jugoslaviji, uz izvorni suve- 
renitet članica, ali ako drugačije ne ide i o mirnom razlazu ako ne svih, a 
onda onih koji to žele i na regularan način, ne oštećujući interese ostalih. 

Već godinama osjećamo bijes jednih — da je Ustav iz 1974. godine razbio 
Jugoslaviju i pretvorio je u labavu konfederaciju, a isto tako bijes drugih da je 
Jugoslavija i danas centralistička, unitaristička, s instaliranim hegemonizmom 
jednog, ili većim pravima dva ili tri naroda na uštrb ostalih. 

U Sloveniji je danas prošireno javno mišljenje da je Jugoslavija, ovakva 
kakva je, njoj kamen oko vrata i da joj stalno prijeti balkanskim barbarizmom. 

U Hrvatskoj je pak prošireno javno mišljenje da je i prva i druga Jugosla- 
vija bila tamnica za hrvatski narod. 

U Srbiji je opet prošireno javno mišljenje da je Jugoslavija ako ne od 1945. 
godine do danas, a ono nakon Brionskog plenuma CK SK] 1966. godine imala 
smisao gotovo samo u tome da razbija Srbiju i srpski narod pod vodstvom tzv. 
antisrpske koalicije, koju su predvodili agenti Kominterne i Vatikana. 

Ostali danas često misle da ih Jugoslavija dovoljno ne priznaje i da ih za- 
postavlja. Itd. itd, 

Predsjedništvo SFRJ, u kojem sam i ja bio do danas, možda je obu- 
zeto iluzijom da apelirajući na mir, demokratske metode i odgovornost 
svih, može pridonijeti dogovoru koji je toliko nasušan, da već do kraja 
godine može biti kasno. 

Scenarija ima svakojakih, i mnogi ih prave. 

Vjerovao sam da se kao kolektivni šef države Predsjedništvo SFRJ može 
opredijeliti 1 ponašati samo na liniji konstruktivnog dogovora o Jugoslaviji. To 
su razlozi zbog kojih sam mislio da moram pridonijeti koliko god mogu na 
pozitivnom ishodu, u interesu i Hrvatske i Jugoslavije i svih u Jugoslaviji. 1 
stoga i nisam podnio ostavku. 

Gospođe i gospodo iz saborske većine! 

Nakon što su me proteklih godina mnogo puta birali na raznim tajnim 
glasanjima, a isto tako pokušavali i smijeniti i politički ukloniti na plenumima, 
kongresima i u skupštinama, i to i ovdje u Hrvatskoj, a još više u Srbiji, Voj- 

vodini, Crnoj Gori, na razini Jugoslavije, vama se, evo, zašto da se i ne našalim, 
pružila historijska šansa da me smijenite s funkcije na kojoj se sada nalazim, 
koja je formalno i visoka i odgovorna, i da se najzad tako uspješno finalizira 
stara želja iz redova tzv. antibirokratske revolucije u Srbiji, Vojvodini, Crnoj 
Gori da me se makne kao jednog od omraženih vođa antisrpske koalicije i ak- 
tualnih rušitelja Jugoslavije kakvu oni zamišljaju i hoće, a da se to provede 
ovdje u Hrvatskoj gdje se značajan broj ljudi iz HDZ-a po općinama, podu - 
zećima i institucijama, a i u Republici ponaša u duhu specifične hrvatske, hade- 
zeovske, isto tako "antibirokratske revolucije“. 

Drugarice i drugovi iz redova opozicije, iz lijevog bloka! 

Predlažući mi da podnesem ostavku, gospodin Tuđman mi je velikodušno 
ponudio da odem vani za ambasadora. Zahvalio sam mu se na ponudi i rekao 
da ostajem u Hrvatskoj da se politički borim i djelujem na strani ljevice. Od 
sada ću, uostalom, u svakoj prilici moći reći "popu pop, a bobu bob", otvoreno 
i bez pardona, jer me u tome neće priječiti teret funkcije, a niti okolnosti poput 
onih kada su me na 20. sjenici CK SK] u tome spriječili oni koji su to po Statutu 
mogli. 

Reći ću i to da ništa ne može pokolebati moju vjeru u novo snaženje ljevice 
i u Hrvatskoj i u Jugoslaviji i njezina programatska opredjeljenja za socija- 
lizam, onakav kakvom teži ili će težiti čitava lijeva Evropa, a imanentno je sa- 
držan i u svjetsko-epohalnim tendencijama. 

I ne smije nas, drugovi iz lijevog bloka, obeshrabriti to što bivši komunisti, 
socijalisti i ljevičari, optužuju nas preostale za mnoge grijehe prošlosti, kojima 
su oni i te kako kumovali. Mi preostali komunisti, socijalisti i ljevičari, možda 
smo loši, ali od nas su svakako lošiji oni koji su to bili, a pogotovo oni koji 
danas iz karijerističkih i drugih razloga prelaze u redove naših političkih pro- 
tivnika. Želim da sei vi ovdje u Saboru borite što čvršće i istrajnije za program 
i interese ljevice. 

Uostalom, lijevi je blok dobio samo 300.000 glasova manje od HDZ-a na 
izborima pa zašto već na idućim ne bi bilo obrnuto! 

Na kraju, želio bih drugu iz studentskih dana, koga, evo, sada moram oslov- 
ljavati sa gospodine, Stipi Mesiću, poželjeti uspjeha na mjestu na kojem sam i 
ja bio, odnosno želim mu i to da i njega hadezeovska većina u Saboru even- 
tualno ne smijeni, posebno zbog toga što će nerijetko ostajati u manjini, i to 
ne samo u Predsjedništvu SER]. 

IZJAVA U SARAJEVSKOM 
"OSLOBOĐENJU" 


16. januar 1992. godine 


Svi oni koji su se raskokodakali da je Jugoslavija, i to ne bilo kakva već avnoj- 
ska federacija jednakih i ravnopravnih, bila ludnica i tamnica za ovdašnje lju- 
de i narode, priredili su nam krvavi pir, iza kojeg je, evo ostalo njezino truplo... 

Hrvati i Slovenci su, izgleda, uglavnom opijeni tobože tek jučer stečenom i 
priznatom slobodom u svojim državama-nacijama, Makedonci vjeruju da je tek 
pitanje nekoliko dana kada će i oni osvanuti u isto tako nezavisnoj državi-naciji, 
Srbi i Crnogorci žele ostati zajedno, zasad u ma kakvoj i ma koliko amputiranoj 
Jugoslaviji, Muslimani strahuju od podjele i dokidanja Bosne i Hercegovine (kao 
što inače svi u toj republici strahuju da se ona ipak ne nađe u kovitlacu bespo- 
štednog rata u njoj, za nju i oko nje). Albanci se nadaju da će ipak uskoro doče- 
kati međunarodno priznanje i Kosova kao države, pa će onda vidjeti kamo će... 

A ništa, dakako, nije riješeno osim što je pokopana Jugoslavija iz zajed- 
ničkog NOB-a. Izvan “slobodne i neovisne“ Hrvatske ostaje 22 posto Hrvata, a 
na stranu to što će biti s područjima tzv. srpskih krajina u dosadašnjim granica- 
ma Hrvatske (jer ta područja Hrvatska više ne kontrolira). Izvan krnje Jugosla- 
vije, ako bi ona na silu ili i bez sile bila stvorena, ostalo bi mnogo žrtvovanih 
Srba, a 1 Crnogoraca. Muslimana je izvan Bosne i Hercegovine 20 posto, a ako 
inju drugi raskomadaju... Makedonci čine tek oko 60 posto stanovnika Makedonije... 

Nakon 1991. godine mora doći, recimo, 2001. ili 2011. ili 2021. godina itd., 
u kojoj će se ovdašnji ljudi i narodi valjda otrijezniti od plemensko-religioznih, 
a toliko zakašnjelih strasti i mržnji... 

HRVATSKA I HRVATI 
1945-1990. GODINE 


U povodu pedesete godišnjice osnivanja prve vlade 
Federalne Demokratske Hrvatske, Hrvatska ljevica, broj 4/1994. 


Već pet godina slušamo da je hrvatski narod posebno stradao i posebno bio 
sumnjičen, proganjan i raseljavan u vremenu propalog" komunizma i soci- 
jalizma od 1945. do 1990. godine, kada je živio u svojoj državi Hrvatskoj unu- 
tar federativne Jugoslavije. Takve tvrdnje može se pobijati s bezbroj činjenica, 
a za ovu priliku evo samo nekoliko podataka: 

Hrvatska je, u avnojskim granicama, 1931. godine imala 3.788.571 sta- 
novnika, a 1948. godine 3.779.858. U ratu je na njezinom području svakako 
stradalo relativno više Srba nego Hrvata, o čemu svjedoče mnogi nepobitni 
izvori i istraživanja. Od 1948. do 1991. godine broj stanovnika povećao se sa 
navedenih 3.779.858 na 4.760.344, dakle, za gotovo jedan milijun, što je za ev- 
ropske prilike relativno visok porast, tim više što se u Hrvatsku nitko nije do- 
seljavao izvan Jugoslavije. Kao i Slovenija i Srbija, Hrvatska je u tom vremenu 
prošla tzv. demografsku tranziciju, koja na kraju porast stanovništva stabi- 
lizira na niskoj razini. U Hrvatskoj je prirodni priraštaj bio i relativno veći nego 
u Srbiji, ako se izuzme Kosovo, na kojem su tamošnji Albanci imali, i valjda i 
danas imaju, daleko najveću stopu prirodnog priraštaja u Evropi. Hrvata je 
pak u granicama Jugoslavije 1948. godine bilo 3.784.353, a 1991. godine 4.523.444, 
dakle, 739.091 više, usprkos svim odlascima u svijet (broj Srba u isto je vrijeme 
povećan sa 6.537.117 na 8.322.928, ili za 1.775.811, što znači da se povećao 

relativno više nego broj Hrvata, no glavni je razlog tome što je proces tzv. de- 
mografske tranzicije kod Srba nastupio kasnije). 

U tom "mračnom" vremenu Hrvatska se ubrzano urbanizirala. Uoči rata 
Zagreb je imao oko 250.000 stanovnika, da bi se u međuvremenu taj broj uče- 
tverostručio. Split i Rijeka (koja je bila pod Italijom) imali su po oko 50.000, 
Osijek oko 40.000, Karlovac oko 20.000, itd. Danas u Zagrebu živi dvostruko 
više stanovnika nego je pred pola stoljeća živjelo u svim gradskim naseljima 
Hrvatske. 

Udio poljoprivrednog stanovništva opao je sa 62 posto u 1948. godini na 
devet posto u 1991. godini. 

Hrvatska je 1952. godine imala 477 tisuća zaposlenih, a 1988. godine jedan 
milijun i 624 tisuće (da bi ih danas bilo samo oko milijun). 

1952. godine suvremenih je puteva bilo 965 km, a 1988. godine 23.080 km. 

1952/53. godine bilo je 13 tisuća studenata, a 1988/89. godine više od 65 
tisuća. 1953. godine višu i visoku školu imalo je 0,7 posto stanovnika, a već 
1981. godine 6,4 posto. 

1952. godine bilo je 2.010 liječnika, a 19,3 tisuće bolničkih kreveta, dok je 
1988. godine bilo 9.955 liječnika 1 35,4 tisuće bolničkih kreveta. 

1957. godine bilo je 211 dječjih vrtića i jaslica, u koje je dolazilo 13,6 tisuća 
djece, a 1988. godine 1.066 vrtića i jaslica, u koje je dolazilo 86,4 tisuća djece. 

Mirovinu je 1957. godine imalo samo 35 tisuća ljudi, a 1988. godine 548.856. 

U Hrvatskoj je od 1953. do 1988. godine izgrađeno 395.000 društvenih sta- 
nova, u koje se uselilo oko milijun i pol ljudi, trećina stanovništva. Prosječna 
površina stana bila je 1951. godine 43,2 m2, a u stanu su bile 4,4 osobe, a 1984. 
godine 64,1 m2 sa 3,1 osobe. 

1947. godine bilo je u Hrvatskoj 78 tisuća radioprijemnika, a 1988. godine 
1.081.816 (jedan prijemnik na 4,3 stanovnika). Televizijskih prijemnika je pak 
1988. bilo 977.773. 1952. godine bilo je 2.300 osobnih automobila (0,2 na ti- 
suću stanovnika), a 1988. godine 756.116 (jedan automobil na 3,8 stanovni- 
ka); 1952. godine bilo je 35.000 telefonskih aparata (9 na tisuću stanovnika), a 
1988. godine 919.000 (jedan telefon na 3,8 stanovnika). Itd. 

Iznošenje ovakvih podataka može naići na podsmijeh i opasku da je u du- 
hu socrealističkih "postizanja uspjeha", ali smo tek željeli podsjetiti na činje- 
nicu da Hrvatska ni u kojem slučaju nije propadala, već je, naprotiv, u rela- 

tivno kratkom vremenu pod "propalim" socijalističkim režimom prošla put od 
relativno siromašne u srednje razvijenu urbano-industrijsku zemlju. Poda- 
cima komparativne prirode moglo bi se pak pokazati da se nije razvijala spo- 
rije od Srbije, a i Slovenije i manje razvijenih republika. 

Što se pak tiče raseljavanja Hrvata po svijetu dovoljno je napomenuti, da 
ono neprekidno traje više od jednog stoljeća i da je najveće u ovom vremenu - 
od 1990. godine naovamo! Većina ljudi hrvatskog porijekla u svijetu potječe iz 
generacija koje su iselile do 1945. godine, a jednako tako velika većina iseljenih 
Hrvata pripada tzv. ekonomskoj emigraciji. Hrvatski nacionalisti uporno da- 
nas tvrde da je po svijetu rasuto mnogo više Hrvata nego što stvarno jest. Um- 
jereniji navode da ih ima najmanje tri i pol miliona, a oni koji najviše pretje- 
ruju da ih je čak dvanaest milijuna! No, ljudi koji u prvoj, drugoj, trećoj i svim 
daljnjim generacijama znaju hrvatski jezik ima oko milijun i pol (oko pola mi- 
lijuna u SAD, oko 300.000 u Kanadi, oko 150.000 u zemljama južne Amerike, 
oko 170.000 u Australiji, oko 35.000 na Novom Zelandu, oko 20.000 u Južnoj 
Africi, 200.000 u evropskim zemljama). Dakako, ako se ne računaju Hrvati na 
privremenom radu u inozemstvu, a kojih je najviše u Njemačkoj, koji se još 
nisu odlučili na trajno iseljavanje. 

Politički borbena manjina emigracije, koja je nastala 1945. godine i onda 
se obnavljala stalnim prinovama iz zemlje, veoma se angažirala u podršci "mla- 
doj hrvatskoj demokraciji" 1990. godine, a nekoliko tisuća se, izgleda, i vratilo 
u domovinu da joj pomogne, sve do popunjavanja vojske i policije. Iz njenih 
redova potječe i nekoliko ministara i pedesetak funkcionera sadašnjeg hrvat- 
skog režima. Ostala "iseljena" Hrvatska u početku je pretežno pružila političku, 
pa i novčanu podršku "preokretu" 1990. godine, ali se u međuvremenu i pri- 
lično ohladila. U svakom slučaju, iluzorno je očekivati iole veći priliv kapitala 
za razvoj domovinske" Hrvatske od "iseljene" Hrvatske, pa ma koliko da su 
pojedinci najavljivali i ulaganja iseljeničkog i gastarbajterskog novca u visini 
čak 150 milijardi dolara! 

Stvaranje nezavisne Hrvatske po svaku cijenu u granicama koje je Hrvat- 
ska imala unutar avnojske Jugoslavije "ostavilo" je oko milijun Hrvata u "os- 
tatku" Jugoslavije. Hrvatski nacionalisti i dalje računaju na Bosnu i Hercego- 
vinu, od onih koji granice Hrvatske vide jedino na Drini, do onih koji bi Bosnu 
i Hercegovinu dijelili između Hrvatske i Srbije, do onih koji Hrvatsku i Bosnu 

i Hercegovinu vide u posebnoj federaciji ili u konfederaciji. No, sve su to za- 
misli, koje se uopće ne mogu ozbiljiti ni po cijenu permanentnog rata: Srbi bi 
možda prihvatili podjelu Bosne i Hercegovine, a Muslimani - Bošnjaci u sva- 
kom su slučaju i te kako svjesni vlastitog identiteta i među njima baš i nema 
onih koji bi marili za udvaračke floskule o "cvijeću hrvatstva“. 


ŠTO SE TISKALO 1945? 
Iz "Bibliografije knjiga tiskanih u Narodnoj Republici Hrvatskoj za godinu 
1945-1946" (izdanje "Hrvatske bibliografije" JAZU iz 1948. godine) proizlazi 
da su u Hrvatskoj 1945. tiskane 443 knjige i druge edicije, a 1946. godine već 
972 knjige i druge edicije. 

Dolazak "crvenih" iz šuma, sela i sa planina i zamah doista narodne vla- 
sti, koja se i prije konačnog oslobođenja već bila konstituirala u svakom, i 
najmanjem, naselju, nisu doveli, kako to danas obmanjuju neupućene mlade 
naraštaje, ni do kakve "ideološke" homogenizacije društva. 

To se vidi i po činjenici da je odmah 1945. godine izišlo pedestak sveu- 
čilišnih udžbenika, od "Elemenata psihologije" Zorana Bujasa preko "Udž- 
benika za babićke pomoćnice“ Franje Dursta, do udžbenika "Traktor i tra- 
ktorsko oruđe" Edvarda Bosanca. Tiskani su i “Talijansko-hrvatski rječnik" 
Mirka Deanovića, "Engleska gramatička početnica" Ferdinanda Dobrowol- 
skoga i "Mali rječnik stranih riječi“. Izlaze edicije "Hrvatska književnost", te 
knjige pjesama 'Ognji i rože“ Ivana Gorana Kovačića, "Poezija" Bore Pavlovi- 
ća, "Glembajevi" 1. i 2. Miroslava Krleže, "Družina Pere Kvržice" Mate Lovraka, 
"Veli Jože" Vladimira Nazora, "Republikanci", roman Marije Jurić-Zagorke. 

Iz stranih književnosti pojavljuju se i "Svjetski klasici", "Legenda o Ulen- 
špigelu" Ch. de Costera, "Kristof Columbo" H.H. Houbena, "Čarobnjakov mu- 
dri mačak" G. Kellera, "Priče iz Šekspira" Ch Lauiba (u prijevodu ]. Benešića), 
"Petrolej" U. Sinclaira, "Plivajući grad" ]. Vernea, "Do posljednjeg čovjeka" Z. 
Greya! 

Tu su i slikovnice "Crvenkapica', "Ivica i Marica“ i "Snjeguljica", čiji je 
autor Milan Pintarić. 

C. Fisković, B. Kovačević, Z. Prica, E. Murtić, V. Radauš, V. Svečnjak su 
autori likovnih djela i mapa. Osobito je bogata glazbena naklada, uključujući 
i djela L. van Beethovena, A.W. Mozarta, F. Chopina, F. Schuberta, J. Hatzea, 
R. Matza, a tu je i "Pregled povijesti glazbe" H. Pettana. Izlazi i Crkvena gla- 
zba u zagrebačkoj stolnoj crkvi" A. Vidakovića. 

Tiskani su i "Priručnik kanonskog prava katoličke crkve" A. Crnice, edi- 
cija "Djevojačko društvo Srca Isusova“, "Priručnik kršćanskog nauka“, "Ka- 
lendar Srca Isusova i Marijina“, "Nastavni program za vjeronauk u gimna- 
zijama i klasičnim gimnazijama za šk. god. 1945/46". 

Pojavljuju se i "Osnovi naše fizičke kulture" H. Macanovića, "Priručnik 
maraka hrvatskih zemalja“, "Nastavni plan i program za gimnazije i klasične 
gimnazije“, "Početnica za nepismene", "Opis automobila" D. Hojnika (sa 372 
fotografije, od čega 34 u boji), "Statut Saveza esperantista Hrvatske" itd. 

SRAMOTA OD PROSLAVA 


Hrvatska ljevica, Zagreb, br. 6/1995. 


Pedeseta godišnjica pobjede nad fašizmom u Hrvatskoj je - ako se izuzmu neki 
skupovi u organizaciji Saveza antifašističkih boraca i antifašista (SABA) i lije- 
vih stranaka, a i skupovi u Istri — obilježavana više u znaku "zločina" antifašis- 
ta nego zbiljskog podsjećanja na epopeju antifašističke borbe, u kojoj je i hr- 
vatski narod izvojevao svoje samoodređenje, a bez čega ne bi bilo ni današnje 
Republike Hrvatske, doduše, zasad veoma nesretne i osakaćene. 

Mentalna priprema za stvarni obračun sa Titovim partizanima i sa svime 
za što su se oni borili i žrtvovali već je ranije izvršena rušenjem oko 3.000 spo- 
menika i spomen-obilježja partizanskim herojima i borcima, brisanjem nji- 
hovih imena na oznakama ulica i trgova, pročeljima ustanova, bacanjem na 
smetlišta knjiga o njima, te prekrajanjem čitave novije povijesti po mjeri onih 
koji su 1945. godine poraženi, ali se od 1990. godine naovamo, eto, osjećaju 
pobjednicima. 

Ako su pobjednici iz 1945. godine u ponečemu i pisali povijest po onom 
prastarom pravilu da povijest uvijek govori u prilog pobjedniku, onda pora- 
ženi iz te 1945. godine, umišljajući da su na kraju pobijedili oni, a zaboravlja- 
jući da su prije pola stoljeća bili upregnuti u sile mraka i zločina što su ugrozile 
i sam opstanak čovječanstva, danas u Hrvatskoj pribjegavaju raboti vjerojatno 
bez presedana bilo kada i bilo gdje, u bilo kojem narodu: usprkos svim činje- 
nicama i svakoj logici i svojataju antifašističku borbu i prikazuju je kao trijumf 
zločina! 

Dok je dr. Nedjeljko Mihanović, trenutno predsjednik Sabora i najpozna- 

tiji ridikul tuđmanovske politike, na svečanoj sjednici Sabora 9. svibnja 1995. 
godine govorio o hrvatskom narodu kao prvoborcu protiv fašizma i kao najan- 
tifašističkijem narodu na kugli zemaljskoj — a što mu je bio tek predtekst za 
optuživanje partizana Hrvatske i Jugoslavije za zločine i za tobožnji mrak i če- 
mer u vremenu od 1945. do 1990. godine - u prvim su redovina u dvorani sje- 
dili, recimo, i Janko Bobetko i Sveto Letica, general i admiral pod Titom, a onda 
i pod Tuđmanom, a u dvorani je bilo i podosta bivših "kosovaca", udbaša i 
ranijih i sadašnjih policijskih specijalaca; bila je prisutna i skupina bivših "Ti- 
tovih omladinaca"; mjesta po svečarskom protokolu zauzeli su i razni ranije 
komunisitički a sada nacionalistički ideolozi, kao i demokrate koji su do zad- 
njeg časa bili u rukovodstvima Saveza komunista Hrvatske i Jugoslavije. Uz 
njih i ispremiješani s njima sjedili su, doduše, i politički osuđenici iz vremena 
nakon 1945. godine, abogme i oni koji su u emigraciji pjevali ode Anti Paveliću 
ili na Živoj svinji crvenim slovima ispisivali "Tito", da bi svijetu demonstrirali 
hrvatsku uljudbu! 

Dobro, neka je to što čine i pomirenje partizana i ustaša, a koje se provodi 
po ustaškom ukusu, ali što razni generali i admirali Bobetci, Letice i njima 
slični, uključujući i hrvatskog vrhovnika Tuđmana (koji je generalski čin za 
vjernu službu u Generalštabu JNA stekao 1959. godine) doista misle i o sebiio 
svojem doprinosu "zločinima" pobjedničke vojske iz 1945. godine i režima u 
kojem su se i sami dokazivali, stječući činove i odlikovanja, a dakako i povla- 
stice. Koliko li su puta, sa žarom u očima suznim od ushićenja, pjevali onu 
"Druže Tito, mi ti se kunemo..." 

Vremena se mijenjaju, a ljudi još više. Ipak, osjete li neki pojedinci bar 
malo nelagode u takvim trenucima, kada se pljuje i po njima jučerašnjima i po 
svemu što su i oni radili? I da li se srame kada i sami govore protiv svega u što 
su se ranije zaklinjali? 

Pojedini bivši partizani NOB su tumačili kao isključivo hrvatski i kao bor- 
bu za Hrvatsku, prešućujući, recimo, golemi doprinos Srba u Hrvatskoj, a i 
činjenicu da je NOB bio zajednički historijski pothvat svih naroda Jugoslavije, 
pod vodstvom komunista i Tita. 

Izgovoreno je i napisano strahovito mnogo neistina i najpodlijih insinua- 
cija na adresu partizana i antifašista, uključujući i one koji se danas nisu do- 
voljno prilagodili“ (pa ih se čak naziva i "fašističkim antifašistima“!), da pri- 

jeti opasnost zagađivanja svijesti čitavih hrvatskih naraštaja na dugi rok. U 
tom ćemo smislu spomenuti samo jednu falsifikatorsku publikaciju "Doprinos 
Hrvatske pobjedi antifašističke koalicije“. 

Tješimo se, međutim, da je povijest ipak učiteljica života, pa makar da 
nisu od nje ništa naučili oni među Hrvatima koji su u 1945. godini bili među 
poraženima, a i neki koji su tada bili među pobjednicima. 

"OLUJA" - VEĆ MIT, A JOŠ ZBILJA 


Hrvatska ljevica, Zagreb, broj 9/1995. 


Načelnik Glavnog stožera Hrvatske vojske general-pukovnik Zvonimir Čer- 
venko izjavio je, govoreći u Karlovcu o operaciji "Oluja", da u trinaest stoljeća 
svoje povijesti hrvatski narod nije imao veće pobjede, a njegov neprijatelj ve- 
ćeg poraza! Lider hrvatskih liberala Dražen Budiša "Oluju" je, u svojoj čestitki 
Tuđmanu, označio 'najznačajnijom vojnom i političkom pobjedom nad na- 
šim neprijateljima u novijoj povijesti hrvatskog naroda". "Ovo su dani za povi- 
jest, ne samo za Hrvatsku, nego i za Europu i svijet", uzviknuo je patetično 
načelnik Političke uprave hrvatskog Ministarstva obrane general-bojnik Ivan 
Tolj na konferenciji za novinare. Sličnih smo se euforičnih izjava u ovih mjesec 
dana od početka "Oluje" (a euforija se još nije posve smirila) naslušali napre- 
tek, a one će nedvojbeno i ubuduće pljuštati. 

Od "Oluje" je, sudeći i po tim izjavama i po svemu što sada obilježava hr- 
vatski politički i javni život, već stvoren tipično hrvatski mit. A što je ona doi- 
sta bila, kako je izvedena, kakve je neposredne tragove ostavila i koje će joj biti 
dugoročne posljedice malo se tko pita na sadašnjem vašaru hrvatske taštine i 
nimalo suzdržanih zanosa. 

Prvo, zar Hrvati u trinaest stoljeća doista nisu imali veće pobjede? Ako je 
tako, onda nam je povijest prilično siromašna pobjedonosnim pothvatima. 

Drugo, teško bi se moglo reći da je "Oluja" bila samo hrvatska, kada nije 
tajna da su značajnu ulogu u njezinoj pripremi i logistici igrali i u ovom času 
moćni hrvatski više pokrovitelji nego saveznici. Neku su ulogu valjda odigrali 
i umirovljeni američki oficiri (koji hrvatsku vojsku instruiraju, kako je izjavio 

sam hrvatski ministar obrane Gojko Šušak, sa znanjem i odobrenjem ame- 
ričke vlade). "Oluju" su prethodno blagoslovile, i valjda nisu ostale samo na 
tome, dvije najmoćnije zemlje Zapada, SAD i Njemačka. Ne samo da je Hrvat- 
ska vojska imala aviosnimke i detaljne podatke o svim položajima i naoru- 
žanju krajinskih Srba, već su joj avioni NATO-a na početku operacije "Oluja" 
pritekli u pomoć, kada su bombardirali i uništili glavni radarski centar kod 
Knina. 

Treće, Hrvatska se upustila u Oluju" sa pouzdanim saznanjem da će to 
biti obračun samo sa Srbima iz Krajine, da se Srbija, odnosno SR Jugoslavija 
neće umiješati, a da će eventualnu manju pomoć krajinskim Srbima pružiti 
bosanski Srbi. Da je Tuđman znao, da Milošević neće ratovati za hrvatske Srbe 
i da će ih ipak prepustiti NJEGOVOJ volji i milosti moglo se zaključiti i po nje- 
govim izjavama o tome kako je i što razgovarao s Miloševićem, u vremenu dok 
su se sastajali. 

Uostalom, i general Tolj je na konferenciji za novinare na vrhuncu "Oluje" 
izjavio da je predsjednik Tuđman “ovo što se sada odvija predvidio i prije pet 
godina". Znao je da se Srbija neće umiješati. "Povijesno iskustvo govori da su 
oni (Srbi iz Krajine) uvijek ostavljeni ida su moneta za potkusurivanje", rekao 
je Tolji pojasnio“ da je "potpuno prirodno da su ostavljeni, jer su ovo prostori 
Republike Hrvatske, koje hrvatski narod nastanjuje od 7. stoljeća i doista ne- 
maju ni političku, ni civilizacijsku, ni kulturološku, niti bilo koju vezu i svezu 
sa Srbijom". 

Prema tome, ne radi se o "najvećoj hrvatskoj pobjedi“ nad Srbima i Srbi- 
jom već o pobjedi nad Srbima u Hrvatskoj i njihovoj tragediji. 

Četvrto, radilo se o odviše velikom nesrazmjeru snaga, oružja i logistike 
strane koja je napala (hrvatske) i strane koja se trebala braniti (krajinskosrpske). 

General Červenko je (u intervjuu HTV, 9. kolovoza 1995) iznio podatak da 
je cjelokupna vojska tzv. Republike Srpske Krajine brojila 37.000 do 41.000 
vojnika“. Ako je na srpskoj strani bilo najviše 40.000 ljudi pod oružjem, onda 
je realno uzeti da je najmanje 15.000 njih bilo (i ostalo) u sektoru Istok, od- 
nosno na području istočne Slavonije, zapadnog Srijema i Baranje, a gdje su 
linije razdvajanja" duge 120 kilometara. "Oluji" se, dakle, moglo suprotstaviti 
oko 25.000 krajinskih vojnika. Kako je u "Vjesniku" (13. kolovoza 1995) pisao 
(p)ovlašteni vojni komentator Fran Višnar, Hrvatska ima 80.000 profesional- 

nih vojnika, a za Oluju" je mobilizirala još 120.000 ljudi u jedinice domobran- 
skog sastava. A sudjelovalo je i nekoliko tisuća pripadnika specijalnih jedinica 
Ministarstva unutarnjih poslova. U bosanskom zaleđu Knina nalazile su se i 
snage HVO, a u borbe se uključio i Peti korpus Armije BiH, koji se na Uni spo- 
jio sa jedinicama Hrvatske vojske. 

Premda je Hrvatska morala držati svoju vojsku u stanju pune pripravnosti 
u sektoru Istok i u zaleđu Dubrovnika, ipak je u akciji "Oluja" sudjelovalo naj- 
manje 200.000 hrvatskih vojnika, a na strani krajiških Srba najviše 25.000. A 
treba spomenuti i različit dobni sastav vojnika. Na hrvatskoj strani on je bio 
znatno povoljniji. Jer, među krajinskim Srbima pod oružjem bilo je i nemalo 
starijih od 55 godina, a i mlađih od 18 godina. Fran Višnar iznosi da su u toj 
vojsci "najbolja godišta obuhvaćala pet do deset tisuća vojnika, a 20 tisuća su 
predstavljali drugopozivci". Hrvatske snage su napale iz 31 pravca na frontu 
dugom 700 kilometara, a potpomognute snažnom i nesmiljenom vatrom ne 
samo sa zemlje već i iz zraka. General Agotić se pohvalio da je Hrvatsko ratno 
zrakoplovstvo bilo "kralježnica vojnog manevra", dok je general Červenko ulo- 
gu tog zrakoplovstva ocijenio kao “vrlo djelotvornu", a u situaciji kada je "go- 
tovo svakog dana bilo 30 do 40 polijetanja MIG-ova". A general Vrbanac spo- 
minje još 12 do 20 helikopterskih polijetanja. Srbi u Krajini imali su pak, pre- 
ma Červenku, 25 lovaca "orao", koji su uglavnom bili neutralizirani bombar- 
diranjem aerodroma kod Udbine ne samo s hrvatske strane, nego i iz aviona 
NATO-a (navodno je devet tih srpskih lovaca odbjeglo u Banja Luku). 

Krajinski Srbi i nisu imali logističku podršku, dok se logistička podrška 
Hrvatske vojske protezala ne samo na čitav teritorij Hrvatske, već i šire, do 
NATO-vske pozadine. 

Neviđeni topničko-raketni udar u “Oluji“, kako to opisuje Višnar, počeo je 
4. kolovoza 1995. godine u pet sati ujutro, iz 2.000 hrvatskih topova, haubica, 
minobacača, samohotki, višecijevnih bacača raketa i bestrzajnih topova. Na 
paljbu 2.000 hrvatskih topova i minobacača moglo je odgovoriti 250 istih oru- 
đa na srpskoj strani. Hrvatska je strana raspolagala sa 45-50 raketnih sistema, 
a srpska sa 20-25. 

S hrvatske strane nesmiljeno se pucalo ne samo na vojne ciljeve, nego i na 
sva iole veća naselja, da se izazove panika i da srpsko stanovništvo počne bje- 
žati glavom bez obzira. (General Vinko Vrbanac u listu "Panorama" konstatira 
da "plotunsku paljbu jednog topničkog diviziona teško tko može otrpjeti“.) 

A kada je ministar Šušak objavio da je "Oluja" nakon 84 sata okončana jer 
je tako bilo obećano (premda su se još nekoliko dana vodile najžešće borbe na 
Baniji i Kordunu, posebno oko Dvora), u atmosferi tipično hrvatske euforije i 
svenarodnog oduševljenja na sve se strane govorilo i pisalo, 1 još se to čini, da 
hrvatski vitezovi nisu mogli toliko brzo trčati koliko su brzo srpski četnici bje- 
žali. Krajina se, pisali su hrvatski mediji, srušila kao kula od karata. Jednom 
riječju, "Oluja" je bila nešto kao safari, hrvatsko junaštvo gotovo da i nije imalo 
prilike da se iskaže kraj tolikog srpskog kukavičluka. "Odradili smo posao", 
pohvalio se jedan hrvatski časnik. "Spičkali smo ih tako, da im nema ni traga", 
uzviknuo je jedan hrvatski bojovnik. Na stranu to što je najmanje pet stotina 
hrvatskih vojnika, časnika i civila "Oluju" platilo svojim životima, a najmanje 
tri tisuće ih bilo ranjeno. (Službeni hrvatski izvori govore o 211 poginulih i 
1.500 ranjenih na hrvatskoj strani, no samo osmrtnice u dnevnim novinama 
govore o gotovo 500 imena poginulih). 

"Ovo je rat ljubavi“, izjavio je jedan ugledni hrvatski intelektualac. No, svaki 
je rat, a Oluja“ je to bila više po žrtvama i posljedicama, nego po trajanju, ipak 
izraz ljudske destruktivnosti i ubijanja, ma tko ga i kako "odrađivao". Jedan je 
hrvatski publicist, izrazito katoličkog uvjerenja, pisao o "pobjedi istinskog hu- 
manizma"“, da bi ubrzo izrazio svoje ogorčenje, kada je osobno krenuo trago- 
vima "Oluje" u sjevernoj Dalmaciji. A u novini koju u žargonu zovu "Kutlača" 
nakon Oluje“ osvanuo je pak naslov: "Hrvatska gradi novi svjetski poredak". 
Glavni urednik tih novina najavio je prvi dan "Oluje" kao "hrvatski Veliki pe- 
tak", da bi trećeg dana u svom pobožno-ideološkom stilu (a tako je ranije pisao 
i u službi socijalizma), obznanio "hrvatski Uskrs". U istoj je novini kolumnista 
koji se voli predstavljati kao nonkonformist izrazio zadovoljstvo "argumen- 
tom hrvatskog oružja". 

Samo se nekolicina hrvatskih intelektualaca od formata usudila izreći svo- 
ju sumnju i u doseg "Oluje" i u namjere službene hrvatske politike. I samo su 
se na stranicama nekih novina ("Feral Tribune", "Arkzin","Novi list") pojavile 
riječi osude. Samo jedna politička stranka, Socijalno-demokratska unija (SDU), 
nije pružila bezrezervnu podršku. Oglasilo se, u zajedničkom saopćenju, i de- 
setak antiratnih i humanitarnih grupa, a koje ionako u Hrvatskoj imaju tret- 
man podrivačkih i nedomoljubnih. 

Predsjednik Republike dr. Franjo Tuđman, shvativši valjda da se pričama 
o padu Krajine kao kule od karata i o bježanju Srba čini smiješnom fama o 

najvećoj hrvatskoj pobjedi u povijesti, izjavio je, prigodom posjete ranjeni- 
cima u bolnici Dubrava, kako je to bio "pravi, žestoki rat", iznoseći nepotpune 
podatke o žrtvama na hrvatskoj strani. A onda su hrvatske "tiskovine", možda 
i nehotično, obznanile i neke detalje, da se baš i nije radilo samo o srpskom 
kukavičluku 1 bježaniji. Potpredsjednik Vlade dr. Ivica Kostović skrenuo je 
pažnju javnosti i na (pokojnu) babu koja je negdje u Medačkom džepu svoje- 
dobno pucala na hrvatske vojnike iz protuavionskog topa! Dopisnica "Vjes- 
nika" iz Šibenika izvještavala je (7. kolovoza) o "djevojkama s bombama i sta- 
ricama u maskirnim uniformama", koje su "pucale na hrvatske vojnike" i, da- 
kako, "ubrzo savladane". 

Da su u 'Oluji“ hrvatski vojnici i policijski specijalci naišli i na žestoke ot- 
pore srpskih snaga, posvjedočili su i generali Korade i Markač. Prema riječima 
generala Ivana Koradea, njegova 7. brigada i 4. gardijska brigada nisu tek tako 
ušetale u Knin. Žestoka devetsatna bitka vodila se u području Crvene zemlje, 
sjeverno od Knina, a tek su se drugog dana hrvatske snage probile u Knin. Ge- 
neral Mladen Markač, zapovjednik specijalnih postrojbi MUP-a, čije su snage 
imale zadatak da probiju srpske crte obrane na Velebitu, spuste se u Liku i 
krenu prema Gračacu, iznio je kako su im Srbi najjači otpor pružili na Malom 
Alanu, te da su vojni specijalci taj "mali prijevoj“ probijali osam sati, a imali 
su jaku potporu raketno-topničke skupine. Imali su "mali broj žrtava, ali nešto 
više ranjenih, 70-ak momaka“. No, najteže su se borbe, izgleda, vodile oko Pet- 
rinje, Gline, Dvora i u njima, te pred Karlovcem, a zatim i oko Vrginmosta i 
Vojnića. Najviše je o tome šira javnost mogla saznati iz intervjua generala Vin- 
ka Vrbanca, šefa tima za vođenje operacije "Oluja" u Glavnom stožeru Hrvat- 
ske vojske: "Problema je bilo na Kupi, koju je 104. brigada prešla, ali su je čet- 
nici uspjeli odbaciti natrag. Paklena situacija bila je u Dvoru na Uni, koji je 
Mrkšić žestoko branio, da bi mogao izvući svoje snage s Banije. U jednom smo 
navratu zauzeli Dvor, ali su nas tada sa svih, a naročito s bosanske strane, za- 
suli topničkom vatrom. Toliko su grčevito htjeli zadržati to mjesto, da je, kada 
smo ušli u drugom naletu, neki njihov kapetan skočio na naš tenk. Naši borci 
su ga likvidrali, tako da nije uspio ništa napraviti." 

Operacija "Oluja" inače je, kao što sada naglašavaju hrvatski generali, du- 
go i pažljivo pripremana i zapravo je počela mnogo ranije od paljbe iz svih 
oružja i bombardiranja iz zraka u rano jutro 4. kolovoza 1995. godine. General 

Korade kaže: “Akcija za oslobođenje Knina dugo je i temeljito pripremana. Još 
od vojnih zadataka koji su poduzimani na Livanjskom polju, kada su kod Čele- 
bića i Rujana probijene neprijateljske crte. Tijekom zime ovladalo se masivom 
Dinare, probijeni su putevi i stvorena je kompletna logistička potpora za dalj- 
nje napredovanje. Nakon toga postrojbe Sedme i Četvrte gardijske brigade, 
kao najelitnije brigade HV, krenule su prema Grahovu, što nije bio nimalo lak 
zadatak. A padom Grahova neprijatelji su izgubili prvu crtu obrane njihove 
izmišljene prijestolnice, što je među njima izazvalo pravu pometnju." A ge- 
neral Vrbanac navodi da su i sve operacije koje su prethodile "Oluji", od Mas- 
lenice i Miljevačkog platoa, zauzimanja zaleđa Dubrovnika, pa preko Medač- 
kog džepa, do "Bljeska", kao izrazi taktike "mišjeg ugriza", bile zapravo njezine 
predigre i povodi za korekcije njenog plana. 

Tudman se faraonski odmarao na Brionima i zvao filmsku čeljad na do- 
mjenke, a ratna mašinerija se punom parom pripremala i očekivala znak za 
početak "Oluje". Razgovor u Ženevi s delegacijom iz Knina samo je spadao u 
taktiku zavaravanja, kao što je uostalom i neprestanim izvještavanjem da Srbi 
napadaju Otočac, Gospić, Karlovac, a što oni tih dana inače nisu činili, domaća 
1 svjetska javnost pripremana na ratni pohod. I eto, on je završio brzom pobje- 
dom, mada se i dalje negdje dime zgarišta. Svi leševi "mrskih neprijatelja“ još 
nisu pokupljeni, a na područjima kojem je "Oluja" prohujala još se, čini se, 
događaju i ubojstva, pali i pljačka - pustoš koja je ostala ipak se ne može pri- 
kriti uza svu bjesomučnu "promidžbu", trikove i parade, držanje naroda u ne- 
znanju i euforiji, pa ni "dolaska na kavu u Knin kao hit"! 

Teško je vjerovati da uz takve žrtve i posljedice i ranije prognani Hrvati , 
čije su kuće najčešće popaljene, a nekima ubijeni i njihovi najbliži, mogu biti 
do kraja sretni, barem većina onih koji ne prihvaćaju načelo: oko za oko, zub 
za zub! 

Svatko normalan u Hrvatskoj bio je za reintegraciju Krajine, ali ne i na 
način Oluje“ i onog što se na njezinom tragu, evo, zbiva. Krajinske Srbe su 
predvodili i neki notorni razbojnici, i s njima se i nije moralo pregovarati. No, 
zar stvari ipak nisu sazrijevale u pravcu mirnog rješenja? Tuđmanu se, me- 
đutim, pružila prilika da se riješi svih krajinskih Srba, kada mu je ujko Sam 
povjerio da "odradi" dio posla za Pax Americana u Bosni i Hercegovini i uopće 
na ovim prostorima. 

Svi smo, dakako, suosjećali i još suosjećamo s hrvatskim prognanicima, 
njihovim stradanjima i patnjama i željeli da se vrate na svoja ognjišta i u svoje 
zavičaje, ali zar čovjek, ako je čovjek, može da ne suosjeća i sa patnjama i stra- 
danjima, te gubitkom svega na putu bez povratka i stotine tisuća ljudi, a po- 
gotovo žena, djece i staraca one druge nacionalnosti, a kojima je Hrvatska ta- 
kođer (bila) domovina? 

JASENOVAC: HOĆE LI TUĐMAN 
POVIJEST ISPRAVLJATI I LOPATOM? 


Hrvatska ljevica, Zagreb, broj 5/1996. 


Jedna je od morbidnih ideja predsjednika Republike Hrvatske, povjesničara i 
akademika Franje Tuđmana, da područje ustaškog logora Jasenovac, u kojem 
su od 1941. do 1945. godine masovno ubijani Srbi, Židovi, Romi i sami Hrvati, 
treba preurediti u "spomen područje hrvatskih ratnih žrtava", na kojem bi "po- 
red muzejskog i spomeničkog obilježja žrtava fašizma, svoj spomen našle i sve 
žrtve komunizma (prenošenjem posmrtnih ostataka i kostiju iz otkrivenih jama), 
te posebno sve žrtve Domovinskog rata, tako da se za svakog poginulog za slo- 
bodnu Hrvatsku postavi spomen-kamen (ili križ) s imenom". Tu je svoju ideju 
Franjo Tuđman iznio i obrazložio i u "izvješću o stanju hrvatske države i nacije 
u 1995. godini“ na zajedničkoj sjednici oba doma Sabora 15. siječnja 1996. go- 
dine. Na taj način, to jest miješanjem kostiju antifašista i svih žrtava fašizma i 
samih fašističkih ubojica, zajedničkim velikim grobljem partizana i ustaša, te 
onih koji su poginuli i ubijeni u ratovanju 1991-1995. godine na tlu Hrvatske 
(da li i na tlu Bosne i Hercegovine?), bila bi, smatra Tuđman, "osvjedočena 
pomirba i istina o svim žrtvama na putu samostalne i suverene hrvatske dr- 
žave . 

Ponavljajući svoju zamisao i u razgovoru s novinarima 22. travnja 1996. 
godine, a u kojem je inače rekao još štošta skandalozno, Franjo Tuđman se 
vjerojatno nadahnuo onim što je učinio caudillo i generalisimus Francisco Ba- 
hamonde Franco, kada je u blizini Madrida uredio Dolinu mira u znak pomi- 

renja Španjolaca nakon građanskog rata, čiji je on bio okrvavljeni pobjednik. 
Samo što je Franco bio skromniji: ispod brda, na kojem je golemi križ, uredena 
je prostrana crkva - kapela sa grobom jedino osnivača (nekadašnje) Falange. 

Na stranu to što mnogi koji su od ustaša stradali u Jasenovcu ne samo da 
nisu bili "Žrtve na putu samostalne i suverene hrvatske države“ već su jedno- 
stavno bili nedužne žrtve zločinačke kvazidržave, koju su blagoslovili Hitler i 
Mussolini, a za spomen na svaku od tih žrtava i ne bi se mogao staviti po jedan 
spomen-kamen (ili križ ako su bili katolici, odnosno krst ako su bili pravo- 
slavci). 

U Hrvatskoj dosad i nije bilo nekog većeg uzbuđenja u povodu Tuđma- 
novih zamisli o preuređenju sada oskrnjavljenog Jasenovca. Oglasili su se, svo- 
jim protivljenjima, vodstva Saveza antifašističkih boraca, Odbor antifašista pri 
Socijaldemokratskoj uniji, Koordinacija židovskih općina u Zagrebu. Kao da 
su Hrvatice i Hrvati u većini ravnodušni prema tome što bi se moglo dogoditi 
s Jasenovcem, jednako kao i prema sadašnjem jadnom stanju, u kojem se spo- 
men-područje nalazi. Kao i obično, većina Hrvatica i Hrvata mogla bi sa zakaš- 
njenjem shvatiti na što je pristala svojom pasivnošću, ravnodušnošću, gura- 
njem glave u pijesak, pristajanjem da budu guske u magli, a sve u ime hrvat- 
stva kao takvog, državotvornosti ne bez kalkulantstva i domoljublja ne bez 
hinjenosti. 

Odbor antifašista pri Socijaldemokratskoj uniji, u pismu Saboru Repu- 
blike Hrvatske i hrvatskoj javnosti, usprotivio se Tuđmanovom prijedlogu, 
upozoravajući da je Jasenovac čitavom svijetu poznat kao fašističko mučilište 
i gubilište, jednako kao i Auschwitz (Oswiencin), Mauthausen, Dachau, Buc- 
henwald, da je u Jasenovcu usmrćeno tisuće Hrvata različitih političkih uvie- 
renja, koji se nisu slagali s nacifašizmom i koji su se suprotstavljali teroru us- 
taške tzv. NDH, te na desetine ako nei stotine tisuća Srba, Židova, Roma i dru- 
gih, čija je krivica bila samo u tome što su bili nepoželjne nacionalnosti, vjere 
1 rase. 

Od pojedinaca, Slavko Goldstein zaprijetio je da će ukoliko se Tuđmanova 
zamisao o Jasenovcu ostvari, podići tužbu. 

Govoreći na dan stradanja i junaštva Židova (Jom Hašoa), 17. travnja 1996. 
godine na zagrebačkom Mirogoju, predsjednik zagrebačke židovske općine dr. 
Ognjen Kraus je, uz ostalo, rekao da "ne možemo zamisliti da se na jednom 

mjestu uz kosti židovskih žrtava nađu i posmrtni ostaci onih koji su krivi za 
njihovu patnju i mučeništvo, a to bi se po novom konceptu jasenovačkog me- 
morijalnog područja moglo dogoditi“. Podsjetio je na rezoluciju Evropskog 
parlamenta od 11. veljače 1993. godine o zaštiti koncentracionih logora kao 
povijesnih spomenika i pozvao se na podršku Svjetskog i Evropskog židovskog 
kongresa i mnogih drugih, ne samo židovskih organizacija. 

No, oglasili su se i Amerikanci. Nerazumijevanje za Tuđmanovu ideju o 
Jasenovcu iskazao je, odgovarajući na pitanje u Kongresu, nitko drugi doli ame- 
rički sekretar za vanjske poslove Warren Christopher. A onda je direktor ame- 
ričkog memorijalnog muzeja holokausta u Washingtonu (čijem je otvaranju 
prisustvovao i sam Tudman, nastojeći se iskupiti za ono što je o Židovima pi- 
sao u svojim "Bespućima povijesne zbiljnosti"), Walter Reich na stranicama 
veoma utjecajnog "Wall Street Journala“ napisao, da Tuđmanov naum “u ime 
budućnosti i prošlosti mora biti zaustavljen". Planom da se pomiješaju kosti 
žrtava holokausta u Hrvatskoj s njihovim izvršiteljima Franjo Tuđman nastoji 
ispravljati povijest lopatom, ustvrdio je Reich. Ne radi se samo o Tuđmanu, 
napominje on, nego i o Hrvatima koji bi mogli pomisliti da u vrijeme ustaškog 
režima nije bilo masovnih ubojstava na rasnoj i etničkoj osnovi, te da holo- 
kaust nije ni postojao. Krivotvorenje holokausta u Hrvatskoj moglo bi postati 
primjer za druge evropske zemlje, koje također žele "popraviti" vlastitu ulogu 
u holokaustu. 

Iz tog razloga, zaključuje direktor Muzeja holokausta u Washingtonu, hr- 
vatski narod "mora zaustaviti svog predsjednika prije nego on obeščasti nje- 
govo ime, obeščašćujući povijest koju želi osporiti". 

Ne očekujemo da će hrvatski narod zaustaviti svog predsjednika ni u ovom 
slučaju, slučaju skrnavljenja Jasenovca, kao što ga do sada nije zausatvio ni u 
provođenju bilo koje i kakve njegove namjere. 

Da se od hrvatske javnosti ne može baš očekivati da i u slučaju Jasenovca 
zaustavi Tudmana, dade se zaključiti i po komentaru na prvoj stranici "Vje- 
snika“ (u broju od 14. travnja 1996. godine), Jer, ta Tuđmanu više nego pos- 
lušna novina već pouzdano zna da Tuđmanovu zamisao "podržava većina hr- 
vatskih gradana“. 

Osvrćući se posebno i na osude Waltera Reicha, "Vjesnik" pak piše da je i 
taj američki Židov, na žalost, imao pogrešne informacije (1), da su reakcije na 

Tudmanov prijedlog “uglavnom, očito, pretjerane ili osobno motivirane, a da 
uostalom nije rečeno da se kosti svih žrtava trebaju pomiješati i pokopati zaje- 
dno". U preuređenom spomen području bile bi se zasebno obilježile žrtve ko- 
munizma ("Vjesnik" ih stavlja na prvo mjesto!), fašizma i domovinskog rata. 
Logično je da se o prijedlogu otvori javna rasprava, poručuje "Vjesnik", kao da 
se ikad dosad raspravljalo o onome što poglavar i vrhovnik hoće! 

No, ako Tuđmana u slučaju Jasenovca i neće zaustaviti Hrvati, mogli bi ga 
zaustaviti Amerikanci i Židovi u svijetu. 

Naime, poruke i kritike s druge strane Atlantika mogle bi i u ovom krajnje 
osjetljivom slučaju biti učinkovite! 

OD MAČEKA DO TUĐMANA 


Hrvatska ljevica, Zagreb, broj 10/1996. 


Devetnaestog rujna 1996. godine bio je jedan od najburnijih dana u Zastup- 
ničkom domu Sabora Republike Hrvatske. 

Na saborskim zasjedanjima događa se inače malo toga što nije prizemno 
nadmudrivanje pozicije i opozicije, a u svrhu pridobivanja tobožnje naklo- 
nosti hrvatskog naroda, kao da sam taj narod nije u svemu što se zbiva tek 
statista 1 masa kojom se manipulira, a i kao da je baš i važno tko je u Saboru, 
kada to zakonodavno tijelo hrvatske države i ne odlučuje o bilo čemu bitnom 
za sudbinu naroda i države, 

Toga je dana, naime, Vice Vukojević, zastupnik iz redova vladajućeg HDZ-a, 
glasovit po izricanju brutalnih i dakako uglavnom neutemeljenih optužbi sa 
pozicija neoustaštva, optužio Vladka Mačeka, vođu Hrvatske seljačke stranke 
od 1928. do njegove smrti 1964. godine (uz napomenu da su on i ostaci njegove 
stranke od 1945. godine djelovali u emigraciji), da je bio ni manje ni više već 
"osvjedočeni jugoslavenski državotvorac, zadojen slavenstvom i panslaviz- 
mom" ("Vjesnik" od 20. rujna, str. 6). Naišlo je to na žestoke proteste zastup- 
nika iz redova sadašnjeg HSS-a. 

Nesmiljeni verbalni napadač Vice Vukojević, dakako, nije bio u pravu, 
jednako kao što to nisu ni današnji sljednici Vladka Mačeka, koji ga veličaju 
kao nekog besprijekornog demokratu. A on je, uz ostalo, znatan broj komu- 
nista iz Hrvatske uoči Drugog svjetskog rata potrpao u zatvore i isporučio ih 
Pavelićevim ustašama da ih postrijeljaju. 

Povijesna je istina da je Vladko Maček pred šest-sedam desetljeća vodio 

politiku, koju je u koječemu u sadašnje vrijeme preuzeo Franjo Tuđman, koji 
upravo zbog toga, kako izgleda, i ne voli spominjati Mačeka. 

Tudman je, doduše, preuzeo štošta i od politike Ante Pavelića. A sam se, 
istina, poziva i na kontinuitet s politikom hrvatske ljevice iz tih davnih vre- 
mena, mada, po našem mišljenju, posve neutemeljeno. Protiv ljevice i njene 
tradicije on, kao konvertit, učinio je sve što je bilo u njegovoj moći, premda još 
prijeti jugokomunističkom talogu“ u Hrvatskoj. 

Zastupnik u Saboru iz redova HDZ-a i akademik, za koga i ne znamo kako 
je to i na osnovu čega postao u vrijeme "mraka", Dubravko Jelčić svojedobno 
nije uvrstio Vladka Mačeka u svoju galeriju velikih Hrvata i zbog toga što je 
navodno još i u emigraciji na svom stolu držao fotografiju svrgnutog kralja 
Karađorđevića. Kao da je ta dekorativna sitnica bitna, i Franjo Tuđman u svom 
kabinetu navodno drži i bistu Josipa Broza Tita, pa je svejedno Tita optužio i 
za tobožnje poslijeratne komunističke zločine u - Jasenovcu! 

Novija se povijest, dakle, falsificira do neslućenih razmjera, i kao da se 
polazi od toga da je narod neuk, te da je posve izgubio historijsko pamćenje. 

Današnja politika u Hrvatskoj, a koju personalizira Franjo Tuđman, um- 
nogome ima ne samo 'ideološki“ već i u nekim praktičnim aspektima stvarni 
i opipljivi kontinuitet s politikom koju su u vremenu između dva svjetska rata 
vodili Hrvatska seljačka stranka i Vladko Maček. 

Hrvatska demokratska zajednica i Franjo Tuđman u novim su historij- 
skim okolnostima, a nakon pola stoljeća postojanja zavnohovske Hrvatske i 
avnojske Jugoslavije, u mnogočemu preuzeli repertoar argumenata, odnosno 
“argumenata, rječnik, metode i postupke praktične politike iz vremena Stje- 
pana Radića, a pogotovo Vladka Mačeka, kao i iskustva formiranja i borbe za 
“unutrašnje ustrojstvo" Banovine Hrvatske 1939-1941. godine. 

Krilatice o hrvatskoj pušci na hrvatskom ramenu i hrvatskoj lisnici u hr- 
vatskom džepu, a koje su toliko ponavljali agitatori HDZ-a pred izbore u pro- 
ljeće 1990. godine, a onda je to Franjo Tuđman i proveo u godinama 1991 - 
1995, rado su izgovarali još Stjepan Radić i drugi prvaci i ideolozi HSS u godi- 
nama nakon Prvog svjetskog rata, a njima su se Vladko Maček i HSS ruko- 
vodili i u godinama uoči Drugog svjetskog rata i pogotovo u vrijeme (krat- 
kotrajnog) postojanja Banovine Hrvatske. 

U Radićevo i u Mačekovo vrijeme postavljala su se pitanja Hrvatske u jugo- 

slavenskoj konfederaciji ili federaciji, pitanja njenih granica, položaja Srba u 
Hrvatskoj, odnosa prema Bosni i Hercegovini i Muslimanima u njoj, te pitanja 
o pušci, lisnici, samostalnoj diplomaciji, pa i paravojnim organizacijama i par- 
tijskim vojskama (Mačekova Gradska zaštita i Seoska straža!), a koja je pitanja 
HDZ, kada je došao na vlast u Hrvatskoj nakon izbora 1990. godine - a s njom 
su bile više-manje suglasne i sve ostale stranke čija imena počinju s pridjevom: 
hrvatska, hrvatski, po pravilu i jednonacionalne - uglavnom imitatorski po- 
navljao, doduše, s većim naglaskom na hrvatski ulazak u Evropu i sa pomišlju 
na kapitalističku, a ne više i na nekakvu seljačku republiku, te na tehnokratske 
vrednote i američka mjerila umjesto na seljačka poštenje i tobožnje slavenske 
osobine mirotvorstva i demokratičnosti. 

Jednako tako, pozivanja na slavnu hrvatsku prošlost, na pripadnost Za- 
padu, na osobine katoličkog naroda više-manje su ista, i u tom pogledu kao da 
se doista ništa nije promijenilo. I u pozivanju na Evropu, te u zalaganju za sa- 
mostalni hrvatski ulazak u nju Franjo Tuđman i današnji "postkomunistički" 
političari ugledali su se na Vladka Mačeka koji je, recimo, još 1928. godine 
izjavljivao: "Do mjerodavnih faktora u Beogradu je kojim će se putem udariti. 
Mi Hrvati se te rastave (tj. izlaska iz Jugoslavije - op. S.Š.) ne trebamo bojati. 
Kao narod s eminentno evropskom kulturom, bit ćemo kadri urediti svoje od- 
nošaje i sa Evropom i sa svojim susjedima, tim lakše što je danas sva težina 
balkanske političke situacije, uslijed poznatih događaja u Albaniji, prenesena 
u centrum Balkana." Ne govori li, dakle, Franjo Tuđman danas posve isto što 
je Vladko Maček govorio 1928. godine? 

Kao 1 Franjo Tuđman 1990. i 1991. godine, tako je i Vladko Maček u go- 
dinama pred Drugi svjetski rat nastojao postići internacionalizaciju hrvatskog 
pitanja. Njegovi su emisari obilazili London i Paris, a nakon što je Njemačka 
anektirala Austriju i došla na granice Jugoslavije u prvi plan njegovih vanj- 
skopolitičkih interesa i kontakata izbila je i ona. U razgovoru za švicarski "Neue 
Ziiricher Zeitung", odmah poslije "anschlussa" Austrije, poručivao je zapad- 
nim demokracijama da su Slovenci i Hrvati predstraža Zapada na jugoistoku 
Evrope, da će se oni braniti od pangermanizma, kao što su to činili i u pro- 
šlosti, no da je najvažnije da se zapadne sile angažiraju na rješenju odnosa Hr- 
vata i Srba. Kada je pak uspostavljena Banovina Hrvatska, a zapadni saveznici 
već su bili popustili Hitleru, žrtvujući nezavisnost i integritet Republike Čehoslo- 

vačke, u haesesovskom tisku uvelike se propagirao i primjer "nezavisne Slo- 
vačke" pod zaštitom Trećeg Reicha. A nije se u tom tisku krila ni naklonost 
prema silama Osovine, itd. 

Za stanje duhova u Hrvatskoj u Mačekovo vrijeme, za metode javnog i 
zakulisnog djelovanja u cilju izvojevanja "slobodne i nezavisne Hrvatske“, a pri 
čemu motto: "glavno je da se ruši Jugoslavija“ opravdava svaki postupak i ak- 
ciju, simptomatična je i okružnica Hrvatskog narodnog pokreta, datirana sa 
28. kolovoza 1939. godine, a koja je, izgleda, neko vrijeme uoči samog rata kao 
najstroža tajna cirkulirala među onima kojima je bila namijenjena. Historičari 
nalaze razloge da se taj dokument ne može pripisati Vladku Mačeku i služ- 
benom vodstvu HSS-a. Dokumenat, uostalom, odiše nezadovoljstvom spo- 
razumom Cvetković-Maček i Banovinom Hrvatskom, kako je njime koncipi- 
rana. No, činjenica je da je Vladko Maček i sam javno govorio štošta od onog 
što je "okružnica“ sadržavala. 

Stanje duhova i metode vođenja politike 1939-1941. i 1990-1996. godine 
u svakom su slučaju veoma podudarni. 

Ono što je Vladko Maček postigao sa granicama Banovine Hrvatske iz 1939. 
godine bilo je i ostalo inspiracija Franje Tuđmana u politici prema Bosni i Her- 
cegovini čitavo ovo vrijeme ratovanja i hrvanja sa Srbima i Muslimanima i 
pregovaranja i nagodbi sa Slobodanom Miloševićem oko razgraničenja, even- 
tualne podjele Bosne i Hercegovine i etničkih inženjeringa (iseljavanje Srba iz 
Hrvatske, te razmjena teritorija i stanovništva na zapadnom i sjevernom, pa 
možda i južnom području Bosne i Hercegovine). 

Granice Banovine Hrvatske polazile su od etničkog kriterija: da njoj pri- 
padnu krajevi koji nisu bili obuhvaćeni "trojednom kraljevinom" Hrvatskom, 
Slavonijom i Dalmacijom, ali da u nju ne uđu i krajevi, kao istočni Srijem, koji 
su pripadali “trojednici", a imaju srpsku većinu, koja nije sa svih strana okru- 
žena hrvatskom većinom, i zatim oni krajevi Bosne i Hercegovine, u kojima su 
Hrvati u većini. Pitanje konačnih granica Banovine Hrvatske ostalo je otvo- 
reno do "preuređenja države“, a tada se imalo riješiti i pitanje tzv. nehrvatske, 
zapravo srpske većine, na nekim područjima u njenim granicama. Rečeno je, 
naime, da će se tada izdvojiti "općine i sela koje nemaju hrvatsku većinu". Ina- 
če, dvadeset posto stanovnika Banovine Hrvatske bili su pravoslavci, odnosno 
Srbi, četiri posto m(M)uslimani i jedan posto ostali. A kada je sklopljen spo- 
razum Cvetković-Maček, na hrvatskoj su se strani odmah javili nezadovolj- 

nici, što u toj "federalnoj jedinici u zametku“ nisu okupljeni svi Hrvati i što se 
ona ne prostire do "povijesnih granica Hrvatske", do crte Subotica-Kotor, dok 
se na srpskoj strani pak javila kritika da su “učinjeni veliki ustupci Hrvatima". 
Hrvatska kulturno-politička elita smatrala je da su granice i nadležnosti Ba- 
novine Hrvatske tek prva etapa u postizanju "prirodnih hrvatskih težnji“. Sa- 
rajevski nadbiskup Šarić tražio je "da se kotarevi gdje je u većini hrvatski puk, 
osobito Visoko, Zenica i Žepče vrate Hrvatskoj" i "da se rasprave razgraničenja 
između Hrvatske i (buduće) Srbije u Vrbaskoj banovini, u onim krajevima koji 
geopolitički pripadaju Hrvatskoj i koji su se kao klin zabili u Hrvatsku". Na to 
je zvorničko-tuzlanski vladika Nikolaj u "Politici" uzvratio zahtjevom da (bu- 
dućoj) Banovini Srpskoj pripadne 19 kotareva koji su ušli u Banovinu Hrvat- 
sku, a u kojima su Srbi u većini! [ prvaci HSS su tumačili da su granice odre- 
dene sporazumom Cvetković-Maček "minimum, na koji ima hrvatski narod 
pravo". Glasilo HSS "Hrvatski dnevnik" pisalo je da će "Hrvatska biti onoliko 
velika, kako je veliku hoće narod". Pisalo je još i ovo: "Nitko neće biti prisilja- 
van da ulazi u Hrvatsku, ali se također nikome ne smije braniti da pripadne 
Hrvatskoj... Pri tome naročito mislimo na Bosnu, Bačku i Baranju, gdje će ta- 
mošnji narod trebati pitati i poslušati njegovo mišljenje o tome kome želi ići". 

Dakako, tadašnji hrvatski “državotvorci" računali su, kada je riječ o Bač- 
koj i Baranji, i na naklonost mađarske i njemačke nacionalne manjine. Jedan 
od slavonskih funkcionera HSS-a izjavljuje da "pod Banovinu Hrvatsku ima da 
dođe cijela Vojvodina i dio Bosne do Sarajeva i Crne Gore". Jugoslavenska mu- 
slimanska organizacija izišla je nakon sporazuma Cvetković-Maček pak sa za- 
htjevom da Bosna i Hercegovina postane posebna federalna jedinica, i to u 
granicama, u kojima je bila poslije Berlinskog kongresa 1878. godine (to jest u 
današnjim granicama - op. S.Š.), ali taj njezin zahtjev nije naišao ni na kakvo 
razumijevanje s hrvatske strane, uz opaske, da “zapreke za pravilno uređenje 
položaja Bosne i Hercegovine dolaze s druge (to jest, sa srpske - op. S.Š.) stra- 
ne“. Može biti riječi samo o preostalom dijelu Bosne i Hercegovine, i to uz dalj- 
nje korekcije u korist Hrvatske. 

Svi ovi zahtjevi i pretenzije nailazili su na oštre kritike i protivljenja iz srp- 
ske sredine, iz koje su se potencirali i položaj Srba u Banovini Hrvatskoj, iz- 
dvajanje krajeva gdje pretežno žive Srbi, pitanje okruženosti srpskih područja 
u Bosanskoj krajini Banovinom Hrvatskom. 

U izjavi hrvatskih kulturno-političkih klubova od 22. travnja 1940. godine 

ide se pak tako daleko da se traži da se Hrvatska protegne na "cjeloviti životni 
prostor hrvatskog naroda“, od “slovenske granice uzduž Mure, Drave, Dunava, 
Save i Drine, pa do crnogorske i jadranske granice". Itd. 

Ne ponavlja li se, dakle, historija i kada je riječ o sudbini Bosne i Herce- 
govine i o hrvatskim i srpskim apetitima za njezinu razdiobu i u godinama 
1991-1996, u vrijeme razgovora gospode Franje Tuđmana i Slobodana Milo- 
ševića? 

Da najkraće napomenemo i to, da se hadezeovska politika u Hrvatskoj 
1990. 1 1991. godine uvelike inspirirala posebno iskustvima Banovine Hrvat- 
ske i u "prisvajanju nadležnosti“, a onda i u “stvarima oružja i vojske", tada, 
dakako, u odnosu na prvu Jugoslaviju. Zar Franjo Tuđman i HDZ nisu 90-ih 
dovršili ono što su Maček i HSS počeli 40-ih godina? 

Ni jedan pisani čin kraljevske vlasti iz nadležnosti Banovine nije mogao 
biti punovažan, ako ga ban nije “primapotpisao“. Ban je bio zakoniti zastupnik 
krune, budući da je "povijest hrvatskog naroda nerazdruživo svezana s ban- 
skim dostojanstvom". Žandarmerija je stvarno postala "oružništvo Banovine 
Hrvatske". 

A tu su bili i Mačekov i hadezeovski napor da se stvore samostalne hr- 
vatske vojne snage. 

Saborska svađa oko uloge Vladka Mačeka poslužila nam je kao povod za 
osvrt na kontinuitet politike od Mačeka do Tuđmana, a zbog ograničenog pro- 
stora izostavljamo još mnoge pojedinosti. U tom smislu Hrvatska seljačka stran- 
ka počela je već 1935. godine formirati svoju partijsku vojsku, odnosno para- 
vojne formacije, da se izrazimo aktualnim rječnikom. Riječ je o Hrvatskoj se- 
ljačkoj zaštiti i Hrvatskoj građanskoj zaštiti, a radi - kako je to u vrijeme Bano- 
vine Hrvatske formulirano - “čuvanja ustavnih prava Hrvatske i suzbijanja 
prevratničkog i hrvatskom seljačkom pokretu protivnog.... djelovanja“. Te su 
formacije bile tako organizirane da mogu poslužiti kao “prelazni oblik do os- 
tvarenja konačnog cilja“, a on se izražavao u tezi da nema slobode Hrvatima 
dok Hrvati ne dobiju svoju pušku na svoje rame". I još nešto: politika se na- 
stojala voditi u kontekstu “odnosa snaga“, budući da "konačna izgradnja Hr- 
vatske, njen teritorij i položaj u državnoj zajednici zavise prije svega od poli- 
tičkog momenta: snage, svijesti i discipline hrvatskog naroda“. 

Članovi Hrvatske seljačke zaštite u početku su imali zadatak da osigura- 

vaju skupove i aktivnosti Hrvatske seljačke stranke po selima, da pružaju za- 
štitu od eventualnih provokacija političkih protivnika. Nisu imali oružje, nosili 
su samo štapove. 

No, u Banovini Hrvatskoj dobijaju pravo da nose oružje. Đuka Kemfelja, 
jedan od čelnika "zaštitara", izjavit će 1937. godine: "Zaštita je otprilike kao SS 
trupe u Njemačkoj“. Grupa proustaški nastrojenih oficira koja je ilegalno dje- 
lovala u tadašnjoj jugoslavenskoj vojsci, predala je, početkom veljače 1941. go- 
dine, njemačkom konzulatu u Zagrebu memorandum u kojem su bile i ove 
tvrdnje: "Hrvatski narod je stvorio svoju hrvatsku vojsku u jugoslavenskoj dr- 
žavi... 1 svoju vojsku nazvao zaštitom da se njome štiti od neprijatelja Srbina... 
Rad organizacije dr A. Pavelića tekao je u istom smjeru sa radom dr Mačeka. 
Ovi naši drugovi stvorili su vojsku za ovu našu borbu, stvorili su Zaštitu kao 
buduću vojsku slobodne Hrvatske". Ako u početku i nisu bili toliko infiltrirani, 
ustaški elementi“ su najzad preuzeli glavnu ulogu u obje formacije zaštite. U 
ožujku 1941. godine, uoči burnih zbivanja (27. mart) i napada na Jugoslaviju, 
tadašnji zapovjednik Hrvatske građanske zaštite, a kasniji pukovnik NDH Zvon- 
ko Kovačević, naredio je njezinim pripadnicima da se ne odazivaju pozivu u 
jedinice regularne vojske. U danima izbijanja rata 1941. godine obje zaštite su 
uglavnom bile tu, da se na njih ustaški pokret osloni u preuzimanju vlasti, do- 
duše u sjeni njemačkih i talijanskih tenkova. Slavko Kvaternik, u svojstvu za- 
povjednika svih oružanih snaga tzv. NDH, donio je 19. travnja 1941. godine 
odluku da se za posebne zasluge pri uspostavljanju NDH, Hrvatska seljačka 
zaštita uključi u redovne jedinice hrvatskog domobranstva. 

Evo, uostalom, mišljenja jednog historičara o tome što se tada zbilo: "Us- 
taše su uspostavile svoju vlast u NDH preuzevši aparat Banovine Hrvatske i 
ostali državni i policijsko-žandarmerijski aparat Kraljevine Jugoslavije, a uz 
aktivnu pomoć Mačekove Seljačke i Građanske zaštite, koja im se sa svojim 
organiziranim i naoružanim formacijama stavila na raspolaganje na osnovu 
Mačekova poziva ali i u skladu s proustaškim stavom svojih vođa." (Franjo 
Tuđman: Okupacija i revolucija", Zagreb 1963). 

U ustaške i domobranske formacije tzv. NDH stupilo je inače oko 3600 
oficira i podoficira predratne jugoslavenske vojske, među kojima su bila i 32 
generala, 328 pukovnika, 245 potpukovnika, 254 majora, 1005 kapetana, 417 
poručnika. 

Slično je 1991. godine iz JNA u Zbor narodne garde, kasnije Hrvatsku voj- 
sku, prešlo oko sedam tisuća oficira JNA, a među njima, recimo, i netom umi- 
rovljeni komandant Jugoslavenskog ratnog vazduhoplovstva general Antun 
Tus i predsjednik Saveza komunista - pokreta za Jugoslaviju admiral Božidar 
Grubišić. 

Hrvatska seljačka stranka inače je već u času proglašenja tzv. NDH 1941. 
godine nestala sa scene kao realna politička snaga koja će odlučivati o sudbini 
Hrvatske i hrvatskog naroda, ali se ustaški pokret mogao osloniti na njezine 
paravojne snage i na desne nacionalističke elemente u njezinim redovima. 

Sam je Maček uputio poziv na lojalnost ustaškom poretku u trenutku pro- 
glašavanja tzv. NDH: "Pozivam sav hrvatski narod da se novoj vlasti pokorava, 
pozivam sve pristaše HSS, koji su na upravnim položajima, sve kotarske od- 
bornike, općinske načelnike i odbornike itd, da iskreno surađuju s novom na- 
rodnom vladom". Na drugoj strani, jedan broj čelnika HSS-a izbjegao je u ino- 
zemstvo u svojstvu ministara i drugih funkcionera kraljevske jugoslavenske 
vlade. 

Ono što je u redovima HSS-a doista bilo seljačko, a imalo je šire vidokruge 
i gajilo demokratska stremljenja, postepeno će pristupati Narodnooslobodi- 
lačkom pokretu i antifašističkoj borbi i sve više odlaziti i u partizane. Snage 
NOB-a nastojale su, kada se on već bio razmahao, privući onaj dio vodstva i 
pristaša HSS-a koji je bio pasivan i nije se bio kompromitirao suradnjom s 
okupatorom i ustašama, ali to nije donijelo nekog većeg ploda i zbog njihovih 
tipično kunktatorskih sklonosti, antikomunističkih predrasuda i neiživljenih 
tamburaških shvaćanja hrvatstva. 

Pišući u veljači 1944. godine o ulozi hrvatskog naroda u NOB-u, tadašnji 
politički komesar Glavnog štaba NOV Hrvatske Vladimir Bakarić ukazao je na 
relevantne momente koji su opredijelili njegovo ponašanje: hrvatski je narod 
relativno kasno stupio u Narodnooslobodilačku borbu ne samo zbog ogrom- 
nog nepovjerenja prema staroj Jugoslaviji kao državi nacionalne neslobode, a 
"koje je nepovjerenje mogao hitlerovski fašizam iskoristiti i prikazati komada- 
nje Jugoslavije kao tobožnje oslobođenje Hrvata“, već i zbog ogromnog utje- 
caja Hrvatske seljačke stranke, koja je "imala tendenciju da se predstavi i opće- 
narodnom", pa je utoliko o njezinim gledanjima “ovisilo držanje ogromne ve- 
ćine hrvatskih narodnih masa"; pitanje je bilo u tome "kako je stranka odgajala 

narod, kakvu je naciju stvarala“, a u tom pogledu postojalo je nešto dragocjeno 
što se duguje braći Antunu i Stjepanu Radiću: oni su "naučili našeg seljaka da 
znade cijeniti svoja prava, da znade cijeniti svoju snagu i da je ima smionosti 
upotrijebiti u borbi za prava“, pa je u tom smislu i HSS "godinama propovije- 
dao borbu, bio majkom seljačkog bunta i pobuna protiv nepravde i nasilja“, no 
kasnije se u stranci javila tendencija "da se od masa stvori puki instrument 
politike vodstva“, narod u politici stranke sve više služi kao objekt i dekor za 
manifestacije, a “u prvi plan sve više stupaju kojekakve kombinacije, spletke, 
koterijski sporazumi" i "nastalo je besprincipijelno vrludanje prema momen- 
talnim potrebama“. 

Zbog svega toga "narodne su mase ostale zbunjene" i na početku rata i 
fašističkog instaliranja NDH. "Zaokupljene iluzijama o rješenju nacionalnog 
pitanja, o nemogućnosti borbe protiv fašističkih hordi i mogućim sporazu- 
mima vodstva, narodne mase se nisu orijentirale na borbu, a naročito ne na 
oružanu borbu. HSS se počela raspadati. Dio je otišao u ustaše, dio s veliko- 
srpskim izbjeglicama, dio je ostao špekulirajući, a mase su čekale.“ Dizanje 
Hrvata u Narodnooslobodilačku borbu "ide uporedo s lomljenjem tih utjecaja 
takve politike HSS“, a što je djelo Komunističke partije Hrvatske i Komunis- 
tičke partije Jugoslavije, koje su umjele probuditi i okupiti nacionalna i soci- 
jalna stremljenja u redovima naroda i usmjeriti mase na antifašističku i oslo- 
bodilačku borbu. I kada je politika HSS najzad izgubila svaku snagu utjecaja, 
hrvatski je narod masovno ušao u NOP i NOB, tako da je politički komesar 
partizanske vojske Hrvatske i mogao, u zimu 1944, godine u reviji "Nova Jugo- 
slavija“, ispisati i ove konstatacije: "Gledajući na držanje Hrvata danas, morali 
bismo zaključiti da je to junačka nacija, nacija puna životne sposobnosti, na- 
cija koja će se boriti za svoja prava. Junaci se ne rađaju nego stvaraju. Narod- 
heroja stvara njegova historija i herojska rukovodeća nacionalna snaga. Hr- 
vatska se historija u velikom dijelu i sastoji od borbi, od historije junaštva i 
pobuna protiv ugnjetača. Momenat je nacionalne ugroženosti nastupio s Hi- 
tlerovim porobljavanjem. HSS nije mogao i nije učinio hrvatski narod heroj- 
skim i borcem za nacionalni opstanak i prava. Ona nije bila osnovnom nacio- 
nalnom snagom." 

Dakako, ukazivanjem na Vladka Mačeka, kao na u neku ruku prethodnika 
Franje Tuđmana, ne gubimo s uma da Franjo Tuđman ima i druge uzore iz 

hrvatske prošlosti. On sam se poziva na Antu Starčevića i Stjepana Radića. Ali 
preuzeo je štošta i od Ante Pavelića, pogotovo u težnji da stvori etnički čistu 
državu i da svojata Muslimane, te u rješavanju srpskog pitanja u samoj Hrvat- 
skoj. Vladko Maček vjerojatno ipak ne bi išao tako daleko u nekim stvarima 
kao što je išao Franjo Tuđman. Uostalom, Maček je znao da će antifašistička 
koalicija dobiti rat, ipak nije htio postati čovjek fašističke Njemačke u Hrvat- 
skoj i nedvosmisleno je osuđivao ustaška zvjerstva. 

REAGIRANJE NA TV-EMISIJU 
“OLOVNE GODINE" 


Novi list, Rijeka, 29. srpanj 1999. godine 


Dokumentarna emisija Hrvatske televizije pod naslovom "Olovne godine", pri- 
kazana 27. srpnja 1999. godine na Prvom programu, izraz je najprimitivnije 
neoustaške propagande, kojom se mladim naraštajima, koji nisu iskusili vri- 
jeme 1941-1945. godine, na posve falsificiran način prikazuje Narodnooslo- 
bodilačka borba i antifašistički pokret pod vodstvom komunista u Lici i u ci- 
jeloj Hrvatskoj. Narodnooslobodilačka, antifašistička borba prikazana je kao 
"najkrvaviji put prisile i odmazde". Slične su emisije, u gebelsovskom stilu, 
proizvodili samo fašistički i ustaški ideolozi i propagandisti u vrijeme kada su 
Fiihrer i Poglavnik odlučivali o životima i smrti milijuna ljudi i čitavih naroda. 

I u što li se to pretvorio Hrvatski institut za povijest (preimenovani In- 
stitut za historiju radničkog pokreta), kada ima i takve "eksperte" kakve smo 
imali prilike slušati u emisiji o zbivanjima u Lici, a i u Hrvatskoj 1941. i 1942. 
godine! 

U emisiji nije bilo ni jedne riječi o masovnim pokoljima nedužnih Srba u 
Lici (da spomenemo samo Jadovno), na Kordunu i u drugim krajevima Hrvat- 
ske i Bosne i Hercegovine, a kada još nije ni bilo ustaničkih akcija u Srbu i Drvaru. 

Masovno sudjelovanje Srba u Lici u antifašističkoj borbi prikazano je kao 
četničko ubijanje i uništavanje Hrvata, narodni heroji u antifašističkoj borbi, 
poput Đoke Jovanića, Stojana Matića i Ljube Babića, proglašeni su četničkim 
vođama, za Đoku Jovanića je rečeno da se “njegov rat ne razlikuje od rata ka- 

kav su vodili četnici“, pa ga se čak okrivljuje i za smrt Marka Oreškovića, do 
kraja se falsificira početak i razvitak NOP-a u Lici 1941. i 1942. godine. A što se 
tiče sudjelovanja Srba u Hrvatskoj u NOB-u općenito, dovoljno je podsjetiti na 
riječi Andrije Hebranga na zasjedanju ZAVNOH-a: "Ne može se ni misliti da 
bi hrvatski Srbi imali manja prava od Hrvata, jer su upravo oni podnijeli naj- 
veći teret prve dvije godine rata“. 

Uz riječi razumijevanja za Antu Pavelića, njegovu predaju hrvatskih kra- 
jeva fašističkoj Italiji prikazuje se kao posljedicu talijansko-četničkog savez- 
ništva, kao da Pavelić sve te krajeve nije poklonio Mussoliniju već 18. svibnja 
1941. godine, kada još nije bilo ni talijansko-četničke kolaboracije, ni anti- 
fašističke borbe pod vodstvom komunista. 

Čitavu epopeju NOB-a svodi se maltene na etničko-komunističku zavjeru 
protiv hrvatskog naroda i hrvatske države, a komuniste prikazuje kao ljude 
kojima je jedini cilj bio boljševička diktatura. Zar je doista zbog toga u NOB-u 
izginulo i pobijeno 150.000 komunista i skojevaca? 

A što tek reći o monstruoznom klevetanju antifašizma i antifašista, kada 
se u spomenutoj emisiji naša novija povijest svodi na "pedeset godina Srba i 
komunizma“, koji su donijeli “toliko patnji i laži da ni oni koji se danas busaju 
svojim antifašizmom ne mogu ni slučajno dokazati svoje poštene nakane"! 

Zašto u emisiji nisu, recimo, citirane tvrdnje dr. Franje Tuđmana (iz nje- 
gove knjige Okupacija i revolucija“) o ustanku i 1941. godini u Hrvatskoj pa 
da se vidi: ili je ranije lagao on, ili danas lažu njegovi primitivni propagandisti? 

Ako je i od Hrvatske televizije, doista je previše. Što li nas tek čeka u nje- 
zinim idućim obrad-ama naše novije povijesti, a kojima se ona iskazuje kao 
oruđe i oružje ZNA SE koje politike. 

RIJEČ NA TRGU ŽRTAVA FAŠIZMA 
U ZAGREBU 


9. maj 2001. godine 


To što je ovome trgu vraćen njegov naziv ishod je hrabrog i istrajnog zalaganja 
ne baš velikog broja onih koji su se kroz deset proteklih, a toliko mučnih godi- 
na okupljali, izloženi, kao, evo, i danas, nasilju onih koji ništa iz povijesti nisu 
naučili, a zaklinju se u svoje primitivno hrvatstvo i osjećaju nostalgiju za us- 
taštvom i fašizmom. 

Vraćanje imena ovom trgu tek je jedna simbolična pobjeda nas antifa- 
šista, a u vremenu kada u Hrvatskoj još mnogi, uključujući i neke među sadaš- 
njim vlastodršcima, žmire na fašističke resentimane, pa i otvorene prijetnje i 
provokacije. A to onda i dalje traži od nas i budnost i hrabrost. Moramo hr- 
vatsko javno mišljenje, koje je u velikoj većini demokratski orijentirano, a i 
antifašističko, neprestano upozoravati upravo na opasnost da ne žmiri, da se 
ne pravi da ne vidi i ne čuje ono što mora vidjeti i čuti, da ne bude oportu- 
nističko, da ne pada u zamke naknadne pameti, već da odlučno reagira na us- 
taške, neofašističke poruke i ispade, kojima smo u Republici Hrvatskoj, na 
žalost, još gotovo danomice izloženi. 

A tek nam predstoji borba za tolike srušene spomenike iz antifašističke 
borbe diljem Hrvatske. Još nije ukinuta ni diskriminacija živih antifašističkih 
boraca, besprimjerna u svijetu. Još su u upotrebi školski udžbenici, kojima se 
novi naraštaji truju bestidnim lažima o našoj novijoj povijesti, a prije svega o 
partizanima i antifašističkoj borbi. 

Na Dan pobjede nad fašizmom, koji je skrivio smrt sedamdeset milijuna 
ljudi u Drugom svjetskom ratu, i na Dan Evrope, i mi u Hrvatskoj moramo se 
posebno podsjetiti na svu sramotu i beznađe služenja Hitleru i Mussoliniju, ali 
i na slavu otpora, borbe i pobjede Titovih partizana. Naša mala zemlja i naš 
mali narod moraju se konačno osloboditi kako endehazijske nostalgije, u zna- 
ku koje se štošta zbivalo u ovih proteklih deset godina, a u kojima smo se okup- 
ljali na ovome mjestu, tako i izljeva ksenofobičnosti, mržnje, provincijalne ba- 
hatosti, a koja je zapravo izraz osjećaja inferiornosti kod onih koji gotovo da 
ništa drugo i ne rade nego primitivno hrvatuju, a to hrvatovanje nerijetko i 
unovče i pretvore u privilegije. 

Evropa korača naprijed u borbi i za ljudska prava manjina, u borbi za rav- 
nopravnost svih, bez obzira na rasu, naciju, vjeru i spol, u borbi za toleranciju 
i multikulturalnost. Jedna Njemačka i jedna Italija, iz kojih su nacizam i faši- 
zam bili krenuli da porobe svijet, uglavnom su provele denacifikaciju, defa- 
šizaciju. Moramo li mi u Hrvatskoj i u tome zaostajati? Tim više što je, poput 
zajedničke oslobodilačke borbe svih naroda bivše Jugoslavije, i hrvatski narod, 
zbratimljen sa srpskim narodom u Hrvatskoj, bio zadivio svijet i stekao pravo 
na to da se trajno ponosi svojim antitašizmom. 

Upravo po gajenju tradicije antifašizma i po predostrožnosti prema nje- 
govim recidivima, pokažimo da pripadamo Evropi. 

ZLOČINI U SISKU KAO PARADIGMA 


Hrvatska ljevica, Zagreb, 2/2002. 


Kao što je najavilo, uredništvo "Hrvatske ljevice" prikupilo je i u ovom broju 
lista prezentira neke dokumente i jedan broj napisa u hrvatskim novinama 
(onima koje su do sada o tome najviše pisale) o zločinima u Sisku i njegovoj 
okolici 1991. godine, a i kasnije. 

Povod je presuda Općinskog suda u Zagrebu da izdavač lista "Razlog" plati 
Ivanu Bobetku, predsjedniku Kriznog stožera za Baniju, Moslavinu i Posavinu 
1991. godine, 50.000 kuna za duševne boli koje je dotični tobože pretrpio i valj- 
da još uvijek trpi zbog toga što je "Hrvatska ljevica" u svom siječanjskom broju 
1998. godine (dakle, pred četiri godine) apostrofirala i njegovu odgovornost 
(ako ne drugu, a ono zapovjednu) za zločine u Sisku. 

Bojovnik, koji je dobio odštetu za duševne boli, nikako ne može naš list 
ponovo tužiti i ponovo tražiti novac za svoje duševne boli. Jer, "Hrvatska lje- 
vica“ ovaj put tek prenosi ono što su u međuvremenu drugi pisali i tvrdili. 

Kao i onaj dio hrvatske javnosti koji želi i traži da se Republika Hrvatska 
oslobodi hipoteke počinjenih zločina u vremenu njezinog osamostaljenja, pa i 
u kasnijem vremenu (u "Bljesku“ i "Oluji" i u danima nakon njih), mi vjeru- 
jemo da će hrvatsko pravosuđe kadli tadli morati suditi počiniteljima ratnih 
zločina u Sisku, kao i u Osijeku, Šibeniku, Splitu i drugim gradovima, odnosno 
da će morati suditi počiniteljima ratnih zločina, kako izvršiocima tako i nared- 
bodavcima, ma gdje u Hrvatskoj, pa makar ih država i dobar dio javnosti i 
dalje amnestirali kao tobožnje borce za hrvatsku slobodu. 

Da su u Sisku 1991. godine, a i u godinama koje su uslijedile, počinjeni 

brojni i užasni zločini nad Srbima, a i nad nekim Hrvatima, a sve pod izlikom 
hrvatske borbe za slobodu i protiv srpske agresije, o tome nema dvojbe u jed- 
nom dijelu neslužbenog javnog mišljenja samog Siska, Banije, a i cijele Hr- 
vatske. Da ne spominjemo i onu "drugu" stranu, tamo preko Une i tamo preko 
Drine, čije se javno mišljenje još hrani tvrdnjama o žrtvama ustaških zločina 
(1) u Sisku i na Baniji. No, s druge strane, u Sisku, na Baniji i u cijeloj Hrvatskoj 
kao da u javnom mnijenju još dominira uvjerenje da zločina i nije bilo, da ih 
nisu počinili oni koji su ih doista počinili, da odgovornost ne trebaju snositi 
oni koji su doista bili odgovorni, da nisu ostali teški ožiljci na društvenom or- 
ganizmu i u mnogim pojedincima i obiteljima, da provala mržnje i bestijalnog 
mahnitanja nije bilo, da naslage mržnje više ne postoje, da se sjećanja mogu 
izbrisati, da se neka sredina, etnos, grad, zemlja mogu praviti slijepima ili pak 
pravdati vlastitom nevinošću, neinformiranošću, pasivnošću. 

Zločini u Sisku paradigma su u tom smislu što su zorno pokazali svu svi- 
repost i krvoločnost politike koja je išla za etničkim čišćenjem i u Hrvatskoj, te 
u ime hrvatskog etnosa poduzimala i barbarske egzekucije. A istina o njima i 
dan danas teško se probija u širu javnost, dok se u samom Sisku još uvijek s 
indignacijom odbacuju tvrdnje da je bilo zločina i da postoje zločinci. 

Neki objekti u Sisku bili su 1991. godine u nekoliko navrata izloženi arti- 
ljerijskim napadima od strane JNA, a 1995. godine, za vrijeme "Bljeska", i od 
strane vojno-paravojnih snaga tzv. Republike Srpske Krajine. Bilo je mate- 
rijalnih šteta, ali ne i žrtava koje bi izazivale osvetu nad onima koji su bili rad- 
nici, umirovljenici, više ugledni i manje ugledni stanovnici Siska, susjedi, znan- 
ci, pa i prijatelji, ali sumnjivi samim tim što su one druge nacionalne pripad- 
nosti, koju se en bloc i apriori smatralo neprijateljskom i koju se htjelo i isko- 
rijeniti ili pak protjerati. 

Srbi su i u Sisku sumnjičeni kao KOSovci, špijuni, snajperisti, petokolo- 
naši. I stoga ih je ne mali broj u ljeto i jesen 1991. godine odveden iz kuća i 
stanova, iz ureda i sa radnih mjesta, ili čak i ubijan u kućama i na radnim mjes- 
tima, te presretan na ulicama i na putevima, da bi netragom nestao, ukoliko 
se ne bi našlo leševe. Ako se pak ne bi našao leš nekog pojedinca, a ni najbliži 
srodnici nisu ništa mogli saznati što se s njim dogodilo, proglašavalo ga se 
bjeguncem na drugu, neprijateljsku stranu, četnikom, koji je otišao da se bori 
protiv Hrvatske, da ubija Hrvate, kako bi se sačuvala ili obnovila velikosrpska 

hegemonija i u Sisku i na Baniji i kako bi se izvojevala velika Srbija sve do crte 
Virovitica - Karlovac — Karlobag. Itd. 

Stvari su se na isti ili veoma sličan način odigravale i u Osijeku, Vinkov- 
cima, Požegi, Karlovcu, Gospiću, Zadru, Šibeniku, Splitu, u još nekim većim i 
manjim gradovima. A da i ne spominjemo sve ono što se zbivalo i u samom 
Zagrebu, u lovu na “snajperiste", odvođenju ljudi na Velesajam i u Pakračku 
Poljanu, ubijanju po haustorima, pa i u stanovima. 

A kada se uspostavila srpska kontrola nad Vukovarom, Baranjom, dije- 
lovima zapadne Slavonije, gotovo cijelom Banijom, Kordunom, dijelovima Li- 
ke i sjeverne Dalmacije, politika i praksa koje su rađale zločine bile su i na srp- 
skoj strani iste: sumnjičilo se, proganjalo, ubijalo Hrvate, a i druge, u ime srp- 
stva i u svrhu etničkog čišćenja. 

U ratovima na prostorima bivše Jugoslavije, pa posebno i u oružanim okr- 
šajima na tlu Hrvatske, a i tamo gdje uopće nije bilo takvih okršaja, zločini su 
bili ukalkulirani, opravdanja za njih zvučala su slično, nisu se baš razlikovali 
ni po svojim tehnologijama. Sve su sukobljene strane činile zločine, a pripad- 
nici svih strana bili su žrtve zločina. 

U Sisku se 1991. godine vodila politika, svakako dirigirana iz Zagreba, da 
se u samom gradu i njegovoj okolici, a zatim i na cijeloj Baniji, smanji broj 
Srba i njihov udio u ukupnom stanovništvu. Jer, Sisak je nakon Drugog svjet- 
skog rata izrastao u snažno industrijsko središte, u koje se masovno doselja- 
vala radna snaga sa same Banije, a zatim iz Bosne, a koja je bila preteženo srp- 
ske, a onda i muslimanske (bošnjačke) nacionalnosti. Na Baniji je pak srpsko 
stanovništvo bilo većinsko još od 17. stoljeća. Trebalo je stoga Sisak, a i Baniju, 
ponovno pohrvatiti, odnosno učiniti više hrvatskima. 

A strepilo se i za rasplet na Baniji koja se gotovo sva našla pod kontrolom 
pobunjenih Srba, koje je štitila i JNA do njezinog povlačenja krajem 1991. go- 
dine. S područja Banije pod srpskom kontrolom pobjeglo je ili bilo prognano 
oko 20.000 Hrvata, a navodno je njih oko 1.700 u vremenu 1991-1995. godine 
ubijeno ili poginulo. No, iz samog Siska i okolice 1991. godine pobjegla je, i to 
ne samo na područja pod srpskom kontrolom u samoj Hrvatskoj, u Bosnu i 
Hercegovinu i Srbiju, već i u druge krajeve Hrvatske i u treće zemlje, trećina 
nastanjenih Srba, zahvaćena strahom i panikom zbog ubojstava i nestanka ne 
malog broja ljudi, masovnog otpuštanja s posla, nasilnih deložacija iz stanova, 
maltretiranja i šikaniranja svih vrsta. 

U Sisku i oko Siska, a na Baniji pogotovo, događalo se štošta i u vrijeme 
"Bljeska" i "Oluje" 1995. godine. Valjda će se jednom utvrditi ima li istine i u 
pričama o spaljivanju leševa, pa čak i živih ljudi u pećima sisačke Željezare. 
Poslije "Bljeska" i Oluje“ bilanca politike etničkog čišćenja, kojoj se pribje- 
gavalo i na hrvatskoj i na srpskoj strani, ispala je na štetu Srba: njih je u vre- 
menu 1991-1995. godine na području Sisačko-moslavačke županije ubijeno i 
nestalo oko 2.000, a njihov se broj kroz deset godina smanjio za gotovo pet 
puta. Naime, na području Sisačko-moslavačke županije Srba je 1991. godine 
bilo 91.333, a 2001. godine 21.617. 

Zločini u Sisku paradigma su zločina u Hrvatskoj i po tome što su bili in- 
spirirani, raspirivani, a 1 prikrivani iz Zagreba, što je iz Zagreba upućen čovjek 
koji je vodio Krizni stožer 1991. godine i što su se počinitelji regrutirali iz jedne 
vrste zatečenog društvenog ološa, iz redova kriminalaca i ljudi koji su se nala- 
Zili u zatvorima, a sve uz blagoslov i sudjelovanje jednog dijela provincijske 
inteligencije i bivših komunističkih kadrova, te uz zatvaranje očiju većine "obi- 
čnih"“ ljudi. 

U Sisku je na izborima 1990. godine bio pobijedio SDP, zahvaljujući i gla- 
sovima Srba, ali se on i tu pokazao jadnim, kada se trebalo suprotstaviti tuđ- 
manovskoj ideologiji i praksi na licu mjesta, te je u biti cijelo vrijeme kola- 
borirao s onima koji su mu u gradu brzo vlast preoteli i koji je do danas obna- 
šaju. 

Najzad, zločini u Sisku paradigma su i po tome što se još uvijek i na licu 
mjesta i na razini hrvatske države i politike na njih gleda kao da ih nije ni bilo. 

Na stranu to što je Sisak danas, i u intelektualnom i u moralnom smislu, 
te po obilježjima lokalne politike i društvenih odnosa, možda nazapušteniji 
među većim hrvatskim gradovima. 

U cijelu priču o zločinima u Sisku hrvatska država i hrvatsko pravosuđe 
dosad su se umiješali dva puta: abolirana su četvorica ubojica inž. Damjana 
Žilića i izrečena je presuda "Hrvatskoj ljevici", a sa upravo tragikomičnim ob- 
razloženjem. Sudac koji je presudio "Hrvatskoj ljevici“ uzeo je, kao pouzdana, 
svjedočenja dvojice Bobetkovih bojovnika kojima je on bio i nadređen. A što 
sa svjedočenjima na stotine svjedoka zločina, koje nitko ne poziva, ili njihove 
iskaze neće da uzme na znanje? Kakve li hrvatske pravde! Policija kobajagi još 
vodi istrage protiv nepoznatih počinitelja manjeg broja ubojstava, a državno 

odvjetništvo, eto, vrši predistragu na osnovu dvije prijave protiv poznatih po- 
činitelja, jedne iz 2001, a druge iz 2002. godine. 

Eto, tako stvari stoje sa zločinima u Sisku što se tiče hrvatske države i hr- 
vatskog pravosuđa. 

DNEVNIK, 
Nedjeljna Dalmacija, Split 


3. svibanj 2002. godine 


Četvrtak, 25. travnja 

Jutros sam držao nastavu iz sociologije prava, predmeta koji inače najviše 
volim predavati. Studentima sam prepričavao, uz vlastite opaske, što je Geor- 
ges Gurvitch, svakako najintrigantniji sociolog prava, pisao o doprinosima toj 
grani sociologije njezinih začetnika Emila Durkheima, Maxa Webera, Eugena 
Ehrlicha, te američkih teoretičara "social control". Nakon predavanja, u se- 
minaru je jedna studentica dobro interpretirala "Prava čovjeka" Thomasa Pa- 
inea, doduše, obilno se služeći kritičkim komentarima vrsnog sociologa Aljoše 
Mimice. 

S fakulteta sam krenuo u redakciju "Hrvatske ljevice" i u sjedište Socija- 
lističke radničke partije (redakcija i stranka dijele iste prostorije). Redigiram 
rukopise za travanjski broj lista, koji kasni zbog besparice. 

Nazvali su me iz Instituta za proučavanje nacionalnih odnosa iz Sarajeva 
da provjere da li ću doći na znanstveni skup o nacionalnom pitanju u BiH, koji 
će se održati 14. i 15. svibnja. Obećao sam da ću doći i prijavio referat "Nacio- 
nalni identiteti i zajedništvo u BiH". U "Oslobođenju" je 1992. godine, nekako 
uoči izbijanja rata u BiH, izlazio, u desetak nastavaka, i moj feljton o nacio- 
nalnom identitetu Muslimana, danas Bošnjaka. Sada mi ne preostaje drugo 
nego da se bacim i na pisanje prijavljenog referata. 

Ponovo sam na fakultetu radi nastave i seminara iz ruralno-urbane socio- 

logije. S tom sociologijom počeo sam svoju nastavničku karijeru pred više od 
30 godina, au međuvremenu sam predavao ili još predajem i pet drugih socio- 
loških predmeta. Ako ni zbog čega drugog, a ono zbog dugotrajnosti bavljenja 
temama ruralno-urbane sociologije, morao bih njima biti zasićen i prilaziti im 
posve rutinski. No, nastojim svake školske godine iznositi i novo gradivo i ula- 
ziti u nove interpretacije. 

Predvečer sam se u hotelu "Esplanade" susreo s Bogdanom Bogdanovi- 
ćem, koji je u Jasenovcu prisustvovao obilježavanju proboja logoraša i nakon 
toliko vremena vidio velebni Kameni cvijet koji je kreirao. Govorio sam na 
Klisu 1989. godine prigodom otkrivanja njegovog spomenika kliškim usko- 
cima i partizanima, a koji je, kao i mnogi drugi, do temelja razoren. Otkako je 
preselio u Beč, šaljem mu "Hrvatsku ljevicu", a povremeno se čujemo i dopi- 
sujemo. Pročitao sam sve njegove sjajne knjige iz urbanizma. 


Petak, 26. travnja 

Sve ove dane svaki slobodni trenutak provodio sam na uređivanju lista 
"Hrvatska ljevica“, u kojem sam, evo, više od osam godina urednik, ali i redak- 
tor, lektor, korektor, tehnički urednik. 

A jutros mi je poštar uručio rješenje Općinskog suda u Zagrebu 0 ovrsi 
"Razloga", izdavača "Hrvatske ljevice". Sud je naredio da se Ivanu Bobetku za 
duševne boli mora isplatiti 50.000 kuna. U siječnju 1998. godine "Hrvatska 
ljevica“ pisala je o zločinima u Sisku 1991. i nekoliko narednih godina, te apo- 
strofirala odgovornost i Ivana Bobetka. Sin razmetljivog generala, mlađahni 
Bobetko, bio je u tom vremenu zapovjednik tamošnjeg kriznog stožera. 

Osim isplate 50.000 kuna Bobetku, "Razlog" je dužan podmiriti i 8.000 kuna 
parničkih troškova. 

Što da čovjek kaže o hrvatskom sudstvu koje štiti takav soj ljudi kakvom 
pripada i Bobetko, a bez obzira na sve što su činili, a neki od njih i dalje čine? 

Odmah sam se poduhvatio i pisanja novog uvodnika za broj lista koji je u 
pripremi, da bih čitaocima skrenuo pažnju na okolnosti presude i ovrhe, uz 
apel da dobrovoljnim prilozima pomognu listu da preživi. 

Jučer su me, očekivano, nazvali iz Sarajeva, a danas, neočekivano, iz Gra- 
dačca, grada u Federaciji BiH, u kojem je nekada stolovao i "zmaj od Bosne" 
Husein beg Gradaščević, predvodnik pobune bosanskih ajana (kapetana) pro- 

tiv sultana. Predsjednik gradačačke općinske organizacije SDP-a zamolio me 
da dođem na jednu njihovu tribinu na koju će doći i general Džemil Šarac i 
bivši predsjednik Predsjedništva SFRJ Raif Dizdarević. Odgovorio sam da mi 
je teško odvojiti vrijeme, ali da ću doći. 

U toku popodneva i večeri "rješavao" sam poštu. 

Primio sam pismo dr. Pere Damjanovića iz Beograda o pripremi izdavanja 
knjige, u kojoj će brojni autori polemizirati s Vjenceslavom Cenčićem, odno- 
sno njegovom knjigom “Posljednja Titova ispovijed", koja je objavljena u Beo- 
gradu 2001. godine. Damjanović napominje da autori priloga zajednički poru- 
čuju da knjiga sadrži falsificirane stenograme, da nije historijski dokument, 
niti historijski izvor, te da je prepuna laži miloševićevsko-nacionalističke his- 
toriografije. Iz Londona mi je jedan mladi čovjek (dr. Dejan Jović) elektron- 
skom poštom poslao svoju raspravu o propasti Jugoslavije. Htio bi čuti moje 
mišljenje. Odgovorio sam mu da mi treba malo vremena da je pročitam. 

Odgovorio sam i na mail poruku njemačkog novinara Kurta Koprunera, 
koji je pripremio knjigu o zbivanjima na prostoru bivše Jugoslavije i želio bi da 
mu je objavi po jedan izdavač u svakoj zemlji sljednici. Doći će uskoro u Za- 
greb i tada ćemo se vidjeti. 

Supruga Mira i ja predvečer smo posjetili Stevana Luketića u njegovom 
ateljeu u Vlaškoj ulici. Da ćemo doći do njega, dogovorili smo se prilikom ot- 
vorenja njegove retrospektivne izložbe, na kojoj je bilo mnogo ljudi i koja je 
popraćena pohvalnim kritikama. Upravo je fascinantno sve to što spada i u 
osobnu historiju tog povisokog Crnogorca iz Svetog Stefana, jednog od naj- 
većih hrvatskih, ali i crnogorskih kipara. Pokazao nam je i kartone i papire na 
kojima je Jure Kaštelan - s kojim je bio veliki prijatelj i koji je često zalazio u 
njegov atelje — ispisao zanimljive poruke. 


Subota, 27. travnja 
Subotom i nedjeljom, ako uhvatim vremena, radim i na nekim svojim ru- 
kopisima. Već duže vrijeme pripremam čak tri knjige. Pitanje je kada ću svaku 
od njih završiti, dali ću naći izdavača(e) i da li će sve one ugledati svjetlo dana. 
No, nadam se da će jedna od njih, "Hrvatski karusel", izaći do kraja ove godine. 
Nakon rada na rukopisima, požurio sam na sjednicu Predsjedništva SRP-a. 
Imamo bijedne prostorije u iznajmljenom derutnom stanu, a nije bilo ni 

dovoljno stolica da svi sjede, pa su mlađi članovi Predsjedništva stajali. Ni ra- 
nija ni sadašnja zagrebačka vlast jedino našoj od svih legalnih političkih stra- 
naka u Zagrebu nije do sada dodijelila neki, bilo kakav prostor, premda je na 
izborima 3. siječnja 2000. godine po broju glasova u Zagrebu zauzela 9. mjesto. 

Svaki član Predsjedništva SRP-a na sjednice dolazi o svom trošku - iz Pule, 
Opatije, Splita, Osijeka, Požege, Varaždina... Jede se donesena suha hrana! Po 
uvjetima u kojima djelujemo, pomalo nalikujemo na prve kršćane, ali neka, i 
dosljedni smo i uporni. 

Uvečer smo se Mira i ja obreli u restoranu "Altamira". Na večeru nas je 
pozvao neumorni Bogdan Denić, koji je tog dana doputovao iz New Yorka. Za 
stolom su se našli i prof. Ivan Šiber i bračni par Cukrov. Bilo je ugodno i za- 
nimljivo. 

Iz "Altamire“ smo Mira i ja požurili u "Zekaem" (Zagrebačko kazalište mla- 
dih). Ranije smo bili na premijeri "Zaštićene zone" Damira Šodana, a večeras 
Smo htjeli prisustvovati raspravi nakon predstave, na koju je i nas pozvao Slo- 
bodan Šnajder. Iz Beograda su doputovali, da odgledaju predstavu i da sudje- 
luju u raspravi, Borka Pavičević i Jovan Ćirilov. Borka Pavičević je bila puna 
hvale za promociju Mirine knjige "Vladimir Velebit — svedok historije", koju 
smo nedavno predstavili u njezinom Centru za kulturnu dekontaminaciju u 
Beogradu, a Jovan Ćirilov se veoma pohvalno izrazio o samoj knjizi koju je "na 
dušak" pročitao. 


Nedjelja, 28. travnja 

Cijelo dopodne proveo sam na svojim rukopisima, te obavljao posljednju 
korekturu "Hrvatske ljevice". 

Predahnuo sam od pisanja i korigiranja, kako bih gledao prijenos trke bo- 
lida Formule 1. Nastojim ne propustiti te prijenose, a navijam za Michaela Schu- 
machera, jer je čovjek čvrstog karaktera, postojan i ne ponaša se hvalisavo. A 
da nije takav, zar bi i bio toliko superioran u vještini i brzini vožnje? 

Sa Mirom sam predvečer otišao u šetnju Remetskom cestom, za što inače 
oboje rijetko uhvatimo vremena. 

Svake nedjelje, negdje prije ponoći, nazovu nas sin Danko i snaha Maja iz 
New Yorka. I mi i oni s nestrpljenjem očekujemo te razgovore, koji obično tra- 
ju dugo. U razgovore se uključuje i naš mlađi sin Ranko, ako se u to doba zatek- 

ne kod kuće. Danko je u New Yorku u rekordnom roku i sa najvišim ocjenama 
završio studij elektronike, a pri tom se sam izdržavao i plaćao studij. Radi kao 
projektni inženjer u jednoj tvornici visokoautomatiziranih medicinskih stro- 
jeva. 

Zanima ga ama baš sve što se događa s nama i kod nas. Želio bi se vratiti, 
ali kakva mu je ovdje perspektiva u pogledu zaposlenja, a i afirmacije? 


Ponedjeljak, 29. travnja 

U redakciji "Hrvatske ljevice“ pripremao sam izradu filma za korice. Bo- 
rivoj Dovniković Bordo donio je karikaturu za posljednju stranicu, izvanred- 
nu, kao i u svakom broju. 

Ponedjeljkom sam najviše zauzet na fakultetu. Ovog puta prisustvovao 
sam sjednici Vijeća odsjeka za sociologiju, pa onda Vijeća poslijediplomskog 
studija sociologije, a zatim sam držao nastavu i vodio seminar iz demografije. 

Seminar sam raspustio nešto ranije da bih stigao na sahranu prof. dr. Vla- 
dimira Serdara. Umro je u 90. godini života. Bio mi je profesor od koga sam 
učio osnove statistike i demografije, te član komisije pred kojom sam branio 
svoju doktorsku disertaciju. Bio je i rektor Sveučilišta u Zagrebu, više puta 
dekan Ekonomskog fakulteta, prvi direktor Instituta za društvena istraživanja 
u čijem sam osnivanju i sam sudjelovao. 

Vratio sam se na fakultet, da studentima budem na raspolaganju za kon- 
zultacije i eventualne ispite. Ovaj put me dvoje studenata zamolilo da im bu- 
dem mentor u izradi diplomskih radnji, a na konzultacije je došao i jedan dok- 
torant, kome sam mentor. 

Uvečer sam se telefonom čuo s prof. dr. Silvom Devetakom, direktorom 
ISOKOM-a u Mariboru, organizacije koja se bavi manjinskim pitanjima i često 
priređuje međunarodne skupove. Odavno smo prijatelji. Silvo je predložio da 
se i u Mariboru održi promocija Mirine knjige "Vladimir Velebit — svjedok 
historije“. Dogovorili smo termin promocije. 


Utorak, 30. travnja 

Cijelo dopodne proveo sam u sjedištu stranke i uredništvu lista. S mladim 
Brankom Novakovićem, koji je na kompjutoru ispravio sve greške što sam ih 
još uspio primijetiti, pregledao sam pause i dao imprimatur, pa će se ovaj broj 

“Hrvatske ljevice" uskoro pojaviti i u kioscima. A hoćemo li moći izdati i slije- 
deći broj? Jer, i posljednja će nam kuna, eto, otići na plaćanje duševnih boli 
jednog bojovnika! 

Popodne sam s Admirom Ćulumarevićem razgovarao 0 ulozi Josipa Broza 
Tita u svjetskoj politici. Razgovor bi trebao biti emitiran u "Diplomatskom 
klubu“ na OTV-u, u subotu uvečer, 4. svibnja, na godišnjicu Titove smrti. Sugo- 
vornik me intrigantno i znalački propitkivao. Razgovor je trajao četrdesetak 
minuta. Rečeno mi je da će u cijelosti biti emitiran. 

Večeras smo supruga Mirai ja otišli u "Baltazar", poznati restoran u Novoj 
vesi. Pozvao nas vlasnik Bobo Čimbur na večeru zatvorenog tipa, u povodu 20- 
godišnjice restorana, a na svoj 50-ti rođendan. Tamo su se našli i Stipe i Milka 
Mesić, general Petar Stipetić, Silvije Degen, Ivo Pukanić, Čedo Prodanović, više 
profesora s Fakulteta političkih znanosti, na kojem je Čimbur diplomirao, 
mnogi privrednici, kulturnjaci i novinari. 

Bobo Čimbur je "Baltazar" uzdigao u rang najboljih zagrebačkih resto- 
rana, u kojem su hrana i posluga vrhunski, a da nije i preskup. Svatko se u 
"Baltazaru" osjeća ugodno. 

Oko ponoći smo se pješice vratili kući. 

Bez obzira na vrijeme kada odlazim na spavanje, u krevetu dohvaćam ne- 
ku od knjiga iz beletristike ili iz historije. U posljednjih desetak dana pred spa- 
vanje čitam 14. svezak sabranih djela Tina Ujevića: Autografski spisi, pisma, 
intervjui (Znanje, Zagreb 1966). Kolika li je Tinova duhovnost, duhovitost i 
erudicija! 


Srijeda, 1. svibnja 

Po prvi je put Socijalistička radnička partija i na području Zagreba 1 oko- 
lice organizirala svoju proslavu Prvog maja, međunarodnog praznika rada. 
Članovi i simpatizeri stranke i drugi građani okupili su se u sportsko-rekrea- 
tivnom centru Orešje, na obali Save, između Podsuseda i Svete Nedjelje. Glavni 
teret u pripremi druženja podnio je neumorni Franjo Golenko, predsjednik 
SRP-a Zagrebačke županije. Golenko i ja kraće smo govorili o položaju radnika 
u današnjoj Hrvatskoj i dali podršku sindikalnim centralama u njihovom hrvanju 
s Račanovom Vladom oko izmjena u Zakonu o radu. Naglasili smo da Hrvat- 
ska mora biti republika rada, a ne zemlja pljačkaškog stranog i domaćeg kapitala. 

ILI SE POKORI ILI SE UKLONI 


Izjava za Novosti, Zagreb, 31. 5. 2002.godine 


Sedam je uzroka drastičnog smanjenja broja Srba u Hrvatskoj u vremenu iz- 
među popisa stanovništva 1991. i 2001. godine: 


PRVI 

Politika diskriminacije i šikaniranja, koja je počela dolaskom na vlast HDZ- 
ai Franje Tuđmana, a koja nije prestala ni u ovom vremenu otkako su na vlasti 
koalicija petorke, a Račan, kako vidimo, igra ulogu nekog malog Tuđmana. 


DRUGI 

Provođenje zamisli Franje Tuđmana da Srba u ukupnom stanovništvu Hr- 
vatske ne bude više od tri do četiri posto, a što se postiglo njihovim otpušta- 
njem s posla, izbacivanjem iz stanova, paljenjem i miniranjem kuća i na pod- 
ručjima, gdje nije bilo nikakvih oružanih okršaja do 1991. do 1995. godine, 
lovu na tzv. snajperiste, hapšenjima, saslušanjima, pa i ubojstvima, za koje do 
dana današnjeg nitko nije odgovarao. Vrhunac je uslijedio divljim pirom dije- 
lova pobjedničke vojske i čistača terena u Bljesku i Oluji. 


TREĆI 

Strah ne baš malog broja ljudi da se izjašnjavaju kao Srbi, pa se, na pri- 
mjer, djeca čija su oba roditelja Srbi najčešće (osim u preostalim rijetkim nase- 
ljima, u kojima žive samo Srbi) izjašnjavaju kao Hrvati. 


ČETVRTI 
Neobuhvaćanje popisom 2001. godine najmanje 50 hiljada Srba, koji su 

potražili izlaz odlaskom iz Hrvatske u evropske zemlje i na druge kontinente, 
ili su tamo gastarbajteri od ranije. 


PETI 

Neobuhvaćanje popisom 2001. godine i velikog broja Srba koji su izbjegli 
u današnju SR Jugoslaviju i u Republiku Srpsku unutar BiH, kako onih koji su 
uzeli i dobili nove hrvatske dokumente (domovnice, putovnice), tako i onih 
koji ih nisu ni tražili. 


ŠESTI 
Primjena odredbe da se popisom 2001. godine ne obuhvate osobe koje 
posljednju godinu dana nisu boravile u Hrvatskoj. 


SEDMI 

Otežavanje na sve moguće, ali perfidne načine, povratka Srba u Hrvatsku, 
čemu i dalje pribjegavaju lokalne vlasti, a i sadašnja Vlada svime što čini ili ne 
čini daje do znanja da želi da ih se što manje vrati. 

Franjo Tuđman je u govoru polaznicima Ratne škole "Ban Josip Jelačić" 
koji mjesec prije smrti, izjavio da je srpsko pitanje riješeno, jer da u Hrvatskoj 
više nikada neće biti više od tri do pet posto Srba. Dakle, on je unaprijed znao 
podatak koji je utvrđen, ako je utvrđen, popisom 2001. godine! 

Srba je u Hrvatskoj i Slavoniji (tadašnjoj banovini Hrvatskoj) u vrijeme 
posljednjeg austrougarskog popisa stanovništva 1910. godine bilo više od 25 
posto, a u Dalmaciji 13 posto. Snage hrvatskog nacionalizma u toku 20. sto- 
ljeća, a posebno 1941-1945. i 1991-1995. godine, uspjele su, eto, u tome, da 
Srbi više nisu remetilački faktor" hrvatske države, pa ma kakva da je ona. 

Poznato geslo: Ili se pokori ili se ukloni! - uspješnije je proveo Franjo Tuđ- 
man nego Ante Pavelić! 

Upravo je sramotno kada danas Ivica Račan tvrdi da je trostruko sma- 
njenje broja Srba u Hrvatskoj logična posljedica (srpske) agresije na Hrvatsku. 
A jadni su i smiješni i Zdravko Tomac, Mato Arlović, Vesna Škare-Ožbolt, Ja- 
dranka Kosor, Zlatko Tomčić, Đurđa Adlešić, da se o Ivi Sanaderu, Dragi Kr- 
pini, Anti Đapiću i sličnima i ne govori, kada u biti poručuju da su Srbi u Hr- 
vatskoj doživjeli ono što su i zaslužili, odnosno da nije vršena politika etničkog 
čišćenja. Takvi, dakle, inzistiraju na kolektivnoj odgovornosti Srba kao naroda. 

TRIJUMF LIČNOSTI NAD PRINCIPIMA 


Riječ o Radi Konstantinoviću na skupu u Sarajevu, 8. 10. 2003. 


Rade Konstantinović čovjek je goleme erudicije i stvaralačke snage, spiritus 
movens bez premca ne samo u današnjoj Srbiji već i na prostoru bivše Jugo- 
slavije, ma koliko da je taj prostor danas dezintegriran, a ljudi i narodi koji ga 
nastanjuju i posvađani i zakrvljeni više nego ikada u prošlosti. 

Da je Rade Konstantinović u neku ruku svjetionik u pomrčini oko nas, pa 
i u nama, pokazuje, evo, i ovaj naš okrugli stol u Sarajevu, i dalje najpogod- 
nijem gradu za susrete i razgovore onih koji se ne mrze i koji su za dijalog i 
suradnju bez obzira na nacije, religije i države od Triglava do Vardara, pai šire. 

Govoreći na promociji knjige Mire Šuvar "Vladimir Velebit: svjedok histo- 
rije“ u Beogradu 2002. godine, a u svjetlu međusobnog uvažavanja njegova 
oca, Mihaila Konstantinovića, poznatog pravnika, koji je igrao istaknutu ulogu i 
u postizanju sporazuma Cvetković - Maček 1939. godine, i Vladimira Vele- 
bita, poznatog diplomate (a što je vidljivo i iz "Londonskih beležaka" koje su 
ostale iza Mihaila Konstantinovića), Rade Konstantinović je rekao: "Ne mislim 
da postoji ličnost bez principa: svi smo mi ideološko-politički određeni (i og- 
raničeni). Ne verujem u svest koja nije internacionalna. Ne nipodaštavam pro- 
jekte. Hoću samo da kažem da ličnost jeste ličnost jedino ako prevazilazi sop- 
stvene projekte. Ako nema ličnosti bez projekta (programa), to još ne znači da 
je ličnost svodljiva na program. Hoću da kažem da ličnost ne može da se redu- 
kuje na njenu misao ili, još određenije, da egzistencija ne može da se zatvori ni 
u kakvu ideju. Apsolutni trijumf programa (ideje) jest smrt ličnosti. Ne postoji 
tiranija (koja je, razume se, uvek tiranija nad ličnošću, jer jemstvo ličnosti jeste 

jemstvo slobode), bez ovog trijumfa ideja, ili principa, nad ličnošću. Nema 
tiranije koja nije principijelna, koja nije idejna. Nema, jer tiranija govori svim 
jezicima, pa i jezikom demokratije: zar ne saznajemo to upravo ovih dana, ovde?" 

To što je Rade Konstantinović tada rekao o svom ocu i Vladimiru Vele- 
bitu, u potpunosti se odnosi i na njega. On nije zarobljenik ni jedne ideje, niti 
instrument bilo kojeg principa. Svojim životom i djelovanjem — a još će nas 
obogaćivati svojim ostvarenjima — na najbolji način, besprimjeran na ovim 
našim prostorima, pokazao je da ličnost jest ličnost ako nadmašuje vlastite 
projekte. 

Njegova je misao uvijek usmjerena na propitkivanje povijesne i društvene 
zbilje iz vidokruga koji on jedino prakticira: afirmacija ljudskosti, a protiv nje- 
nog zarobljavanja i potčinjavanja onom parcijalnom, fiksiranom, skučenom, 
zatucanom. O tome najbolje svjedoči njegova "Filozofija palanke". 

Ovdje, u Sarajevu, priređen je u martu 1989. godine okrugli stol u povodu 
dvadeset godina objavljivanja “Filozofije palanke". O knjizi je govorilo šesnaest 
učesnika tog okruglog stola, a i sam Rade Konstantinović. 

Danas smo ovdje u reprezentativnijem sastavu, i svi smo i dalje zaokup- 
ljeni aktualnošću nalaza i poruka iz "Filozofije palanke". Netko je tada, 1989. 
godine, izrekao tvrdnju: palanka traje! Mi bismo danas mogli reći: palanka je 
sve nas tragično zarobila u ovom vremenu od nepunih četrnaest godina, ko- 
liko je proteklo; palanka je, izgleda, naš usud; ne uspijevamo pobjeći iz nje, niti 
se othrvati njezinoj filozofiji. 

Rade Konstantinović tada je, 1989. godine, sugovornicima izrazio zahval- 
nost što su ga uvjerili da nije uzalud napisao "Filozofiju palanke", budući da 
“njen duh-anti-duh divlja kao nikad ranije, neusporedivo agresivniji nego pre 
dvadeset godina". A što da tek kaže danas, i mi zajedno s njim! 

Uostalom, Rade Konstantinović tu je svoju knjigu, koja nam je toliko na- 
sušna, i završio porukom: "nema kraja kraju“; "kažem li kraj duha palanke, 
nisam li (tim kazivanjem) ja sam taj duh palanke koji progovara kroz mene?" 
Palanka, svijet palanke, duh palanke, posvuda su oko nas i u nama samima. 
To je, kako je sam autor ustvrdio, “lutajući duh“, "jer nema zemlje u kojoj on 
nije moguć, jer je on svuda podjednako nemoguć, u svom zahtevu za idealno 
zatvorenim, koje bi bilo vanvremeno..." 

Duh palanke nije prokletstvo samo nas ovdje, južnih Slavena i drugih na- 


552 STIPE ŠUVAR - HISTORIA TRAGICOMICA 


roda na Balkanu. On danas zarobljava cijeli globus, zar ne # No, ne možemo 
ulaziti u priču o tome. 

Predlažem da se “Filozofija palanke", nakon trideset i više godina, ponovo 
objavi. Jer, rijetki od nas tu knjigu još posjeduju, a čitave generacije nisu za nju 
ni čule. Bila bi dragocjeno štivo baš za one koji tako malo znaju o duhu pa- 
lanke, nesvjesni da su 1 sami i djeca i žrtve palanke, i da ih je taj duh predo- 
dredio i unesrećio. 

Nudim se za suizdavača (imam malu izdavačku firmu “Razlog"), te pred- 
lažem da se novo izdanje “Filozofije palanke“ pojavi, ako drukčije ne ide, u 
kooperaciji na relaciji Sarajevo-Zagreb. 

Osmotomno djelo Rade Konstantinovića "Biće i jezik“ možda je i veći stva- 
ralački pothvat (ne mislim, dakako, na opseg) od “Filozofije palanke". Kritičko 
vrednovanje sto srpskih pjesnika iz istog vidokruga iz kojeg je ispisana i “Fi- 
lozofija palanke" i sa u biti istim nalazom za sve njih, posvjedočuje ne samo 
erudiciju već i duhovnu snagu Rade Konstantinovića u traženju smisla (da 
parafraziramo Proustovo traženje izgubljenog vremena). 

A od svega ostalog što je Rade Konstantinović do sada ispisao i objelo- 
danio izdvojio bih još i "Dekartovu smrt", svojevrstan roman ispovijedne zre- 
losti. 

Nadam se da će nam Rade Konstantinović podariti još djela koja će izra- 
žavati svu dubinu i širinu njegova neimarskog duha. 

IN MEMORIAM 


KOSTA SPAIĆ 
(1923-1994) 


Nema više Koste Spaića i ove retke pišem zbog svih nas koji smo mu bili pri- 
jatelji, ili ga poznavali ili s njim na bilo koji način surađivali u teatarskom ži- 
votu i stvaranju, a i u raznim društvenim zbivanjima. Učenik Branka Gavelle, 
odlazi u kazališnu legendu poput učitelja. Postao je ravan Gavelli po eruptiv- 
nosti i radišnosti, izgaranju za kreativna uprizorenja vječnih ljudskih snova i 
ljubavi, sumnji i patnji, srčanosti i kukavičluka, požrtvovnosti i podmuklosti, 
darežljivosti i gramzljivosti, vjernosti i izdaje. 

Za čovjekom koji je život potrošio u vođenju glumaca, pjevača, plesača i 
ine umjetničke čeljadi u kolektivnom stvaranju života na daskama, koji zna 
biti i dramatičniji i puniji od onog izvan dasaka, ne ostaju tragovi osim u sje- 
ćanjima aktera i publike, u ponekoj fotografiji, u novinskim kritikama 1 časo- 
pisnim raspravama, rijetko i u kakvoj monografiji i disertaciji. No, njegovo će 
ime ostati, bez sumnje, trajno zapisano u povijesti hrvatskog kazališta. Kosta 
Spaić uprizorio je kod nas i u svijetu više od stotinu značajnih i izazovnih dra- 
ma i opera, koje ili pripadaju svjetskoj klasici, ili su se pojavljivale kao avan- 
gardna djela, ili su najbolja i najizazovnija djela u fondu nacionalne kulture, a 
koju je Meštar želio na svoj, najčešće neponovljiv način iščitati i ljudima pre- 
nijeti poruku. 

U svaki novi izazov i pothvat ulagao je sve svoje snage, žestio se 1 izgarao, 
a raznovrsne scenske momčadi kojima je ravnao i iz kojih je izvlačio stvara- 
lačka pregnuća i uzlete beziznimno su mu iskazivale respekt, zbog njegova zna- 
nja i strasne uronjenosti u zadatak, zbog autoriteta koji je iz njega zračio, a i 
zbog toga što su svi i unaprijed znali da sve čega se Kosta Spaić poduhvati ne 


može završiti kao podbačaj ili promašaj u umjetničkom pogledu. 


554 STIPE ŠUVAR - HISTORIA TRAGICOMICA 


U inozemstvu su više nego i kod kuće cijenili njegovu gorostasnu figuru 
stvaraoca, a i ophodili se prema njemu s respektom onog tko je Herr Professor 
(tako su ga zvali na čitavom području na kojem se govori njemački jezik, a koji 
je, uzgred da dodamo, govorio jednako dobro kao i hrvatski). 

Posljednji svoj režiserski napor i pothvat, na koji je ovdje u Zagrebu i Hr- 
vatskoj čekao čak i više godina, nije uspio privesti kraju. Smrt je, na žalost, bila 
brža. 

Mogao je praviti svjetsku karijeru, ona mu se nudila, ali se uvijek, nakon 
završenih predstava, vraćao kući. Čovjek široke kulture i obrazovanja, poli- 
glot, ljubitelj automobilskih motora i zračnih jedrilica, školovani violinista, 
diplomirani romanista, veliki humanista - sve to i više od toga bio je Kosta 
Spaić. 

lako čak i aristokratskog porijekla (obitelj Spaić von Mitrovica), bio je i 
ostao do kraja čovjek političke ljevice, koji se prezrivo odnosio prema vred- 
notama i odnosima u svijetu diktata, kapitala. Znao je i vidio previše, a da bi 
bio patetični i isprazni hrvatoljub, ali je bio patriota, te ga se i te kako ticala i 
sudbina Hrvatske. 

Odlaskom Koste Spaića iz redova živih ostajemo prikraćeni svi mi koji 
smo se s njim družili i susretali, bili svjedoci njegove stvaralačke snage i ljud- 
ske širine i dosljednosti. 

MILJENKO SMOJE 
(1923-1995) 


O Miljenku Smoji su u povodu njegove smrti (23. listopada) govorili mnogi, 
neki i primjereno i toplo, a neki škrto i suzdržano. Čovjeka koji se čitavog svog 
života rugao drugima, ali i samom sebi, a koji nikoga nije znao mrziti, pa ni 
ubojice, nitkove i lopove, neki nisu voljeli ni ranije ni sada, neki samo ranije, a 
neki samo sada. 

Bio je i ostaje neponovljiva ličnost našeg žurnalizma. Bio je bolji literat 
negoli su to, recimo, bili i jesu i mnogi bivši i sadašnji članovi Društva hrvat- 
skih književnika. Nije imao niti će imati dobrog sljedbenika, a niti bilo kakvog 
imitatora. Jer, njegova se fraza ne može oponašati, a da to ne bude otužno; 
jednako kao što se teško može doseći fascinantna lucidnost, te razorna a ipak 
tako blaga ironičnost njegovih poruka. 

Znao se tužiti da ga vlast ne podnosi, iako ga nije bilo briga za to, jer mu je 
najdraže bilo da se vlasti i vlastodršcima, njihovoj bahatosti i gluposti, pod- 
smijava. I činio je to ranije, u "mraku", ne samo na stranicama "Slobodne Dal- 
macije" nego i mnogih drugih novina u Hrvatskoj i bivšoj Jugoslaviji, a činio 
je to i ovih posljednjih pet godina, otkako nas je, evo, obasjalo svjetlo slobode 
i demokracije. Za "Slobodnu Dalmaciju“ više nije, izgleda, bio podoban od časa 
kada se ona posve rastala s "mrakom", pa je na stranicama "Feral Tribunea" 
našao utočište koje mu je omogućilo sretne posljednje godine života. 

Nije mario ni za SKH, ni za HDZ, nije nikad pripadao nekoj partiji, pa ni 
klici i koteriji. Bio je fetivi Splićanin, koji se rado rugao vlajima, a i bodulima, 
ali je zapravo i jedne i druge volio, kao i Splićane po rođenju, i Dalmatince, i 
Hrvate 1 Srbe i sve ostale. 

Sam je o sebi svjedočio i ovo: "Nisam bio ni komunjara i bio sam sigurno 
najkritičnije pero u Jugoslaviji prema komunistima. Ipak, moram priznat, 0s- 
jećam se lijevo. Ako nisam bija onda - sad san, kad vidim kakvi su ovi. Napa- 
daju me da sam lipo pisa o Titu kad je umra. Sad san ja kriv što je svit plaka za 
njim? Sada se stide svoga ponašanja, a sutra će se stiditi ovoga. Ja se nikad 
neću stidit'. 

Časno je živio i stvarao Miljenko Smoje. 

Kada smo se posljednji put susreli, govorili smo o tome kako će i za "Hr- 
vatsku ljevicu“ napisati prilog o tome što je bilo mračno u mraku, a što je sada 
svijetlo na svjetlu. No, nisam onda na tome i inzistirao. Mislio sam: ima vre- 
mena, a i šteta ga odvlačiti od njegovih svakonedjeljnjih raporta jednog pen- 
zionera u "Feral Tribuneu". I, eto, otišao je u nepovrat. Živjet će samo u uspo- 
menama prijatelja, te svih onih koji su gledali i "Malo misto" i "Velo misto" i 
"Roka i Cicibelu", te desetljećima gutali njegova humoristična štiva. 


PRIGODNI TEKSTOVI O NEKIM DOGAĐAJIMA I ZNAČAJNIM LIČNOSTIMA 557 


STEVAN LUKETIĆ 
(1925-2002) 


Stevan Luketić jedan je od najvećih hrvatskih, a i crnogorskih kipara u drugoj 
polovici 20. stoljeća. Njegova djela ostaju trajne vrijednosti u fundusima gale- 
rija i muzeja ne samo u Hrvatskoj i u rodnoj mu Crnoj Gori, nego i na cijelom 
prostoru bivše Jugoslavije, pa i svijetu. 

Bio je dugogodišnji predsjednik Hrvatskog društva likovnih umjetnika, 
vjerojatno najagilniji i najzaslužniji od svih koji su se na toj dužnosti smje- 
njivali u posljednjim desetljećima. 

Svoje je radove od 1963. do 2002. izlagao na dvadeset i tri samostalne izlo- 
žbe, najviše u Zagrebu, a onda u Podgorici, Budvi, Cetinju, Svetom Stefanu, 
Ljubljani, Beogradu, Sarajevu. Sudjelovao je na 127 kolektivnih izložbi u zemlji 
i inozemstvu, od New Yorka do Moskve, a u društvu takvih umjetnika kao što 
su Edo Murtić, Branko Ružić, Zlatko Prica, Ferdinand Kulmer, Dušan Dža- 
monja. 

Završivši Akademiju likovne umjetnosti u Zagrebu, svoj je talent u po- 
četku razvijao u majstorskim radionicama Frane Kršinića i Vojina Bakića, da 
bi se onda otrgao utjecaju tih velikana i krenuo svojim putem izrastavši tako- 
đer u velikana. 

Na velikoj retrospektivnoj izložbi u Domu hrvatskih likovnih umjetnika u 
Zagrebu u proljeće ove godine mogli smo vidjeti 131 djelo Stevana Luketića. 
Na otvorenju te izložbe okupila se probrana kulturna elita Zagreba, a uslijedile 
su kritike u superlativima. Svi su kritičari bili suglasni da se radi o opusu veli- 
kog, originalnog, nekonvencionalnog kipara, glavnom predstavniku enfor- 
mela u hrvatskom kiparstvu. 

Ja, dakako, ne mogu suditi o njegovoj umjetnosti osim kao obični pošto- 
valac, na koga je najveći dojam ostavila njegova imaginativna snaga i neuobi- 
čajena izražajnost. 

No, rekao bih u slavu Stevana Luketića tek ponešto o njemu kao čovjeku 
od formata, koji je postojano i časno živio i djelovao u svom vremenu, od rane 
mladosti do nenadanog odlaska sa životne scene. 

U njegovoj rodnoj Budvi talijanski su ga okupatori, kao gimnazijalca, uhap- 
sili 1941. godine i odveli u logore u Italiju, iz kojih se 1943. godine prebacuje u 
partizane. Bio je borac Prve proleterske brigade. A nakon Oslobođenja ostaje 
u JA. U činu kapetana službuje u zoni B Slobodne Teritorije Trsta, napušta 
oficirsku karijeru i do kraja se posvećuje zovu umjetnika u sebi. Od 1949. go- 
dine do kraja života živio je u Zagrebu, ali je trajno ostao vezan i za svoju Crnu 
Goru. 

Iz roditeljske je kuće ponio ponosno čovjekoljublje, koje ga je krasilo čitav 
život. 

Izrazi njegovog talenta, uvjerenja i ruku, i neki su značajniji spomenici 
NOR-a i antifašističke borbe, kao spomenik kozaračkoj djeci na Mirogoju, spo- 
menik žrtvama masovnog ustaškog zločina u Kukunjevcu kod Pakraca, po- 
rušen u domovinskom ratu“, spomen-grobnica na Petrovoj Gori, spomen- 
groblje u Lepoglavi... 

Iz razgovora, koji je s njim vodila Mira Šuvar — a koji na žalost nije ugledao 
svjetlo dana na stranicama "Hrvatske ljevice" za njegova života, jer ga je smrt 
pretekla, a nas prenerazila - može se više saznati o Stevanu Luketiću. A i po 
pjesmi koju mu je posvetio Jure Kaštelan, njegov veliki prijatelj, koji je pre- 
minuo desetljeće ranije. 

BRANKO HORVAT 
(1928 — 2004) 


Branko Horvat bio je ne samo ekonomist svjetskog formata i ugleda, već i stra- 
stveni politički čovjek, koji se istrajno i nepokolebljivo od rane mladosti borio 
za ostvarenje socijalističkih ideala. 

Pisao je knjige u kojima je se polemično izjašnjavao o ekonomskim, ali i 
drugim pitanjima bivšeg jugoslavenskog socijalističkog društva, na primjer u 
knjigama "Privredni ciklusi u Jugoslaviji“ (Institut ekonomskih nauka, Beo- 
grad 1966. godine), "Ogled o jugoslavenskom društvu" (Mladost. Zagreb 1969. 
godine), "Ekonomska politika i stabilizacije" (Naprijed, Zagreb 1976), "Jugo- 
slavenska privreda 1965 - 1983", 1.111. (Cankarjeva založba, Ljubljana, Zagreb 
1984. godine), "Poduzetništvo i tržišna transformacija društvenog vlasništva“ 
(Institut za javne financije, Zagreb 1990). Poseban je odjek imala i knjiga "Ko- 
sovsko pitanje“, objavljena 1988. godine, nakon koje je on, kome je doista bila 
strana svaka pomisao na nacionalizam, bio navukao bijes srpskih šovinista. 

A gotovo sve što je Branko Horvat ispisao i na čemu je i na čemu je istra- 
javao od 1991. do 2001. godine može se naći u njegovoj knjizi, u dva toma, 
"Ekonomija brzog razvoja" (Međunarodni forum Bosna, Sarajevo 2001). 

Kao što je sam u predgovoru te knjige naveo, u tih deset godina objavljeno 
je sedam njegovih knjiga — dvije u Engleskoj, jedna u Makedoniji, po jedan 
prijevod u Albaniji, Kini i Makedoniji i ta, sedma, u Bosni i Hercegovini, ali u 
Hrvatskoj ni jedna. U međuvremenu, doduše, i u Hrvatskoj je objavljena nje- 
gova knjiga “Kakvu državu imamo, a kakvu državu trebamo" (Prometej, Za- 
greb). 

I to pokazuje kako se hrvatska oficijelna politika i malograđanska javnost 

odnosila prema Branku Horvatu, velikom ekonomistu, ali i beskompromis- 
nom ljevičaru. Pa je i "Hina", nacionalna informativna agencija u bilješci o 
njegovoj smrti napisala da je bio - kontraverzan! Upravo je sramotno što ni 
jedan medij nije objavio vijest o ispraćaju njegovih posmrtnih ostataka na mi- 
rogojskom Krematoriju. 

Branko Horvat je, kao rijetko tko među hrvatskim i jugoslavenskim eko- 
nomistima poznavao ekonomsku teoriju, ali i suvereno vladao i statističkim i 
analitičkim metodama. Bio je veoma polemičan i nepopustljiv u iznošenju i 
branjenju svojih stavova, ali ipak tolerantan prema sugovornicima. 

A u politici je do kraja života istupao kao čovjek koji je čvrsto vjerovao u 
socijalističku alternativu i perspektivu. Istupio je iz Centralnog komiteta Sa- 
veza komunista Hrvatske-stranke demokratskih promjena, kada je vidio ka- 
mo tu stranku vodi Ivica Račan. Osnovao je Socijaldemokratsku uniju i u dva 
navrata bio joj na čelu. Koliko mu je bilo stalo do jačanja i okupljanja ljevice u 
Hrvatskoj vidi se i po tome što je to bio predmet razgovora svaki put kada bi- 
smo se on i ja susreli. Pa i posljednji put kada sam ga posjetio u bolnici. 

Branko Horvat bio je čovjek od komada, velik u znanosti, dosljedan u hu- 
manizmu, čestit u životu. 

Stipe Šuvar rođen je 17. veljače 1936. godine u Zagvozdu, gdje je završio osnov- 
nu školu, a gimnaziju u Imotskom. Diplomirao je na Pravnom fakultetu u Za- 
grebu 1960. godine i 1965. godine na tom fakultetu stekao doktorat znanosti 
iz oblasti sociologije (još nije bio otvoren studij sociologije na Filozofskom fa- 
kultetu u Zagrebu). 

Biran je za sveučilišnog asistenta 1960. godine. Ubrzo je prešao u novo- 
osnovani Agrarni institut (kasnije Institut za društvena istraživanja) u Zagre- 
bu, gdje je radio kao sociolog istraživač, rukovodilac Sociološkog odjela i di- 
rektor. 

Od 1967. godine docent je na Odsjeku za sociologiju Filozofskog fakulteta 
u Zagrebu. Za izvanrednog profesora izabran je 1974. godine, a za redovitog 
1982. godine. Predavao je sociologiju jugoslavenskog društva (dok 1990. godi- 
ne nije ukinut taj kolegij), sociologiju naselja (ruralnu i urbanu sociologiju), 
sociologiju obrazovanja, sociologiju prava i demografiju. 

Predavao je na postdiplomskim studijima u Zagrebu, Ljubljani, Beogra- 
du, Sarajevu, Rijeci, Novom Sadu i Podgorici. 

Provodio je brojna empirijska istraživanja i vodio istraživačke timove (na 
primjer, anketa seoskog stanovništva 1967, sociološka istraživanja u svrhu 
izrade urbanističkog plana zagrebačke regije 1968-1974. godine, te u svrhu 
izgradnje novih dijelova gradova Novog Sada i Osijeka, ispitivanje kulturnih 
potreba radnika u Zagrebu 1984-1987). 

Bio je glavni i odgovorni urednik "Studentskog lista" (1958-1960), časopi- 
sa Naše teme" (1963-1972), pokretač i prvi glavni i odgovorni urednik časo- 
pisa "Sociologija sela“ (1963-1965), jedan od glavnih i odgovornih urednika 

časopisa "Marksističke sveske“ u Sarajevu (1970-1973), glavni i odgovorni ured- 
nik časopisa "Socijalizam" u Beogradu (1983-1987), te pokretač i odgovorni 
urednik "Hrvatske ljevice“ (1994-2004). 

Objavio je dvadeset i jednu knjigu, među kojima: "Sociološki presjek jugo- 
slavenskog društva", 1970; "Nacije i međunacionalni odnosi“, 1970; "Nacio- 
nalno pitanje u Sovjetskom Savezu“, 1971; "Samoupravljanje i alternative“, pet 
izdanja: 1972-1982; "Između zaseoka i megalopolisa“, 1973; "Lijevo i desno, ili 
desno i lijevo", 1975; "Škola i tvornica", 1977; "Politika i kultura", 1980; "Pita- 
nja kontinuiteta", 1985; "Svi naši nacionalizmi“ (objavljeno i na makedons- 
kom i albanskom jeziku), 1986; "Svijet obmana. Sociološki eseji", 1986; "So- 
cijalizam i nacije", dva toma, 1986; "Vrijeme iskušenja“('jugoslavenski socija- 
lizam između vizije i posrtanja"), 1987; "Sociologija sela", dva toma, sveučilišni 
udžbenik, 1988; "Hrvatski karusel" (Prilozi političkoj sociologiji hrvatskog dru- 
štva), prvo izdanje 2003. i drugo (prošireno) 2004. godine. 

Napisao je, samostalno ili u koautorstvu, a na osnovi empirijskih istraži- 
vanja, osamnaest studija iz urbane i ruralne sociologije i sociologije kulture. U 
"domaćoj" i stranoj periodici objavljene su mu brojne rasprave, članci i recen- 
zije. 

Od 1974. do 1982. godine bio je član Izvršnog vijeća Sabora SR Hrvatske i 
republički sekretar (ministar) za prosvjetu, kulturu i fizičku kulturu. Za nje- 
govo se ime veže reforma obrazovanja u to vrijeme, ali i pothvati u kulturi i 
sportu, kao što je otvaranje Stalne izložbe crkvene umjetnosti u Zadru, Muzeja 
hrvatskih arheoloških spomenika u Splitu, Muzeja "Mimara" i Muzejskog cen- 
tra "Julije Klović" u Zagrebu, izgradnja nove zgrade Nacionalne i sveučilišne 
biblioteke, obnova spomenika kulture u Dubrovniku, organizacija Mediteran - 
skih igara u Splitu (1979), podizanje Sportskog rekreacionog centra "Bjelo- 
lasica". 

Za člana užeg vodstva Saveza komunista Hrvatske biran je (po prvi put) 
1982. godine, a na 13. kongresu SKJ 1986. godine izabran je (po prvi put) za 
člana CK SKJ i člana njegovog Predsjedništva. Od lipnja 1988. do svibnja 1989. 
godine bio je predsjednik Predsjedništva CK SK], a od svibnja 1989. do kolo- 
voza 1990. član Predsjedništva SFRJ, kada ga je hrvatski Sabor, na zahtjev Fra- 
nje Tuđmana, opozvao. 

U ožujku 1991. godine u Zagrebu je kao pješak doživio tešku saobraćajnu 

nesreću i sedam mjeseci proveo u gipsu. U narednim je godinama pretrpio više 
fizičkih napada (s ozljedama) na javnim mjestima. 

Godine 1994. pokrenuo je "Hrvatsku ljevicu", "list za demokraciju i soci- 
jalnu pravdu“, koju je izdavao i uređivao deset godina. 

U listopadu 1977. godine osnovao je, s grupom istomišljenika i simpati- 
zera, Socijalističku radničku partiju, na čijem je čelu bio do travnja 2004. go- 
dine. 

Iznenada je preminuo 29. lipnja 2004. godine. 

